
LUI KAREN, 
ca-ntotdeauna, 
pentru totdeauna, 


Când te afl pe culmea vremii, 

e semn că a venit timpul să te stingi. 
Robinson Jeffers 

„Echilibrul spulberat" 


Prolog 


A fost odată un om pe nume Mael cel Rogu, care sălăzluia în 
Ar-Mor. Tinutul acesta se afla la capătul apusean al Brezh-ului, 
care, la rândul său, era situat la marginea dinspre apus a 
Domeniului, Din acele locuri, Ostrovul Ceresc strălucea către 
răsărit, aproape de linia orizontului, şi, nu rareori, vreo culme ori 
coroana unui copac îl ascundeau vederi. Hu părea a fi mai mare 
decât o jumătate de lună plină. Cu toate acestea, locuitorii 
Hnutului îl priveau cu un respect evlavios ce lipsea uneori acelora 
care îl vedeau mai de-aproape, semet şi impunător. 

La urma urmei, aceia trăiau de multă vreme sub stăpămrea 
lui. Oamenii clanurilor erau printre ei în fiecare zi. Peninsula 
Breizheg se alipise Domeniului cu mai puţin de un secol înainte de 
naşterea lui Mael, gi nu ca urmare a unei cuceriri sângeroase, ci 

Prolog 


A fost odată un om pe nume Mael cel Roşu, 
care sălăşluia în Ar-Mor. Ţinutul acesta se afla la 
capătul apusean al Brezh-ului, care, la rândul său, 
era situat la marginea dinspre apus a Domeniului. 
Din acele locuri, Ostrovul Ceresc strălucea către 
răsărit, aproape de linia orizontului, şi, nu rareori, 
vreo culme ori coroana unui copac îl ascundeau 
vederii. Nu părea a fi mai mare decât o jumătate de 
lună plină. Cu toate acestea, locuitorii ținutului îl 
priveau cu un respect evlavios ce lipsea uneori 
acelora care îl vedeau mai de-aproape, semeţ şi 
impunător. 

La urma urmei, aceia trăiau de multă vreme 
sub stăpânirea lui. Oamenii clanurilor erau printre 
ei în fiecare zi. Peninsula Breizheg se alipise 
Domeniului cu mai puţin de un secol înainte de 
naşterea lui Mael, şi nu ca urmare a unei cuceriri 
sângeroase, ci prin semnarea unor tratate. În afara 
oraşelor peninsulei, bărbații din neamul 


aerogenilor erau arareori întâlniți, iar de femeile 
lor nici nu se pomenise. În vorbirea de fiecare zi, 
localnicii îi numeau pe acei bărbaţi sfinți, iar 
tradiția spunea câ ar avea puterea de a face minuni. 

Casa lui Mael se înălța pe o culme plină de 
flori purpurii şi aurii, în anotimpurile prielnice. La 
poalele colinei se afla o pădure, iar mai Jos, în 
vale, se zăreau ogoare şi livezi, şi o mulțime de 
colibe. Cât vedea cu ochii, de-acolo, de sus, îi 
aparținea lui Mael; el împreună cu fiii săi, cu 
supuşii săi şi cu odraslele acestora gospodăreau 
totul: caii, turmele, recolta şi cheresteaua pădurii, 
vânatul şi peştele din ape. 

Mael era adesea plecat de-acasă, căci rangul 
său îi impunea anumite îndatoriri. Mestromorul, 
care domnea peste Ar-Mor, îi acordase încrederea 
sa, spre a veghea pacea şi a judeca neînțelegerile 
din ţinut. În decursul vizitelor sale în cetatea 
Kemper, Mael ajunsese să îl cunoască pe 
coordonator, Talence Donal Ferlay, cel trimis de 
către Ostrovul Ceresc spre a-i sfătui pe cârmuitori 
şi a se asigura că sfaturile date erau urmate. 

Cei doi se înţeleseră bine dintru început. Mael 
era sincer şi deschis, Donal, mai rezervat. Dar 
Mael ştia prea bine că un membru al celor treizeci 
de clanuri era o fiinţă mai plină de taine decât un 
simplu muritor, în vreme ce, la rândul său, Donal 
era convins că un om, a cărui familie era de mult 
înrădăcinată în acel ţinut atunci când Ostrovul 
Ceresc se arătase pentru întâia oară pe cer, ştia cu 
siguranţă mult mai multe decât părea a cunoaşte, la 
prima vedere. Nu e deci de mirare că se înțelegeau 
bine. Mai mult, fiecare se simţea dator să afle cât 
mai multe despre celălalt. Stăteau, aşadar, mult de 
vorbă, când se întâlneau, ba chiar li se întâmpla să 
se mai şi îmbete împreună din când în când. 

Trecură astfel câţiva ani şi, într-o bună zi, la 
sălaşul lui Mael veni un călăreț. Era Donal. 

Era primăvara devreme şi zăpada mai păta, ici 
şi colo, pământul întunecat. Apele repezi de munte 


bolboroseau la vale, strălucind, iar o magnolie, pe- 
aproape, începuse a-mboboci. Umbre de nori 
brăzdau cerul de la un orizont la altul. Cerul era 
palid, iar vântul care mâna acei nori era umed şi 
răcoros, trezind bujori în obrajii înfiorați. Ciori 
negre ţipau, agitându-se încoace şi-ncolo. 

Toţi bărbaţii care erau de faţă se adunară la 
poartă pentru a-l întâmpina pe noul venit. Mael îşi 
luase cu sine lancea. Nu cu mult timp în urmă, o 
asemenea vizită ar fi prevestit, cu siguranţă, 
probleme şi i-ar fi determinat pe localnici să-şi 
adune puţinele arme de foc şi orice obiect ascuţit 
care ar fi putut servi pentru apărare. În acele zile 
însă, Ostrovul Ceresc îşi trimitea  fulgerele 
împotriva oricăror pirați ori bandiți; aşa se face că 
mestromorul, dregătorii şi oamenii săi de încredere 
nu avuseseră prea mult de furcă pentru a elimina 
orice urmă de nelegiuire. Lancea lui Mael era 
menită doar pentru îndeplinirea tradiționalului 
ritual de bun venit. Văzând cine era călăreţul, îşi 
împlântă lancea în pâmânt şi se înclină, în vreme 
ce însoțitorii săi se întrebau cine era necunoscutul 
căruia 1 se acorda atâta respect. 

Nu mai avuseseră până atunci prilejul să 
întâlnească un membru al clanurilor, dar era 
imposibil să se înşele în privinţa identității lui 
Donal. Chiar şi veşmintele sale — o cămașă largă, 
purtată sub haina căptuşită, pantaloni strâmți şi 
cizme scurte — erau altfel croite decât hainele lor 
simple, de lână şi in. Chiar şi materialul era mai 
fin. La cingătoarea ornamentată atârna, alături de 
un pumnal, un pistol, iar la oblâncul şeii spânzura 
o puşcă; erau arme de foc rapide şi modeme. Pe 
umăr, haina lui purta însemnele argintii ale 
rangului, iar pe mâneca stângă era cusută o 
emblemă albastră cu o stea aurie. Dar, mai presus 
de orice, ţinuta sa era cea care îi proclama 
identitatea. Era înalt şi zvelt, cu chip prelung, nas 
subțire şi ochi mari, cenușii. Tenul îi era palid, iar 
părul negru, brăzdat ici-colo de şuviţe cărunte, de- 


abia dacă-i acoperea urechile. Deşi, după obiceiul 
neamului său, era proaspăt bărbierit, se vedea 
limpede că, dacă ar fi purtat barbă, aceasta ar fi 
fost deasă. Era mândru, dar nu îngâmfat, şi zâmbea 
prieteneşte când îşi ridică mâna în semn de salut. 

— Un sfânt! şoptiră țăranii, uimiţi. Un sfânt 
de la Ileduciel, un sfânt de acolo! 

Unii dintre ei întinseră mâna către Ostrovul 
Ceresc. Era doar o umbră palidă acum, căci soarele 
era la răsărit, iar lumina zilei îl făcea întotdeauna 
să pălească. Cu toate acestea, mulţi dintre 
localnici, care nu îşi părăsiseră niciodată locurile 
natale, încă mai credeau că Deu Însuşi îl trimisese 
acolo, pe cer, ca o lună nemişcată, pentru a-i 
împiedica pe oameni să aducă din nou Judecata de 
Apoi pe pământ. 

— Acesta este Talence Donal Ferlay, le 
explică Mael. 

Cuvintele lui le  sporiră respectul, 
accentuându-le reverenţa, căci ştiau cu toții că, din 
clanul Ferlay, seniorii celorlalte douăzeci şi nouă 
de clanuri alegeau căpitanul pentru Ileduciel. 

Mael se întoarse către călăreț. 

— Domnia ta va binevoi oare a-mi cinsti 
casa? Sper că aşa va fi, şi nu doar pentru o singură 
ZI. 

Era un bărbat voinic, în ciuda vârstei, care îi 
îmblânzise niţel apucăturile, încărunţindu-i firele 
țepoase ale bărbii. 

Donal încuviinţă. 

— Îţi mulţumesc, spuse el. M-ai invitat de 
multe ori aici, făgăduindu-mi vânători bogate. 

Vorbeau în francey, căci omul Clanurilor 
cunoştea prea puţin dialectul brezhoneg, iar 
localnicii nu prea înțelegeau limba angley. 

— O săptămână, atât voi sta, dacă nu cumva 
îți voi fi o povară. Dar nu mai mult! Vezi tu, mă- 
ndrept către Tournev. 

Mael recunoscu numele oraşului din Valea 
Loi, ce se afla chiar sub Ostrovul Ceresc; acela şi 


împrejurimile sale erau unica regiune a 
Domeniului pe care aerogenii o conduceau în mod 
direct. 

— Mi-am dus la bun sfârşit însărcinarea 
avută aici, şi a sosit timpul să îmi asum alte 
îndatoriri, în altă parte. Dar cred că, mai întâi, aş 
merita puţină odihnă şi desfătare, zâmbi Donal. 

— Cu-adevărat le meritaţi, îi răspunse Mael. 

Nu era o laudă goală. Donal făcuse, într- 
adevăr, multe, pentru a stimula comerţul cu 
exteriorul, aducând prosperitatea în Ar-Mor. 
Sprijinise din tot sufletul Consvatorul din Kemper, 
unde era sălaşul ştiinţei noi şi vechi şi unde tinerii 
promiţători erau trimişi la învăţătură. 

Mael se adresă alor săi, în limba lor, 
poruncindu-le să aibă grijă de calul lui Donal şi de 
catârul care-i căra bagajele. Omul Clanurilor 
descălecă şi îşi însoți gazda, pe Jos, dincolo de 
poartă. 

Clădirile din piatră, acoperite cu olane, 
formau un careu de apărare, având în colțuri 
foişoare de pază. În curtea îngrijită se desfăşurase, 
până nu de mult, întreaga viaţă a fermei. Dar, în 
acele zile de pace, animalele erau adăpostite 
altundeva, iar grajdurile fuseseră transformate în 
ateliere şi depozite sau se adăugaseră spaţiului de 
locuit, mărindu-l. Într-o ordine aproximativă, 
femei şi copii se adunaseră de-a lungul zidurilor, 
spre a-şi oferi salutul celui nou venit. Tăceau, căci 
nu prea ştiau ce să facă. În ţinutul acesta, 
politeţurile nu erau ceva obişnuit. Ceva, însă, tot ar 
fi trebuit să spună, căci, iată, un sfânt venise să-i 
viziteze! 

— Uşurel! tună Mael. Vedeţi-vă de treabă, 
scoateţi tot ce-avem mai bun, pregătiți un ospăț 
pentru deseară! 

Spusele lui readuseră voioşia pe chipurile 
celor prezenţi, stârnind chiar şi chicote. Câinii 
începură să latre, pisicile o zbughiră iute din calea 
paşilor grăbiţi. 


O femeie chipeşă, ale cărei cosiţe argintii 
coborau peste pieptarul rochiei, rămase locului. 
Lângă ea stăteau un băiat de doisprezece şi o fată 
de şaptesprezece ani. 

— Talence Donal Ferlay, spuse Mael, iat-o pe 
soția mea, Josse. Noul venit se înclină politicos, în 
semn de salut. Fiicele şi fiii noştri mai vârstnici 
sunt la casele lor, dar vom trimite să-i cheme. 
Aceştia sunt mezinul meu, Tadeg, şi fiica mea cea 
mai tânără, Catan. 

Privirile lui Donal zăboviră asupra tinerei 
fecioare. Fata se îmbujoră, plecându-şi ochii de un 
albastru-închis. Era frumoasă la trup, iar 
trăsăturile-i păreau a fi ale unei femei din rândul 
clanurilor. Când îi veni rândul să rostească vorbele 
de bun venit, glasul îi era atât de scăzut, încât 
ceilalți de-abia o auziră. Vorbea bine francey; ca 
mulți alți copii din familiile înstărite din Breizheg, 
învățase la şcoala de la capelă, aşa cum se obişnuia 
de când ţinutul devenise o parte a Domeniului. 

Donal îi răspunse cu zâmbetul său auster şi-i 
luă mâna într-a sa. 

— Nu-ţi fie teamă de mine, murmură el. Sunt 
şi eu doar un om ca toţi ceilalți, un prieten de-al 
tatălui tău, venit în ospeţie. Din păcate, nu voi 
putea rămâne prea mult. 

Tinereţea ei îşi spuse cuvântul, şi ea exclamă: 

— E-adevărat, domnia ta? Adică, ştiu că n-ai 
minţi, dar sfinţii nu se nasc din nou, iar şi iar, în... 
neamul domniei tale? 

Josse lăsă să-i scape un şuier scurt, 
scandalizat. Donal o linişti, răspunzând: 

— E drept, sufletele strămoşilor noştri trăiesc 
în noi, dar acest lucru e adevărat pentru toată 
lumea. Multă lume crede asta. Tatăl tău mi-a spus 
că în vinele voastre curge şi sânge din Ileduciel. 
Iar neamul nostru numără mulţi înaintaşi care n-au 
făcut parte din primii treizeci. Hai să fim prieteni, 
Catan. 


Părinții  schimbară o privire plină de 
subînţelesuri. 


Câteva zile mai târziu, Donal trimise vorbă, 
cu micul său radio-transmiţător, că avea să mai 
zăbovească. Ostrovul Ceresc transmise mesajul la 
Kemper, unde Donal comandase un avion pentru o 
dată anume, şi, totodată, la Ministerul Coordonăru 
din Tournev. Nimeni dintre cei de acolo nu îi puse 
la îndoială justeţea acestei hotărâri. Îl cunoşteau 
drept un om capabil şi conştiincios, care punea 
interesele Domeniului înaintea celor ale Clanului 
şi familiei sale. Curând după aceea, Ostrovul 
Ceresc trimise un alt mesaj, codat, soției lui, care 
părăsise Kemper-ul ceva mai devreme, pentru a 
vizita moşia familiei din Dordoyn. 

Trecu o lună. Ultima zăpadă se topi, iar 
căldura şi lumina soarelui răspândiră un covor 
verde peste întregul ţinut. Florile împânzirâ 
câmpul, şi vegetaţia explodă, în vreme ce păsările 
călătoare începură a se întoarce. Plugarii ieşiră la 
arat. Veniră ploi blânde dinspre apus. Ciocârliile 
prinseră a ciripi gureşe, iar mieii şi pruncii născuţi 
peste iarnă descoperiră cu încântare primăvara. 

Era vremea muncilor grele la fermă, dar Mael 
avea grijă ca înaltului oaspete să nu-i lipsească 
niciodată tovărăşia, la vânătoare ori la pescuit, sau 
în lungile-i drumeţii. Din când în când, într-un sat 
din apropiere se ţineau serbări; în rest, îşi 
petreceau serile acasă, la lumina lămpii, în faţa 
vetrei de lut ars. 

Generaţie după generaţie, pe măsură ce 
necesitatea apărării de nelegiuiți devenea mai puţin 
acută, solul îşi recăpăta fertilitatea, iar comerţul se 
extindea tot mai departe, proprietarii de pământuri 
îşi clădiseră case mai spaţioase şi mai frumoase. 
Între tavanul, susţinut de grinzi groase, şi podeaua 
acoperită de covoare moi, zugrăveala pereților 
camerei celei mari era acoperită cu draperii, 


tablouri şi rafturi de cărți. În jilţurile frumos 
sculptate, cei de-aici se odihneau bând bere şi vin, 
iar la ocaziile mai aparte, chiar şi ceai sau cafea, 
aduse de departe. Unu fumau tutun. Cei mai mulţi 
sporovăiau sau jucau tot soiul de jocuri, dar se 
găsea întotdeauna câte unul care să citească cu glas 
tare. Alteori, îşi uneau cu toţii glasurile în cântec, 
acompaniaţi de cimpoi, o tobă şi două sau trei 
fluiere. 

Sfiala localnicilor față de Donal se risipi 
curând. Respectul ce i se cuvenea prin lege se 
preschimbă în prietenie. Era amabil din fire, gata 
oricând să asculte poveşti, şi să povestească, la 
rându-i, despre lumea exterioară, despre ținuturile 
îndepărtate ale Domeniului, a căror stranietate 
părea de-a dreptul magică ţăranilor. 

Lui Mael îi venea greu să cuprindă cu gândul 
vastitatea pâmânturilor oblăduite de Ostrovul 
Ceresc. Cercul acestora cuprindea întregul 
Franceterr, Flandra, Rhinul, lanţul Pryny, munţii 
Jura, cea mai mare parte a Angleylann-ului şi un 
colţ din Eria (deşi acrogenii nu se arătaseră dornici 
să-şi extindă suveranitatea asupra micilor regate 
risipite în acele insule). Spre vest, Domeniul 
cuprindea întregul golf Gascoyn, până la Ocean. 
Domeniul era alcătuit dintr-o mulțime de state, 
fiecare cu propria geografie, industrie, guvern, 
istorie, legi, tradiții şi dialecte sau chiar limbi. 
Bărbații murmurau surprinşi, femeile exclamau, 
iar copiii strigau de bucurie când Donal începea să 
le povestească toate câte le văzuse. Le vorbea şi 
despre Ileduciel, dar acest subiect era mult 
deasupra puterii lor de înţelegere, iar oamenii se 
temeau întrucâtva să aducă vorba despre asta. 

Cu timpul, localnicii începură să ţină la Omul 
Clanurilor. Oricare i-ar fi fost puterile, oricâtă 
cunoaştere ar fi posedat în plus faţă de oamenii 
obişnuiţi, ceea ce el le arăta era latura sa umană; 
iar ca om, era bun, poate chiar prea onest. Mai 
presus de orice, acorda onoare lui Mael şi Josse, 


iar această onoare avea să aducă noroc tuturor 
celor din jur. 

Zilnic, Donal o căuta pe Catan şi, astfel, cei 
doi fură văzuți curând plimbându-se mână în mână 
pe câmpiile proaspăt înflorite, iar, la scurtă vreme, 
ea începu să îşi petreacă nopţile în odaia lui. 

Asemenea legături erau un lucru obişnuit în 
unele regiuni, iar Brezh-ul era una dintre acestea. 
Nici o familie nu s-ar fi încumetat să-i dea fiului o 
soție până când aceasta nu se dovedea vrednică şi, 
de multe ori, căsătoriile se făceau de-abia după ce 
primul copil era deja născut şi se lămureau cu toţii 
că e sănătos. O legătură cu un sfânt nu putea să 
ducă niciodată până într-acolo, căci cei din rândul 
clanurilor nu se căsătoreau decât între ei; putea să 
dureze însă mulți ani. Fie că avea să se întâmple 
aşa, fie că nu, familia fetei era bucuroasă, căci de- 
aici puteau rezulta alianțe de bun augur cu 
aerogenii. Când legătura avea să ia sfârşit, 
pretendenţii la mâna fetei aveau să fie puzderie, 
gata să primească în casa lor fructul precedentei 
iubiri. 

Mael datora o bună parte a bunăstării sale 
faptului că unul dintre bunicii săi fusese Vosmaer 
Pir Quellwind, care trecuse odinioară prin acest 
ținut. Fiica născută din legătura pe care o avusese 
cu o fată din părţile acestea se măritase cu 
moştenitorul unei ferme bogate, luând-o înaintea 
altor fete din familii mai de vază. Asemenea uniuni 
erau încă destul de rare în Brezh. 

Însă se părea că Talence Donal Ferlay nu o 
considera pe fiica lui Mael o simplă distracţie, nici 
Catan nu umbla după Omul Clanurilor doar de 
dragul rangului acestuia. Nevestele care îi vedeau 
pe cei doi împreună oftau, chicoteau şi bârfeau la 
nesfârşit pe seama lor. 

Veni însă şi ziua când, în amurg, cei doi 
stăteau singuri la poalele unui măr înflorit, iar 
petalele parfumate le ningeau în creştet, în 
penumbra albăstrie a apusului, în vreme ce mirosul 


verii se făcea tot mai tare simțit. El îşi puse 
mâinile pe şoldurile fetei, privind cum cele dintâi 
stele se reflectau în ochii ei, şi-i spuse: 

— Mâine, în sfârşit, voi pleca. 

Ea cobori privirea. 

— Ştiu, şopti. Dar de ce tocmai mâine? 

— Fiindcă trebuia să stabilesc o dată şi să mă 
țin de ea, căci, altfel, n-aş mai pleca niciodată. 

Mâna ei tremurândă se ridică, mângâindu-i 
obrazul. 

— Chiar trebuie să pleci? 

EI îşi ridică fruntea, îndreptându-şi spinarea. 

— Am o datorie. Prea puţini dintre tinerii 
noştri înţeleg acest lucru, spuse el după o scurtă 
ezitare. Ei cred că Domeniul a devenit atotputernic 
şi că lor nu le-au mai rămas decât plăcerile. Dar 
nu-i adevărat. Italya, Espayn, barbarii de dincolo 
de Rhin, geeanii, mauraii şi cine ştie câți alții ne 
jefuiesc de toate certitudinile pe care le-am avut... 
Nu, nu pot rămâne aici. Onoarea mi s-ar spulbera 
ca fumul. 

— Atunci, de ce nu pot eu să te însoțesc? 
insistă ea. 

— Ți-am mai explicat. Am o datorie faţă de 
soția mea. Şi faţă de tine... Ai fi pierdută, 
înstrăinată şi te-ar măcina un dor nebun de casa ta, 
care e aici. Tăcu din nou, câutându-şi cuvintele. 
Şi-apoi, eu nu mai sunt tânâr. Nu pot sta în calea 
vieţii tale care abia începe. 

— Ah, iubitule! Tu ești viaţa mea. 

Se aruncă în braţele lui, plângând. 

El o strânse la piept, îngropându-şi faţa în 
pletele ei înmiresmate. 

— Mă voi întoarce, cât de des voi putea. Atât 
cât voi mai avea în mine viaţă. 

La jumătatea iernii, Catan aduse pe lume un 
fiu. Îl boteză cu numele ales de către tatăl său, 
Iern. 

Avu parte de o mulțime de pețitori, dar îi 
refuză pe rând, preferând să rămână alături de tatăl 
ei, pe proprietatea acestuia, asumându-și partea ei 
din treburi, crescându-şi fiul cât de bine îi stătea în 
putinţă, trăind cu adevărat numai pentru 
întoarcerile lui Donal. 

Pentru lern, pe măsură ce creştea, tatăl său era 
o întruchipare a puterii şi misterului. Îi aducea 
daruri şi-l întreba cum o mai duce, dar cerea 
socoteală şi mamei sale în această privinţă. Nu-i 
simţea lipsa cu adevărat, căci erau destui bărbaţi în 
jur care să-i țină locul: bunicul şi unchii săi. 

Aceştia îl învăţară tot ce trebuie să ştie un 
băiat, ba chiar mai mult, având în vedere din cine 
se trăgea. Îl luară cu ei în călătorii prin întregul Ar- 
Mor, ducându-l să vadă stâncile ca nişte colţi şi 
satele cuibărite pe malul mării, ba chiar şi portul 
din Kemper, unde ancorau corăbii venite din 
cealaltă margine a lumii. Era un ţinut plin de urme 
din vechime. Ruinele zilelor negre pândeau la 
fiecare pas, dar dintre ele răsăreau şi construcţii 
dinaintea Judecăţii. Unele erau chiar mai vechi: un 
zid medieval, un mormânt din Epoca de Piatră, 
menhire, dolmene şi cromlehuri, mărturii ale 
trecerii unor popoare demult stinse, zăcând toate 
sub umbra ocrotitoare a Ostrovului Ceresc. Unele 
dintre acestea purtau însemne mai târzii, sculptate 
de cei care trăiseră în acele locuri: un chip de celt, 
un personaj roman, o cruce a credincioşilor lui 
Zhesu-Crett. Iern era prea mic pentru a le înţelege 
cu adevărat, dar ele îi inoculară un anume simţ al 
trecerii timpului care, precum un vârtej, luase cu 
sine oameni, națiuni şi zei, spulberându-le ca 
frunzele uscate, toamna, pentru totdeauna. 

De altfel, era un copil inteligent, vesel şi 
îndrăgit de toţi. 

Recunoscător pentru aceasta, şi pentru multe 
altele, Donal avea grijă ca proprietatea lui Mael să 
prospere pe mai departe, pe măsură ce Brezh-ul 
era tot mai strâns legat de restul Domeniului... 

Trecură şapte ani până când, într-o zi, el se 
întoarse şi îşi ceru fiul. 


Se lăsa întunericul. Ploaia biciuia zidurile, 
răpăind pe acoperişuri. O singură lampă fusese 
aprinsă în încăpere, lăsând colţurile odăii în 
penumbră. Era răcoare. Donal privea lacrimile 
îndureratei Catan. Ea rămăsese la fel de proaspătă 
şi de frumoasă, dar chipul bărbatului era brăzdat 
de riduri adânci, iar pârul îi albise complet. 

— N-am cuvinte pentru a-ţi spune cât de rău 
îmi pare, îi spuse el. 

— Cu toate astea, vrei să mi-l iei! spuse ea, 
hohotind de plâns. 

El încuviinţă. 

— Trebuie. N-ai înţeles ce ţi-am spus? N-a 
mai rămas nici o îndoială. Rosenn, soția mea, nu 
va putea duce niciodată o sarcină până la capăt. Nu 
ar supraviețui. 

— Şi-atunci, de ce-ai mai luat-o de nevastă? 

— N-am ştiut asta. Un zâmbet trist îi lumină 
pe jumătate chipul. La noi, lucrurile merg altfel 
decât la voi, iubito. A fost o înţelegere între 
familiile Talence Ferlay şi Kroneberg Lanier. Dar 
asta nu înseamnă că nu ţin la Rosenn, şi acesta e 
un motiv în plus ca să nu-i pot refuza un copil pe 
care să-l putem numi al nostru. Degetele lui 
căutară bărbia lui Catan, determinând-o să-şi ridice 
privirea. Tu vei mai putea avea copii, iubito, îi 
spuse. Se vede treaba că asta nu ţi-ar dăuna, aşa 
cum am crezut. Ea, în schimb... Mă rog, aşa a fost 
dintotdeauna: femeile din rândul clanurilor au avut 
mereu probleme la naştere. Sunt prea firave, în 


12 


ciuda veşnicelor aporturi de sânge proaspăt, 
pământean... Procentul mutaţiilor e mult prea 
ridicat, din pricina vieţii în stratosferă... Dar tu nu 
poţi înţelege asta. Oftă. N-are importanţă. Dar un 
lucru vei înţelege, sunt convins: am nevoie de un 
moştenitor. 

— Legea îți dă dreptul să-l iei cu tine, rosti ea 
cu glas scăzut. Nu m-ai putea lua însă şi pe mine, 
să fiu lângă el? 

EI clătină din cap. 

— Nu. Te-aş dezrădăcina, şi, mai devreme 
sau mai târziu, te-ar cuprinde dorul de casă. Iar 
Rosenn ar fi distrusă. Nu-i stă în fire să fie geloasă, 
dar îți dai seama ce-ar însemna să te ştie pe- 
aproape... Fii liniştită, Catan. Băiatul îi va fi la fel 
de drag precum mi-e mie. Va creşte ca un bărbat 
din neamul aerogenilor, cu tot ce implică această 
calitate. Şi va veni să te vadă ori de câte ori va 
putea. La început, poate, asta nu se va întâmpla 
atăt de des. A trecut deja de vârsta înrolării ca şi 
cadet, iar antrenamentul care îl aşteaptă e deosebit 
de strict. Mai târziu însă... Până atunci, am să-ţi 
aduc mereu veşti despre el. 

Făcu un pas înainte, dornic să o cuprindă în 
braţe. Ea se crispă, încercând să se elibereze, iar el 
îi dădu drumul, descumpănit. 

— Nu, spuse ea cu glas tăios, şi mândria 
răzbătea din tonul ei îndurerat. N-am să te mai las 
să mă îmbrățişezi. 

EI îşi încleştă pumnii, iar pe chip i se zugrăvi 
uimirea. 

— Mi-era teamă că mă vei uri. 

— Nu e vorba de asta. Te iubesc, Donal, şi 
cred că te voi iubi mereu. Dar a sosit timpul să 
devin şi eu o femeie ca toate celelalte. 


13 


Omul Clanurilor venise cu o aeronavă uşoară, 
aterizând pe-o pajişte. A doua zi, împreună cu 
băiatul îşi luară zborul spre est, către Ostrovul 
Ceresc. Nu se mai întoarse niciodată. 

Continuă să trimită scrisori şi daruri, când 
avea ocazia. De îndată ce acest lucru fu posibil, 
Iern se întoarse să-şi petreacă vacanţele în ţinutul 
natal. 

Catan se căsători cu Riwal cel Dârz, un văduv 
bogat din Carnac, proprietar al mai multor vase de 
pescuit. Duseră o viaţă liniştită, bucurându-se 
nespus de vizitele lui Iern. 

Oamenii îşi amintiră de o întâmplare 
petrecută la scurt timp după naşterea băiatului, 
când, într-o noapte, o nomadă care susținea că 
avea darul clarviziunii ceruse adăpost în casa lui 
Mael. Privind copilul la lumina tremurândă a unei 
candele, pe care o modelase în forma unei spade, 
ea murmurase: „Aveţi mare grijă de el, căci el e cel 
care va aduce osânda zeilor!" Dar aceasta e, poate, 
doar una dintre acele legende izvodite la multă 
vreme după cele întâmplate cu adevărat. 


Undeva, deasupra Oceanului de Vest, se iscă 
o furtună. Nimeni nu avea cum să ştie de unde 
anume pornise. Odinioară, micuţele luni ce orbitau 
în jurul planetei, ar fi depistat-o la timp, 
semnalându-i prezența, dar acestea se 
preschimbaseră în stele căzătoare cu secole în 
urmă, iar puţinele care mai rămăseseră tăceau. 
Domeniul nu-şi putea permite o supraveghere 
globală; metalele utilizate la construcția 
aeronavelor erau prea rare, iar combustibilul 
utilizat era mult prea costisitor. Neştiută de nimeni, 
zărită doar de către nişte marinari, a căror navă se 
grăbise să o scufunde, furtuna îşi aduna puterile, 

prăvălindu-se către apus. Până când navele de pe 
coasta uropană apucară să transmită veşti despre 
furtună prin radio, observatorii din Ostrovul 
Ceresc descoperiseră deja cele dintâi schimbări 
sinistre în țesătura norilor de dedesubt şi 
anunţaseră Corpul Meteorologic. 

Vestea ajunse la urechile lui Iern de-abia pe 
drumul de întoarcere spre Beynac. Trecuse pe la 
toate proprietățile Ferlay din Dordoyn, conform 
îndatoririi sale din fiecare anotimp. Ascultase 
păsurile arendaşilor, ale ţăranilor, ale sătenilor, ale 
tăretorilor de lemne şi conducătorilor de turme. Le 
ascultase plângerile, ideile, speranţele şi bârfele, 
uşurase suferințe şi arbitrase dispute, negociase 
felurite acorduri de comerţ, în măsura în care se 
pricepuse; prezidase serbări şi ceremonii, aşa cum 
cerea tradiția; răsplătise fapte bune, săvârşite de 
cei credincioşi; se lăsase pradă  desfătării, 
străduindu-se, în schimb, să fie un oaspete plăcut 
şi să îşi uimească gazdele cu poveşti despre ţările 
îndepărtate. Într-un cuvânt, trudise întru întărirea 
relațiilor dintre familia sa şi oamenii conduşi de 
aceasta. 

Călărea acum, împreună cu suita sa, de-a 
lungul râului. Toamna îşi aprinsese focurile în 
pădurile de pe coastele dealurilor, dar vremea era 
caldă încă şi aerul plăcut mirositor. Soarele îşi 
răspândea razele dinspre apus, făcând stâncile să 
strălucească, reflectate în unda lină a văii. În 
depărtare, cornul unui pădurar răsuna în 
răstimpuri, iar ecoul îi răspundea. Copitele cailor 
stârneau vârtejuri de praf, ca trâmbele de fum, prin 
care razele căpătau contururi concrete. 

Ans Debyron, secretarul lui Iern, îşi îndemnă 
calul, apropiindu-se de stăpânul său. 

— Aş zice c-a fost o călătorie reuşită, 
domnule, spuse el. 

Se născuse prin partea locului şi absolvise de 
curând Consvatorul din Sarlat, fapt vădit şi de 
tendinţa sa de a fi solemn, în ciuda firii sale 

prietenoase şi a priceperii sale de netăgăduit. Doar 
accentul occitan al francey-ului său mai îndulcea, 
întrucâtva, cuvintele alese cu grijă. 

— E drept, lucrurile par a fi în matca lor 
firească, îi replică Iern. Dar eu sunt de-abia un 
novice, aşa că nu pot fi sigur de asta. 

— Domnule, declară Ans, oamenii aceştia vă 
iubesc! Aveţi o minte deschisă, nu e nevoie să vi se 
explice prea mult ca să le înţelegeţi problemele. Ei 
apreciază în mod deosebit strădaniile 
dumneavoastră de a le înțelege dialectul şi 
nuanțele sale subtile. Mai mult, sunteți... genial! 
Asta nu-i o caracteristică foarte răspândită printre 
castelanii locali. 

— Te referi la felul în care s-a priponit tata? 
Stânjeneala tovarăşului său îi provocă un zâmbet 
lui Iern. N-am avut de gând să par lipsit de respect, 
Ans, oricum, nu mai mult decât ar fi de aşteptat 
din partea unui fiu. Este un om mare, atât în felul 
său de a fi, cât şi în modul în care e privit în 
Domeniu, dar noi doi suntem cu totul diferiți. 
Şovăi o clipă, apoi se destăinui; misiunea dusă la 
bun sfârşit dădea un sens nou camaradeniei. Să-ţi 
spun drept, când mi-a cerut să accept acest post, 
am fost gata să mă răzvrătesc împotriva lui. 

— E-adevărat? Mi-e îngăduit a afla de ce? 

Iern ridică din umeri. 

— Gândeşte-te! De-abia fusesem acceptat ca 
specialist în aeronave şi meteorologie, obiectele de 
studiu predilecte, de când eram un simplu cadet. În 
plus, pentru timpul meu liber, îmi planificasem o 
mulțime de plăceri. Am insistat, încercând să-l 
lămuresc că nu aveam chemare pentru munca de 
administraţie. Şi dacă ţinea morţiş ca eu să mă 
ocup de proprietățile familiei, de ce nu mă trimitea 
într-un ținut unde orice fată ar fi fost gata să-mi 
sară în aşternut? Bineînţeles, nu ştiam nimic 
despre Dordoyn. Ți-aminteşti, mă trag din Brezh, 
unde chiar şi limba vorbită e alta. Făcu o pauză, 
apoi continuă: E timpul să-ţi asumi îndatoririle ce- 

ți revin, aşa mi-a spus tata, şi, cu asta, a încheiat 
discuţia. Aşa e el. Dar acum nu-mi mai pare rău. E 
un ținut frumos, cu oameni de nădejde. Şi, de 
altfel, nu sunt obligat să mă ocup de aceste treburi 
decât două sau trei luni, în total, de-a lungul 
anului. În rest, pot zbura. Îşi întrerupse bucuros 
mărturisirea când, de după o cotitură, văzură, în 
sfârşit, Castelul Beynac. lată-ne ajunşi! exclamă 
el, dând pinteni calului, zorind înainte pe drumul 
de coastă. 

Ans îşi îndemnă şi el calul la galop, pornind 
pe urmele stăpânului său. Talence Iern Ferlay nu 
era asemeni celorlalți din Ileduciel, nu întru totul. 
Felul său de-a fi îi surprindea pe cei care şi-i 
închipuiau pe stăpânitori ca fiind mult mai gravi. 

Era de statură medie, în comparaţie cu ceilalți 
aerogeni, dar părea înalt printre dordoynezii cei 
îndesați. Mulțumită strămoşilor săi ţărani, era mai 
musculos decât tatăl său; iar chipul îngust al celor 
din clan era mai îmblânzit, cu pomeţii săi înalți, 
ochii de un albastru strălucitor, părul negru şi 
veşnic zburlit şi glasu-i baritonal. Îi plăceau 
veşmintele elegante şi ştia să le poarte. 

Castelul îi întâmpina cu zeci de steaguri 
fluturând şi cu soarele strălucindu-i în ferestre. 
Frumuseţea clădirii fusese un factor important ce 
contribuise la alegerea sa drept punct de plecare şi 
de întoarcere. În întregul Franceterr, prea multe 
asemenea clădiri, ocupate din nou după ziua 
Judecăţii, când se manifesta o nevoie acută de 
atare fortărețe, fuseseră remodelate de-a lungul 
veacurilor într-un haos de stiluri, importantă fiind 
doar funcționalitatea. Bunul gust era însă o 
trăsătură definitorie a celor din clanul Ferlay, astfel 
încât, de îndată ce fusese posibil, generaţiile mai 
recente demolaseră adaosurile, reparând greşeala 
strămoşilor. Castelul Beynac domina valea din 
vârful unui deal, iar adaosurile moderne — chiar şi 
antena radio sau ultrasofisticata aripă rezidenţială 


17 


— păreau a fi nişte comori protejate de zidurile 
vechii cetăţi războinice. 

La fel ca pretutindeni, în aceste zile de pace, 
porțile erau larg deschise. Puținele tunuri, 
catapulte şi care blindate constituiau doar relicve 
ale vremilor trecute. Pavajul curții răsuna sec sub 
potcoavele cailor; clanul Talence îşi putea permite 
luxul de a echipa astfel caii oamenilor de încredere 
şi ai apropiaților acestora. Localnicii ieşiră 
puzderie din case pentru a-l saluta pe stăpân, 
chiuind şi rotindu-şi brațele, după obiceiul locului. 
Concubina pe care lern o adusese cu sine de la 
Tournev părea la fel de exuberantă. Iern simţea 
cum creşte în el nerăbdarea de-a o întâlni. Cele trei 
săptămâni petrecute printre caştii dordoynezi 1 se 
păruseră lungi, de-a dreptul nesfârşite. 

Talence Hald Tireur, primul său ofiţer, îşi croi 
drum prin mulțime. Părea îngrijorat. 

— Mă bucur că v-aţi întors, domnule, spuse 
el, lăsând la o parte orice altă introducere. Azi a 
sosit un mesaj de la Corpul Meteorologic, pentru 
dumneavoastră. Sunteţi rugat să îi sunaţi imediat. 

Iern înjură în sinea sa, blestemându-şi lipsa de 
experienţă care îl determinase să nu îşi ia cu sine 
un transmiţător. Aşa ceva nu avea să se mai repete. 
Descălecă în grabă şi o luă la goană spre donjon. 

lemn nu luă aminte la  strălucitoarele 
ornamente pe lângă care trecea în fugă. Bănuia 
care era motivul pentru care îl căutau cei de la 
Ostrovul Ceresc şi, din această cauză, nervii îi erau 
încordați la maximum. O scară circulară ducea în 
încăperea din turn unde fusese instalat 
echipamentul radio. O escaladă, sărind din trei în 
trei trepte, şi se trânti în scaunul rezervat 
operatorului. Degetele se mişcară grăbite pe 
tastatură. Auzi un bâzâit, şi un miros cunoscut se 
răspândi în încăpere, în vreme ce aparatul începea 
să se încălzească. Maşinăria cu tuburi vidate era 
enormă, iar consola din lemn ocupa o mare parte 
din spațiul încăperii. Părea primitivă față de 

aparatele portabile cu tranzistori — dar acelea erau 
importate din Federaţia Maurai — însă, fund 
alimentată de generatorul cu cărbuni al castelului, 
era capabilă să transmită un mesaj până la 
Ostrovul Ceresc, ceea ce era destul. 

Din locul unde se afla, aerostatul abia se 
zărea, răsărind de după o culme, spre nord. Părea 
mai apropiat decât se vedea din ţinutul în care se 
născuse; era aproape cât o lună plină, palidă, abia 
vizibilă dincolo de fereastră. Un şoim trecu în 
zbor, mascându-l, cu aripile scăldate de razele de 
aur ale soarelui ce apunea. lern simţi un fior rece 
străbătându-i şira spinării. Toate cunoştinţele 
dobândite nu reuşiseră să-i şteargă întru totul 
şoaptele auzite în copilărie în Brezhoneg, despre 
blesteme şi soartă. 

Era însă timpul să lase deoparte superstiţiile. 
Aparatul era pregătit. Îşi transmise codul de 
identificare şi, după un murmur care dură câteva 
clipe, o voce de femeie răsună în difuzor: 

— Aici Centrul de Comunicaţii. Sunt ofiţerul 
de serviciu, locotenent Dykenskyt Gwenna 
Warden. Angley-ul ei avea un accent uşor de 
Rhinland; probabil că îşi petrecea timpul la sol în 
acea regiune. Sunteţi... sunteți Talence Yern 
Ferlay? Vă fac legătura directă cu Comandamentul 
Meteorologic. 

— lern, o corectă el, pronunţând accentuat 
cea dintâi literă. 

Îi veni să râdă de sine însuşi. Ce importanţă 
avea felul în care îi fusese pronunţat numele? Se 
părea însă că ceea ce îl aştepta avea să îi aducă 
glorie, dacă avea să supravieţuiască, iar gândirea 
sa tinerească îi dădea ghes să evite orice confuzie 
în privinţa identităţii sale de viitor erou. 

— Scuze, veni răspunsul, încărcat de o 
indiferenţă dispreţuitoare. 

Fata fusese rece cu el fiindcă circumstanţele 
nu-i permiteau să fie altfel sau fiindcă, la rândul ei, 
era tânără şi, ca toți tinerii acelor zile, puţin îi păsa 

de constrângerile formalităţilor? Se întrebă cum 
arăta ea. Cele treizeci de clanuri numărau şaizeci 
de mii de oameni, dintre care zece mii erau ofiţeri. 
Era imposibil să-i cunoşti pe toţi într-o viaţă de 
om. Cum se simţea ea atunci, acolo, la post, la 
treizeci de kilometri deasupra pământului şi mării, 
ştiind că o furtună cumplită se apropia? Ce alt 
motiv ar fi putut oare exista pentru a chema la 
ordin pe toţi Călăreţu Furtunii din Corpul Meteo? 
Cu siguranţă, fusese convocată întreaga lor elita, 
căci, altfel, Iern ar fi fost lăsat să-şi termine liniştit 
turul proprietăților. 

Bâzâit, ticăit, zumzet şi, în sfârşit, o altă voce 
feminină, o voce cunoscută de astă dată, cea a 
superioarei sale directe, colonel Vosmaer Tess 
Rayman, se făcu auzită în difuzor: 

— Locotenent lern? 

— Doamnă! rosti el în microfon. Am onoarea 
să vă salut. 

— Sunt convinsă că ai ghicit despre ce e 
vorba. Un uragan se îndreaptă spre Golf, în zona 
coastelor Zhironn. Va lovi zona Etang, va scufunda 
o mulțime de bărci pescăreşti şi va devasta, se 
pare, Port Bordeu, cu tot ceea ce o asemenea 
catastrofă ar însemna pentru navigația noastră. 
Autoritățile locale ne-au informat că nu vor reuşi 
să evacueze mai mult de o treime dintre locuitori. 
Pierderile de vieți omeneşti vor fi uriaşe. 

— Dar credeți că am putea risipi furtuna? 
Goarnele gloriei îi răsunau în urechi, iar părul de 
pe braţe i se ridicase înfiorat. Sunt gata de acţiune, 
la ordinele dumneavoastră, doamnă! 

Neliniştea îi mai îmblânzea glasul de obicei 
atit de aspru. 

— Eşti sigur de asta? Ai călătorit o zi 
întreagă, eşti, cu siguranţă, obosit, iar aceasta 
misiune este mai importantă decât orice altă 
acțiune la care ai participat până în prezent. Cea 
mai mică greşeală... Avem nevoie de fiecare dată 

pe care o vei putea obţine. Dar un avion prăbuşit şi 
un pilot mort nu ne vor folosi la nimic, să ştii asta. 

— Nu veţi avea parte nici de una, nici de alta, 
doamnă! 

Tess oftă, şi lern avu impresia că o vede 
clătinând din cap. 

— Voi, cei tineri, vă credeţi nemuritori... 
Continuă apoi, cu un glas mai aspru: Prea bine, 
locotenente. Porneşte spre Port Bordeu. Ei îţi vor 
pregăti o informare sumară; mă tem însă că va fi, 
într-adevăr, cam sumară. Până în prezent, nu 
dispunem de prea multe informaţi. Eşti cel mai 
apropiat Călăreţ al Furtunii. În ciuda întinderii 
răspunsului tău, tu vei fi cel care va ajunge primul 
la obiectiv. Ceea ce vei descoperi este de o 
importanţă vitală. Făcu o pauză. Acum, dă-i 
drumul. Binecuvântat fie-ţi zborul. 

— Mulţumesc, doamnă. 

lern apăsă pe întrerupătorul principal, se 
ridică din scaun şi părăsi, în goană, încăperea. 

Din zbor, pe măsură ce avionul se apropia, 
uraganul se vedea ca un lanţ muntos întunecat, 
dincolo de care soarele apu-sese deja. Norii 
ascundeau Golful sub perdeaua lor zdrențuită; cu 
toate acestea, din vreme în vreme, marea devenea 
vizibilă, agitată de apropierea furtunii. Din când în 
când, zărea câte o navă, cu pânzele coborâte, la 
ancoră. Echipajul ei aştepta cu sufletul la gură 
urgia, neștiind dacă avea să piară ori avea să 
supravieţuiască. În rest, cerul era senin: nuanţe 
violacee îl colorau spre răsărit, acolo unde stelele 
începuseră deja să clipească; deasupra, era de un 
albastru strălucitor care devenea verzui către apus. 
Ca întotdeauna, spre nord, Ostrovul Ceresc capta 
razele soarelui, părând că arde ca o torță uriaşă. 
Printre norii de dedesubt, întunericul şi lumina se 

jucau de-a prinselea. În curând însă, noaptea avea 
să se înstăpânească. 

Oricum, gândi Iern, o dată pătruns în tumult, 
nu avea să mai vadă nimic. 

Acoperind murmurul regulat al propulsiei, 
aerul şuiera asurzitor şi Iern simțea opintelile 
aeronavei. În vreme ce mâinile şi picioarele-i 
executau un dans straniu printre comenzi, izbucni 
într-un hohot de râs, încântat. Avionul său nu era 
asemeni vrăbiuţei care-l purtase de la Beynac la 
Bordeu, jumătate lemn şi jumătate pânză; era un 
şoim, aproape la fel de bun precum cele aflate în 
posesia maurailor. Aliajele care-l alcătuiau erau 
nepreţuite, şi consuma torente de combustibil. Nu 
existau multe asemenea aparate pe pământ. Era 
capabil să depăşească viteza sunetului sau chiar să 
urce până la Ostrovul Ceresc. Nu avea arme la 
bord — cine să-l atace aici? — dar nici n-ar fi putut 
fi folosit în vreme de război, fiind mult prea 
prețios. Dacă Iern ar fi fost trimis pe câmpul de 
luptă, ar fi avut de condus o maşinărie nu cu mult 
mai bună decât cea care îl adusese din Beynac. 

Se întrebă cum ar fi fost să fie nevoit să plece 
la luptă. Conflictul espanyan avusese loc înainte ca 
el să se fi născut, iar în vremea campaniei din 
Italya, el era doar un tânăr cadet. Vor mai avea loc 
lupte, oare? Domeniul nu reuşise să-l împiedice pe 
Lonzo de Zamora să supună cea mai mare parte 
din Iberya, dar ambițiile fiului acestuia de a 
controla vestul Mării Mediterr fuseseră stăvilite... 
lern spera că pacea avea să dureze. Nu suporta 
ideea că ar putea fi nevoit să ucidă oameni. Nici 
măcar nu-i plăcea să vâneze... 

Un glas îi răsună în căşti, readucându-l la 
realitate. 

— Ce-a fost asta, locotenente? Te amuzi? 

— Nimic, nimic, răspunse el, grăbit. Obrajii i 
se îmbujorară. Nu era corect, din punct de vedere 
profesional, să se bucure de dificultatea unei 
misiuni. Adăugă apoi: Aud un bâzâit electrostatic. 

Cum  recepţionaţi datele transmise de 
instrumentele mele? 

— Satisfăcător. Avem în prezent alte trei 
unități în zonă şi primim date şi de la ele, astfel 
încât începem să ne facem o idee mai limpede. Dă- 
i drumul mai departe. 

Acolo, departe, la bordul aerostatului, având 
la dispoziție cel mai puternic computer din 
Domeniu, ofiţerul analist începu să turuie o serie 
de cifre şi date tehnice. 

— Nu-i destul! strigă Iern. N-avem destule 
informaţii! 

— Aşa e. Misiunea ta... 

— Ascultă, îl întrerupse Iern. Mă aşteptam la 
asta. Până când noi vom reuşi să aflăm destule, cu 
prudenţa care ne caracterizează, urgia va fi atins 
deja pământul. Mă voi îndrepta direct spre 
mijlocul furtunii. Recomand colegilor mei piloți să 
se cufunde până la jumătatea drumului în masa 
ciclonului, de pe pozițiile pe care le ocupă în acest 
moment. 

— Locotenente! 

— Domnule maior, te rog să transmiţi 
recomandările mele. Iern ştia că toți colegii săi 
aveau să îl urmeze; mândria personală şi prestigiul 
Corpului aveau să le ceară acest lucru. 

— Mă pregătesc să accelerez. Pregătiți-vă să 
recepţionaţi un flux important de date. 

Auzise oare cum interlocutorul său înghiţise 
în sec? 

— Prea bine, locotenente. 

O stare de extaz, precum cea produsă de vin, 
puse stăpânire pe Iern. Într-o astfel de situaţie, 
cererile unui Călăreţ al Furtunii erau mai presus de 
orice rang, cu excepţia ordinelor date de căpitanul 
Ostrovului Ceresc. Era pentru întâia oară când îşi 
exercita în acest mod autoritatea. Se simţea 
aproape ca în ziua în care posedase pentru prima 
oară o femeie. 


23 


Dar şi duşmanul cu care avea să lupte era 
primul de o asemenea anvergură! Mai luptase cu 
furtunile şi înainte, dar o făcuse numai pentru a 
exersa sau pentru a strânge date pentru oamenii de 
ştiinţă sau pentru superiorii săi. O asemenea 
furtună, de o asemenea intensitate, se ivea numai 
de două sau de trei ori într-o întreagă carieră. 

Degetele sale, crispate pe comenzi, măriră 
energia motoarelor. Reactorul ţâşni în sus cu o 
forță atât de mare, încât Iern fu țintuit în scaunul 
tapiţat cu piele fină. Zece kilometri mai sus, 
redresa aparatul şi porni într-o spirală descendentă. 
Duşmanul acoperea acum întreg orizontul, cu 
neguri brăzdate de fulgere. Spre est, apele şi 
pământurile se întindeau la nesfârşit, şi el era 
singura lor speranţă de salvare. Întregul peisaj avea 
o frumuseţe sălbatică, dar acum nu avea timp să îl 
admire. Pierzându-şi timpul cu aşa ceva, şi-ar fi 
trădat cauza. 

Razele radarului  sondară necunoscutul. 
Senzorii cu infraroşii convertiră radiația în date 
măsurabile. O cameră de televiziune transmitea 
imagini optice, dând chip celor deduse de Iern din 
datele matematice. (Această cameră de televiziune 
se adăugase recent arsenalului, fiind o aparatură 
rar utilizată şi costisitoare, importată de la maurai. 
Iern binecuvântă negustorul care o adusese în 
Uropa.) 

O dată localizat ochiul furtunii, pilotul trebuia 
să îl cartografieze. 

— Sunt gata de coborâre, anunţă el. 

— Zhesu să te aibă în pază, spuse maiorul, cu 
glas şovăitor. 

Jern ridică din umeri. Participa la slujbe 
fiindcă aşa făceau toți membru clanului, dar nu 
ascunsese niciodată faptul că era un agnostic. 

— Mulţumesc, domnule, răspunse. Voi cobori 
în spirală, cu o rază de trei kilometri şi o înălțime 
de doi. Acesta îmi pare a fi cel mai potrivit plan de 
zbor. Cere-le tovarăşilor mei să-mi ureze spor la 

vânătoare şi transmite-le acelaşi lucru din partea 
mea! nu se putu el abține să nu braveze. 

Șoimul pilotat de Iern plonjă. 

Noaptea îl învălui. Vântul bătea în rafale 
puternice, fulgere înspăimântătoare brăzdau cerul, 
iar ploaia răpăia pe metalul aripilor şi pe 
acoperişul cabinei pilotului. Azvârlit de colo-colo, 
în sus şi în jos, la dreapta şi la stânga, asurzit de 
vuiet şi țipătul furtunii, Iern uită de sine, luptând 
împotriva inamicului ce încerca să-l sfâşie ori să-l 
arunce în valurile furioase de dedesubt. Periodic, 
traversa zona calmă de la mijloc, aruncându-se cu 
furie în zidul de furtună opus. În vreme ce avionul 
său se  răsucea, pradă mâniei vântului, 
instrumentele sale continuau să înregistreze, iar o 
rază de înaltă frecvenţă transmitea datele dincolo, 
spre zona calmă încă: presiuni, viteze, ionizări, 
potențiale, gradiente, cifrele diabolice. 

Departe, în Ostrovul Ceresc, tehnicienii de la 
computere îşi hrăneau maşinăriile cu datele 
transmise de el şi de tovarăşii săi. Meteorologii le 
prelucrau apoi. Programul computerelor era 
rezultatul sutelor de ani de studii, gânduri, 
dezbateri şi, uneori, greşeli fatale. Chiar şi în Era 
Izolării, căreia îi pusese capăt Restauraţia lui 
Enric, munca aceasta continuase. Căci, oare, nu 
erau aerogenii regii şi reginele văzduhului? 

Radarscopul îl avertiză pe Iern că se 
apropiase prea mult de valurile cât nişte coline. 
Făcuse tot ceea ce-i stătuse în putinţă, şi datoria sa 
era acum să încerce să scape cu bine. Se smulse 
din turbulență, înspre calmul central. Îşi îndreptă 
nava în sus şi porni să urce. Deasupra, cerul era un 
disc de purpură, în mijlocul căruia strălucea o stea. 

Evadă, făcând o voltă deasupra monstrului, şi 
schimbă direcția spre răsărit. 

— Sunt lern Ferlay, rosti el în microfon. 
Raportez, am scăpat cu bine. Îmi recepţionaţi 
transmisia? 

— Da. Ai făcut treabă bună, locotenente. 

— Ceilalți sunt teferi? 

— Toţi sunt bine. Peste câteva minute vom fi 
gata să acționăm. Părăsiţi zona şi îndreptaţi-vă spre 
Tournev. 

Jern încuviință şi dădu ascultare ordinului. 
Atât avionul său, cât şi cele ale tovarăşilor săi 
aveau nevoie de o inspecţie amănunțită şi, poate, 
chiar de reparaţii, iar acest lucru se putea face 
numai cu ajutorul facilităților oferite de oraşul- 
cartier general. Cât despre piloţi, ei aveau să fie 
întâmpinați ca nişte cuceritori şi îi aştepta cel puţin 
o săptămână de relaxare şi sărbătoriri. 

De data aceasta, erau într-adevăr nişte 
cuceritori. Căci nu fiecare încercare era sortită 
reuşitei... 

Încetul cu încetul, Iern realiză că acţionase 
din instinct. Atenţia sa fusese aţintită altundeva, 
într-un loc necunoscut, şi de-abia acum îi revenea. 
Nu reuşea să-şi amintească exact cum reuşise să 
călărească furtuna; fusese © experiență 
transcendentală, se identificase cu adversarul său... 
Îl dureau toate încheieturile, în pofida jachetei 
căptuşite pe care o purta, corsetul de siguranță îl 
umpluse, probabil, de vânătăi. Dar se simţea 
cuprins de bucurie, de o pace adâncă. Da, fusese 
într-adevăr ca şi cum ar fi făcut dragoste... 

Dar ceea ce era interesant de-abia începea! 
Câştigase faimă, onoare pentru familia şi clanul 
său, şi avea să fie, probabil, avansat. Dar asta nu-i 
dădea dreptul să irosească nici măcar un litru de 
combustibil zăbovind aici, pentru a admira 
spectacolul. Nimeni nu-l putea împiedica însă să 
zboare încet, la mare înălțime, să-şi desfacă 
centura de siguranţă şi să privească în urmă. Îşi 
aminti la timp să-şi pună ochelarii întunecaţi de 
protecție. Razele laser loviră. 


De-a lungul fiecărei zile,  nestânjenite 
niciodată de ceaţă ori de ploaie, razele soarelui 

scăldau suprafaţa acrostatului. Puterea cu care 
loveau imensa sferă având diametrul de doi 
kilometri se măsura în gigawaţi. O fracțiune a 
acestei puteri, traversând dublul înveliş, menținea 
temperatura înaltă din interior, care ajuta Ostrovul 
Ceresc să plutească în înălțimi. Cea mai mare parte 
însă era colectată de bateriile solare şi de 
convertoarele termale, devenind electricitate. O 
parte din energia astfel obținută hrănea reactoarele 
care împiedicau vânturile stratosferei să mute din 
loc  aerostatul,  satisfăcând, totodată, nevoile 
existente la bord. O altă parte, trimisă la sol, 
alimenta uzinele de sintetizare a combustibilului şi 
alte obiective la fel de esenţiale. Cu toate acestea, 
industria era slab dezvoltată şi, cu excepţia 
generatoarelor locale aflate ici-colo, Domeniul nu 
folosea energia electrică; metalul necesar pentru 
conductori era mult prea costisitor. Cea mai mare 
parte a celulelor solare erau nefolosite, cu excepția 
perioadelor de război sau în cazul furtunilor. 

Acum însă, circuitele se închiseră şi un flux 
de curent se revărsă în uriaşele acumulatoare, iar 
de acolo, fu orientat spre laserele atotputernice. Ca 
nişte fulgere, razele ţâşniră la atac. 

Nu erau însă izbucniri aleatorii de furie. 
Minţile celor care le ghidau erau limpezi şi se 
bazau pe datele smulse de Călăreţii Furtunii din 
inima distrugătorului uragan. În comparaţie cu 
puterea duşmanului lor, energia acestor raze era 
mică. Importantă era însă intensitatea lor, bine 
focalizată asupra unor puncte vitale, chibzuit alese. 

Iern vedea acum sulițele de foc izbucnite din 
văzduh. Atmosfera devenea incandescentă acolo 
unde loveau, iar întunericul devenea izvor de 
lumină. Dacă n-ar fi purtat ochelarii de protecţie, 
ar fi fost orbit, poate pentru totdeauna. 

Acumulatoarele se  descărcau, reîncărcate 
fiind însă imediat de către panourile colectoare. 
Unele raze mențineau mereu aceeaşi ţintă, săpând, 
erodând țesătura uraganului; altele fulgerau scurt, 

tulburând echilibrul în punctele strategice, 
întorcând furia monstrului împotriva lui însuşi. 
Fără milă, Ostrovul Ceresc lovea, biciuia, sfâşia 
carnea furtunii. 

Câmpul de bătălie rămase în urmă, şi Iern 
survola acum Franceterr-ul cufundat în bezna plină 
de stele. Aerostatul continua să strălucească, 
răpind razele unui soare deja invizibil. Curând 
însă, avea să pălească. Iern se întrebă dacă, până 
atunci, lupta avea să fie încheiată. 

Incandescenţa rămasă în urmă se estompă. Un 
strigăt triumfător îi răsună în căşti: 

— Ţesătura furtunii a fost destrămată! 

— Ce se prevede? sosi imediat o întrebare 
pusă de un glas ferm, pe care Iern îl recunoscu 
drept cel al colonelului Tess. 

— Ăăă... E doar o evaluare preliminară, 
doamnă. Am risipit uraganul, dar nucleul său 
continuă să rămână activ. Este însă mult slăbit şi se 
îndreaptă spre nord-vest. Vor urma vânturi 
puternice şi ploi abundente pe coastă în 
următoarele două-trei zile. Dezastrul a fost însă 
evitat, şi dacă am insista în continuare, am alunga 
urgia spre Fria. 

— Ar fi inuman s-o facem, şi-am stârni furia 
țărişoarelor care au început să se dovedească 
parteneri buni de comerţ în ultima vreme... Ei bine, 
punem capăt tirului. Comanda Meteo către toți 
Călăreţii Furtunii: felicitări, mulţumiri, şi bun venit 
acasă! 

Jern zbura mai departe. Cu coada ochiului, 
zări, spre stânga, un colţ al Brezh-ului. Era Ar- 
Goat, nu Ar-Mor, dar, cu toate acestea, era ţinutul 
său natal. ÎI cuprinse un dor nebun de mama sa. 

Ostrovul Ceresc creştea în faţa ochilor săi. La 
lumina stelelor, părea o lună imensă, cenușie, 
luminată din loc în loc de sclipiri electrice. 
Dedesubt, râul Loi şerpuia ca o panglică prin 
câmpie. Începu să coboare. 

La origini, Tournev-ul fusese o excrescenţă a 
Vechiului Tours. O parte dintre clădirile sale 
fuseseră construite cu materiale luate din ruinele 
vechiului oraş. Locuitorii se stabiliseră aici nu doar 
pentru a se bucura de protecţie, ci şi şi pentru că 
aveau impresia că însăşi prezența Ostrovului 
Ceresc era de-ajuns pentru a-i face să se simtă mai 
în siguranţă. Îşi înălţaseră case noi, căci cele vechi 
se năruiseră sau erau folosite de aerogeni. 
Întemeiaseră un nou oraş, căci cei ce aveau să 
devină oamenii clanurilor, pe-atunci puţini la 
număr, erau prea copleşiţi de volumul prea mare 
de muncă pentru ca să-i mai poată guverna. 
Timpul trecu, şi uzinele vechiului oraş îşi epuizară 
întregul potenţial. Ideea cea mai la îndemână fu 
construirea altora noi în noul oraş, situat atât de 
aproape. Încetul cu încetul, Tournev deveni 
capitala terestră a Domeniului, aşa cum Ileduciel îi 
era capitala aeriană. Vechiul Tours rămase o 
enclavă, alcătuită dintr-o mulțime de clădiri atent 
restaurate, în care trăiau doar cei care le îngrijeau 
ŞI cei câțiva comercianţi care trăiau de pe urma 
curioşilor ce veneau să o viziteze. 

Cu toate acestea, era o aşezare deosebit de 
romantică. Iern se afla aici în amurg, având alături 
o tânără frumoasă, şi simţea că se îndrăgosteşte. 

Aerul era răcoros, şi respirația le era 
aburoasă, dar pelerinele cu glugă şi mâinile strânse 
laolaltă le ţineau de cald. Se urcaseră într-un turn, 
la poalele căruia se întindea o mare de acoperişuri 
şi de străzi cufundate în penumbră. Ceva mai 
departe, în întregul 'Tournev, ferestrele începuseră 
să se lumineze şi lămpile cu gaz de pe străzi să se 
aprindă, una după alta. Pe meandrele râului, 
cufundat şi el în întuneric, se zăreau umbre negre, 
barje şi bărci. Ca nişte licurici, lanternele 
muncitorilor care se întorceau acasă se legănau, 

dând serii un aer feeric, de sărbătoare. Pe malul 
stâng al râului, la mare distanţă, dincolo de ferme 
şi căsuțe, se înălța colina Consvatorului. Zidurile 
acelea năpădite de iederă nu erau însă cufundate în 
beznă. Ici şi colo, câte o luminiţă pâlpâitoare vădea 
prezenţa câte unui învăţat care lucra până târziu. 
Credinţa din vremuri imemoriale a ţăranilor 
pretindea că locurile acelea ar fi fost sfinte. Era 
singura înălțime din acest ţinut, unde, în anumite 
perioade ale anului, Ostrovul Ceresc eclipsa luna 
ori soarele. 

De şapte ori şi jumătate mai mare decât ambu 
aştri, aerostatul plutea chiar deasupra capetelor lor. 
Scăldat încă în lumina soarelui, aşa cum era mereu 
cu douăzeci de minute după căderea nopţii sau cu 
tot atâta înaintea zorilor, îşi răspândea razele peste 
câmpuri. În lumina lui, Ashcroft Faylis Mayn îi 
părea lui Iern a fi una dintre acele fiinţe legendare 
despre care în Breizheg se presupunea că ar bântui 
pădurile şi dolmenele, prea frumoasă pentru a fi 
adevărată. 

— De câte ori am stat aici şi-am visat..., rosti 
ea, cu glas scăzut. Dar niciodată nu mi-am 
închipuit că voi sta aici, având alături un... sfânt. 

Accentul ei muzical, burgoynez, conferea 
personalitate vocii ei plăpânde. Inima lui Iern 
prinse a bate mai cu putere. Era micuță, fragilă, cu 
ochi cenuşii şi un păr lung, de un auriu strălucitor. 
Era pătimaşă şi inteligentă, şi studia istoria la 
Consvator. Nu era deloc genul de fată care să sară 
direct în aşternut, şi era de familie bună. Ruda sa, 
Talence Jovain Aurillac, i-o prezentase lui Iern cu 
câteva zile în urmă, şi, din ziua aceea, pilotul îşi 
pierduse orice urmă de interes pentru fetele din 
port. 

— Ei, haide, spuse el, cu o emoție în glas care 
îl surprinse, doar nu eşti vreo ciobăniţă din vreo 
fundătură de la munte. Eşti o femeie din rândul 
clanurilor şi ştii prea bine că suntem cu toţii 

oameni de rând. Eu... Eu nu mi-am făcut decât 
datoria, asta-i tot. 

Privirea ei o căută pe a lui. 

— Dar purtăm în noi sufletele strămoşilor, 
nu-i aşa? Uneori, cred că în tine se află cel al 
primului căpitan. 

— Poftim? Nu, sunt convins că actualul 
nostru căpitan e cel care... Mă rog, te străduieşti să 
mă măguleşti, dar, sincer să fiu, eu nu prea cred în 
asemenea lucruri. 

Ea zâmbi. 

— Nici eu... Dar, vorbesc serios, tu îmi pari a 
fi o parte a unui organism uriaş care evoluează cu 
adevărat. 

Luat pe nepregătite, el o privi surprins. 

— Eşti geeană? 

— Nu. Geeanii au, poate, unele idei 
interesante, dar... Eu nu sunt decât o cititoare de 
cărți prăfuite. O visătoare... Ridică privirea, oftând. 
Cred că existenţa are un anumit scop. Altfel, nimic 
n-ar avea sens, nu-i aşa, Iern? Cum am putea noi, 
tu şi eu, să ne aflăm aici, teferi şi fericiţi, dacă 
destinul nu i-ar fi călăuzit pe înaintaşii noştri? 

— Fi bine... 

Iern îşi căută o vreme cuvintele, pentru a-i 
răspunde, apoi se lăsă păgubaş. Ce rost ar fi avut 
să strice clipele acestea minunate? Propria sa 
viziune despre trecut era mult mai prozaică. 


Imediat după Războiul Judecății, când haosul 
şi radioactivitatea puseseră stăpânire pe întreaga 
Uropă, membrii echipajului originar mutaseră 
Ostrovul Ceresc de deasupra Parisului, către Tours. 
Acest oraş scăpase de bombardamente, dar nu şi 
de foamea şi bolile care îl oprimaseră în anii care 
urmară. La bordul aerostatului se aflau însă 
oameni hotărâți, care îi  sprijiniseră pe 
supraviețuitori. În felul acesta, fusese posibilă o 
reconstrucție relativ rapidă. 

În vreme ce se străduiau să guverneze cu 
toleranţă, cei Treizeci, douăzeci şi doi de bărbaţi şi 
opt femei, aparţinând unor naţiuni care acum nu 
mai existau decât sub formă de pulbere şi amintiri, 
nu se gândeau decât la propria lor supravieţuire. În 
aer, se aflau în siguranţă. Dar trebuia să bea şi să 
mănânce; aeronavele auxiliare aveau nevoie de 
combustibil şi de piese de schimb; învelişul 
adăpostului lor se cerea a fi înlocuit, panou cu 
panou, o dată la fiecare zece ani, căci razele 
ultraviolete şi ozonul îi alterau structura; nevoile 
lor erau nenumărate, şi nu puteau fi satisfăcute 
decât cu ajutorul unei tehnologii avansate, a cărei 
bază industrială nu mai exista. 

În jurul lumii, alte aerostate se prăbuşiseră din 
aceste motive. Cei Treizeci avuseseră însă noroc. 
Protejaţi fund, şi beneficiind de o bună organizare, 
localnicii îşi puteau îndrepta forțele spre 
reconstrucția principalelor facilități, şi doreau să o 
facă. Dacă Ileduciel avea să se prăbuşească, ştiau 
că şi minima bunăstare de care se bucurau avea să 
se risipească în scurtă vreme. Sărace în utilaje şi 
resurse, ducând lipsă de personal calificat uzinele 
erau destul de ineficiente la început, de-abia 
reuşind să satisfacă nevoile aerostatului şi să 
aprovizioneze maşinăriile acestuia. Dar chiar şi 
puţinul acesta era de ajuns, şi, cu timpul, fermele 
începuseră să îşi sporească producția, iar comerţul 
reînviase. Unii oameni îşi găsiseră timp chiar şi 
pentru a salva de la distrugere cărţi şi pentru a le 
studia. 

Între timp, puterea Ostrovului se extindea 
Expansiunea începuse pe nebăgate de seamă, prin 
suprimarea bandelor înarmate care amenințau 
comunitatea. Mai târziu, generaţie după generaţie, 
adoptaseră această politică a datoriei şi destinului. 
Uneori, aerogenii utilizau trupe de infanterie 
alcătuite din localnici, sprijinindu-le cu aviație şi 
cu arme laser. Cel mai adesea însă, ţinuturile se 
alăturau cu bucurie Domeniului, ca urmare a unor 

tratate bine chibzuite ori prin căsătorii şi alianţe. 
La urma urmei, intrarea în Domeniu oferea o 
mulțime de avantaje, cele mai evidente fund pacea 
la fruntarii şi comerțul liber. Supravegherea din 
înalturi sporea siguranța publică, elimina din faşă 
bolile recoltelor şi depista terenurile bogate în 
vânat sau peşte, oferind hărți aduse la zi. 
Previziunile meteorologice şi modificările 
ocazionale ale climei erau neprețuite. 
Consvatoarele fondate de oamenii clanurilor erau, 
în acelaşi timp, şcoli şi muzee, depozitare şi 
izvoare de cunoaştere; de-aici porneau în lume 
fizicieni şi agronomi, bărbați şi femei, învățați de 
toate felurile. Iar Ostrovul Ceresc nu cerea multe 
în schimb: un tribut modest şi punerea în aplicare a 
unor legi referitoare, îndeosebi, la drepturile 
omului şi la cooperarea cu celelalte regiuni ale 
Domeniului în situațiile de importanță vitală. În 
rest, cu excepția regiunii din jurul Tournev-ului, 
statele rămăseseră autonome. 

Teoretic, aceasta era situația şi, multă vreme, 
teoria fusese cea care contase. Sau mitul, 
venerația, simțul destinului, speranța că această 
rasă aleasă de Dumnezeu avea să reconstruiască 
întreaga lume. 

Bineînțeles, acest lucru nu fusese cu putință. 
La un moment dat, limita expansiunii fusese 
atinsă, în acele ținuturi în care Ostrovul nu se mai 
zărea pe cer. A-l muta mai aproape de acele regiuni 
ar fi însemnat a retrage protecția acordată altora, a 
căror loialitate dura de veacuri. Aerogenii nu aveau 
cum să pună stăpânire pe întreaga planetă. La 
urma urmei, erau şi ei doar simpli muritori. 

Globul de deasupra capetelor lor se întunecă. 
Stelele începură a străluci mai tare. 

— Trebuie să mă întorc, spuse Faylis. Aş vrea 
să mai rămân, dar trebuie să-mi apăr reputaţia şi... 

— Dar cu reputația mea cum rămâne? 
interveni Iern, zâmbitor, în vreme ce inima 
continua să-i bată nebunește. Cu mine, eşti în 

siguranţă! Ea chicoti. Nu râde, vorbesc foarte 
serios! 

— Ştiu. Aş vrea să... Dar ne cunoaştem de 
atât de puţină vreme! 

— Ce importanţă are? 

Ea nu-i opuse rezistență când el o cuprinse, 
trăgând-o la pieptul său. Un minut mai târziu, se 
putea lăuda că sărutase, pentru întâia oară, un 
bărbat. 

Se opriră aici. Iern nu îndrăzni să îşi forţeze 
norocul, deocamdată. Folosind lanterna sa 
electrică, emblemă a apartenenței sale la o elită 
redusă ca număr, porniră în jos pe trepte şi ieşiră, 
pe poartă, în stradă. Râseră adesea, sărind şotronul 
pe pietrele de pavaj, ca nişte copii. 

Intrând în Tournev, se străduiră să redevină 
serioşi. Nu se aflau în cartierul de pe malul râului, 
ci într-o zonă rezervată oamenilor clanurilor şi 
localnicilor mai bogați. In mod obişnuit, ea locuia 
într-un cămin, la Consvator, dar aceasta era o zi de 
sărbătoare, Ziua Secerişului. Cu această ocazie, ea 
se mutase împreună cu câțiva colegi într-un conac 
confortabil aparținând familiei Aurillac. Era destul 
loc pentru ei, şi invitațiile de acest gen erau un 
lucru obişnuit. 

Ocupantul actual al conacului era Talence 
Jovain Aurillac, aflat aici în interesul afacerilor 
familiei, ale cărei proprietăți se aflau undeva în 
munții Pyrny. Când valetul deschise uşa pentru 
Iern şi Faylis, acesta tocmai ieşea dintr-o cameră 
de studiu alăturată. Lumina lămpii îi proiecta pe 
chip o umbră, de parcă ochii i-ar fi fost vineţi. 

— Pe Charles cel Mare, fetiţo! exclamă el. În 
ținutul din care provenea, numele primului căpitan 
era adesea rostit în asemenea împrejurări. Unde-ai 
umblat până acum? Ştii cât e ceasul? 

Ea ridică din umeri, încruntându-se. 

— Dar dumneata ştii ce drept ai să mă întrebi 
aşa ceva? Dacă nu ştii, află: nici unul! 

Jovain pufni, neîncrezător. O clipă mai târziu, 
privirile 1 se aţintiră asupra lui Iern, şi acesta crezu 
că citeşte în ochii rudei sale îndepărtate o sclipire 
de ură născândă. 

Însă Călăreţului Furtunii nu-i păsa de ea în 
clipa aceea. 


II 


Orion va răsări 

Terai Lohannaso auzise pentru întâia oară 
aceste cuvinte din gura unei fetițe copleşite de 
amărăciune, aflată în casa părinţilor ei, pe care 
urma s-o părăsească, la poalele unui pisc înzăpezit 
dintr-o ţară în care el însuşi era un străin nedorit. 
Mai târziu, nu reuşise niciodată să-şi dea seama de 
ce anume îl obsedau cuvintele ei. Nu-i stătea în 
fire să-şi imagineze tot felul de lucruri şi, deşi nu-i 
plăcuse niciodată să provoace tristeţe altora, se 
vedea silit să recunoască nevoia de acţiune în 
multe asemenea cazuri. 

Poate că asta se întâmplase din pricină că îi 
cunoscuse tatăl, îl văzuse murind şi fusese cel care 
îi adusese mamei ei vestea. Poate era din cauză că 
acea scenă tristă, în aparenţă neînsemnată, trezise 
în el o atenţie aparte, de care nu era pe deplin 
conştient, acordată unor lucruri pe care le făcuse, 
le văzuse sau despre care auzise vorbindu-se. La 
vremea lor, acestea fuseseră nişte simple 
întâmplări, dar, puse cap la cap, ele duceau spre o 
concluzie teribilă. În orice caz, în anii care 
urmaseră, se gândise adesea la clipele acelea şi, 
implicit, la Launy Birken. 

Cei doi se cunoscuseră înaintea Războiului 
Energiei, fapt deloc straniu. Terai era pe-atunci 
căpitanul unui cargou ce-şi avea baza în Awaii; 
Launy era coproprietar la o făbricuţă, modestă, dar 

inovatoare, care producea mărfuri electronice 
căutate chiar şi pe piaţa Federaţiei Maurai. 

Ca multe altele de soiul ei, nava lui Terai 
urma o rută care trecea prin strâmtoarea de dincolo 
de Vittohrya, un oraş a cărui importanţă culturală 
şi politică era mai mare decât cea economică. 
(Locuitorii Uniunii de Nord-Vest nu se feriseră să- 
şi reclădească oraşele pe vechile vetre chiar înainte 
ca radioactivitatea zonelor respective să fi devenit 
nesemnificativă. În asemenea cazuri, comunităţile 
erau mai îndreptăţite să-şi păstreze vechile mesaje 
tuturor celor interesaţi. Când Launy primea câte o 
comandă, se deplasa el însuşi pentru a aduce marfa 
comandată şi rămânea acolo, pentru a se asigura că 
aceasta era corect depozitată. Apoi, împreună cu 
Terai, ieşeau în oraş să cineze şi să bea niţel la ceas 
de seară. Nu vorbea maurai, dar însoțitorul său 
vorbea curent engleza. Terai ajunsese chiar să-i 
cunoască soţia. 

Cei doi bărbaţi luptaseră în tabere diferite în 
recentul conflict, dar asta nu era o piedică în calea 
prieteniei lor. Războiul Balenelor fusese nedeclarat 
şi de scurtă durată; fiecare tabără îşi avusese 
scopurile ei bine definite, iar  înfruntările 
respectaseră un anume cod cavaleresc. 

Terai, în vârstă de optsprezece ani şi proaspăt 
înrolat în Marina Federaţiei, câştigase o medalie, 
asumându-și conducerea navei sale, ai cărei ofiţeri 
fuseseră ucişi în bătălia de la Farallones, 
menţinând-o deasupra liniei de plutire până în 
portul din Hilo Bay. Avea să-şi amintească în veci 
de cele mai apropiate nave ale Uniunii, care îşi 
trimiseseră oamenii pentru a-i ajuta la stingerea 
focului, şi de regretul exprimat de aceştia, fiindcă 
nu puteau face mai mult pentru ei, fiind nevoiţi să 
urmărească navele maurai rămase. 

Cât despre Launy, acesta, ceva mai vârstnic 
fiind, fusese căpitanul uneia dintre navele private 
care asigurau menţinerea embargoului comercial în 
Pacificul de Est. Având avantajul unei propulsii 

auxiliare diesel şi al unui armament mai bun, nava 
pe care o comanda capturase nouă nave de comerţ 
şi le trimisese la fund; înainte de asta însă, 
echipajele lor fuseseră transferate la bord, cu tot cu 
pisicile-mascotă. Fascinat de cultura maurai, 
căpitanul îşi tratase „oaspeţii! cu aceeaşi 
bunăvoință cu care i-ar fi găzduit la sine acasă. 

Acestea erau motivele care îi determinau pe 
cei doi să-şi poarte respect şi afecţiune reciprocă. 

O dată sau de două ori li se întâmplase să 
discute în contradictoriu despre Justeţea cauzelor 
respective. Ultima discuţie de acest fel înaintea 
următorului război avusese loc într-un local 
liniştit, aparţinând sediului central al firmei lui 
Launy. 

Îl invitase aici pe Launy pentru a-i oferi un 
prânz delicios şi pentru a-i arăta ce altceva mai 
reuşise civilizaţia sa să înfăptuiască, în afară de 
producţie, comerţ şi explorări. Era o încăpere 
largă, cu un tavan înalt, iar mesele, aşezate la 
distanţe confortabile unele de altele, erau acoperite 
cu feţe de masă albe, de in, farfuriile fiind dintr-un 
porțelan fin, iar tacâmurile din fildeş îngrijit 
sculptat. În vatră ardea focul, dar scopul acestuia 
era pur decorativ; încălzirea electrică alunga frigul, 
sfidând parcă vântul şi ploaia care răpăiau în 
geamuri. Iluminatul discret era tot electric. Energia 
produsă de hidrocentrale nu era o raritate prin 
părțile acestea. Cu toate acestea, consumul de 
cărbune al Uniunii creştea într-un ritm care 
maurailor li se părea de-a dreptul înspăimântător. 

— Nu te înţeleg, Launy, spusese Terai, a cărui 
limbă fusese dezlegată de consumarea unei sticle 
de vin şi a unei cantităţi impresionante din whisky- 
ul local; când era treaz, era mult mai reţinut. Cum 
a putut lupta un om de treabă cum eşti tu pentru 
interesele unor vânători de balene? Nimeni nu te 
obliga să o faci. N-a avut loc nici o mobilizare, iar 
războiul nici măcar n-a fost declarat. Da, mi-ai 
povestit că ţi-a plăcut, că a fost pentru tine o mare 

aventură. Dar ai fi fost mai câştigat lucrând pentru 
compania ta. Şi dacă un om simte că nu-şi află 
stare, pe Lesu Haristi, sunt o mulţime de locuri 
care merită vizitate, iar jumătate din planeta asta e 
încă necunoscută! 

— Da, şi mai mult de jumătate din planetă e 
plină doar de înfometați, îi replică Launy. 

— Ei haide, am călătorit eu însumi destul, şi 
lucrurile nu stau chiar aşa de rău. Nu e rău chiar 
pretutindeni. 

— E îndeajuns de rău, în destule locuri, îi 
răspunse Launy, şi glasul i se înflăcără. Nu ştiu 
doar din cărţi, am văzut cu ochii mei. 

— Cum aşa? 

— Până când a fost răpus de artrită, tatăl meu 
a fost un Om de Fier. M-a luat cu el în ultima 
călătorie de prospectare pe care a întreprins-o spre 
coasta lantică. Pe-atunci, în oraşele moarte găseai 
o mulțime de lucruri interesante. N-am avut de 
înfruntat nici un fel de primejdii. Dar, într-un fel, 
aş fi preferat să avem, căci motivul principal al 
siguranţei noastre o constituia starea deplorabilă a 
localnicilor, prea decăzuţi pentru a reprezenta o 
ameninţare. În loc de asta, cerşeau. Am întâlnit o 
mulțime de femei care îşi ofereau trupurile, având 
consimţământul familiilor lor, pentru câte un ac ori 
o cană de plastic sau orice alt mărunţiş de care noi 
ne puteam dispensa. Eram prea tânăr pentru a da 
atenţie unor asemenea oferte, dar mă îndoiesc că 
acele sărmane creaturi schilave ar fi putut trezi în 
mine vreo dorinţă. 

Omul acesta mi-e mai drag decât oricând, 
gândi Terai. Încearcă să evite a-mi răspunde la 
întrebare, dar nu schimbă Subiectul, ca să se 
laude. 

N-ar fi fost greu să se laude. Oamenii de Fier 
erau personaje legendare, iar isprăvile lor de 
odinioară deveniseră faimoase. Se vorbea de felul 
în care înaintaseră, luptând, furişându-se, trudind 
din greu, prin câmpiile ocupate de neamul mong, 

în căutare de metale. În ziua de azi, trecerea lor era 
reglementată prin tratate; uzine aflate în 
proprietatea sălaşelor prelucrau materialul chiar 
acolo, la surse; acesta era apoi încărcat în trenuri 
care traversau fără nici un fel de incidente preriile, 
către munte; uneori, încărcătura provenea din 
zăcăminte redescoperite, nu din recuperări; tonajul 
de cărbune extras era însă mult mai mare. E- 
adevărat, expediţii de cercetare mai porneau şi în 
acele zile către deşerturile sălbatice ale răsăritului 
îndepărtat, cu intenţia declarată de a da industriei 
Uniunii un plus de forţă. De i s-ar fi putut da mai 
multă minte şi inimă... 

— Hai să luăm exemplul unei ţări civilizate, 
urmă Launy. Am călătorit spre sud până în Corado, 
iar ţinuturile acelea sunt sigure. Din punct de 
vedere politic, sunt marionetele noastre, dar de 
trăit, se trăieşte bine. La mongi, e la fel. Am vizitat 
şi ţara Mong, iar ei sunt mai diferiți de noi decât 
nimeni alţii. Cu toate acestea, chiar şi slujitorii lor 
sunt mai bine educați şi hrăniţi decât te-ai putea 
aştepta. Bineînţeles, mi-ar plăcea să străbat şi 
Federaţia voastră într-o bună zi, în calitate de 
turist, şi încă foarte mult. Poate, peste câțiva ani, 
mă voi îndrepta şi către Yurrup. Comerţul cu cei 
de-acolo s-a dezvoltat mult, nu-i aşa? Iar Ostrovul 
Ceresc este, cred, o privelişte magnifică. Am putea 
vorbi despre o mulțime de alte regiuni norocoase. 
Dar cea mai mare parte a lumii... Clătină din cap 
cu vehemenţă. Nu, mulţumesc! Am cunoscut ţări 
în care bogaţii o duc bine, dar i-am cunoscut şi pe 
cei săraci din ţinuturile acelea... Şi-am văzut locuri 
unde toţi, fără excepţie, erau săraci... Crede-mă, 
am văzut destule. 

Terai se întoarse la atac. 

— Dar, dacă ţi se frânge inima de mila lor, 
cum poţi îndura masacrarea balenelor? întrebă el, 
ironic. 

— Şi voi, mauraii, le-aţi vânat în trecut. Ba 
chiar ați încercat să le domesticiți şi să le creşteți 

în ferme, ca pe vite. 

— Asta s-a întâmplat înainte ca oamenii de 
ştiinţă să descopere ceea ce fusese un fapt 
cunoscut înaintea  Prăbuşirii, anume cât de 
inteligente sunt cetaceele. Terai îşi apucă paharul, 
adulmecându-i mirosul, înainte de a da pe gât 
lhcoarea arzătoare. Ai mai auzit, sunt convins, toate 
astea... Încetul cu încetul, ne-am dat seama că 
lumea nu e chiar atât de săracă precum credeam, 
nu îndeajuns ca oamenii să fie nevoiţi să ucidă 
fiinţe pentru carne sau untură. 

Îl privi pe interlocutorul său aflat dincolo de 
masă. Avea în față un bărbat solid, deşi nu la fel de 
solid precum el însuşi. Era îndesat şi bine făcut, 
purtând o coamă blondă care îi atârna până pe 
umeri. Era înveşmântat în hainele obişnuite pentru 
o seară petrecută în societate. La gât, peste cămaşa 
de lână, avea legată o eşarfă de mătase din import. 
Purta pantaloni de piele fină şi cizme scurte, 
solide. Inelul de fildeş de la mâna stângă îl arăta a 
fi însurat. 

Hainele lui Terai erau asemănătoare, dar mai 
simplu croite, iar acest lucru, împreună cu întreaga 
sa înfăţişare, îl deosebea radical de ceilalți oaspeți 
prezenţi, în majoritate cupluri căsătorite. Aceştia se 
străduiau ca interesul vădit pe care îl trezea 
străinul să treacă neobservat. 

— Hotărârea voastră poate fi unilaterală. Nu 
o puteți impune întregii omeniri. Când aţi început 
să confiscaţi navele de vânătoare ale celor din 
nord-vest... 

— Am făcut acelaşi lucru şi cu navele 
negustorilor de sclavi, dar nimeni nu s-a plâns. 

— Nu. Nouă nu ne place sclavia, îl întrerupse 
Launy. Aşteaptă. Noi iubim libertatea. Dar această 
libertate se cuvine oamenilor, nu cailor ori găinilor. 
Sigur, balenele sunt animale inteligente, şi n-aş 
avea nimic împotrivă să le dăm pace. Dar asta nu 
dovedeşte că sunt ceva mai mult decât nişte 
animale. Bău şi începu să vorbească mai repede. 

V-aţi asumat, în ceea ce credeaţi a fi atotputernicia 
voastră, răspunderea de a spune căpitanilor liberi 
ce anume au voie să facă şi ce nu, acolo, în larg. V- 
aţi închipuit că, dat fiind că vânătoarea de balene e 
domeniul celor din Sălaşul Șoimului Pescar şi 
Sălaşul Stelei Polare, restul ţării acesteia 
dezorganizate nu se va urni pentru a le sări în 
ajutor, chiar cu preţul sângelui. Dar breslele nu se 
lasă una pe alta la ananghie; războaiele purtate cu 
mongii ne-au învățat să preţuim loialitatea. Mai 
întâi, v-am spus să vă vedeţi de treabă, iar dacă n- 
aveţi de lucru, să vă duceţi şi-n Rusha, numai să ne 
lăsaţi în pace. Dar voi aţi răspuns prin violenţă, aşa 
încât a fost firesc ca sălaşurile să cheme oamenii la 
luptă, înarmându-i şi trimiţându-i spre a vă 
răspunde cu aceeaşi monedă: violenţa. 

Şi-n bătăliile purtate, precum şi în raidurile 
pe care le-aţi întreprins, ne-aţi convins că nu avea 
rost să insistăm, admise Terai. Îşi aminti de navele 
flotei Uniunii de la Farallones, propulsate de 
energia aburilor, blindate cu oţel, lipsite de 
catapulte, dar posedând capete de dragon cu tunuri 
ce azvârleau obuze explozive şi tuburi ce lansau 
rachete. Nu v-am înțeles. N-am crezut — în 
„atotputernicia"” noastră — că veţi investi atâtea 
resurse pentru acest scop. 

Glasul lui Launy scăzu în intensitate. Se 
aplecă în faţă, peste masă. 

— Uite ce e, Terai, începu el, grav. Hai să nu 
ne dondănim. Mai dă-mi voie să-ţi spun un singur 
lucru, apoi ne vom îmbăta şi vom cânta sau vom 
face orice altceva ne va trece prin minte. Uite cum 
stau lucrurile: avem nevoie de seul de balenă 
pentru lubrifierea de precizie. Sigur, ştiu că şi 
uleiul de jojoba ar fi la fel de bun. Dar nu putem 
importa destul din regiunile unde creşte această 
plantă, căci nu se cultivă îndeajuns, iar comerțul 
nu e suficient dezvoltat cu acea regiune. Cât 
despre carnea şi untura, şi fanoanele balenelor, 
acestea sunt vândute mongilor, care ne dau, în 

schimb, unele lucruri ce ne sunt indispensabile, 
precum cărbunele ori permisiunea de a traversa, cu 
căile noastre ferate, ţinuturile lor. După ce 
industria noastră va fi îndeajuns de bine 
dezvoltată, nu vom mai avea nevoie să vânăm 
balene. Nu va mai merita să o facem. În loc să ne 
puneţi bețe în roate şi să ne împiedicaţi să ne 
dezvoltăm, ceea ce va duce cu siguranţă la un 
război, la unul adevărat, de ce nu ne încurajați? În 
felul acesta, am înceta mult mai curând vânătoarea 
de balene. Să fie oare asta din cauză că voi — nu, 
nu tu, Terai, ci politicienii voştri, comercianții 
voştri — n-aţi vrea ca altcineva, din altă parte a 
lumii, să devină la fel de puternic precum 
Federaţia Maurai? 

— Nu! negă Terai, dorindu-și, pentru o clipă, 
să creadă pe deplin în propriile-i spuse. Mai mult 
de-atât, ce-aş putea spune? Cât de des am afirmat- 
o oare? Nu vrem ca o singură civilizație să le 
stăpânească pe celelalte şi nu vrem ca exploatarea 
industrială să distrugă vreo parte a planetei... 

Launy îşi aruncă părul de pe frunte şi-şi 
întrerupse oaspetele cu un hohot de râs. 

— Iartă-mă! se scuză el. M-a apucat aşa, 
dintr-o dată... Uite cum stăm aici şi ne pierdem 
vremea, maimuţărindu-ne politicienii, oratorii şi 
profesorii! lat tu vei pleca mâine, o dată cu fluxul. 
Mai mare pierdere de vreme nici că se putea! 

Terai se relaxa şi sorbi o înghițitură straşnică 
din pahar. 

— Măcar în privinţa asta, ai dreptate. Timpul 
petrecut cu băutura e o resursă nepreţuită. Parcă 
spuneai ceva de un spectacol cu fete? 

Nici unul dintre cei doi bărbați nu simţise 
nevoia de a-şi găsi vreo însoțitoare dintre târfele 
care bântuiau prin docuri. Soția lui Launy îl 
însoţise la Seattle, dar nu dorise să-i tulbure cheful 
cu bărbaţii; pe de altă parte, echipajul lui Terai 
includea atât wahines cât şi kanakas!. Nimic de zis 
însă: striptease-ul din Seattle era cu totul altceva 

decât dansurile hula awainene. Fu, în cele din 
urmă, o noapte memorabilă. 

N-aveau să mai aibă parte de multe asemenea 
el. La cinci ani după sfârşitul războiului Balenelor, 
începu altul, cel al Energiei; iar acesta era un 
război declarat de Federație împotriva Uniunii; 
durase vreme de trei ani grei, căci, de data aceasta, 
fiecare tabără era hotărâtă să o sfărâme pe cealaltă. 

Faptul că Launy şi Terai se împrieteniseră nu 
era nimic extraordinar în sine. Curios era faptul că 
se întâlniseră din nou la începutul celui de-al 
doilea an al celui de-al doilea conflict dintre 
popoarele lor. 

O luptă navală avusese loc în largul coastei 
Aurgon. Forţele maurailor învinseseră, aşa cum 
învingeau în fiecare bătălie navală. De această 
dată, se prezentaseră cu lecţia învățată, studiaseră 
națiunea adversă şi nu o mai subestimau. Se 
pregătiseră intens pentru acest conflict, despre care 
cei mai realişti dintre ei ştiuseră că avea să fie 
inevitabil. Forţa, priceperea, averea şi numărul 
superior fuseseră tot timpul de partea lor; fusese 
nevoie doar de o mobilizare corectă. Cu toate 
acestea, norrmenii li se opuseseră cu îndârjire. 

Nava la bordul căreia se afla Terai scufundase 
un vas inamic, după care se apucase să culeagă 
supraviețuitorii. Printre cei salvaţi în acea zi din 
apă se afla şi un ofițer de radio-comunicaţii pe 
nume Launy Birken. 

Valurile albastru-verzui se  rostogoleau, 
încununate cu spumă albă, către pata întunecată 
care era continentul, aflat undeva spre vest, la 
marginea lumii. Vuiau şi şuierau, înfuriate, iar 
zeâlţâitul lor se transmitea până în măduva oaselor 
celor aflaţi la bord. Soarele trecuse de amiază şi, 
pe fondul câtorva nori răzleţi, albatroşii se roteau 

în înalt, ca nişte fulgi de zăpadă albi ca laptele. 
Briza răcorea feţele oamenilor, zburlindu-le părul, 
umplându-le fără răgaz urechile cu şuieratul ei. 

În ciuda dimensiunilor sale şi a faptului că 
naviga contra vântului, Barracuda înainta cu o 
viteză de douăzeci de noduri. Ar fi atins chiar şi 
viteze mai mari dacă motoarele ar fi fost pornite, 
dar, în acest caz, şi-ar fi depăşit tovarăşele de flotă. 
Știința  hidrodinamicui  evoluase de-a lungul 
veacurilor, devenind la fel de precisă ca de 
exemplu, balistica. Structura de trimaran era 
menită să îi sporească viteza şi manevrabilitatea şi 
nu era destinată, neapărat, măririi volumului de 
marfă transportabil. Velatura îi era ceva mai 
convențională — deşi nu întotdeauna constructorii 
de nave din Federaţia Maurai urmau o convenţie 
anume — dar, în aceeaşi măsură, eficientă. Nava 
avea cinci catarge, având fiecare câte cinci vele 
pătrate dintr-o țesătură translucidă, rezistentă la 
umezeală. Controlate de un computer, pânzele 
beneficiau de eleroane care le roteau în unghiurile 
potrivite, în funcție de direcția vântului. Nu 
necesitau nici un fel de manipulare. De fapt, în 
condiții normale, întregul echipaj nu ar fi fost mai 
numeros de patru mateloţi... 

„„Dacă ar fi fost un simplu cargou, aşa ar fi 
stat lucrurile. În acele împrejurări însă, la bord se 
aflau mai multe duzini de oameni. Spaţiu era 
suficient. Cu excepția unei punți înălțate, la prova, 
cabinele erau sub puntea principală, iar turelele 
armelor, maşinăriile şi bărcile de salvare nu 
ocupau prea mult loc. Captatoarele solare erau 
desfăşurate, pentru a încărca acumulatorii şi a 
împrospăta combustibilul bacterian, dar şi pentru a 
satisface nevoile de energie curente. Erau ridicate 
astfel, încât, la umbra lor, echipajul să se poată 
relaxa. Acum însă nimeni nu prea avea chef de 
relaxare, căci pentru maurai, apele şi clima de aici 
erau reci. 

Pe o navă civilă, aspectul general ar fi fost, 
probabil, mai puţin auster. La prova ar fi existat un 
galion, de inspiraţie religioasă, desigur: o sculptură 
a Triadei, formată din Tanaroa Zămislitorul, 
avându-l la dreapta Sa pe Lesu  Haristi 
Mântuitorul, iar la stânga, pe Nan Distrugătorul, 
cel cu dinţi de rechin. Cu siguranţă, echipajul ar fi 
umplut puntea de flori în culori vii. Acum însă, cu 
excepția intarsiilor din suprastructură, singurele 
pete de culoare erau cele de pe catarg, unde era 
arborată flamura Crucii şi Stelelor, steagul 
Federaţiei. 

Şi totuşi, echipajul nu renunţase Ia plăcerile 
sale, de care se bucura din plin, între două bătălii. 
Sfidând vremea potrivnică, unii nu purtau decât 
câte un sarong, împodobindu-se cu brățări, coliere 
sau chiar ghirlande împletite din florile crescute în 
glastre, în cabine. Erau tineri şi plini de viaţă, iar 
tenurile lor variau de la cel de culoarea ambrei la 
cel de un negru intens; fără îndoială, erau mai 
chipeşi decât  tovarăşii lor care umblau 
încotoşmănaţi. Marea majoritate erau bărbaţi, dar, 
aşa cum se întâmpla mereu la bordul navelor 
maurai, alături de aceştia se înrolaseră şi femei 
necăsătorite încă, dornice de aventură. 

Păreau că-şi celebrează viaţa, în grupuri mici, 
spontan alcătuite. Picioarele săltau, şoldurile se 
mişcau, ondulându-se în ritmul muzicii emise de 
acordeoane, flauturi şi instrumente tradiţionale cu 
coarde. Se jucau zaruri ici, iar dincolo se auzea 
clămpănitul sec al pieselor rotunde pe o tablă de 
go. Doi oameni povesteau, despre casele lor, unor 
tovarăşi originari din alte insule, mai depărtate, 
bucurându-se de atenţia deplină a acestora, căci 
nici radioul şi nici cuvântul tipărit nu puteau 
exprima pe de-a-ntregul uimitoarea diversitate a 
unei împărăţii care se întindea pe mai bine de 
Jumătate din suprafaţa Oceanului Pacific. Un cuplu 
se îmbrățişa, un altul tocmai cobora sub punte 
pentru ca, în liniştea unei cabine, să facă dragoste. 

Trei sau patru stăteau singuri, izolați de restul, 
contemplând valurile ori adâncurile propriilor 
suflete. 

Sprijinit de balustradă, Launy îşi plecă 
umerii, adâncindu-şi mâinile în buzunare. 

— Cine-i de cart acum? se întrebă el. 

Terai ridică din umeri. 

— Ca de obicei... Primul, al doilea ori al 
treilea ofiţer. Primul, al doilea ori al treilea inginer. 
Contramaistrul e la timonă. Există şi un ofiţer la 
radio; cu excepţia cazurilor în care este de serviciu 
şi la radar. Şi, bineînţeles, bucătarul şi ajutorul său 
care pregătesc ceaiul la ora asta. Presupun că şi 
maistrul de arme şi dulgherul şi-au găsit ceva de 
făcut. Dar, fie război, fie nu, noi maurii nu suntem 
foarte stricți în privinţa orarelor ori sarcinilor de 
îndeplinit. Am auzit spunându-se despre noi c-am 
fi leneşi, şi asta nu doar de către norrmeni ca tine, 
ci şi de către mericanii de la sud de voi, aceeaşi pe 
care noi înşine i-am transformat din sălbatici în 
fermieri civilizaţi. Zâmbi. Dar, orice s-ar spune, 
uite că reuşim să ne descurcăm. 

— Da, aşa se pare, spuse prizonierul, cu 
lehamite, privindu-l pe cel de alături. 

Într-adevăr, avea la ce să se uite. Terai 
Lohannaso măsura doi metri în înălțime. Tare ca 
oţelul, clădit ca un munte, trupul îi era perfect 
proporționat. Trăsăturile îi erau tipic polineziene, 
cu nasul turtit, gura cărnoasă, şi o barbă deasă pe 
care şi-o rădea cu regularitate. Maxilarul pătrat, 
ochii cenușii şi tenul ivoriu, acolo unde soarele 
atâtor ani de navigație nu-l arsese, toate acestea 
mărturiseau existenţa, în trecutul său, a unor 
strămoşi inglişi. Glasul îi era ca de tunet. Părul de 
un negru-roşcat, în bucle, îi era petrecut pe după 
urechi, căzându-i pe umeri, după obiceiul celor din 
N'Zealann. Cămaşa cu mâneci scurte îi dezvăluia 
pieptul solid, lipsit de păr, şi antebraţele bronzate, 
purtând tatuaje: pe mâna stângă, avea o ancoră, iar 

pe dreapta, un ciocan şi o nicovală (amintise odată 
că una din pasiunile sale era fierăria). 

— Da, vă descurcaţi, zise Launy. Vă 
considerați oameni care nu-şi fac probleme în 
privinţa zilei de mâine şi se bucură de viaţă, dar 
avanposturile voastre ocupă fiece coastă a Asiei şi 
Africii... La fel, vestul Normericii şi Soumericii, 
de la granița noastră în jos... Conducătorii locali 
fac orice le-ar sugera reprezentanţii voştri, dacă îşi 
cunosc interesele. Între timp, exploratorii şi 
negustorii voştri pătrund în Yurrup... Da, vă 
descurcaţi, de bine, de rău. 

Privirea lui cuprinse şi restul flotei. Cele mai 
multe nave erau monococă, mai lente, dar mai 
spațioase decât Barracuda. Stabilizatoarele lor 
erau însă la fel, construite astfel, încât să evite 
răsturnarea, chiar şi pe o hulă foarte puternică. 
Velatura, ca şi dimensiunile lor, varia. Erau de 
toate tipurile: de la goelete cu aspect arhaic, la 
„morile de vânt" ce învârteau elicele unor nave 
zvelte. Toate erau construite din lemn, cu rare 
accesorii de metal. De la distanţă, păreau fragile şi 
deloc periculoase, chiar şi portavionul pe a cărui 
punte se odihneau o mulţime de avioane. Nici una 
dintre aceste nave nu muşca furioasă valurile, 
scuipând fum şi înţesată de tunuri, cum erau 
cuirasatele nord-vestice. 

Dar nici una nu semăna cu navele burtoase de 
comerţ, pe care le scufundase în vremea 
Războiului Balenelor. Văzuse cum aceşti adevăraţi 
dansatori ai mării spulberaseră escadronul din care 
făcuse parte. Acum, flota se îndrepta spre nord, 
spre locul de întâlnire cu alte flotile asemănătoare. 
Apoi, forţele lor reunite aveau să dea piept cu flota 
principală a Uniunii, ale cărei flancuri erau mereu 
hărţuite de navele de cercetare ale Federaţiei. 
Norrmenii se apărau azvârlind proiectilele 
incendiare sau trăgând cu rachete în 
hidroplanoarele Federaţiei. Dar acestea scăpau 
adesea; dacă erau lovite, rezistau surprinzător, se 

salvau cu ajutorul plutelor, iar patrulele de salvare 
ale maurailor erau uimitor de eficiente. Mai 
devreme sau mai târziu, bănuia Launy, infanteria 
marină a Federaţiei avea sa debarce pe țărmurile 
Uniunii... 

Terai îi întrerupse firul gândurilor. 

— Îţi înţeleg durerea, ţi-ai pierdut camarazii. 
Dar de ce îți închipui că noi vrem să stăpânim 
lumea? Nu vrem aşa ceva. N-am avea decât o 
mulțime de probleme în plus. Oricum, scopul 
nostru e să lăsăm lumea aşa cum este, diversă, 
astfel încât diferitele culturi să poată învăţa una de 
la cealaltă. Zâmbi şi plescăi din buze. Scuză-mă, 
bătrâne. Nu intenţionam să te plictisesc cu 
propaganda. Dar acesta e adevărul. 

— Ştiu. Voi vă topiți după tradiţiile pitoreşti 
şi muzica exotică, spuse Launy, tăios. Dar nu 
suportaţi, de fapt, adevăratele diferenţe. NU vreţi 
nimic care ar putea sta în calea supremaţiei 
voastre. 

— Nimic din ce-ar putea nimici iar civilizația, 
ori chiar viaţa, îi răspunse Terai. Buzele i se 
crispară. Uneori mă întreb dacă Prăbuşirea n-a 
venit tocmai la timp pentru a salva biosfera de 
moartea lentă la care o condamnaseră vechile 
industrii. 

— Vorbeşti ca un gecan. 

—  Ferească Lesu! încercă Terai să 
zâmbească. Mongii ne iubesc chiar mai puțin decât 
voi înşivă, şi mă îndoiesc că vreun maurai a 
acordat vreodată credit balivernele geeane. 

— Atunci cum se face că ați făcut din 
„ecologie" şi „diversitate" laitmotivele pentru 
pornirea acestui război sfânt? 

O sclipire de mânie se oglindi, vreme de o 
clipă, în ochii lui Terai. 

— Împărțim aceeaşi planetă, scrâşni el. 
Oricum, cărbunele ars de voi cu nepăsare şi 
chimicalele deversate în râuri erau, ele însele, 
destul de dăunătoare. Când însă v-aţi apucat să 

colectaţi materiale fisionabile pentru a construi o 
centrală nucleară a fost prea de tot. După ce ne-aţi 
respins ultimatumul, n-am mai avut de ales, şi am 
fost nevoiţi să vă declarăm război. lar acum, pe 
legea mea, vă vom face să vă plecaţi capetele! 
Furia i se stinse la fel de repede precum îl apucase. 
Nu era coleric din fire. Nu te teme, Launy! rosti el 
în vreme ce scotocea prin buzunare. N-avem nimic 
cu cei ca tine, ci doar cu exploatatorii şi nebunii 
care va strâng impozitele. Cu cei care nu ştiu sau 
nu le pasă ca Pământul nostru e pe cale de-a-şi 
epuiza resursele. 

Îşi scoase pipa şi săculeţul cu tutun. 

— Ştiu că ăsta e adevărul, îi răspunse Launy. 
Aminteşte-ţi, tata a fost unul dintre Oamenii de 
Fier, a fost unul dintre cei ce încercau să 
recupereze câte ceva din ţinuturile moarte. Am citit 
destule cărți pe această temă, şi am ascultat 
nenumărate prelegeri. 

Îşi amintea de cuvintele auzite sau citite: 

Războiul Judecăţii, în perioada care a urmat, 
n-a reuşit să şteargă urmele cunoaşterii. 
Rămăseseră prea multe înregistrări, de toate 
felurile, şi, mai devreme sau mai târziu, în anumite 
zone mai norocoase, oamenii au avut şansa de a le 
studia. Ar fi putut reconstrui, dar civilizația 
tehnologică anterioară consumase materiile prime 
abundente şi mai uşor de obținut, care ar ti făcut 
posibilă o reconstrucţie imediată. Nu mai existau 
păduri virgine, nici tone de pământ fertil pe 
fiecare metru pătrat. În multe privințe, strămoşii 
au fost siliți să recurgă la înlocuitori. Societăţile 
urmaşilor, blestemate să se mulțumească cu 
resurse sărăcăcioase şi energii puţine, nu şi-au 
putut permite să construiască centrale energetice 
care să le scoată din impas. 

Astfel încât cei mai mulți dintre 
supraviețuitori au sfârşit prin a crea noi variante 
de barbarism şi sălbăticie. Puțini dintre aceştia au 
mai reuşit să îşi revină din acea deplorabilă stare. 

Și puțini aveau şanse să o mai părăsească 
vreodată, dacă nu cumva... 

Mauraii sunt deținătorii unei chei ce deschide 
o uşă dincolo de care se înalță treptele către viitor. 
Strămoșii lor au fost norocoşi. N'Zealann n-a fost 
lovită. Da, şi-a căpătat porția de ultraviolete, de 
pe urma stratului de ozon din cauza exploziei 
bombelor. Consecințele au fost cele cunoscute: 
victime ulterioare şi mutații în fundamentele 
microbiene ale vieţii, foamete, epidemii şi haos. 
Dar nici o bombă n-a lovit acest ținut. Structurile 
de bază au rămas în picioare. Fabrici, 
laboratoare, facilităţi hidroelectrice, ca să nu mai 
vorbim de resursele neepuizate de fier şi cărbune. 
Decesele s-au înregistrat îndeosebi în rândul 
orăşenilor. Cei care locuiau la ţară au supraviețuit 
însă, şi aidoma lor, aborigenii din rezervaţii, care 
posedau o structură tribală ale cărei instituţii 
puteau fi uşor adaptate la noile condiţii. Pe 
măsură ce natura incepea să işi revină, 
n'zealannezii s-au hotărât să-şi pună în aplicare 
planurile de reconstrucție şi s-au trezit confruntați 
cu o lipsă acută de mână de lucru. Şi-au investit, 
aşadar, fierul şi cărbunele în construirea unor 
nave care au pornit în larg pentru a recruta 
imigranţi, provenind, în special, din insulele 
Polineziei. Pentru aceştia, evoluția către o 
societate tehnologică bazată pe ştiinţă, dar 
parcimonioasă, a fost un lucru firesc... 

Noi, cei din Nord-Vest, suntem diferiți. Am 
pornit de la o bază mai bogată şi nu ne-am 
schimbat față de cum eram înainte. De-a lungul 
veacurilor celor mai grele, n-am încetat să privim 
înainte şi nu ne-am oprit niciodată din visare şi 
speranţă. Terai îşi umplu pipa şi scoase o brichetă 
din buzunar. Era un cilindru mic, din lemn de 
esenţă tare, prevăzut cu un piston. Scoase pistonul 
ŞI, dintr-un compartiment al săculeţului pentru 
tutun, o bucăţică de iască, pe care o introduse în 
cilindru. Reintroduse pistonul, îl apăsă până la 

refuz, apoi goli iasca în gura pipei. Comprimarea 
aerului o aduse la temperatura de aprindere. 
Pufăind grijuliu, ferind gura pipei cu o mână de 
rafalele de vânt, reuşi să aprindă tutunul. 

— Vezi tu, şopti Launy, chestia asta măruntă 
ar putea fi un simbol perfect al civilizației voastre. 

Terai zâmbi, şi o puzderie de riduri fine se 
adânciră la coada ochilor săi. 

— Nu-i chiar aşa mare scofală, o dată ce 
înveţi care-i şmecheria. Să nu-mi spui că i-ai 
prefera chibriturile cu sulf! Dacă ţi-ai aprinde pipa 
cu aşa ceva, fiecare fum te-ar costa salariul pe o zi 
de muncă. 

— Pe la noi, se folosesc brichete de 
dimensiunea degetului tău mare. Au carcasa din 
plastic şi aprinderea se face prin frecare. 
Combustibilul, în general butan, se obţine prin 
derivare din cărbune. 

— Ştiu, am mai văzut aşa ceva. Nici măcar 
un marinar beat n-ar fi atât de extravagant. 

— Stai puţin, Terai. Şi voi exploataţi pădurile 
şi vă ocupați de agricultură. Ba mai mult, folosiţi 
chiar şi marea în acest scop, practicaţi şi mineritul 
maritim. 

— Dar noi replantăm fiecare copac tăiat. Ne 
străduim să menţinem un echilibru. 

— Și noi o facem, în măsura în care acest 
lucru ne stă în putinţă. Şi-am putea face chiar mai 
mult, dacă am dispune de mai multă energie. 
Energia este soluția tuturor problemelor. 

Terai întinse mâna spre ocean, în direcția din 
care bătea vântul şi, în cele din urmă, spre cer. 

— Da, bineînţeles, rosti Launy. Sursele de 
energie alese de voi: soarele, vântul, apa şi 
biomasa. Dar toate acestea depind, de fapt, de 
soare, iar soarele nu poate produce decât ce mult 
un kiloxatt pe metru pătrat, într-o zi senină, la 
amiază. E extrem de puţin, din punct de vedere 
practic. 

— Şi noi folosim cărbune, ştii prea bine, îi 
răspunse Terai. Dar îl purificăm înainte de a-l arde. 
Aţi putea face şi voi acelaşi lucru. 

— Nu şi în cazul în care avem de gând să 
trăim aşa cum credem noi că e demn să trăiască un 
om. Pentru aşa ceva, ar fi nevoie de o industrie 
foarte productivă. Petrolul e o marfă mult prea 
prețioasă pentru a fi ars şi, fireşte, lemnul e mult 
prea valoros sub formă de cherestea sau chiar în 
forma inițială, aceea de pădure. Ce altceva ne mai 
rămâne decât cărbunele? Sunt de acord, e murdar, 
ŞI nu va dura o veşnicie. 

Launy se înflăcărase. 

— De ce nu vreţi voi, mauraii, să acceptaţi 
dezvoltarea industriei nucleare? azvârli el o 
provocare. Centralele proiectate de noi ar fi fost 
inofensive şi sigure. Am fi dispus de deserturi 
vitrificate, stabile din punct de vedere geologic, 
foarte potrivite pentru amplasarea uzinelor. Iar 
energia asta nu ar fi fost produsă cu preţul poluării, 
n-ar fi avut subproduse secundare în genul gazelor, 
acizilor sau cenuşii. Eram dispuşi să cooperăm cu 
voi pentru interzicerea fabricării de armament 
nuclear, ca şi pentru continuarea cercetărilor în 
domeniul energiei termonucleare, care nu se va 
epuiza niciodată, cât va dura Pământul. Am fi 
putut porni din nou către stele. Clătină din cap, 
oftând. Dar voi n-aţi vrut şi nu ne-aţi lăsat nici pe 
noi să ne urmăm calea. De ce? 

— Motivele dezacordului nostru au fost 
explicate de un milion de ori, îi răspunse Terai, 
puţin iritat. Pericolele, în cazul unei proaste 
funcționări, depăşesc valoarea care ar putea fi 
câştigată. Şi chiar dacă toate sistemele ar funcționa 
perfect, întotdeauna, planeta ar avea de suferit de 
pe urma unei industrializări pe o scară prea largă. 

— Asta o spui tu, îl întrerupse Launy. Dar 
cum rămâne cu politica de forță, cu lăcomia, cu 
dorința nestăvilită de a vă menţine hegemonia? 
Toate acestea au fost o parte importantă a 

motivaţiilor voastre, ale maurailor. Nu mă refer la 
tine, ca individ. Tu mi-ai părut dintotdeauna a fi un 
om de onoare. Mă uimeşte doar faptul că ai 
acceptat să fii spion între cele două războaie. Ai fi 
putut refuza misiunea respectivă. 

— N-am fost spion, spuse Terai, cu blândețe. 
De acord, rolul meu de căpitan în flota comercială 
era doar un camuflaj. Am fost tot timpul membru 
în serviciul de spionaj al marinei, dar n-am furat 
nici un fel de secrete. Am vrut doar să vă 
cunoaştem mai bine ţara şi obiceiurile. 

— În aşteptarea zilei în care aveaţi să ne 
provocaţi la luptă! Launy se străduia din răsputeri 
să-şi mențină stăpânirea de sine. Sunt convins că 
tu te consideri un simplu patriot, un loial supus al 
reginei voastre, un membru destoinic al tribului 
tău. Ştiu că acest lucru e adevărat. Şi totuşi, 
dincolo de patriotismul vostru, voi, mauraii, 
sunteţi fanatici. Se opri o clipă, apoi adăugă: Când 
eram la colegiu, profesorul meu de istorie avea o 
vorbă: „Succesul perverteşte!" Avea dreptate, şi cel 
mai bun exemplu în acest sens îl constituie 
civilizația voastră. La timpul lor, împlinirile 
voastre au fost măreţe. Dar voi v-aţi cramponat de 
ele. Le veneraţi chiar mai mult decât vă veneraţi 
Triada. Dacă cineva îndrăzneşte să schimbe 
această stare de fapt, îl nimiciţi, felicitându-vă că 
aţi servit cauza Pământului. 

Gâfâind, se sprijini de balustradă, întorcându- 
şi privirile către mare, spre îndepărtatele ţărmuri 
ale ţării sale. 

Terai rămase nemişcat, expirând fumul 
albăstrui. Într-un târziu, îşi puse mâna pe umărul 
norrmenului, şi glasul lui tună: 

— Nu m-ai jignit. Poţi spune orice vrei, ştiu 
că simţi nevoia să o faci. Eu voi rămâne însă 
prietenul tău. Am să profit de orice prilej s-ar ivi 
pentru a ţi-o dovedi. 

Armele se ciocniră la gurile uriaşului fluviu 
Columna într-o zi mohorâtă, sub rafalele unei 
lapoviţe îngheţate ce bătea dinspre apus. Curenţii 
puternici sporeau ticăloşia valurilor enorme, iar 
dinspre est pândeau colții ascuțiți ai stâncilor. 
Părea că însăşi natura se ridicase la luptă pentru a- 
şi apăra ţara. 

Lupta însă în zadar. 

Trupele Uniunii numărau destui marinari 
iscusiți, dar fiecare maurai era, din naştere, hărăzit 
largului şi poseda un simţ pentru navigaţie 
asemănător cu al delfinilor, cunoscând vânturile 
mângâietoare, înfuriate ori sălbatice. Navele 
Uniunii erau bine construite, dar conform unor 
planuri ce fuseseră antice chiar şi înainte ca vechea 
civilizaţie să se fi autodistrus. Erau propulsate de 
velaturi complicate sau de motoare cu aburi ce 
ardeau cărbune, puţine dintre ele având propulsii 
diesel, ce consumau mult combustibil lichid. 
Navele  maurailor erau în egală măsură 
aerodinamice şi hidrodinamice, precum rechinul 
sau albatrosul, iar cele ce dispuneau de motoare 
electrice auxiliare nu necesitau cantități mari de 
combustibil. Nici una dintre taberele adverse nu 
dispunea de prea multe avioane, în vreme ce 
primitivele maşinării ale Uniunii erau imobilizate 
în caz de vreme neprielnică, cele ale maurailor 
puteau zbura oricând. Ploaia nu avea cum să 
afecteze raderele, sonarele ori detectoarele de 
căldură; dar cele ale maurailor erau net superioare. 

În ceea ce priveşte armele, tunurile Uniunii 
utilizau pulberi explozive de origine minerală, a 
căror raritate impunea economii stricte, însă 
mauraii îşi adunaseră muniții din surse stranii, dar 
nelimitate. Combustibilii violenți utilizaţi de 
aceştia erau, în mare parte, de origine biologică, 
provenind din fermele pelagice sau din culturile 
bacteriene. Metalele folosite fuseseră obţinute, 

aproape în totalitate, tot din apa mării, prin 
îndelungate procese electrochimice. Oxigenul şi 
hidrogenul fuseseră obţinute identic şi menținute 
în stare criogenică pe baza celulelor solare de-a 
lungul întregii călătorii. 

Rachetele tâşniră, torpilele îşi părăsiră 
locaşurile, iar bombele şuierară, urmărind ținte 
precise. Fulgerele create de om dominară furtuna. 
Cuirasatele Uniunii săltară pe valuri, între epavele 
muribunde ale propriei flote, ripostând sălbatic. Fu 
rândul celor mai mari rachete ale invadatorilor să- 
şi facă apariția, având la bord încărcături de gaze 
lichide ce intrau în reacție după impact. Ca într-o 
erupție vulcanică, navele blindate se desfăcură în 
bucăți. Apele fierbeau, amestecând laolaltă carene 
sfărâmate, epave şi supraviețuitori. 

Soarta bătăliei se hotărî în mai puțin de două 
ore. Vântul se potoli, chiar şi ploaia se îmblânzi, 
de parcă ar fi plâns morții, comorile şi speranţele 
pierdute. Mauraii nu scoaseră chiote de bucurie, ci 
porniră în căutarea unor eventuali supraviețuitori 
care ar fi putut fi salvați. Chipurile multora dintre 
ei erau încremenite de groază. 

Fireşte, suferiseră şi ei unele pierderi. De 
pildă, un proiectil incendiar lovise Barracuda, 
scoțând-o din luptă pentru multă vreme şi ucigând 
un număr de oameni aflaţi la bord. Între aceştia se 
număra şi Launy Birken. 

Războiul mai continuă vreme de încă doi ani, 
mutându-se pe uscat. lar teritoriul Uniunii era 
imens. De la munţii Klamath din Californi, se 
întindea de-a lungul coastei, cuprinzând toată 
Laska. Spre nord, linia fortificată o constituiau 
Munţii Stâncoși; mai departe, spre sud, se aflau 
Cascadele. Ținuturile locuite se opreau aici, căci 
norrmenilor nu le păsa de câmpiile aride. 
Stăpâneau un regat al înălțimilor, cu văi adânci, 
râuri înspumate, cu fiorduri întortocheate şi estuare 
meandrate. Era o ţară a pădurilor şi mlaştinilor, în 
apropierea cărora, contrastând, se înălțau ferme 

bogate sau oraşe vesele, pe coastă. Era un ţinut al 
ploii şi negurii, al zăpezii şi soarelui cu dinţi. 
Nopțile de iarnă erau uluitori de limpezi, cu mii de 
stele clipind şi aurore fantastice. Era o lume plină 
de trecători înguste şi ascunzători, de cărări secrete 
şi locuri prielnice unor ambuscade. 

Cei de-aici, bărbații, femeile şi copiii 
deopotrivă, alcătuiau un popor de războinici. Terai 
începuse să creadă că o selecţie naturală nemiloasă 
îi modelase astfel. Strămoşii lor avuseseră de 
suferit mult mai mult în vremea Prăbuşirii, faţă de 
ai săi. Între timp, mongii năvăliseră dinspre 
Sberya, traversând o strâmtoare îngheţată de ani de 
zile, din pricina atmosferei superioare înţesate de 
praful stârnit de exploziile nucleare. Cei nou veniți 
se răspândiră, traversând platoul Yukon, ocupând 
culmile şi preriile, până la limita teritoriilor 
norrmenilor. Aceştia stăviliră fluxul invadatorilor, 
înecându-i în sânge şi alungându-i din munţii. 
Recuceriră apoi Laska, întrerupând şuvoiul ce 
continua să se reverse dinspre Asia. Vreme de 
secole, luptară pentru a-i ține departe pe străini, 
hărţuindu-i, clădindu-şi propria forţă şi punând din 
nou stăpânire pe văile răsăritene, prin bătălii 
crâncene, până când, într-un târziu, liniştea cobori 
din nou şi pacea deveni o realitate la fruntarii. 

Dar nici descendenţii acestui trecut eroic nu 
se lăsară mai prejos. Nu erau nebuni; când 
înfrângerea nu mai putea fi pusă la îndoială, se 
supuneau, cu amărăciune în suflet. Mauraii le 
capturară oraşele, fără vărsare inutilă de sânge. 
Războiul nu se sfârşi aici. Cucerirea oraşelor 
Seattle, Portanjels, Vittohrya, şi trimiterea unui 
detaşament de infanterie marină care ocupă portul 
de pescari de pe insula Sanwan, unde aveau loc 
reuniunile Marelui Consiliu al Uniunii, nu erau 
suficiente. De altfel, puterile guvernului central 
erau atât de limitate, încât acesta cu greu ar fi putut 
încăpea în definiția clasică a unui organism de 
conducere („reuniunile au loc acolo, ca nu cumva 

birocraţii să îşi poată impune părerea", îi explicase 
odată Launy). O autoritate ceva mai extinsă era 
cea exercitată de capitalele teritoriale, dar influenţa 
acestora era, la rându-i, limitată. Scheletul şi 
creierul acestei societăți era constituit din sălaşuri, 
iar acestea erau pretutindeni. O căpetenie de sălaş 
putea strânge un regiment peste noapte, risipindu-l 
discret îndată ce misiunea acestuia era terminată. 
Cu o lentoare infernală, mauraii descoperiră 
calea spre a-şi convinge duşmanii să depună 
armele. Nu doreau şi nici nu dispuneau de 
resursele umane necesare pentru a conduce această 
ţară, iar gândul de a o devasta, de a nimici o parte 
a Pământului, nu le trecuse prin minte decât, poate, 
în coşmare. Aveau însă posibilitatea de a întrerupe 
aprovizionarea cu materiale de război, direct de la 
surse, de data aceasta. În schimb, erau în stare să 
ofere linişte, ajutor medical şi planuri de 
reconstrucție, îmbunătățiri tehnologice, comerţ, 
burse în propriile universități pentru tinerii dotați. 
În această gigantică întreprindere, înaltul 
comisar Ruori Haakonu se dovedi mai folositor 
decât orice erou de război. Inteligența, farmecul, 
căldura şi amabilitatea sa neprefăcută dădeau 
strălucire realizărilor sale. De folos îi era şi 
frumuseţea fizică rară. Nu tolera însă acţiunile 
lipsite de sens, şi era, totodată, extrem de bine 
informat (tatăl său, Aruturu, era şeful diviziei de 
spionaj, superiorul direct al lui Terai Lohannaso). 
Acestea fură motivele care, încetul cu încetul, 
convinseră sălaşurile să renunţe la luptă pentru a 
contribui la refacerea ţării. Situaţia înfrânților nu 
era dintre cele mai favorabile. Prin tratatul de pace, 
Uniunea de Nord-Vest renunţa la încercările sale 
de obținere a energiei nucleare. Flota îi era limitată 
la detaşamentele de pază de coastă, iar Serviciul 
Ecologic al maurailor avea să decidă care dintre 
ramurile industriale nu erau periculoase şi puteau 
funcționa în continuare. Pentru a asigura 
respectarea tratatului, Federaţia avea să îşi menţină 

bazele în punctele strategice, iar dreptul la 
inspecții de comerţ privilegiat de-abia reuşeau să 
îndulcească întrucâtva amărăciunea înfrângerii, 
oblojind orgoliul naţional grav rănit. 

Dar era pace. Terai avea să se poată întoarce 
acasă cât de curând. 

Străbătând uliţa satului, se simţea mai singur 
decât oricând. Locul acesta era minunat. Casele 
acoperite de iederă erau clădite departe de şoseaua 
pavată, înconjurate fiind de grădini înflorite şi 
peluze. Erau zugrăvite în culori pastelate şi multe 
porţi erau sculptate cu măiestrie. Dincolo de ele se 
zărea liziera pădurii, iar miresmele ei împrospătau 
aerul de primăvară. Spre sud, piscul înzăpezit al 
muntelui Rainier sporea măreția peisajului. 

Terai, străinul, radia parcă singurătate. 
Norrmeni cu ten deschis la culoare şi juni bruneți 
îşi încetau lucrul, privindu-l fără vreun cuvânt; 
copiii îşi uitau jocurile, iar câinii începeau să 
mârâie, arătându-şi colții. Doar o pisică ce lenevea 
la soare pe un stâlp şi un corb care trecu în zbor 
pieziş pe deasupra sa îl ignorară. 

Ei bine, la ce altceva mă aşteptam? se întrebă 
el. Poate că n-ar fi trebuit să vin. Dar ţi-am 
promis, Launy, că voi fi veşnic prietenul tău şi n- 
am să pierd nici o ocazie pentru a ţi-o dovedi. 

Găsi casa pe care o căuta, urcă scările şi bătu 
în uşa masivă. Anneth Birken îi deschise. Era o 
femeie înaltă şi bine făcută, iar părul negru îi cădea 
pe umeri. Purta o rochie croită după moda din 
această regiune a Uniunii. 

— Bună ziua, îl salută ea. 

Apoi îl recunoscu şi făcu un pas înapoi. Ochii 
ei albaştri se deschiseră mari, şi lăsă să-i scape un 
oftat. 

Terai o salută după obiceiul locului, 
atingându-şi chipiul. Purta uniforma cu tunică 
albă, dar avusese grijă să îşi scoată decoraţiile. 

— Bună ziua, mizza Birken, rosti el, 
politicos, deşi când se întâlniseră prima oară, în 
urmă cu aproape patru ani, se tutuiseră. Sper că nu 
vă deranjez. Dacă doriţi, pot pleca imediat. Ea nu-i 
răspunse. V-am scris, dar bănuiesc că nu mi-aţi 
primit scrisoarea, continuă el. Poşta circulă încă 
destul de prost. Am aflat că radiofonul comunităţii 
dumneavoastră este defect. Era ultima mea ocazie 
de a vă vizita. Săptămâna viitoare mă întorc în 
N'Zealann. 

Ea se hotărî, în sfârşit, să vorbească: 

— Ce doriţi? întrebă ca. 

El încremenise, umil, în faţa ei, şi-i răspunse 
cu voce scăzută, aproape o şoaptă: 

— Voiam doar să văd cum o duceţi, să ne 
amintim de vremurile de odinioară şi să vă întreb 
dacă v-aş putea fi de ajutor în vreun fel. Şi, ăăă... 
Dacă doriţi, v-aş putea povesti despre ultimele zile 
ale lui Launy şi despre moartea lui. Ştiţi, am fost 
acolo... 

Ea prelungi tăcerea, şi din depărtare se auzi 
limpede croncănitul unui corb. Într-un târziu, 
spuse: 

— Poftiţi înăuntru. 

Casa era frumoasă, întunecată, construită 
potrivit canoanelor nord-vestice. Părea încărcată 
de amintiri. ÎL conduse în camera de zi şi-i făcu 
semn să se aşeze într-un fotoliu la fel de masiv ca 
tot restul mobilei. Deasupra căminului, Terai 
observă un panou de stejar purtând emblema 
sălaşului de care aparținuse Launy şi de care 
aparţinea şi ea: un lup alergând, cu un lanţ rupt la 
gât, iar dedesubt, inscripția A/eargă liber. 

— Luaţi loc, domnule comandor Lohannaso, 
îl invită Anneth. Am ghicit, nu-i aşa? Sunteţi 
comandor acum, dacă am descifrat corect 
însemnele. Cu ce să vă servesc? Mă tem că nu am 

cafea deocamdată, dar v-aş putea oferi un ceai de 
plante, lapte, bere sau cidru. Ce preferați? 

— Nimic dacă nu beţi şi dumneavoastră, îi 
replică el, gândindu-se că ospitalitatea ei implica 
un efort şi, cu siguranţă, o mulțime de explicaţii de 
dat vecinilor mai târziu. 

Tânjea să-şi aprindă pipa, dar îşi aminti că ea 
nu era de acord cu acest viciu, care începuse să se 
răspândească din nou în Uniune, o dată cu reluarea 
legăturilor comerciale cu sud-estul. Se hotărî, 
aşadar, să renunţe la fumat. 

Ea îl privea cu atenţie. Gura îi era încordată, 
iar nările îi fremătau, palide. 

— Spuneţi-mi cum a murit Launy, rosti ea, cu 
un glas lipsit de nuanţe. Sunt convinsă că a murit 
ca un viteaz, dar, în urmă cu un an, nu mi s-a spus 
decât că a murit, doar atât. 

Terai încuviinţa. 

— Era prizonier, la bordul navei mele. O 
salvă rătăcită venită din tabăra lui l-a ucis pe loc. 
Nu s-a plâns niciodată. Era gata oricând să se ofere 
pentru acordarea primului ajutor. 

— Înţeleg. Aş vrea ca fiica mea să audă ceea 
ce-mi spuneți. Aş fi vrut să fie şi fiii noştri acasă, 
dar ei sunt mai mari şi sunt la şcoală acum. leşi în 
hol, şi strigă, în direcţia scărilor. Ronica! Coboară 
chiar acum! 

Fata îi dădu imediat ascultare. Nu părea să 
aibă mai mult de cinci ani, dar era înăltuţă pentru 
vârsta ei. Purta blugi şi un pulover ponosit. Ce 
făcea oare acolo sus, în camera ei? Se juca, 
probabil, cu un ursuleţ de pluş. Când mama ei făcu 
prezentările, tăcu şi rămase nemişcată, dar nu 
încremenită. Lui Terai îi păru a fi un pui de pisică 
sălbatică. 

— Stai jos, Ronica, îi spuse Anneth. 

Copila făcu întocmai, ascultătoare. Mama 
continuă, întorcându-se spre Terai. 

— Sunteţi amabil, domnule comandor 
Lohannaso, iar noi suntem norocoase. Aţi sosit 

exact la timp, căci peste o lună ne mutăm la... Se 
opri. N-are importanță. Vă rog, spuneţi ceea ce 
aveţi de spus. 

Terai pregătise îndelung ceea ce avea de spus, 
dar, cu toate acestea, se poticni în repetate rânduri. 

Ochii verzi ai Ronicăi se făcură mari, apoi se 
îngustară, din nou mari, din nou se îngustară... 
Lacrimile i se prelingeau pe obraji, dar tăcea, 
respirând anevoie. Oare îşi amintea de tatăl ei? 
Mai mult ca sigur, nu, dar prietenii acestuia îi 
făcuseră, cu siguranţă, o slujbă la Sălaşul Lupului, 
chiar dacă fusese vreme de război. Din povestirile 
lor, fata îşi cunoştea, precis, tatăl. 

La sfârşit, deşi Terai se străduise să o 
menajeze, povestind, fata sări în picioare, 
încleştându-şi pumnii, şi îi strigă, suspinând 
furioasă: 

— Tu l-ai ucis! Tu şi ceilalţi maurai! Dar noi 
îl vom răzbuna, vă vom ucide pe toţi! Orion va 
răsări! 

— Ronica! 

Anneth se ridică iute din fotoliu, cuprinzând- 
o în braţe. 

— Taci. 

„Orion va răsări!" 

Anneth îi aruncă lui Terai o privire îndurerată. 

— lartă-ne, domnule comandor, spuse ea. E 
vina mea. Dacă nu te superi, am s-o duc sus, să o 
liniştesc. 

— Înţeleg, mizza Birken, răspunse el, 
ridicându-se în picioare. Staţi oricât va fi nevoie. 
Am închiriat o cameră la han şi nu aveam de gând 
să iau trenul spre Seattle decât mâine. Până atunci, 
vom putea sta de vorbă despre Launy şi despre 
orice altceva veți dori. Dacă nu vreţi, voi profita 
pentru a mă plimba prin pădurile atât de frumoase 
din ţinut, adăugă el, prudent. 

— Vă mulţumesc, domnule comandor, îi 
răspunse ea, cu un glas ceva mai cald, după care se 
grăbi în sus, pe trepte, ţinându-şi fiica în braţe. 

Terai îşi reluă locul. Ce cuvinte stranii în 
gura unei fetițe, gândi el. Bănuiesc că i-a auzit pe 
adulți pronunțându-le. Oricum, au, cu siguranţă, o 
semnificaţie anume... Dar care ar putea fi 
aceasta?Probabil e doar o lozincă... Orion e 
Vânătorul sau, în alte părți ale lumii, Uriașul 
Înlănţuit. E o constelație a nordului vizibilă de 
aici, iar Uniunea de Nord-Vest se extinde până 
dincolo de Cercul Polar. Cu toate acestea... Cred 
că expresia merită atenţie... 

În următorii douăzeci de ani, din când în când 
în măsura în care reuşea, veghea. 


III 


Fluviul Otter m-a luat, m-a înecat şi m-a 
purtat — 

În tăcere, în tăcere — 

În ziua aceea senină de vară 

Prin trestiile putrezite de la Podul Căzut, 

Prin codrul Idriss, 

Unde soarele se joacă cu umbra. 


Și-am nimerit într-un luminiş, pe pajiştile 
fermei Arwy. 

Acolo era mărul plin de roade 

Unde am sărutat pentru întâia oar-o fată. 

(Oh, iar apoi, mână în mână, am stat pe 
Dealul Mierii, 

Privind cu o sălbatică surprindere 

Cum lumea era răvăşită.) 


Dincolo de satul Alfenton, din târguşorul 

Pe unde mă jucam, băiat fiind, 

Văzut-am cum fluviul rostogolea tot ce mai 
rămăsese, 

Spre sud, spre Golful Budley, acolo unde, 

Pentru întâia oară, el întâlneşte marea. 

La Ottery Simmery, prea tare străluceau 
Apele, învolburându-se, 

De-o mie de ani sau chiar de dinainte, 
Aici ne e sălaşul amintirii. 

Aici sunt hanurile cu prieteni, 

Aici, pe lângă țărm. 


Dar râul îşi vede de drum, spre Tipton, unde- 
odinioară, 

Sub frunzele de iederă, 

Am încercat să-nvăţ o meserie. 

Firma mai e încă de faţă, 

Se vede greu, 

Căci frunze prietenoase o acoperă. 


La Harpford, mă cunoşteau cu toţii bine, 
Drept un chefliu şi-un cântăreţ, şi-un cartofor, 
Un muncitor, de aveam chef, 

Un fante şi un vagabond. 

Dar nimeni nu m-a văzut trecând, 

Doar ciorile şi vrăbiile. 


Ceva mai Jos, spre sud, la Otterton 

Mi-am încheiat pelerinajul, 

Acolo unde sălciile se-mpreună. 

Acolo-mi zac oasele, nenumite. 

Şoptind de pretutindeni, 

Legănate de vânt şi de unde, 

Se murmură numele ce-mi alcătuiesc sufletul. 


Plik încheie, trecându-şi pentru ultima oară 
degetele pe corzile mandolinei, după care aşeză 
instrumentul pe masa lângă care şedea şi apucă un 
pahar de vin, sorbindu-l dintr-o înghițitură. 

— Ce-a fost asta? întrebă Sesi. 

Plik ridică din umeri. 

— Cred că o voi intitula „Nume”. 

Proțăpită în faţa lui, crâşmăriţa îl dojeni, 
făcându-i semn cu mâna. Mişcarea îi ondulă 

şoldurile. Era chipeşă, plinuţă. O rochie scurtă 
până la genunchi îi scotea în evidenţă formele 
armonioase. Era de-a dreptul frumuşică, avea gene 
lungi şi negre, un năsuc obraznic, buze groase şi 
un ten curat. 

— Te-am întrebat despre ce-i vorba, prostule! 
spuse ea. Ştii că nu prea înţeleg angley... 

Plik sorbi din nou din pahar, mai domolit de 
astă dată. 

— Păi, cum să-ţi spun, nu e tocmai 
autobiografică, dar descrie ţinutul din care vin. 

Ea ridică leneş, ademenitor, din umeri. 

— Nu-mi spune mai mult. Am aflat destul, 
cât să mă simt nelalocul meu. Sincer, Plik, mă 
sperii când te-apucă stările astea ciudate. 

— N-am vrut să te supăr, frumoasa mea 
Frunză-de-Viţă. Gura 1 se strâmbă într-un zâmbet. 
Am să-i mai aduc modificări. Următorul va fi în 
francey şi-ţi va fi dedicat ţie. Întâmplător, tocmai 
sunt pe terminate cu învățarea dialectului 
Brezhoneg, dar nu cel de fiecare zi, ci limbajul 
literar. Curând voi scrie o baladă în Brezhoneg, 
pentru tine şi numai despre tine. 

Ea se aplecă şi îl sărută zgomotos. El încercă 
să o prindă, dar ea se retrase, mlădiindu-se, cu o 
iuțeală ce dovedea antrenament în asemenea 
lucruri. 

— Eşti un dulce! chicoti ea. Dar, te rog, nu-l 
scrie tot numai despre mine. 

— Aaa, nu, râse Plik, răguşit. Am şi aşa 
destui concurenţi. Îşi goli paharul şi se scotoci în 
buzunarul-cingătoare, de unde scoase o monedă de 
fier, pe care o trânti pe masă. Fii bună, mai dă-mi 
unul. 

Ea îi luă paharul şi banii, privind peste masă. 

— Dumneavoastră, domnule? 

Iern clătină din cap. 

— Nimic, deocamdată, mulţumesc. 

Privirile ambilor bărbaţi o urmăriră cum se 
îndepărta, unduindu-şi şoldurile, către butoiul 

aşezat lângă bar. Era după-a-miaza devreme, iar ei 
trei erau singuri în localul Pey-d'Or. Era o tavernă 
de rând, dintre cele frecventate de muncitori şi 
marinari.  Grinzile afumate sprijineau tavanul 
scund, înfipte în pardoseala de lut. Băncile flancau 
cele patru mese. În încăperea de la demisol, 
luminată doar de o ferestruică prăfuită, era deja 
aproape întuneric. 

— Ce privelişte minunată, murmură pilotul, 
în angley. Să-ţi spun drept, puteam să-i dau şi eu 
paharul mai înainte, dar am preferat să aştept să-l 
umple pe-al tău, ca să fie nevoită să mai plece o 
dată. Ştie să-şi mişte codiţa într-un mod de-a 
dreptul delicios. 

Plik îl întrebă, în dialectul aceleiaşi limbi: 

— Ce spuneaţi, domnule? Aveţi un accent... 
Sunteţi dintre aerogeni? 

Iern încuviinţă. 

— Aşa e, dar nu-i cazul să facem tevatură din 
pricina asta. Mi-a plăcut cântecul dumitale. E trist, 
e-adevărat, dar mi-a plăcut, iar cuvintele se 
potriveau de minune cu melodia aceea veche. 

Îi întinse mâna. 

— Sunt Talence Iern Ferlay. 

— Acela care... Călărețul Furtunii care... E o 
onoare să vă cunosc, domnule, îi răspunse poetul, 
strângându-i mâna. Sunt Peyt Rensoon, din Devon, 
de dincolo de Canal. Dar toţi îmi spun Plik. 

Se  măsurară reciproc din priviri. 
Angleymanul era deşirat şi dezordonat în mişcări. 
Avea o fața prelungă şi îngustă, cu trăsături 
puternice, un nas proeminent şi ochi de un albastru 
palid. Alcoolul şi tutunul îi înăspriseră vocea care, 
cu siguranţă, fusese odinioară mai melodioasă. Ca 
şi lern, era proaspăt bărbierit, iar părul nisipiu îi 
era tuns scurt. Cu toate acestea, bluza, pantalonii şi 
pantofii îi erau mai uzate decât veşmintele austere, 
dar îngrijite, ale celui din rândul Clanurilor. 

— Mr-e-ngăduit să vă întreb ce vânt vă aduce 
la noi? se interesă el. 

— Mi-am vizitat mama şi pe soţul ei, în 
Carnac. Fiul lor cel mai mare a devenit de curând 
căpitanul unei  goelete de marfă, dintre 
numeroasele aflate în proprietatea tatălui meu 
vitreg. A pornit într-o călătorie către Port Bordeu, 
oprindu-se la Kemper pentru a încărca nişte marfă. 
M-am gândit să-l însoțesc şi eu până aici. Când 
eram un june cadet, hoinăream adesea prin acest 
oraş,  oprindu-mă uneori chiar în această 
cârciumioară, şi-mi era dor de locurile acestea, 
după atâția ani. Nu s-a schimbat deloc, nu-i aşa? 
Desigur, cu excepţia minunii acesteia care ne 
serveşte. 

Plik se strâmbă. 

— Nu, locurile acestea nu se schimbă chiar 
atât de uşor. Sunt prea bântuite. 

Surprins, lern cântări remarca tovarăşului său 
vreme de câteva clipe. Bântuite? Kemper era cea 
mai mare comunitate din Brezh, principalul port şi 
capitala Ar-Mor-ului... Dar... Istoria şi preistoria se 
împleteau pe străzile sale înguste. Aici se înălța o 
catedrală construită în onoarea Sfântului Corentin, 
cel ce fusese alături de bretoni când aceştia 
veniseră aici din provincia Britannia, părăsită de 
romani; azi, în ruinele-i măreţe oficiau preoţii a 
trei culte diferite... Un muzeu, reconstruit după ce 
secolele  năruiseră palatul episcopal care îl 
precedase, adăpostea relicve dinaintea bretonilor, 
romanilor sau galilor, megaliţi precum cei ce se 
înălţau în împrejurimile Carnac-ului... 

Iern realiză însă că Plik se referea la strigoi de 
dată mai recentă, şi, cu toate acestea, îndeajuns de 
vechi. Kemper se dezvoltase atât de amplu fiindcă 
fusese cruțat de distrugerea care nu ocolise marile 
oraşe ale Brezh-ului în vremea Judecăţii. Un alt 
motiv se datora inginerilor care nu consideraseră 
imposibilă de împlinit adâncirea cursului superior 
al râului Odet, astfel încât portul excavat aici să fie 
suficient de larg şi adânc pentru navele pe care 
această lume era în stare să le construiască. Părând 

a poseda simţul istoriei, Plik nu-şi amintea, ori 
încotro ar fi privit în peregrinările sale, decât de 
milioanele de morţi şi de speranţele irosite. 

— Şi-atunci, de ce ai venit aici? izbucni Iern. 
De ce rămâi aici? 

Îşi dădu seama că fusese grosolan şi se 
pregăti să-şi ceară scuze. Cei mai mulți localnici 
erau flataţi, nebuni de încântare, când un om al 
Clanurilor se interesa de soarta lor, şi erau gata să 
se lanseze în interminabile confesiuni. Dar omul 
acesta nu era un om obişnuit, ci unul cum lui Iern 
nu-i fusese dat să mai întâlnească. 

Sesi îi întrerupse. Se întorsese cu vinul şi 
restul de bani ce i se cuvenea lui Plik şi îi privea cu 
TEproş. 

— Trebuie oare să vorbiţi neapărat în angley? 
se plânse ea. Întotdeauna mă plictisesc la ceasul 
ăsta al zilei. Mai târziu e mai distractiv, dar îmi şi 
dau mult de lucru bărbaţii ce se perindă pe-aici. 

Iern bănuia că unii dintre ei îi dădeau de lucru 
nu numai cerându-i de băut. 

— Frunză-de-Viţă, ar trebui să ştii că avem 
lângă noi pe..., începu Plik, în francey. 

— lern, îl întrerupse pilotul. Iern, aşa mă 
cheamă. 

Nu voia ca fata să se fâstâcească. 

— Fie, acceptă Plik, expansiv. Ce-ar fi să ni 
te alături, Frunză-de-Viţă? Toarnă-ţi un pahar, pe 
socoteala mea. 

— Oh, nu cred c-ar trebui... Bine, fie, îti 
mulţumesc. Și mie mi se mai întâmplă să mă simt 
obosită şi însetată. lern, mai vrei şi tu un pahar 
acum? 

Pilotul îşi goli paharul. 

— Da, cred că da. Dar daţi-mi voie să vă fac 
eu cinste. Şi ție, Plik. Nu se obişnuieşte oare ca 
poeţii să fie plătii în vin? 

— Ah, se pare că ştii mai multe decât 
credeam. 


67 


Mărul lui Adam i se mişcă spasmodic, în 
vreme ce dădea pe gât ceea ce-i mai rămăsese în 
pahar. 

— Da, de veacuri se tot spune că Spiritul nu 
face casă bună cu averea. Bănuiesc că ăsta a fost 
un zvon lansat de seniorii care voiau să se distreze 
ieftin, dar n-are importanţă. Eu, cel puţin, n-am a 
mă teme de cei bogaţi. 

Vorbea cu o precizie exagerată, ceea ce 
sugera că se îmbătase. Iern avu confirmarea 
acestui lucru, când comeseanul său se lăsă pe 
spate, privind-o pe Sesi cum se îndepărta, în vreme 
ce vorbele continuau să-i curgă de pe buze: 

— Te întrebai ce caut în exil. Ei bine, am fost 
mereu în exil, chiar şi în ţara mea de baştină. Ai 
chef să mă asculți? Nu mă satur niciodată să 
vorbesc despre mine însumi, dar prietenii mei de la 
Pey-d'Or mi-au auzit de prea multe ori povestea. 
Aşa că le-o povestesc în crâmpeie, în cântecele pe 
care le compun pentru a-i distra şi pentru ca ei să- 
mi dea de băut, iar ei nu recunosc niciodată, din 
crâmpeiele astea, că e mereu aceeaşi poveste. 
Frumoasa mea Frunză-de-Viţă, strigă el spre 
celălalt capăt al încăperii, nu te supăra pe mine. Îţi 
promit că n-am să vorbesc atât de mult de astă 
dată. Se întoarse apoi către Iern: Ţi-am spus că mă 
trag din Devon, în sudul Angleylann-ului. Cunoşti 
acel ţinut? 

— Da, mi-am însoţit o data tatăl vitreg într-o 
călătorie de afaceri, îi răspunse lern. E o regiune 
frumoasă. 

—  Paşnică, pastorală şi  înfiorător de 
plicticoasă, îl completă Plik. Mai ales în raport cu 
stranietățile pe care le întâlneşti în orice altă 
regiune rurală. Ciudăţenule de la ţară... Ştiai că 
sunt foarte diferite de cele de la oraş? Tatăl meu 
era băcan şi se născuse acolo, în sat, dar mama 
avea ŞI niscaiva sânge velş în vine. Sper că mai are 
şi acum... Am plecat, dizgraţiat, acum optsprezece 
ani, când de-abia împlinisem douăzeci de ani. Vezi 

tu, eram un băiat mereu supărat şi singuratic, cel 
mai mare dintre cei trei fii care locuiau acasă, dar 
care nu le erau părinţilor de prea mare ajutor. Eram 
veşnic cu nasul în cărţi, când nu hoinăream. În 
adolescenţă, am făcut o încercare de a deveni 
respectabil. Un cleric aparținând Bisericii Libere 
care conduce Devonul a fost încântat de una dintre 
primele mele încercări de creație şi, la 
recomandarea sa, am primit o bursă la colegiul din 
Glasstobry. A fost o şansă extraordinară, erau 
acolo mii şi mii de cărți... Am încercat să fiu un 
student bun. M-am străduit vreme de mai bine de 
un an. Dar erau atât de multe prilejurile de a bea, 
de a juca şi de a alerga după fete, încât... În cele 
din urmă, am făcut o glumă atât de bine elaborată, 
încât m-am trezit exmatriculat. 

— De ce ai făcut-o? întrebă Iern. 

Îşi făcuse şi el de cap, pe când era cadet. 
Niciodată însă nu trecuse de limitele rezonabile. 
N-ar fi vrut să rişte să nu poată zbura. 

Sesi se întoarse, aducând trei pahare pline, pe 
o tavă. Le împărți, apoi se aşeză lângă omul 
Clanurilor. 

Plik păru a nici nu o băga în seamă, şi în glas 
1 se cuibări asprimea când îi răspunse lui Iern: 

— Nici episcopul n-a vrut să înțeleagă că 
trebuia să o fac. Trebuia. Glasstobry e atât de 
vechi, atât de bântuit, oh, cu mult mai bântuit decât 
Kemper-ul. Tonul vocii sale cobori, devenind 
aproape de neauzit: N-am putut suporta ideea de a 
mă întoarce acasă. Am reuşit să trec graniţa. 
Căpitanului navei care m-a adus aici i-au plăcut 
cântecele mele şi m-a prezentat armatorului său, 
care m-a angajat să cânt la un banchet dat în 
onoarea mestromorului. Luminăţia sa, Arnec al IV- 
lea, a fost şi el impresionat şi a dorit să mă aibă 
prin preajmă. Mi-a dat un post la biblioteca sa. Ah, 
cărți, cărți, cărți... Cartea şi Sticla. Ştii, nu e nevoie 
să ai mereu tovarăşi de băutură. Poţi găsi într-o 
carte un tovarăş de nădejde şi nu mai ai nevoie de 

nimeni altcineva... Luminăţia sa m-a pus să cânt de 
multe ori, răsplătindu-mă bine pentru talentul de 
care dădusem dovadă. 

Iern îl cercetă din cap până-n picioare. 

— Ceva n-a mers cum trebuia, nu-i aşa? 

Sesi dădu din cap. 

— Păi, cum altfel? spuse ea, nerăbdătoare. S- 
a-ntors la trândăveală şi băutură. S-a dus beat la 
Curte şi s-a făcut de râs. 

Se aplecă spre Iern, iar acesta îi simţi 
răsuflarea caldă pe obraz. Mai bine povesteşte-ne 
despre tine, se alintă ea. 

— Demonul se cuibărise în mine, declară 
pompos Plik. Las la aprecierea ta dacă trebuie să 
consideram cuvântul demon" în sensul său 
medieval ori în cel clasic. Cred că problema mea a 
fost că, încetul cu încetul, m-am plictisit să tot 
compun poezioare drăguţe pentru oameni drăguţi. 
Ceea ce le-am oferit în schimb i-a tulburat. 

— Pfui! făcu ea, sărind în picioare. Scuză-mă, 
Iern. Am de făcut o trebuşoară în spatele casei. 

Se îndepărtă, mlădioasă, şi Plik o urmări în 
tăcere cum urca treptele care duceau afară. Închise 
uşa şi dispăru. 

Abia atunci, poetul se dezmetici şi continuă: 

— Într-un târziu, mestromorul mi-a cerut să 
tac. E un om de omenie. M-a lăsat să rămân pe mai 
departe la bibliotecă. Dar, acolo, nu fac altceva 
decât să citesc întruna. Îndatoririle pe care le-aş 
avea sunt ale naibii de simple. Şi totuşi, prefer să 
plătesc jumătate din modesta-mi leafă, ca nişte 
studenți mai amărâţi ca mine să le îndeplinească în 
locul meu. Trăiesc din ce rămâne şi din ceea ce 
câştig cântând uneori în taverne mai de soi decât 
asta, unde bacşişurile sunt mai grase, sau stând în 
câte o piaţă, unde mai pot câştiga ceva bănuţi ca 
scriitor public. Nu-i o viaţa prea strălucită, dar mi- 
e de-ajuns. 

Sorbi îndelung din pahar. Iern îl imită. Era un 
vin prost şi ieftin. Plik avea dreptate, circiuma asta 

nu era cine ştie ce. 

— Şi totuşi, începu lern, precaut, nu înţeleg 
de ce nu încerci să o iei de la capăt, în altă parte, 
poate chiar la Tournev. Ce anume te reţine aici, în 
Kemper? 

— De ce nu plec? oftă poetul. Ce crezi, de 
ce? 

Privirea 1 se îndreptă spre treptele pe care 
1eşise fata. 

— Da, în felul ei, e atrăgătoare, dar... 

Iern hotărî că era mai bine să se oprească aici. 

— În mine e un demon, mormăi Plik. În ea, în 
schimb, e însăşi Zeița. lar eu sunt un creştin care 
deplânge ereziile în care se complac frații mei din 
Brezhoneg. Câteodată, mă lasă să mă culc cu ea. 
Râse, de parcă ar fi lătrat, şi-şi aținti privirile 
asupra pilotului. Are dreptate când spune că mă fac 
de rahat, spuse el. Am făcut-o din nou, chiar acum. 
Ce-ar fi să vorbim şi despre tine? 

— Mi s-a părut că auziseşi de mine, spuse 
Iern, cu un dram de îngâmfare. Prea multe n-am de 
adăugat 

— Ba da, totul! exclamă Plik, cu un gest 
emfatic. Nu despre isprăvile tale măreţe, nu despre 
furtuna pe care ai risipit-o acum doi ani; nu despre 
tatăl tău, pe care seniorii clanurilor îl vor alege ca 
viitor căpitan al  Ostrovului (Ceresc, când 
venerabilul Toma Sark va muri; nu despre statutul 
tău aproape legendar printre ţăranii din Ar-Mor şi 
nici despre neobişnuita-ţi popularitate în întregul 
Domeniu; nu despre felul în care conduci corpul 
acrobatic de aviaţie; nu despre scandaloasa-ţi viață 
socială şi nici măcar despre devotamentul faţă de 
cauza apărării animalelor sau despre convingerea 
ta declarată că geeanismul e o ameninţare pentru 
siguranța Domeniului. Toate acestea îmi sunt 
cunoscute. Aş prefera să aflu cum e să fii tu însuţi. 
Cum e să locuieşti în Ostrovul Ceresc, la treizeci 
de kilometri de Pământ, înconjurat de infinit. Cum 
e să speri şi să crezi că sufletul, identitatea 

fundamentală a lui Charles Talence însuşi ar putea, 
într-o zi, să treacă în tine, adăugându-se unicităţii 
tuturor acelor strămoşi care sălăşluiesc deja în tine. 
Cum e să ştii că aerogenii, mai mult decât 
guvernatori şi paznici ai civilizației, sunt mitul ei 
central. Căci fiecare societate are nevoie de un mit, 
la adăpostul căruia să trăiască, altfel n-ar fi decât 
un cadavru viu, urmând a se prăbuşi curând în 
țarină... 

— Oooh!... 

Țipătul îi întrerupse discursul măreț. Iern şi 
Plik îşi îndreptară, surprinşi, atenția asupra lui 
Sesi. Neobservată, aceasta se întorsese şi rămăsese 
în prag, cu ochii căscaţi de uimire. 

— Oh, eşti un sfint! Eşti Talence Iern Ferlay! 
Se prăvăli pe trepte în jos, aruncându-se în 
genunchi în faţa lui. Oh, domnule, oh, domnule! 

Oh, drace, gândi el. 

Şi totuşi... Plik părea a fi un individ cu care 
merita să discuţi, dar nu chiar atunci când era într- 
un asemenea hal de beţie. Iar Sesi avusese grijă ca 
postura ei de adoraţie să îi descopere şi mai mult 
crăpătura fustei. 

— Fi, haide, nu-i nici o scofală. 

Se aplecă şi, apucând-o de subsuori, o ajută să 
se ridice în picioare. Ea îi căzu în braţe. Senzaţia 
aceasta era delicioasă. Hai să fim prieteni, propuse 
el. 

— Dar e atât de minunat, gâfâi ea. Nu-mi 
vine să cred că mă ţineţi în braţe. 

— Sesi, noi, aerogenii, nu încurajam 
superstiţiile ţesute în jurul nostru. Sântem oameni, 
bărbaţi şi femei, ca toţi ceilalți. 

Ea îşi scutură buclele. 

— Dar sunteți atât de chipeş, spuse ea, apoi îl 
apucă de mânecă. Am putea să ne retragem 
deoparte numai câteva clipe? Vă rog. Plik, nu te 
superi, nu-i aşa? 

Poetul îi zâmbi larg şi se întoarse la vinul său. 

Sesi îl conduse pe Iern într-un colţ şi, 
ridicându-se pe vârfuri, îi apucă mâinile şi-i şopti 
repede: 

— Să nu mă credeți prea îndrăzneață ori 
uşuratică. Dacă mă refuzaţi, voi şti care mi-e locul 
şi-mi voi aminti cât voi trăi că mi-am petrecut 
această după-amiază în aceeaşi încăpere cu 
dumneavoastră. Dar v-am adorat încă de când... 
Mă rog... În timpul săptămânii, proprietarul ţine 
deschis până la ora opt seara, căci clienţii noştri 
obişnuiţi se trezesc dimineaţa devreme, pentru a 
merge la muncă. Sunt convinsă că locuiţi într-un 
han mult prea bun pentru cineva de teapa mea. 
Dar, dacă credeţi de cuviință, eu dorm într-o 
cameră de la etaj, şi-aş fi atât de onorată dacă... 

Iern îşi consultă în grabă conştiinţa. Faylis? 
Nu. După aproape doi ani de căsătorie, ea rămânea 
indiferentă în aşternut; îi plăceau luxul şi pompa 
implicate de faptul că-i era soție, dar i se întâmpla, 
când erau singuri, să strige la el; citea texte 
geeane, iar el aflase că purta corespondenţă cu 
Talence Jovain Aurillac, care se convertise la 
geeanism. N-ar fi fost pentru întâia oară când călca 
pe de lături. De altfel, în rândul Clanurilor, 
asemenea lucruri nu mai erau luate în serios. 

Plik însă... l-ar fi plăcut să-l mai întâlnească 
pe poet, să-l cunoască mai îndeaproape pe acest 
om ciudat, să-i mai asculte cântecele. 

Aruncă o ocheadă în direcția acestuia. Poetul 
îi întâlni privirile, zâmbi strâmb şi îşi ridică 
paharul în semn de salut, rostind: 

— Nu-ţi fie teamă. Sunt obişnuit cu asemenea 
lucruri. Fără îndoială, voi cădea curând sub masă, 
mă voi trezi cu o durere de cap cumplită şi mă voi 
târî până acasă. Să ştii că frumoasa mea Frunză- 
de-Viţă nu-ţi va face nici un rău. 


IV 

Orion va răsări. 

Acestea erau cele dintâi cuvinte pe care, din 
câte-şi amintea, Ronica Birken le auzise vreodată. 
Amintirile mai timpurii erau fragmente disparate, 
percepute vag, ca nişte insule în ceață: mama sa, 
încercând s-o adoarmă, cântându-i un cântec de 
leagăn; tatăl ei (acasă, pregătindu-se să plece la 
luptă) aruncând-o în sus şi prinzând-o, în vreme ce 
ea râdea de bucurie; un wapiti care se învârtea prin 
preajmă şi care devenise un soi de mascotă a 
satului, şi care nu se sfia să accepte frunze de 
lăptucă din mâinile copiilor, orele petrecute cu 
aruncarea mingii, căci se hotarâse să fie la fel de 
bună ca şi băieţii la acel joc; ploaia care bătea în 
geamurile casei cufundate în întuneric şi mama sa 
care plângea înăuntru... 

Îşi amintea limpede însă de ziua în care 
venise acasă şi-i văzuse pe unchiul Emon şi pe un 
alt bărbat, în camera de zi, împreună cu mama ei, 
Anneth; fusese atât de şocată de încrâncenarea de 
pe chipurile lor, încât încremenise în prag, 
neobservată, şi-l auzise pe celalalt bărbat (să fi fost 
Rikko Torsun? El era pe-atunci căpetenia Sălaşului 
Lupilor, dar Ronica nu era sigură, căci chipul 
bărbatului din amintire era nedesluşit) vorbind 
despre recâştigarea libertăţii, iar unchiul ei rostise 
acele cuvinte pe care ea nu le înţelesese (despre 
Vânătorul înstelat ce va străluci din nou deasupra 
câmpiilor de gheaţă, nu-i aşa?), dar care aveau să 
exercite o vrajă ameţitoare asupră-i. 

A doua sau a treia zi, venise străinul. Nu-şi 
mai amintea numele lui, dar chipul şi statura lui îi 
rămăseseră în memorie, vii precum o cicatrice; şi, 
deşi vorbea blând, povestea despre moartea tatei, 
era unul dintre monștrii maurai, primul pe care îi 
fusese dat să-l vadă. Iar la urmă, ea strigase 
cuvintele magice, aşteptându-se ca un fulger să 
coboare din ceruri şi să-l lovească. Nu se 
întâmplase nimic, iar mama ei o dusese de acolo. 

Cu toate acestea, din clipa aceea, amintirile ei 
deveneau mai coerente, de parcă de-acolo începuse 
adevărata ei viaţă. 

Într-un fel, aşa şi era. Curând după aceea, 
întreaga familie se mutase la Portanjels, în Wandy 
Fuca, iar Anneth îşi găsise o slujbă, la Sălaşul ei, 
aşa le spusese copiilor. (Era un port micuţ, ce abia 
fusese băgat în seamă de către Inspectoratul 
Maurai, fiind deci locul ideal ca punct de pornire 
pentru comerţul secret cu Kenai. Arhivarii erau 
aici la fel de necesari pentru sporirea traficului ca 
ŞI inginerii, marinarii sau paznicii înarmaţi.) Apoi 
ea se căsătorise cu Tom Jamis, aparţinând şi el de 
Sălaşul Lupilor (lucra şi el, în secret, ca specialist 
în calculatoare, însărcinat cu procurarea hardware- 
ului). O dată cu trecerea anilor, serviciile celor doi 
fuseseră, la un moment dat, necesare în preajma 
vulcanilor. Familia se mutase în Kenai, şi acolo — 
iar mai târziu în pădurile nesfârşite ale Laskăi — 
crescuse Ronica. Pe la jumătatea adolescenţei, 
dedusese cam ce-ar fi putut fi tunetele ce se auzeau 
dincolo de munţi. 

Tăcuse. În vremea aceea, dorea să devină o 
supraviețuitoare. Învăţase, trecuse cu bine de teste 
şi începuse să lucreze ca furnizor, membră a 
echipajelor de căutare şi salvare a persoanelor 
dispărute, pentru cei ce încercau să recucerească 
sălbăticuile, în numele omului. Devenise şi 
aspirantă în cadrul Sălaşului Lupilor. Acesta era un 
lucru aproape de la sine înţeles, căci nu doar 
familia ei, ci mai toată populația acelei regiuni 
făcea parte din acel sălaş. (Deşi, ca mai peste tot, 
Junii şi eschimoşii preferau propriile lor forme de 
organizare, deşi şi dintre aceştia erau mulți membri 
ai sălaşului.) La vârsta de optsprezece ani, 
terminându-şi studiile, îşi îndeplini prima misiune 
(ân cazul ei, livrarea unor medicamente la o 
aşezare blocată de zăpadă, care îşi transmisese 
cererile prin radio) şi participase la Veghea rituală. 

O dată inițiată în mod oficial, stăpânul 
sălaşului, Benyo Smith, o chemase în biroul său. 
Alături de el se mai aflau şi tatăl ei vitreg, Tom 
Jamis, şi acel Eygar Dreng, care venea atât de rar 
în Kenai. Cei trei bărbaţi erau înveşmântaţi în robe 
albastre, iar Benyo purta şi o pălărie, iar în mână 
îşi ținea toiagul emblematic. Era, în mod clar, un 
moment solemn. Deasupra biroului, săpat în 
lemnul lambriurilor, trona lupul care alerga, cu 
lanţul sfărâmat. 

— Ronica, i se adresase Benyo, noi, ce-i 
vârstnici, te-am urmărit de-o vreme încoace şi ceea 
ce am văzut ne-a plăcut. Eşti inteligentă, curajoasă, 
dornică de aventură, dar nu nesăbuită, loială şi... 
discretă. Se oprise. Cât ştii despre ceea ce se 
petrece aici, în mijlocul nostru? 

Fetei 1 se pusese un nod în gât. 

— Orion va răsări, reuşise ca să rostească. 

Benyo încuviinţă. 

— Să nu spunem mai mult de-atât, 
deocamdată. O întreprindere atât de mare, atât de 
importantă, țintind la o prefacere totală a întregii 
lumi, e destul de greu de ascuns. O dată cu trecerea 
anilor, acest lucru ar fi devenit imposibil înainte ca 
Războiul Judecății să izoleze din nou Kenai-ul. Pe 
zi ce trece, însă, devine tot mai greu de ascuns. Ea 
îşi înăbuși un oftat. E nevoie de oameni noi, nu 
doar fiindcă mulți dintre noi au îmbătrânit sau au 
murit în slujba lui Orion. Am ajuns însă într-atât de 
departe, încât avem nevoie de o îmbinare de 
talente cu totul nouă. Tu pari a fi promițătoare. Dar 
dă-mi voie să te avertizez: nu va fi neapărat o mare 
aventură, ba chiar dimpotrivă. Va însemna mai 
mult o muncă grea şi o serie de jertfe, pentru o 
cauză a libertăţii care, aici, unde mauraii nu se 
arată niciodată, nu pare prea evidentă. Dacă nu te 
simţi pregătită să renunţi la o mulţime din lucrurile 
la care ţii, spune-ne-o acum, şi nimeni n-are să se 
supere, îţi promit. Îţi vei vedea mai departe de 
viaţa ta, ca înainte. În fond, munca unui 

supravieţuitor e importantă din punct de vedere 
social. 

— Dar va trebui să rămân în Laska, anticipă 
ea. 

— Până când Orion va răsări, îi răspunse 
Benyo. 

— Dacă va răsări vreodată, completă Eygar 
Dreng. N-avem încă tot ce ne trebuie şi poate că 
NICI nu vom avea vreodată. 

Tom Jamis îşi răsplăti fiica vitregă cu un 
zâmbet strâmb. 

— Da, sălaşul ţi-ar cere să eviţi civilizația. 
Nici eu n-am mai părăsit aceste locuri de zece ani, 
doar ştii. Nu fiindcă cineva s-ar teme că aş putea 
trăda, ci fiindcă munca mea e de folos aici. La ce 
bun, atunci, să ne asumăm un risc inutil? Mie însă 
îmi place, şi tu cred că te simţi acasă aici, nu-i aşa? 

Ronica îşi umezi buzele. 

— Ce anume... aşteptaţi de la mine? 

Eygar Dreng o privi şi de-abia după o tăcere 
îndelungată spuse, rar şi apăsat: 

— Ți-am examinat rezultatele şcolare şi-am 
stat de vorbă cu profesorii tăi. Ai putea deveni o 
bună ingineră. Ai putea lucra la Orion, nu ca şi o 
conducătoare, căci nu eşti strălucită în domeniul 
respectiv, dar ai putea fi un bun executant. Sau ți- 
ai putea exprima priceperea de supraviețuitoare 
într-un domeniu de cercetare care este vital pentru 
noi. Am vrea să te trimitem în sud, ca să studiezi la 
Universitatea din Vittohrya. Vei beneficia de o 
bursă acordată de sălaş copiilor merituoşi. 

— Primul lucru pe care trebuie să-l cântăreşti 
cu atenţie, adăugă Benyo Smith, este dacă, în acea 
atmosferă, la vârsta pe care o ai, vei fi în stare să 
păstrezi cel mai mare secret de pe această planetă. 
Dacă ai cea mai mică îndoială, spune nu, şi noi îţi 
vom mulţumi. 

— Dar voi nu m-aţi putea învăţa ceea ce 
trebuie, aici? se întrebă Ronica. Deşi această 
întrevedere nu o luase chiar pe nepregătite, era 

uimită de posibilele ei implicaţii. Fratele meu, 
Bill... A plecat deja dincolo de ape, în munţi. 

— Iar celălalt frate al tău, Zakki, s-a mulţumit 
să fie un simplu tâmplar, completă Tom. Da, avem 
şi noi propriile noastre mijloace de învăţamânt, şi 
de ele beneficiază Bill acum. Tu însă eşti diferită, 
Ronica. Dacă accepţi să ni te alături, va trebui să 
ştii cât mai multe despre lumea de afară. 

Bineînţeles, ea acceptase. 

Lipsi vreme de patru ani şi, curând după 
aceea, îi fusese dat să plece din nou, de astă dată 
spre nord, în sălbăticie. 

Străbătu de una singură, pe jos, munții 
Chugach, coborând apoi în peninsulă. Alesese 
această cale de a călători, fiindcă, de-a lungul şi 
de-a latul ținutului, existau doar câteva triburi care 
trăiau din vânătoare. Cu excepția câtorva ocazii, 
când se bucură de ospitalitatea acestora, călători 
singură, trăind din vânat şi pescuit. 

Şi totuşi, aceste activități nu o întârziară prea 
mult. Cu bastonul doborî destul vânat mărunt, iar 
ochii ei antrenați descopereau cu uşurinţă fructele 
de pădure şi rădăcinile, orice era comestibil în 
această regiune îmbelşugată; apa nu fu niciodată o 
problemă; serile, după ce îşi petrecea câte o 
jumătate de oră căutând crengi pentru a-şi încropi 
un adăpost, făcea focul şi, în vreme ce mâncarea 
fierbea, punea câte o capcană, având toate şansele 
ca, a doua zi dimineaţă, să găsească în ea câte o 
veveriţă ori alt animal mărunt. Puținele ocazii când 
rabdă de foame o zi sau două nu se plânse, căci 
ştia că era doar ceva trecător. Din când în când, se 
opri să-şi spele hainele, iar când întâlni băştinaşi, 
conversă cu ei când prin semne, când prin viu grai. 

Drumul dură, cu toate acestea, trei luni. 
Toamna subarctică venise de mult, când Ronica 

pătrunse din nou în ţinuturile locuite. Pădurile 
nesfirşite lăsară loc unor crânguri, iar pajiştile se 
transformară în păşuni. Urmă ţărmul, având în 
dreapta oglinda strălucitoare a estuarului Cook, în 
vreme ce în urmă se înălţau piscurile înzăpezite. 
Fumul urca alene din hornurile caselor de lemn. 
Când şi când, câte un vultur plutea, cu aripile aurii 
întinse, printre norii răzleţi, trecând de meterezele 
țărmului înalt, deasupra mării palide. Ploua adesea, 
dar ei nu-i păsa; dacă s-ar fi oprit, n-ar mai fi ajuns 
niciodată. 

De-acum, avea ocazia să îşi petreacă nopțile 
la adăpost, printre prieteni. Zona nu era chiar atât 
de populată, însă, pe-aici, toţi se cunoşteau între ei. 
Oamenii se bucurau de oaspeţi. Dar, în cazul 
Ronicăi, cei mai fericiți erau băieţii mai mari ai 
gazdelor la care poposea. 

La cei douăzeci şi doi de ani ai săi, era înaltă, 
cu membre lungi, cu şolduri ademenitoare şi sâni 
plini. Chipul îi era fin, cu ochi mari şi verzi, 
umbriţi de gene negre, nasul îngust, gura senzuală, 
bărbia puternică, iar tenul uşor bronzat. Părul de 
culoarea ambrei, strâns cu o panglică împletită, îi 
acoperea baza gâtului. Nu era ceea se numeşte o 
frumuseţe exotică. Cămaşa de lână, pantalonii şi 
pălăria îi erau boţite şi uzate de atâta drum. În 
rucsac nu avea decât o pereche de cizme şi un rând 
de haine de schimb, vreo două, trei unelte şi 
utilajul de prospectare. În locurile acestea, 
renunţase la amnar şi la bastonul de vânătoare, pe 
care şi le putea confecționa oricând. 

Cu toate acestea, era frumoasă, şi se întorsese 
de curând de la studii, din Vittohrya, de la oraş. 
Tinerii îşi făceau iluzii în privinţa moralității ei, 
dar erau repede dezamăgiţi şi trebuia să se 
mulţumească s-o asculte povestind despre 
experiențele trăite dincolo de aceste orizonturi. Ea 
le spunea anecdote amuzante despre cei din sud. 
Despre actuala ei expediție, începută la scurt timp 
după întoarcerea acasă, nu le dezvăluia însă nimic 

concret, şi nimeni nu încerca să afle mai mult. 
Vreme de aproape două decenii, Sălaşul Lupilor îşi 
trimisese oamenii prin părțile acestea, ajutaţi de 
membrii altor sălaşuri, dar aceştia nu interveniseră 
în nici un fel în viaţa locuitorilor, care, la rândul 
lor, aveau anumite principii etice ce le impuneau 
să-şi vadă de treburile lor. Mulţi dintre aceştia erau 
ei înşişi membrii aceluiaşi sălaş şi se bucurau să îi 
ajute pe ceilalți supuşi ai stăpânului, descurajând 
curiozitatea excesivă a vecinilor. 

La urma urmei, Ronica Birken era o 
supraviețuitoare, care fusese departe de casă vreme 
de patru ani. Era de înţeles dorinţa ei de a-şi 
reîmprospăta cunoştinţele despre ei, făcând în 
acelaşi timp niscaiva explorări în interesul 
sălaşului. 

În felul acesta, ea îşi văzu liniştită de drum, 
către Kenai. Unul după altul, reperele rămâneau în 
urmă, dispărând dincolo de orizont. De mult 
părăsită, o fortăreață din vremea primelor războaie 
cu mongii, se descompunea încet, prăbuşindu-se în 
uitare, la fel ca străvechiul oraş Ancrage, din ale 
cărui ruine fusese, în cea mai mare parte, 
construită. Ammonia Hill era o colină plină de 
morminte ce domina ceea ce mai rămăsese dintr-o 
uzină petrochimică după ce tot ceea ce putea fi 
refolosit fusese demontat cu sute de ani în urmă. O 
altă clădire, mai modernă, fusese, la rându-i, 
părăsită de când ultima răbufnire de gaze naturale, 
pe care fusese menită a le prelucra, se epuizase. 
Timpul şi vegetația luaseră şi aici în stăpânire ceea 
ce oamenii nu consideraseră necesar să ia cu el. 

Nu departe, însă, se înălța un nou şantier, care 
prelucra materialele  inutilizabile altundeva, 
transformându-le în combustibil. Aici era graniţa 
Kenai-ului, unde viaţa era mai intensă decât 
oricând. 

Cei cinci mii de locuitori făceau din acest 
oraş principala comunitate pe o arie enormă. 
Casele se  înşirau de-a lungul unor străzi 

neregulate, multe dintre ele fiind asfaltate. Casele 
erau zugrăvite în culori vesele, asemeni celor de 
mai la sud. Multe dintre ele aparţineau 
negustorilor, geambaşilor, doctorilor, veterinarilor 
şi altor meseriaşi, care îşi aveau locurile de muncă 
la parter. Erau aici depozite, fabrici, un gater, un 
han, un bar şi o rotiserie, o şcoală, două biserici şi 
un parc cu altare păgâne. Dominând celelalte 
clădiri, cu ale sale trei etaje, cu acoperişurile-i 
înalte şi colonadele sculptate, ca şi prin înălțimea 
turnului de observaţie, Sălaşul Lupilor includea o 
sală de spectacole şi o bibliotecă publică. 
Embleme aşezate pe frontispiciul altor clădiri le 
desemnau drept locuri de întâlnire ale altor 
Sălaşuri. Pescadoarele erau în larg, dar trei nave de 
transport erau ancorate în docuri, iar catargele li se 
profilau mândre pe fundalul ceţos al înălțimilor 
îndepărtate. Un bac cu zbaturi, puse în mişcare de 
forţa unor bivoli, lega oraşul de ţărmul opus al 
canalului Tyonek. 

Străzile nu erau aglomerate, jumătate din cei 
ce se aflau afară la acea oră fiind copiii ieşiţi la 
joacă, aparținând unui amestec de rase deloc 
surprinzător: erau aici albi, dar şi eschimoşi, juni, 
aleuţi şi metişi, între ale căror picioare se încurcau 
pisici şi căţei. Din când în când, bocănind din 
copite, trecea câte un călăreț ori o şaretă. Adulții 
pedeștri o salutau politicoşi pe Ronica. Atât 
bărbaţii, cât şi femeile purtau acelaşi gen de haine 
ca şi ea, cu unele adaosuri ornamentale însă. 
Bărbații purtau bărbi şi plete, iar femeile, cosiţe 
lungi până la jumătatea spatelui. Aerul avea un 
miros aparte, un amestec de apă sărată, gudron, 
peşte şi fum, parfumul unei comunități omeneşti. 
Soarele se pierdea în nori, la apus, şi lămpile 
începuseră să clipească în ferestre. 

Ronica se duse la clădirea Lupilor, urcă 
treptele şi trecu pragul intrării principale. Holul era 
larg şi frumos decorat, cu podele şi lambriuri din 
lemn de esenţă tare. Pereţii erau împodobiţi cu 

portrete şi trofee de vânătoare. În căminul de piatră 
ardeau buşteni groşi, risipind, cu flăcări vesele, 
umbrele din colţurile încăperii. Multe dintre uşile 
camerei erau larg deschise. Ronica îşi declină 
identitatea la recepție şi 1 se indică să urce câteva 
trepte, la un anume birou. 

Uşa aceea era închisă. În semiîntunericul care 
domnea pe coridor, observă că emblema stăpânului 
Sălaşului fusese de curând revopsită: un plug şi o 
puşcă încrucişate deasupra unei cărți deschise, în 
amintirea faptului că Sălaşurile luaseră ființă din 
nevoia unităţii în luptă, a cooperării şi păstrării 
cunoaşterii. Vremea trecuse, dar priorităţile 
rămăseseră aceleaşi: războaiele cu mongii se 
sfârşiseră, dar apăruseră maurail... 

Funcţionarul de jos nu precizase că Benyo 
Smith ar fi cerut să nu fie deranjat. Ronica abia 
aştepta să scape de obligația imediată de a-i da 
raportul, pentru a-şi întâlni părinţii. Bătu în uşă. 

— Intră, veni răspunsul, imediat. 

Ascultă şi intră, observând că faţa lui acvilină 
era încruntată; stătea în picioare în faţa mesei de 
lucru, cu pletele albe vâlvoi, ca nişte steaguri în 
vânt. Un vizitator aflat în încăpere se ridică, 
salutând-o printr-o scurtă plecăciune. O influență a 
maurailor, gândi ea, dezgustată. Gestul era 
nelalocul său, căci individul purta uniforma 
albastră a ofițerilor marinei unioniste, având 
cusute pe mânecă însemnele rangului de căpitan. 

— Ronica! exclamă Benyo, cu blândeţe. 
Bine-ai venit Bine-ai venit acasă, draga mea. 

— Doamna îmi va permite, sper, să mă 
prezint, rosti străinul. Sunt Mikli Karst. 

— Ronica Birken. 

Îşi strânseră mâinile, iar el prelungi atingerea, 
în vreme ce o studia în lumina palidă a lămpii şi în 
ultimele sclipiri ale amurgului. 

Părea trecut de patruzeci de ani, era scund şi 
îndesat, dar foarte agil în gesturi. Avea un cap 
mare, cu un nas ascuțit, ochi mici de un albastru 

rece ca gheaţa, părul cenuşiu tuns scurt şi o barbă 
deasă. Buzele înguste îi dezvăluiau dantura ciobită. 
Avea un glas ascuţit, părând a fi mereu grăbit. 
Când zâmbea însă, întregul chip i se transfigura: 
lucru cert, ştia să devină fermecător. 

Ea 1 se adresă lui Benyo: 

— Domnule, expediţia mea a fost încununată 
de succes, declară ea. Pot să vă dau detalule 
mâine? 

— Nu, te-aş ruga să o faci chiar acum. Ia loc, 
trebuie să sărbătorim. 

Bătrânul părea că radiază de bucurie. Dintr-un 
dulăpior, scoase o sticlă şi câteva pahare. 

— La sosirea mea, n-am fost atât de bine 
primit, spuse Mikli Karst, zâmbindu-i fetei. De 
fapt, nu e de mirare, arătați mult mai bine decât 
mine... 

— Poţi vorbi liniştită, o asigură Benyo. 
Căpitanul Karst face parte din Corpul de Spionaj. 
Ştie despre Orion, probabil chiar mai multe decât 
mine însumi, şi ne-a fost deseori de mare folos. 

De fapt, tocmai îmi povestea despre ultima sa 
ispravă împotriva inamicului. 

— N-a fost cine ştie ce, oricine s-ar fi 
descurcat la fel de bine, în locul meu, remarcă el 
modest. În cazul acesta, experiența mea îmi 
sugerează că avem nevoie, cât mai repede, de o 
întărire a securităţii. Am venit aici pentru a discuta 
acest lucru cu conducătorii dumneavoastră. 

Ronica îşi scoase rucsacul şi acceptă un 
pahar. Era un whiskey fin, care îi pârjoli limba şi 
gâtlejul, turnându-i căldură şi relaxare în membre. 

Mikli Karst scoase la iveală un pachet de 
țigări şi o servi. Ea refuză, iar el îşi aprinse o 
țigară. Ronica se bucură în sinea ei că ferestrele 
erau deschise pe jumătate, grăbind risipirea 
fumului. 

— Bănuiesc, spuse Karst, că ați fost în 
căutare de materiale fisionabile. 

— De unde ştii? îl întrebă stăpânul sălaşului, 
uimit. 

Ofiţerul ridică din umeri. 

— În mod evident, missy Birken a fost 
plecată în  pustietăți. 7/"Missy”,  "pustietăţi”, 
remarcă ea: mauraisme. Acestea nu constituiau 
însă un motiv de îndoială în privinţa loialității lui. 
Văzuse din plin efectele influenţei străine în sud, 
ŞI, tot mai des, îi fusese dat să audă oameni din 
generaţia sa punând la îndoială valorile Uniunii de 
Nord-Vest şi întreaga civilizație reprezentată de 
acestea.) Îmi dau seama, văzându-i costumaţia şi 
tenul bronzat, zâmbi el. E nevoie de o expunere 
îndelungată pentru a te bronza, în climatul acesta. 
Ce altceva ar fi putut fi la fel de important, pentru 
ca ea să vină să vă raporteze direct şi personal 
imediat după întoarcere, domnule? Ce altceva 
decât căutarea explozibililor nucleari? Scoase un 
rotocol de fum albăstrui. Ştim cu toți că 
materialele recuperate de noi drept combustibil 
pentru proiectul energetic au fost confiscate de 
către dragii noştri adversari, după terminarea 
războiului, continuă el, calm. Cu toate acestea, am 
fost mereu sigur de existenţa unor stocuri militare 
de arme strategice, aflate în Laska dinaintea 
Judecăţii. Mi se părea de-a dreptul neverosimil ca 
fiecare rachetă să fi fost ejaculată în acel 
spectaculos orgasm planetar. Problema ar fi tocmai 
găsirea acestor rămăşiţe, după atâtea veacuri, într- 
un areal atât de vast şi pustiu. Bănuiesc că aţi avut 
unele indicii, spuse el, privind-o pe Ronica. 

— La început, nu, îi răspunse ea. Nişte 
călători care traversaseră munţii Rangle, negustori 
şi puitori de capcane, auziseră zvonuri de la 
triburile de băştinaşi. Nu ştiau însă nimic precis. 
Dar noi avem grijă să îi descoasem pe cei ca ei, de 
fiecare dată când se opresc aici, în legătură cu cele 
văzute şi auzite. Nu e o treabă foarte uşoară, vă 
dați seama... Știm foarte puţine despre ceea ce e 
acolo, în sălbăticie. Oricum, coroborind poveştile 

lor, a devenit evident că se impunea o cercetare lă 
faţa locului, iar eu m-am oferit voluntară. 

— Ronica e un om deosebit, spuse Benyo, cu 
mândrie. Este un supravieţuitor profesionist care 
posedă şi o diplomă în inginerie electronică. Va 
lucra şi ea dincolo de canal, cercetând, când se va 
ivi prilejul, posibilități cum a fost aceasta. 

— O idee admirabilă, spuse Mikli Karst. 
Complimentele mele. 

Benyo se aplecă peste masă. Pletele cărunte îi 
tremurau. 

— Cât ai găsit, Ronica? 

— Trei focoase intacte, veni răspunsul. Şi, 
bineînţeles, mai multe, dezintegrate. Dar ceea ce 
ne interesează va putea fi recuperat din sol. E 
vorba de uraniu, judecind după genul de radiaţie, 
astfel încât problema toxicității nu se va pune în 
mod acut. Emoţia o cuprinse iarăşi, de parcă s-ar fi 
aflat din nou pe colina aceea pietroasă, biciuită de 
ploaia măruntă, şi-ar fi auzit țiuitul contorului. 
Vocea îi deveni pasionată. Perioada de înjumătățire 
e de milioane de ani. Cred că am putea extrage 
cam douăsprezece kilotone. Locul e situat într-o 
zonă împădurită, deci neumblată, dar au rămas 
destule ruine de construcţii şi urme de rugină pe 
stânci, care au atras atenţia vânătorilor nomazi. În 
privinţa discreţiei lor nu trebuie să ne facem 
probleme. Sunt sălbatici şi se tem de moarte de 
Fantomele din Vechime. 

Se lăsă pe spate, încrucişându-şi picioarele, şi 
sorbi îndelung din paharul cu licoarea de foc, 
făcându-l pe Mikli să-şi ridice sprâncenele, 
admirativ. 

Revenindu-şi din uimire, Mikli se întoarse 
spre Benyo şi spuse: 

— Domnule, ar fi bine să pregătim 
operaţiunea de recuperare cu grija cu care fac amor 
aricii. După cum v-am avertizat, Inspectoratul 
Maurai a devenit suspicios. Era, fără îndoială, 
inevitabil. Secretele sunt greu de păstrat, e lucru 

ştiut, oricât de adânc ar fi îngropate. Până în 
prezent, am reuşit să-i ducem pe adversari pe o 
pistă greşită. Chicoti. Dacă-mi e îngăduit să-mi 
asum meritul, cu am fost cel care, în urmă cu ani 
de zile, am avut ideea de a lansa zvonul că 
şuşotelile despre „Orion" n-ar fi fost decât clasica 
legendă prezentă la toate națiunile subjugate, 
despre un erou mitic ori un zeu adormit care, 
trezindu-se, le va elibera de asuprire, domnind 
asupra lor în pace şi prosperitate, şi aşa mai 
departe. Am convins chiar antropologi să publice 
articole... Redeveni serios, îşi stinse ţigara şi, luând 
alta din pachet, adăugă: Nu putem însă broda pe 
această temă la nesfârşit. Ultima misiune a 
maurailor i-a adus mai aproape de ţintă decât ne 
aşteptam. 

— Tocmai începuseşi să-mi povesteşti, 
încuviinţă Benyo. 

Ronica ajunse la concluzia că, de fapt, nu 
avea de ce să se grăbească spre casă. Relatarea lui 
Karst promitea a fi interesantă. 

— Ei bine, începu acesta, totul a început 
atunci când un ofiţer al spionajului lor s-a înfățişat 
la cartierul general din Vittohrya, propunând o 
inspecţie în nord. Informaţiile deţinute de acesta 
indicau anumite activităţi clandestine, interzise 
prin tratatul de pace, undeva în Laska. A primit, 
aşadar, ordinul de a verifica. Bănuiesc că recentul 
deces al înaltului comisar a exacerbat puţin 
vigilenţa. 

Ronica se încruntă. Fusese întristată la aflarea 
veştilor. Cât timp studiase la Universitate, nu 
auzise decât lucruri bune despre Ruori Haakonu. E 
drept, acesta avea sarcina de a reprima tendinţele 
spre suveranitate ale Uniunii, ca nu cumva 
aspiraţiile spre înalte tehnologii, de care se temeau 
atât de mult mauraii, să capete contur. Dar îşi 
îndeplinea misiunea cu tact, umanism, dornic să 
dea ajutor. Ea era gata să lupte pentru propria-i 
cauză, dar îi putea înțelege pe numeroșii ei 

contemporani care începeau să pună la îndoială 
dreptatea propriilor lor părinți. Multe dintre 
colegele ei de la Universitate mărturisiseră că erau 
îndrăgostite de înaltul comisar. 

— A trebuit să moară, spuse Mikli Karst. 
Trebuia însă să ne aşteptam la o reacție din partea 
prietenilor săi. 

Benyo şi Ronica tresăriră. 

— Cum? şopti stăpânul sălaşului. A fost un 
accident, nu? La o serbare, s-a organizat un 
concurs de tir cu arcul, şi un orb care a vrut şi el să 
participe, dirijat fiind, a înțeles greşit 
instrucțiunile... 

— Da, s-ar putea spune şi aşa... replică 
ofițerul. În orice caz, devenise prea eficient. Când 
Orion va răsări, n-am vrea ca ai noştri să fie 
cuprinşi de îndoieli, nu-i aşa? Oricum, vor fi 
îndeajuns de luați prin surprindere... Poate că ar fi 
bine să petreacă un timp, câțiva ani, sub ordinele 
unui înalt comisar maurai care să nu fie chiar atât 
de simpatic. Păru a detecta şocul indus în rândul 
celor ce îl ascultau, căci continuă, fără alte 
comentarii: Aşadar, acel agent al lor a insistat să 
tragă niţel cu ochiul prin părțile nordice. După 
cum cere doctrina, călăuza sa trebuia să fie un 
civil, şi s-a întâmplat să fiu eu acela. Trebuie să 
recunosc că acest Terai Lohannaso e un tip 
impresionant. E între două vârste, dar e puternic ca 
un taur; posedă o minte ascuţită, chiar dacă nu 
tocmai strălucită; cu toate astea, e dezarmant de 
blând la vorbă şi prietenos. În mintea Ronicăi 
bântuia furtuna. Numele acesta... Nu reuşea cu nici 
un Chip să îşi amintească de ce i se părea atât de 
cunoscut. Ca toți ceilalți, mulți dintre ei de bună 
credinţă, i-am spus că nu aveam cunoştinţă de 
nimic ilicit, dar că era binevenit să arunce o privire 
oriunde ar fi dorit şi că aveam să mă străduiesc ca 
acea expediţie să fie cât mai uşoară, pentru el şi 
echipa sa. Şi, într-adevăr, au avut parte de o 
excursie de neuitat! L-am condus într-o aşezare 

Tlingit, sperând că serbările tradiţionale ale 
localnicilor aveau să-l abată de la ceea ce îşi 
pusese în gând. Dar n-a fost cum am plănuit: a 
mâncat şi a băut mai mult decât oricare dintre ei, 
iar a doua zi dimineaţa era gata să-şi vadă de 
drum. Nu foarte departe de Kenai, a observat că 
instrumentele lui se treziseră la viață. Ne-am oprit, 
a început să sape şi a dat peste un cablu energetic 
îngropat. Era de o grosime monstruoasă, dar el nu 
s-a dat în lătun să-l ridice cu mâinile goale, 
asigurându-se că nu trecea curentul prin el. Mi-am 
dat sufletul încercând să-l conving că era vechi — 
cine, în zilele noastre, şi-ar fi putut permite o 
asemenea irosire de cupru? — şi că numai izolaţia 
sa bună îl menţinuse, că deservea, probabil, pe 
vremuri, o hidrocentrală din apropiere. L-am dus 
să vadă hidrocentrala, dar el a rămas sceptic, aşa 
că m-am hotărât că era preferabil ca el şi echipa sa 
să sufere un accident regretabil. Urcau un munte, 
cu un detector de infraroşii, dornici să se convingă 
că sursa de căldură pe care o depistaseră în vârf nu 
era de origine artificială. Ajutorul meu a provocat 
o avalanşă din masivul de gheaţă de deasupra. 
Nimeni dintre însoțitorii lui n-a scăpat cu viaţă, cu 
excepţia lui. Incredibil! Părea că înota în torentul 
urlător al zăpezii... Nu numai că şi-a pierdut cea 
mai mare parte a echipei, ci a fost şi rănit, astfel 
încât s-a văzut constrins să renunțe şi să se 
întoarcă, pentru a se pune pe picioare. Mikli se 
strâmbă. El sau alții colegi de-ai lui se vor 
întoarce, încheie el. Comunicaţiile vor fi fiind mai 
dificile, iar călătoriile mai lente decât înaintea 
Judecăţii; de asemenea, trupele de spionaj sunt mai 
naive; dar mintea le merge la fel de bine ca înainte. 
Va trebui să ne îmbunătăţim camuflajul, astfel 
încât să putem primi inspecţiile maurailor chiar şi 
aici, în Kenai. 

— Crezi că e posibil? întrebă Benyo, cu un 
tremur uşor, provocat de vârsta sa înaintată, în 
glas. 

Vizitatorul îi răspunse printr-un gest expansiv. 

— Bineînţeles. Eu şi colegii mei ne-am gândit 
mult la asta. Organizaţia noastră e gata de acţiune. 
Mă aflu aici pentru a studia zona mai în detaliu şi a 
propune soluţii. Spre exemplu, aici — mă rog, nu 
chiar aici, dar undeva prin preajmă — am putea să 
pornim lucrul la ceva care să semene cu o centrală 
nucleară clandestină, pe care conspiratorii 
respectivi ar construi-o sub aparența unei fabrici 
de combustibil sintetic. I-am lăsa pe maurai să o 
descopere, punându-le destule bețe în roate pentru 
a-i face să creadă că ei înşişi au descoperit 
secretul. Nu cred că va fi nevoie de aranjamente 
prea complicate. Vom vedea. Nu vă faceți griji, 
stăpâne Smith. Orion va răsări. lar cei ce vor 
veghea, ca aşa să se întâmple, vor fi conduşi de un 
maestru al vicleniilor, adică de mine. Benyo nu 
părea a fi tocmai încântat. Mikli îşi aținti privirile 
de uliu asupra Ronicăi. 

— V-aţi adus o contribuţie minunată, 
domnişoară, spuse el. Nu cred că vă daţi seama că 
talentul dumneavoastră se iroseşte în Laska. Ce-aţi 
zice să vedeţi şi restul lumii? Eu însumi am 
străbătut-o în lung şi în lat. 

Luată pe nepregătite, ea nu reuşi să-i 
răspundă decât atât: 

— Nu credeți că vă mişcaţi un pic cam 
repede, căpitane? 

El râse. 

— Oferta mea e serioasă sau, mă rog, va fi 
deândată ce voi fi reuşit să aflu mai multe despre 
dumneavoastră. Am putea face o echipă clasa-ntâi. 
Voi fi încântat dacă veţi accepta să încercam încă 
de pe-acum, aşa, ca o modalitate de recreere; dacă 
refuzaţi însă, nu vă faceţi griji, ştiu să mă comport 
civilizat. De altfel, fizicul dumneavoastră îmi 
sugerează că ar fi mai bine... 

Flecari astfel despre tot soiul de lucruri fără 
importanţă, apoi se ridică, pregătindu-se de 

plecare, după ce stabili o nouă întâlnire cu Benyo, 
pentru a doua zi dimineaţă. 

Când uşa se închise în urma lui, Ronica 
răsuflă uşurată. Ferestrele se aburiseră, iar în 
încăpere se făcuse răcoare. 

— Cred că e timpul să plec şi eu, domnule, 
spuse ea. Am să îmi transcriu notițele şi-am să v-i 
le dau cât de repede voi putea. Dacă aşa veți crede 
de cuviinţă, aş putea conduce eu însămi echipa de 
recuperare. Dacă nu e absolut necesar însă, aş 
prefera, sincer vorbind, să plec dincolo de munţi. 
Sunt  nerăbdătoare să îmi pun în aplicare 
cunoştinţele. 

Benyo încuviinţă. 

— E-n regulă. Şovăi o clipă. Probabil că vei 
mai avea de a face cu căpitanul Karst. 

— Hmmm... Nu ştiu. Ce-mi puteţi spune 
despre el? 

— Nimic concret decât că ne-am mai întâlnit 
şi în trecut. Am auzit însă tot soiul de zvonuri. 
Benyo îşi căuta cuvintele. Ai grijă, draga mea. E 
un personaj straniu şi nu tocmai curat. A crescut ca 
un vagabond în periferiile Seattle-ului. Se spune că 
mama sa ar fi fost prostituată. A intrat într-un 
bucluc şi-a fost trimis pe mare. A servit la bordul 
unei nave private în Războiul Balenelor, apoi a 
intrat în marină şi s-a distins ca ofiţer de spionaj în 
Războiul Energiei. Între timp, a fost acceptat în 
Sălaşul Somonului, şi curând a fost exclus. 
Motivul n-a fost dat publicității, dar gurile rele zic 
că s-ar fi încurcat cu un băiat. S-ar putea să nu fie 
adevărat. S-a căsătorit, intrând într-o familie 
bogată. Socrul său e un Lup, iar nevasta lui pare a- 
1 fi devotată trup şi suflet, în ciuda tuturor 
zvonurilor. După cum ai auzit mai înainte, este 
neprețuit pentru Orion. S-ar putea să devină 
viitorul şef al securității de aici; Ab Munso se 
pregăteşte să se pensioneze. Ai grijă însă, scumpa 
mea. 

— Mulţumesc. Minată de un impuls de 
moment, Ronica se aplecă peste masă şi-l atinse 
mâna bătrânului. Sunteţi drăguţ că mă avertizaţi, 
dar nu trebuie să vă faceți griji. Nu sunt o fecioară 
oarecare de la ţară. Voi fi cu ochii-n patru. 

Nu sunt deloc fecioară. Un ghimpe de durere 
îi străfulgeră inima. Avusese parte de poveştile ei 
de dragoste în sofisticata Vittohrya. (Dacă tinerii 
maurai sunt liberi să păcătuiască, de ce n-am fi şi 
noi?) Ultima de acest fel nu fusese însă o simplă 
distracție ori un flirt de duzină. Se iubise cu un 
profesor, un bărbat căsătorit, şi, în cele din urmă, 
căzuseră de acord că nu se cuvenea să îi distrugă 
familia. Asta se întâmplase chiar înainte ca ea să 
absolve şi să ia vaporul pentru Kenai. Pădurea şi 
muntele, în ele stă vindecarea. 

Ronica se ridică în picioare. 

— Noapte bună domnule, rosti ea. Sunt 
dornică să mai discut cu căpitanul Karst, dacă şi el 
o va dori, dar nu e cazul să vă temeți pentru 
virtutea mea. Ideea de a vizita alte ţări mi se pare 
însă foarte interesantă. 

Un fior de nerăbdare o străbătu. La naiba, 
Chiar că e o idee tentantă! Karst fusese mult prea 
nepăsător vorbind de morţii aceia. Orion avea 
scopul de a elibera, dar fără a ucide. Ceea ce se 
făcuse era însă bun făcut, şi fusese, în aparenţă, 
necesar, în circumstanţele date. lar ea abia aştepta 
să-şi trăiască viaţa, care clocotea în ea. 

În huruitul asurzitor al propulsoarelor, 
dirijabilul îşi părăsi locul de amaraj de pe 
aerodromul din Tournev, începându-și 
ascensiunea. Era unul dintre cele care făceau 
legătura în mod regulat între sol şi Ostrovul 
Ceresc, transportând bunuri şi pasageri. 

Pasagerii nu erau numeroşi de data aceasta, 
astfel încât Iern şi Faylis puteau admira liniștiți 
măreția peisajului, prin hubloul de observaţie de la 
prova. 

— Ooh, şopti ea, strângându-i mâna, şi 
lacrimile începură a-i sclipi în ochi. Oh, iubitule... 

El îi zâmbi şi întinse mâna, îndreptându-i 
superbul chip în sus, către sine, apoi se aplecă şi o 
sărută. Buzele ei erau reci şi tremurătoare. De când 
o anunţase despre noua sa repartizare, fusese parcă 
mai afectuoasă chiar decât în luna lor de miere. 

Bănuia că fericirea o făcea să se poarte astfel. 
Avea să fie prima ei vizită acolo, sus, şi avea să 
dureze trei luni încheiate! Se întorsese acasă 
cântând. Îşi comandase o nouă garderobă, cu 
blănuri,  mătăsuri brodate şi bijuterii, o 
extravaganță de care el nu se îndurase să o 
lipsească. E atât de tânără, îşi spuse el în repetate 
rânduri. Nu neapărat ca vârstă, ci ca experienţă, ca 
spirit, asemeni unui copil. E îndrăgostită de 
eleganța cu care n-a fost obişnuită, de lux, de 
veselie, de  familiaritatea cu personajele 
importante... Toate acestea îi sporesc mândria de 
sine, şi nimic nu ar putea s-o facă mai mândră 
decât o şedere pe Ostrovul Ceresc. N-ar trebui să- 
mi fac griji în privința cheltuielilor, căci Beynac 
îmi aduce un venit consistent. La nevoie, aş putea 
renunţa la unele din cheltuielile mele personale. 
Nu trebuie să las răceala să se instaleze între noi, 
şi trebuie să îi acord cât mai mult timp posibil 
fovărăşia mea. 

Aceasta avea să fie o excelentă ocazie în acest 
sens. Vreme de treisprezece săptămâni, n-avea să 
fie silit să călătorească decât pentru a-şi conduce 
cadeţii în zborurile de antrenament. În rest, va 
trebui doar să ţină prelegeri, să-şi vadă de 
hârţogărie şi, eventual, să mai consilieze pe cineva 
din când în când. Nu avusese parte până în prezent 
de asemenea sarcini, pe care piloţii le preluau prin 
rotație, dar, mai mult ca sigur, avea să se descurce. 

Poate chiar avea să îi placă. lar în timpul liber, 
divertismentul n-avea să lipsească... împreună cu 
Faylis, desigur, îşi aminti el. 

— Nici un tablou n-ar reuşi să redea cu 
adevărat această minunăţie, suspină ea. Nici unul. 

Întinse mâna, atingând sticla. Părea un prunc, 
întinzând mâna ca să prindă luna. 

Din spatele dirijabilului, razele soarelui 
alungau aproape orice umbră. Negrul-albăstrui, 
limpede precum cristalul, al stratosferei făcea să 
schpească mărgeaua care era Ostrovul Ceresc. Pe 
măsură ce nava urca, mărgeaua deveni cât o lună, 
apoi cât o lume întreagă. 

În ciuda diametrului său de doi kilometri, 
Ostrovul Ceresc poseda o anume graţie, care îl 
făcea să rivalizeze cu orice operă de artă creată de 
om. Învelişul exterior, transparent, strălucea în mii 
de curcubee irizate. Dedesubt se aflau hexagoanele 
întrepătrunse ale structurii de tensegritate: grinzi 
subțiri şi cabluri abia observabile, ţesute de parcă 
zeul păianjenilor ar fi sălăşluit pretutindeni. În 
interior se afla o sferă întunecată, pe al cărei fundal 
reţeaua strălucea orbitoare. 

Țesătura dispărea la ecuatorul sferei, unde se 
cuibăriseră locuinţele, sălile de adunare, atelierele, 
laboratoarele şi centrele de comandă, toate acestea 
formând o centură întunecată, brăzdată ici-colo de 
fulgere colorate. De jur-împrejur, se aflau patru 
domuri de observaţie, patru complexe laser, două 
lansatoare de rachete şi două platforme pe care se 
odihneau — ca nişte libelule uriaşe — avioanele. 
Opt motoare completau perimetrul. Restul sferei 
era împânzit de captatoare solare şi de mici 
platforme de inspecţie. 

De la mai mică distanţă, la polul inferior 
putea fi observată o deschizătură în formă de 
pentagon. Când, plecând în cine ştie ce misiune, o 
aeronavă trecea prin dreptul acelui orificiu, 
conturul său devenea tulbure, din pricina căldurii 
care se revărsa dinăuntru. 

Acesta era  Ostrovul Ceresc,  Ileduciel, 
Hemelhuis (nenumărate nume îi fuseseră date), cel 
visat de oamenii dinaintea Judecăţii şi construit din 
module ridicate până aici cu ajutorul baloanelor cu 
heliu. 

Multă vreme, Faylis rămase tăcută. Când, în 
sfârşit, rupse tăcerea, glasul îi era timid: 

— De-abia acum îmi dau seama cât de puţine 
ştiu despre el. A fost dintotdeauna aici, ca şi 
Pământul, şi totuşi, nimeni nu ştie cum şi de cea 
fost construit. Mă-ntreb, cei care locuiesc acolo 
ştiu? 

— Poftim? întrebă Iern,  neîncrezător. 
Credeam că urmai cursuri de istorie. 

— Da, dar specialitatea mea era istoria 
iberică. 

— Fi bine, începu el, o mulțime de date s-au 
pierdut în Războiul Judecății şi în haosul care i-a 
urmat, dar multe altele s-au păstrat intacte. Cei 
Treizeci şi-au găsit şi ei timp pentru a scrie 
propriile lor cronici. Un consorțiu de națiuni din 
Uropa de Vest a hotărât să construiască un aerostat 
Okress, aşa cum mai existau câteva în lume. 
Echipajul a hotărât să adopte angley-ul — versiunea 
veche, desigur — drept limbaj comun, aceasta 
fiind limba general utilizată în aeronautică... 

Ea roşi, şi tonul următoarelor cuvinte îi fu 
plin de indignare. 

— Nu sunt tocmai o ignorantă, indiferent de 
ceea ce ai crede. Am învăţat toate acestea la şcoala 
primară. 

— lartă-mă, se grăbi el să-i spună. Te-am 
înţeles greşit. La ce te refereai, de fapt? 

Ea se înmuie. 

— Vorbeam despre motivele tehnice ale 
lansării. În materie de ştiinţe exacte, sunt de-a 
dreptul idioată. Îmi amintesc că profesorii noştri 
ne-au explicat ceva, dar nu mai ştiu ce anume. 

— Au existat o mulțime de avantaje ale 
construirii unei baze stratosferice, îi spuse lern. 

Cele mai multe sunt cele cunoscute şi azi, de care 
continuam să beneficiem: supravegherea civilă şi 
militară, monitorizarea vremii şi a oceanelor, 
retransmiterea comunicaţiilor, iluminarea pe timp 
de noapte, în caz de necesitate, un centru de 
cercetări ideal pentru aeronautică, balistică, 
astronomie şi multe altele, captarea energiei 
solare... Dar ştii toate astea. În plus, existase un 
plan pentru lansarea, pornind de aici, a unei nave 
spațiale. 

O undă de amărăciune îl făcu să amuțească. 
Odinioară, oamenii se avântaseră până pe lună, 
chiar dincolo de ea... 

Ea însă nu-i observă tristețea. 

— Tubitule, mă tem că toate acestea îmi par la 
fel de oculte, chicoti ea. 

Furia îi fusese de scurtă durată şi acum, bănui 
el, se gândea din nou, cu nerăbdare, la viața pe 
care avea să o ducă în calitatea sa de soție a unui 
ofiţer, la bordul Ostrovului Ceresc. Oricum, e mai 
bine decât să-şi piardă vremea cu ticălosul de 
Jovain şi cu tâmpeniile sale geeane, gândi Iern. 

— Sinceră să fiu, mărturisi ea, amuzată, n-am 
înțeles niciodată cum anume se menține balonul la 
această înălțime. 

lern se folosi cu plăcere de prilejul oferit, 
pentru a da uitării Luna, vorbind despre acest glob 
mai apropiat. Poate că era doar un triumf minor, 
dar se număra printre puținele victorii care 
rezistaseră de-a lungul vremii. 

— Nu e un balon, o corectă el. E o 
configurație rigidă, asemeni aeronavei la bordul 
căreia ne aflăm. Principiul de bază e însă diferit. 
Orificiul acela nu elimină doar o parte din forța de 
compresie. lar sfera nu este umplută cu hidrogen, 
în amestec cu un anticatalizator împotriva focului. 
Structura de bază este alcătuită din cele două 
învelişuri de polimeri, cel interior fiind echipat cu 
absorbante de lumină. Lumina soarelui rămâne 
prizonieră între ele, încălzind aerul aflat la mijloc, 

conform efectului de seră. Presiunea rămâne 
constantă, din pricina deschizăturii de la bază, dar 
aerul din interior este mai puţin dens, din pricina 
temperaturii înalte. Flotabilitatea creşte, astfel, cu 
mii de tone. Soarele furnizează şi tot restul de 
energie necesară, cu ajutorul celulelor solare şi al 
convertoarelor termice: energia de care au nevoie 
toate aparatele, cea necesară pentru menţinerea 
unei temperaturi optime, pentru compensarea 
pierderilor de căldură nocturne, fumizând totodată 
curentul necesar funcționării mai multor uzine de 
la sol, prin transmiterea prin microunde. Tot 
soarele pune în mişcare şi motoarele aerostatului. 
Acestea nu consumă nici un fel de combustibil, ci 
sunt jeturi de aer cald, orientate cu ajutorul 
electricităţii. 

Se opri ca să răsufle, iar ea interveni: 

— Îţi mulţumesc pentru prelegere, dar mă 
tem că a fost mai mult decât poate mintea mea să 
asimileze în cinci minute. 

El înghiți în sec, dându-şi seama că tocmai îi 
servise soţiei sale o versiune abreviată a ceea ce 
avea de gând să le spună celor mai tineri dintre 
studenţii săi. Aceştia nu aveau nevoie însă doar de 
date concrete, ci şi de însufleţirea pe care Ostrovul 
Ceresc, în măreţia sa, şi el însuşi, în calitatea sa de 
erou popular, le-o puteau furniza. Anii care se 
scurgeau între înrolare, la şase ani, şi absolvire, la 
douăzeci, erau greu de suportat.  Păreau 
interminabili pentru băieţii şi fetele mai mici. Cei 
pe care avea să îi instruiască el, în zborul la mare 
altitudine, aveau şaisprezece ani sau chiar mai 
mult. 

— Îmi pare rău, spuse el, şi se întrebă, în 
sinea sa, dacă spunea, într-adevăr, ceea ce gândea. 

Alte femei n-ar fi avut nevoie de veşnice 
scuze şi eterne reconcilieri. Sesi, fata din Kemper, 
îi bântuia memoria. Da, avea să se întoarcă acolo, 
mai ales de dragul reîntâlnirii cu Plik şi cântecele 
acestuia... 

Faylis îl părăsi, ca să caute spre vizorul 
prismatic prin care o mulțime de pasageri priveau 
în jos, spre sol. 

— Geea! exclamă ea. 

El i se alătură. Priveliştea nu era nouă pentru 
el, dar asta nu-i scădea nimic din grandoare. 
Văzută de la o altitudine de treizeci de kilometri, 
planeta se prezenta ca un segment de sferă. 
Domeniul, văzut de sus, era o întindere verde şi 
brună, brăzdată de nori alburiui. Râurile, lacurile şi 
Golful străluceau, iar Angleylann-ul şi Eria erau 
două smaralde înlănţuite de argintiul canalelor care 
le despărțeau. La marginea lumii, o bandă îngustă 
alb-albăstrie se cufunda în azur, iar apoi în 
întunericul abisal al nesfârşitului. 

Cu un efort de voinţă, îşi alungă din minte 
numele pe care ea îl rostise adineauri. Nu era un 
lucru neobişnuit din partea ei să numească 
Pământul viu, Geea. Puţini dintre cei ce nu erau 
convertiți la geeanism o făceau. Îşi petrecu braţul 
pe după talia ei subțire. 

Un steward îşi făcu apariţia dinspre cabina de 
comandă a nacelei. 

— Doamnelor şi domnilor, anunţă el, ne 
pregătim pentru întâlnire. Vă rog să vă ocupați 
locurile şi să vă legaţi centurile de siguranţă. 

— De ce? se miră Faylis, adresându-i se lui 
Iern. Afară atmosfera e calmă, nu-i aşa? 

Lui îi făcu plăcere să-i explice. 

— Supapa de care ţi-am vorbit adineauri 
cauzează turbulenţe. De asemenea, motoarele 
Ostrovului Ceresc sunt adesea pornite, pentru a 
menţine poziţia împotriva vânturilor. Da, şi 
stratosfera are vânturile ei. Sunt rarefiate, dar 
puternice. Cu excepția economiei de combustibil, 
navele mai uşoare decât aerul sunt lipsite de 
avantaje. Un jet acţionând prea aproape le poate da 
peste cap. 

— Înţeleg. 

Se rezemă de el şi se aşezară împreună, 
urmărind  priveliştea grandioasă, până când 
dirijabilul fu amarat şi un tunel presurizat fu 
extins, pe care îl parcurseră după debarcare. În 
arealul de primire îi aştepta Talence Jovain 
Aurillac. 

Salutul lui fu plin de curtoazie. Era dreptul lui 
să se afle aici. E drept, probabil că făcuse schimb 
de posturi cu cineva şi aflase data sosirii de la 
Faylis. Dar Iern nu avea cum să-i interzică să îi 
aştepte, nici nu-i putea interzice soției sale să 
corespondeze cu un prieten pe care îl cunoscuse 
înaintea primei lor întâlniri. Ostrovul Ceresc 
aparținea tuturor membrilor clanurilor, în egală 
măsură. 

Cei Treizeci îşi luaseră soţii şi soți din rândul 
celor asupra cărora îşi extinseseră autoritatea, iar 
numărul lor sporise. Generaţiile care urmară 
construiră noi şi noi locuinţe, pentru a face față 
creşterii numerice, până când atinseră o limită. A 
mai construi altele, ar fi însemnat sacrificarea unor 
spaţii rezervate instalaţiilor ştiinţifice şi militare, 
un lucru de negândit, la fel ca şi aglomerarea. Între 
timp, familiile originare se transformaseră în 
clanuri. Căsătoriile se efectuau doar între acestea, 
în afara cazurilor în care erau cooptați localnici 
demni de luat în seamă. Proprietăţile lor se 
întindeau acum în întregul Domeniu, mai prospere 
decât oricând. Transformarea apartamentelor în 
barăci ar fi fost o absurditate. Aşa că preferară să 
îşi schimbe legile. 

Doar căpitanul şi rudele sale cele mai 
apropiate puteau rămâne tot timpul la bordul 
Ostrovului Ceresc. De-a lungul secolelor însă, 
puţini căpitani aleseseră această cale. Radiațiile 
din stratosfera erau măi puternice decât oriunde 
altundeva unde armele nucleare făcuseră ravagii în 
timpul Războiului Judecăţii. Din când în când, câte 
un individ, de obicei un savant pasionat, cerea 
permisiunea unei şederi prelungite la bord. Dacă 

motivaţia acestuia era valabilă, permisiunea era 
acordată atât lui, cât şi consoartei şi copiilor lui. 
Aceste cazuri erau însă destul de rare. 

Cu timpul, populația Ostrovului Ceresc se 
stabilizase în jurul a două mii de persoane, cu mici 
fluctuații. Jumătate dintre acestea erau adulți. 
Circa o sută erau ofiţeri şi tehnicieni, lucrând în 
schimburi, împreună cu partenerii lor. (Personalul 
tehnic servea, alternativ, trei ani aici, cu numeroase 
vizite la sol, şi trei ani la instalaţiile răspândite în 
Domeniu.) Mai mult de jumătate din populaţia 
care nu devenise încă adultă era alcătuită din 
cădeți, care se pregăteau pentru diferite 
specialităţi, având nevoie de stagii petrecute la 
bordul aerostatului. 

Restul celor aflaţi aici îşi petreceau luna la 
care aveau dreptul, ca membri ai clanurilor, o dată 
la fiecare şapte ani. Din când în când, soseau şi 
alții; erau Seniorii, venind pentru a lua hotărâri 
importante, pentru a împlini ritualurile solstițiilor 
de iama şi vară ori pentru a participa la funeraliile 
membrilor de seamă ai clanurilor. Tradiţia cerea ca 
toți să ia parte la viaţa Ostrovului Ceresc. Nu 
împărtăşeau cu toţii aceleaşi credinţe; pentru mulţi 
dintre ei, slujbele oficiate de capelani nu erau 
decât un alt element al tradiţiei, pe care bunul-simţ 
le cerea să îl respecte; pentru fiecare în parte însă, 
conform unor convingeri adânc înrădăcinate, 
Ostrovul Ceresc era sfânt. 

Aşa  stătuseră lucrurile de-a lungul a 
nenumărate cicluri ale naşterii, vieții şi morţii. Dar 
timpul nemilos, în trecerea sa, uzează totul, chiar 
şi aura de sfinţenie. 


VI 


După casa din Tournev, nemaivorbind de 
proprietățile din diferitele regiuni ale Domeniului, 

apartamentul de pe Ostrovul Ceresc părea chiar 
mai mic decât era în realitate. Din cele trei 
încăperi, dormitorul era exact atât de spaţios cât să 
încapă un pat. Încăperea în care se înghesuiau 
bucătăria şi sufrageria era doar cu puţin mai largă, 
iar instalaţiile se reduceau la o chiuvetă minusculă 
şi un mic cuptor electric. Frigiderul, ca şi baia, se 
afla la capătul unui coridor pe care îl împărțeau cu 
alte cinci cupluri. Pentru întâia oară în viaţă, Faylis 
se vedea nevoită să gătească, să facă curăţenie şi să 
spele singură. Ura aceste corvezi şi nu se prea 
descurca, având dese izbucniri de furie şi lacrimi. 
Curând, şi ea, şi Iern se resemnară să mănânce de 
prânz în singurul restaurant al aerostatului. Restul 
meselor constau, în principal, din simple 
sandvişuri încropite în grabă. 

Camera de zi era relativ mare şi aranjată cu 
gust. Era însă lipsită de ferestre, locuinţele 
aflându-se în vecinătatea secțiunilor de lucru. 
Panourile fluorescente şi peisajele atârnate pe 
pereți nu-i puteau izgoni sentimentul că era 
închisă. Oricum, nu erau picturile ei, atârnaseră 
acolo vreme de generaţii, aşa cum nici draperiile şi 
nici mobila sumară nu îi aparțineau. Noroc că 
avusese inspiraţia de a-şi lua cu sine destule cărți. 
Nu se aşteptase ca şederea în cer să-i dea ocazia de 
a-şi recupera întârzierile de lectură. 

O bătaie în uşă o smulse din gândurile-i 
sumbre. Se grăbi spre uşă, cu inima bătându-i 
nebunește. Cine putea fi? Iern era la lucru, iar cu 
Jovain urma să se întâlnească de-abia după- 
amiază. 

Deschizând, descoperi o tânără cu păr 
castaniu, purtând o rochie lungă, foarte elegantă, 
deşi niţel lipsită de modestie. 

— Fii binecuvântată, o salută străina 
politicos, însoţindu-şi cuvintele cu un zâmbet larg. 
Dacă te deranjez, plec chiar acum. 

— Oh, nu, se grăbi Faylis să nege. Intră, te 
rog. 

Cealaltă se conformă. Schimbară salutul de 
rigoare,  încrucişându-şi mâinile pe piept şi 
înclinându-şi capetele. 

— Sunt Ricasoli Anjelan Scout, se prezentă 
nou-venita. Nu ne-am mai întâlnit până acum, căci 
eu şi prietenul meu locuim cu trei culoare mai 
încolo. Ne petrecem luna de şedere aici, şi când 
mă gândesc că jumătate a şi trecut... De-abia ieri 
am aflat că Talence lern Ferlay a fost aici tot 
timpul! Îţi dai seama ce bucuroşi am fost. Am 
venit să te întreb dacă n-aţi vrea să ne faceţi o 
vizită. 

— Desigur, cum să nu. Mulţumesc. Ia loc, am 
să fac o cafea. 

— Nu, te rog, nu. Anjelan rise. Nu se cuvine 
ca deândată ce am făcut cunoştinţă să te supun 
unor asemenea cheltuieli... 

— Un pahar de vin, atunci? 

Primind încuviințarea, Faylis scoase o carafă 
şi două pahare. Erau dintr-un cristal antic superb, 
dar nu-i aparţineau ei, ci Ostrovului. 

Anjelan se făcu repede plăcută. Sporovăielile 
ei vesele mai alungau singurătatea. Se născuse în 
clanul Bergdorft, la Toulou, în sud. Divorţase de 
curând şi îşi împărțea camera cu un amant. 
Divorțul era considerat de mulți din generația 
tânără ca fiind ceva firesc, nu o încălcare a 
tradiției, aşa cum credeau înaintaşii. De pe urma 
lui, se alesese cu un venit frumuşel şi nu vedea nici 
un motiv să muncească. 

— Asta nu înseamnă că aş fi egoistă, explică 
ea. Acasă, fac parte dintr-o mică societate teatrală. 
Trei săptămâni pe an, ni le petrecem în turnee. 
Încercăm să îi cultivăm pe ţărani sau măcar să îi 
distrăm puţin. Sper că nu te-am şocat. 

— Nu, deloc, îi răspunse Faylis, nefiind 
sigură dacă rostise sau nu adevărul. Știu că mulți 
din ziua de azi gândesc ca tine, şi cine sunt eu ca 
să vă condamn? Străinii şi ideile lor au venit 
întruna de la încheierea Epocii Izolării. Inevitabil, 

asta ne sileşte să ne revizuim propriile noastre 
convingeri. 

Anjelan o privi cercetătoare. 

— Tu însă eşti altfel, nu-i aşa, draga mea? 

— Eram o simplă studentă când l-am întâlnit 
pe Iern, iar de când ne-am căsătorit, cei mai mulți 
dintre oamenii pe care i-am întâlnit sunt înclinați 
spre vechile convingeri şi pun la mare preţ datoria. 

Cei mai mulți dintre oamenii pe care i-am 
Intâlnit împreună, dar nu şi cei în compania 
cărora se distrează el, gândi ea. 

— Iar tu eşti, la rândul tău, o persoană foarte 
serioasă, asta e limpede. Privinile lui Anjelan 
căzură pe o carte deschisă, aflată pe măsuţa care le 
despărțea. Şi îţi place să citeşti... Doamne, se pare 
că această carte a fost studiată intens, oricât ar fi 
de groasă. Despre ce e vorba? Se aplecă, pentru a 
citi titlul din partea superioară a paginii. 
Principiile gândirii geeane. Oh! Se îndreptă şi se 
vedea că, la rândul ei, fusese şocată. Aparţii acestei 
religii? N-aş fi ghicit niciodată. 

— Geeanismul nu e o religie, îi răspunse 
Faylis. E un ansamblu de practici şi puncte de 
vedere. 

— Zău? N-aş vrea să par grosolană, dar, 
sincer, am fost mereu convinsă că era un cult 
barbar care a luat naştere printre nomazii din 
Merica... 

— Mongii nu sunt barbari, declară Faylis, 
uşor iritată. Şi nici măcar nu sunt tocmai nomazi. 
Au fost civilizați vreme de secole, chiar dacă 
civilizaţia lor e diferită de a noastră. 

— Dar... iartă-mă, sunt fascinată. Am auzit de 
primejdia din Espayn. Da, îmi aduc perfect aminte, 
citisem un articol într-un ziar, care îl cita pe soţul 
tău că considera geeanismul o ameninţare. 

— Nimeni nu îmi poate impune să fiu de 
aceeaşi părere cu el. Fiind membru al Forţelor 
Aeriene, e firesc să fie preocupat de amenințările 
militare. Cred însă că exagerează cu privire la 

problemele din Espayn. Da, Domeniul a încercat 
să-l împiedice pe Lonzo să cucerească cea mai 
mare parte a Iberyei, dar n-a reuşit, iar de-atunci, 
zheneralii ne-au ţinut piept. Mai ales de când i-am 
izgonit din Italya. E drept, misionarii geeani au 
convertit multa lume prin părțile noastre, şi e 
normal ca neofiții să dorească să facă prozeliți. 
Asta nu înseamnă că ar complota să ne invadeze. 
Am un prieten apropiat ale cărui proprietăți se află 
în munţii Pyrny, chiar la graniţa, la Eskual-Herria 
Nord. A luptat şi în campania din Italia, era să uit. 
Iar el spune că liderii espaynieni nu sunt nebuni. 
Poate că mai încalcă regulile, când Ostrovul 
Ceresc se află dincolo de orizont, dar asta e ceva 
normal. Gândeşte-te la triburile de dincolo de 
Rhin. 

— Eşti într-adevăr o persoană interesantă, 
Faylis, zise Anjelan. Pari atât de liniştită, dar când 
te aprinzi... N-ai vrea să-mi explici ce înseamnă, 
de fapt, geeanismul? Până acum nu i-am dat 
atenție şi nu ştiu decât ceea ce se cheamă, 
probabil, clişee. 

Faylis se relaxă, cuprinsă, fără să vrea, de 
emoție şi zâmbi. 

— Iern ar numi-o „o treabă de trei sticle”, 
replică ea. Nu cred că aş putea-o face într-o oră, şi, 
ține minte, eu nu sunt geeană. Nu încă. Poate că nu 
voi îmbrăţişa niciodată această filozofie. Încerc 
însă să învăţ tot ce pot din ea, fiindcă sunt de 
părere că ea cuprinde adevărurile fundamentale. 

— Nu mi-ai putea spune măcar câteva 
cuvinte? 

— Dă-mi voie să ţi le citesc. 

Faylis luă cartea şi întoarse câteva pagini, 
deschizând-o la prefață. În vreme ce pronunţa 
primele fraze, glasul îi scăzu în intensitate, de 
parcă ar fi scos la iveală o taină ascunsă, adânc, în 
sufletul ei. 

„Viaţa pe Pământ este Una singură. Aceasta 
nu e o metaforă. E un fapt, pur şi simplu, un 

adevăr tulburător. 

Cunoaşterea acestui fapt nu e întru totul nouă. 
Unii oameni, mai ales în Hinja, au susținut din 
vremuri imemoriale că existența are o unitate 
fundamentală. Documente străvechi, recent 
descoperite de arheologi şi studiate de istorici, 
demonstrează că, până la sfârşitul Erei 
Deplinătăţiui, câţiva gânditori exprimaseră această 
idee în termeni seculari. 

Războiul Judecăţii le-a aruncat operele în 
uitare. Karakan Afremovek nu auzise niciodată de 
ele. Dar acest filozof-ecologist yuanez, inspirându- 
se din creştinismul şi budismul locuitorilor țării 
sale, dar conducându-se după principii ştiinţifice, a 
ajuns la concluzii similare. A început, aşadar, să 
înţeleagă natura Geel. 

Principala sa învăţătură e următoarea: Geea, 
planeta noastră vie, constituie un organism unic. 
De la primele reacții chimice din oceanele 
primordiale şi până la dezvoltarea conştiinţei 
omeneşti, o forță a vieţii a condus acest organism 
spre împlinirea propriei evoluţii, mereu mai 
măreaţă şi mai plină de sensuri. Această evoluţie 
nu se sfârşeşte o dată cu noi, ci va continua atâta 
timp cât va dura Geea însăşi. 

Sântem organe, de fapt, părţi ale unor organe, 
pe care Ea şi le-a dezvoltat urmându-şi propriile 
scopuri. Noi nu existăm separat de ea, aşa cum nici 
celulele trupurilor noastre nu există în afara 
noastră, înzestrate cu viaţă. Trăim pentru că îi 
aparținem. 

Slujim imensa Unicitate, la fel ca fiecare 
animal, fiecare plantă, ca şi cei mai neînsemnaţi 
microbi. 

Învățătura lui Karakan este adevărată, dar nu 
ține cont de sentimente. Evoluţia a fost până acum 
rezultatul acțiunii unor forţe oarbe, care, deşi au 
apucat-o uneori pe căi greşite, au sfârşit 
întotdeauna prin a se corecta. Creierul cu care 
viaţa l-a înzestrat pe om este primitiv. Inteligența a 

luat-o pe căi oribile în Era Deplinătăţiui, când o 
civilizaţie industrială nepăsătoare şi exploatatoare 
a degradat biosfera, aducând-o în pragul 
dezastrului, aşa cum cancerul distruge un om. 
Războiul Judecăţii n-a fost doar o greşeală a 
umanităţii, o dezlănţuire a unor puteri ucigătoare 
aflate mai presus de înţelegere. A fost o febră prin 
care Geea s-a eliberat pe Sine de o boală. 

Să nu uităm niciodată. Căci altfel Forţa Vieţii 
ne va nimici, aşa cum i-a nimicit pe dinozauri, ca 
următoarele veacuri să dea naştere unei creaturi 
care să fie şi gânditoare, şi sănătoasă la minte în 
acelaşi timp. Rolul nostru e de a sluji marelui 
organism din care facem parte. Trebuie să venerăm 
viața, dezvoltându-ne ca oameni, căci, astfel, 
slujim dezvoltării Geei." 

Anjelan îşi ridică mâinile. 

— Opreşte-te! râse ea. E mult prea dificil 
pentru mine. 

Faylis puse cartea deoparte şi se întinse să-şi 
ia paharul cu vin. 

— Sper că eşti de acord că nu este o însăilare 
de superstiții păgâne, spuse ea. 

— Ai dreptate, sunt impresionată. Şi totuşi, 
mă tem că nu prea e genul meu. 

— Hmmm... Tot felul de oameni au acceptat 
aceste precepte. Desigur, mulți dintre ei nu le 
înțeleg decât superficial sau greşit. A le studia cu 
adevărat necesită muncă multă. 

— lar tu eşti o persoană cu adevărat 
studioasă... Bănuiesc că îţi par frivolă. 

— Ah, nu... 

— Nu ţin morțiş să fiu mai profundă în 
gândire. Îmi place să mă distrez. Ce-ar putea fi mai 
interesant în viaţă? Se grăbi să adauge: Știu, mi-ai 
spus care ţi-e punctul de vedere. Dar ţie nu-ţi place 
să te distrezi măcar din când în când? 

Faylis îşi muşcă buzele. 

— Ba da, când se iveşte ocazia... 

Anjelan o privi compătimitoare. 

— Iar ocaziile nu-s prea dese, nu-i aşa? Soţul 
tău e plecat în interes de afaceri mai tot timpul, n- 
al pe nimeni altcineva prin preajmă, iar cunoscuţi 
tăi nu sunt din cale-afară de veseli. Zâmbetul i se 
stinse. Fii sinceră, nu-i aşa că Ostrovul Ceresc te-a 
dezamăgit? Şi pe mine... Nu mă pasionează 
sporturile, iar piesele, concertele şi prelegerile 
devin plictisitoare. Dansurile şi celelalte activităţi 
sociale sunt total lipsite de imaginaţie. Cât despre 
meditaţia la care te îndeamnă secolele de istorie ce 
te înconjoară... ha! 

Failys zâmbi palid. 

— Îţi admir sinceritatea. 

Anjelan se aplecă peste masă, atingând mâna 
gazdei sale. 

— Eu şi cu Zhoen al meu te-am putea ajuta să 
te bucuri puţin, cât timp ne vom mai afla prin 
preajmă. Şi tu ne-ai putea ajuta, la rândul tău. Din 
tot ce-am citit ori am auzit despre Iern, ştiu că ştie 
să se distreze de minune atunci când vrea. Când 
ne-aţi putea face o vizită? 

— Va trebui să-l întreb şi pe Iern, dar vom 
veni curând, îţi promit. 

— Mă bucur. Sunt o bucătăreasă excelentă, 
chiar şi în condițiile astea mizere, aşa că pregătiți- 
vă pentru o masă bună. lar apoi... Am nişte discuri 
rare. Ai auzit de Ansamblul Balearic? E foarte 
erotic. Mai ales atunci când fumezi... Nu mă privi 
aşa de sever. Nu te putem obliga, dacă nu vrei, dar 
să ştii că marijuana nu e pentru ţărănoi. Mulţi 
membri ai Clanurilor pe care îi cunosc fumează, şi 
nu li s-a întâmplat nimic rău, până acum. 

— Mai vrei un pic de vin? 

Ambele erau niţel amețite când Anjelan se 
hotărî să plece. În prag, se întoarse şi spuse: 

— Încă ceva, scumpa mea... Iern a fost eroul 
meu încă de când a călărit uraganul acela. Te-ar 
deranja să-l iau o vreme cu împrumut? O prietenă 
mi-a spus că e fabulos la aşternut. 

Faylis rămase cu gura căscată. În sinea ei, 
deşi încercase să se convingă că nu era adevărat, 
ştiuse că Iern nu dormea întotdeauna singur atunci 
când era plecat de acasă. Poate că, de obicei, nu o 
înşela. Dar dacă virilitatea lui ajunsese subiect de 
bârfă... 

Anjelan chicoti, mângâind-o pe Faylis pe 
obraz. 

— Mulţumesc, spuse ea. Nu-ţi face griji, ţi-l 
voi înapoia în stare perfectă. Te las, la revedere. 

Uşa se închise în urma ei. Faylis rămase cu 
privirile aţintite în gol, într-acolo, până când îşi 
aminti că nu mai avea mult până la întâlnirea cu 
Jovain. 

Înghesuite între coastele Ostrovului Ceresc, 
coridoarele erau scurte, iar scările erau înguste şi 
foarte aglomerate. Faylis era constrânsă să facă 
slalom printre trecători: ofiţeri cu feţe severe, 
tehnicieni sprinteni, savanţi preocupaţi, capelani 
solemni, femei sofisticate de la oraş, oameni de la 
țară, uimiţi de ceea ce vedeau în Jur, cupluri tinere, 
aflate la prima lor vizită, dar neavând ochi decât 
unul pentru altul, cupluri vârstnice, la ultima 
vizită, ţinându-se de mână, membri ai clanurilor, 
înveşmântaţi în costume specifice statelor din care 
proveneau, ba chiar şi un străin tuciuriu, maurai, 
cu siguranţă, aflat aici în interes profesional... 
Uzanţele cuprindeau un ritual anume pentru 
asemenea întâlniri, un ansamblu de mişcări şi 
expresii prin care puteai evita să pari curios, dar şi 
prea indiferent la cei din jur. La început, acest 
adevărat balet o încântase pe Faylis, dar, cu timpul, 
ajunsese să îl considere monoton, lipsit de sens şi 
agasant. 

Se întreba cum puteau fi suportate misiunile 
repetate în acest loc. Mă rog, poate că munca făcea 

sejururile mai puţin plictisitoare. Cu timpul, cei 
care lucrau aici ajungeau, fără îndoială, să se 
înveţe cu înghesuiala şi să accepte respectul 
pompos care era, chipurile, datorat Ostrovului 
Ceresc, ca inimă a întregii civilizaţii. Ea însăşi 
putea încerca să se obişnuiască. La urma urmei, 
deşi crescuse în spaţiile largi ale unei proprietăți 
bourgoyneze, acceptase să locuiască într-un 
dormitor, o dată ajunsă la Consvator, suportând 
toate acestea în compania strălucitoare a cărților şi 
a unor minţi luminate. 

Îşi imaginase Ostrovul Ceresc ca pe un 
superlativ al acelei lumi, până când, ajungând la 
faţa locului, descoperise că Iern îi răpise nu doar 
fecioria, ci şi iluziile. Nicicând n-avea să mai 
privească cerul, văzând în acest glob ceţos un soi 
de divinitate. Era doar un lucru făcut de oameni, 
cu ajutorul căruia unii dintre aceştia îşi exercitau 
puterea asupra celorlalți. Misterul şi grandoarea se 
risipiseră. 

Miresmele inundară culoarul, iar Faylis grăbi 
pasul, intrând în grădină. 

Situată în partea inferioară a centurii 
nelocuite, aceasta nu avea doar rostul de a 
reîmprospăta aerul. Deşi culturile erau, în marea 
lor majoritate, aeroponice, pentru a nu împovăra 
aerostatul cu greutatea pământului, plantele păreau 
întru totul naturale. Grădina era menită să relaxeze 
spiritul, cu bogăția frunzelor şi a florilor, cu 
artezienele-i jucăuşe, cu păsărelele care ciripeau, 
zburătăcind încoace şi-ncolo. Era loc pentru toţi: 
copiii alergau pe cărări şi trepte, fără a-i tulbura pe 
îndrăgostiţii care se giugiuleau în tufişuri, bătrânii 
sporovăiau ori visau, aşezaţi pe bănci, un cugetător 
îngenunchease în faţa unui altar, un altul se 
plimba, căutând pacea în frumuseţe. Secolele care 
trecuseră îi învăţaseră pe oameni să creeze luxul 
din mai nimic, acolo unde credeau de cuviinţă, sau 
să facă simplitatea să pară încântătoare. 

Acolo unde Faylis intrase, de sus, începea o 
promenadă înaltă. Balustradele îi erau şiraguri de 
viţă, iscusit împletite, pardoseala îi era din muşchi. 
Se afunda într-un tunel vegetal în care străluceau, 
ici şi colo, orhidee. Traversă apoi un podeţ, peste 
un pârâiaş care curgea printr-un jgheab de lemn, 
ale cărui neregularități îl făceau să clpocească 
vesel. Apoi coborî câteva trepte de lemn, trecând 
pe lângă un crâng de bambuşi care fremătau, 
unduindu-se în bătaia curenților călduți ai 
ventilatoarelor. Aici, pârâul se prăvălea cu zgomot 
de cascadă într-un bazin în care mişunau peştişori 
aurii. 

Pentru scurtă vreme, luxurianta vegetație lăsă 
loc unui peisaj auster. Cărarea era aici din metal, 
din tablă imprimată cu modele geometrice. 
Panouri fluorescente smulgeau reflexe traverselor 
şi cablurilor. Acestea erau poziționate astfel, încât 
îmbinarea hexagoanelor să fie cufundată mereu 
într-un joc al clar-obscurului. Urzici, regina-nopții 
şi câte un arbust mai îndulceau severitatea 
decorului. Cuibărită în mijlocul vegetației, o 
colivie enormă, din monofilamente, oferea 
păsărelelor pe care le adăpostea spațiu destul 
pentru zbor. Ecourile cântecelor lor se repercutau 
în spațiul închis. Colibri şi fluturi coadă-de- 
rândunică fâlfâiau liber, ca nişte bijuterii vii. 

O boltă filigranată marca intrarea într-o curte 
cu iarbă şi straturi de flori. După ce urmase un curs 
ascuns, subteran, de la bazinul cu peşti, pârâiaşul 
izvora aici ca o arteziană, bolborosind apoi într-o 
serie de emisfere de aluminiu, stropind în jur din 
belşug. De aici, cărarea se ramifica. Faylis alese o 
varianta care şerpuia printre şiruri de bonsai, 
trecând pe lângă o statuie a Stăpânului Iernii din 
legenda jurană, căreia iluminarea interioară îi 
dădea un luciu de gheață. Urma apoi o porțiune 
umedă, pe care se aglomerau ciuperci în culori vii. 
Era înconjurată de covoare de amaryllis, dintre 
care se iveau armăturile Ostrovului. Şerpi 

inofensivi, ai căror solzi alcătuiau motive 
strălucitoare se tolăniseră la lumina lămpilor 
încălzitoare. 

O rampă, a cărei suprafaţă se preschimba din 
lemn negeluit în parchet, cobora printre doi copaci. 
Fructele atârnau ca nişte globuri din crengile 
portocalului, în vreme ce, în coroana stejarului 
pitic, o căsuţă de lemn îmbia copiii la zbenguială. 
La poalele rampei, un drumeag, pe care pietrişul 
scârțâia sub tălpi, era mărginit de movile, dintre 
care răsăreau pâlcuri de trandafiri sălbatici, roşii, 
albi, galbeni sau albaştri precum noaptea. 

Aici o aştepta Talence Jovain Aurillac. 

Acesta făcu un pas înainte, luând mâinile lui 
Faylis într-ale sale, fără să-i pese de salutul ritual. 
O vreme, se priviră adânc în ochi. 

Avea aproape patruzeci de ani şi, în rândul 
clanurilor, nu era un om prea înalt, dar era zvelt şi 
ager în mişcările-i pline de grație. Tipicul chip 
prelung şi pomeţii înguşti se combinau, la el, cu un 
nas curbat şi ochi brun-aurii. Tenul îi era măsliniu 
şi părul negru începuse să-i încărunţească ici şi 
colo. Originea sa meridională îi permitea să poarte 
mustață, asemeni supuşilor săi din Pyrny, lucru rar 
la conaţionalii săi. Veşmintele-i erau închise la 
culoare, dar fuseseră alese cu gust: o tunică de 
catifea cu guler de blană, pantaloni strimţi şi cizme 
scurte. Purta o centură de culoarea ambrei, şi un 
colier de opal. Glasul îi era melodios, şi angley-ul 
său avea un pronunţat accent din Eskual-Herria. 

— Începusem să mă tem că ai fost reţinută, 
draga mea. 

— De ce? Am ajuns exact la timp. 

Îi arătă ceasul-brăţară care era una dintre cele 
mai costisitoare podoabe ale sale, nu atât datorită 
oţelului sau a altor aliaje metalice din care era 
construit, cât datorită numeroaselor ore de muncă 
pline de talent pe care le ceruse asamblarea sa. 

— Chiar aşa? 

Se aplecă şi îi luă mâna ca să se convingă, 
reținându-i-o mai mult decât ar fi fost nevoie. 
Serviciul militar pe care îl îndeplinise îl 
familiarizase, în mod sigur, cu ceasurile 
miniaturale. Plăcerea pe care ea o simţi la 
atingerea lui îi trezi un uşor sentiment de 
culpabilitate, până când îşi aminti că Iern obişnuia 
să flirteze cu fiecare femeie atrăgătoare pe care o 
întâlnea şi, adesea, mergea chiar mai departe... 

— Ai dreptate, rosti Jovain, ridicând privirea. 
Înseamnă că timpul petrecut aşteptându-te mi s-a 
părut prea lung. 

Zâmbi, dar era un zâmbet mai degrabă 
nervos, iar cuvintele pe care le rostea păreau a fi 
fost îndelung repetate. Cu siguranţă, aşa şi era. 
Jovain era lipsit de volubilitatea lui Iern. În 
privirile lui nu i se putea citi decât onestitatea. 

Se întrebă dacă el îi rămânea credincios soției 
sale. Fuseseră căsătoriți vreme de cincisprezece 
ani şi aveau trei copii care supravieţuiseră, o 
adevărată realizare pentru o femeie aparţinând 
clanurilor, datorată, în mare măsură, spiţei paterne, 
care includea mulţi munteni. Şi totuşi, deşi el nu se 
plânsese niciodată deschis, Faylis ghicise că, între 
cei doi, relaţiile se răciseră de când Irmali refuzase 
să i se alăture soţului ei, care se convertise la 
geeanism. 

Cu toate acestea, gândi ea, onoarea străveche 
a familiei sale sălăşluieşte în el. Strămoșii lui au 
ținut piept, vreme de generaţii, invadatorilor 
iberyeni. El veghează şi acum, la hotar, deşi mai 
toată Iberya s-a unit într-un Singur stat care 
întreține relaţii comerciale cu Domeniul. El însuşi 
e pilot şi a luptat în campaniile din peninsula 
Italyană, a câştigat decoraţii şi încrederea 
oamenilor săi, iar ca şi castelan e iubit de toți 
Supuşii. 

Mai mult de atât nu ştia despre el şi tot ce 
aflase, aflase de la alții. Ei doi se întâlniseră rar, 
numai atunci când se întâmpla să se afle în aceeaşi 

regiune, iar atunci, conversațiile lor nu se 
referiseră la viaţa lor privată. Nici scrisorile, a 
căror frecvenţă creştea cu timpul, nu se refereau la 
aceasta. Mintea lui, inteligența lui e cea care mă 
atrage. Și însuflețirea care îl înflăcărează, când 
vorbeşte despre Geea... 

Când el rupse din nou tăcerea, ea se trezi din 
reverie, realizând, cu surprindere, că se gândise la 
el în termenii unei cronici din Epoca Alainiană. 

— Sper că nu ai avut probleme cu găsirea 
acestui loc? 

— Nu, nu, se grăbi ea să-i răspundă. Grădina 
este, desigur, complicată, dar, deşi indicatoarele nu 
sunt aşezate la vedere, sunt uşor de urmat. De ce 
m-ai chemat? întrebă ea, trăgând aerul înmiresmat 
în piept. 

Glasul lui scăzu în intensitate. 

— De aici, de la această înălțime deasupra 
Pământului, perspectiva asupra Geci este 
incomparabilă. 

Luând-o de braţ, o conduse înainte. 
Trandafirii umpleau aerul cu aroma lor dulce. 
Acoperind murmurul instalaţiei de ventilație, se 
auzea  bâzâitul albinelor inofensive. Florile 
alcătuiau o ramă, un soi de coroană de petale şi 
spini, precum cea a lui Zhesu în icoane, în jurul 
unei ferestre prismatice dincolo de care se zărea 
lumea de jos. 

Faylis o privi, cu aceeaşi surpriză 
copilărească. Priveliştea aceasta avea să rămână 
pentru ea un veşnic miracol: norii, în permanentă 
schimbare, apele strălucitoare, câmpiile bogate şi 
zonele înalte, un amestec fascinant de păduri, 
pajişti, stânci, zăpezi, deasupra cărora străluceau 
stelele ori soarele sau luna, atunci când planeta nu 
se ascundea sub vălul capricios al vremii. În ziua 
aceea, era senin, şi, printre norişorii răzleți, alb- 
albăstrii, peisajul văratic se dezvăluia, auriu. Geea 
visa. După o tăcere îndelungată, Jovain, aflat în 
spatele ei, o întrebă în şoaptă, şi ea avu impresia 

că-i simte cuvintele strecurându-i-se printre firele 
de păr: 

— Nu-i aşa că e minunat? 

— Da, încuviinţă ea, tot pe şoptite. 

El îi cuprinse umerii. 

— Am vrut să vezi toate acestea, şi nu doar 
de dragul priveliştii încântătoare, Faylis. Am sperat 
că vei împărtăşi această experienţă a Totalităţii... 
cu mine. 

De îndată, amintirile o năpădiră, copleșitoare. 

Se aflau la conacul Aurillac din Tournev. 
După logodnă, ea părăsise Consvatorul, dar, în loc 
să plece înapoi în Bourgoyn, în aşteptarea nunţii, 
preferase să rămână în oraş, ca să poată fi mereu în 
preajma lui Iern. Datoria îi impunea însă acestuia 
dese plecări. Între timp, Jovain îşi prelungise 
şederea în oraş şi se străduia să elimine răceala 
care se strecurase între ei. Până la urmă, reuşise; ea 
fusese încântată de perspectiva asupra lumii, pe 
care el încerca să i-o explice. 

Era o oră târzie, într-o noapte furtunoasă. Se 
aflau amândoi în încăperea comună, aşezaţi unul în 
faţa celuilalt în faţa căminului imens. Jarul abia 
mai pâlpâia şi doar un singur candelabru mai 
rămăsese pentru a risipi întunericul. Toţi ceilalți 
plecaseră deja să se culce. În ciuda căldurii din 
încăpere şi a uşoarei arome de fum, zgomotul ploii 
care bătea în ferestre sporea fiorul născut de 
penumbra în care era cufundată încăperea. 

— Cât de frig ne-ar fi, dacă zidurile acestea 
n-ar fi încălzite! exclamă ea. 

— Nu, de ce? îi replică el. Ne-am putea 
îmbrăca mai gros. Oricum, oamenii s-au obişnuit 
să se îmbrace prea gros. In felul acesta fac să se 
atrofieze un sistem termostatic excelent, pe care 
Geea l-a dăruit oamenilor la naştere. 

— Adică tu ai fi gata să renunţi chiar şi la 
electricitate, dacă familia ta ar fi de acord? 

El îi răspunse, ridicând din umeri. 

— Asta ar depinde dacă aş cunoaşte o 
modalitate mai bună de a folosi metalul cablurilor. 
La urma urmei, nu din cauza lipsei de energie e 
atât de puţin răspândită electricitatea Dacă metalul 
pentru conductori n-ar fi atât de costisitor, 
Ostrovul Ceresc ne-ar putea furniza câtă energie 
am dori. 

— Dar credeam că... Începu ea. Am auzit că 
ar exista unele planuri pentru a importa aluminiu 
din Uniunea de Nord-Vest, unde există suficient 
combustibil pentru a-l produce... 

— Da, am auzit şi eu. Se aplecă, pentru a fi 
mai aproape de ea, şi chipul îi deveni, dintr-o dată, 
grav. Faylis, tânăra mea prietenă, doar n-ai să-mi 
spui că împărtăşeşti şi tu convingerea greşită a 
vulgului? Doar nu crezi că geeanismul este ostil 
oricărei forme de tehnologie şi că, dacă ar putea, 
geeanii ar dobori Ostrovul Ceresc? Nu e adevărat! 

— Dar... protestă ea, lipsită de vlagă. Am 
auzit, Iern mi-a spus, şi am citit eu însămi tot felul 
de... 

El oftă. 

— Te asigur, există şi printre noi nebuni şi 
fanatici. Dar ei nu sunt numeroşi, dar, cu toate 
acestea, toată lumea ne judecă în bloc, după 
acțiunile şi afirmaţiile acelor fanatici şi nebuni. 
Frazele noastre sunt scoase din contextul adecvat 
şi prezentate astfel, încât să pară a fi o dovadă a 
dorinţei noastre de a aboli orice urmă de progres 
care a fost făcută de la Epoca de Piatră încoace. Se 
spune c-am vrea să aducem ţările civilizate înapoi 
în stadiul demn de milă al ignoranței, în care se 
zbat ţinuturile care le înconjoară... Indignarea îi 
înăspri glasul. Se tem de foamete, din lipsa 
controlului zootehniei, de molime, în absenţa 
medicinei şi a igienei. De parcă noi n-am şti că 
apărarea împotriva rivalilor naturali este o forță 
motrice a evoluţiei! Crezi că cu aş fi în stare să 
distrug opera înaintaşilor mei? 

Lumina candelelor îi strălucea în ochi, 
precum oţelul incandescent. 

— Nu, nu tu, se grăbi ea să îl asigure. Dar 
uneori nu ştiu ce să cred. Totul mi se pare limpede, 
apoi, dintr-o dată... Ah, apropo, mi-ai spus că 
volumul pe care îl citesc e important, şi tocmai am 
terminat de citit un capitol intitulat „Mitul 
progresului”... 

— Sper că eşti de acord cu autorul, că nu 
trebuie să lăsăm Uniunea de Nord-Vest şi pe cei 
asemeni acesteia să readucă în actualitate industria 
pe scară largă care, precum un flagel cumplit, 
otrăveşte planeta. Mauraii au întru totul dreptate, 
interzicând-o. Se încruntă şi, umezindu-şi buzele, 
clătină din cap. Din nefericire, îi lasă pe norrmeni 
să păstreze în funcțiune, ba chiar să reconstruiască, 
prea multe obiective industriale. lar în ultima 
vreme, Domeniul a început să accepte neguţători 
din Uniune, îmbogăţindu-i astfel pe tehnocraţii 
aceia murdari. Trebuie să punem capăt acestei 
situații. 

— Da, am înţeles partea aceasta, încuviinţă 
ea. Însă m-am mirat citind că mauraii sunt şi mai 
primejdioşi. 

Jovain încuviinţă, dând din cap. 

— Se laudă că ar fi paznicii Pământului viu. 
Au făcut şi unele lucruri bune. Dar spiritul gândirii 
lor e total greşit. Sunt reci şi calculaţi, oricât de 
calde ar pretinde că le sunt inimile. Vor să 
conserve biosfera pentru a o folosi, nu pentru a fi 
parte integrantă din ea, ci pentru a o exploata. Cel 
mai evident exemplu e ingineria genetică pe care o 
practică. Încearcă să-şi impună propria voinţă 
Geei, de parcă omul ar fi în stare să controleze 
evoluţia după bunul lui plac. Da, în anumite 
privinţe, ei ar putea să pară aliaţii noştri, dar eu 
bănuiesc că, de fapt, ei sunt duşmanii noştri cei 
mai aprigi şi că războiul cel mare va trebui dus 
împotriva lor. 

— Dar după ce vor fi înfrânți? întrebă ea, 
imediat. 

El clătină din nou din cap, dar îşi recăpătase 
calmul, o parte din acea pace şi bucurie 
nemăsurată care, după cum prezisese Karakan, 
avea să se pogoare atunci când omenirea avea să 
devină Una cu Geea. 

— Nu pot să-ţi spun. Nimeni n-ar putea. Cert 
este că nu vom uita ceea ce am învăţat. Nici măcar 
greşelile; greşelile sunt o cale spre cunoaştere, spre 
viaţă, sunt şi ele o parte a vieţii noastre. Vom 
păstra ceea ce este bun. Am putea, de pildă, 
construi alte Ostrovuri Cereşti. Dacă o vom face, 
le vom utiliza numai în scopuri paşnice. Preţul 
civilizației nu va mai fi ignorarea Geei. Nu va mai 
exista singurătate, urâţenie, sărăcie, exploatare sau 
război... Rasa noastră va constitui ochii, mintea şi 
mâinile Ei, îndreptate către Univers. 

Mai auzise toate acestea şi înainte sau le citise 
în cărţile pe care el o rugase să le citească. În seara 
aceea, dorea să afle despre aerostatele viitorului. 
Aflase, de la Iern ca şi din ziare, că mauraii 
negociau cu Ostrovul pentru a căpăta planurile şi 
informaţiile care să îi ajute să-şi construiască 
propriul aerostat. L-ar fi putut construi şi singuri, 
şi dacă ar fi fost nevoie, ar fi făcut-o, însă datele 
furnizate de către Domeniu erau de natură a grăbi 
lucrurile. Aflase, de asemenea, că voiau să îşi 
construiască propriul aerostat în scopuri similare 
celor originale. La ce le-ar fi folosit însă geeanilor 
aceste insule zburătoare? 

— În principiu, la acelaşi lucru, îi răspunse 
Jovain. Le-am utiliza în scopuri pur ştiinţifice sau 
în interese de ordin practic, cum ar fi prevenirea 
furtunilor. 

Nu era însă de acord cu risipirea uraganelor, 
aşa cum era ea practicată în acele zile. Acestea ar 
fi putut deţine un rol biologic care nu fusese încă 
înţeles. Totodată, nu era de acord decât cu 
transmiterea unui număr strict limitat de mesaje, 


116 


pentru ca oamenii să nu fie pervertiţi de cuvinte, în 
detrimentul percepţiei directe. 

— În felul acesta, declarase el în încheiere, 
am putea să o adorăm pe Geea şi de sus. 


Și iată că ea şi Jovain se aflau acum sus, 
împreună. Nu, nu erau mai sus, gândi ea, nu erau 
detaşaţi de lume. Se aflau tot în cuprinsul 
întregului, erau parte din EI; pur şi simplu, se 
ridicaseră la un nivel de unde puteau cuprinde mai 
deplin măreţia acestuia. 

Pardoseala era alcătuită, în acel loc, dintr-un 
material moale, spongios, pe care se puteau aşeza 
ori îngenunchea liniștiți. 

— Vino, o îndemnă el. Hai să căutăm 
împreună Unicitatea! Vreme de o clipă, ea se 
sperie şi făcu un pas îndărăt. El îi percepu ezitarea 
şi îi zâmbi înţelegător. Nu-ţi fie teamă, o linişti el. 
Nu m-am gândit decât la practicile caste pe care le 
cunoşti deja: contemplare, meditație, yoga, toate 
exerciţiile pe care le-ai făcut deja. Am speranţa că 
aici, în acest loc aparte, ţi-ar putea fi de mai mare 
ajutor. 

Dintr-o dată, fericirea o invadă, şi Faylis îşi 
împreună mâinile pe piept, aşezându-se alături de 
el. 


Ceva mai târziu, nu se ştie cum, căci Faylis 
nu reuşea cu nici un chip să-şi amintească ce se 
întâmplase, se sărutau, la început timid, apoi tot 
mai înfierbântaţi. 

Într-un târziu, ea se smulse din îmbrăţişarea 
lui şi se ridică în capul oaselor, tremurând, amețită. 

— Nu, îngăimă ea, nu, te rog, nu trebuie să 
facem asta... 

El îşi ţinu mâinile deoparte, dar se mai 
apropie încă puţin de ea. 

— De ce? 

Glasul lui era la fel de nesigur, şi la tâmplă, o 
venă îi palpita. 

Ea îi răspunse printre lacrimi, privind în jos. 

— Ar fi... Este... Ar fi o greşeală. 

— Iern n-ar fi de acord. Sau şi tu eşti la fel de 
strictă, în privinţa standardelor? Nu, eşti prea 
liberă, în sufletul tău, ca să fii aşa, Faylis. 

Cu un efort, ea îşi ridică privirea. Crezu că 
citeşte pe chipul lui nu atât pasiunea, cât o 
rugăminte. În viitorul geean, va exista căsătorie, 
dar numai ca o expresie a aprofundării misticii 
unităţii cu Totalitatea, în lipsa suspiciunii, a 
posesivităţii, a geloziei. Cu toate acestea... 

— Îmi pare rău, Jovain, spuse ea, înghițind în 
sec şi simţindu-și gustul sărat al buzelor. Mi-eşti 
cel mai drag prieten, dar nu pot... Tatăl meu ar fi 
distrus dacă ar afla. 

Bărbatul  tăcu o vreme, apoi declară 
sentenţios: 

— Trebuie să vă respect dorința, doamnă. 
Dacă v-am jignit, vă implor cu umilinţă să mă 
iertaţi. 

Formularea convențională era liniştitoare. 

— Nu m-aţi ofensat, domnule, îi răspunse ea, 
în acelaşi fel. Să lăsam relaţia noastră să continue 
ca până acum. 

Privirile lor se reîntâlniră şi rămaseră laolaltă 
până când amândoi izbucniră într-un râs jenat. 

— Mulţumesc, îi zâmbi el. Nici nu ştii cât de 
mult îmi uşurezi singurătatea. 

— Şi tu, pe a mea... Se grăbi să îşi 
îndepărteze acele gânduri. Te-am simţit singur, dar 
prea mândru pentru a o recunoaşte. De ce te-ai 
retras în castelul acela îndepărtat, printre ciobanii 
aceia pe jumătate sălbatici, care nu vorbesc nici 
măcar francey? El se mişcă, aşezându-se într-o 
poziție mai relaxată, iar ea îl imită. Privirile li se 

îndreptară spre pământurile şi marea de dedesubt. 
Teritoriile stăpânite de Jovain se întindeau undeva 
departe, în negurile de la marginea lumii. Vreau să 
spun că n-ar fi necesar să stai acolo mai mult decât 
câteva zile pe an, insistă ea, încăpăţânată. În restul 
timpului, administratorul tău s-ar putea descurca, 
chemându-te numai la nevoie. Ai putea locui în 
Tournev, ca şi noi, şi te-ai putea ocupa de ceva 
care să îți facă plăcere, ca şi Iern, cu zborurile lui. 

Ai putea fi aproape, când lern ar fi plecat... 

EI se strâmbă. 

— Fiii mei sunt încă nesiguri în privinţa 
geeanismului, căci încă mai iau în considerare 
opoziția mamei lor. Nu mă tem că, urmând căile 
clanului, şi-ar putea pierde încrederea. Dar mai 
există şi scepticii moderni sau, şi mai rău, străinii 
care ne-au năpădit în vremea din urmă, mauraii, 
nord-vesticii, mericanii, beneghalezii... Nu, lasă-i 
să crească acolo, în munţii aceia curați. 

Ei i se păru că îl auzea pe Iern remarcând 
ironic: "Bag de seamă că printre străinii aceia 
subversivi n-ai pomenit deloc de mongi.” Atât faţă 
de ea, cât şi în public, el afirmase în repetate 
rinduri: „Ceea ce mă sperie cel mai mult la gecani 
e faptul că, dacă ar accede la putere, ar cenzura tot 
ce nu s-ar potrivi cu ideile lor. Citiţi-le cărțile ori 
uitați-vă la ce se întâmplă în Espayn de când cu 
„comisiile de informare" ale zheneralului. Ar fi din 
nou ca în Epoca Izolării, ba chiar mai rău. Cel 
puţin, atunci, guvernul încerca să protejeze 
tradițiile locale ale Domeniului." Și, apropo, 
Jovain, adăugă în sinea ei Faylis, ceea ce-mi spui 
nu e întru totul convingător. Pare mai degrabă o 
scuză, nu un motiv valabil. Ce faci tu, de fapt, 
acolo, la frontieră? 

Goni aceste gânduri nedemne. 

— Credinţa înseamnă totul pentru tine, nu-i 
aşa? murmură ea. 

„Credinţă” e un cuvânt nepotrivit, îi 
răspunse el. Geca nu e D-zeu. Geea e viaţa pe 

Pamânt. Ar putea exista şi alte lumi, ar putea exista 
chiar şi o Unicitate cosmică, ultimă, dar universul 
e prea mare, mult prea straniu pentru noi. Nu vom 
şti niciodată mai mult decât vedem de pe această 
planetă şi nici măcar atât nu vom putea înţelege pe 
deplin. Poate că organele ce ne vor lua locul, cele 
pe care Geea le va dezvolta peste miloane de ani, 
vor putea înţelege. 

Ea îi întrerupse monologul, întinzând mâna şi 
atingându-i braţul. 

— Știu toate acestea. Dar nu mi-ai răspuns 
încă. Te-am întrebat dacă... filozofia aceasta... nu e 
cumva unicul lucru pentru care trăieşti tu, Talence 
Jovain Aurillac. 

El încuviinţă, privind prin fereastră, în jos. 

— Aşa e. 

— Nu mi-ai spus niciodată de ce anume. 

— De ce face sau acceptă un om ceva, orice? 
Nu putem fi siguri. Minţile noastre sunt ca nişte 
prototipuri misterioase. Chiar şi în creier, cea mai 
mare parte din noi e aidoma reptilei sau 
mamiferului primitiv din care ne tragem. Se 
întoarse către ea, zâmbind stânjenit. Predic cam 
mult, nu-i aşa? 

— Nu, negă Faylis. Nu şi pentru mine. Dar 
bănuiesc că s-a întâmplat ceva cu tine, ceva care 
te-a schimbat. 

El se strâmbă. 

— Da. Campania din Italya. N-a fost cine ştie 
ce, în comparaţie cu alte războaie. Ne-am oferit 
doar „ajutorul" unei „naţiuni prietene" împotriva 
„agresiunii Espayn-ului şi a marionetelor locale”. 
Am făcut-o cu succes. L-am împiedicat pe omul de 
paie al Zheneralului să îl supună pe omul nostru de 
paie. Buzele 1 se subțiară. Am fost aviator militar. 
Am fost, aşadar, scutit de vederea părții celei mai 
cumplite. Dar am văzut destul: moarte, agonie, 
suferințe, distrugeri pustietoare... La ce bun toate 
acestea? Prin ce anume eram noi ameninţaţi, când 
Ostrovul Ceresc veghează, gata să spulbere 

oricând orice inamic al Domeniului? E drept, 
comerțul nostru se afla în primejdie, şi încă o ţară 
risca să treacă la geeanism, renunțând astfel să se 
mai plece în faţa noastră... M-am întors acasă și- 
am cerut postul de castelan al clanului meu, în 
munţii Pyrny. Astfel, m-am eliberat de orice m-ar 
putea deranja, astfel încât să pot reflecta, încercând 
să găsesc un sens tuturor întâmplărilor la care 
fusesem martor. Atunci a sosit ucheny Mattas, 
dinspre Espayn, călătorind pe jos, explicând şi 
încercând să-i convertească pe cei întâlniți în cale. 
Ţi-am vorbit despre el, nu-i aşa? Nu este mong, e 
douroez, dar a studiat cu Tsiang Sartov. Mi-a trezit 
interesul, şi l-am invitat să rămână la mine o 
vreme. Jovain zâmbi din nou. E acolo şi acum. 

Să nu-ţi închipui cumva un ascet singuratic şi 
morocănos. Mattas se bucură de viaţă. Aş vrea să o 
pot face şi eu, în măsura în care o face el. 
Important e însă că el mi-a demonstrat că viaţa nu 
e doar un şir de întâmplări, nici rodul capriculor 
vreunei Entităţi supranaturale, inumane. Nu. Viaţa 
este prin ea însăşi şi îşi creează propriul ei înţeles, 
propriul ei scop şi destin. Glasul i se îmblânzi: De- 
aici mi se trage pacea cu mine însumi. Te miră că 
aş vrea să o împărtăşesc cu toţi compatrioţii mei? 

— Oh, Jovain! 

Se apropie de el şi îl îmbrățişă. 

Fu pe jumătate furioasă şi pe jumătate uşurată 
când, o clipă mai târziu, un alt cuplu îşi făcu 
apariția. Bărbatul avea trăsăturile tipice ale 
aerogenilor, combinate cu blondul spălăcit al 
localnicilor din Flandra, şi purta veşmintele aspre, 
caracteristice acelui ținut: fără îndoială, era un 
maartens, din clanul Dykenskyt. Cât despre 
femeie, scundă şi negricioasă, era, evident, o 
silber, deşi proveniența familială era nedefinită. 

—  Salutăni, doamnă şi domnule, spuse 
bărbatul. Avea şi accentul flandrez; probabil că 
abia se întorsese de la proprietatea ancestrală. Nu 
vrem să vă deranjăm. 

— E loc pentru toată lumea. 

Jovain îşi făcu uitată bruscheţea, ridicându-se 
în picioare şi înclinându-se. Vă urez bun venit. 
Priveliştea e extraordinară astăzi. Noi tocmai ne 
pregăteam de plecare. 

Faylis îl aprobă. După ce schimbară 
politeţurile de rigoare, porni alături de Jovain, pe 
cărare. 

Când ajunseră destul de departe, încât să nu 
mai poată fi auziţi, el îi spuse: 

— Am fost norocoşi că am rămas singuri 
chiar şi un timp atât de scurt. 

— Dar mai avem atâtea de povestit, protestă 
ea. lar tu urmează să pleci peste o săptămână. Cine 
ştie când vom mai avea ocazia să ne întâlnim? 
Mânată de inspirația de moment, îl luă de mână. 
Să mergem în apartamentul meu. 

Deoarece Jovain venise neînsoţit, fusese cazat 
împreună cu un alt bărbat solitar. Ezită însă înainte 
de a accepta. 

— Iern nu mă simpatizează. 

— lern va mai lipsi câteva ore. A plecat cu o 
escadrilă de avansați, să inspecteze o furtună în 
Golf. Nu-ţi fie teamă, nu-ți fac avansuri, se grăbi 
ea să adauge. Vom bea vin şi vom sta de vorbă. 

Și ce altceva?... se întrebă ea. Bătăile inimii i 
se iuțiră. 

— Accept cu mare plăcere, spuse el, în 
sfârşit. O luară înainte, urcară rampa şi străbătură 
tunelurile cu amaryllis şi ciuperci. Întotdeauna mă 
umpli de bucurie, spuse el. Sunt, de obicei, o fire 
închisă. Dar tu eşti adorabilă, şi Geea râde prin 
gura ta. 

N-ar trebui să-i îngădui să spună astfel de 
lucruri. Dar vorbele lui mă încălzesc, mă ameţesc. 
Faylis încercă să abată conversaţia spre un ton 
şăgalnic. 

— Vă mulţumesc, preabunul meu cavaler. Şi 
sunt întru totul de acord, sunteți o fire austeră. Am 
auzit spunându-se că sunteţi dintre acei puţini care 

nu au nici un fel de vicii. Mă îndoiesc însă că ar fi 
adevărat... 

— Oh, am şi eu distracţiile mele... Îmi place 
să mă menţin în formă; fac alpinism, schiez şi joc 
pelotă. Cânt destul de bine la flaut, ştiai asta? Şi 
sunt, totodată, astronom amator. În nopţile senine 
de la munte, stelele îmi cheamă spiritul spre ele, 
iar când acesta se întoarce din nou spre Geea... 

Discutând cu aviditate, trecură de Stăpânul 
Iernii şi de fântână, străbătură galeria cu 
hexagoane, admirând minuscula cataractă, îşi 
croiră drum prin crângul de bambus, urcară 
treptele, intrând în tunelul înfrunzit, trecură puntea 
şi ajunseră, în fine, pe pasajul aşternut cu muşchi. 
De aici, un culoar simplu îi introduse în atmosfera 
obişnuită a Ostrovului Ceresc. Depăşiră trecătorii 
în mod corect, salutându-i, ca nişte automate, pe 
cei cunoscuţi, în drumul lor spre destinaţia hotărâtă 
de comun acord. 

O dată ajunşi,  Faylis  descuie uşa 
apartamentului, cu mâna stângă încă în dreapta lui 
Jovain. 

— Oh! 

Iern sări în picioare. 

— Ce naiba? exclamă el. 

— Dar... Mi-ai spus, spuneai că... bâigui 
Faylis. 

— Furtuna ne-a dezamăgit, nu merita să ne 
consumăm carburantul până acolo, nici măcar de 
dragul exerciţiului. Apoi privirile i se îngustară şi 
glasul i se înăspri. Cu mâinile înfipte în şolduri, 
întrebă ironic: Nu te aşteptai să mă găseşti încă 
aici, nu-i aşa? 

— Domnule, interveni Jovain, de parcă şi-ar 
fi încrucişat sabia cu cea a lui Iern. Soţia dumitale 
m-a invitat aici ca să discutăm politicos o oră sau 
două. 

— Despre ce anume? întrebă Iern, aruncând o 
privire semnificativă spre cartea rămasă deschisă 
pe masă. Ai fi ascuns-o, când m-aş fi întors eu 

acasă, nu-i aşa, iubito? Laolaltă cu celelalte 
dovezi... 

Ea încremeni şi îşi simţi obrajii îmbujorându- 
se. 

— Să nu-mi vorbeşti pe tonul ăsta! 

Jovain o lăsase de mână, dar rămăsese lângă 
ea. 

— Domnule locotenent-colonel Iern, spuse el, 
n-am să dau uitării bunele maniere şi nici n-am să 
fac vreo remarcă nelalocul ei, dar onoarea îmi cere 
să îți reamintesc că soţia ta s-a născut în familia 
Mayn, din clanul Ashcroft. 

Faylis bătu din picior, înfuriată. Faptul că îşi 
dădea frâu liber mâniei i se părea aproape 
amuzant. 

— Nu sunt o sclavă din vreun harem din 
Khorasan! Sunt o femeie din rândul clanurilor, 
liberă şi civilizată! 

Iern păli, şi nările începură a-i fremăta. Ea se 
simţi cuprinsă, dintr-o dată, de spaimă. Ea nu ştia 
ca el să fi făcut vreodată cuiva vreun rău, dar era 
iute la mânie, ca orice gascon. În amintire îi 
reveniră spusele soacrei sale, care era de părere că 
această trăsătură a lui provenea din moştenirea lui 
genetică amestecată. Înrolat la Academie cu o 
întârziere de un an, străin de manierele de la oraş 
şi vorbind cu un pronunţat accent de Brezh, fusese 
constrâns să lupte mereu, până când reuşise să 
câştige respectul colegilor săi. Faylis nu-l văzuse 
decât o singură dată explodând de furie. 
Călătoreau prin Normaney, acolo unde familia 
Ferlay şi Maynii nu posedau nici un fel de 
proprietăţi, deci nici prerogative aparte; trecuseră 
pe lângă un ţăran care, din cine ştie ce motive, îşi 
biciuia câinele legat. Iern descălecase dintr-un salt 
şi îi administrase o bătaie ţăranului, deşi, mai 
târziu, tribunalul clanurilor îl condamnase să 
plătească despăgubiri pentru dinţii scoşi, ceea ce el 
ŞI făcuse cu o plăcere de-a dreptul sadică. 

Jern reuşi să se stăpânească şi rosti, printre 
dinţi: 

— Domnule maior Jovain, nu îndrăznesc să 
vă acuz de încălcarea proprietăţii. Declar însă că 
soţia mea este tânără şi nevinovată — naivă, dacă 
doreşti — iar dumneata ai expus-o cu bună ştiinţă 
unor nonsensuri față de care ea nu s-a putut apăra. 
Nu posed nici un fel de mijloace legale pentru a 
pune capăt acestei situaţii, dar mă voi convinge în 
ce măsură mai posezi onoarea familiei dumitale 
atunci când vei înceta să te amesteci în căsnicia 
mea. Te anunţ că nu eşti binevenit în această casă, 
aşa că vei pleca numaidecât. 

Bărbatul mai vârstnic izbucni: 

— Este şi casa ei! 

Deznădăjduită — E mai rău decât dacă s-ar 
lua la bătaie — Faylis îi privea pe rând. Disperarea 
o copleşi, precum îngheţul arctic. Se prăbuşi pe 
podea, plângând. 

Furia 1 se potoli la fel de repede precum îl 
cuprinsese, şi lern căzu în genunchi, cuprinzând-o 
în brațe. Jovain se retrase într-un colţ, 
descumpănit. Eticheta i-ar fi cerut să plece, dar, 
plecând, ar fi însemnat să-şi recunoască 
înfrângerea, fără a mai putea reveni vreodată 
asupra ei. Hotărârea i se impuse de la sine. Rămase 
pe loc. 

După un timp, Faylis suspina încă, dar se 
liniştise întrucâtva. 

— Vă rog, spuse ea, printre sughiţuri, mă 
simt atât de vinovată faţă de voi amândoi... 

Iern o ridică şi o conduse la canapea, o întinse 
şi îi aşeză o pernă sub cap. Apoi o mângâie, 
tandru, pe frunte. 

— Linişteşte-te, scumpa mea, îi şopti. Totul 
are să se aranjeze, ai să vezi. 

Se ridică, se duse la bar şi scoase o sticlă de 
coniac şi trei pahare. Apoi îi adresă lui Jovain un 
zâmbet încruntat. 

— O scenă dictată de emoţii ar fi necivilizată, 
admise el. Aşadar, îți ofer de băut, domnule. 

— lar eu îți mulțumesc, îi răspunse Jovain, 
aşa cum se cuvenea. 

Iern umplu paharele. Îi servi pe ceilalţi, dar de 
ciocnit, ciocni doar cu Faylis. Ea îi adresă un 
zâmbet nesigur. 

Licoarea era plăcut aromată. Jovain îşi drese 
glasul şi începu: 

— Domnule? Îmi permiţi să fac o sugestie? 

Iern îi răspunse cu o înclinare a capului. 

— Cum doreşti, domnule. 

— Între noi doi s-a acumulat prea multă 
încordare, declară Jovain. Am resimţit acut, fiecare 
în felul său, ceea ce am considerat a fi o influenţa 
nefastă asupra dezvoltării personalităţii doamnei, 
dar ne-am întâlnit rar şi numai în locuri publice. 
Avem nevoie să stăm de vorbă deschis, între patru 
ochi, dar, mai întâi, cred eu, va trebui să ne 
eliberăm de această încordare care ne e potrivnică. 

Iern deveni belicos. 

— ŞI ce propui în acest sens? 

Jovain riscă un zâmbet. 

— Nimic barbar. Nu vreau un duello italyan, 
nici o bătaie cu pumnii în stil angley şi nici o 
întrecere la băutură, cum se face în Eria. Aş 
propune un concurs cinstit de aripi solare. 

Surprins, lern îl măsură curios. 

— N-are importanţă care anume, din noi doi, 
va câştiga, argumentă Jovain. Important este că ne 
vom fi dat bătălia simbolică şi vom fi liberi să o 
luăm de la capăt, de pe alte poziții. 

— Hmmm... Onoarea îmi cere să... 

— Știu, eşti un Călăreţ al Furtunii. Ei bine, se 
întâmplă ca unul dintre sporturile mele favorite să 
fie zborul fără motor. Cred că ştii cât sunt de 
înşelători curenţii din Pyrny... 

— Da, ştiu. lar dumneata ai luptat împotriva 
espaynienilor, în aviaţie... Pe Marele Charles! Va fi 
o luptă interesantă, nu crezi? întrebă el, stârnit. 

Discutară detaliile în vreme ce îşi terminară 
băuturile, iar  Faylis îşi recăpătă echilibrul 
emoţional pierdut. Apoi, plin de tact, Jovain se 
ridică şi plecă. 

De obicei, concursurile cu aripi solare 
constituiau evenimente la care se îmbulzeau mii de 
spectatori, şi mai multe întreceri aveau loc 
succesiv. Ele făceau parte dintr-un festival, 
cuprinzând mai multe jocuri, competiții şi 
spectacole, mergând de la handbal, alergări şi 
acrobaţii, până la demonstraţii de şah, dresaj sau 
spectacole de balet. Steagurile clanurilor fluturau 
atunci deasupra stadioanelor, hainele de sărbătoare 
umpleau atmosfera de culori, muzica şi 
încuraţările suporterilor erau  asurzitoare, iar 
Regina Festivalului era nerăbdătoare să afle cine 
avea să fie învingătorul căruia avea să îi ofere 
laurii victoriei. Între timp, pe fundalul azuriu al 
cerului fără pată, stăpânii văzduhului îşi măsurau 
priceperea. 

lată de ce, încă de la început, Faylis avu 
presimţiri negre în legătură cu întâlnirea dintre 
Iern şi Jovain, un sentiment că această întâlnire n- 
avea să aducă nimic bun, deşi încerca mereu să se 
autoconvingă că tot ceea ce gândea era o 
absurditate. Aici nu existau mulțimi, nici zgomot, 
nici vreo urmă de ceremonie, nici, la sfârşit, 
întrecerea nu avea să se prelungească printr-o 
fiesta care să umple străzile până în zori. Stătea pe 
o pajişte, departe de orice aşezare. lerburi înalte 
până la genunchi se întindeau de jur împrejur, cât 
vedea cu ochii, până către o colină împădurită, 
aflată mai la nord. Mânaţi de o briză înşelătoare, 
nori argintii pluteau peste pământul înverzit. Spre 
sud se vedea un zid ruinat, ce aparținuse vreunei 


127 


clădiri dinaintea Judecăţii; buruienile îl năpădiseră. 
Venind încoace, Faylis observase o înşiruire de 
fragmente de beton crăpat, o fostă autostradă, 
probabil. Nimeni nu considerase necesar să 
reconstruiască măcar un drumeag pietruit în locul 
acela. În ciuda vântului, aerul era fierbinte; arome 
de pământ, de fin şi de vegetaţie strivită îi umpleau 
nările. Cerul era alburiu, iar soarele atât de 
puternic, încât semiluna Ostrovului Ceresc abia se 
mai zărea. Părea că, în vipia zilei de vară, umbra 
dispăruse de pe pământ. 

În apropiere erau priponiţi caii care îi 
purtaseră pe cei de faţă de la Tournev şi cei care 
tractaseră platformele pe care se odihneau aripile 
solare. Câţiva oameni se învârteau în jurul fiecărui 
vehicul. Deşi erau cu toţii localnici, purtând pe 
umerii veşmintelor însemnele clanului Talence, 
păreau a împărtăşi presentimentele lui Faylis; 
oricum, îşi dăduseră seama că nu aveau să asiste la 
un joc între prieteni; cele două grupuri nu se 
amestecau şi cu toţii erau scumpi la vorbă. 

Aparatele de zbor aşteptau dincolo de ei, 
cocoţate pe cataligele roților. În ciuda anvergurii 
lor mari, de douăzeci şi cinci de metri, şi a 
emblemelor strălucitoare de pe aripi, lui Faylis îi 
păreau a fi înfiorător de fragile. Fuzelajele erau 
alcătuite din peliculă subțire de plastic, întinsă 
peste un schelet sumar, între elicele din bot şi 
ampenajul din coadă, atât de subțire, încât fremăta 
în bătaia vântului. După ce fuseseră descărcate, 
purtate fiind de către un singur om, însoțitorii 
acestuia nu trebuise decât să ferească aripile de un 
eventual contact nedorit cu solul. Erau nişte 
Jucării. Aeroplanul lui Iern îi aparținea, în vreme 
ce cel ce avea să fie pilotat de Jovain fusese 
împrumutat de la Academia locală, pe baza 
autorităţii acestuia de ofițer-pilot. Dar jucării ca 
acestea provocaseră, nu o dată, moartea unor 
oameni. 

Soţul ei se apropie. Îşi schimbase costumul de 
călărie cu o salopetă uşoară şi sandale, luându-și în 
spinare  paraşuta; fiecare gram de care se 
descotorosea avea să conteze. Sudoarea i se 
scurgea pe torsul musculos şi pe chipul bronzat, iar 
ochii îi străluceau ca două safire. Buclele negre îi 
fuseseră strânse la ceafă, iar dinţii străluceau de un 
alb arogant. Când se aplecă să o sărute, mirosul 
cărnii bărbăteşti o copleşi. 

— Urează-mi noroc, macushla, spuse el. 

Era un cuvânt pe care îl învățase în Eria. În 
câte aşternuturi îl mai rostise oare? Desigur, 
înainte de căsătorie... 

— Ai grijă, îl rugă ea. 

— Îţi promit. N-am să fiu chiar atât de 
prudent, încât să par prost, dar mă voi strădui să 
mă situez în limitele bunului-simţ. Se aplecă şi o 
trase mai aproape, mormăindu-i la ureche: La 
urma urmei, am anumite planuri pentru noaptea 
asta, da, da. 

Mâine, tu vei fi cea care va trebui să ai grijă 
când umbli şi când te aşezi. 

Izbucni într-un hohot de râs zgomotos şi se 
îndepărtă. 

Jovain stătea singur, deoparte... atât de singur. 
Purta, sub hamurile paraşutei, o cămaşă şi 
pantaloni de un alb imaculat, care îi dădeau un aer 
demn, la care Iern renunţase de bunăvoie. Tot 
demn îi fii şi salutul pe care i-l trimise înainte de a 
se întoarce şi de a se duce la maşinăria sa. 

Ai grijă, Jovain! îi strigă ea, în inimă. O 
liniştea faptul că el insistase să îşi ducă aparatul la 
un atelier, unde îşi petrecuse câteva ore 
inspectându-l şi făcându-i ultimele verificări, el 
însuşi, de unul singur. 

Piloții se cățărară în carlingile austere, 
cufundându-şi trupurile în scaunele scheletice şi 
plimbându-şi degetele pe comenzile rudimentare. 
Pe partea superioară a aripilor, celulele solare 
sorbeau energia din văzduh. Motoarele electrice se 

treziră la viaţă. Elcele începură să se învârtă. 
Încetişor, pe căi paralele, aripile solare începură să 
înainteze în bătaia vântului, apoi prinseră viteză. 

De s-ar impiedica unul dintre ei de o piatră, 
se ruga Faylis. Ei n-ar păți nimic, dar aeroplanul 
ar fi avariat. Astfel, s-ar pune capăt acestei 
nebunii. Însă, cum era ŞI firesc, nimic nu se 
întâmplă. Cei doi verificaseră cu atenţie fiecare 
centimetru al pistei de decolare. 

Aripile solare se ridicară de la pământ. 

De ce mă tem, oare? se întrebă ea, străbătută 
de un fior. E doar un sport, ascultând de nişte 
reguli stricte. Învingătorul îl sileşte pe cel înfrânt 
să aterizeze. lern susţine că până şi polo-ul e mai 
periculos. 

Iern, în spirale îndrăzneţe, iar Jovain, într-o 
ascensiune directă, îşi înălţară lhbelulele. Lumina 
se reflecta, orbitoare, pe discurile elicelor şi pe 
suprafaţa aripilor fragile. De-acum, chipurile celor 
doi piloți nu mai erau vizibile, dar ca ştia, ştia... 

Jovain se ridică mult deasupra adversarului 
său. Pe neaşteptate, aeroplanul său se lăsă pe-o 
aripă şi începu să coboare. Avea de gând să 
umbrească celulele solare ale adversarului, dar 
părea gata să se prăbuşească. Faylis scrâşni din 
dinţi, înspăimântată. 

Jovain execută o voltă, un viraj — Faylis nu 
cunoştea limbajul exact şi de-abia reuşea să 
urmărească acţiunile celor doi — şi, dintr-o dată, 
aripile lui Iern fură umbrite. Jovain îi furase sursa 
de energie, soarele. Dacă putea să-l țină aşa vreme 
de un minut, lui lern nu-i rămânea decât să se lase 
să planeze încet, spre sol, sau să se prăbuşească. 

Sau să se desprindă din încleştare! Aeronava 
aflată mai jos execută o manevră nebunească. 
Vârfurile aripilor sale aproape că le atinseră pe 
cele ale aeroplanului lui Jovain. Dacă se ciocneau, 
aveau să se prăbușească amândoi. Jovain nu-şi 
asumă riscul şi porni în jos, departe de curenţii de 
aer care îi împingeau vehiculul spre coliziune. Iern 

luă altitudine şi viră. Avea nevoie de un curent de 
aer cald care să îl susțină. Probabil că plănuise 
atent această manevră. 

Acum el era deasupra, şi mai la est de Jovain. 
Se menținea destul de în urmă, furând soarele 
numai la jumătate din celulele solare ale lui Jovain 
sau, cel puţin, aşa 1 se păru lui Faylis. Dezavantajat 
de poziţia sa, cu energia redusă la jumătate, Jovain 
nu reuşea să scape de urmăritorul său. 

Dar şi Jovain se pricepea să se folosească de 
mişcările aerului, poate chiar cu o mai mare 
îndemânare. Folosindu-se de această pricepere şi 
de energia care îi mai era transmisă la motor, se 
putea menţine în aer. Pentru câtă vreme, însă? 
Faylis auzise de asemenea înfruntări, care duraseră 
ore întregi, până când oboseala fusese cea care îl 
silise pe unul dintre adversari să încetinească în 
asemenea măsură, încât celuilalt nu-i fusese greu 
să îl eclipseze complet, silindu-l să coboare. 

Dar e nedrept! lern e mai tânăr cu 
treisprezece ani! 

Ca într-un dans nupțial, aripile solare sclipeau 
în soare. Nu le auzea zgomotul, nu auzea decât 
vuietul vântului în ierburile înalte şi bătăile ca de 
tobe ale sângelui în tâmple. 

Îl auzi pe unul dintre oameni, adresându-i-se 
celui de lângă el: 

— Sunt nebuni, nu crezi? 

— Aşa sunt ei, Hannas, îi replică cel de-al 
doilea. 

Vorbeau în limba lor maternă, allemana, în 
dialectul Elsass, crezând că nimeni altcineva nu îi 
putea înţelege. Faylis studiase însă întreaga familie 
lingvistică respectivă, care fusese un motiv de 
divergență în istoria de după Judecată. 

— Yah, urmă cel de-al doilea, cei din clanuri 
îşi pot îngădui distracţii costisitoare, numai Gott 
ştie câte. Au pus mâna pe cele mai bune pământuri 
din Domeniu şi pe cele mai mari fabrici, şi pe tot 

ce-a mai rămas. Și, colac peste pupăză, ne mai cer 
ŞI biruri. 

— Fi, haide, Friedri, nu e chiar aşa. Ştii prea 
bine că nu ei sunt cei care ne cer birurile. Stăpânu 
statelor le colectează doar, plătind apoi 
Himmelburgului. 

— Şi care-i diferenţa? Oricum ai lua-o, banii 
tot din buzunarele noastre pleacă. 

— În realitate, nici nu-i chiar atât de mult. 
Nu, nu-i deloc mult, faţă de cât sunt jupuiţi țăranii 
din Espayn. Şi primim destule în schimb. În primul 
şi în primul rând, siguranţă. Un unchi de-al meu s- 
a gândit odată că nu i-ar strica nişte bani în plus şi 
s-a dus să se angajeze mercenar dincolo de Rhin. 
Câte mi-a povestit despre război... Nu, tu trebuie 
să te bucuri, Friedri, că luna aceea mare e acolo 
sus şi veghează. 

— Tu ai fost cel care i-a numit nebuni pe ăia 
doi de sus, Hannas. 

— Da, eu am fost acela. Mi-a fost dat să văd 
o mulțime de ciudăţenii şi nebunii fără rost, ori de- 
a dreptul neruşinate, la cei din clanuri, mai ales la 
cei tineri. Nu mai e cum era pe vremuri... 

— ŞI toate astea se fac pe spinarea noastră. Ai 
să vezi tu... Nu c-aş vrea eu să mă răzvrătesc ori 
aşa ceva, dar să ştii c-a venit vremea s-avem şi noi 
un cuvânt de spus în treburile Domeniului. 

Mârâielile de acest fel erau tot mai des auzite. 
Până în prezent, localnicii nu se simţiseră oprimaţi, 
dar, de-o vreme încoace, mulți dintre ei erau 
nemulţumiţi. Schimbarea plutea în aer, adusă de 
vânt dinspre mare, de vântul care mâna corăbule 
străinilor. 

Faylis dădu uitării mormăielile guturale ale 
celor doi. Îşi îndreptă din nou toată atenţia în sus. 
Jovain încercase o evadare, sperând într-o greşeală 
a rivalului său, dar aripile solare nu erau făcute 
pentru coborârile prea bruşte, astfel încât, foarte 
curând, lern îşi recâştigă terenul pierdut. Dansul îşi 
urma cursul. 

Care dintre ei aş vrea să învingă? Şi de ce? 
Ar avea vreo importantă? 

lern e bărbatul meu, soțul meu prin lege, dar 
mi-a fost necredincios. Jovain e... Ce e? Puternic, 
dar tandru, măcinat de gânduri şi, sub armura lui 
în aparență de nepătruns, e atât de vulnerabil. El 
mă iubeşte. Dar lern mă mai iubeşte oare? Jovain 
e mai aproape, ca spirit, de tatăl lui lern, de 
Donal, mai mult chiar decât Iern. Mult mai 
aproape, chiar dacă vederile lor despre lume sunt 
opuse. Pentru ei, puterea înseamnă, în primul 
rând, o datorie. (Da, şi lern e destul de 
conştiincios, dar el nu face decât să îşi 
împlinească obligațiile față de clan, nu se 
sinchiseşte de alte poveri, pe care să şi le asume. 
Jovain l-a definit perfect în ziua aceea când, 
părăsind grădina, l-a numit "băiatul de aur”. A 
fost singura dată când l-am văzut pierzându-şi 
cumpătul.) Jovain m-a călăuzit spre înţelegere, 
spre realitatea pe care am căutat-o din-totdeauna, 
de când, mai tânără fiind, am început să mă 
îndoiesc pentru întâia oară de Zhesu. Mai târziu, 
ca aceşti sărmani muncitori, am început să pun la 
îndoială dreptul de a conduce al clanurilor. Jovain 
m-a lămurit că ne-am putea recâştiga legitimitatea 
dacă, asemeni înaintaşilor noştri, am arăta 
poporului o cale nouă, demnă de urmat. Le-am 
putea arăta Calea... 

Aeroplanul lui Aurillac făcu o voltă şi pomi 
spre nord, înspre dealul împădurit. Fără să şovăie 
vreo clipă, Ferlay îl urmări. Faylis nu putu să nu 
admire stăpânirea de sine a lui Iern, felul în care, 
fără răgaz, îşi lipsea adversarul de lumină. 

Dar dacă dispar din raza noastră vizuală? 
Dacă se întâmplă ceva îngrozitor şi nu va fi nimeni 
de faţă? 

Adversarii abia se mai zăreau. Faylis respira 
cu greutate. Servitorii începuseră să murmure. 

La limita vizibilităţii, deasupra coroanelor 
copacilor, aeroplanul lui Iern rămase dintr-o dată 

în urmă. Jovain se eliberă, vira şi apoi, într-un cerc 
mare, se ridică deasupra rivalului său, ca un rechin 
gata de atac. 

Faylis nu-i mai vedea. 

Rămase încremenită o vreme. Strigătele celor 
din Jur o treziră la realitate. Strigă la rându-i: 

— Haideţi! Aduceţi trusa medicală! 

Sări în şa şi o luă înainte, la galop. 


Resturile sfărâmate ale celor două aparate de 
zbor zăceau împrăştiate pe povârniş. Soarele era la 
amiază şi orice urmă de briză încetase. De aici 
puteau fi văzute case, şuri şi mori de vânt, 
aglomerate la orizont, înspre nord. Ceva mai 
aproape se vedeau lanuri de grâu, ogoare ale căror 
margini păreau a fi fost trasate cu rigla. Ca o 
fantomă, dirijabilul care făcea cursa zilnică între 
Tournev şi Marsei trecu pe deasupra, dispărând în 
zare. 

Sărind cu paraşuta de la o înălțime prea mică, 
Jovain îşi rupsese piciorul drept. Răbda stoic, 
aşezat pe iarbă, în vreme ce un bărbat priceput la 
aşa ceva îi acorda primul ajutor. Restul celor care o 
însoţiseră pe Faylis stăteau mai la o parte, tăcuți. 

Jern se alesese doar cu câteva zgârieturi. Le 
1eşise înainte, gâfâind ca o panteră, şi spusese, sec: 

— Ne-am ciocnit. Se mai întâmplă câteodată, 
ştiţi. Adunați bucăţile şi aduceţi-le la hangarul meu 
de la aeroport, să vedem ce se mai poate recupera 
din ele. Ajutaţi-l cum puteţi pe domnul Jovain, 
apoi duceţi-l la un spital. Eu şi doamna mea vom 
pleca singuri. Nu le oferi nici o explicaţie în 
privinţa obiectului lunguieţ, înfăşurat într-o bucată 
de pânză, pe care îl ţinea în mână. Întorcându-se 
spre Faylis, spuse: Vă rog, doamnă, avem ceva de 
discutat. Ea îl urmă cale de vreo sută de metri. Aici 
el se opri, se postă în faţa ei şi şuieră, furios: 
Jovain a încercat să mă ucidă. Asta avusese de 
gând încă de la bun început. 

Nu... Faylis amuţi, la fel ca şi servitorii. 

Având grijă ca aceştia să nu bage de seamă, 
Iern dezveli obiectul, arătându-i-l doar ei. Era o 
puşcă de mare putere. Iern o înveli la loc. 

— Bănuiesc că şi-a pregătit-o în carlingă, ca 
să o folosească împotriva mea de îndată ce am fi 
ajuns destul de departe, îi spuse Iern. O plesnitură, 
un şuier, două găuri în fuzelajul meu, la numai 
câțiva centimetri de mine... M-am uitat şi l-am 
văzut, ţintindu-mă. Trăgea direct prin fuzelajul lui. 
Ce-mi mai rămânea de făcut? Gândacii de soiul 
ăsta sunt prea lenți, şi n-aş fi reuşit să scap de toate 
împuşcăturile. Am preferat să ne prăbuşim, şi-am 
sărit. Ea nu-i răspunse, nu putea să-i răspundă, nici 
nu ştia dacă putea să-i dea crezare. Iern izbucni în 
râs. Am avut o mică discuţie, de cum am ajuns jos, 
înainte de sosirea ta. l-am smuls chestia asta, iar el 
şi-a muşcat limba, înghițind în sec, de durere, şi m- 
a ascultat. I-am spus că, de dragul onoarei clanului 
nostru, n-aveam să-l denunţ. Versiunea oficială va 
fi cea a unui accident. Voi păstra însă pușca, 
împreună cu amprentele de pe ea, şi nişte bucăţi 
din plasticul fuzelajului, cu găurile de glonţ. Cine 
s-ar fi gândit să caute urme de glonţ în cadavrul 
meu? El nu ar fi putut urca, ar fi pornit în picaj, 
după care ar fi sărit. Ar fi ascuns puşca şi nimeni 
n-ar fi observat urmele în ceea ce-ar mai fi rămas 
din aeroplan. Apoi ar fi povestit, îndurerat, că ne- 
am apropiat prea mult şi ne-am ciocnit. Ei, ce 
părere ai acum despre mentorul tău geean, Faylis? 

Ea se simţea de parc-ar fi orbecăit în beznă. 
Întrebă, aproape automat: 

— Ce altceva mai ai de gând să întreprinzi 
acum? 

— Nimic, dacă el îşi vede de treabă. Adică, 
dacă se retrage la castelul lui, îşi vede de treburile 
pe care le are acolo şi nu ne mai iese în cale 
niciodată, nici mie, nici ţie. Iern o smuci, trăgând-o 
la piept. Bătălia îi înăcrise mirosul, iar răsuflarea îi 
era moscată, de animal în călduri. Ea nu suportase 

niciodată asta. Acum trebuia însă să se lupte pentru 
a nu voma. Pe Marele Charles! jubilă Iern. Țepii 
bărbu lui o zgânau. (Barba lui Jovain era 
mătăsoasă.) A meritat pierderea, dacă am scăpat 
pentru totdeauna de acest fiu de cămilă, nu-i aşa, 
iubito? Să-i lăsăm pe servitori să aibă grijă de tot 
ce-a mai rămas de făcut aici. Să pornim spre casă 
chiar acum, la galop! Ne-aşteaptă o distracție pe 
cinste! 
Da, presupun c-am să mă pot preface. 

Cădea o ploaie blândă, asemeni lacrimilor, în 
preajma amurgului, în lumina felinarelor de pe 
străzi şi a lămpilor din case, pavajul umed 
strălucea. În această parte a Tournevului, casele 
construite în perioada de belşug a Domeniului, de 
la începuturi, cu cinci secole în urmă, erau clădite 
în mare majoritate din cărămidă, cu acoperişuri de 
țiglă, şi erau înalte de trei sau patru etaje. Dar 
fațadele severe, uşile masive şi obloanele groase 
stăteau mărturie despre neliniştile acelor vremi 
agitate. Faylis, care crescuse într-o casă modernă, 
scăldată în soare, se simțea aici de parcă greutatea 
acestora i-ar fi împovărat pieptul. Strada era pustie 
la ora aceea, bântuită de rari trecători asemeni ei, 
de un biciclist, de o căruță trasă de cai ale căror 
copite bocăneau în ritmul tobelor unei orchestre 
funerare. Ajungând la țintă şi bătând în uşă, i se 
puse un nod în gât, de parcă o mână nevăzută ar fi 
strangulat-o. 

Uşa se deschise. Observând semnul clanului 
Talence pe veşmântul ei, majordomul îşi împreună 
palmele, făcând o plecăciune adâncă. 

— Doamna ne onorează casa prin prezenţa ei 
aici, rosti el solemn cuvintele rituale, cu o 
convingere neprefăcută. Cum v-am putea fi de 
folos? 

Abia reuşi să îngaime un răspuns: 

— Aş vrea... să-l văd pe... maiorul Jovain. 

— Cred că se odihneşte, doamnă. Vă aştepta, 
cumva? 

— Nu, însă... Trebuie să-l întâlnesc. Va fi de 
acord. 

— Vă rog intraţi, doamnă. Îmi permiteţi să vă 
iau haina?... Vă rog să mă urmaţi, am să văd dacă 
stăpânul doreşte să vă primească. 

Casa era o proprietate a familiei Aurillac, dar 
membrii acesteia o vizitau arareori. Acum, numai 
Jovain era prezent, împreună cu anturajul său, care 
îl însoţise până aici din Eskual-Herria-Nord, şi 
personalul permanent. Covoarele fâşâiau sub paşii 
lui Faylis, în vreme ce aceasta trecea pe lângă 
portretele unor strămoşi de mult morţi, care păreau 
că o privesc cu reproş, atâmate pe pereţii acoperiţi 
de lambriuri înnegrite de vreme. Urcă câteva trepte 
şi parcurse un alt culoar, până într-unui dintre 
apartamente. Majordomul luă în mână un tub 
vorbitor şi o întrebă abia aruncându-i o privire: 

— Pe cine să anunţ, doamnă? 

— Nu-i spune nici un nume. Spune-i doar că 
vin de pe Ostrovul Ceresc. 

Majordomul nu-şi ascunse surprinderea, dar îi 
dădu ascultare. Jovain înţelese imediat. Bucuria îi 
răzbătea în glas, când porunci: 

— Pofteşte-o înăuntru! 

Pătrunse într-o încăpere cu mobile masive, 
antice, cu fereastra acoperită de o draperie roşie. 
Uşa se închise în urma ei. Jovain se ridicase din 
fotoliu şi stătea sprijinit într-o cârjă. Purta un halat 
negru, ceea ce îl făcea să pară palid în lumina 
lămpii cu gaz, şi Faylis observă că ridurile 1 se 
accentuaseră pe chipul lui de vultur. Apoi el se 
mişcă, ieşindu-i în întâmpinare destul de agil. Ea 
lăsă să-i scape un suspin de uşurare. Nu e chiar 
atât de grav rănit. 

Se opriră, rămânând nemişcaţi, unul în faţa 
celuilalt, privindu-se în ochi. 

— N-am îndrăznit să sper că ne vom mai 
întâlni, şopti el. 

— Aş fi venit mai devreme, dar n-am reuşit să 
scap, îi răspunse ea, la fel de încet. Mă temusem că 
ai plecat acasă. 

— Mă pregăteam să plec chiar mâine. Dar... 
El îşi umezi buzele. Ea fu emoţionată la gândul că 
unui bărbat îi putea fi teamă de ceea ce ar putea 
spune ea. Aş mai putea rămâne o vreme, dacă... 
Cum de nu te-ai întors pe Ostrovul Ceresc? 

— l-am spus lui lern că aş vrea să mă 
odihnesc în condiţii mai confortabile după... După 
toate cele întâmplate. El a fost de acord să mă lase 
să rămân şi a plecat cu naveta de azi după-amiază. 
De ce nu? Anjelan îi va ţine de cald în aşternut, 
apoi o alta după ce ea va pleca. Ideea aceasta o 
înfuriase îndeajuns, pentru a-i alunga sfiala. Vorbi 
mai tare, fără să mai ezite: N-am putut veni mai 
devreme, căci el nu trebuie să afle că am venit aici, 
fiindcă mi-a interzis să mai am vreodată de-a face 
cu tine. 

El îi răspunse cu o grimasă: 

— Ce ţi-a povestit despre incident? 

— Ceva ce nu pot să cred că e adevărat. Că 
aveai o puşcă şi-ai încercat să îl ucizi. Că n-a avut 
de ales decât să provoace ciocnirea şi să sară cu 
paraşuta. Mi-a arătat arma, dar... Furia ei se 
revărsă. Îi luă mâna şi îşi înfipse, cu disperare, 
unghiile în palma lui. Nu poate fi adevărat! Sau 
este?... 

Jovain clătină din cap. 

— E o minciună, declară el, sec. A provocat 
intenționat ciocnirea. Mi-a blocat una dintre aripi, 
astfel încât să nu-i pot scăpa, apoi s-a repezit în 
Jos, iar eu nu m-am putut elibera îndeajuns de 
repede pentru a sări la timp. Sunt convins că spera 
să fiu ucis în cădere. Elicea lui se rupsese, dar a 
reuşit să se menţină destul în văzduh pentru a sări 
în condiții sigure. Mai târziu, când încă eram 
singuri, mi-a arătat puşca şi m-a ameninţat că mă 
va acuza că am folosit-o împotriva lui, dacă nu 
încetez relaţia cu tine şi nu renunţ să iau parte 
activă la viaţa politică a Domeniului. Scârbită, ea 
se sprijini de pieptul lui. El îşi aşeză cârja astfel, 
încât să o poată îmbrăţişa cu ambele mâini. 
Buzele-i se jucară o vreme în părul ei. Prin țesătura 
moale a halatului, obrazul şi urechea ei îi 
percepeau bătăile inimii. Puşca îi aparţinea, 
continuă Jovain. Bănuiesc că o păstra pentru orice 

eventualitate. În caz că nu muream, mă putea 
şantaja. 

— Nu. Luptă-te. Cere un tribunal al clanului. 

El ridică din umeri, trist 

— Ar fi cuvântul meu împotriva cuvântului 
său. De fapt, nici măcar ţie nu-ţi pot dovedi că nu 
mint, că nu sunt un ucigaş frustrat. 

— Vorbea de amprente... Cere-i să le arate, să 
arate şi găurile din fuzelaj. 

— Vor fi acolo, dacă nu sunt deja făcute. Cât 
despre amprente, da, am ţinut şi eu arma în mână, 
când m-a ameninţat cu ea. I-am smuls-o, dar m-a 
trântit la pământ şi mi-a luat-o. Şi amprentele lui 
vor fi acolo, pe armă. Mă îndoiesc însă că vor 
putea fi identificate. Jovain oftă şi o strânse mai 
tare la piept Nu. La ce mi-ar folosi să scot la iveală 
toată această încurcătură sordidă? Nimic nu s-ar 
putea dovedi. S-ar isca doar scandal, iar tu, Faylis, 
al suferi cel mai mult, deşi n-ai nici o vină. Aşa 
ceva n-aş putea îndura. La urma urmei, retragerea 
în castelul meu nu e o osândă chiar atât de 
cumplită... 

Ea se smulse din braţele lui şi, cu pumnii 
încleştaţi, strigă: 

— Dar de ce vrei să-l laşi să câştige? E egoist 
şi fanfaron, dar... dar... n-am crezut niciodată că s- 
ar putea dovedi un monstru! 

— Oh, probabil că nu este, spuse Jovain, 
ridicând din umeri. Faptele i-au fost dictate de un 
impuls de moment pe care, să sperăm, îl va regreta 
curând. M-a considerat un pericol, un apărător al 
geeanismului pe care îl urăşte, şi având legături în 
Espayn, în care el n-are încredere. Cu toate 
acestea, cred că ceea ce l-a mânat, în mod 
deosebit, a fost gelozia. Se teme că te-ar putea 
pierde şi ştie că noi doi ne-am apropiat foarte mult, 
ca prieteni întru spirit, deşi nu ne-a prea fost dat să 
ne întâlnim. A găsit o ocazie de a se descotorosi de 
mine şi a cedat ispitei. Se opri o clipă. Fie! Să-i 
dăm ceea ce vrea. M-ar fi putut da gata, aşa cum 

zăceam acolo, neputincios... O lovitură cu patul 
puştii mi-ar fi zdrobit capul, apoi el ar fi ascuns 
puşca, şi nimeni n-ar fi bănuit nimic. S-a mulțumit 
însă să mă şantajeze. Se prea poate ca el să nu fi 
avut deloc intenția de a mă ucide. 

Ea se cutremură, înfiorată. 

— Mai spune-mi asta, îl imploră ea. Spune- 
mi-o întruna. Trebuie să cred asta. Trebuie să cred 
că lern a înnebunit doar pentru câteva clipe. 

— Fiindcă eşti nevoită să trăieşti alături de 
el? murmură Jovain. Chiar trebuie? Dar asta nu-i 
dă dreptul să îţi aleagă prietenii. 

— Dar... ţi-ar putea aduce atâtea necazuri... 
Faylis înghiți în sec. Mă-ntrebi de ce nu-l părăsesc; 
dar ţi-am mai spus! Ai mei sunt oameni simpli, de 
la ţară şi, deci, de modă veche. Dacă l-aş părăsi, 
tatăl meu ar fi de două ori distrus, căci se pare că 
socrul meu va fi viitorul căpitan, iar tata spune 
mereu că Domeniul e măcinat de îndoieli; casa 
căpitanului trebuie, aşadar, să rămână pură. Se 
duse la o masă şi-şi lăsă degetele să exploreze 
marginile unui bol de cristal, un obiect vechi şi 
frumos care rezistase vremii. La urma urmei, Iern 
nu m-a maltratat, adăugă ea. Cu excepţia fumurilor 
lui, e amabil şi generos. Ne-am căsătorit mânaţi de 
un impuls de moment, şi căsnicia noastră nu e o 
reuşită, dar el se străduieşte cât poate; nu vorbesc 
numai de confortul material pe care mi-l oferă. 
Când e acasă, încearcă să se arate afectuos şi 
pasionat... Chiar când îşi iese din fire şi pleacă 
trântind uşa, se întoarce degrabă cu un buchet de 
flori sau cu o invitaţie la cină la un restaurant 
elegant, sau orice altceva ce-i trece atunci prin 
minte. Trebuie să recunosc că eu n-am fost în stare 
să fac atâtea eforturi în acest sens. Se întoarse 
brusc cu faţa către Jovain şi izbucni: E însă atât de 
superficial. Iar acum, asta. Credeam că e măcar 
cinstit, dar, având în vedere ce ţi-a făcut... 

Bărbatul înainta spre ea, sprijinindu-se în 
cârjă. Prin crăpătura halatului, Faylis observă, 

uşurată, că piciorul nu-i era pus în ghips, ci doar 
pansat şi imobilizat cu atele. Fractura nu fusese 
gravă; avea să se vindece fără complicaţii şi nu 
avea să îi lase nici un handicap permanent. 

— Tubito, rosti el, să nu te temi pentru viaţa ta 
şi pentru nimic altceva. Ţi-am explicat că n-a putut 
fi decât o rătăcire de moment. De fapt, nici nu-l 
pot judeca prea aspru. Eşti atât de frumoasă! 

lar tu eşti atât de nobil! ar fi vrut ea să-i 
spună. 

El întinse mâna spre ea, apropiindu-şi-o. Erau 
din nou îmbrăţişaţi. Deodată, ea luă o hotărâre: 

— Ascultă-mă, îi ceru. Vom păstra legătura, 
orice-ar fi. Desigur, dacă şi tu o doreşti... 

— Ce altceva mi-aş putea dori? 

— Am nevoie de tine, de sfaturile tale... Îţi 
voi scrie ca şi până acum. lar când îmi vei 
răspunde... Îţi voi trimite o adresă la care să-mi 
trimiţi scrisorile, dragele tale scrisori... 

— Nu suport gândul că va trebui să ne 
ascundem, rosti el, încet Tu eşti prea bună ca să 
faci asta. 

— Va trebui să o facem. Cel puţin, o vreme, 
până când vom găsi o cale de a schimba lucrurile. 

— Aşa va fi! 

O strânse la piept şi o sărută, iar ea îi întoarse 
sărutul. 

— Aşa va fi, iubitule. Avem o săptămână 
înainte... Nu eşti prea obosit, nu-i aşa? 

— Oh, nu, Faylis, nu, nicidecum. 

— N-am mai făcut-o până acum... Să fii 
tandru, dragul meu. 

El îi împlini dorinţa. 


VIII 


Ajunsă la un anumit grad de cunoaştere de 
sine, Vanna Uangovna Kim era împăcată cu viaţa 

ei, ceea ce însemna că era mai mult decât 
mulţumită ori chiar fericită. Această împăcare 
izvora din convingerea ei că era Una cu Geea. 

Asta nu însemna însă că devenise 
invulnerabilă. Durerea şi suferințele o puteau 
răpune oricând. Uneori, acestea o chinuiau, atunci 
când era nevoită să asiste neputincioasă la 
frământările altora. Citind istoria, se bucura că 
Krasnaya trăia de multa vreme în pace şi bunăstare 
şi era convinsă că făcuse să fie aşa atât pentru 
binele țării, cât şi pentru propria ei bunăstare, în 
egală măsură, căci astfel se scutise de vederea 
suferinței din jur. 

Geea fiind ceea ce era, existau unele 
recompense şi în nenorociri, acele recompense 
interioare care veneau din ajutorarea celorlalți. 
Vanna nu încetase niciodată să fie mândră de ceea 
ce făcea, dar sinceritatea — sinceritatea 
fundamentală pe care i-o impunea vocația — îi 
cerea să îşi reprime sentimentul propriei valori. La 
urma urmei, îşi spuse ea, un muşchi se simte 
excelent numai atunci când e folosit, nu-i aşa? 

Se întorcea de la căpătâiul unui bătrân 
muribund. ÎI lăsase dormind şi ştia că nu avea să se 
mai trezească vreodată. Cuvintele ei, călăuzindu-l 
printre mantrele meditației, bine-cuvântarea ei 
finală, îi aduseseră liniştea; acum, şi trupul lui 
acceptase ceea ce mintea înţelesese de mult: că 
venise vremea plecării. După ce ochii lui se 
închiseseră, un impuls de moment o determinase 
să îi atingă buzele cu ale sale, iar el zâmbise. Mai 
zâmbea încă atunci când ea 1eşise. 

Familia lui o aştepta afară. În vreme ce ea 
închidea uşa dormitorului, se ridicară în picioare, 
făcând o plecăciune adâncă. 

— Acum se odihneşte, le spuse ea. Cred că va 
dormi până la sfârşit, care nu va întârzia prea mult. 

Ei se înclinară din nou. 

— Onorată doamnă, n-avem destule cuvinte 
pentru a vă mulţumi. Nimeni altcineva n-ar fi putut 

face ceea ce ați făcut dumneavoastră. 

Cel care i se adresase era fiul cel mai vârstnic, 
el însuşi cu părul încărunţit. 

Vanna ridică mâna, oprindu-l. 

— Exageraţi, protestă ea. N-am făcut decât 
să-i vorbesc. Chemaţi doctorul, pentru a fi siguri 
că nu va mai avea nevoie de îngrijiri suplimentare. 

Fiul îşi mângâie barba aspră, de parcă l-ar fi 
frământat ceva. Lacrimile îi sclipeau în ridurile 
fine de la coada ochilor. 

— Nu, vă rog să vă amintiţi că a cerut să vă 
aibă alături pe dumneavoastră, nu un doctor sau un 
preot. Altfel, n-am fi îndrăznit să deranţăm o 
prorochina la miez de noapte... 

— Aş fi fost mâhnită dacă n-aţi fi făcut-o. 
Tatăl vostru a slujit biblioteca cu credinţă vreme de 
mulți ani, înainte de a se pensiona. Vă mulţumesc, 
aşadar, dumneavoastră, Tsai Ilyici, şi întregii 
familii că mi-aţi permis ca, prin modesta-mi 
prezenţă, să îl răsplătesc, cât de puţin, din partea 
bibliotecii. A fost o onoare pentru mine. 

Se lăsă tăcerea. Printr-o fereastră, lumina 
zorilor se strecura în încăpere, făcând să 
strălucească porţelanurile dintr-o vitrină. Un raft 
de cărți, masiv, se afla într-un colţ, greu de volume 
şi de umbre. În rest, camera era modestă. Oamenii 
aceştia erau soldaţi, dar nu de rang înalt ori cine 
ştie ce avuţi. Erau doar nişte slugai care trăiau ceva 
mai bine. Pardoseala de lut era acoperită de 
rogojini împletite din paie. O laviţă şi vreo două 
scaune erau aşezate lângă masa la care cei ai oasei 
mâncau de obicei. Căldura şi mirosurile de 
mâncare se prelingeau de după un paravan care 
ascundea bucătăria. 

Nevasta fiului mai mare vorbi, la rându-i, 
sfioasă: 

— N-ar dori oare doamna bibliotecară să 
rămână cu noi la micul dejun? 

Vanna se gândi câteva clipe. Nu-i era foame. 
Cel mult, şi-ar fi dorit obişnuitul porridge şi un 

ceai, urmate de o baie şi un schimb de haine 
curate, acasă la ea. Aici i-ar fi dat prea mult de 
mâncare şi-ar fi sporovăit întruna, tocmai acum, 
când ea îşi dorea să fie singură. Pentru ei, însă, 
rămânerea ei ar fi însemnat foarte mult. 

— Sunteţi amabili, spuse ea. 

Mai târziu, nu se duse direct acasă. Părăsi 
coliba gazdelor ei, ca şi cum ar fi avut de gând s-o 
ia într-acolo, ca nu cumva să işte întrebări nedorite 
în minţile lor, apoi o coti pe după un şir de plopi. 
Se afla la marginea orăşelului Dulua, astfel încât 
ajunse pe un drum care ducea spre vest, peste 
pajişti, departe de oraş şi de lac. Avea de gând să 
se plimbe o oră sau două înainte de a se întoarce 
acasă şi de a se îmbăra, făcându-se mai 
prezentabilă. Nu conta că, în acest fel, avea să 
întârzie la lucru. Nimeni n-avea să o întrebe de ce, 
toți aveau să fie convinşi că o făcuse pentru un 
motiv bine întemeiat. Oricum, nu sunt Chiar 
indispensabilă, gândi ea. Dacă însă nu s-ar fi 
împăcat cum se cuvenea cu cele întâmplate, ar fi 
putut avea o influenţă subtilă, dar nu mai puţin 
nefasta. 

Soarele o mângâia, străluminând iarba şi 
frunzele de un verde minunat, şi macii de un roşu 
viu. Ici-colo, picăturile de rouă străluceau, 
evaporându-se, umplând atmosfera de mireasma 
pământului şi a florilor. Liniştea domnea sub bolta 
cerurilor, astfel încât ea devenea de două ori mai 
conştientă de sunetul paşilor ei, de fiecare element 
al mişcării, al pulsului vieții, al Unităţii cu întreaga 
planetă vie. 

La fel era bunul şi bătrânul Ilyia Danivici Li; 
mai era încă, şi-avea să fie în veci. Forţa Vieţii îl 
chemase, dar existenţa lui îşi împlinise menirea 
fugară; de aceea, avea să rămână mereu o parte a 
realităţii, chiar şi după ce aceia care îl iubiseră 
aveau să renunţe, la rândul lor, la trupurile lor 
răzlețite, efemere. Dar, chiar şi atât, era de-ajuns, 
pe deplin. 

Vannei Uangovna îi trebui un timp destul de 
îndelungat pentru a se gândi la toate acestea, nu ca 
la nişte simple vorbe, ci ca la ceva evident, precum 
respirația. Abia apoi, o dată căpătată acea 
cunoaştere, cu gândul la alte victorii asupra 
NIMICNICIEI, durerea dispăru, ca rouă şi răcoarea 
dimineţii. Pacea o învălui, o dată cu o bucurie 
inefabilă. Se întoarse, nerăbdătoare, la datoriile de 
fiecare zi. 

O ironie acută făcu ca, în aceeaşi zi, ceva mai 
târziu, să vină şi soldații străini. 

Întâmplările nu-i lăsară răgaz până spre seară. 
O dată singură acasă, nu reuşi să se scuture de 
jugul lor. În loc să-şi pregătească cina, răsfoi în 
minte toate cărțile citite vreodată, în căutarea unei 
soluţii care să îi readucă, dacă nu calmul, măcar 
puterea de a le accepta. Negura amurgului se 
transformă în noapte. Nu aprinse lampa, ci rămase 
nemişcată între umbrele întunecate ale puţinelor 
mobile pe care le poseda. Lumina stelelor şi cea a 
felinarelor de pe stradă pătrundea prin ferestrele 
lăsate deschise, în speranţa unor adieri de vânt. Îşi 
ațintise privirea asupra unui aranjament floral, 
aşezat dincolo de un pergament răsucit, mandala ei 
favorită. 

Aflase pe rând veştile şi, tot pe rând, începu 
să caute soluția care să îi permită să suporte 
vicisitudinile. În sinea ei, o voce îi şoptea că toate 
acestea erau inutile. Dar ce altceva ar fi putut fi de 
folos? Înainte de a gândi, trebuia să îşi învingă 
spaima. Sfârşitul unei vieţi lungi e un lucru firesc, 
natural; ceea ce se întâmplase însă de data aceasta 
nu era deloc firesc. 

Geea, Geea, Mamă a Tuturor... Din agonia pe 
care ţi-o impunem, trăind-o, nu există ieşire... 
Timpul e entropie şi iluzie. Ceea ce noi numim 
trecut e real şi ireal totodată, asemeni prezentului 
sau viitorului.  Lasă-mă să evoc secolele 
cunoscute, aşa cum evoc orele după-amiezii. Voi 
putea atunci, poate, să înfrâng sentimentul care 

îmi ucide curajul, că eu sunt, în vreun fel, unică, şi 
problemele mele sunt unice. 


Dulua se afla la numai patruzeci de kilometri 
spre nord de cea mai apropiată piatră de hotar. lată 
de ce, în decursul istoriei, micul oraş krasnayan 
fusese mereu între primele ocupate de soldaţii 
yuanezi, când izbucnea câte-un război. Războaiele 
între națiuni erau un lucru obişnuit, la fel de 
obişnuit ca luptele pe care Yuan, Chukri, 
Bolshareka şi Ulun le purtau, în vest, împotriva 
norrmenilor şi a mericanilor liberi. 

Pe-aici nu existau asemenea străini. Toți 
mericanii fuseseră de mult domesticiți (dacă îi 
lăsăm la o parte pe muntenii care locuiau mult mai 
spre est şi popoarele aflate dincolo de aceştia, către 
oceanul de la Soare Răsare, acei sălbatici ale căror 
teritorii nu meritaseră vreodată a fi cucerite). În 
aparenţă, soldaţii nu aveau nici un motiv pentru a 
se ciocni între ei. Părea, într-adevăr, un lucru 
curios că rămăseseră divizați în cinci suveranităţi. 
Nu erau ei oare, în limba şi în viziunea 
aborigenilor, toţi, laolaltă, „mongi"? 

Vanna ştia că lucrurile nu erau chiar atât de 
simple. Cunoaşterea unor asemenea chestiuni intra 
în atribuțiile ei, la fel ca şi ajutorul dat oamenilor 
în comuniunea Geci. Societatea soldaţilor avea ca 
bază războiul sau, mai bine zis, războinicul şi 
regimentul său. Aşa fusese încă din vechime, când 
strămoşii îşi croiseră drum din ţinuturile pustiite 
ale Asiei înspre acest continent. De fapt, societatea 
nici nu exista, ca atare. Un chukrian, locuitor al 
pădurilor reci sau chiar al mai îngheţatelor tundre 
ale nordului, nu era şi nici nu putea fi mult prea 
asemănător cu un călăreț ulunian din preriile ori 
deserturile sudului. În câmpiile de la mijloc, 
bolsharekanii şi krasnayanii păstrau un element 
dominant rosyian atât în cultură, cât şi în 
descendenţe, în vreme ce yuanezii se înrudeau mai 

degrabă cu khalkanii, manchu, koreanii sau sinezii 
din primele valuri de imigranți. 

Dar luptele pe care le purtaseră între ei de-a 
lungul timpului nu fuseseră la fel de feroce precum 
bătăliile duse împotriva localnicilor. Sălaşurile 
Uniunii de Nord-Vest, oraşele-state şi triburile 
mericane din sud sau donii de dincolo de Rio Gran 
erau adevărații străini. Când soldații le luau 
pământurile, ori aceştia îşi recâştigau pământurile 
ocupate de soldaţi, anterior, ceea ce urma însemna 
mai mult decât ocupaţie. Însemna o transformare 
rapidă a celor învinşi, demolarea modului lor 
obişnuit de viaţă; ca urmare, nepoţii celor învinşi, 
crescând, le păreau acestora străini. 

Pe de altă parte, oricâte diferenţe ar fi existat 
între ei, soldaţii aveau cu toţii o moştenire unică. 
Cauzele disputelor lor erau limitate: teritorii, 
dinastii, orgolii sau rațiuni comerciale. 
Conducătorii lor nu aveau nici un motiv să 
distrugă totul în cale, de vreme ce averea 
regiunilor pe care le invadaseră putea fi însuşită. 
Jaful era, în general, opera unei armate în 
retragere... Dar chiar şi atunci, femeile soldaților 
se puteau simţi în siguranță, date fiind vechile legi 
ŞI respectarea disciplinei militare; doar femeile 
slugai ale inamicului riscau să fie violate. Când o 
provincie îşi schimba stăpânii, viaţa locuitorilor ei 
nu suferea mari schimbări. Puțin îi păsa soldatului 
de rând dacă, spre exemplu, regimentul său datora 
slujire şi biruri către tien dziang-ul Yuan-ului sau 
către supremul gospodin al Krasnayei, ori dacă 
colonelul primea ordine de la Curtea Imperială din 
Chai Ka-Go ori de la o tabăra a Sovyetului. Mulţi 
dintre slugaii sedentari 
mericani care locuiau printre fermieri ori chiar 
printre muncitorii de la oraşe, realizau că se 
petrecuse vreo schimbare. 

lată de ce străzile din Dulua îşi aminteau de 
bubuitul ostil al tobelor, de sunetul victorios al 
goarnei, de luciul şi de zăngănitul ameninţător al 


148 


lăncilor; dar o singură dată fuseseră martorele unei 
băi de sânge, doar de două ori fuseseră jefuite şi, 
de două sute de ani ori chiar mai mult, găzduiseră 
doar paşii unor paşnici negustori. Pacea se 
pogorâse peste câmpii, ca un amurg; cu o generaţie 
în urmă, liniştea aceasta stăpânea până la munţii de 
la Apus, şi mamele nu-şi mai puteau speria copiii 
neascultători  ameninţându-i: „Dacă nu eşti 
cuminte, vor veni norrmenii ŞI te vor duce." 

Vanna  Uangovna întâlnise până acum 
războiul doar în cărțile de istorie, în amintirile 
unor bătrâni şi în veştile disparate venite din 
regiuni îndepărtate. În schimb, în tinereţe, fusese 
trimisă, cu o bursă regimentală, în Yuan, la 
Universitatea  Strămoşească din Chai Ka-Go, 
pentru a-şi completa studiile. Acolo, în Casa 
Revelaţiei, trăise o experienţă a Geci care îi 
hotărâse destinul întregii vieţi, iar mai târziu, 
petrecuse ani întregi ca discipolă a unui ucheny 
yuanez. Întoarsă acasă, cu renumele de prorochina, 
de clarvăzătoare, fusese adesea vizitată de oameni 
care căutau iluminarea, veniţi chiar şi de dincolo 
de frontiere. Caravanele de neguţători — căruţe, 
vara, ŞI sănii, iarna — erau o privelişte obişnuită, la 
fel ca şi pescadoarele şi cargourile venite de pe 
țărmurile din sud-est, de la Ozero Visshi, aflate sub 
stăpânirea Yuanului. Între localnici şi vizitatorii de 
alte naționalități mai apăreau uneori fricțiuni, însă 
niciodată Vanna nu auzise de vreo ciocnire 
serioasă, nici de la radio, nici de prin ziare, nici din 
gura ori scrisoarea cuiva. 

lată de ce fu cu atât mai şocată când un 
detaşament yuanez îşi făcu apariţia în Dulua, gata 
de luptă. 


Auzi zgomotul şi ieşi în prag, să vadă ce se 
întâmplase. Era o zi de vară cu un cer atât de senin 
cum rar îţi era dat să vezi prin părțile acestea. 
Ochii ei avură nevoie de câteva clipe pentru a se 

obişnui cu strălucirea, şi mintea ei, de asemenea, 
realiză ce se întâmplase cu o oarecare întârziere. 
La început, de-abia simţi căldura ce se revărsa din 
văzduh, purtând aroma de răşină de la un gater din 
apropiere. Balconul de la etajul al doilea în care 
ieşise, domina o stradă pietruită, de a cărei 
curăţenie răspundeau 

slugaii; cele două regimente care îşi împărțeau 
stăpânirea acestei comunități se mândreau cu 
ordinea stabilită. La fel de îngrijite erau şi casele 
muncitorilor, de la acoperişul cu ţiglă roşie până la 
zidurile proaspăt văruite. Ici şi colo, dintre acestea 
răsărea reşedinţa mai dichisită a familiei vreunui 
ofiţer, firma vreunui negustor ori domul bombat al 
unui templu. Dincolo de toate acestea se aflau 
docurile şi lacul care se întindea până dincolo de 
orizont. Oglinda sa de argint era pătată din loc în 
loc de pânzele suple ale unor bărci ori de barjele 
care înaintau leneş, văzându-şi de drumurile lor. 
De cealaltă parte, în spatele Vannei, de la marginea 
oraşului, începeau păşunile, câmpurile cultivate şi 
loturile de pădure, iar departe de tot, începea 
marele codru de pini. Clădirea bibliotecii le 
ascundea însă privirii Vannei. 

Confuză, încercă să se agaţe de lucrurile 
cunoscute înainte de a-i observa pe intruşi. Erau 
vreo sută de călăreţi, urmaţi de animalele de 
povară şi de cau de schimb, mânaţi de herghelegii: 
o companie întreagă. Tunicile şi pantalonii 
uniformelor le erau gri-verzui, iar căştile aveau 
creste, spre deosebire de cele ale oricărei unităţi 
krasnayene. Mai toţi erau scunzi şi îndesaţi, cu 
chipuri lătăreţe şi ochi oblici, caracteristici de 
netăgăduit ale rasei lor. Steagul lor nu era o stea 
albă pe fond negru, ci un soare auriu pe fond roşu. 
În rest, armamentul era acelaşi cu cel cu care 
fusese obişnuită: toți soldaţii purtau câte o spadă şi 
fie o lance, fie un arc ori o puşcă foarte 
costisitoare. Un catâr purta în samare un radio- 
transmițţător. Ceva mai departe, Vanna descoperi 

un pluton de soldați localnici, înşiraţi în tăcere. 
Neliniştea i se mai domoli. 

Și totuşi... De ce-au venit? 

Unul dintre cei nou veniţi, văzând-o în 
balcon, se apropie, călare. I se adresă, cu vocea lui 
tunătoare: 

— Heei, noroc! Unde-i bibhotecarul? 

Nu se ştie de ce, felul în care 1 se adresase 
bărbatul acela îi risipi şi ultimele urme de teamă. 
Acestea fură înlocuite de indignare: era ea o 
simplă geeană, dar era o fiică de soldați şi 
răspundea de nişte îndatoriri care fuseseră puse la 
punct cu mult înainte de prima viziune a lui 
Karakan Afremovek. Se îndreptă de spate şi, cu o 
voce scăzută, dar cu inflexiunile învăţate de când 
îşi închinase trupul Geei, rosti: 

— Aceasta e biblioteca din Dulua, deschisă, 
ca toate bibliotecile, tuturor celor ce caută 
cunoaşterea, iar onoarea de a fi bibliotecară aici 
îmi revine mie. 

Bărbatul tăcu o vreme, încremenit, ridicat în 
şa. Se ruşinase ori nu-i convenise că 1 se făcuseră 
reproşuri, printr-o formulă consacrată, şi încă de 
către o femeie în faţa oamenilor săi? Când vorbi 
din nou, vocea îi era mai scăzută: 

— N-am vrut să fiu lipsit de respect, onorată 
doamnă. Ne aflăm aici cu treburi urgente, care sunt 
importante şi pentru Krasnaya. Am fost invitaţi. 

Colţurile gurii Vannei se ridicară, schiţând un 
zâmbet ironic. V-aţi invitat voi înşivă, gândi ea. 
Poate că ultimul tratat de pace ne-a recunoscut 
dreptul la independenţă, dar ne-a lipsit de tot ce 
posedam mai valoros. De-atunci, am fost o țară a 
recoltelor sărace. Unica noastră bogăţie reală 
sunt pădurile, dar din cherestea si blănuri nu 
poate trăi un popor întreg. De câte ori fluieră 
Yuan, Krasnaya trebuie să dea din coadă... Dar 
până acum ne-au dat pace. Trebuie să fi avut un 
motiv serios, ca să fi venit până aici. 

— În acest caz, vei fi primit, îi strigă ea. 

L-ar fi impresionat, cu siguranță, mai mult 
dacă ar fi intrat pe dată înăuntru, dar ea nu rezistă 
ispitei de a mai întârzia câteva clipe. Ofiţerul dădu 
ordine unui subordonat, care le transmise 
sergenţilor. În tropot de copite şi clinchet de 
zurgălăi, compania se alinie şi porni pe strada 
Minyasota, precedată de krasnayeni. Se îndreptau, 
probabil, spre un loc din afara oraşului unde să îşi 
instaleze tabăra. Comandantul vorbi cu cei doi 
oameni care rămăseseră lângă el, apoi descălecă. 
Prinzând curaj,  mericanii ieşiră din case, 
alăturându-se acelor soldaţi care ieşiseră deja ca să 
privească. 

Un timp, comandantul yuanez rămase locului, 
privind în jur. Avea la ce să se uite. Biblioteca din 
Dulua era veche şi faimoasă şi se număra printre 
cele mai bine dotate. Cu tot cu grădină şi altar se 
întindea pe mai bine de un hectar. Suprafaţa ei era 
dominată de o clădire înaltă cu colonade graţioase, 
în pereţii ei de cărămidă fiind săpate cuvintele 
nepieritoare ale înţelepților. Deasupra portalului 
domnea Ochiul Înţelepciunii, sub forma unui 
mozaic de marmură, jad, lapislazuli, onix şi aur. 

Acestea erau doar exterioarele. Ceea ce 
adăposteau ele conta, de fapt. Din cele aproximativ 
un milion de cărți aflate aici, unele erau relicve ale 
civilizaţiei dinaintea Vremii Morţii şi a Migraţiilor 
— fie mericane, fie importate din alte părți. Mult 
mai multe erau reeditări, meticulos realizate după 
originale aflate în alte colecţii. Cea mai mare parte 
conţineau însă arta şi cunoaşterea generaţiilor de 
mai târziu, îndeosebi din ultimele două sau trei 
secole. Se mai aflau aici şi hărţi, diferite periodice, 
planuri, fotografii, facilități pentru munca de 
cercetare, ba chiar, de puţin timp încoace, un 
computer adus tocmai din N'Zealann, cu vaporul... 

Vanna părăsi balconul. În semiîntunericul 
răcoros care domnea înăuntru, se grăbi să se 
adreseze ajutoarelor şi colegilor săi. Pe cei dintâi, 
îi linişti, erau, în mare majoritate, slugai, cu un 

statut profesional inferior, deci îngroziți până în 
măduva oaselor de orice ar fi putut avea legătură 
cu războiul. 

— Întoarceţi-vă la treburile voastre, le spuse. 
Nu trebuie să vă temeţi de nimic. 

În sinea ei, avea unele îndoieli. Colegii ei se 
născuseră în familii de soldați şi lucrau în cadrul 
bibliotecii, descoperindu-i secretele, în căutarea 
Geei, sub îndrumarea ei. Erau cam o duzină, mai 
mulţi bărbaţi decât femei, toţi tineri. În Krasnaya, 
mai adesea decât oriunde altundeva în câmpie, 
fetele care dovedeau aptitudini erau încurajate să 
devină şi altceva decât simple soţii. 

— Treceţi în Formaţiunea de Excelenţă şi 
urmaţi-mă, le porunci ea. 

Îmbrăcaţi în robe şi lunecând încet în urma ei, 
aveau să o ajute să îl pună la punct pe ofiţerul 
acela bătăios. 

Acesta aştepta în  foaier. Soarele care 
pătrundea prin vitraliile ferestrelor umplea 
pardoseala de pete colorate. În vreme ce Vanna şi 
însoțitorii ei coborau treptele, ofițerul salută. Ea îşi 
spuse că poate nu era tocmai un om rău. Era lipsit 
de maniere, dar asta nu era din vina lui. Urechea ei 
de lingvist antrenat îl identificase deja ca originar 
din provincia Yo-Ming. Era posibil ca, în tinereţe, 
să fi participat la cele din urmă ciocniri de 
frontieră cu Uniunea de Nord-Vest. Foarte probabil 
că fusese conducător de potere pornite pe urmele 
bandiţilor de la poalele dealurilor. 

— Vă salut, onorată doamnă! rosti el. Numele 
meu este Orluk Zanovici Boktan şi sunt noyon-ul 
Cohortei Bizonilor. 

Vulturii de cupru cusuţi pe epoleţi afirmau 
acelaşi lucru; era următorul în rang, după colonelul 
care comanda regimentul. De vreme ce nu venise 
aici decât o companie, iar el considerase necesar să 
se pună el însuşi în fruntea ei, însemna că motivele 
erau îndeajuns de serioase. 

— Sunt Vanna Uangovna Kim, bibliotecara 
din Dulua, şi sunt bucuroasă să vă urez bun venit 
şI să vă ofer ajutorul meu, îi răspunse ea. 

Amândoi se înclinară. Apoi se cercetară 
îndelung. Ei îi fu dat să vadă un bărbat între două 
vârste, îndesat şi ars de soare, ras în cap şi purtând 
o barbă bifurcată. El văzu o femeie de aproape 
patruzeci de ani, mărunțică, aproape ca o copilă în 
fragilitatea ei, dar cu trăsături delicate la chip. 
Rochia ei de serviciu era cenușie, lipsită de orice 
ornament, cu excepţia caracterului sinez sem- 
nificând „Cunoaştere", brodat pe piept, cu fir 
auriu. La gât îi atârna un disc de jad, cu o cruce 
încrustată, simbolul adepților geeani. 

El zâmbi stânjenit. 

— Nu vă fie teamă, spuse. N-am de gând să 
vă răscolesc cărțile. Maiorul dumneavoastră, 
Kharsov, mi-a spus că, în cazul în care ne-ar putea 
ajuta cineva, aceea sunteţi dumneavoastră. Am 
putea rămâne singuri, pentru a sta de vorbă? 

— Desigur. 

Vanna îşi trimise însoțitorii la treburile lor şi o 
luă înainte către biroul ei. El fu întrucâtva surprins 
de austeritatea încăperii, lipsită de orice 
ornamente, dar nu şovăi să se aşeze, cu picioarele 
încrucişate, precum vesticii, pe lavita din faţa 
mesei de lucru. Ea îşi trase scaunul înalt, fără 
perne, se aşeză şi aşteptă, privindu-l întrebătoare, 
cu sprâncenele ridicate. 

— Acesta e un secret, o avertiză el. Dacă 
vorbele mele ar ajunge la urechile cui nu trebuie şi 
dacă lucrurile stau, într-adevăr, aşa cum bănuim, ar 
dezlănţui furia unor demoni pe care nici însuşi 
Oktai n-ar fi în stare să-i trimită înapoi în iad. 

Pe moment, ea se întrebă dacă el era cumva 
păgân sau folosise numele Aducătorului de Furtuni 
doar pentru a da mai multă greutate spuselor sale. 
În orice caz, sinceritatea lui nu putea fi pusă la 
îndoială. Dincolo de carapacea durității lui, ea 
desluşi un licăr de spaimă. Un fior rece o străbătu. 

— Vă ascult, murmură ea. 

El se încruntă, mângâindu-şi barba. Fără 
îndoială, simţea nevoia să îşi aprindă unul dintre 
trabucurile ale căror capete se vedeau în buzunarul 
de la piept. După vreo jumătate de minut, el se 
hotărî, în sfârşit, să vorbească: 

— A trecut pe-aici cineva, căutând... uraniu, 
plutoniu... explozibili nucleari? Întrebarea lui îi 
provocă parcă o detonație în creier. Descumpănită, 
nu reuşi decât să îl privească, mută, în vreme ce el 
continuă: Avem motive să credem că există cineva 
care colectează asemenea materiale de ani de zile: 
rachete neexpediate la țintă, ale căror poziţii au 
fost uitate de la Vremea Morţii încoace. Ştiţi că 
agenţii maurailor au colectat fiecare gram de 
material fisionabil pe care l-au putut găsi, peste tot 
în lume, în urmă cu mult timp. Avem motive să 
credem că ceea ce susţin ei, că le-ar fi stocat în 
adâncurile marii, este adevărat Cu toate acestea, în 
vremea din urmă — o ştim, căci mauraii au 
avertizat Curtea Imperială — la noi, în Yuan, am 
organizat expediţii care căutau rachete uitate, fie în 
puţurile de lansare, fie sub forma unităţilor mobile 
rămase de la vechii mericani, atunci când armata 
le-a fost spulberată. Am găsit destule, dar 
focoasele lipseau. Fuseseră luate, nu de către 
maurai în urmă cu sute de ani, ci de către 
altcineva, cândva, în decursul ultimelor două 
decenii. Ne-am dat seama de asta după gradul de 
oxidare al zgârieturilor. Cineva se pare că 
plănuieşte ceva, cum ar fi subjugarea întregii lumi. 
lar Yuan ocupă doar una dintre regiunile unde, 
odinioară, cei vechi îşi ţineau armele. N-aş vrea să 
vă Jignesc, onorată doamnă, dar Krasnaya nu îşi 
poate permite să organizeze îndeajuns de repede 
echipe de căutare. Va trebui să cercetăm toate 
zonele sălbatice şi să găsim instrumentele iadului 
ori să încercăm să aflăm cine sunt aceşti jefuitori 
de morminte. Tien dziang-ul i-a scris personal 
supremului dumneavoastră gospodin. Au căzut de 

acord asupra venirii unor echipe de cercetare 
yuaneze. Cea pe care o conduc este prima de acest 
fel. 

Se opri, dregându-şi glasul, şi Vanna bănui că 
ar fi vrut să tragă o duşcă din bidonul agăţat la 
şold, conţinând ceva care, cu siguranţă, nu era apă. 

Am înnebunit oare? Îmi stă gândul la 
asemenea nimicuri, când e vorba de ceva atât de 
serios? se mustră ea. Îşi relaxă muşchii printr-un 
efort de voinţă, trase în mod repetat aer în piept şi 
recită în gând o mantră, cu privirile aţintite asupra 
unei mandale imaginare. Câteva clipe mai târziu, 
fu în stare să îi răspundă, fără tremur în voce: 

— Vă înţeleg, noyon, şi doresc să vă ajut cu 
întreaga mea ființă. Dacă acest cancer al Geei ar 
recidiva, Forţa Vieţii ar fi poate constrânsă să 
recurgă la o vindecare mult mai radicală decât a 
fost Vremea Morţii. Mă tem însă că nu deţin nici 
un fel de informaţii. 

— S-ar putea să deţineţi, totuşi, câte ceva. 
Undeva, în noianul de documente pe care le aveți 
aici, s-ar putea găsi unele indicii care să ne 
călăuzească spre locurile pe care le căutăm. 

— Mă îndoiesc. Desigur, voi cere echipei 
mele să înceapă căutările pe direcțiile prioritare, 
însă, luând în considerare vechimea colecţiei, 
aceasta a fost demult catalogată şi indexată. Iar 
noile achiziţii nu ne-ar fi de nici un folos, nu-i aşa? 

— Ba da, s-ar putea să fie. Cine ştie? Aţi 
putea da peste o menționare a vreunei observaţii 
ciudate, făcută de vreun puitor de capcane, în vreo 
pădure îndepărtată. Încă ceva, onorată doamnă... 
Aveţi aici destul de mulţi oameni care cercetează 
fel de fel de lucrări. Ar trebui să fiţi cu ochii pe ei, 
mai ales atunci când au obiceiul să împrumute 
cărți vechi. 

— Aveţi dreptate. 

Vanna se încruntă, gânditoare, apoi oftă, dând 
din mâini a neputinţă. 

— Nu. Îmi pare rău, dar sunt absolut sigură 
că nimeni nu a făcut cercetări în acest sens. Dacă 
vă gândiţi puţin, veți fi de acord, noyon, că un 
asemenea lucru e destul de puţin probabil. De ce ar 
lăsa tocmai acel gen de urme pe care le-am putea 
descoperi? 

Nu, gândi ea, cercetătorii aceia au călătorit, 
neştiuți de nimeni, prin păduri, de-a lungul 
lacurilor, mereu în alertă, gata să pună întrebări 
în aparenţă inocente oricărui localnic întâlnit în 
cale. Poţi încerca să găseşti astfel de oameni, 
noyon, dar mie mi se pare o speranţă deşartă. 
Printre locuitorii naivi ai pădurii, respectivii se 
puteau da drept orice ar fi vrut, şi ar fi fost 
crezuți... 

Douăzeci de ani, spuneai, noyon? S-ar putea 
să fie de-acum prea târziu! Nu-şi putu stăpâni un 
fior de groază. 


2 


Pe neaşteptate, aflându-se în vizită la una 
dintre proprietățile clanului său, în Vosgi, Talence 
Donal Ferlay icni, ducându-şi mâna la piept, şi 
căzu mort. 

Nimeni n-ar fi putut prevedea aşa ceva. Deşi 
trecuse de curând de şaptezeci şi unu de ani, era 
încă în deplinătatea puterilor şi continua să trăiască 
precum înainte, singurul semn de îmbătrânire fiind 
ochelarii pe care îi purta când citea. Bărbații 
Ferlay treceau adesea de nouăzeci de ani. Deşi 
nimeni nu o rostise, nimeni nu pusese la îndoială 
posibilitatea ca el să fie următorul căpitan al 
Ostrovului Ceresc, după ce vârstnicul Toma Sark 
avea să moară. 

Mulţi aşteptau cu nerăbdare clipa aceea, nu 
fiindcă ar fi dorit răul conducătorului lor, ci fundcă 
Domeniul avea nevoie de o mână forte. Erau ani 
de speranţe şi ameninţări. Vizitatorii şi bunurile 

aduse de departe, dar mai presus de acestea, ideile 
străinilor, sfărâmau vechile certitudini. Tot mai 
des, localnicii contestau suzeranitatea Ostrovului 
Ceresc, în vreme ce tinerii aerogeni începeau să se 
întrebe dacă nu cumva aceştiau aveau dreptatea de 
partea lor. Geeanismul îşi găsea tot mai mulți 
adepți, iar implicațiile acestei doctrine erau 
revoluționare, ceea ce implica un dezacord acut cu 
aceia care îşi păstraseră credințele tradiționale, 
existând chiar şi riscul unui eventual război civil, 
care ar fi sfâşiat Domeniul. Dincolo de Pyrny, 
zheneralul Espayn-ului îşi lingea încă rănile după 
înfrângerea suferită în Italya, dar, între timp, îşi 
reconstruia puterea, aşteptând o nouă ocazie. 
Unele dintre triburile de dincolo de Rhin, ieşind 
din anonimat, duceau tratative pentru a întemeia o 
confederație, a cărei putere avea să fie 
considerabilă, cumpărând, în acelaşi timp, arme, 
din străinătate. O nouă Epocă a Izolării era 
improbabilă; economia devenise mult prea 
dependentă de comerțul extern şi, deci, de cele ce 
se întâmplau de jur-împrejurul planetei. lar, în 
ultima vreme, ofițerii din spionaj primiseră o veste 
sinistră de la omologii lor maurai... 

Şi iată că, fără de veste, Talence Donal Ferlay 
murise. 

Clanurile îl onorară în cea mai mare măsură 
care le stătea în putință. Însoţit de o escortă 
militară, înfăşurat în Tricolorul îndepărtaților săi 
strămoşi, trupul său neînsuflețit fu purtat sus, pe 
Ostrovul Ceresc. Toţi seniorii care reuşiseră să 
vină se aflau acolo, pentru a-l întâmpina. Locurile 
de onoare din preajma sa reveniră însă familiei 
apropiate. Rosenn, soţia sa, şi Catann, mama fiului 
său, stăteau alături, rugându-se, cea dintâi în 
francey, cea de-a doua în brezhoneg, şi amândouă, 
în angley. Iern îi conduse pe purtătorii sicriului pe 
culoare, purtând un steag în bernă; în urma lor, 
înaintau cei din gardă, cu capetele plecate, în 
ritmul lent al tobelor. Muzica din camera funerară 


158 


era mai blândă şi, după ce i se aduseră ultimele 
omagii, căpitanul Toma citi cuvântul de adio. Apoi 
sicriul lunecă dincolo de o uşă de oţel pe care era 
gravat cel de-al douăzeci şi treilea psalm. Laserele 
sclpiră, albe, şi un chepeng purtând o inscripţie 
menită amintirii sufletului se deschise: cenuşa lui 
Talence Donal Ferlay se împrăştie în cele patru 
zări, purtată de vânturile din înaltul cerului. 

„După încheierea slujbei de pomenire, 
seniorii se întâlniră. În ciuda celor numai douăzeci 
ŞI şase de ani ai săi, Iern fu primit în rândurile lor. 
Nu era doar un alt gest de respect faţă de tatăl său. 
Puterea de a vota în problemele Domeniului, de a 
servi drept mediator şi judecător nu se acorda chiar 
atât de uşor, căci nici un clan nu avea dreptul să 
aibă mai mult de un senior la suta de oameni. 
Seniorii mizau însă pe faptul că Talence Iern 
Ferlay era un tânăr puternic, inteligent, deşi nu 
foarte profund, puţin frivol, poate, dar responsabil, 
un personaj foarte iubit, nu doar de către aerogeni, 
ci şi de către supuşii din Brezh, Dordoyn şi chiar 
de mai departe. Era de dorit ca el să devină 
membru al Consiliului. Curind, avea să se 
dovedească, poate, a fi cea mai bună alegere 
pentru funcția de căpitan. 


Castelul din Valdor fusese, dintotdeauna, 
izolat. Aflat la graniţa sudică a Domeniului, fusese 
înălțat, inițial, ca bază pentru milițiile care îi 
împiedicau pe jefuitori să coboare din Pyrny către 
fermele şi oraşele aflate la poale. Cu timpul, aceşti 
barbari fură pacificaţi şi civilizaţi, până când 
Eskual-Herria Nord se organiză ca stat. Dar 
regiunea aceasta muntoasă nu putea hrăni decât o 
populație mică, trăind din ciobănit. Localnicii, 
răzlețiți printre munţi şi văi, păstrau legătura mai 
degrabă cu vecinii de dincolo de graniţă, din 

Espayn, decât cu gasconii aflaţi la nord. Pe măsură 
ce espaynienii îşi reveneau cât de cât, tinzând către 
un nivel de trai mai ridicat, se înviorase şi 
comerţul, însă negustorii preferau căile mării, celor 
din trecătorile munților. Cu excepţia vremurilor de 
război, Valdorul găzduia rar vizitatori, şi cei mai 
mulți dintre castelanii acestei proprietăți a clanului 
Talence nu îşi petrecuseră aici decât acel minimum 
de săptămâni obligatorii în fiecare an. Şi mai 
puţini se străduiau să înveţe limba localnicilor, o 
limbă grea, care nu era înrudită cu nici o altă limbă 
din Uropa. Preferau să folosească interpreți atunci 
când aveau de-a face cu o persoană care nu 
cunoştea nici angley, nici francey. 

În ambele privinţe, Jovain Aurillac constituia 
o excepție. Ba mai mult, nutrea un interes veritabil 
nu numai pentru bunăstarea slujitorilor săi şi a 
aparținătorilor acestora, ci şi în privinţa traiului 
celor din satul vecin şi a fermierilor de prin 
împrejurimi. lată de ce aceştia îl plăceau şi 1 se 
adresau ca unui adevărat conducător. Aceste 
legături se întăriră după ce el petrecu un an întreg 
la această reşedinţă, care îi plăcea, se pare, nespus 
de mult. Localnicii auziseră că motivul izolării sale 
l-ar fi constituit un anume bucluc în care intrase, 
dar resentimentele lor nu îl vizau pe el. Dacă nu el, 
cine altcineva ar fi mers la Tournev ori în Ileduciel 
pentru a vorbi în numele lor? Guvernul ţării lor era 
compus din magnații locali, care îşi vedeau numai 
de propriile interese, iar regele avea un rol mai 
degrabă decorativ. 

Chiar şi Ileduciel era aici aproape o legendă, 
căci nu putea fi zărit decât dacă te urcai în vârful 
vreunui munte. Ce făcuseră cei de-acolo pentru 
eskualduni? murmurau mulţi dintre ţărani. Nimic 
bun: îi târâseră doar în războaie împotriva fraţilor 
din Iberya! Răspândirea credinței geeane în 
rândurile lor avu drept rezultat sporirea 
suspiciunilor față de aerogeni, aşa cum şi în 
Franceterr, răspândirea ideilor străine ducea la noi 


160 


concepții despre viață. De la înălțimea lor, 
clanurile ar fi făcut bine să bage de seamă că 
fiecare eskualdun trecut de doisprezece ani îşi avea 
propriile arme şi ştia să le folosească! 


Înainte de a se prezenta la întâlnirea cu 
ofițerul din Espayn, Talence Jovain Aurillac îşi 
petrecu câteva clipe într-o încăpere din turn, în faţa 
unei ferestre deschise. În sfârşit, se hotărâse să 
facă un lucru înspăimântător — sau Faylis fusese 
cea care hotărâse în locul lui? — şi spera că Geca 
avea să îi acorde mai întâi un crâmpei din 
nemăsurata Ei pace. 

Vara era pe sfârşite în înaltul Pyrnylor. Vântul 
care bătuse peste noapte adusese cu sine o coroană 
de nea pe fruntea muntelui şi răcorise aerul. Iarba 
mai dinspre poale începuse a se ofili, iar frunzele 
stejarilor răzleţi se îngălbeniseră. Valea era încă 
verde, dar grânele începuseră şi ele a păli, şi erau 
gata de seceriş, iar apele râului căpătaseră culoarea 
oțelului. Din locul unde se afla, vedea vreo două 
case, scunde, sub acoperişurile de paie, şi din 
coşurile lor se ridicau vălătuci de fum. Ceva mai 
aproape, pe pajiştea din faţa castelului, păştea o 
turmă de oi, uimitor de albe, în lumina aurie a 
soarelui. Ciobăniţa care le păzea cânta din fluier; îi 
auzea când şi când notele mai joase. În rest, 
percepea doar adierea vântului şi încordarea 
propriului său trup. 

Fac ceea ce e drept, căci în felul acesta 
slujesc cel mai bine Forţa Vieţii, declară el. Da, 
îmi slujesc şi interesele, dar acestea sunt 
onorabile, căci sprijină evoluţia. Pentru a salva 
femeia pe care o iubesc, din suferinţă, pentru a fi 
din nou alături de ea, ca ea să-mi dăruiască fii şi 
fiice. Pentru a salva Domeniul din mizeria în care 
se zbate, conducându-l pe căile înţelepciunii şi a 
cunoaşterii Geei, pentru a face din Ostrovul 

Ceresc o rază de lumină pentru întreaga spiță 
umană. 

Degetele i se încleştară. Oare chiar cred toate 
acestea? N-am avut niciodată o adevărată viziune. 
Convertirea mea a fost una intelectuală, în 
momentele în care încercam să găsesc o rațiune 
pentru  grozăviile la care  fusesem martor. 
Zdrenţărosul, lacomul şi vicleanul unchi  Mattas 
trăieşte mereu experiența Unicităţii Vieţii. În el, 
aceasta e extaz; în alții pe care i-am întâlnit, era o 
linişte adâncă; însă, în toate cazurile, cel care 
vede, care are o viziune, transcende dincolo de 
sine. lar noi, cei ca mine şi ca Faylis, rămânem 
veşnic în închisoarea propriului nostru eu. Uneori, 
privind prin telescop spre nebuloasa Orion, unde 
sori şi lumi noi se nasc în vreme ce privesc, mă 
simt pe-aproape, dar niciodată nu reuşesc să am o 
viziune. 

Ei bine, dac-aş putea pregăti calea copiilor 
mel... 

Un zgomot de paşi îl readuse la realitate. Se 
întoarse. Soţia sa intrase în încăpere. Se opri la 
Jumătatea distanţei dintre el şi uşă. Se cercetară din 
priviri. 

Ea îi păru a fi o nălucă, cu rochia-i albă, cu 
parul strâns într-o eşarfă imaculată, cu tenul palid, 
caracteristic celor din familia Ayson a clanului 
Lundgard. Ochii ei enormi erau unica pată de 
culoare. 

— Te căutam, spuse ea, într-un târziu, atât de 
încet, încât el abia o auzi. Poţi să-mi acorzi câteva 
minute? 

— Am o întâlnire chiar acum, îi răspunse el. 
Problemele tale nu mai pot aştepta? 

— Nu, oftă Irmali. Aproape toate problemele 
noastre pot să mai aştepte, dacă aşa stau lucrurile, 
dar ceea ce vreau să-ţi spun acum are de-a face 
tocmai cu întâlnirea ta. 

Jovain se simţi nelalocul său. 

— Ce vrei să spui? 

— Obişnuiesc să privesc cu atenţie oamenii, 
spuse ea. Bărbatul care a venit să discute cu tine 
despre un acord de negoţ cu compania sa... Nu e 
un negustor espaynian de rând. Nu, umblă ca un 
militar de carieră. 

— Hmmm... Am auzit că... ar fi făcut parte 
din armată. Şi ce-i cu asta? 

Ea porni către el, dar se opri îndată, de parcă 
s-ar fi temut să îşi atingă soţul. Poate chiar aşa 
stăteau lucrurile. În mod evident, trebuise să se 
pregătească îndelung pentru această discuţie. Îşi 
încleştă pumnii, înfigându-şi-i în şolduri. 

— Jovain, îi spuse, faptul că nu reuşesc cu 
nici un chip să mă împac cu geeanismul tău nu 
înseamnă neapărat că sunt proastă. Văd, gândesc şi 
pun faptele cap la cap. De un an, dacă nu mai mult, 
te-ai implicat în nişte corespondențe despre care 
nu vorbeşti nimănui. Am observat însă de unde-ţi 
vin scrisorile. Mesagerii au plecat şi-au venit 
mereu în tot acest timp, şi mi-am dat seama, după 
accent, după haine, după alte o mie de semne, de 
unde anume vin. Comunicarea prin radio ar fi mai 
ieftină şi mai simplă, dar n-ai folosit-o decât 
pentru comunicațiile de rutină. Ai, se pare, altceva 
de discutat, ceva ce nu vrei să fie cunoscut. Şi- 
apoi, Jovain, eu te cunosc. Oricât de mult ne-am fi 
îndepărtat, te cunosc bine. 

— ȘI ce-ţi închipui că fac? izbucni el. 

— Nu pot să-ţi dau un răspuns exact, zise ea, 
dar mă tem că e vorba de un complot politic... Iar 
cel cu care te întâlneşti acum e un agent străin... 
Oh, Jovain, te rog n-o face! 

O pală de vânt se strecură înăuntru, 
răvăşindu-i părul, pătrunzându-i prin veşminte: 
vântul viu al Geci. Sorbind din el puterea de care 
avea nevoie, o înfruntă, cu fruntea sus: 

— Da, particip la nişte negocieri 
confidențiale, dar îți jur că nu vor leza în nici un 
fel interesele Domeniului. Nu sunt un trădător. 

Dacă tu însă crezi că sunt, datoria ta este să mă 
denunţi Ostrovului Ceresc. 

Ea făcu un pas înapoi. 

— N-aş putea face aşa ceva, gâfâi ea. Te 
iubesc. Dar mă tem... Pentru tine, pentru copiii 
noştri... 

Acum, el îşi permise să se apropie de ea, 
apucându-i mâinile într-ale sale (cât de reci îi 
erau!), şi îi zâmbi. Ea mirosea a trandafiri, 
parfumul acela care îl fermecase în primele zile ale 
căsniciei lor. Se grăbi să o liniştească. 

— Irmali, draga mea, e vorba, într-adevăr, de 
ceva complicat, şi n-am să neg că vizează 
îndreptarea unui mare rău care ne-a fost făcut. Nu- 
ți pot spune mai multe, nu acum, nu încă. Dar fii 
de partea mea, Irmali, şi răbdarea îţi va fi 
răsplătită. O sărută scurt, gustându-i buzele sărate. 
Îmi pare rău, dar trebuie să plec. Fii de partea mea! 

O lăsă acolo, ştiind că nu avea să plece până 
când nu-şi va fi sfârşit plânsul de una singură, 
nevăzută de nimeni. Zhesu-Crett! mormăi el în 
sinea lui. De n-ar fi chiar atât de cicălitoare! 
Coborând, cheful îi revenea. Nu, sunt nedrept. E 
curajoasă, dovadă încăpățânarea cu care îmi 
opune, de ani de zile, credinţa ei nestrămutată. 
Măcar de-aş putea fi cinstit cu ea! 

Zâmbi fugar. "Ipocrizia e vaselina care unge 
osiile  societăţii!”, remarca odinioară  Mattas, 
acompaniindu-şi afirmaţia cu un râgâit tunător. 
Mă întreb dacă un ucheny mai solemn, mai puțin 
pământesc, m-ar fi putut atrage înspre filozofia 
geeană. Asta, având în vedere că eu sunt, în 
aceeaşi măsură, un om de acțiune şi un idealist... 
Ah, de-aş fi reuşit să-l ucid pe lern Ferlay în 
vreme ce ne duelam cu aripile solare! Eşecul meu 
a costat-o pe Faylis încă un an în compania lui. Și 
va mai dura o vreme... Dar acum îi pregătesc 
eliberarea. Azi vom face un pas important înainte, 
către reintâlnirea noastră, Faylis, Faylis. 

Mă întreb dacă voi îndrăzni vreodată să-ți 
mărturisesc că lern spunea adevărul despre 
întâmplarea aceea? Probabil că nu. Te iubesc prea 
mult, pentru a-ți impune o lovitură fără rost. 

Iar iubirea face parte din Forţa Vieţii. 

Casa scărilor dădea într-un coridor împodobit 
cu tapiserii şi trofee de vânătoare. Servitorii 
întâlniți în cale făceau plecăciuni adânci, şi Jovain 
nu uită să le răspundă, înclinându-şi capul şi 
zâmbind. La un moment dat, îl întâlni pe Mattas 
Olvera. 

Aproape se ciocniră, de fapt. Cel mai vârstnic 
era, ca de obicei, după-amiaza, beat. Cu burta 
enormă ascunsă de o robă plina de pete de 
mâncare şi duhnind a sudoare înăcrită, ținea în 
mână o sticlă de vin şi se bălăbănea, sughițând şi 
mormăind fragmente dintr-un cântec de petrecere. 
Mutra grasă îi lucea de transpirație, iar nasul 
borcănat părea un felinar roşu. Barba cenuşie, 
neîngrijită, îi cădea până la jumătatea pieptului, 
ascunzând privirilor semnul de jad care îl vădea 
drept clarvăzător — prorok — şi, totodată, ucheny 
— învăţător al adevărului. Acesta insistase însă, 
încă din prima zi, când se ivise aici plin de colbul 
drumurilor Iberyei, asupra faptului că Geei nu-i 
păsa de formalităţi. Ea nu era o zeiță, Ea exista, 
pur şi simplu, iar oamenii puteau căuta să-i 
găsească unicitatea prin orice mijloace credeau de 
cuviinţă. 

— Ohohoo! mugi el, aruncându-şi braţul pe 
după grumazul castelanului. Ne întâlnim la timp, 
nu-i aşa, prietene? Tu, în drum spre mica ta 
conspirație, iar eu, spre servitoarea mea cea nurlie. 
Distracţie plăcută! 

Chiar şi după numeroşii ani pe care şi-i 
petrecuse aici, francey-ul său rămăsese la fel de 
atroce. 

Jovain se dădu un pas înapoi, iritat 

— Îţi cer iertare, sabio! rosti el, alegând cu 
grijă titlul cu care i se adresa. Da, am o întâlnire. O 

întâlnire de afaceri, mai exact. 

Încerca, în felul acesta, să-i atragă atenţia 
asupra discreţiei necesare. Mattas fusese şi el 
implicat, încă de la început, în calitate de om de 
legătură al lui Jovain, cu reţeaua de adepţi care se 
întindea din Iberya până dincolo de Ocean, în 
Merica, mai presus de guverne, naţiuni sau rase, 
rețea care avea drept unic ţel slujirea Geei. 
Apostolul recunoştea cu dragă inimă că, în alte 
privinţe, n-ar fi fost de nici un folos; n-avea 
chemare spre politică; vocaţia lui era să explice că 
viaţa e una şi să-i ajute pe cei care-i dădeau crezare 
să intre în inefabila comuniune. În rest, afirma el, 
viața ne e dată ca s-o trăim. Jovain îl invidia 
uneori. 

Vreme de o clipă, ochii mici ai ucheny-ului îl 
priviră țintă, cu precizia unei puşti, şi Jovain se 
întrebă cât de beat era, în realitate. Cu glas scăzut, 
îi spuse: 

— Castelanule, atât geologia, cât şi istoria ne 
arată ca vin clipe când evoluția ia o altă direcţie, 
cu totul nouă, spre bine sau spre mai rău. Se prea 
poate ca ceasul de față să fie dintre acestea. Şi 
dacă aşa e, atunci, fie să fie spre împlinire! 

Apoi izbucni în râs, slobozi un vânt sonor şi 
trase o duşcă din sticlă. Urându-i toate cele bune 
gazdei sale, îşi continuă drumul, clătinându-se. 

Jovain porni mai departe. 

Yago Dyas Garsaya îl aştepta în încăperea 
dinainte stabilită. Era un bărbat mărunţel şi bărbos, 
înveşmântat în bluza de in şi pantalonii strimţi 
specifici unui burghez aşezat din centrul Espayn- 
ului. Însă, după cum remarcase Irmali, se purta 
exact aşa cum ar fi fost de aşteptat din partea unui 
militar, ceea ce şi era, de fapt. Când Jovain îşi făcu 
apariţia, se ridică în picioare, rămânând ţeapăn, ca- 
n poziţie de drepţi. În fond, cel cu care se întâlnea 
avea şanse să devină viitorul căpitan al 
Domeniului. 

— Bună ziua, domnule, salută el într-un 
francey impecabil, purtând intonația specific 
gasconă. 

— Vă salut Vă rog să luaţi loc. Pot să vă ofer 
ceva? 

Jovain îl servi cu ţigări şi coniac, deşi el 
însuşi era împotriva fumatului. Dar oaspetele său 
merita mai mult decât curtoazia obişnuită. Era el 
însuşi un membru al clanului Talence, iar Dyas 
Garsaya era purtătorul de cuvânt al zheneralului 
din Espayn. 

Nu trecură decât câteva minute, şi Garsaya 
trecu direct la subiect, fără vreo introducere: 

— Cât de serios vorbiţi, în privinţa loviturii 
propuse? 

Jovain avu nevoie de întregul său curaj, 
pentru a-i răspunde la fel de direct: 

— Sunt sută la sută convins de reuşită. M-am 
străduit cât am putut să dau explicaţiile necesare, 
dar dați-mi voie să le recapitulez, pentru 
dumneavoastră, pe scurt. Apoi, dacă veţi considera 
poziţia mea ca fiind rezonabilă, vom putea trece la 
discutarea aspectelor practice. Sorbi o gură de 
alcool, încălzindu-şi gâtlejul, înainte de a trece la 
subiect. Aparţin Domeniului Ostrovului Ceresc. 
Vă rog să mă înţelegeţi, loialitatea mea se 
îndreaptă în această direcție. Pentru ea, am luptat, 
am căpătat răni, mi-am riscat viaţa — fiind tot 
timpul nesigur de ce trebuia să trag tocmai în 
oamenii dumneavoastră. Mai târziu... Poporul 
dumneavoastră este, în mare măsură, geean, iar eu 
am început să mă gândesc din ce în ce mai des la 
un nou ciclu al civilizaţiei lumii... Dar n-avem 
timp acum, să declamăm sloganuri. Îl cuprinse 
furia, şi mâna 1 se încleştă pe braţul fotohului. Un 
fapt e cert: Talence Donal Ferlay e mort. Era 
evident, pentru toată lumea, că el avea să fie 
urmaşul lui Toma Sark în scaunul de căpitan. Dar 
clanurile s-au grăbit deândată să îl înalțe pe fiul 
său lern la statutul de senior, şi sunt zvonuri că 

acest tehnocrat întârziat mintal ar putea să fie cel 
ales... Înghiţi în sec. Tocmai fiindcă sunt unul 
dintre duşmanii săi personali, sunt de părere că ar 
fi nimerit să acţionez acum, în folosul Geei Şi ura 
poate fi o unealtă a Foiţei Vieţii, nu-i aşa? 

Dyas Garsaya încuviinţă. 

— Bănuiesc că aşa e, spuse el. Vă daţi seama, 
eu nu sfiit adept Sunt ofiţer în slujba zheneralului 
meu. Desigur, am fi încântați să ştim că viitoarea 
conducere a Domeniului va fi mai favorabilă 
scopurilor legitime ale Espayn-ului, faţă de cele de 
până acum. Dacă, în plus, guvernul acesta ar fi 
geean... Într-adevăr, acesta ar putea fi nucleul unei 
civilizații a viitorului! Trase cu sete din ţigară. 
Prea bine, spuse el. Să discutăm acum chestiunile 
practice. Nimeni nu poate şti cu siguranță cum vor 
decurge lucrurile. În acest moment, un candidat 
mai puţin controversat decât Ferlay ar putea fi 
imposibil de înlăturat Dar în cazul în care ar 
apărea o asemenea eventualitate... Veţi avea nevoie 
de arme. Espayn nu vi le poate furniza direct. Dacă 
nu altceva, spionajul Ostrovului Ceresc ar afla că 
producem mai multe decât folosim, le-ar lua urma 
şi ar afla unde sunt trimise. Avem însă legăturile 
noastre în Yuan, în Merica... Acestea ar putea 
foarte bine servi drept intermediar, aranjând şi 
transportul... Mă înţelegeţi? Iar munţii aceştia sunt 
un loc ideal pentru a vă antrena oamenii, cu cea 
mai mare discreţie... Da, trebuie neapărat să stăm 
de vorbă în amănunt, domnule. 

Jovain îşi umflă pieptul, cu gândul la gloria 
viitoare. 

„Frunză-de-Viţă, o, frumoasa mea Frunză-de- 
Viţă, toarnă-mi razele de soare 

Din sticlele în care-au fost închise, în 
amintirea verilor de mult trecute, a apusurilor 

alungate de îngheţ, 

Din podgoriile unde  ciorchinui s-au 
împurpurat, 

Îndulcindu-se, precum sărutul dat de-o fată 
unui băiat 

La o răscruce... 

Să coste cât o costa! 


Aldebaran nu e atât de roşu-ntre Hyade, 

Precum e vinul rubiniu ce-mi încălzeşte 
inima. 

Nici aurul soarelui nu străluceşte-atât de alb, 

Pe mările-ngheţate, 

Cum străluceşte acela ce mi-l torni acum. 

Să bem, până când vremea veni-va să 
plecăm!" 


— „din nou, muzele şi-au adus prinosul, 
încheie Plik. Stoarse un ultim acord distorsionat 
din mandolină, pe care o aruncă deoparte, apoi: A 
fost destul! Ba chiar prea mult. Umple-mi din nou 
paharul, vrei, iubito? 

Aşezată în faţa lui, Sesi îl privi surprinsă, la 
fel ca şi cei patru muşterii aşezaţi la masa de 
alături: un marinar, doi muncitori şi un ţăran venit 
la piaţă. Aceştia, împreună cu poetul, erau singurii 
clienţi aflați, în acel moment, în Pey-d'Or. 
Deoarece nu se aştepta la prea mare aglomeraţie 
până ceva mai târziu, când oamenii aveau să-şi 
termine cina, iar patronul urcase la etaj, ca să 
mănânce şi el. 

— De ce te-ai oprit? îl întrebă crâşmăriţa. E 
un cântec frumos. 

— E pueril, pufni angleymanul. E atât de 
banal, încât scârțâie. Zeița n-are nimic de-a face cu 
toate astea. Pur şi simplu, n-am mai avut chef să 
îndrug banalităţi despre băutură şi dragoste, când, 
de fapt, aş fi putut să beau liniştit şi, poate, mai 
târziu, chiar să fac amor, deveni el impudic. 

Sesi clătină din cap. 

— Dar nu mie mi-era dedicat cântecul ăsta? 
Iar tu te-ai oprit exact la mijloc. 

Plik oftă. 

— Da, intenția mea fusese să îţi aduc un 
omagiu, dar ceea ce am cântat nu era demn de tine, 
iubita mea Frunză-de-Viţă. Clătină din cap, plescăi 
din buze şi se strâmbă. Ori poate că era, ceea ce ar 
fi şi mai groaznic. Am să-ţi compun ceva mai bun, 
îți promit. Ah, dar mi-ai putea oferi ceva mai multă 
inspirație, scumpo. Ce-ar fi să începi cu nişte vin 
de Burgundia? 

— Fac eu cinste, Plik, se oferi unul dintre 
muncitori. 

Vorbea în brezhoneg. 

— O, îţi mulţumesc, Roparzh, îi răspunse 
poetul în aceeaşi limbă. Fă-o de vreo două ori, şi 
probabil c-am să mă simt în stare să mai cânt un 
cântec, unul adevărat, cu sânge-n vine, de astă 
dată. 

— Ce-ar fi să ne cânţi unul în limba noastră? 
N-am prea înţeles ce ziceai în angley. Ce-ai zice de 
"Balada banditului"? Se întoarse către tovarășii 
săi. Şi vouă vă place, nu-i aşa? Aşa e, Koneg? Şi 
lor le va plăcea, ştiu asta. Te-nviorează, vă spun. 

Plik se gândi o clipă. 

— E cam subversiv, asta e. În strofele sale 
lungi, celebra isprăvile amoroase şi faptele de 
arme ale legendarului Jakez, cel care, în urmă cu 
cinci veacuri, condusese revolta ţăranilor 
împotriva unui mestromor tiranic. M-aş îndoi că v- 
ar plăcea atât de mult, de n-aş fi auzit că toată 
lumea mârâie nemulțumită, şi-n Kemper, şi la ţară. 

Roparzh se scarpină gânditor în cap. Koneg 
scrâşni din dinți şi spuse: 

— Aşa e. Ştii cât de mult au crescut prețurile 
la mâncare? Şi chiriile, şi toate celelalte... Doar 
salariile noastre au rămas la fel. Şi crezi că Liga 
noastră îl poate convinge pe maestrul de comerţ să 
ni le crească? Nu! 

— Ligile din oraş au făcut tărăboi... Începu 
fermierul. 

— Nu vor merge până într-acolo încât să 
treacă peste capul mestromorului, făcând apel la 
sfinţi, nu te teme. 

— Iubiţu voştri sfinți nu ştiu de plângerile 
voastre sau nu le pasă? îi zgândări marinarul. 

Nu era primul din această încăpere care 
vorbea aşa despre aerogeni, dar Sesi îi scoase 
limba, indignată, ceea ce îl făcu pe Plik să 
intervină: 

— Nu e vina lor. Legea lor, prin tratatul de 
anexare, le interzice să se amestece în treburile 
interne ale statului. Dacă ar face-o, voi înşivă aţi fi 
primii care aţi sări cu gura, urmaţi de toate 
celelalte popoare din domeniu. 

— Dar nu-i nici vina noastră, a agricultorilor, 
îl întrerupse ţăranul. Ne-ar jupui şi pe noi, dacă nu 
i-am putea ţine la respect. Chiar şi aşa, noi nu-i 
putem împiedica să aducă grâne mai ieftine din 
sud, din afara Ar-Mor-ului. Vom fi ruinaţi, dacă nu 
reuşim să ne luăm combine moderne, cu zece cai. 
Aveţi idee cât costă aşa ceva? 

— Ah, dați-le dracului de ligi, bombăni 
marinarul. Daţi-le naibii, pe toate. Vor fi fost ele de 
folos odinioară, când oamenii trebuia să se adune 
laolaltă pentru a face ceva, dar, la ora asta, e doar 
un jug sâcâitor pe capul vostru. 

— Ideea asta, a jugului, are un oarecare 
farmec inefabil, remarcă Plik. 

Sesi se ridică şi plecă grăbită, să mai aducă 
vin. 

— Cu ce ar putea fi ligile înlocuite? se 
interesă Roparzh. 

— Cu nimic, îi răspunse marinarul. Aboliți-le. 
Aboliți şi funcția de maestru de comerţ, şi orice 
altă funcție blestemată pe care am moştenit-o din 
trecut. Oamenii să-şi câştige pâinea aşa cum cred 
de cuviinţă, să înoate sau să se înece de unii 
singuri. Dacă vor să coopereze, n-au decât, dar să 

o facă datorită liberei lor alegeri, având oricând 
dreptul să se retragă. 

Țăranul îl privi cu o uimire crescândă. 
Orăşenii, care mai avuseseră de-a face cu 
asemenea idei, căzură pe gânduri. Sesi se întoarse, 
aducând paharul lui Plik, umplut cu vin. Acesta 
sorbi îndelung din el. 

— Nimeni n-ar şti pe cine se poate bizui, 
spuse Koneg după o vreme. 

— Aşa fac în Merica sau, cel puţin, în 
Uniunea de Nord-Vest, îi replică marinarul. Și 
merge, credeţi-mă. N-am văzut cu ochii mei, nici 
nu sper să ajung vreodată atât de departe, dar am 
stat de vorbă cu marinari de prin părțile acelea, 
care au ajuns până aici... 

Uşa din capul scărilor se deschise. O boare de 
aer rece risipi fumul adunat în tavernă. Afară 
ningea şi seara prinsese a cobori. Lampioane 
colorate străluceau de-a lungul străzii, ca în 
întregul oraş, de altfel, căci mai rămăseseră doar 
trei zile până la solstițiu. 

Două persoane coborâră treptele, închizând 
uşa în urma lor. Pălăriile şi mantalele le erau pline 
de zăpadă. Plik se holba o vreme la cei nou-veniţi, 
după care exclamă: 

— Vorbim de-un as, şi uite chinta roială! A 
sosit şi autoritatea absolută în persoană, dacă mai 
vreți să vă continuaţi dezbaterea despre Uniunea 
de Nord-Vest. Se ridică, lung şi slăbănog, şi schiţă 
o plecăciune. Bun venit, doamnă şi domnule, spuse 
el, în angley. Veniţi să beţi cu noi. Sunt convins că 
asta aveaţi de gând să faceţi, dar asta nu mă poate 
împiedica să vă invit. 

Perechea se apropie. 

— Mu de mulţumiri, îi răspunse bărbatul într- 
un francey fluent, marcat de un uşor accent. Nu e 
oare această limbă preferabilă pentru restul 
grupului? Se cuvine ca străinii să fie politicoşi. 

Ajunse lângă masă şi se opri. Era un bărbat 
scund şi mai degrabă urât, cu nas îngust ca un 

cuţit, cu ochi îngheţaţi, cu barba scurtă, cenușie. 
Avea dinți neîngrijiți. Veşmintele îi erau greu de 
descris, ca şi cele ale însoţitoarei sale. Atenţia 
bărbaţilor se mută îndată asupra femeii, şi nu 
numai fiindcă priveliştea unei femei în pantaloni 
era destul de rară pe-aici. Era înaltă, blondă, tânără 
şi frumoasă, şi ceva în atitudinea ei exprima 
fermitate, deşi încă nu apucase să rostească o 
vorbă. 

Rămas în picioare, gesticulând larg cu 
paharul în mână, Plik începuse să facă 
prezentările: 

— „lar aceasta este adorabila Sesi, al cărei 
nume adevărat este, eu am decretat, Frunză-de- 
Viţă, şi ea este gata să vă servească. Ce doriţi, 
dragi oaspeţi? Comandaţi orice, plătesc eu, dacă 
nu cumva tovarăşii mei vor dori să-şi aducă 
modesta contribuţie. Nu avem parte de vizita unor 
înalți ofiţeri din Uniunea de Nord-Vest în fiecare 
ZI, în taverna noastră preferată. De fapt, s-a mai 
întâmplat vreodată aşa ceva? Nu. Aşadar, în 
numele conducerii, vă urez bun venit. 

Bărbatul zâmbi cu un farmec surprinzător şi li 
se alătură, făcându-le semn cu mâna. 

— Numele meu e Mikli Karst, spuse el. 

— Sunt Ronica Birken, îi informă femeia. 
Domnule, dumneavoastră sunteți poetul despre 
care am auzit? 

Francey-ul ei era acceptabil. 

— Din când în când, mai leg şi eu câte o 
rimă, două, îi răspunse Plik. 

Cei doi se aşezară la masa lui, şi Sesi le luă 
comanda, „tot ce vrei tu, frumoasa mea, în limita 
acestei pungi cam uşurele". 

Mikli Karst scoase la iveală o tabacheră, 
servindu-i pe cei din jur cu ţigări, dar aceştia îl 
refuzară. Plik o rugă pe Sesi să îi aducă pipa sa de 
lut. Karst îşi aprinse o ţigară, folosindu-se de o 
unealtă cu benzină care suscită numeroase 

comentarii din partea celor prezenţi. Apoi, 
oaspetele trase din ţigară şi întrebă, vădit mirat: 

— De unde aţi ştiut cine eram şi de unde 
veneam? Nu credeam că norrmenii sunt chiar atât 
de des văzuţi prin Uropa. 

— Aaa, dar ştiam că o navă din ţara 
dumneavoastră a sosit în port cu două zile în urmă, 
le explica Plik. O navă impresionantă, domnii mei, 
adăugă el, pentru ţăran şi Sesi. Ar trebui să o 
vedeţi, câtă vreme se mai află aici. E un catamaran 
gigantic, cu patru catarge, având la bord chiar şi un 
avion. Privirile i se mutară din nou spre cei nou 
veniţi, îndeosebi spre Ronica. Destul membri ai 
echipajului au trecut ieri pe-aici. Cântam, şi se 
pare că lor le-a plăcut. Îndrăznesc să cred că de la 
ei aţi auzit vorbindu-se despre mine şi aţi venit 
imediat ce aţi putut, nu? 

Ronica încuviinţă. 

— Aşa e. Îmi plac cântecele frumoase. Şi 
poate c-aţi vrea şi dumneavoastră să auziţi câteva 
de-ale noastre. 

— Cu siguranţă, deşi nu ştiu dacă voi fi în 
stare să descifrez versurile. Plik scoase din 
buzunar o punguţă cu tutun şi începu să-şi umple 
pipa. Dintre oamenii dumneavoastră, doi reuşesc 
să se descurce cât de cât în angley. Mi-au spus că 
ați venit aici direct din Espayn-ul de Nord şi-aţi 
zăbovit în portul Bylba vreme de trei săptămâni, 
înainte de a veni încoace. Nu ştiau prea bine de ce. 
Ne puteţi lămuri dumneavoastră? 

Mikli ridică din umeri. 

— Ne aflăm într-un fel de misiune 
diplomatică, spuse el. Eu şi însoțitorii mei am avut 
treburi în interiorul Espayn-ului. Cei care vor să ne 
vadă nava, aici, în Kemper, n-au de ce să se 
grăbească, fiindcă va sta ancorată aici mai multe 
luni, în vreme ce echipa noastră va avea multe de 
făcut pe teritoriul ţării dumneavoastră. Unele 
dintre afacerile noastre se referă la comerţ, la 
tarifele vamale, de exemplu, iar altele privesc 

interese comune. Regret că nu mi-e îngăduit să 
spun mai multe. 

Nimeni nici nu aştepta aşa ceva. Aristocraţii 
din Domeniu nu obişnuiau să îşi ducă tratativele în 
public. 

— În cazul acesta, replică Plik, sper că ori de 
câte ori treburile vă vor aduce prin Kemper, veţi 
zăbovi şi la Pey-d'Or. Acum însă să trecem la 
lucrurile fundamentale ale existenţei: să ne 
îmbătăm. 

Fu o seară cu adevărat memorabilă, deşi 
nimeni nu îşi amintea mare lucru despre cum se 
sfârşise. Câţiva îşi mai aminteau că, spre sfârşitul 
petrecerii, Ronica Birken urcase pe o masă, cu 
pocalul ridicat, şi strigase ceva despre răsăritul lui 
Orion. Mikli Karst se grăbise să o reducă la tăcere. 
Nimeni nu ştia despre ce era vorba. Străinii erau 
ciudaţi. 


IX 


Când iahtul său pătrunse în golf, Terai 
Lohannaso începu să strângă pânzele. La sfârşit, 
rămase câteva clipe cocoţat în vârful cmcetei, 
lăsându-se copleşit de priveliştea lumii. 

Vântul bătea dinspre port, răcoros, purtând un 
iz plăcut de sare. Cerul era de un senin strălucitor, 
iar valurile păreau de safir presărat cu diamante şi 
încrustat cu smaralde, acolo unde soarele le 
întâlnea crestele. Dar erau vii, mişcătoare, ca 
argintul viu. De-aici, de sus, le auzea vuietul şi 
şuierăturile.  Vigoarea lor i se transmitea, 
pătrunzându-l. Deasupra capului său, pescăruşii se 
învârteau, ţipând. În faţa ochilor săi se desfăşura 
panorama munţilor, de-a lungul țărmului întreg. 
Acolo, la poalele lor, era cuibărit oraşul său. 
Culmile erau, în mare parte, împădurite, de un 
verde crud, de vară. Ici-colo, monotonia pădurii 


175 


era întreruptă de un râu prăvălindu-se printre 
stânci, spre mare, ori de vreun câmp cultivat, pe o 
terasă, gata de seceriş. Deasupra munţilor, spre 
apus, nori albi lâncezeau, auriți pe alocuri de 
soarele gata să apună. 

Terai strigă de încântare şi, ridicându-se pe 
vârfuri, plonjă, lăsând în urmă nava. Străpunse apa 
ca o săgeată spre adâncimile mai reci, care, 
întunecându-se, treceau de la culoarea ambrei la 
cea a ametistului. Cu trupul întreg mângâiat de 
undele limpezi, înotă spre suprafaţă şi văzu o 
formă  lunguiață apropiindu-se. Hiti, delfinul 
familiei, îi însoţise toată ziua, jucându-se de-a v-aţi 
ascunselea prin valuri şi, cu fiecare salt, 
implorându-i să i se alăture, pentru a se juca. 

Ţâşniră la suprafaţă în acelaşi timp. Cel aflat 
la cârma navei, fiul cel mare al lui Terai, Ranu, 
făcu o voltă şi iahtul îi ocoli. Lângă el, cu o mână 
pe şoldul lui, se afla prietena sa, pe care o 
invitaseră să-i însoţească. Mezinul lui Terai, Ara, 
era şi el lângă prietena sa, iar Mari, fiica mai 
vârstnică, îşi adusese iubitul actual. Erau supli şi 
aveau tenuri arămii, strălucitoare, părul le era 
zburlit şi erau sumar îmbrăcaţi ori chiar despuiaţi; 
în total, formau o privelişte minunată, sprijiniți cu 
toții de balustradă. (Parapara, fiica cea mică, 
alesese să îşi petreacă această primă zi a vacanței 
la o petrecere pentru copi. Deşi fără cuvinte, 
dăduse de înţeles că, la zece ani, era de ajuns de 
mare pentru a fi tulburată de atmosfera erotică pe 
care nu era îndeajuns de matură ca să o 
împărtăşească. ) 

— Ehei! strigă Terai. Aruncaţi ancora şi 
haideţi să înotaţi! 

Grupul aflat la bord schimbă priviri 
semnificative. 

— Ştii, tată, îi răspunse Ranu, uşor stânjenit, 
ne gândeam că ar fi mai bine să ne întoarcem. Ne 
gândeam să, ăăă... N-are importanţă, dar am 
prefera să ne întoarcem. 


176 


Terai zâmbi. La ce mă aşteptam? La vârsta 
lor, opt ore petrecute pe mare, alături de cineva 
îndeajuns de bătrân pentru a fi socotit un moş, e 
mai mult decât suficient. A fost distractiv, dar 
acum ar avea nevoie de intimitate, pentru a face 
dragoste. 

— Cum vreţi voi, le răspunse, făcându-le 
semn că nu se simţea jignit de refuzul lor. Eu mai 
rămân o vreme, voi însă luaţi-o înainte. 

— Eşti sigur, tată? îl întrebă Mari. 

Terai înotă mai aproape. 

— Draga mea, spuse el, pot să îi răpun la 
trântă pe amândoi fraţii tăi, în trei cazuri din trei; 
în plus, Hiti e aici şi mă poate ajuta, dacă mă simt 
cumva obosit. 

Pe deasupra, sunt încă în stare să îi ofer o 
mulțime de plăceri mamei voastre. Înainte de asta, 
aş vrea însă să mai înot. Am fost plecat prea mult 
timp. 

Fusese plecat în calitate de membru al 
Colegiului Electoral, din partea tribului Uriwera. 
Regina era bătrână şi sănătatea îi era şubredă; erau 
vremuri nesigure; era înțelept să se discute 
dinainte cine avea să fie onorat prin înălţarea pe 
tron. Puterile monarhului erau limitate, teoretic, 
însă, din punct de vedere practic, ele sporeau 
considerabil dacă deţinătorul lor se pricepea să 
folosească cum se cuvine mana, forţa morală 
oferită de funcția sa. Terai respinsese în mod 
repetat cererea sfatului bătrânilor de a reprezenta, 
ca magnat, tribul Uriwera în Parlament. Nu numai 
că aceasta ar fi însemnat renunţarea la postul pe 
care îl deținea în cadrul Marinei, dar nici nu în 
plăcea politica, nici măcar politica formalistă a 
consensului practicată într-o societate 
conservatoare, cum era cea a maurailor. Simţise 
însă că datora acest serviciu tribului său, în plus 
faţă de ceea ce dăduse, şi dădea în continuare ţări 
sale, ca întreg. 

Ranu rise. 

— Ce-ai zice să încercam mâine trânta aceea? 
Bine, tată, am să duc eu nava la țărm. Ştii, s-ar 
putea să nu ne întoarcem acasă pentru cină... 

— Aş fi dezamăgit de voi, dacă v-aţi întoarce, 
i-o întoarse Terai, în vreme ce barca îl lăsa în 
urmă, în hohotele de râs ale tuturor. 

Sunt copii buni, gândi el. Nu cred că relaţiile 
lor de acum au să dureze, cu excepția, poate, a 
celei dintre Ranu şi Alisabeta, dar nu m-ar deranja 
să-i văd pe oricare dintre ei căsătorindu-se cu 
alesul ori aleasa inimii de acum. Tinerilor le place 
să exploreze totul, înainte de a se aşeza la casele 
lor. Strâmbă din nas. Sunt altfel decât cei pe care 
i-am văzut, din păcate prea adesea, pe la oraş. 

De ce oare? se întrebă, pentru a mia oară. Vor 
s-o rupă cu obiceiurile din deceniile trecute, 
maimuțăresc modele străine, fac mare caz de 
„corupția morală, care apare atunci când ţinem 
lumea închisă în colivia unor instituţii demodate” 
şi, între timp, înrolările în Marină au scăzut 
dramatic, de-a dreptul alarmant... Da, Războiul 
Energiei a fost un şoc; mi-a arătat şi mie că noi nu 
suntem îngeri. Dar trebuia dus până la capăt — nu- 
i aşa? — dacă aveam de gând să lăsăm copiilor 
noştri o planetă curată şi sigură, aceloraşi copii 
care, azi, se plâng de ceea ce am făcut... Și, Lesu 
Haristi, s-a sfârşit deja de douăzeci de ani! 

Fornăitul lui Hiti îl readuse la realitate, 
smulgându-l din gânduri. Îi fu recunoscător pentru 
asta. Nu-i stătea în fire să-şi macine nervii cu 
gânduri negre. 

Împreună cu delfinul purcese către golf. 
Numeroase vase erau ieşite în larg, iar echipajele 
care îl vedeau se apropiau puţin, pentru a-l saluta 
vesel. Ajungând deasupra unui recif, se scufundă, 
ajutat de tovarăşul său, pentru a admira bancurile 
de peşti multicolori şi formațiunile coralifere. Nu 
putea rezista sub apă decât maximum trei minute, 
dar nu voia decât să-şi readucă în memorie 

priveliştile superbe văzute în nenumăratele 
scufundări efectuate cu echipament adecvat. 

Ce minunat, misterios şi proteic era acest 
Pământ... Şi cât de sfâşietor de vulnerabil! 

Puțin obosit, după ce ieşi la suprafaţă, Terai 
încălecă pe spinarea lui Hiti, parcurgând astfel 
ultimul kilometru care îl mai despărțea de 
debarcadere. Ajuns acolo, urcă la bordul iahtului 
său, acum pustiu, îmbucă în trecere o felie de 
şuncă, se şterse cu un prosop şi îmbrăcă o cămaşă 
şi pantaloni, încălțându-se cu sandale. Soarele 
dispăruse, înghiţit de norii de la apus, iar răcoarea 
îl determină să îmbrace mai mult decât un simplu 
sarong. Poate că vârsta începuse să-şi arate colții şi 
altfel decât prin firele cărunte ori ridurile mărunte. 

Oraşul nu era foarte mare, fiind construit în 
jurul bazei reprezentate de piață şi de micile 
industrii locale. Asemenea, mai degrabă, 
locuitorilor unei insule izolate, decât 
n'zealannezilor moderni, membrii tribului Uriwera 
preferau să locuiască în case familiale răspândite 
pe un teritoriu imens, cultivând pe proprietățile lor 
o mare parte din cele necesare traiului şi chiar 
pentru un troc avantajos. Cei ce se mutaseră aici 
din interior, lăsaseră munca grea în seama celor 
câțiva antreprenori locali. 

Casele de lemn, decorate cu picturi sau 
sculpturi, se aliniau de-a lungul unor străzi largi, 
pavate cu cărămidă, care urcau panta muntelui. Era 
plin de copii şi de animale, din verande se auzeau 
muzică şi râsete, iar la taverna din piaţa centrală se 
dansa cu multă voie bună. Coroanele copacilor se 
arcuiau deasupra drumurilor: palmieri, kauri, matai 
şi ulmi. Printre frunzele lor, păsărele ciripeau 
vesel. În faţa fiecărei locuinţe era plin de flori şi de 
viţă de vie, care umpleau amurgul de miresme ce 
se amestecau cu aromele ce răzbăteau de prin 
bucătării. 

Wahines şi kanakas se opreau ca să-l salute pe 
Terai. Mulţi dintre ei vrură să-l oprească pentru a 

sta de vorbă, ori chiar îl invitară în case, la un 
pahar, dar Terai se eschivă politicos. Abia aștepta 
să ajungă acasă, la soţie, să o aştepte pe micuța 
Parapara să se întoarcă, să cineze în faţă focului 
din vatră. Invitaţule însă îi făceau plăcere. Unele 
familii din protipendadă deveniseră, cu timpul, 
aproape străine de oamenii de rând, deşi nu erau cu 
nimic mai presus decât cei din familia Lohannaso. 
Terai îşi administra cu pricepere proprietatea, era 
acționar principal în compania maritimă Bivolul 
Roşu, avea numeroase misiuni în spionajul naval, 
şi totuşi reuşise să nu-şi piardă nici unul dintre 
prietenii din copilărie. Era mândru de asta. 

Deşi era destul de bogat, casa sa nu se 
deosebea prea mult de celelalte. E drept, domina 
un peisaj magnific, dar nu era mai mare; casele în 
care locuiau cei care lucrau pentru el aveau alături 
câte o mică fermă sau vreo crescătorie. Nimic nu 
era ostentativ, nici casa, nici dependinţele care 
includeau grajduri şi ţarcuri, nici atelierul în care 
lui Terai îi plăcea să zăbovească din când în când. 
Avea acasă o colecție de obiecte aduse din toate 
colţurile lumii, dar nici chiar asta nu constituia 
ceva neobişnuit printre navigatorii din Federaţia 
Maurai. 

Trecu pragul uşii din faţă, rămasă, ca de 
obicei, deschisă. Antreul era puternic luminat. 

— Ei! strigă el. E cineva acasă? 

Soţia sa îşi făcu apariţia. Se apropie de ea şi o 
îmbrăţişă, căci, deşi trecuse de patruzeci de ani, 
Elena era la fel de ademenitoare ca la început. Era 
înaltă, ca şi el, iar şuviţele albe din păr erau 
asemeni valurilor mării, fosforescente în întuneric. 
Se născuse în familia Bowenu din tribul Te 
Karaka; se întâlniseră când Marina îl trimisese pe 
Terai să-şi completeze studiile la şcoala de 
inginerie la care studia şi ea. Deveniseră amanți 
imediat după aceea, îşi scriseseră atâta timp cât el 
luptase în Războiul Energiei, iar apoi, de îndată ce 

părinţii reuşiseră să semneze tradiționalul acord şi 
să facă pregătirile necesare, se căsătoriseră. 

— Mmmm..., îi mormăi el la ureche. Miroşi a 
femeie. Apoi, simţindu-i încordarea, se dădu un 
pas înapoi şi, ţinându-şi în continuare mâinile pe 
şoldurile ei, o privi în ochi, încercând să ghicească 
ce anume o frământa. Ceva nu-i în regulă, nu-i 
aşa? 

— Nu ştiu, îi răspunse ea. Ai primit azi un 
mesaj prin radio de la însuşi Aruturu Haakonu. Ți- 
a transmis să mergi la el imediat, indiferent dacă îți 
convine sau nu. Terai se strâmbă, muşcându-şi 
buzele. Mi-a spus că ştia că ai fost plecat în 
calitate de elector şi-i părea rău că te târăşte din 
nou la datorie, continuă Elena. Altceva nu mi-a 
explicat. Dar mă îndoiesc că i-ar arde de glumă 
dacă situaţia n-ar fi gravă. 

— Ai dreptate, încuviință Terai. Nu-i prea 
arde de glume, de când fiul său a fost ucis....Fie. 
Voi lua trenul mâine dimineaţă, din Napiri. Vrei să 
mă conduci la gară şi să îmi aduci calul acasă? 

— Sigur că vreau. Crezi că altcineva i-ar 
face asemenea favoruri? 

Zâmbind, îl mângâie pe obraz. 

— Nu trebuie să pornim decât în zori ca să 
ajungi la timp, şi vei avea timp destul să dormi în 
tren. Cât eşti de obosit? 

— Nici măcar pe jumătate din cât de obosiţi 
vom fi amândoi, râse el. 

Erau un cuplu de marinari de modă veche. 


2 


Majoritatea clădirilor din Wellantoa erau 
solide, construite din piatră, cărămizi şi ţigle, 
văruite ori zugrăvite în culori pastelate. Pe fiecare 
acoperiş se afla un colector solar. Nici aici, 
locuitorilor nu le plăcea înghesuiala. Colinele care 
dominau golful erau pline mai degrabă de parcuri 


181 


publice şi de grădini familiale decât de locuinţe. 
Între diferitele puncte de interes se întindeau, din 
acest motiv, distanţe de kilometri întregi. Puţini 
dintre localnici se simțeau însă stânjeniți de aceste 
distanţe, în ciuda reputației lor de pretenţioşi. La 
urma urmei, aveau la dispoziţie biciclete, cai, 
trăsuri, tramvaie şi, în majoritatea ocaziilor, 
propriile picioare. Climatul blând al zonei făcea ca 
plimbările să constituie o adevărată plăcere. Pentru 
cazurile de urgenţă, existau vehicule motorizate: 
taxiuri, ambulanţe, maşini de pompieri sau de 
poliţie. Cheiul era aglomerat şi zgomotos, la fel 
gara şi zona fabricilor, însă, în general, era o 
comunitate liniştită. 

Profilându-se pe fundalul Munţilor Tararua, 
Amiralitatea domina, prin înălțimea ei, o mare 
parte din oraş. La egală distanţă, în capetele opuse 
ale aceleiaşi străzi, se aflau Palatul şi Parlamentul. 
Ceva mai jos, dincolo de frumosul campus 
universitar, se înălța clădirea sobră a Muzeului 
Regal de Ştiinţe. Din clădirea Amiralității, se 
vedea până dincolo de strâmtoare, spre South 
Island. În acea zi însă, furtuna bântuia Marea 
Tasmană şi ploaia răpăia neostoit, cufundând 
priveliştea într-o negură cenuşie. Era o vreme 
prevestitoare de rele, ar fi spus superstiţioşii. 

Terai nu făcea parte dintre aceştia, dar nu 
reuşca să îşi dea seama cu nici un chip de ce fusese 
chemat aici, care erau motivele acestei urgenţe. 

Sus, aproape de tavan, emblema Corpului de 
Spionaj constituia una dintre puţinele pete de 
culoare din încăperea vastă; imaginea ei, un vultur 
pe o stâncă, reamintea vizitatorilor răul pe care îl 
reprezenta acest ucigaş de oi. Singurele obiecte 
personale erau fotografiile fiului mort al lui 
Aruturu, Ruori, şi cea a familiei rămase în viaţă, 
aşezate, ambele, pe masa de lucru, un model la 
scară redusă al navei la bordul căreia ocupantul 
încăperii servise în Războiul Okkaidan, şi o 
pereche de sulițe pe care acesta le adusese din 

Africa, în vremea când lucrase ca agent de teren, 
încrucişate pe o panoplie fixată pe peretele din 
spatele său. Restul pereţilor erau acoperiți cu 
rafturi de cărți şi fişete cu dosare, construite din 
lemn de esenţă tare, conform scopului precis 
căruia îi fuseseră destinate. Obişnuita imagine a 
Triadei lipsea. Şeful Corpului nu era un credincios 
al lui Tanaroa, Lesu şi Nan; de fapt, nu credea în 
NIMIC, cum îi mărturisise lui Terai într-o clipă de 
relaxare; credea doar în efemeritatea omului, într-o 
lume, şi ea, efemeră. 

— Îţi mulţumesc că ai răspuns atât de repede 
chemării mele, căpitane Lohannaso, rosti el în 
clipa intrării celuilalt. 

Îşi chemă secretarul şi-i ceru să aducă ceaiuri. 
Apoi se interesă de familia lui Terai şi petrecură 
câteva minute discutând despre şansele echipei 
locale de fotbal. Se pricepea de minune să se 
poarte cu subordonații. Rămânea acelaşi aristocrat 
din tribul Aorangi, pătruns de tăria şi splendoarea 
muntelui. 

Acum stătea sprijinit de masa de lucru 
lustruită, şi singurul său ochi sănătos strălucea atât 
de intens, încât scotea în evidenţă şi mai mult 
artificialitatea celuilalt. Ochiul sănătos îi era 
cenuşiu, părul şi barba care îi cădea până pe piept 
erau albe, iar trăsăturile îi erau boțite şi palide. 
Trăsăturile  ingliss ale strămoşilor săi erau 
dominante atât în spirit, cât şi în înfăţişare, gândi 
Terai. 

Asta nu-l împiedica însă să fie plăcut la vorbă 
şi să nu se grăbească să treacă la subiect. Concesia 
făcută de el temperamentului maurai lua forma 
unei discursivități didactice. 

— Te-am chemat, căpitane, fiindcă eşti unul 
dintre cei mai capabili agenți operativi pe care-i 
avem în această perioadă în care am avea nevoie 
de mult mai mulți oameni ca dumneata. Tu înţelegi 
pericolele prezentului mai bine decât supuşii de 
rând ai Maiestăţii sale. Lucrurile au mers prea uşor 

vreme de secole. Tu însă nu consideri hegemonia 
noastră ca pe un dat imuabil. 

— Sunteţi amabil, domnule amiral, mormăi 
Terai, căutându-şi pipa prin buzunare. 

Amiralul emise un sunet gutural care, cu 
indulgență, putea fi considerat drept un chicot. 

— N-a fost tocmai amabil din partea mea să 
te aduc aici, când, de fapt, ai fi meritat din plin o 
permisie lungă... Cu atât mai puţin, pentru o 
misiune cum e cea la care mă gândesc. O misiune 
care, în primul rând, n-ar fi trebuit să existe 
niciodată. 

— Chiar aşa, domnule? 

Privirea singurului ochi se aţinti undeva, 
departe. 

— Colegii noştri de dinaintea Prăbuşirii n-ar 
fi putut fi luaţi prin surprindere, aşa ca noi. În 
comparaţie cu ei, noi, ca oricine altcineva pe 
Pământ, suntem naivi, ignoranţi, lipsiţi de personal 
suficient, de echipament şi de resurse. N-am avut 
inamici care să ne impună o anumită eficienţă. Dar 
despre toate astea, m-ai mai auzit vorbind. Aruturu 
îşi îndreptă privirea pătrunzătoare spre Terai. Iată- 
ne, în sfârşit, în faţa unui adversar care s-a gândit 
mult la ceea ce avea de făcut, prestând o grămadă 
de muncă de teren. Un adversar pe care eşti, de 
departe, cel mai indicat ca să îl înfrunţi. Terai 
ridică sprâncenele a mirare, aşteptând. E în 
legătură cu călătoria ta în Laska de acum cinci ani, 
preciză Aruturu. 

Terai se strâmbă. 

— Misiunea aceea ar putea fi cu greu 
catalogată drept unul dintre succesele mele. 
Bănuiesc de mult timp că am fost tras pe sfoară şi 
c-am fost norocos că am scăpat cu viaţă. Dovezi 
însă n-am găsit. 

— Iar eu bănuiesc că ai ajuns mai aproape de 
o anume descoperire decât toţi agenţii pe care i-am 
trimis în zona aceea până atunci şi de atunci 
încoace. Dimensiunile enorme şi sălbăticia locului, 

faptul că acea societate e prea la întâmplare 
organizată, cu blestematele ei sălaşuri, ne-au 
împiedicat să ne infiltram în măsura în care ar fi 
fost necesar... Mă rog... Ceea ce m-a făcut să mă 
gândesc la tine a fost un nume prezent în 
rapoartele pe care le-am primit: Mikli Karst. 

Terai fu cât pe-aci să-şi scape pipa din mână, 
dar o prinse la timp şi începu să se joace cu ea. 

— Mă surprinde, domnule amiral, că vă mai 
amintiți că între mine şi omul acela a existat o 
anumită legătură. 

— Am o memorie excelentă, căpitane 
Lohannaso, şi un sistem de regăsire a datelor şi 
mai eficient. Nu m-ar mira însă ca propria 
dumitale memorie să se fi înceţoşat după un şir 
atât de lung de misiuni. Pe chipul lui Aruturu apăru 
un rânjet. Desigur, norrmenii te cunosc ca pe un 
cal breaz, astfel încât nu ne-ai mai fi de mare folos 
acolo, la ei. Ce-ai zice însă să-ți întâlneşti 
adversarul pe un teren neutru, nou pentru voi 
amândoi? 

Afară, vântul şuiera, ploaia ropotea pe 
pervazul ferestrei, iar din încăperea alăturată se 
auzea ţăcănitul insistent al unei maşini de scris. 
Atmosfera părea cea a unui bal al scheletelor. Terai 
îşi aprinse pipa. Fumul îi zgârie cerul gurii cu 
aroma sa prietenoasă, familiară, aducătoare de 
înţelepciune. 

— Spuneţi mai departe, domnule, vă rog. 

— Va dura o vreme, îl avertiză Aruturu. Voi fi 
nevoit să îți povestesc totul de-a-fir-a-păr. Agenţii 
noştri operativi din Domeniu sunt mult prea puţini, 
în ciuda creşterii afluenţei de vizitatori maurai în 
acea regiune. Sistemul bine dezvoltat de 
comunicații le ameliorează întrucâtva capacitățile, 
astfel încât sunt în stare să transmită regulat prin 
GRC. Terai recunoscu abrevierea uzuală a 
radiocomunicațiilor codate, prin intermediul 
releelor stațiilor maritime ale Federației, răspândite 
în întreaga lume. Ni s-a raportat că o navă mare a 

Uniunii, dotată cu un avion, a ancorat într-un port 
al peninsulei vestice, pentru o durată nedefinită, 
continuă şeful. Înainte de asta, nava s-a oprit în 
Espayn. Ne-au fost transmise toate numele şi 
datele care au putut fi aflate, iar cel al lui Mikli 
Karst se află în capul listei, fiind, se pare, 
conducătorul expediției. Scopul acesteia este încă 
un mister, cu excepția unor nu foarte clare 
"negocieri comerciale şi diplomatice". Au sosit în 
urmă cu aproximativ două luni, după o escală la fel 
de misterioasă în Espayn. Karst se află arareori la 
bord, dar a fost văzut într-o mulţime de alte locuri, 
între care şi la Tournev, principalul oraş al 
Domeniului. Mulţi dintre membrii echipei sale n- 
au mai fost deloc văzuţi la scurt timp după sosirea 
în port. Anumite zvonuri care mi-au fost transmise 
recent m-au pus pe gânduri, şi de aceea m-am 
hotărât că n-ar strica să ne interesăm ceva mai 
îndeaproape de această expediţie. Aceste zvonuri 
afirmă că nişte străini au traversat ţinuturile 
răsăritene ale Domeniului, au trecut Rhinul şi şi-au 
pierdut urma printre allemani. Se pare că sunt 
tocmai cei care au dispărut de pe navă. 

— Cum putem fi siguri că tocmai ei sunt 
aceia? vru Terai să afle. 

— Nu ne-am fi gândit la asta şi, în mod sigur, 
nici ei n-ar fi inclus în rapoarte vreo descriere 
detaliată, dacă, întâmplător, conducătorul grupului 
aceluia n-ar fi fost o femeie ieşită din comun. Asta 
a dat naştere la multe bârfe, pe unde au trecut. 
Aruturu zâmbi din nou. Şi norrmenilor li se 
întâmplă să greşească. Deşi s-ar putea să nu fi avut 
de ales. Poate că, într-adevăr, femeia aceea s-a 
dovedit a fi cea mai bună alegere pentru sarcina 
respectivă, oricare va fi fost ea. 

— Şi ce anume credeţi că pun la cale, 
domnule? 

— E o greşeală capitală să faci presupuneri 
fără a te baza pe date concrete. ŞI totuşi, am riscat. 
Trosni din degetele-i osoase. În primul rând, 

începu el, nimic din toate acestea n-ar fi fost 
posibil fără acordul unor înalți membri ai 
aristocrației Domeniului. Statele care compun 
acest conglomerat posedă o autonomie destul de 
extinsă, dar controlul este deținut de Ostrovul 
Ceresc. Controlul acesta a scăzut însă în ultimii 
ani. Altfel, n-ar fi fost posibil ca un grup de străini 
să îşi stabilească o bază şi să călătorească după 
placul inimii, fără a oferi vreo explicație 
plauzibilă. Toate astea n-ar fi posibile, dacă n-ar 
complota cu unii dintre puternicii locali. În al 
doilea rând, Domeniul e plin de intrigi. Căpitanul 
său e pe punctul de a-şi da obştescul sfârşit, ca şi 
Maiestatea noastră. Dar Căpitănia Domeniului 
incumbă o autoritate mult mai mare decât 
monarhia noastră. La ea aspiră tradiționalişti, 
geeani şi vreo duzină de alte cabale ale 
nemulțumiţilor. Dacă Uniunea de Nord-Vest 
reuşeşte să instaureze un guvern care să îi fie 
favorabil, în detrimentul nostru, nu numai că vom 
fi eliminaţi de pe o piaţă de desfacere în 
expansiune, ci şi operaţiunile noastre europaiene, 
spionajul nostru ar fi, încetul cu încetul, 
strangulate. lar norrmenii ar face ce-ar vrea... Ce 
fac femeia aceea şi însoțitorii ei dincolo de Rhin? 
Caută oare materiale fisionabile? Ar putea fi acesta 
motivul pentru care norrmenii complotează cu 
aerogenil? 

Terai, deşi nu era un laş, se simţi străbătut de 
un fior. Ploaia de-afară nu era la fel de rece ca 
duşul îngheţat pe care i-l servise Aruturu, dându-i 
aceste veşti. 

— Fi bine, domnule, am auzit şi eu anumite 
şoapte răzlețe, dar mi se par... greu de acceptat. N- 
a răscolit Federația întreaga lume în căutarea 
acelor relicve, scufundându-le apoi la loc sigur? 

— Ba da, dar căutările alor noştri au fost 
relativ aleatorii în zonele sălbatice, la fel ca şi în 
ținuturile devastate, şi atunci s-a lansat ideea că 
ceea ce mai rămăsese putea fi confiscat pe măsură 

ce s-ar fi descoperit. Se pare că n-a funcționat 
tocmai conform aşteptărilor, nu-i aşa? Norrmenii 
au găsit combustibil pentru mai multe reactoare, 
fără prea mari dificultăţi. Probabil c-a mai rămas 
destul, în focoasele nucleare nedescoperite încă. În 
plus, de curând... Deocamdată, e încă un secret și- 
am vrea să rămână aşa, ca să evităm panica, dar 
avem dovezi şi informații că cineva anume 
prospectează, în căutare de noi zăcăminte. Vei fi 
pus la curent şi tu. 

Declaraţia făcută pe un ton atât de calm îl 
atinse pe Terai ca o lovitură în stomac. Simţi că i 
se face rău. 

— Dar n-are nici un sens povestea asta! 
protestă el. 

— De ce nu? îl întrebă superiorul său. 

— Fiindcă... pe dinţii lui Nan, pur şi simplu, 
n-are sens! 

Aruturu se lăsă pe spate, sprijinindu-se de 
spătarul jilţului. 

— Motivează-mi, căpitane. Am măi discutat 
despre asta, dar cred că ai nevoie să-ţi limpezeşti 
gândurile. 

— Ei bine..., Terai trase din pipă, scoțând 
fum, ca o locomotivă. Era descumpănit, şi mintea i 
se umplea de groază. Monstruozităţile pot fi 
distruse; înainte de asta, trebuie înţelese. Începu să 
gândească metodic. S-o luăm logic, spuse el. Să 
presupunem că un oarecare, să-l numim X, 
reuşeşte să adune laolaltă o sută de kilograme de 
uraniu-235, de plutoniu sau altceva de genul ăsta. 
Să zicem că acest X apucă să facă şi câteva 
bombe. Ce va face cu ele? Presupun că le va folosi 
împotriva noastră, de vreme ce noi stăpânim 
Pământul. Cum vor fi ele aruncate? O flotilă de 
bombardiere sau una de rachete? Ar fi ridicol. 
Lăsând la o parte lipsa de metal, de unde ar face 
rost de atâta combustibil? Câmpurile petrolifere se 
află în custodia fermă a industriilor chimice. 
Combustibilii sintetici depind prea mult de energia 

solară, iar pe asta nu poate conta. Nu poate 
construi o uzină adecvată, fără să trezească 
bănuieli, nici nu poate să lipsească populaţia de o 
cantitate atât de mare de energie, fără ca noi să 
observăm. Aşadar, X poate doar să monteze o 
operaţiune de infiltrare clandestină, transportând 
bombele cu ajutorul unor cargouri. Presupunând că 
poate coordona o asemenea operaţiune împotriva 
bazelor şi avanposturilor noastre din întreaga 
lume, nu reuşesc să îmi dău seamă cum ar fi cu 
putință aşa ceva, tot n-ar reuşi să ne distrugă. 
Sântem prea răzleţiți; prea mult din puterea noastră 
vine de la sate şi de la întreprinderile familiale. 
Ceea ce ar rămâne din flota noastră, după un prim 
atac, tot ar fi prea mult, ca el să poată învinge. Pe 
deasupra, cea mai mare parte a rasei umane ni s-ar 
alătura împotriva oricui ar încerca să provoace o a 
doua Prăbuşire. Nu, domnule, dacă X este 
îndeajuns de nebun ca să încerce aşa ceva, 
înseamnă că X nu reprezintă o adevărată 
ameninţare. 

Se opri, gâfâind după discursul mult prea 
lung. Vreme de câteva clipe, se auzi doar vuietul 
furtunii de afară. 

— Sincer să fiu, spuse Aruturu, sunt întru 
totul de acord cu raţionamentul tău. Un atac 
nuclear îndreptat împotriva noastră ar fi stupid. Nu 
putem însă ignora datele primite. 

— Dar care ar putea fi motivul unei 
asemenea acţiuni? insistă Terai. 

Aruturu oftă. 

— Am petrecut nenumărate nopţi de 
insomnie, încercând să răspund la această 
întrebare. X al tău ar putea încerca să construiască 
o centrală nucleară, ca norrmenii înainte de război. 
Dată fiind prohibiția impusă de noi, ar fi o 
absurditate. Ar trebui să fie ascunsă în fundul 
pământului, unde ar fi lipsită de orice utilitate 
industrială. Şi-atunci? Ar putea fi o încercare de 
şantaj? Ori, contrar bunului simţ şi moralității, o 

adevărată tentativă de a dobori Federaţia? Oricare 
ar fi scopul urmărit, el ne este, în mod categoric, 
ostil, fiindcă noi suntem cei care am impus 
interdicția. 

Terai nu făcu nici un comentariu. Nici nu era 
nevoie. Se puteau aduce argumente destule 
împotriva dreptului maurailor de a acţiona ca 
paznici ai Pământului, dar nu se putea contesta 
faptul că energia nucleară, în orice formă şi în 
orice scop ar fi fost ea folosită, implica şi 
posibilitatea construirii de arme nucleare. 

— Cine este X? continuă Aruturu. Probabil, 
Uniunea de Nord-Vest. Oh, nu neapărat în mod 
oficial. O întreagă naţiune n-ar putea păstra un 
secret atât de infernal, mai ales în condițiile unei 
guvernări atât de dezordonate. Un consorțiu de 
sălaşuri, strâns unite, ar putea însă să o facă. 

— N-ar trebui să-i lăsăm deoparte pe ceilalți, 
fu de părere Terai. Vă amintiţi, domnule amiral, că 
şi Beneghalul a făcut demult o încercare de acest 
fel. 

— E-adevărat. Dar ştii că, de atunci, ţinem 
Beneghalul sub observație strictă. Cine altcineva 
ar putea fi? X trebuie să posede mijloace 
tehnologice avansate, ceea ce scoate din cauză 
marea majoritate a omenirii contemporane. Pe 
deasupra, cele mai multe naţiuni ne sunt favorabile 
ori, în cel mai rău caz, supuse. În cazul Uniunii de 
Nord-Vest, suntem printre ei şi îi împiedicam să îşi 
îndeplinească visele lor cele mai dragi. 

— Nici geeanii nu ne prea înghit, îi aminti 
Terai. 

Aruturu încuviință. 

— E drept Dar ţi-l poți închipui despicând 
atomi? Ar spânzura pe oricine, chiar dintre ai lor, 
dacă ar încerca să o facă. Corpul nostru îi 
investighează, aşa cum investighează fiecare 
posibil suspect, din Okkaido şi până la Domeniu 
însuşi. Dar hai să încetăm cu joaca. Avem un 
singur suspect principal. De fapt, şi tocmai aici e 

buba, avem câţiva primi suspecți; dar grupul 
vinovat, sunt convins de asta în proporţie de 
nouăzeci la sută, e din Uniunea de Nord-Vest. 
Sarcina noastră este să îi găsim, să le dovedim 
vinovăția şi să îi sfarâmăm înainte de a fi prea 
târziu. 

O vreme, tăcură. Se auzi din nou furtuna. 
Când amiralul vorbi din nou, o făcu aproape în 
şoaptă: 

— Terai Lohannaso, nu-ţi pot ordona să 
accepţi această misiune. Gândeşte-te bine, mai 
întâi. Nimeni n-are să-ţi reproşeze vreodată un 
eventual refuz. E o misiune singuratică şi ar putea 
să te ducă la moarte. lar tu nu meriţi aşa ceva. 

Uriașul îşi încorda muşchii şi voinţa. 

— Dacă nu la altceva, domnule amiral, 
trebuie să mă gândesc la copii mei şi la copiii 
acestora. Accept. 

Zâmbetul de pe chipul lui Aruturu avea, în 
sfârşit, o nuanţă de căldură. 

— În acest caz, te asigur că ţi se va părea 
fascinant. Va fi cea mai mare provocare din câte ți- 
au fost adresate vreodată. Oamenii noştri aflați în 
domeniu nu sunt spioni, ci obişnuiţii colecționari 
de informaţii; identitatea şi însărcinările lor sunt 
cunoscute Ostrovului Ceresc. Îţi cer să te duci 
acolo cu o misiune specială. Se prea poate ca 
norrmenii să nu caute nicidecum materiale 
fisionabile... Nu în Europai. Oricum, nu acesta le 
este principalul scop. Află ce se întâmplă şi ia 
măsurile care se impun. In acest scop, ai autoritate 
deplină de decizie. 

— Ce înseamnă asta, mai exact, domnule? 
întrebă Terai, precaut. 

— În principiu, ar trebui să ne informezi în 
legătură cu ceea ce vei afla, urmând ca Marina şi 
Cabinetul să decidă ce e de făcut. Dacă nu vei avea 
posibilitatea să iei legătura cu noi, guvernul 
Maiestăţii sale va sprijini deciziile tale până la 
capăt. Ei, cei din guvern, au încredere în mine. lar 

eu am încredere deplină în tine. Aruturu ezită o 
clipa, înainte de a încheia, vizibil stânjenit. În afara 
echipei obişnuite, vei avea un tovarăş care, cred 
eu, este de-a dreptul ieşit din comun. Crede-mă, 
ştiu ce spun. E, în parte, nepotul meu; într-un fel, 
un fel foarte ciudat... 


Dacă vreunul dintre vechile canale Panama 
ori Suez ar fi fost restaurate — proiectele fuseseră 
abandonate din faşă, deoarece ar fi solicitat prea 
multe maşini şi prea mult combustibil — sau dacă 
Hivao ar fi navigat cu viteza maximă, fără să-i 
pese de consumul de energie, ar fi putut ajunge la 
antipozi într-un timp mai scurt decât cele două luni 
care îi fuseseră necesare, în realitate. Vremea rea şi 
vânturile potrivnice nu constituiau obstacole 
deosebite; în timpul ocolirii capului Horn, 
intemperiile se alăturaseră aisbergurilor care se 
târau dinspre Antarctica, încetinind mersul navei. 
Mai târziu, când se îndrepta deja spre nord, nava 
avusese de înfruntat curenţi în mare majoritate 
potrivnici. Asta însă dură doar până când pătrunse 
în Golf Stream, spre sfârşitul călătoriei. 

Cei care pregătiseră călătoria prevăzuseră 
această lentoare. Într-adevăr, vasul monococă 
fusese ales pentru capacitatea mare de transport şi 
pentru stabilitatea sa, nu pentru viteza deloc ieşită 
din comun. Membrii Corpului aflați la bord aveau 
mult de studiat, în mod intensiv. 

Se îndreptau spre o ţară, spre o civilizaţie 
străină, cu totul diferită de a lor, pe care doar cei 
doi instructori care îi îndrumau o cunoscuseră 
nemijlocit. Limba constituia doar cel mai evident 
dintre obstacole. Angley-ul nu semăna prea mult 
cu ingliss-ul vorbit în Stralia ori Awaii, aşa cum 
nici francey-ul nu prea aducea cu faranasai-ul 
vorbit în Taiiti, de exemplu. La fel de esenţială se 

putea dovedi şi cunoaşterea noţiunilor de bază din 
geografie, etnologie, istorie, drept, obiceiuri şi 
tradiţii, credinţe şi interdicții... Lista ar fi putut 
continua la nesfârşit. 

Psihopedagogia modernă facilita întrucâtva 
asimilarea, însă călătoria nu era o vilegiatură nici 
pentru marinari, nici pentru agenţi. Femeile lipseau 
din ambele grupuri, şi ambele categorii duceau 
dorul tovărăşiei şi îndemânării lor. Amiralul 
hotărâse că frustrarea pe mare avea să fie mai 
puţin dăunătoare decât eventualele complicaţii 
emoționale. 

Terai observase destul de curând că Wairoa 
Haakonu participase la puţine dintre conferinţe şi 
nu se alăturase nimănui în exercițiile de 
memorizare ori de limbaj. Prefera să se închidă ore 
întregi în cabina sa, în compania cărților, ori să 
stea pe punte, fără a vorbi cu nimeni. Hotări să afle 
care erau motivele acestei izolări. Băiatul acesta îi 
fusese desemnat drept partener, în vreme ce ceilalți 
zece urma să constituie doar echipa ajutătoare. Şi 
totuşi, se întâlniseră numai de două ori. Fuseseră 
întâlniri scurte, pur formale, înaintea îmbarcării. 

Prilejul aşteptat de Terai se ivi în seara în 
care, dinspre sud, spre est, Hivao traversă paralela 
şaizeci. leşi din încăperea de studiu, dornic de 
puţină răcoare care să-i alunge încrâncenarea 
concentrării înainte de cină. In lumina palidă a 
amurgului, doar doi oameni din echipaj se aflau pe 
punte. Pe cer, doar o dungă roşiatică mai păta 
orizontul. Nava părea a se cufunda în noaptea care 
se întindea înainte-1. Marea era cenuşie, iar 
singurele forme de viaţă erau umbrele a doi 
albatroşi plutind peste valurile înspumate. Purtat 
de un vânt favorabil, Hivao părea că pluteşte la 
ancora, şi doar stropii săraţi care îi atingeau din 
când în când obrajii îi aminteau de senzația 
înaintării. 

Pomi agale, plănuind să se plimbe de mai 
multe ori în jurul vasului. Era o distanţă 

respectabilă. Hivao era o navă cu cinci catarge, 
purtând pânze pătrate, având o sută cincizeci de 
metri lungime şi o lăţime de douăzeci de metri. O 
cabină scundă, în a cărei parte din faţă, formată 
dintr-un geam uriaş, se afla comanda navei şi 
adăpostul avionului, la pupa, constituiau singurele 
elemente de suprastructură. Restul, inclusiv bărcile 
de salvare, fusese adăpostit sub punte, în 
încercarea de a micşora suprafaţa de impact cu 
vântul şi, totodată, rezistenţa la înaintare. La 
bordul unei nave atât de mari, această aranjare nu 
diminua sensibil locul rezervat încărcăturii. 

Pânzele ridicate, având aluri fantomatice, 
măreau întunericul de pe punte. Terai fu cit pe ce 
să se împiedice de un dispozitiv folosit la 
stringerea pânzelor, fixat lângă unul dintre catarge. 
Felinarele erau prea departe de locul acesta. Îl 
evită şi trecu mai departe, păşind pe grilajul unui 
ventilator. Auzi zumzetul elicei şi percepu 
mirosurile calde ce erau evacuate. Trecu lângă 
bord şi ascultă o vreme sunetul valurilor despicate 
de etravă. 

Ajunse la prova. Deşi bompresul nu era ornat 
cu nici un fel de sculptură, radarul rotitor îi păru 
lui Terai a întruchipa vigilenţa lui Lesu împotriva 
lui Nan cel cu dinţi de rechin. Religia nu constituia 
una din preocupările de căpătâi ale lui Terai, dar 
Triada reprezenta pentru el un simbol perfect 
pentru misterele ultime. Biserica era de folos 
națiunii, iar ritualurile erau plăcute sau chiar 
înălțătoare. 

Purcese să urce pasarela şi, dincolo de cabină, 
desluşi forma adăpostului pentru avion. Văzându-l, 
privirile-i se încruntară. Şi-ar fi dorit să nu fi fost 
nevoiţi să care după ei acea bestie. Prezenţa sa 
reprezenta o contradicţie cu acoperirea pe care şi-o 
inventaseră: erau, chipurile, reprezentanţii unei 
companii private care exporta mărfuri de tot felul, 
în acord cu un partener din Domeniu, sperând să 
poată crea astfel o legătură comercială 

permanentă; această poveste le permitea să 
petreacă mult timp, plimbându-se dintr-un loc într- 
altul, pretinzând că sunt în căutarea unor pieţe de 
desfacere. 

Faptul că norrmenii posedau un avion nu le 
lăsase maurailor libertatea de a alege. Probabil că 
ambele aparate de zbor constituiau doar o măsură 
de prevedere pentru cazurile de urgenţă, pentru 
urgenţele cele mai grave, căci ofițerii de securitate 
ai Domeniului nu permiteau străinilor să survoleze 
teritoriul. Dacă Mikli avea să considere necesar să 
încalce această interdicție, Terai avea să o facă la 
rândul său, iar aeronava sa era mult superioară 
oricărui avion din Uniunea de Nord-Vest. Tratatul 
de pace încheiat după Războiul Energiei impusese 
anumite limite, la a căror respectare înaltul 
comisar şi Inspectoratul său vegheau cu stricteţe. 

Un bărbat stătea lângă hangarul avionului, 
lângă balustradă, cu mâinile vârâte în buzunare, 
privind spre larg. Apropiindu-se, Terai observă că 
acesta era Wairoa. 

Aha! 

Se îndreptă într-acolo şi se opri alături de el. 

— Bună seara, spuse. 

— Bună seara, căpitane, îi răspunse un glas 
înalt, de tenor. 

Accentul nu aparținea nici unei insule; era 
compozit, ca şi cel care îl rostise. 

— Nu-i cam frig ca să stai aici nemişcat? 

— Cei mai mulţi conaţionali ai noştri aşa ar 
considera, veni răspunsul uşor ironic. Deşi nu e 
deloc adevărat. Polinezienii de odinioară se 
adaptau foarte uşor la orice climat. Mauraii au 
devenit prea gingaşi. 

Terai se hotărî să-i joace jocul. 

— ŢIe ţi-e uşor să te adaptezi, nu-i aşa? 

Nu primi nici un răspuns. Wairoa continua să 
privească marea. Cu fiecare minut ce trecea, bezna 
înserării devenea tot mai adâncă. Terai nu mai 

putea distinge decât valurile cele mai apropiate 
care se spărgeau cu zgomot, lovind carena navei. 

— Nu e nimic demn de văzut acum, insistă el. 
Ce-ai zice de o plimbare pe punte, apoi de un 
pahar de rom în cabina mea, înainte de cină? 

— Eu văd destul de bine. Şi aud, adulmec, 
simt gustul şi senzația tactilă, dar nu sunt în stare 
să explic. 

Răspunsul abrupt îl făcu pe Terai să devină 
agresiv. 

— Uite ce e, începu el cu un glas venit din 
fundul gâtului. Se presupune că va trebui să 
lucrăm împreună în Europai. Dar cum naiba am 
putea face asta, când de-abia ne ştim din vedere? 
Fie că vrei, fie că nu, trebuie să ne cunoaştem mai 
bine. Eu mă străduiesc în acest sens, dar aş avea 
nevoie şi de puţină cooperare. 

Surprins, Wairoa se întoarse pentru a-l privi 
în faţă. Vreme de o clipă, privirile li se întâlniră. 
Terai distingea puţin din interlocutorul său, pe care 
îl descoperi îmbrăcat mult mai subțire decât 
obişnuiau el şi oamenii săi. În prima zi după 
plecare, îl văzuse pe Wairoa stând la plajă 
împreună cu alţii, pe când cursurile nu începuseră 
încă. Atunci se întrebase dacă expunerea acelui 
trup ciudat era un act de sfidare sau o încercare de 
stăvilire a curiozităţii celor din jur. 

De fapt, trupul lui Wairoa, luat pe bucăţi, nu 
era diform. Wairoa Haakonu era un tânăr înalt, cu 
picioare lungi ca nişte catalige; torsul îi era vânjos, 
contrastirid cu braţele subțiri ca nişte frânghii. 
Capul îi era neobişnuit de lung, faţa foarte îngustă, 
cu un nas turtit şi buze subțiri, frunte înaltă şi 
arcade grele, iar bărbia îi era ascuţită. Ochiul drept 
îi era albastru, iar cel stâng, negru. Părul îi era lins 
şi pieptănat pe spate, fiind prins într-o coadă la 
ceafă. Pielea îi era aurie, cu excepţia unor pete ca 
abanosul, dintre care una îi ocupa jumătatea 
superioară a feţei, ca o mască. Pentru un 

observator de pe o altă planetă, ar fi putut părea 
chiar chipeş. 

— Scuzele mele, căpitane, rosti el, cu glas 
scăzut. Fac adesea greşeli, când am de-a face cu 
oamenii. Mai ales cu ai mel... 

Dacă îi poţi socoti pe maurai cu adevărat ai 
tăi, gândi Terai, cuprins de compasiune. Dacă poți 
cumva socoti pe cineva ca fiind de-al tău, oriunde 
pe Pământ... 

— E-n regulă, locotenente. Mă bucur că ne- 
am putea înţelege. Îmi făceam probleme mai ales 
fiindcă nu te-am văzut pe la cursuri. 

— Dumneata le-ai frecventat? întrebă el cu o 
uimire neprefăcută. Cele mai multe tratează 
subiecte pe care le-am studiat deja ori unele pe 
care le pot învăţa mai bine de unul singur. Am 
nevoie doar de câte un influx ocazional de date din 
partea instructorilor. 

— Cum? Vrei să spui că ai învăţat limbile 
acelea de unul singur? 

— Nu. Dar învăţ destul de repede. Instructorii 
m-au lămurit în privinţa pronunţiilor, gramatica şi 
vocabularul se află în texte, iar idiomurile, în 
materialul literar pe care l-am adus cu mine. 
Ascultă! Wairoa dădu drumul unui şir de fraze în 
angley, iar apoi în francey. Din câte observă Terai, 
care avea ureche antrenată la aşa ceva, vorbea 
fluent ambele limbi. E la fel şi în privinţa 
sociologiei, continuă Wairoa. De îndată ce îi 
înţelegi sensurile, la ce bun să mai asculți un 
conferențiar perorând? Probabil că ai observat c- 
am împrumutat notițele de la unii dintre colegi. 
Le-am citit repede şi am pus întrebările potrivite. 
Logica şi intuiţia au completat golurile, iar asta mi 
se pare suficient, ridică el din umeri. La urma 
urmei, nimeni nu se aşteaptă ca un monstru ca 
mine să pătrundă înțelesurile relațiilor sociale. Ar 
fi de preferat să capăt cât mai multă informaţie 
brută. În privinţa aceasta, contez pe ajutorul tău, 
căpitane. Sunt total neştiutor în ceea ce priveşte 

Uniunea de Nord-Vest. Până în prezent am lucrat 
în ţări mult mai îndepărtate. 

Se opri brusc, aşteptând un răspuns. 

Folosise cuvântul „„monstru" cu o seninătate 
care avea să îl obsedeze pe Terai zile în şir. Acesta 
tăcu vreme îndelungată, încercând să găsească 
ceva amabil de zis. Prin minte îi treceau tot soiul 
de gânduri. 

Supraom sau monstru? Înseamnă vreunul din 
aceste cuvinte ceva în acest caz? Sunt nedumerit. 
Credeam că ştiu câte ceva despre originile lui, dar 
fie că ştiu ori nu, nu mai am încredere în ceea ce 
ştiam. Ar trebui să-mi fac ordine în informații. 


Institutul Genetic Regal avea o misiune 
demnă de toată stima: nu doar să cerceteze de 
dragul ştiinţei, ci şi să urmărească anumite scopuri 
practice, cum ar fi controlul mutaţiilor şi 
îmbunătăţirea raselor de animale. Laboratoarele 
sale de avangardă fuseseră izolate pe Rangatira, 
din motive de securitate. Dar această izolare ar fi 
părut oricui un soi de soartă potrivnică, astfel încât 
personalul de aici deveni un soi de trib, o societate 
în toată regula. 

Experiențele pe material uman nu aveau 
nimic imoral în sine. Scopul lor era cunoaşterea şi 
tot ce aceasta putea aduce în beneficiul bunăstării 
umane. Eşecurile erau eliminate fără dureri sau, în 
cazul în care nu erau chiar atât de grave, erau 
îngrijite în continuare pe insulă. Wairoa se născuse 
dintr-o experienţă menită să combine trăsături 
pozitive care nu se regăsesc în acelaşi timp în 
acelaşi individ. Se sperase că această experienţă 
avea să aducă o lumină nouă în biologia 
moleculară şi în funcţionarea ei în cadrul 
organismului viu. 

Mozaic genetic: Se iau două ovule fertilizate 
in vitro. Se lasă să se dividă de trei ori, după care 
se amestecă. Dacă fuzionează cu succes, se 

implantează într-un uter şi se lasă să crească. 
Rezultatul este un singur făt, având patru părinți. 

Era o tehnică veche, inventată înaintea 
Prăbuşirii şi folosită, în mod limitat, în agricultura 
modernă şi în maricultură. Celulele umane 
fuseseră, în chip firesc, pasul următor. 

Părinţii donatori fuseseră aleşi pentru 
cromozomii lor, dintre care cercetătorii credeau că 
vor putea alege ceva interesant, pentru a crea un 
hibrid în care jocul eredității să dea un rezultat 
suficient de limpede. Părinții fuseseră: un sinez, un 
stralian negru, un merican alb şi un maurai. Deşi 
era încă un adolescent, mauraiul ales fusese Ruori 
Haakonu, fiul lui Aruturu, cel care, crescând, 
devenise înalt comisar şi fusese ucis în Uniunea de 
Nord-Vest... Femeia care fusese aleasă să poarte 
copilul în pântece era tot maurai, o femeie de 
ştiinţă de pe insulă. Aşa se făcea că Wairoa avea 
doi taţi şi trei mame. 

De fapt, nouă mame, cum mi-a spus chiar el, 
când am stat de vorbă câteva minute, în 
Wellantoa. Copilul a fost crescut în comun, dar cel 
care îl crease, împreună cu cele şase asistente ale 
sale, au avut, de fapt, cea mai mare grijă de el. Mă 
îndoiesc că primii şase ani ai vieţii sale au fost 
nefericiţi. 

Apoi laboratorul fusese închis şi personalul 
său se răspândise care încotro. 

Munca acestor oameni nu fusese niciodată 
ilegală ori secretă, dar, o dată cu trecerea timpului, 
discreția le devenise o a doua natură. Chiar şi în 
prezent, persista controversa dintre cei care 
susțineau că, prin cercetările lor, trecuseră de 
limita înţelepciunii şi a bunului-simţ şi cei care 
erau de părere că opinia publică începuse să ia 
prea în serios vechea deviză: „Federaţia Maurai 
serveşte Pământului viu". După Războiul 
Balenelor, opoziția faţă de „âncălcarea drepturilor 
naturii" căpătase proporţiile unei isterii de masă. 
Câţiva ziarişti aflaseră ce se întâmpla pe Rangatira, 

iar scandalul iscat de ei avusese drept rezultat 
închiderea laboratorului. 

Creatorul lui Wairoa îl luase cu sine pe acesta, 
în N'Zealann, unde, curând, se şi căsătorise. 
Wairoa nu se înţelesese deloc cu tatăl său vitreg. 
Devenise un străin de trib, un paria între cei de 
vârsta sa, o ființă singuratică şi capricioasă şi 
strălucitor de inteligentă. 

Aruturu aflase de existenţa acestui nepot al 
său şi îl adoptase. 

Am fost în casa lui de pe muntele Aorangi. 
Era ciudată, în multe privinţe, dar era un cămin, 
pentru băiatul acesta. Fără nici un fel de viaţă 
socială, Wairoa şi-a găsit tovarăș în propriul său 
creier. A intrat la Universitate la paisprezece ani, a 
absolvit cu brio logica şi lingvistica, s-a transferat 
la Academie şi, absolvind, a intrat în Corpul de 
Spionaj Naval. Aici a şi rămas de atunci, iar acum 
are... treizeci de ani, nu-i aşa? Desigur, nimeni, 
având înfăţişarea sa, nu poate fi un spion de rând, 
dar am auzit zvonuri despre isprăvile sale... 

Cam la atât se limitează cunoştinţele mele 
despre Wairoa Haakonu. 


— Ți-aş putea spune mai multe dacă doreşti, 
căpitane. Informaţiile tale de bază sunt corecte. Îţi 
mulţumesc pentru compasiune, dar mie nu mi-e 
milă de mine însumi. 

— Ha? De-abia după câteva clipe, Terai fu în 
stare să închidă gura. Eşti în stare să-mi citeşti 
gândurile? 

— Nu în mod direct. Dispun de un auz 
hiperacut şi pot să îmi cobor nivelul de percepţie 
după cum mi-e voia. Asta îmi permite să percep 
subvocalizările, de aproape. Văzul hiperacut 
sesizează limbajul trupului, cât despre simţul 
mirosului... Pe scurt, astfel obțin indicii pe baza 
cărora logica mea este în stare să reconstituie un 
monolog interior. 

— lar asta tocmai în timp ce acesta are loc, se 
minună Terai. 

— De fapt, monologul interior e greu de 
tradus în propoziţii concrete, admise Wairoa. Al 
tău n-a fost traductibil, deşi poate că ai avut 
această impresie, decât în momentele în care 
partea conştientă a minţii tale era pe deplin 
implicată şi, practic, vorbeai în sinea ta. Dat fund 
contextul general, mi-am dat seama la ce te 
gândeai. Dinţii albi îi sclipiră în întuneric, când 
începu să râdă cu poftă. N-am putut rezista ispitei 
de a te şoca. 

—  Fiuuu! fluieră interlocutorul său mai 
vârstnic, clătinând din cap. Încep să înţeleg de ce 
anume te-a trimis amiralul. Îţi compensezi din plin 
înfăţişarea care sare în ochi, nu-i aşa? Ce alte 
secrete îmi mai ascunzi? 

— Nu cred că ar trebui să vorbim despre asta 
aici, unde am putea fi auziţi. Şi, desigur, nu vei 
povesti nimănui despre mica demonstraţie pe care 
ţi-am făcut-o, nu-i aşa? 

— Nu, nicidecum, îi răspunse Terai, 
scărpinându-se în barbă. Voi avea nevoie de o zi 
sau două ca să îmi dau seama exact cât de bucuros 
sunt să te am alături în această misiune. Asta 
schimbă radical strategia la care mă gândisem. 
Încep să cred că poveştile neoficiale pe care le-am 
auzit despre cele făcute de tine în Africa de Sud, 
pe care le credeam exagerate, te subestimau, de 
fapt. 

— Ce fel de poveşti? 

— Cum că tu, aproape de unul singur, ai 
restructurat o societate pe cale de a se destrăma, 
dându-i stabilitate şi sentimente de simpatie faţă de 
noi. 

Wairoa îşi întoarse din nou chipul spre mare. 
Terai bănui că văzul său nu era cu mult inferior 
celui al unei pisici. 

— E o poveste lungă şi complicată, căpitane, 
rosti el aproape în şoaptă. Pentru a o simplifica, îți 

voi spune că ei au încercat să îşi modernizeze 
societatea, au eşuat şi s-au cufundat şi mai adânc 
în mizerie decât înainte. Au căzut pradă unui 
adevărat haos.  Beneghalezii nu ne-au iertat 
niciodată faptul că le-am sabotat cercetările 
nucleare clandestine şi îşi trimiseseră negustorii şi 
propagandiştii în zonă. Pentru ei, reprezenta o 
intrare ideală către interiorul Africii, în vreme ce 
noi, oamenii mării, nu putem ocupa interiorul 
continentelor. Eu am fost un instrument folosit 
pentru ajutorarea acestei naţiuni aflate la ananghie, 
pentru stabilirea unei ordini sociale, compatibilă 
cu etosul ei şi, totodată, cu un anume grad de 
tehnologie ştiinţifică: s-a realizat acolo o societate 
nouă, cu clase sociale eşalonate de la rege la iobag. 

Am auzit zvonuri care afirmau că ai luat o 
parte a naibii de activă în procesul ăsta, gândi 
Terai. Se spune că ai fi luat câte o femeie 
aparținând fiecărei clase sociale şi i-ai dăruit câte 
un copil prototip... A fost ceva necesar, în acele 
condiţii culturale obiective, sau a fost alegerea ta? 
Ar trebui să îmi închipui că nu ti-e uşor să-ți 
găseşti tovarăşe de aşternut decât în regiunile 
primitive, în care înfăţişarea ta aparte îți conferă 
mana, sau în cele evoluate, în care prostituţia este 
tolerată. 

Îşi aminti cu cine stătea de vorbă şi înghiţi în 
sec, stânjenit. 

Wairoa izbucni din nou în râs. Hohotele lui 
aduceau cu urletele coioților pe care Terai îi auzise 
în zona răsăriteană a Uniunii de Nord-Vest. 

— Nu-ţi fie teamă, căpitane, nu de tine 
râdeam, spuse el. Auzisem o balenă mugind 
undeva, într-acolo. Ce sunet minunat! Sau... N-ai 
auzit? Trase cu putere aer în piept Greşeşti, n-am 
fost singur în Africa. Am preluat inițiativa în 
anumite sensuri, dar munca cea grea a fost opera 
colegilor mei. Am fost relativ mulțumiți de 
rezultate, situația părea promițătoare când am 
plecat, dar a da publicităţii totul ar fi însemnat să 

distrugem tot ce realizaserăm. Noi, mauraii, 
vorbim mereu de încurajarea popoarelor, ca 
acestea să-şi urmeze propriile căi, specifice, 
învățând din experienţa altora. Dar dacă s-ar fi 
răspândit zvonuri despre încurajarea iobăgiei... 

— Pricep, zise Terai. Am avut şi eu de-a face 
cu idealiştii. Mai ales după Războiul Energiei... 

— Da, a fost confruntarea secolului. Privirea 
lui Wairoa se îndreptă din nou dincolo de bord, în 
beznă. Și încă nu s-a sfârşit. lată de ce ne aflăm 
aici amândoi, oftă el, şi vântul îi fură oftatul, 
purtându-l peste valuri. Destinul e o iluzie 
păguboasă, nu-i aşa, căpitane? Noi, mauraii, am 
crezut că avem sub control întreaga lume, că am 
construit fundaţia unei lumi bazate pe umanism şi 
ecologie. Dar am construit pe nisip, aşa cum îi e 
dat omului, şi iată că nisipul a început să se 
împrăştie de sub edificiul nostru... 

— Ohoo, 1a-o mai uşor, se strădui Terai să 
zâmbească. Pesimismul e mult mai puţin dramatic 
decât optimismul, dar eu am fost mereu de părere 
că singura cale de a-ţi pierde cu adevărat 
speranţele este să renunţi de bunăvoie la ele. Dacă 
eşti chiar atât de convins că suntem condamnaţi, 
de ce te mai afli la bord? 

— S-ar putea să mai avem o şansă, îi replică 
Wairoa. în orice caz, e interesant să fii un fel de 
observator; şi, dac-o fi să fie rău, va fi a naibii de 
excitant să fim noi cei care vom suna stingerea. 

Nava îşi croia drum mai departe, în noapte. 


X 


Boala care avea să îi fie fatală lui Talence 
Toma Sark începu în primăvara celui de-al 
douăzeci şi nouălea an de când acesta era căpitan 
al Ostrovului Ceresc. Avu parte de cele mai 
competente îngrijiri medicale. Doctorii care îl 

îngrijiră erau pricepuţi şi învăţaţi şi folosiră releele 
maritime ale maurailor pentru a-şi consulta colegii 
din Wellantoa, prin intermediul televiziunii, în 
privinţa tratamentului de urmat. Cu ajutorul 
acestuia, trupul său îmbătrânit şi greu încercat 
rezistă până după solstițiu. 

Apoi, Toma Sark le spuse celor care îl 
îngrijeau: 

— Ajunge. Nu mai sunt în stare să fac faţă cu 
succes răspunderilor mele. Am devenit o povară 
pentru Domeniu, pentru clanul meu şi pentru 
familia mea. Lăsaţi-mi sufletul să-şi caute un alt 
sălaş. 

Doctorii îi respectară dorințele şi, curând 
după ce îşi puse ordine în toate afacerile, în măsura 
în care fu în stare să o facă, durerile lui încetară 
pentru vecie. 

Vestea se răspândi dintr-un capăt la altul al 
Domeniului pe care îl guvernase. Fiindcă moartea 
lui nu venise pe neaşteptate, seniorii se întâlniseră 
deja, în grupuri mici, iar, mai târziu, toţi laolaltă. 
Se părea că cel mai bine ar fi fost ca interimatul 
asigurat de Consiliul Administrativ să ia sfârşit cât 
mai curând, iar noul căpitan să fie ales imediat 
după funeralii. 

Adesea, în trecut, electorii lăsaseră să treacă 
luni de zile până la prima adunare, apoi 
deliberaseră vreme de săptămâni întregi. Vremurile 
pe care le trăiau acum erau însă sinistre; era 
preferabil, pentru stabilitatea statului, ca vidul de 
putere să ia sfârşit cât mai curând. Aceasta 
însemna ca o majoritate să ajungă la consens încă 
înaintea adunării în care avea să se facă alegerea. 
În mod neoficial, discret, acest lucru se înfăptui. 
Cu toate acestea, trebuia să fie consultaţi şi 
localnicii, şi membrii de vază ai clanurilor. Cei mai 
înţelepţi dintre seniori cerură şi părerea unor ţărani 
şi orăşeni de rând. Nu era posibil ca toată această 
procedură să fie făcută în secret şi, de fapt, nici n- 
ar fi fost un lucru înţelept. 

Roiuri de dirijabile pornite din Tournev 
veniră în portul Ostrovului Ceresc, iar din ele 
coborâră seniorii şi soțiile lor, cu tot anturajul. 
Erau şi unii care lipseau, din diferite motive, dar 
aceştia erau foarte puţini. Mai mult de o mie de 
persoane se adunară la solemnitatea conducerii pe 
ultimul drum a lui Toma Sark. Greutatea era atât 
de mare, încât toți vizitatorii şi cadeți fuseseră 
trimişi de la bordul aerostatului, cu promisiunea că 
aveau să se întoarcă în scurt timp Şi cu asigurarea 
că aceasta era contribuţia pe care trebuia să şi-o 
aducă la bunul mers al ceremoniei, o contribuţie cu 
care se puteau mândri. 

Cuvintele şi muzica îşi urmară calea; focul 
fierbinte ca soarele izbucni şi cenuşa se împrăştie, 
amestecându-se cu pulberea stelelor căzătoare. 
Urmă apoi ospăţul de pomenire în Sala Charles şi 
reprezentațiile — orchestrale, lirice, atletice, 
dramatice şi militare — prezentate de diverse state. 
Toate fură foarte frumoase, şi spectacolul se 
încheie foarte târziu. 

Ziua următoare fu liberă, ca seniorii să aibă 
posibilitatea să se odihnească şi, dacă doreau, să 
discute între ei. În ziua următoare, Consiliul avea 
să se întrunească. 


2 


— Vino cu mine, Faylis, spuse Iern. Trebuie 
să stăm de vorbă, iar în apartamentul asta mă simt 
ca într-o cușcă. Să mergem în grădină. 

Tăcută şi înţepată, ea îl însoţi. Culoarele erau 
aglomerate, dar nu era gălăgie. Peste tot, chipuri 
solemne, mişcări lente şi glasuri scăzute sugerau 
atmosfera liniştită dinaintea furtunu. Mai Jos, în 
Grădină, erau destul de puţini care preferaseră 
liniştea vegetației. Părea că mulți nu îndrăzneau să 
se relaxeze. 

lern porni pe un drum care îi plăcuse 
dintotdeauna. Ducea pe lângă statuia Stăpânului 
Iernii, pe un coridor năpădit de ciuperci şi aşternut 
cu un covor de amaryllis, pe o pantă, între doi 
copaci, iar, de-acolo, pe o cărare, către un tufiş de 
trandafiri. 

— Nu-i nimeni aici, hai să intrăm, propuse el. 
E aici şi un hublou panoramic... Ce s-a întâmplat, 
iubito? 

Faylis  pălise şi îşi  încleştase pumnii. 
Auzindu-l, se relaxă, dar paloarea nu-i dispăru din 
obraji. 

— N-am nimic, murmură ea. 

El o privi cercetător. 

— Te simţi bine? De câteva zile încoace, ești 
încordată ca un arc, atât de tare, încât m-aştept tot 
timpul să explodezi. De ce? 

Ea îşi umezi buzele. Parfumul trandafirilor nu 
reuşea să acopere întru totul mirosul transpiraţiei 
care îi umezea fruntea şi îi întuneca mătasea 
bluzei, la subsuori. 

— Sunt... nervoasă. Tu nu eşti? 

— Ba da, într-un fel. 

O cuprinse pe după umeri şi o conduse în 
semiîntunericul parfumat al tufei de trandafiri. În 
fereastra prismatica, Pământul îşi desfăşura 
enorma-i curbură, verde, brun şi argintiu, acolo 
unde norii nu îşi interpuneau troienele. Întorcându- 
se cu faţa către ea, îşi aşeză mâinile în palmele ei 
ŞI, un timp, o privi adânc în ochi, până când ea 
întoarse capul. Lui lern, îi păru ca o pasăre prinsă 
în colivie. 

— Faylis, o întrebă el într-un târziu, vrei să fii 
soția căpitanului? 

— Eu... Tu ce vrei? 

Glasul îi devenise strident. 

Iern îşi ţuguie buzele înainte de a răspunde. 

— Când, pentru prima oară, am întrevăzut 
posibilitatea de a fi ales, am fost convins că tu ai fi 
de părere că e lucrul cel mai minunat care ni s-ar 

putea întâmpla. Dar, de vreo doi ani încoace, poate 
chiar de mai de mult... De fapt, n-ai spus nimic 
niciodată, dar, atunci când am fost înălţat la rangul 
de senior al clanului, n-ai fost atât de bucuroasă 
cum mă aşteptasem, iar acum, când aproape sigur 
voi fi ales ca viitor căpitan al Domeniului, eşti de-a 
dreptul tristă. 

Ea îi răspunse, şuierând, sfidătoare: 

— Dacă n-am spus niciodată nimic, e fiindcă, 
oricum, nu ţi-ai fi dat osteneala să mă asculți. 

— Pe Zhesu! Chiar e nevoie să discutăm din 
nou despre asta? Se strădui să-şi astâmpere furia. 
Haide să nu ne certăm. Să nu vorbim acum despre 
muțenia ta, despre trupul tău inert în aşternut, 
despre felul în care, cu fiecare ceas ce trece, te 
inchizi tot mai mult în tine însăţi, despre faptul că 
ai ajuns să citeşti, fără să te ascunzi, cărţile 
geeanilor, ba chiar participi la comuniunile lor... 
Chiar nu înţelegi? E vorba de cea mai serioasă 
hotărâre pe care a trebuit vreodată să o iau. Dacă 
mă voi hotărî să răspund negativ, va fi cea mai 
importantă dintre hotărârile vieţii mele. Vreau să 
aflu părerea ta, fiindcă, înghită-l haosul, mariajul 
nostru contează foarte mult pentru mine. Chiar 
aşa? Da, în mare măsură. Nu-mi place să te văd 
suferind, fie şi numai pentru că eşti o fiinţă vie, şi, 
la urma urmei, odinioară am fost fericiți 
împreună. Recunoştea, în sinea sa că, la mijloc, 
exista şi un anume calcul meschin: În plus, un 
căpitan divorţat ar pierde respectul aerogenilor 
conservatori, iar eu am nevoie de tot sprijinul lor. 
Va trebui să fiu foarte discret, de-acum înainte, în 
privința aventurilor mele. Ce idioţenie! Acesta să 
fie oare motivul pentru care, încă, mă mai codesc? 

— Cauţi o scuză pentru a spune nu? se răsti 
ea. 

Luat pe nepregătite, Iern tăcu, privind în Jos, 
spre lume, ascultând zumzăitul albinelor şi 
propriile-i bătăi de inimă. Într-un târziu, răspunse, 
cu un surâs amar. 

— Poate că da, Faylis. Poate că da. 

— Şi care ar fi motivele pentru care nu ţi-ai 
dori acest post? 

El fu din nou luat prin surprindere, deoarece 
avu impresia că sesizase în vorbele ei nerăbdarea 
şi speranţa, la care ea părea a fi renunţat de multă 
vreme. Ridicând privirea, o descoperi cu ochii larg 
deschişi, cu buzele uşor depărtate, uşor aplecată 
înainte, în vreme ce sânii mici i se ridicau şi 
coborau în ritmul respirației precipitate. 

— Răspunderea, mărturisi el. Desigur, aş 
putea să mă înconjur de consilieri şi să las 
autoritatea pe seama altora, însă, în cele din urmă, 
nu mi-ar plăcea să fiu doar un om de paie. 

— De ce nu? Au fost mulți astfel de căpitani. 

— Da, mai ales în Epoca Izolării, iar 
Restauraţia lui Enric a pus situaţia respectivă pe 
seama Marilor Case. Iern clătină din cap. Nu, dacă 
nu-mi voi asuma conducerea, voi avea parte doar 
de corvezile aferente funcției, fiind lipsit de 
satisfacţiile ei. lar aceste corvezi sunt nenumărate. 
Aş fi legat de Domeniu, cu excepţia unor 
eventuale vizite oficiale peste hotare, extrem de 
plicticoase. Ştii cât de mult îmi doresc să 
călătoresc în întreaga lume. Ar însemna să înşel 
încrederea seniorilor, care mi-ar da votul, şi cea a 
poporului, care crede în mine. Înţeleg că ei 
aşteaptă de la mine, un om tânăr, ca, bazându-mă 
pe sfaturi înțelepte, să conduc Domeniul aşa cum 
se cuvine. Dar ei îşi doresc, totodată, un şef al 
statului care să se dăruiască cu întreaga-i ființă, 
care să ia hotărârile grele şi să le împlinească. Tata 
spunea că nici o femeie şi nici un bărbat care îşi 
doreşte funcția de căpitan nu merită să o 
primească. Din acest punct de vedere, se pare că 
sunt omul potrivit. 

— ŞI de ce crezi că nimeni altcineva n-ar fi? 

— N-am spus asta. Pe Marele Chades! Azi se 
comportă altfel. De ce? Cu toate astea... Ce alte 
propuneri interesante ar mai avea clanul Talence? 

Aidwar Turain e un reacționar care îşi doreşte 
sincer ca toți străinii aceştia murdari să fie 
alungaţi, şi, în mod sigur, n-ar fi omul potrivit 
pentru a negocia cu ei. Hald Simonay e loial 
geeanilor. Emma Zhiraudou nu este, dar crede că 
am putea reduce cheltuielile militare, în beneficiul 
îmbunătăţirilor sociale. Şi lista poate continua... 

O văzu strâmbând din nas şi îşi dori să nu fi 
fost chiar atât de direct în privinţa candidatului 
progeean. 

— Ce-ai face tu, dacă ai deveni căpitan? 
întrebă ea. 

— Ceea ce aş considera necesar, îi răspunse 
el. Nimeni nu poate să prevadă viitorul. Dar simt, 
în sinea mea, spre deosebire de cei mai mulţi 
locuitori ai Domeniului, că viitorul va fi diferit de 
trecut, fie că vrem, fie că nu. Sunt de părere că a 
sosit timpul să punem mâna pe ciocan şi pe daltă şi 
să-l modelăm, aşa încât să ne placă şi nouă cât de 
cât. De pildă, disputa actuală... Să le dăm sau nu 
maurailor sprijinul şi cunoştinţele noastre pentru 
proiectul construirii unor aerostate Okress? De ce 
nu? Oricum, tot l-ar realiza până la urmă. Dacă nu- 
i ajutăm, n-am face decât să-i încetinim; am o 
bănuială că ar reuşi să realizeze, până la urmă, un 
model îmbunătățit. De ce să nu cooperăm, de ce să 
nu le câştigăm bunăvoința, de ce să nu profităm de 
acest prilej pentru a iniția o deschidere către relații 
cu adevărat strânse? Da, reacţionarii se tem că asta 
ar antrena schimbări în modul nostru de viaţă. 
Geeanii se tem că aceasta ar fi o victorie a noastră, 
a tehnofililor, care i-ar arunca pentru totdeauna în 
umbră. Fără îndoială, şi unii, şi alții au dreptate. 
lar asta mă bucură. 

— Ţi-ai îndepărta pentru totdeauna o parte 
din poporul tău, îl avertiză ea. Ca să nu mai 
vorbim de Espayn şi de Uniunea de Nord-Vest. 

De ce îşi face probleme în privința Uniunii de 
Nord-Vest? Credeam că abia dacă aflase de 
existența ei... Probabil că vreunul dintre 

corespondențţii ei i-a trezit interesul. lern nu putea 
să ignore faptul că Faylis primea şi scria, la rândul 
ei, multe scrisori, însă, după câteva răspunsuri într- 
o doară, de genul; „Un fost coleg, subiectele 
noastre te-ar plictisi", încetase să se mai intereseze 
de corespondenţii ei. Onoarea îl împiedica să tragă 
cu ochiul şi, de fapt, nici nu îi păsa cu adevărat. 

— N-am să pun pe nimeni să opteze şi, 
oricum, revoluțiile nu se iscă peste noapte, îi spuse 
el. Aş începe cu acorduri de comerţ, cu un acord de 
echilibru... Ar fi o provocare. Încercă să mai 
îndulcească tonul conversaţiei: Sunt atâtea lucruri 
pe care mi-ar plăcea să le ştiu făcute, unele care 
poate că nu vor atârna greu în balanţa istoriei, dar 
de care-mi voi aminti cu drag când voi fi pe patul 
morții. De exemplu, legi împotriva celor care 
maltratează animalele. Da, asta îmi dă ghes, ideea 
că eu însumi aş putea schimba, cât de puţin, lumea 
în bine. 

— Deci ai de gând să primeşti dacă vei fi 
ales, spuse ea. 

— Pe jumătate, am şi acceptat, îi reaminti el. 
Cu toate astea, am vrut să ştiu care este părerea ta. 
Să lăsăm deoparte ceea ce vrea restul lumii. Ce 
doreşti tu, tu însăţi? 

Văzu cum încordarea îi adusese lacrimi în 
ochii mari şi cenuşii şi, pe neaşteptate, Faylis 
strigă: 

— Nu! Refuză-1... deschis, ca să audă cu 
toţii... acum! 

El rămase cu gura căscată. Soţia sa întinse 
mâinile, ca să-l atingă, ca o oarbă. 

— Oh, te rog, te rog, Iern. Nu vreau să fii 
rănit, nu vreau să te ştiu în pericol... 

Un semnal de alarmă începu să îi răsune în 
creier. 

— Ce naiba vrei să spui? 

Simplă isterie? Doar e o femeie educată! Nu 
se poate să nu ştie că nici un căpitan n-a mai 

murit de moarte violentă de mai bine de cinci sute 
de ani! 

Ea îşi duse pumnii la gură, smulgându-i-se 
din braţe. Mâna stângă i se mişca, de parc-ar fi 
încercat să se apere. 

— Nimic..., bâigui ea, nimic, atâta doar că... 
Oh, te rog... 

Jern încercă să-şi potolească furia. Prea 
adesea se mânia în prezenţa ei. O strălucire 
surprinsă cu coada ochiului îi aduse prilejul de a 
schimba discuția, până când aveau să se mai 
liniştească amândoi. 

Se aplecă spre fereastră prismatică. 

— Ia te uită, murmură el. lubito, priveşte. O 
aeronavă se îndreaptă încoace, venind de la sol. 
Era uimit. O escortează un reactor, se pare. 
Formele celor două aeronave erau încă minuscule 
pe cerul de un albastru intens, şi metalul reflecta 
soarele puternic, dar el cunoştea bine fiecare tip de 
aeronavă din Uropa şi văzuse, în fotografii, cam 
tot ce se construise prin alte părți. Nu e o navetă 
obişnuită. E un transportor al vreunui clan. Şi... 
avionul e modelul folosit de Călăreţu Furtunii. 
Cine îşi permite oare să risipească atâta 
combustibil? 

— Deja? se văită Faylis. Credeam că... 

Se întoarse, ca o vijelie, şi o luă la fugă. 
Rochia ei îl atinse în treacăt, părul îi flutură şi se 
făcu nevăzută. Paşii ei răsunară, amplificaţi parcă. 
Fugea de el. 

El vru să pornească pe urmele ei, dar se opri 
după câțiva paşi. Nu. E supărată, nu se ştie de ce. 
Trebuie să-i dau timp, ca să-şi revină. Îşi îndreptă 
din nou atenția în afară. 

Pe măsură ce dirijabilul se apropia, emblema 
imprimată pe flancul său deveni vizibilă: 
trandafirii aurii pe fond negru ai clanului 
Bergdorff. Aşadar.. seniorul Pir Verine, care 
anunţase că este bolnav, se simte îndeajuns de 
bine pentru a participa la adunarea Consiliului de 

mâine. Va vota împotriva mea, e favorabil 
geeanismului, dacă nu cumva € chiar un adept 
convins... Dar de ce-a trebuit să care după sine 
aeronava aceea tocmai din sud, în loc să ia zborul 
de linie până în Tournev şi de-acolo, o navetă, cum 
face tot restul lumii? 

Spiralând, pentru a-şi menţine echilibrul în 
zbor, reactorul trecu foarte aproape. Iern îl urmări 
din priviri. Observă câteva protuberanţe de-a 
lungul aripilor, dar priveliştea fu prea fugară, aşa 
că nu apucă să vadă ce anume erau. Arme 
automate camuflate? Se vorbea, de câţiva ani, de 
înarmarea unor  superavioane meteorologice. 
Aveau să fie invincibile în faţa oricărei maşini 
construite de către altcineva decât mauraii. 
Singurul obstacol în generalizarea acestor aparate 
era consumul de carburant. Pe un front îndepărtat, 
unde nevoile de prim ordin erau cele ale maşinilor 
de cercetare şi ale ambulanţelor, alimentarea 
acestor avioane ar fi fost o problemă de 
nesoluționat. 

Dar ofițerii răspunzători de un asemenea 
aparat ar fi putut, fără să încalce vreo lege, să îi 
aducă modificările respective, cu titlu 
experimental. Cei din Corpul căruia îi aparțin 
meşteresc întruna la maşini şi aparatură... De ce 
să-l fi adus aici, pe neanunțate? Plănuieşte oare 
Bergdorff Pir Verine o demonstrație magistrală 
care, speră el, i-ar aduce multe voturi lui Hald 
Simonay? 

Jern se scarpină în barbă. Firele aspre 
scoaseră un sunet ciudat, sub degetele lui. Hmm... 
De ce nu m-aş alătura celorlalți chiar acum, ca să 
aflu? Oricum, tot n-am altceva mai bun de făcut 
acum. Absolut nimic. 

Plecă. 

Ostrovul Ceresc strălucea, imens, dominând 
nemărginirea. Inima lui Talence Jovain Aurillac 
bătea de să-i spargă pieptul. Ar fi vrut să se 
lipească de fereastra în faţa căreia stătea, ca un 
copil bolnav, închis în casă, care-şi vede tatăl 
trecând prin faţa geamului, cu braţele pline de 
cadouri. Renaşterea, întru adevăr. In ziua aceasta, 
se simțea ca renăscut, întru împărăție, putere şi 
mărire: împărăție, peste regatul care îl crescuse, 
putere, spre a-l conduce pe drumul vieţii, mărire, 
care era Faylis. 

Dar... Nu. Nu trebuia să îşi compromită 
demnitatea. Trei grupuri compacte de oameni 
aşteptau în spatele său, tăcuţi şi încordaţi în faţa 
cutremurătoarei fapte pe care erau pe cale de ao 
întreprinde. Dacă reuşise să facă planuri şi să 
muncească pentru a le pune în aplicare vreme de 
mai bine de doi ani, riscând tot ceea ce iubise şi 
adunase, mai putea să aştepte cele câteva minute 
care mai rămăseseră, cu calmul pe care însoțitorii 
săi îl aşteptau de la el. 

Se întoarse cu faţa către ei. Stăteau aşezaţi, 
îmbrăcaţi în uniformele verzi pe care el însuşi le 
desenase — verzi, pentru Geea, deşi nu voia să 
provoace discuţii, afirmând sus şi tare acest lucru 
— umplând tot restul gondolei. Cam jumătate, 
inclusiv toţi ofiţerii, erau din rândul clanurilor, cei 
mai mulți fiind tineri idealişti, cărora li se adăuga o 
fracțiune de oportunişti încăpăţânaţi. Restul erau 
eskualdunaki din regiunea Valdorului, nu neapărat 
duşmani ai Ostrovului Ceresc, dar nici prieteni. Ar 
fi putut folosi chiar şi soldați espaynieni; prezenţa 
lor l-ar fi transformat însă într-un trădător, în loc să 
pară un reformator, pentru mulţi dintre locuitorii 
Domeniului. Din aceleaşi motive, nu dezvăluise 
nimănui ajutorul primit din partea aventurierilor 
din Nord-Vest. 

— Vremea deciziei, rosti el, cu o blândeţe 
îndelung studiată, încercând să acopere vuietul 
motoarelor, după care adăugă în eskuara: 

Momentul adevărului, şi se întoarse la francey-ul 
pe care îl înțelegeau cu toţii. Ştiţi care ne e țelul: să 
prevenim viitorul război uropan, pe care 
militarismul retrograd l-ar putea lesne provoca; să 
preluăm controlul asupra influențelor străine care 
ne otrăvesc civilizația; să îndreptăm nedreptăţile 
seculare, aducând dreptatea cea nouă; pe această 
temelie, vom clădi o punte către viitor, când 
întreaga viață pe Pământ va fi cu adevărat Una. 
Daţi-mi voie să vă mai spun ceva, înainte de a 
purcede la îndeplinirea acestui ţel. Am exersat 
îndelung ceea ce are de făcut fiecare pluton, care 
anume dintre punctele cheie trebuie cucerit şi 
păstrat de către fiecare pluton, cum vom comunica 
între noi şi ce acţiuni trebuie întreprinse în anumite 
circumstanţe. Conducătorii voştri cunosc Ileduciel; 
să nu vă temeţi nici o clipă că v-aţi putea pierde, ca 
într-un labirint. Nicăieri în aerostat nu există arme 
de foc şi puţine dintre armele de aici ar putea fi 
mai primejdioase decât un cuţit de bucătărie. 
Apariția noastră va fi o surpriză totală. 

Chiar în clipa asta, gândi Jovain, pilotul 
vorbeşte prin radio "explicând" de ce anume 
Bergdorțf Pir Verine a crezut de cuviinţă că trebuie 
să îşi facă apariţia în acest fel: ar vrea, cică, să 
demonstreze că, dacă dirijabilele ar putea fi 
folosite ca transportoare de combustibil şi ar fi 
protejate cu anumite dispozitive noi, ar fi posibilă 
construirea unui număr limitat de avioane de 
război de mare putere. O inovaţie care ar fi în 
măsură să afecteze politica statului şi ar trebui 
deci luată în considerare la alegerea noului 
Căpitan... De fapt, în aceste momente, Bergdorft 
Pir Verine zăcea la pat, în reşedinţa sa de 
vânătoare. Se arătase dornic să ia parte la complot, 
dar îi mărturisise sincer lui Jovain că, dacă această 
conspirație avea să eşueze cumva, avea să se 
declare şocat şi îndurerat de faptul că un coleg, în 
care avusese încredere, folosise în scopuri atât de 
Josnice vehiculele ce-i fuseseră împrumutate după 

ce declarase că intenționa să le utilizeze în 
cercetare, în scopuri patriotice. 

— Ținând cont de toate acestea, oameni buni, 
am să vă rog să vă controlați faptele. Nu vrem să 
producem pagube pe Ileduciel. De fapt, nu dorim 
nici un fel de pierderi. La fel de important e şi 
faptul că nu intenționăm să facem nici un rău, 
nimănui, decât în caz de extremă necesitate. Vom 
avea nevoie de îndemânarea unora dintre cei aflați 
la bord încă de la început; vom avea nevoie de 
încuviințarea celorlalți curând după aceea, dacă se 
va putea, de acordul tuturor. Amintiţi-vă, în afară 
de personalul tehnic strict necesar, cei aflați acolo 
sunt seniorii clanurilor, soțiile şi apropiații 
acestora. Sunt mai mult decât simpli oameni, care 
au dreptul să nu fie loviți sau insultaţi. Sunt 
conducători, simboluri, întrupări. Ileduciel este 
puternic, dar nu atotputernic. Trupele noastre de la 
sol ar putea cuceri, în cel mai bun caz, câteva 
regiuni. Nu-şi vor putea menţine însă controlul 
asupra acestora, dacă felul în care ne vom 
comporta noi aici va ofensa întregul Domeniu. 

Da, oamenii săi de la sol erau puţini şi răzleți. 
Nu poţi trimite prea multe figuri noi într-un oraş, 
în vecinătatea unui aeroport sau a unei fabrici, a 
unei înălțimi strategice, fără a atrage atenţia, nici 
măcar eşalonat, pe o perioadă de mai multe luni, şi 
folosindu-te de pretexte oricât de ingenioase. Şi 
mai dificil era să le strecori arme sau să le 
depozitezi la locurile potrivite. O asemenea 
operaţiune ar fi fost imposibilă, probabil, în oricare 
altă parte a lumii. Însă, apărat fiind de Ostrovul 
Ceresc, Domeniul avusese parte de o perioadă atât 
de îndelungată de pace, încât propria-i siguranţă îi 
părea un dat evident, ca strălucirea soarelui ori 
aerul. 

Sunt pregătiți, sper. Altfel, în curând voi fi 
mort. Jovain nu se îndoia de acest lucru, dar 
gândul îi era acum la glorie, la surle şi trâmbiţe. 

De îndată ce din înalt avea să îi parvină 
semnalul că Ostrovul Ceresc îi aparţinea, oamenii 
săi de la sol aveau să pună mâna pe arme, 
îmbrăcându-şi uniformele şi ocupând pozițiile 
dinainte stabilite. Dacă totul mergea bine, aveau să 
fie puţine lupte ori chiar deloc. Poporul avea să fie 
prea uimit, prea dezorganizat, iar din Ostrovul 
Ceresc aveau să curgă asigurările cum că soldaţii 
se aflau acolo pentru scurt timp, ca păstrători ai 
ordinii, pentru o perioadă de necesitate. Castelanii, 
comandanții bazelor militare, căpitanii flotei 
maritime s-ar putea să nu dea crezare acestor 
afirmaţii şi să fie tentaţi să îşi folosească forţele de 
care dispuneau. Aveau să şovăie însă înaintea 
distrugerii clădirilor de seamă din oraşe, a 
consvatoarelor, a depourilor, a centrelor de 
transport şi comunicaţii, a tuturor acelor obiective 
ocupate de oamenii lui Jovain, şi n-aveau să riște, 
cu siguranță, să fie anihilați de trăznetele 
Ostrovului Ceresc. 

În vreme ce toți vor fi descumpăniţi, neştiind 
ce să facă, Consiliul Seniorilor se va întruni, 
pentru a alege noul căpitan. 

Pentru a putea face acest lucru, ei trebuie să 
fie vii şi nevătămaţi. 

— Să nu vă fie teamă. Amintiţi-vă mereu că 
puterea este de partea noastră. Nu trageţi decât în 
caz de pericol extrem şi numai la ordinul 
superiorilor voştri. Folosiţi-vă forţele cu măsură şi 
numai dacă este absolut necesar pentru bunul mers 
al misiunii. Sântem eliberatori, nu invadatori. 
Jovain ridică o mână, cu palma îndreptată către ei. 
Ştiţi toate acestea, curajoşii mei prieteni. Vi le-am 
repetat doar pentru a ni le reaminti, şi mie, şi vouă. 
lar acum, să mergem înainte, spre victorie. 

Un chiot general îi răspunse. Ochii, dinții şi 
metalul armelor sclipiră. Jovain se aşeză şi îşi legă 
centura de siguranţă. Dirijabilul începuse să se 
legene în curenţii care înconjurau globul uriaş. Se 
mişca acum, cu precauţie, către doc. 

Atingerea făcu întregul aparat să se 
cutremure. Cârligele agăţară inelele de amarare. 
Huruitul motoarelor se stinse. Bărbaţi, îmbrăcaţi în 
costume de altitudine, asigurară nava, aşa cum 
scria la carte, cu corzi subțiri şi rezistente. Apoi 
desfăşurară tubul de traversare de la nacelă la 
poarta de intrare. O dată ce acesta fu montat şi 
etanşeizat cu ajutorul unor pompe, aerul din 
interiorul său fu adus la presiunea de la nivelul 
mării. Zgomotul instalaţiilor de pompare încetă şi 
conducătorul operaţiunilor de andocare verifică un 
manometru, închise valva şi declară că sasul putea 
fi deschis. 

Ashcroft Lorens Mayn preluă conducerea. 
Jovain ar fi dorit să fie în locul lui, dar tovarășii săi 
îl convinseseră că ar fi fost o nebunie. Întreaga 
lovitură depindea de el, căci nici un alt Talence nu 
li se alăturase. Era destul de grav şi faptul că el 
insistase să ia parte la expediție, ca o concesie 
făcută unui impuls arhaic. Fratele lui Faylis, 
recrutat chiar de ea, un tânăr blond şi chipeş, 
poseda prestigiul, experiența militară şi toate 
calitățile necesare pentru a fi vârful de lance. 

Doisprezece bărbați, aleşi dintre cei mai buni, 
se înşirară în spatele acestuia. Pentru a nu atrage 
atenția, nu purtau arme pe umeri şi nici n-aveau să- 
şi scoată pistoalele şi cuțitele până când nu se vor 
fi răspândit în încăperea de primire, în toate 
punctele cheie. Surpriza era esențială pentru 
reuşita realizării unui cap de pod. 

Tropăituri şi strigăte surprinse le vestiră 
succesul. Un minut sau două mai târziu, Jovain 
auzi fluieratul strident al lui Lorens, care însemna: 
Succes... până în prezent! 

Jovain slobozi la rândul său un chiot. Îşi 
putea face intrarea triumfală în noul său regat. Se 
avântă înainte, luând-o la goană prin tub. Luminat 
doar la cele două capete, acesta îi păru nesfârşit de 
lung. Auzea bubuitul bocancilor şi gâfâitul 
precipitat al tovarăşilor săi în urmă-i, dar propriile- 

1 bătăi de inimă acopereau aceste sunete. Sudoarea 
rece îi picura pe frunte, înfiorându-l, în contrast cu 
focul care îl pârjolea pe dinăuntru. 

Ajuns în încăperea de dincolo, alergă spre 
centrul ei, unde se opri lângă Lorens şi privi în jur, 
emoționat. Nicicând, mintea şi simţurile nu-i 
fuseseră mai limpezi. 

Era un spaţiu larg, provocator de ecouri, 
luminat cu tuburi fluorescente. Eroi de odinioară îl 
priveau din picturile murale vechi, peste capetele 
celor adunaţi aici, printre băncile sălii de aşteptare. 
Nu erau doar obişnuiţii funcționari. Erau vreo 
CINCIZECI sau şaizeci de persoane, care, observând 
aeronava ce se apropia, veniseră aici, din 
curiozitate. Într-unul dintre grupuri, Jovain 
recunoscu două figuri cărunte, doi seniori. 

— Linişteşte-i, colonele, porunci el. 

Restul trupelor începuseră să debarce, în două 
şiruri ordonate. Fiecare al patrulea om purta câte o 
carabină cu baioneta montată, tot atâția câte o 
arbaletă, iar restul, cuțite lungi. La cingătoarea 
fiecărui soldat atâma câte o vână de bou. 

— Am înţeles. Sergent, dă-mi megafonul. 

Lorens luă instrumentul, îl ridică în dreptul 
buzelor şi rosti cu glas tunător: 

—  Atenţiune,  atenţiune! Doamnelor şi 
domnilor, vă rugăm să vă păstraţi calmul. Nu aveţi 
de ce să vă temeţi. Nu suntem pirați, nici străini. 
Aparţinem, ca şi dumneavoastră, Domeniului. Am 
venit răspunzând unei chemări urgente, pentru a 
proteja Ostrovul Ceresc şi toate persoanele aflate 
la bord. Fiţi calmi, nu ne staţi în cale atunci când 
ne vom duce la îndeplinire sarcinile, şi totul va fi 
bine. Nimeni nu va păți nimic. 

Un tânăr îmbrăcat simplu se desprinse dintr- 
un grup. Toţi îşi aţintiră asupră-i privirile mirate, 
căci, deşi musculos, era mai scund decât aerogenii. 
Originea sa ţărănească se vădea şi în ţinuta sa, şi în 
felul în care îşi purta părul negru, răvăşit. 

— Lorens! strigă acesta. Nu înţeleg... Tu l-ai 
adus aici pe şarpele de Jovain? 

Fratele lui Faylis lăsă în jos megafonul. 
Hotărârea care îi marcase până de curând 
trăsăturile lăsă loc descumpănirii. 

— Iern, ai grijă cum vorbeşti, îl avertiză el. 

Triumful şi spaima se luptau în inima lui 
Jovain. Nu se aşteptase să îşi întâlnească atât de 
repede duşmanul. Nu în public, în orice caz. Risca, 
acum, o revoltă, o rezistenţă acerbă în labirintul 
culoarelor aerostatului... Se întoarse către ofiţerul 
aflat la stânga sa şi, arătând spre Iern, ordonă: 

— Locotenente, ia-ţi plutonul şi arestaţi-l pe 
omul acela! 

— Am înţeles! 

Grupul se puse în mişcare. 

— Credeţi că e un lucru înţelept? întrebă 
Lorens pe un ton inegal. 

— Aşa am ordonat, îi răspunse Jovain. 

— Da, dar e un om impulsiv. Daţi-mi voie să 
mă ocup eu de asta. Lorens ridică din nou 
megafonul. Iern, nu ne crea probleme. Urmează-i 
pe oamenii aceştia în linişte. Totul se va rezolva, îţi 
promit! Am să-ţi explic care este situația de îndată 
ce va fi posibil. 

Iern se retrăsese din calea soldaţilor care 
înaintau către el. Strigă: 

— Care situaţie? Situaţia aşa cum o vede 
Jovain? 

Dintr-un salt, ţâşni spre cea mai apropiată 
ieşire. 

— Opriți-l! urlă Jovain şi se repezi el însuşi 
pe urmele fugarului. 

Paznicii de la ieşire îşi strânseră rândurile. 
Erau doi bărbați solizi, înarmați cu cuțite, 
încadrând un pistolar. Se auziră țipete, şi mulţimea 
se dădu la o parte ca să-i facă loc. Unii se aruncară 
la pământ. 

Ca un fulger, Iern părăsi puntea, lovind cu 
piciorul în stomacul pistolarului. Soldatul se 

prăbuşi ca un sac cu nisip. Colegii săi încercară să- 
i blocheze calea, dar latul palmei lui Iern zvâcni ca 
o lamă, izbind grumazul unuia din ei. Cuţitarul 
căzu pe spate, ținându-se de gât, bâjbâind după aer. 
Iern îl împinse pe cel de-al treilea paznic şi se 
năpusti afară, pe culoar. 

— După el! urlă Jovain. Împuşcaţi-l! 

Trase. Bubuitura fu asurzitoare, iar glonţul 
şuieră în gol, lovind colţul dincolo de care Iern 
tocmai se făcuse nevăzut. Lorens se grăbi să îşi 
potolească şeful. 

— Domnule, domnule, insistă el. Nu e bine 
ce faceţi, asta ar putea compromite întreaga 
noastră operaţiune. Lăsaţi-l să plece, n-are unde să 
fugă. ÎI vom prinde măi târziu... 

Jovain se supuse, cu regret. Rămase câteva 
clipe încremenit locului, tremurând şi gâfâind, 
încercând să reziste amețeli care îl cuprinsese din 
senin. Glasul lui răguşit se făcu apoi auzit. 

— Continuaţi! 


Până seara, întreg Ostrovul Ceresc îi 
aparținea. 

Ocuparea centrului său şi a punctelor 
nevralgice durase doar o oră şi nu se soldase decât 
cu altercaţii minore, echipajul neînarmat fiind 
constrâns, în cele din urmă, să se predea. Un pilot 
încercă să evadeze cu un avion, dar fu avertizat că 
va fi doborât dacă nu se va întoarce imediat. 
Nimeni nu încercă să intervină de la sol, iar 
reactorul de vânătoare stătea acum parcat în 
docuri, gata de luptă, deşi se părea că nu avea să 
fie solicitat. 

Apoi timpul începu să se scurgă parcă mai 
încet, incredibil de încet. Oamenii lui Jovain 
trebuia să se organizeze, să stabilească schimburile 
de gardă, să ajungă lă o înţelegere cu tehnicienii a 
căror prezenţă era indispensabilă şi, nu în ultimul 
rând, să îşi găsească un loc de dormit şi ceva de 

mâncare. Patrulele instituite aveau să vegheze la 
respectarea tuturor ordinelor. Purtătorii de cuvânt 
aveau sarcina de a asigura pe toată lumea că 
proprietățile şi viaţa pasagerilor nu se aflau în 
pericol, dacă aveau să coopereze cu toţii, şi că, în 
curând, avea să fie dată o explicaţie satisfăcătoare 
pentru toate evenimentele neprevăzute care 
avuseseră loc. Dură destul de mult până când 
seniorii se adunară într-o încăpere unde Jovain li 
se putu adresa, fiind asaltat de o grindină de 
întrebări şi proteste. Le promise că întrunirea de a 
doua zi avea să aibă loc, aşa cum fusese stabilit şi 
că el însuşi avea să o deschidă, făcând dezvăluiri 
care aveau să dovedească justețea acțiunii sale. 
Înaintea acestei întâlniri, şi după aceea, fu 
înconjurat atât de propriu săi ofiţeri, cât şi de cei 
de pe Ostrovul Ceresc, ba chiar şi de un număr de 
seniori care ştiuseră dinainte de venirea sa şi 
făcuseră tot ceea ce le stătuse în putinţă pentru a-i 
netezi calea... 

Dându-și seama că era lihnit de foame, 
înfulecă în grabă un sandviş şi bău o cafea, aduse 
de către ordonanţă. Apoi se întoarse la studierea 
informaţiilor aduse de oamenii pe care-i trimisese, 
la certuri, la ameninţări, la directivele de dat, la 
hotărâri şi iar hotărâri... 

Soarele dispăru dincolo de orizont şi luna 
răsări, şi, o dată cu venirea nopţii, lucrurile părură 
a se mai linişti. Luminile începură să se stingă, 
bărbaţii şi femeile se lăsară pradă somnului, cu un 
dram de nelinişte în suflet. Jovain îşi lăsă munca 
deoparte, spuse santinelelor unde putea să fie găsit 
în caz de urgenţă şi părăsi biroul pe care şi-l 
însuşise. În sfârşit, putea să-şi caute iubirea. 

Coridoarele erau întunecate. Paşii săi răsunau 
sinistru în încăperile prelungi şi goale. Din când în 
când, întâlni câte un om de-al său, care îl saluta, 
dar nu-i vorbea. Se simţea mai singur decât fusese 
vreodată. Apoi culoarele deveniră cu totul pustii şi 
pasarela care ducea spre secțiunea următoare nu 

era decât o cărare îngustă care şerpuia printre 
stâlpii de tensegritate, ale căror pânze de păianjen 
se pierdeau în depărtare, în întuneric. Învelişul 
exterior strălucea în lumina lăptoasă a lunii, în 
vreme ce miezul aerostatului era o sferă de 
întuneric; Jovain avea impresia că umblă între un 
cer palid şi un pământ negru, pustiit. Aerostatul îşi 
menținea poziţia, luptând împotriva unei brize 
nocturne puternice. Auzea sunetul surd al jeturilor, 
ca o cascadă prăbuşindu-se într-un hău fără fiind. 

Iern se furişa pe undeva, prin beznă. Mâna lui 
Jovain căută senzaţia liniştitoare a mânerului 
pistolului. În total, doar două victime grav rănite, 
aflate acum la infirmerie. Cel al cărui laringe a 
fost strivit nu va supraviețui, poate. N-am ştiut că 
Băiatul nostru de Aure chiar atât de sălbatic. Ce- 
ar trebui să facem cu el, după ce-i vom da de 
urmă? 

Jovain realiză, cu un gust amar, că nu se 
gândise niciodată la asta. Privise totul prin prisma 
unui fapt împlinit, închipuindu-şi că rivalul său va 
fi neputincios, ca o molie ce se loveşte de o 
fereastră. Dacă Iern credea de cuviinţă să i se pună 
în cale, avea să îl închidă, ca pe o ameninţare la 
adresa comunităţii, urmând ca, mai târziu, să-i dea 
drumul, sub supraveghere strictă. Nu ştiu dacă 
asta va fi de ajuns. 

Purtarea sa de azi ar justifica arestarea, am 
şi dat ordine în acest sens. Dacă s-ar întâmpla să 
fie cum va ucis, fiindcă s-ar opune arestării cu 
violenţa sa criminală, o mulțime de dificultăţi ar fi 
evitate. Sau ar putea muri ceva mai târziu, 
încercând să evadeze. 

Jovain răsuflă adânc, surprins de propriile-i 
gânduri. Ce-mi trece prin minte? Nu Sunt un 
criminal! 

Ziua aceea, în aripile solare... Faylis nu 
trebuie să afle niciodată. Sunt convins că nu va 
dori să ştie mai mult decă ti-am spus. 

Încetează. Gândeşte-te la ea. Te duci la ea! 

Jovain grăbi pasul. 

Următoarea secţiune era cea în care locuia ea. 
În ciuda celor doi ani de exil, traseul i se întipărise 
în minte. Împinse uşa. Ea era acolo, aşteptându-l. 
O rochie albastră îi acoperea zvelteţea trupului. 
Jovain făcu un pas înainte, şi ea i se prăbuşi în 
braţe.  Rămaseră  îmbrățişați minute întregi, 
sărutându-sc, înainte de a-şi aminti să închidă uşa 

— Ah, iubitule, iubitule, şopti ea printre 
lacrimi. M-am temut atât de mult pentru tine. Am 
fost singură ceas după ceas... 

— Iar mie mi-ar fi fost şi mai teamă pentru 
tine, dacă n-ai fi rămas aici, în siguranţă. Îi 
mângâie părul, atât de moale. Îţi mulțumesc că ti- 
ai ţinut promisiunea. Îţi mulțumesc pentru tot. 

— A fost o nimica toată. 

— Nu, a fost enorm. 

Nici el nu era sigur cât erau de sincere 
spusele sale. Aproape că fusese nevoit să o silească 
să participe la complot. La început, scrisorile ei, cu 
scris de şcolăriță şi volute stilistice arzând de 
pasiune, insistau asupra faptului că nu era nevoie 
decât să-şi părăsească soţul, iar el să o părăsească 
pe Irmali. Fusese ispitit să-i dea ascultare, dar 
ucheny Mattas îl convinsese să-şi accepte destinul, 
astfel încât el îi scrisese ce avea de gând să 
întreprindă. Nu avusese încredere în talentul ei 
pentru o asemenea conspirație, nici nu voise să o 
expună la ceva periculos. Rolul ei fusese de a 
furniza informaţii, de a-i testa pe cei pe care îi 
întâlnea în legătură cu opiniile lor, identificând 
posibili susținători ai cauzei. Dar acesta a fost un 
rol important, gândi Jovain. Între timp, eu eram 
izolat în munţi... Desigur, am avut agenţi, dar cine 
altcineva decăt ea ar fi putut să facă exact ceea ce 
a făcut pentru noi?  Depăşindu-şi chiar 
instrucțiunile, l-a recrutat pe fratele ei, Lorens, cel 
mai valoros dintre oamenii mei. Da, ai făcut 
enorm de multe pentru noi, iubito. Forța Vieții să 
te răsplătească. 

— Strânge-mă în braţe, îl imploră ea. 

El se supuse, inspirându-i mireasma. 

— Sărmana de tine, murmură el. Îmi pot 
închipui cât ai fost de îngrijorată. 

Ea înghiți un nod ce i se pusese în gât şi 
încuviinţă, cu capul lipit de pieptul lui. 

— De fapt, nu mi-a fost teamă tot timpul, dar 
sufletul mi-era sfâşiat. Am avut dintotdeauna 
încredere în tine, Jovain, să nu te îndoieşti de asta, 
dar sărmanul Iern... Nu are intenții rele, să ştii, 
spuse ea, eliberându-se din îmbrăţişare. Cum se 
simte? Unde se află acum? 

Jovain se strimbă. 

— Îmi pare rău că trebuie să o spun, dar 
astăzi a fost îndărătnic, s-a comportat nebunește. 
Dar n-a păţit nimic. Dacă îşi va veni în fire... Ştii 
bine, nu-i aşa, nu-i vreau răul, în pofida a tot ce s-a 
întâmplat. 

Vreau doar să-l văd mort, într-o manieră 
convenabilă. Apoi voi fi bucuros să rostesc un 
ultim omagiu elogios şi să îi înalt chiar şi un 
monument. 

Îi relată pe scurt ce se întâmplase. 

Ea se cutremură. 

— Înseamnă că se ascunde, de unul singur, e 
disperat şi flămând. Nu i-am dorit niciodată aşa 
ceva! 

Jovain o îmbrăţişă din nou, mai strâns. 

— Nici eu, zise el, deşi, dacă cineva o merită, 
acela e Talence lern Ferlay. Nu-ţi fie teamă. Cu 
siguranţă, mâine, va face cel mai înţelept lucru cu 
putinţă şi se va preda. Voi face tot ce va fi posibil, 
ca să evit consecinţele purtării sale nebuneşti. Dar 
să lăsăm toate acestea... Faylis, prezentul e al 
nostru. După doi ani, în sfârşit, ne aparţine. 

O strânse la piept. Ea avu nevoie de timp, 
pentru a se însufleți, devenind caldă şi vie în 
braţele lui. Într-un târziu, când ajunseră în aşternut, 
Jovain descoperi că era mult prea obosit şi 
îngrijorat pentru a-i astâmpăra dorinţele arzătoare. 

lern se ridică şi privi afişajul ceasului. 
Numerele străluceau pe ecran: 20:51. 

— Ar fi timpul să o iau din loc, spuse el. 

Vosmaer Tess Rayman, senior al clanului ei şi 
colonel în Corpul Meteo, îi aruncă o privire 
îngrijorată, din fotoliul în care stătea. 

— Nu crezi că e prea devreme? întrebă ea. 
Paznicii vor fi mai neatenţi ceva mai târziu, când îi 
va cuprinde somnul. 

— Nu, fiindcă sunt disciplinaţi, doamnă, au 
dovedit-o din plin acţionând aşa cum au făcut-o. 
Şi, cu cât e mai lungă noaptea înaintea mea, cu atât 
îmi va fi mai uşor să îmi pierd urma. 

— Mă gândeam că nu i-ar strica încă puţină 
odihnă, înainte de a porni la drum. N-ai dormit 
deloc. 

— Sunt prea încordat. Ar fi culmea, dacă n-aş 
fi. 

— Planul tău e impecabil, să ştii. 

Iern ridică din umeri. 

— Ce s-ar întâmpla dacă aş rămâne la bord, 
jucându-mă de-a şoarecele cu pisica lui Jovain? 
Mi-am închipuit că vor fi destul de ocupați la 
început şi nu vor avea timp să umble după mine, 
astfel încât mă puteam ascunde la cineva în care 
aveam încredere. Dar pun pariu, pe ce vreți 
dumneavoastră, că mâine vor răscoli aerostatul 
centimetru cu centimetru şi vor cerceta fiecare 
apartament, până când mă vor găsi. Sau până când 
vor fi convinşi că am evadat, încheie el, zâmbind. 
Sunt sigur că se vor întreba cum am reuşit. 

Femeia subțire şi căruntă nu-i împărtăşea 
veselia. 

— Cred că îşi vor da seama, dar nu vor reuşi 
să dea de urma lui Dany. 

Dany era fiul ei, care îi devenise, în timp, 
aghiotant. Îl chemase în apartamentul ei, imediat 
după ce lern îşi făcuse apariția, şi îl trimisese să 
facă rost de cele necesare evadării. 

— Mă îndoiesc că vor reuşi să mă prindă, 
doamnă. În ciuda confuziei create, serviciile 
tehnice trebuie să îşi vadă mai departe de treabă. 
Cei mai mulţi dintre invadatori par a fi oameni de 
rând, deloc familiarizați cu rutina de aici. Cine 
dintre ei ar da atenţie unui individ care ar deschide, 
calm, o uşă şi ar ieşi afară, îmbrăcat cu un costum 
de altitudine? Ar fi convinşi că respectivul are de 
îndeplinit vreo muncă în exterior. 

— Dacă ar pleca împreună cu tine, ai avea un 
însoțitor, un tovarăş de arme. Și numai Zhesu ştie 
câtă nevoie ai de aşa ceva! 

— Nu. Vă mulţumesc, dar credeam că am 
lămurit această problemă. S-a întors, fără ca 
nimeni să-şi fi dat seama, în dormitorul său de 
burlac. Dacă mâine ar fi dat dispărut, 
dumneavoastră vi s-ar cere socoteală. 

Tess dădu din cap. 

— Ai dreptate. De fapt, Iern, te-ai dovedit 
mai deştept decât, sincer, m-aş fi aşteptat. Asta îmi 
întăreşte dorinţa de a rămâne aici şi de a face tot 
ce-mi va sta în putinţă pentru tine, în Consiliu. 

— Sunteţi curajoasă, doamnă, aşa cum, 
sincer, mă aşteptam, căci, altfel, n-aş fi venit la 
dumneavoastră. 

Profilul ei sever se întoarse către o fotografie 
a răposatului ei soţ. 

— Încerc să fac aşa cum Arie şi-ar fi dorit. 

Iern intră în dormitor, unde fusese depus 
echipamentul, şi vru să tragă drapenia. 

— E o tâmpenie, îi spuse şefa sa. Las-o aşa, 
ca să putem sta de vorbă cât timp te îmbraci. Îţi 
promit că n-am să trag cu ochiul, dacă eşti chiar 
atât de ruşinos. 

— Ei bine... Iern izbucni în râs. Doamnă, 
trebuie să vă mărturisesc că, atunci când am ajuns 

întâia oară sub comanda dumneavoastră, am 
regretat diferența de vârstă existentă între noi. E 
oare o crimă pedepsită de Curtea Marţială, să 
visezi cu ochii deschişi la superiorul tău? 

— Ştiam asta, îi răspunse ea calmă, şi m-am 
bucurat, dar m-a bucurat şi diferenţa de vârstă şi de 
rang dintre noi. Nu mi-ar fi plăcut să mă ştiu 
prezentă în colecția ta de trofee. Tonul îi deveni 
dintr-o dată sobru. Între noi fie vorba, Iern, cred c- 
a sosit timpul să te maturizezi. Mă întreb dacă 
dezastrul în care te-ai băgat n-a fost cumva şi din 
vina ta. 

ÎI cuprinse amărăciunea. Și eu mi-am pus 
această întrebare. Dacă propriul meu cumnat s-a 
alăturat dușmanului, care va 6 atitudinea soției 
mele? Mă gândesc la o mulțime de lucruri pe care 
le-a făcut ori le-a spus, ori, dimpotrivă, nu le-a 
spus... Nu. Nu se poate. Se dezbrăcă şi începu să 
îşi facă de lucru cu costumul de altitudine. În 
încăperea strâmtă, era nevoit să urce în pat ca să 
aibă loc să se îmbrace. 

Din încăperea vecină, vocea lui Tess 
continuă: 

— Noi, loialiştii, nu vom şti cu adevărat cum 
trebuie să acţionăm până când nu vom înţelege 
această situație. Nu mă aştept ca mâine să se 
pronunţe toată lumea în unanimitate. Dar Jovain va 
fi convingător; nu va fi candid, dar va fi 
convingător. Şi-a găsit aliați în Consiliu şi, fără 
îndoială, i se vor alătura şi alții, care nu şi-au 
exprimat opţiunea până în prezent; vor fi, cu 
siguranţă, şi unii care nu vor fi mulţumiţi de tine şi 
vor crede în acuzaţiile lui Jovain... Să nu laşi ca 
veştile pe care le vei auzi să te doboare, Iern. Fii 
convins că n-au să fie veşti bune, indiferent cum 
vor suna ele. Şi nu îți asuma riscuri nebuneşti. Mă 
tem că va trebui să aşteptăm să treacă un timp, să 
vedem ce are să urmeze, înainte de a lua măsuri. 
Dacă vom putea lua măsuri. 

Iern îşi trase partea interioară a costumului pe 
picioare şi o rulă în sus, pe trup, netezind țesătura 
neagră centimetru cu centimetru, astfel încât 
moleculele ei speciale să îi adere pe corp ca o a 
doua piele. 

— Da, am să mă dau la fund, promise el. 

— Poţi să-mi spui unde anume? 

— Nu. Asta depinde şi de vânturile din 
noaptea asta. Dordoyn ar fi ţinutul ideal pentru 
lupta de gherilă, dar, pentru mine, Brezh-ul 
prezintă mai multe avantaje. Astea sunt două dintre 
posibilele alegeri, cele mai evidente, de fapt. 

I se păru că o aude încruntându-sc. 

— Nici să nu te gândeşti să ridici oamenii la 
luptă, Iern. Oricum, nu încă. 

— Nu, nicidecum. Voiam să spun doar că m- 
aş putea ascunde pe dealurile din Dordoyn, iar 
țăranii localnici m-ar ajuta. Poate că ar trebui să 
fug dincolo de graniţă. 

— S-ar putea ca asta să fie cea mai bună idee. 
Sper să trăiesc să văd speranţele noastre renăscând, 
adăugă Tess după o scurtă pauză. 

După ce îşi acoperi trupul până la gât şi 
închise şi ultimul fermoar, Iern îmbrăcă o salopetă. 
Principalul ei rol era acela de a proteja materialul 
de dedesubt împotriva unor eventuale sfâşieri, care 
ar fi adus trupul în contact cu cvasividul de afară. 
Avea şi o mulţime de buzunare, în care Iern se 
apucă să îndese tot soiul de obiecte de strictă 
necesitate. 

Se întoarse în camera de zi, şi Tess îl ajută 
mai departe. Picioarele îi erau protejate de şosete 
groase şi cizme. Îşi trase peste cap un fes tricotat şi 
abia apoi îşi puse casca, pe care o fixă laolaltă cu 
costumul de dedesubt. Lăsă viziera căştii deschisă. 
După ce îşi trecu brațele prin curelele 
harnaşamentului, Tess îi fixă pe spinare rezervorul 
de oxigen, după care, conectându-l, deschise şi 
valvele. Trebuia să respire, dar şi să transpire. 
Costumul elastic, care avea rolul să îi împiedice 

sângele să fiarbă, avea dezavantajul de a bloca şi 
transpiraţia. Cu ajutorul valvelor, vaporii de apă 
eliminaţi prin porii feţei şi scalpului aveau să fie 
rapid eliminaţi, împiedicându-l să moară de 
căldură. 

Paraşuta care urmă la rând nu era de tipul 
standard pe care îl purtau muncitorii când 1eşeau în 
exterior. Căderile din aerostat fiind destul de rare, 
aceştia beneficiau doar de un instructaj verbal, nu 
de un antrenament practic care ar fi cerut prea mult 
timp. lată de ce echipamentele lor erau, în mod 
necesar, foarte simple. Dany îi adusese un set de 
tipul celor preferate de paraşutiştii experimentați, 
care se încumetau, uneori, să sară direct din 
aerostat. 

Şi Iern o făcuse o dată, cu ani în urmă. Tess 
auzise şi îl chemase la ordin, făcându-l cu ou şi cu 
oţet şi interzicându-i categoric să mai repete acea 
cascadorie: „Am cheltuit o avere antrenându-te, iar 
ieri ai riscat să-ţi împrăştii mădularele pe suprafaţa 
a jumătate din Domeniu, doar de dragul 
aventurii!", îl certase ea. 

Azi e cu totul altceva, gândi el. Îşi trase 
mănuşile etanşe, iar ea i le ridică până la coate. 

Tăcură, rămânând nemişcaţi, unul în faţa 
celuilalt. 

— EFi bine, spuse el într-un târziu, cred că ar 
fi bine să plec. Vă mulţumesc pentru toate. 

Zâmbetul ei tremură când îi răspunse: 

— Ai grijă cum te întorci, băiete. Sper să am 
parte de nepoți şi aş vrea să se bucure de ceea ce 
am avut parte şi noi. Se ridică pe vârfuri şi-l sărută 
fugar pe obraz. Drum bun, Talence Iern Ferlay. Ai 
grijă de tine. 

Mai îngrijorat decât se arăta, plecă. Ea îi făcu 
semn cu mâna, din uşă. 

Luând colţul, porni hotărât înainte. Viziera, pe 
Jumătate coborâtă, era menită să îi ascundă chipul, 
în cazul în care cineva întâlnit în cale ar fi putut să 

îl recunoască. Nu întâlni pe nimeni. Ostrovul 
Ceresc se închisese în sine, în aşteptarea zorilor. 

Un paznic în uniformă verzuie păzea ieşirea 
spre platforma C-3. Văzându-l pe Iern, ridică 
puşca. 

— Opreşte-te! strigă el, şi ecourile răsunară 
pe culoarul pustiu. Unde mergi? întrebă el nervos, 
cu un pronunţat accent eskuara. 

— Afară, să-mi fac datoria, îi răspunse Iern. 
Dă-mi voie să trec. 

— Ai vreun permis? 

Iern era pregătit să lovească cu cuțitul pe care 
îl ținea în buzunar, gata să ucidă. Nu avea voie să 
rişte să greşească în atacul său. De fapt, ar fi 
preferat să nu fie nevoie de aşa ceva. 

— De ce-aş avea nevoie de vreun permis 
pentru o operaţiune de rutină? 

— Ce vrei să faci? 

Iern slobozi un oftat îndelung elaborat. 

— Uite ce e, compadre... Dincolo de uşa 
aceea nu se află o platformă de andocare, 
amplasamentul unui laser ori cine ştie ce altă 
minune pe care tu ţi-ai putea imagina că aş avea de 
gând să o sabotez. Nu e decât o mică platformă de 
observaţie. Am sarcina să inspectez cât de mult pot 
din suprafaţa învelişului exterior. De aici, voi 
merge la platforma următoare, apoi la 
următoarea... Razele ultraviolete şi ozonul 
deteriorează materialul. Vrem să înlocuim fiecare 
panou înainte să se ducă naibii. Intervenția voastră 
de azi ne-a dat peste cap programul de verificare. 
Modificările de presiune de la apusul soarelui ar 
putea genera solicitări neprevăzute. Şeful meu mi- 
a ordonat să mă asigur că nimic nu este pe cale să 
plesnească. Acum, ai de gând să mă laşi să-mi fac 
treaba? 

Santinela se grăbi să se dea la o parte. 

— Da, du-te, du-te. 

Jern se prefăcu a fi nepăsător. Minţise, de 
fapt, doar când pretinsese că mergea la lucru. Se 

mulțumise să îşi moduleze glasul, astfel încât să 
pară o treabă urgentă, şi omisese să spună că, 
media de viață a unui panou fiind de zece ani, 
inspecţiile se efectuau o dată pe an, folosindu-se 
instrumente de precizie, şi nicidecum noaptea. Îi 
sugerase paznicului că fisurarea unui panou ar fi 
putut duce la prăbuşirea Ostrovului Ceresc, deşi 
acest lucru nu era valabil nici măcar pentru sfera 
interioară. Mişcarea exterioară a aerului ar fi dus 
automat la desfăşurarea unei prelate adezive, 
suficient de rezistentă pentru a împiedica scăderile 
notabile de presiune până la efectuarea reparațiilor. 
Strămoşii încorporaseră o mulțime de factori de 
siguranţă în construcția lor. 

N-au prevăzut însă trădarea. 

Iern îşi închise viziera şi ieşi. O dată afară, 
petrecu mai multe minute admirând priveliştea, pe 
care o vedea, de-aici de sus, poate pentru ultima 
oară. 

Spre răsărit, luna plină îi apărea uimitor de 
strălucitoare în oceanul de întuneric. Puzderie de 
stele umpleau restul boitei, iar puntea galaxiei 
unea cele două margini ale orizontului. Dedesubt, 
nu vedea nici un nor, iar Canalul, Golful, lacurile 
şi fluviile luceau ca argintul viu în lumina lunii. 
Pământul nu era decât un mozaic de cenușiu şi 
negru, mai îndepărtat şi străin decât îi păruse 
vreodată a fi. 

Tot străină îi părea şi sfera opalescentă a 
aerostatului căzut pradă cuceritorilor. Suprafaţa sa 
strălucea palid; nervurile îi amintiră de forma plină 
a unui sân greu de lapte, brăzdat de vinişoare 
albăstrii şi, prin asociere, îşi aminti de mama sa şi 
înghiți în sec. Energia solară stocată peste zi 
menținea în stare de plutire uriaşul adormit, în 
acelaşi loc, viu. Când mâinile sale atinseră 
balustrada, simţi briza stârmtă de cele două 
reactoare şi îşi închipui că le aude huruitul surd 
care, vreme de opt veacuri, luptase împotriva 
vuiturilor stratosferei. 

Se scutură înfiorat, de parcă tocmai ieşise din 
apa unui râu îngheţat. 

— A venit vremea, flăcăule, mormăi el. 

Melancolia i se risipi şi simţi fiorul plăcut al 
nerăbdării. Ce salt se pregătea să facă! 

Încălecă balustrada, rămânând câteva clipe în 
echilibru, după care sări. 

La început, 1 se păru că visează. Plutea, lipsit 
de greutate, de parcă n-ar fi avut trup, în tăcere, 
scăldat în lumina lunii. Făcu o tumbă lentă, şi 
Pământul îi dispăru din câmpul vizual, făcând loc 
globului alb dinspre care căzuse. Oare auzea, într- 
adevăr, aerul şuierând sau acesta era încă prea 
rarefiat? Era, cu siguranţă, atât de frig, încât 
probabil i-ar fi îngheţat şi ochii în orbite, însă 
costumul îi ţinea de cald. În vreme ce o parte a 
trupului visa, cealaltă făcea calcule, mecanic, aşa 
cum plămânii respiră fără să fie conştienţi ori 
inima bate. Adevăratul său eu se risipise în 
nemărginirea înconjurătoare. 

Trebuie să îmi prelungesc căderea liberă 
până când voi atinge zona cu densitate 
atmosferică normală, căci, altfel, paraşuta nu-mi 
va servi la nimic, se va mototoli şi va atârna în 
urmă-mi ca o coadă, în vreme ce eu voi cădea 
arzând, ca un meteorit. Dar când anume să o 
deschid? Dacă o voi face prea târziu, trupu-mi va 
lua foc de la frecarea cu aerul, şi-am să ajung jos 
rumen ca o friptură bine gătită. Trebuie să o fac la 
aproximativ cincisprezece kilometri altitudine, 
însă, data trecută, am avut la dispoziție 
instrumente pentru a măsura înălțimea... Trebuie 
să aproximezi, păsăroiule, şi să acționezi în 
consecință. 

Trase de un mâner, şi prima paraşută zvâcni şi 
se deschise, iar corzile-i deveniră rigide. 
Harnaşamentul îl strânse brusc, ca un corset. 
Atârnă inert o vreme, până când îşi adună puterea 
necesară pentru a învinge durerea. Am aşteptat 

prea mult. Mâine voi fi plin de vânătăi. Dar voi fi 
liber! 

Gândul acesta sfârşi prin a-l readuce la 
realitate. Dând uitării frumuseţea sălbatică a 
peisajului, se concentră, redevenind aviatorul care- 
şi caută un loc de aterizare. Ducea lipsă de date 
precise, dar nimic nu îl putea împiedica să observe. 
Începu să manipuleze corzile, cu o bruscheţe 
războinică. În general, în stratosferă, vânturile bat 
dinspre est, dar aceasta era ultima direcţie pe care 
ar fi vrut să o urmeze. Le putea contra în oarecare 
măsură, manevrând judicios, şi, odată intrat în 
troposferă, putea parcurge zonele de înălțime în 
moduri diferite. Putea să restrângă paraşuta şi să 
cadă mai repede în zonele cu vânturi nefavorabile, 
deschizând-o larg, acolo unde curenţii aveau să îi 
fie prielnici, şi lăsându-se dus de aceştia. 

Ostrovul Ceresc se legăna deasupra sa. Trupul 
parcă îşi recăpătase din greutate, şi auzea limpede 
un şuierat. Trecuse în împărăția cu hotare nevăzute 
a aerului. Stelele se stinseră una câte una, până 
când cele rămase formară contururile constelaţiilor 
familiare. Smuci din nou corzile, navigând cum 
putea mai bine. Canalul şi marea nu mai ocupau 
acum întreg orizontul. Aha! Prinsese un vânt 
dinspre sud-est. Trase din nou de corzi. 

Îşi luă inima-n dinţi şi trase de un alt mâner. 
Paraşuta se desprinse şi rămase plutind undeva sus, 
cu corzile fluturând ca tentaculele unei meduze. 
Căzu ca o piatră. De astă dată, nu mai era plutirea 
dulce din stratosferă; cădea în gol, despicând aerul. 
Cea de a doua paraşută se deschise, frânându-i 
prăbuşirea. 

Riscase mult, era conştient de asta. Cu prima 
paraşută, ar fi ajuns jos în siguranţă, deşi n-ar fi 
avut mare lucru de făcut în privința hotărârii 
locului de aterizare. Cea de a doua paraşută era un 
model mai modern, inspirat de cele ale maurailor, 
un obiect fragil şi complicat, cu eleroane, ventile şi 
supape, cu crăpături şi aripioare, foarte asemănător 

cu deltaplanul. Paraşuta aceasta nu trebuia să fie 
deschisă decât la câțiva kilometri deasupra solului. 

Îl mustră conştiinţa pentru că îşi asumase un 
asemenea risc. Mulţi oameni contau pe el... Tess, 
Dany... Prietenii şi supuşii săi... Faylis?... Ei bine, 
dacă avea să dea greş, avea să dea greş şi gata. 
Important era că putea să folosească această 
paraşută pentru a ajunge în Brezh, ţinutul de 
baştină al mamei sale şi al său. 

Trase un chiot de-i ţiuiră urechile. 

„„Ateriză lin, pe un drum pe care şi-l alesese. 
Cizmele sale stârniră praful de un alb cenuşiu. Pe 
marginile drumului, copacii foşneau în bătaia unei 
brize slabe şi rouă de pe firele de iarbă strălucea în 
lumina lunii. Dezbrăcându-se, simţi răcoarea 
nopții şi trase cu sete în piept miresmele umede ale 
pământului. În depărtare auzi ţipătul unei 
cucuvele. 

Trebuia să scape de partea compromiţătoare a 
echipamentului. Înaintă o bună bucată de drum în 
pădure şi, cu un cuțit, săpă o groapă nu prea 
adâncă în care îşi îngropă paraşuta şi costumul de 
corp. Îşi păstră salopeta şi cizmele. După scoaterea 
însemnelor, puteau trece lesne drept veşmintele 
unui muncitor cu ziua. 

Apoi o luă înainte, pe drum. Avea cât de cât 
idee cam pe unde se găsea. Destul de curând, 
drumul avea să intersecteze o cărare care ducea la 
ruinele unui castel abandonat cu câteva sute de ani 
înaintea Judecăţii. Pustnicul care locuia acum 
acolo avea să îi dea adăpost şi avea să păstreze 
tăcerea în privinţa trecerii sale. 

Luna se ridicase mai sus. Strălucea mult mai 
tare decât Ostrovul Ceresc, pe care razele soarelui 
nu-l mai scăldau deja de multă vreme. 

Veştile ajunseră la urechile Ronicăi Birken 
curând după ce  traversase fluviul Seyn, 
întorcându-se din ţinuturile de dincolo de Rhin. Un 
bac cu zbaturi îi trecuse, pe ea şi cei cinci tovarăşi 
al săi, împreună cu căruţa şi caii lor, pe malul 
stâng. Încălecară şi porniră la drum, pentru a 
parcurge cei trei sau patru kilometri care mai 
rămăseseră până la Fonteynblo. 

Alek Zaksun dădu pinteni calului său până 
când ajunse în fruntea convoiului, lângă femeia 
care îi conducea. 

— E o seară frumoasă, nu-i aşa? remarcă el. 

Ronica privi în jur. Copacii de pe marginea 
drumului, arini şi fagi în marea lor majoritate, 
formau un coridor umbros, în vreme ce, printre 
frunze, ultimele sclipiri ale soarelui trimiteau raze 
verzi-aurii. Nu mai era cald, dar miresmele verii 
încă mai stăruiau. Drumul era plin de pietriș, care 
scrâşnea sub copitele cailor şi roţile căruței. În 
frunziş, se auzea ciripitul vesel al păsărilor. O 
cuprinse un dor fugar de casă, dar Laska era 
departe, dincolo de Pol, iar sălbăticia ei nu aducea 
nici pe departe cu acest crâng domestic din 
mijlocul Domeniului. 

— Da, e frumos, încuviinţă ea. 

— Ce-ar fi să ne petrecem ziua de mâine 
odihnindu-ne? propuse Alek. Ne-ai mânat ca pe o 
herghelie de cai sălbatici. 

— Ar fi fost o nebunie să întârziem pe drum, 
îi replică ea. Ştii bine acest lucru. 

Se corectă, în sinea ei: Poate că nu era nevoie 
să ne grăbim când ne aflam printre barbarii din 
răsărit. Păreau a ne venera şi nu dispuneau de 
arme de foc. Ceea ce era de nesuportat acolo erau 
condiţiile în care călătoream, imposibile, aproape 
ca în vremea Osândei. Dar allemanii din vest, pe 
jumătate civilizaţi, n-ar fi stat prea mult pe 
gânduri înainte de a ne jefui. N-am vrut să 
zăbovim, pentru a nu le da idei. Faptul că prada 

lor i-ar fi ucis, de cum am deschis containerele, 
constituie o slabă consolare. 

— Acum suntem în siguranţă, insistă el. Am 
fost cel puţin de-o săptămână încoace. Şi totuşi, nu 
ne slăbeşti o clipă, Ronica. De ce atâta grabă? 

— S-ar putea să fie nevoie de noi pe navă. 

— Dacă ar fi fost aşa, căpitanul Karst ne-ar fi 
dat vreun semn, nu crezi? 

Ea se văzu nevoită să-i dea dreptate. Afară, în 
pustietate, fuseseră izolaţi, dar aici, lucrurile 
stăteau cu totul altfel. Oriunde pe cuprinsul 
Domeniului, până şi cel mai prăpădit cătun 
dispunea de un radio-receptor public. Timp de o 
oră din douăzeci şi patru, Ostrovul Ceresc îşi 
consacra releul transmiterii mesajelor, în schimbul 
unor taxe, acestea fund recepționate şi transcrise la 
birourile de poştă, unde erau păstrate până la 
sosirea  destinatarilor. Mikli o obligase să 
memoreze o serie de fraze codate. Până în prezent, 
nu recepționase nimic şi nici nu se aştepta să 
primească vreun mesaj până la întoarcerea în 
Kemper. Poate că nici acolo nu o va aştepta nimic 
nou, dacă el avea să fie plecat, ocupat cu 
obişnuitele-i maşinaţiuni. 

— Să nu uităm că Domeniul e un 
conglomerat de state, fiecare avându-şi propriile 
reguli, îi reaminti ea lui Alek. Până acum, am 
trecut cu bine de fiecare post de control, dar, 
pentru ei, suntem o bandă de străini, suspecți din 
principiu, şi dacă lenevim prea mult pe drum, am 
putea stârni curiozitatea nedorită a cuiva. 

— Şi ce dacă? Ne-ar citi documentele şi nu s- 
ar lega la cap făcând probleme unei expediţii de 
recuperare arheologică în beneficiul unui 
Consvator, nu-i aşa? 

Recuperare... Patru focoase cu plutoniu 
intacte, de pe anticul câmp de bătălie din Lanțul 
Czechy, ocolite şi temute de localnici, care habar 
nu aveau că încărcătura letală a altor rachete, 

sfărâmate ori ruginite, se infiltrase în întreaga 
biosferă terestră... 

— Oricum, nimeni n-are să se lege de noi, 
continuă Alek. Nici una dintre jurisdicţiuile pe care 
le avem de străbătut nu e dedată la prea mare 
stricteţe. Au trăit în pace de secole încoace, iar noi 
suntem pentru ei ca o boare de aer proaspăt. 
Crede-mă, Ronica, eu cunosc aceste ţinuturi. 

Din nou, Ronica fu silită să-i dea dreptate. 
Fără el, expediția ar fi fost dintru început sortită 
eşecului. Ronica se putea descurca în traversarea 
unui râu năvalnic sau a unei mlaştini, a unor munți 
abrupți sau păduri de nepătruns, hrănindu-i şi 
găsind adăpost pentru însoțitorii ei. În cazul în care 
dădeau de bucluc, era capabilă să se transforme 
într-un comandant militar priceput, aşa cum şi 
făcuse de vreo două ori, punându-i pe atacatori pe 
fugă. În sfârşit, se pricepea, ca nimeni altcineva, să 
dea de urma obiectelor pe care le căutau. Nu 
cunoştea însă deloc Franceterr-ul, ca să nu mai 
vorbim de mozaicul de triburi de la estul 
Domeniului. Cât despre cunoştinţele ei în ceea ce 
priveşte limbile yurrupane, acestea se limitau la un 
angley sumar şi un francey şi mai şi, învăţate la 
bordul navei după plecarea din Seattle. Alek 
Zaksun petrecuse ani buni aici, pe continent, în 
calitate de antropolog. Vorbea fluent francey-ul şi 
numeroase dialecte alemane, ba chiar şi câteva 
limbi shlavice. El era cel mulţumită căruia drumul 
lor printre barbari se încheiase cu bine, şi tot lui îi 
datorau aflarea a numeroase amănunte care 
aduseseră succesul expediției lor de cercetare. 

— Fi vezi, ce ne împiedică deci să ne oprim o 
zi sau două în Fonteynblo? întrebă el. E un loc 
minunat, şi la fel sunt împrejurimile. Dacă nu vrei 
să te gândeşti la noi, gândeşte-te la sărmanele 
animale. 

Ronica privi în jos. Văzu capul plecat al 
calului ei şi simţi cum acesta abia îşi mai târa 
copitele. Simţi înţepătura vinovăţiei. Are dreptate. 

Le-am impus un ritm dur, iar de-acum, nu mai e 
nevoie. Acasă nu tai niciodată vreun copac şi nu 
ucid nici un animal, fără să-i şoptesc: "Iartă-mă, 
frate, am nevoie de tine." Trebuie oare să extenuez 
aceste sărmane creaturi doar fiindcă eu vreau să 
ne grăbim... Încotro? Nici măcar nu sunt sigură de 
asta. Și totuşi... 

— Fie, se hotărî ea. Rămânem, dacă nu ne 
aşteaptă nici un mesaj. 

— Excelent! Ai să vezi, n-o să-ţi pară rău. Îşi 
mână calul şi mai aproape, până când genunchii li 
se atinseră, şi îi cuprinse mâna, fără ca cei din 
urma lor să-i poată vedea, în penumbră. Am să-ţi 
arăt împrejurimile. Vinurile locale sunt minunate, 
mâncarea e delicioasă, priveliştile sunt interesante, 
iar crângurile sunt ideale pentru un picnic şi... 

Îşi lăsă glasul să se stingă, dar nu-şi retrase 
mâna. 

Ea avea impresia ca atingerea aceea o ardea, 
dar nu îi îndepărtă mâna. Pulsul i se acceleră. 
Simţi ceva ca o crampă, dar altfel decât cele pe 
care le simţea când îi venea ciclul sau când era 
bolnavă. Pe furiş, îl privi cu coada ochiului. Nu 
semăna cu ceilalți însoțitori, bărbați duri şi 
îndesaţi, soldaţi şi mecanici de meserie. Zvelt şi 
având trăsături limpezi, era mereu bine îmbrăcat şi 
proaspăt bărbierit, chiar şi în cele mai grele 
condiții. Conversa sclipitor şi avea mereu grijă să-i 
amintească de faptul că era nevoită să rămână 
castă numai de dragul menţinerii disciplinei 
expediției. 

Drace, mă simt ca şi cum niciodată n-aş fi... 
Îşi aminti de tentaţiile ce se iviseră pe drum, mai 
ales după ce începuse să înţeleagă câte ceva din 
limba băștinașilor. l-ar fi fost uşor să se furişeze, 
nebăgată în seamă, cu vreun băştinaş chipeș, şi 
nimeni n-ar fi aflat niciodată nimic. Problema era 
însă că nu dispunea de imunitate la numeroasele şi 
păcătoasele boli endemice care afectau populaţiile 
acelea, şi nu toate puteau fi vindecate cu 

antibiotice. (În acea seară ametitor de frumoasă, se 
strădui să alunge amintirea câmpiilor pârjolite şi 
presărate cu ruine, a oamenilor schilozi şi ştirbi, 
care, la nici patruzeci de ani, îşi aşteptau deja 
moartea, a copiilor scheletici în jurul cărora roiau 
muştele. Din ceea ce citise, rezulta că est- 
yurrupanii erau rasa cea mai înapoiată din întreaga 
omenire.) Spera că şi oamenii ei se abţinuseră cu 
stoicism, în aşteptarea deliciilor oferite de 
Franceterr. Era convinsă că Alek o făcuse. 

Nu sunt o târfă nesătulă. Pot să mă lipsesc de 
sex oricât de multe nevoie, chiar şi luni întregi. 
Viaţa nu constă numai dintr-atât. Însă... Zâmbi, în 
sinea ei. Recunoaşte, Ronica. Ai vrea să faci 
dragoste. De ce n-ai face-o aici? Mângâie 
grumazul calului. Era cald şi aspru sub palma ei. 
Curaj, prietene. Mâine vei avea parte de odihnă. 
Numai Domnul ştie cât demult o meriți. 

Alek îi lăsă mâna, căci ieşiseră din pădure şi 
în faţa lor apăruse oraşul. 

Precauţi, apucaseră pe drumul dinspre nord, 
ca să nu fie văzuţi venind şi plecând, de agenţii 
maurai care împânziseră Domeniul, ca şobolanii. 
Priveliştea aceasta era cu totul nouă pentru Ronica. 
Văzând atâta frumuseţe, exclamă „Minunat!" şi 
bătu din palme, încântată. 

Arcul întunecat al pădurii se întindea spre 
dreapta. În rest, cât vedeau cu ochii, erau numai 
vii, livezi şi pajişti, ferme, legate 

Între ele prin drumuri străjuite de plopi. La 
ferestre începuseră să se aprindă luminile. Oraşul 
se înghesuia între ruinele zidurilor palatului, 
măcinate de timp, dar păstrând, cu toate acestea, o 
grație inefabilă. Cerul era limpede, violet către 
răsărit, albastru cenuşiu deasupra şi verzui către 
vest, unde soarele tocmai apusese. Spre sud-vest, 
Ostrovul Ceresc avea dimensiunile lunii pline care 
avea să răsară destul de curând. Rândunele treceau 
țpând vesel, şi în depărtare se auzea un clopot, 
dând glas răcorii nopţii născânde. 

— Da, murmură Ronica. Oh, da. 

Plescăi din buze şi îşi îndemnă cu blândeţe 
calul. Alek rămase în continuare alături, iar din 
urmă se auzi tropotul celorlalţi şi scârțâitul osiilor 
căruţe. 

Străzile erau pietruite, iar caldarâmul răsuna 
sub copitele căilor. Zidurile, construite din gresia 
care era unul dintre produsele locale, restituiau o 
parte din căldura acumulată peste zi. Orăşenii erau 
acum la casele lor, cinând, dar rămăseseră destui şi 
pe străzi, care să caşte gura la străinii care se 
grăbeau spre han. Acesta se afla într-o piaţă, în 
care prăvăliile îşi trăseseră deja obloanele pentru 
noapte. În centrul pieţii se înălța releul poştei, dar 
felinarul din vârful său nu fusese încă aprins. Un 
difuzor atârna la o oarecare înălțime. Ronica îl 
depăşi fără să-i acorde atenţie. 

Difuzorul prinse viaţă tocmai atunci. Ronica 
îşi struni calul cu o asemenea brutalitate, încât 
acesta, în ciuda oboselii, necheză şi cabră. 
Cuvintele rostite în francey, ce se revărsau din 
difuzor, nu însemnau nimic pentru ea, însă 
mulțimea de oameni care ieşiră din case şi umplură 
piaţa nu prevestea nimic bun. 

Recăpătându-şi stăpânirea asupra calului, se 
apropie de Alek şi îl apucă de mână. 

— Ce se întâmplă? întrebă. E ceva grav? 

În ciuda întunericului, crezu că îl vede 
încruntându-se. 

— Atenţiune, cetăţeni, începu el să traducă 
grăbit, abia reuşind să urmărească glasul din 
difuzor. Urmează un anunţ special din Ileduciel, 
către întregul Domeniu... Lăsă baltă efortul 
traducerii cuvânt cu cuvânt şi îi spuse în unglish, 
abia reuşind să se facă auzit în vacarmul celor ce 
se înghesuiau roată, sorbind cuvintele oratorului de 
departe. A avut loc un soi de lovitură politică. 
Vorbeşte de un soi de criză, de o urgenţă... Cere 
tuturor să-şi păstreze calmul, dar... Nu e nimic 

limpede, dar e clar că acolo, sus, şi-a băgat dracul 
coada. 

Ronica îşi  recăpătă aproape imediat 
stăpânirea de sine. 

— Pornim imediat către Kemper, spuse ea. E 
preferabil să nu mai întârziem în oraş. Numai Yasu 
ştie ce s-ar putea întâmpla. Vom poposi undeva 
mai încolo şi vom mânca ceea ce ne-a mai rămas 
din rații. Mâine în zori, vom porni din nou la 
drum. 

Mintea ei făcea calcule precise, de parcă s-ar 
fi aflat din nou printre vulcani. Nu putem spera că 
vom putea merge prea repede. Chiar şi cele mai 
bune drumuri din Domeniu sunt abia nişte poteci, 
în comparaţie cu autostrăzile din Uniune. Căruţa 
noastră e uşoară, dar tot e o povară prea mare 
pentru sărmanele noastre animale, ce stau să-şi 
dea sufletul. Poate că vom reuşi să facem un 
schimb undeva, să luăm animale mai odihnite, 
chiar dacă de calitate inferioară. Mai avem cam o 
săptămână de drum până la Kemper. N-am putea 
scurta oare acest interval măcar cu o zi? Vom 
încerca, asta-i Sigur. 

Îşi scoase sabia, nu din dorinţa de a lovi în 
localnicii înspăimântați, ci pentru a-şi spori 
autoritatea, astfel încât ei să îi deschidă calea. 

— Să mergem, băieţi! strigă ea. Daţi-i bice! 


2 


Cu doi ani în urmă, un detaşament al 
Inspectoratului Maurai îşi făcuse apariţia în Kenai, 
stabilindu-şi o bază şi folosind oraşul ca punct de 
plecare pentru cercetări care aveau să dureze o 
lună, în regiunea respectivă. Susţineau că au 
motive să creadă că se pregăteşte o încălcare a 
tratatului, dar nu precizaseră de ce natură era 
aceasta, fiindcă, după cum recunoscuse şeful lor, 
în faţa stăpânului sălaşului, Benyo Smith, nu erau 

siguri în legătură cu informaţiile primite. Deşi 
comportarea lor nu ieşise niciodată din limitele 
corectitudinii, străinii fuseseră întâmpinați cu 
răceală şi nu beneficiaseră de nici un ajutor demn 
de acest nume.  Laskanii îşi manifestau 
independenţa chiar şi față de Uniunea de Nord- 
Vest, iar resentimentele lor faţă de Înaltul 
Comisariat erau chiar mai aprige decât ale celor 
din sud, unde acesta ajunsese să facă parte din 
viaţa de zi cu zi. Situaţia se acutizase îndeosebi de 
la moartea înaltului comisar Ruori Haakonu; 
succesorul său manifesta aceleaşi intenţii bune, dar 
îi hpsea farmecul. 

În decursul acestei misiuni, inspectorii 
ceruseră să viziteze munţii aflaţi dincolo de 
estuarul Cook, o zonă în care în ultimii douăzeci 
de ani nu pătrunseseră decât puţini aleşi. 

— De ce a fost interzisă regiunea cu pricina? 
întrebă comandorul Okuma Samuelo. 

— Nu e tocmai o zonă interzisă, îi răspunse 
Benyo într-o maurai mult mai fluentă decât 
unglishul oaspetelui său. Li s-a cerut cu insistență 
locuitorilor să se ţină departe de ea; proprietăţile 
din regiunea respectivă aparțin în mare majoritate 
celor din Sălaşul Lupilor, prin moştenire ori prin 
căsătorii. Cooperarea voluntară este temelia 
societății noastre, ştiţi doar... Tonul îi deveni uşor 
sardonic. Desigur, mai intervin şi presiunile 
societăţii. Acestea devin destul de puternice într-o 
zonă de frontieră, ca a noastră, unde bunăvoința 
reciprocă este o componentă importantă a 
supravieţuirii. Aşa se face că şi cei care nu sunt 
membrii sălaşului respectă limitele rezervației. De 
ce le-ar încălca, în fond? Nu duc lipsă de terenuri, 
asta-i sigur. 

— Nu vă jucaţi cu mine, domnule, spuse 
Okuma iritat. Ce se întâmplă acolo, de fapt? 

— Ştiţi că, după ce proiectul industrial a dat 
greş, am înfiinţat acolo o rezervaţie naturală. Am 
făcut-o în semn de prevedere, având în vedere 

creşterea populaţiei în întregul nord, dar scopul ei 
principal au fost cercetările ştiinţifice în domeniile 
ecologiei, geneticii, împotriva cărora, sunt sigur, 
nu aveţi nimic. Cercetările se fac de către cei din 
Sălaşul Lupilor, cu ajutor din partea unor indivizi 
aparținând altor salaşuri, căci noi suntem cei care 
avem şi am avut dintotdeauna o tradiţie 
intelectuală. Vreme de secole, din rândul nostru au 
provenit majoritatea oamenilor de ştiinţă, a 
profesorilor şi a comandanților militari. 

— Mda, militarii..., îl îngână Okuma. La 
urma urmei, Chiar şi-n ziua de azi, structurile 
sociale sunt paramilitare, nu-i aşa?... Şi care sunt 
motivele pentru care echipele dumneavoastră 
ştiinţifice n-au dat mai nimic publicităţii? 

Un zâmbet se ivi pe chipul bătrânului. 

— Vom fi fiind noi, norrmenii, competitivi în 
plan comercial, dar nu suntem, cu siguranţă, în 
domeniile academice. Sălaşul preferă să-şi vadă de 
ale sale, dând membrilor săi răgaz să îşi 
aprofundeze cercetările vreme de generaţii, dacă 
este nevoie, fără să caute neapărat gloria imediată. 
Și-apoi, niciodată n-au fost implicate prea multe 
persoane în acest proiect. Un grup prea mare ar 
dăuna exact obiectivelor propuse. 

— Am motive să cred că în zona respectivă s- 
au făcut transporturi masive de material, şi nu 
numai în perioada de început, ci şi în ultimii ani. 

— E drept, încuviinţă Benyo. Plasarea de 
senzori pe un teritoriu atât de vast nu e o joacă de 
copii. De asemenea, în scopuri experimentale, s-au 
făcut unele modificări ale peisajului, care au 
implicat echipament greu. Pe de altă parte, am 
impresia că aveţi o idee puţin exagerată despre 
activitățile care se desfăşoară acolo. Probabil ați 
auzit despre încărcături care aveau cu totul alte 
destinaţii. E o greşeală scuzabilă într-un ţinut 
îndepărtat, atât de diferit de ţara dumneavoastră. 
Îşi scutură scrumul din pipa masivă. Uitaţi care-i 
treaba, domnule comandor, continuă el. Înţeleg că 

doriți să vedeți toate astea cu propriii 
dumneavoastră ochi. E-n regulă. Se poate rezolva 
şi asta. Daţi-mi doar câteva zile, ca să vă pot 
recruta câțiva ghizi.  Anticipă obiecțiile 
interlocutorului său şi se grăbi să adauge: Nu, nu. 
Veţi putea merge oriunde doriți, şi mă îndoiesc că 
am putea schimba mare lucru în câteva zile, nu-i 
aşa? Ghizii vor fi la dispoziția dumneavoastră 
pentru a vă ajuta, a vă da explicații şi pentru a vă 
ține departe de orice pericol. Zona aceea e 
primejdioasă. Există riscul producerii unor 
avalanşe şi alunecări de teren. Am vrea, de 
asemenea, să prevenim orice interferenţe în mediul 
natural. Sunt convins că veţi fi de acord cu mine, 
în această privinţă Federaţia dumneavoastră este 
favorabilă ştiinţei, ca şi Uniunea, de altfel. 

Okuma şi tehnicienii săi nu găsiră nimic care 
să le dea de bănuit. Cert e că întâlniră o lume 
sălbatică, nemărginită, total străină de ceea ce 
cunoscuseră până atunci. Îşi dădură seama cât de 
uşor puteau pierde urma — urma a ce? — şi că, în 
alte condiţii, s-ar fi descurcat mult mai bine. Scurta 
iarnă subarctică se apropia de sfârşit. Începuse 
sezonul ploilor, al lapoviţei şi vânturilor puternice, 
iar zilele erau din ce în ce mai scurte. O echipă 
care lucra ceva mai la est le semnală prin radio că 
descoperiseră urme ale unor activități clandestine 
recente, lângă Yakutat. Era, se pare, o încercare de 
a construi o aeronavă mai rapidă şi mai eficientă, 
cu o rază mai mare de acţiune decât 1 se permisese 
Uniunii, prin 
tratatul de pace, să posede. Un proiect de o 
asemenea anvergură putuse sa fie mutat în grabă în 
regiunile neexplorate ale Yukonului sau chiar, 
printr-o înţelegere secretă, în teritoriile Mong ale 
națiunii Chukri... 

Inspectorii părăsiră Kenai-ul şi nu se mai 
întoarseră. La despărțire, Okuma îi spuse lui 
Benyo, cu amărăciune în glas: 


244 


— N-am de ales, trebuie să mă încred în 
onestitatea dumneavoastră. Dacă vreun alt sălaş, 
altul decât cel căruia îi aparţineți — cel al 
Pescăruşului, al Castorului, al Răzbunătorilor ori al 
lenupărului, cine le mai ştie... — ar pune la cale 
ceva ilicit, dumneavoastră n-aţi şti, aşă cum nici 
membrii de rând ai sălaşului respectiv habar n-ar 
avea. Nu pot decât să vă implor ca, în cazul în 
care, din întâmplare, ați afla vreo informaţie, să 
puneţi deoparte patriotismul şi să vă gândiţi la 
binele omenirii, da, al vieţii pe Pământ, şi să ne 
anunţaţi. 

Replica fu amabilă. 

— Nu vă invidiez, domnule comandor. Nu-i 
uşor să porţi de grijă întregii lumi. 


În cei doi ani care urmară, bubuiturile şi 
cutremurele  zguduiră ţinutul mai des decât 
oricând. Vulcanii se trezesc, spuneau localnicii. 
Dar nici unul dintre ei nu era geolog. Un expert 
din Sălaşul Lupilor se adresă locuitorilor oraşului, 
la o întrunire, abordând acest subiect. Cu condiția 
să fie precauţi, nu aveau de ce să se teamă, le 
spuse acesta. Dacă vedeau o lumină strălucitoare şi 
nu auzeau nici un zgomot imediat dinspre munţii 
de dincolo de estuar, era preferabil să se 
adăpostească şi să îşi ferească ochii. 

Erupția surveni într-o dimineaţă, fără vânt, a 
verii. Peste noapte, se lăsase ceața, o ceaţă atât de 
deasă, încât cei care îşi croiau drum pe străzi după 
ivirea zorilor, păreau a fi strigoi iviți din neant. 
Casele erau doar umbre, luminile din ferestre doar 
pete de lumină, şi nu se vedea la doi paşi. Dinspre 
ape răsuna înfundat vuietul monoton al unei sirene 
de ceaţă. 

Deodată, negura fu străpunsă de o izbucnire 
strălucitoare, alb-albăstrie. Aceasta deveni şi mai 
puternică, lărgindu-se, un fulger globular enorm, 
un adevărat soare. Cei ce nu ascultară de 

avertismentul specialistului şi priviră într-acolo ar 
fi suferit arsuri ale retinei, dacă n-ar fi fost norul 
care învăluia cerul, pământul şi marea; aşa, îşi 
acoperiră imediat ochii, şi umbrele dansară 
dinaintea lor multă vreme. Cei ce se aflau cu 
spatele spre sursa de lumină văzură un curcubeu 
inelar imens formându-se în ceaţă, ca o poartă 
deschisă pe neaşteptate. 

O a doua explozie avu loc, dar aceasta fu mult 
mai slabă, căci izbucnise la o înălțime mult mai 
mare. Apoi auziră zgomotul. Chiar şi la o distanţă 
atât de mare, forţa ei strivi solul şi aerul, trimițând 
fiori până în măduva oaselor oamenilor, 
cutremurându-le inimile şi  trezind  spaime 
ancestrale. 

Apoi se stinse. Fuioare de ceaţă se învârtejiră 
şi liniştea coborî, de parcă nimic nu s-ar fi 
întâmplat. Bărbații şi femeile schimbară priviri 
uluite — erau vii şi nevătămaţi — şi se grăbiră să- 
şi liniştească odraslele îngrozite. Un eschimos care 
îşi păstrase calmul şi îşi numărase pulsul estimă că 
vulcanul care erupsese se afla la o distanţă de circa 
o sută de kilometri. Tot el fuse cel care emise 
părerea că acesta scuipase în văzduh, o dată sau de 
două ori, o mulțime de lavă topită, care avea să 
facă marea să fiarbă dacă avea să cadă în apă sau 
avea să facă prăpăd, dacă avea să lovească uscatul. 

Într-o încăpere de dincolo de estuar, îngropata 
adânc în pământ, directorul Eygar Dreng şi 
colaboratorii săi cei mai apropiaţi cercetau cu 
febrilitate o serie de instrumente. 

— Merge, spuse el. Pumnii 1 se încleştară şi 
pieptul i se umflă cu mândrie, în vreme ce 
lacrimile 1 se prelingeau pe obraji. Pe cele Şapte 
Tunete, şi cât de bine merge! 

Prin radio, un mesaj codat fu adresat către trei 
nave aflate la mare distanță. Căpitanii acestora 
anunţară vestea oamenilor lor, care izbucniră în 
urale, îmbrăţişându-se şi aruncându-şi caschetele 
în văzduh înainte de a se întoarce la treabă. Foarte 

curând, sperau ei, unul dintre aceste echipaje avea 
să aibă a naibii de multă treabă. 


O dată ce mesele erau date la o parte şi 
scaunele erau aşezate pe rânduri, Sala Charles 
devenea auditoriul  Ostrovului Ceresc sau 
încăperea în care se întâlneau seniorii clanurilor. 
Aşezate pe pereți, steagurile lor acopereau 
picturile murale cu scene istorice, iar 
caleidoscopul lor colorat devenea fundalul pe care 
se desfăşurau însemnele aroganței şi solemnității 
simbolurilor centenare. Aşteptând pe scenă, 
conştient de micimea sa în fața draperiei albastre 
brodate cu aur, Jovain se simțea mai singur decât 
oricând. 

Răsunară trâmbițele şi se făcu linişte. 
Capelanul rosti © invocație, preşedintele 
Consiliului Administrativ deschise întrunirea cu o 
cuvântare formală. De jos, din sală, seniorii îşi 
ațintiră privirile asupra lui Jovain. 

În afară de oamenii săi, în sală se mai aflau 
şase sute de oameni, bărbați şi femei, reprezentanți 
aleşi ai clanurilor. Se aşezaseră pe grupuri, 
despărțite de spații libere având vreo doi metri 
lățime. Acustica sălii era foarte bună; se auzeau 
şoapte pe ici, pe colo, dar acestea nu făceau decât 
să sporească impresia de linişte solemnă. Cei de 
faţă erau îmbrăcați fie în veşminte somptuoase, de 
orăşeni, fie în costume specifice regiunilor din care 
proveneau, unii chiar în uniforme militare. Îi 
asemănau doar emblemele cu stemele clanurilor, 
purtate la vedere, pe umeri. Cei mai mulți erau de 
vârstă mijlocie, câțiva erau vârstnici, şi câţiva 
tineri (ca şi lern, blestemat să fie, bastard 
nenorocit, acolo unde se ascunde!), dar pe feţele 
tuturor se citea aceeaşi nerăbdare şi atenție. Cel 
mai aproape erau cei din clanul Talence, care 

aveau dreptul la cuvânt, dar nu şi la vot, în 
alegerea căpitanului. Trăsăturile unora dintre 
aceştia exprimau o asemenea ostilitate, încât se 
grăbi să caute din priviri, în celelalte douăzeci şi 
nouă de grupuri, chipurile celor despre care ştia că 
aveau să îl sprijine. Aerul proaspăt venit dinspre 
ventilator părea a îngheţa în contact cu pielea sa. 

Încetează! îşi spuse. Ai un destin de împlinit. 
Iar când preşedintele îl prezentă şi el înaintă spre 
podium, curajul, voinţa şi încrederea îi reveniră. E 
drept, nu era aşa cum îşi închipuise. Nu se 
aşteptase la nervozitatea care îl măcina, la 
îndoielile şi gândurile sâcâitoare despre detaliile pe 
care nu trebuia să le uite, la ghimpele pe care îl 
simțea în coaste, la sudoarea rece şi urât 
mirositoare care îl năpădise, la amintirea nopţii 
trecute şi la durerile de cap datorate somnului 
agitat. Dar se întâmplă oare vreodată ca totul să 
decurgă aşa cum ţi-ai închipuit? 

N-avea nevoie de un discurs scris. Pe podium 
se afla un microfon. Se apropie de acesta şi începu: 

— Domnule preşedinte, onoraţi seniori, 
membri ai clanurilor şi locuitori ai Domeniului, 
dați-mi voie, în primul rând, să vă mulţumesc 
sincer, din inimă, pentru răbdarea dumneavoastră. 
Este o ocazie fără precedent, şi, deci, îmi este de 
două ori mai greu... 

Nu erau doar sunete fără noimă. Maimuţele 
comunică folosindu-și mâinile, iar oamenii, prin 
intermediul cuvintelor. Aceste preliminarii erau 
menite să îl ajute să-şi găsească ritmul, să-şi adune 
puterile, şi începea deja să simtă fiori exaltării. 
Mă îndoiesc că am s-o mai dezamăgesc pe Faylis, 
deseară! 

În ceasurile care aveau să urmeze, avea să 
înfrunte o adevărată furtună şi să o îmblânzească. 
Cine mai avusese vreodată de înfruntat o asemenea 
provocare de la Ziua Judecăţii încoace, când, în 
vreme ce fumul radioactiv învăluia lumea întreagă, 
Charles Talence îşi îndemnase oamenii să lupte 

mai departe? Oare chiar îi simt sufletul unindu-se 
cu al meu? Nu, ar însemna să mă amăgesc de unul 
singur; niciodată nu m-am pregătit pentru aşa 
ceva. Filosofăa geeană nu este de acord cu 
această credinţă; e drept, nici nu o interzice... 

— Voi trece direct la subiect, la datele 
practice ale situaţiei în care ne aflăm. Ostrovul 
Ceresc este în primejdie. De fapt, întreaga noastră 
civilizaţie... Printr-o acţiune decisă, am eliminat 
unul dintre pericolele imediate care ne pândeau. 
Dar altele, mai grave, ne aşteaptă de acum 
înainte... În acelaşi timp, ne stau la dispoziţie o 
mulțime de şanse, de care vom putea profita dacă 
vom reuşi să ne organizam. O serie de ascultători 
îşi scoseseră carneţelele şi instrumentele de scris. 
La sfârşit, avea să aibă de înfruntat tirul 
întrebărilor lor. Mă văd nevoit să îmi prezint 
umilele scuze, pentru felul în care am pătruns, ieri, 
aici. Până acum, pacea, sanctitatea Ostrovului 
Ceresc n-a fost nicicând tulburată. Singura mea 
scuză este că, dacă nu interveneam, împreună cu 
oamenii mei de încredere, tulburarea aceasta ar fi 
fost mai tragică, de mii de ori mai gravă. N-am 
îndrăznit să vă consult înainte de a interveni. Era 
esenţială prezenţa unor forţe înarmate, dar aşa ceva 
nu se mai întâmplase niciodată. Un căpitan ar fi 
putut ordona aşa ceva; dar noi nu aveam încă un 
căpitan. Distinsa adunare de faţă ar fi cerut, cu 
siguranţă, dovezi, ar fi dezbătut chestiunea, 
căutând cea mai înţeleaptă soluţie; între timp, însă, 
inamicul ar fi putut lovi oricând. Vă întrebaţi, 
desigur, cine este acest inamic. Daţi-mi voie să 
rezum ceea ce am aflat, am dedus şi am presupus. 
Mai târziu, voi putea da detalii. Dovezile vor fi 
prezentate unor persoane demne de încredere, 
alese de către acest Consiliu. 

Acum, se umflă talazul, îndreptându-se spre 
țărm! 

— Sântem obişnuiţi să privim Espayn-ul ca o 
naţiune unită, condusă de un guvern monolitic. Cu 


249 


toate acestea, cei care cunosc mai aprofundat acest 
subiect ştiu că nu este deloc aşa. Este o naţiune 
adunată laolaltă cu forţa, recent... Poziţia mea la 
frontieră şi legăturile pe care le am dincolo de ea... 
facțiunile... o conspirație... informaţii ce mi-au fost 
aduse de organizaţii şi indivizi care iubesc pacea... 

S-ar putea să fi fost doar o exagerare, 
recunosc. S-ar putea să fi fost doar un vis de 
mărire al câtorva ambiţioşi, cărora le lipsesc 
mijloacele de a şi-l pune în aplicare. Nu sunt sigur 
şi nu am de unde să ştiu acest lucru. Dar n-am 
îndrăznit să îmi asum un asemenea risc. Vreme de 
zeci de generaţii, ne-am complăcut în refugiul 
nostru aerian. Am uitat că o mână de oameni 
curajoşi ar putea găsi oricând modalitatea de a-şi 
pune planul în aplicare. Astăzi suntem din nou în 
siguranţă... pentru o vreme, cel puţin. Aş vrea să 
menţin această siguranţă pentru vremurile care vor 
veni. Dacă doriţi, ne puteţi trimite acasă, pe mine 
şi pe oamenii mei. Dar vă rog: n-o faceţi înainte ca 
noul căpitan să ne înlocuiască, dând inimii noastre, 
Ostrovul Ceresc, o pază pe măsură. Poate că în 
acest moment ar trebui să mă retrag, lăsân-du-vă 
să deliberaţi în continuare. Dar n-o voi face, căci 
vreau să vă copleşesc. Porunciţi-mi să plec, dacă 
asta vă e dorinţa. Dar mai întâi, amintiți-vă cine 
porunceşte celor înarmaţi. 

Aşadar, vă cer încă puţină răbdare. V-am spus 
adineauri că pericolul pe care l-am evitat a fost 
doar unul dintre valurile pe care trebuie să le 
înfruntăm înainte de a ajunge la țărm. Am 
încredere că veţi hotărî că bunăstarea Domeniului 
vă cere să mă ascultați până la capăt. Politeţuri, 
întrebări şi argumente  răsunară din sală. 
Susţinătorii lui Jovain îşi învăţaseră bine rolurile. 
Simpatizanţii şi nehotărâţii li se alăturară, aşa cum 
fusese prevăzut. Vă mulţumesc din suflet. Ceea ce 
am de spus e la fel de complex precum lumea 
însăşi, acea lume schimbătoare, primejdioasă, dar 
plină de speranţe, de care nu vom reuşi să ne 

ascundem printr-o nouă Epocă a Izolării. Felul în 
care am fost la un pas de dezastru... Vorbesc 
despre asta axiomatic, fără alte comentarii, ca de 
un fapt dovedit — ne-a dovedit că şi noi riscăm 
pieirea, ca orice alte civilizaţii din istorie, ca 
întreaga societate umană, în Războiul Judecăţii. 
Dar această pierre nu este inevitabilă. Avem 
alternativa de a ne făuri noi înşine propriul viitor... 

Pericolele pot veni chiar din propriile noastre 
rânduri. Cazul... multstimatului... Talence Iern 
Ferlay este grăitor în acest sens. Sperasem că voi 
putea dovedi, în faţa sa, în faţa acestei distinse 
adunări, că militarismul său şi tehnolatria ar 
închide orice posibilitate de cooperare cu acele 
elemente din Espayn care vor să ne fie prietene. În 
locul unei dezbateri civilizate, el a ales însă atacul 
criminal asupra unor oameni nevinovaţi, fugind 
apoi de răspundere. Doamnelor şi domnilor, nu 
sunt psihiatru. Nu eu sunt cel care trebuie să îl 
judece şi să diagnosticheze boala de care suferă el. 
Dar vă întreb: poate echilibrul dintre pace şi război 
să fie hotărât de acest om? 

Ca să nu mai vorbim de favorurile pe care le 
hărăzea Federaţiei Maurai, acest colos care, de 
prea multă vreme, asupreşte lumea... 

Să cultivăm relaţii apropiate cu Uniunea de 
Nord-Vest, care e dornică să se elibereze de jugul 
impus de maurai. Fă-i să râdă puţin! S-a afirmat 
despre mine că aş fi un credincios geean. E drept, 
sunt de acord cu o parte a mesajului geeanismului. 
Mulţi dintre dumneavoastră sunt de aceeaşi părere. 
Dacă a încuraja Uniunea de Nord-Vest, care este o 
societate industrială, nu neapărat în calitate de aliat 
sau ceva asemănător, ci ca o contragreutate a 
Federaţiei Maurai, care este o societate ecologistă, 
înseamnă a fi credincios geeanismului, dați-mi 
voie să afirm că nu aşa ceva credeam eu că 
înseamnă a fi geean. 

Să nu scap nimic despre emisarii norrmeni 
care m-au căutat şi au lucrat alături de mine. 

Mărunţelul acela, Mikli Karst... Îşi făcea de lucru 
în Europa încă înainte ca espaynienii să mă fi 
contactat. Se vorbea despre cineva care ar fi 
căutat explozibili nucleari... Din câte ştiu, erau 
doar zvonuri. S-ar putea să găsesc rapoarte în 
această privinţă în dosarele secrete ale Căpităniei. 
Voi afla curând. 

Pentru a supravieţui, de dragul a tot ceea ce 
poate să aducă bun umanităţii, Domeniul trebuie să 
înceteze a mai privi spre interior şi să înceapă a 
mai privi şi în jurul său. Trebuie să devenim o 
putere mondială, dar nu pentru a stăpâni, ci pentru 
a contribui la menţinerea păcii... 

Seniorii pot să aleagă, dacă doresc, un căpitan 
slab, care să nu fie în stare să îşi asume 
prerogativele funcției. S-a mai întâmplat acest 
lucru de două ori în istoria noastră... 

Dar atunci, nici un soldat nu a ocupat 
Ostrovul Ceresc. 

Cu toată umilința, plecându-mă în faţa 
trecutului şi a speranţei pentru viitor, îmi ofer 
serviciile spre binele Domeniului. 


4 


Printr-o ironie a sorții, Terai şi Wairoa se 
aflau în drum spre Pymy când aflară veştile. O 
lună petrecută pe drumuri, ascultând şi stând de 
vorbă, sub acoperirea lor de negustori aventurieri, 
le dăduse indicii despre ceva ce se pregătea în acei 
munți. Zvonurile auzite de alți agenţi, din alte părți 
ale Domeniului, indicaseră aceeaşi direcţie de 
urmat. 

Terai şi Wairoa adunaseră ei înşişi majoritatea 
datelor. Folosind tot soiul de trucuri, Terai se 
pricepea de minune să intre în vorbă cu localnicii, 
fie ei ţărani sau aerogeni, cu cei ale căror afaceri îi 
determinau să viziteze diverse regiuni. O dată 
sfârşite discuţiile referitoare la propria lor afacere, 

relaxându-se la un pahar de vin, orienta 
conversaţia spre subiectele care îi interesau cu 
adevărat. 

„Desigur, noi mauraii nu deţinem monopolul 
asupra vizitării ţării dumneavoastră. Am auzit că 
au trecut pe-aici, de curând, prospectori sau chiar 
turişti, veniţi tocmai din Merica!" „Erau cumva 
misionari mong?" „Atât de mulți vin din Nord- 
Vest? Vorbiţi serios? Mă surprinde!" „Ştiţi cumva 
dacă sunt interesaţi de anume regiuni? Aş vrea să 
ştiu la ce concurență m-aş putea aştepta." „Vă 
mulţumesc, domnule, pentru amabilitate. N-o să vă 
uităm, după ce ne vom fi stabilit în această 
regiune. Şi dacă se întâmplă să treceţi cumva prin 
N'Zealann..." 

Între timp, Wairoa rămânea tăcut, observând 
totul cu simţurile sale aparte şi analizând cele 
remarcate, cu mintea sa deosebită. Făcea acelaşi 
lucru şi când hoinărea pe străzile unui oraş, 
aparent fără țintă, ca orice nou-venit. Fizicul său 
stârnea şuşotelile şi curiozitatea unora, dar reuşea 
mereu să afle ceea ce dorea de la ei, căci erau cu 
toții vulnerabili în faţa talentelor sale. Citea cu 
nesaţ ziare şi reviste, asculta emisiunile transmise 
la radio, acordând atenție îndeosebi subiectelor 
legate de transportul maritim şi de circulația 
mărfurilor. 

Mozaicul faptelor începea să ofere date 
concrete. Mikli Karst umblase nespus de mult prin 
Domeniu, contactând îndeosebi aristocrați, dar 
punctul de maxim interes pentru el şi acoliții săi 
părea a se găsi undeva în Pyrny, poate chiar 
dincolo de aceştia. 

— Sunt prea puţini pentru a urzi ceva de unii 
singuri, fu de părere Terai. Sau mă înşel? 

— Nu e nevoie de mult catalizator pentru a 
iniția o reacţie, îi răspunse Wairoa. Există în sud 
un magnat pe nume Talence Jovain Aurillac. Ar 
trebui să facem cercetări în ceea ce-l priveşte. 

— De ce? 

— Îţi aminteşti poate că am auzit de el în 
câteva rânduri. Limbajul trupului părea să 
sugereze că ar fi mult mai important decât pare a 
fi, la prima vedere. De ce s-a retras, de doi ani 
încoace, într-un virtual exil? Ce s-a întâmplat între 
el şi acel Iern Ferlay despre care se spune că ar 
avea şanse să devină căpitan? E doar o 
presupunere, dar cred că trebuie să aflăm mai mult 
despre acest subiect. 

O presupunere, gândi Terai. Să fie oare vorba 
de o logică a subconştientului? Nu ştiu; dar 
presupunerile lui Wairoa valorează mai mult decât 
demonstrațiile argumentate ale altora. 

— Fie. Vom cerceta şi în această direcţie. 

Dacă ar fi călătorit prea repede pe o direcție 
precisă, ar fi trezit bănuieli. Terai umbla în 
zigzaguri largi şi leneşe, fie cu trenul, fie pe calea 
aerului, fie pe drumurile în general execrabile ale 
unei ţări în care vehiculele terestre mecanizate 
erau destul de rare. Avea întâlniri cu figuri 
proeminente ale comerţului local. Era volubil şi 
amabil, când se interesa de posibilele cereri de 
copra, corali, produse de maricultură, fibre 
sintetice, celule bacteriene pentru producere de 
combustibil şi alte asemenea. Prietenii celor 
întâlniți se arătau domici să îl cunoască, iar printre 
ei se aflau adesea şi membri ai Clanurilor. Era 
invitat în casele acestora, vizita zonele pitoreşti, ba 
chiar mai făcea şi câte o bucurie vreunei fete, în 
aşternut. Nu considera acest lucru drept o 
infidelitate faţă de soția sa, aflată la antipozi, şi, cu 
siguranţă, nici ea nu l-ar fi considerat ca atare. 
Între timp,  „secretarul" său, Wairoa, stătea 
deoparte, observând şi analizând cele văzute şi 
auzite. 

Veştile despre lovitura întreprinsă de către 
Jovain îi ajunseră din urmă la Toulou. 

— Ia te uită. bombăni Terai. De cum fu singur 
cu Wairoa, îi spuse: Ar fi bine să ne întoarcem 

imediat la navă. Toţi. Numai Nan Distrugătorul 
ştie ce-are să se mai întâmple. 

— Dar nu va da de bănuit plecarea noastră 
precipitată, având în vedere că tocmai am sosit? 

Câteodată, Wairoa se dovedea uimitor de 
ignorant în privinţa comportamentului oamenilor 
obişnuiţi. 

— Nu, deloc, dacăa ne arătăm fără sfială 
temerile. Sântem străini într-o ţară străină şi aşa 
mai departe. E firesc să ne simţim ameninţaţi. Voi 
găsi eu o scuză îndeajuns de transparentă, potrivită 
cu personajul drept care m-am dat. Între timp, tu îi 
vei contacta pe ceilalți. 

Wairoa încuviinţă şi se puse pe treabă. Una 
dintre valizele lor conținea un aparat de radio 
capabil să activeze un anumit tip de aparate de 
înregistrare, pe o rază de cinci sute de kilometri. 
Semnalul era bruiat, astfel încât cei care ar fi dat 
peste el din întâmplare să creadă că aveau de a 
face cu un semnal static nedorit. Agenţii care 
aveau să recepționeze mesajul fuseseră instruiți să 
îl transmită mai departe. Înapoi la Kemper, cât mai 
repede posibil, fără a vă deconspira! 

A doua zi dimineaţă, cei doi maurai urcară la 
bordul dirijabilului de Renn, capitala Ar-Goat-ului. 
Acolo aveau să poposească peste noapte, plecând 
apoi către Ar-Mor, destinația finală. Pasagerii 
stăteau încordaţi, păstrând o tăcere nefirească, în 
aşteptarea unui nou buletin de ştiri. Nici muzica 
transmisă de difuzorul din cabină, nici vinul ori 
mâncarea nu reușea să îi facă să se relaxeze. 

Renn-ul părea gata să explodeze, când 
poposiră acolo pentru o noapte. Wairoa ieşi să se 
plimbe prin întuneric, încordându-şi auzul său ieşit 
din comun şi văzul de pisică, dornic să mai afle 
câte ceva. În zori, îl căută pe Terai. 

— Toată lumea e ori înspăimântată, ori 
furioasă, îi raportă el. 

— Nu mă mir. Niciodată nu s-a mai întâmplat 
aşa ceva, a fost un şoc pentru toată lumea. 


255 


— Mulţi cred că Jovain a zădărnicit, într- 
adevăr, o conspirație. În orice caz, vor să creadă 
asta. Dar, dacă acesta e adevărul, cine sunt 
personajele din umbră care au pus la cale 
complotul şi ce mai uneltesc? Mulţi alții cred că 
totul nu-i decât o cacialma şi se tem că Jovain le 
va băga pe gât, cu forța, geeanismul. Iar alții... 
Domeniul nu e deloc un regat unit şi liniştit, aşa 
cum multă vreme a părut a fi, văzut din exterior. E 
sfâşiat de rivalități şi antagonisme, de ordin social, 
religios, etnic sau economic. Când nimeni nu ştie 
la ce să se aştepte, toţi se tem că „ceilalţi" ar putea 
profita de asta pentru a-şi spori avantajele. Terai se 
strâmbă. 

— Un război civil în regiune e ultimul lucru 
pe care să îl dorească Federaţia. Domeniul a fost 
până acum partenerul nostru firesc, interesat în 
menţinerea stabilității lumii... Să sperăm că nu se 
va ajunge chiar până acolo. Haide să ne luăm 
micul dejun. Dacă rulada aceea oribilă şi pişoarca 
de ceai de plante pe care ni le vor servi pot să fie 
numite mic dejun... 

lată ce le fu dat să audă în timpul zborului 
către Kemper: Consiliul Seniorilor îl alesese pe 
Talence Jovain Aurillac în funcția de nou căpitan 
al Domeniului. 

— Îmi şi închipui scena, îi şopti Terai în 
limba lor, lui Wairoa. Susținătorii săi fuseseră 
pregătiţi să se certe şi să argumenteze, exercitând 
presiuni în mod organizat, deşi mă îndoiesc că 
ştiuseră dinainte ce plănuia el. Cei care sunt de 
acord cu o parte din ideile lui, cu geeanismul ori 
cu opoziţia faţă de influenţele străine, au fost uşor 
de convins. Timizii şi laşii s-au aliniat opiniei 
generale. Presupun că un muntean înarmat 
constituie un argument îndeajuns de convingător, 
oricâte asigurări s-a străduit să dea conducătorul 
lor. Nu cred că a trebuit să se ostenească prea mult 
ca să îi convingă. Probabil li s-a părut mai prudent 
să voteze da şi să o şteargă la casele lor. 

— Să ştii că a fost ales cu o majoritate 
simplă, îi atrase atenția Wairoa. Probabil că n-ar fi 
putut câştiga, dacă opoziţia nu s-ar fi împărțit între 
mai mulţi candidaţi. 

— Cu siguranţă, n-ar fi câştigat dacă lern 
Ferlay ar fi fost de față. Am auzit că flăcăul acela e 
deosebit de popular. Ce naiba s-o fi ales de el? 

La radio fu prezentat apoi un discurs al lui 
Jovain. Fu scurt şi conciliant, rugând populaţia să- 
şi vadă mai departe de treburile de zi cu zi şi 
promițând că, în curând, avea să dea publicității un 
program mai amplu, care să slujească nevoilor şi 
aspirațiilor întregului Domeniu. 

— Ce le mai toarnă! remarcă Terai. Se pare 
că ne pregătim de aterizare. 

De la aeroport, cei doi închinară o trăsură 
care îi duse la chei, pe malul fluviului. Urcară la 
bordul lui Hivao. Terai se opri pe punte şi privi în 
Jur. 

Nava era o oază de linişte şi culoare, un 
refugiu paşnic, o cortină trasă în fața 
evenimentelor neprevăzute. Învoirile la țărm 
fuseseră suspendate, şi toţi membrii echipajului se 
întorseseră. Îşi petrecuseră majoritatea timpului, de 
când nava stătea la ancoră aici, nu numai făcând 
excursii prin împrejurimi, ci şi legând prietenii cu 
localnicii. Exotismul lor îi ajutase mult în acest 
sens. Căpitanul navei nu vedea nici un motiv 
pentru care să le interzică să primească vizitatori. 
Pe punte răsunau fluiere şi tobe, tropăitul 
picioarelor care dansau, râsetele vesele ale fetelor 
care se distrau de minune în braţele marinarilor, 
sărutându-i şi, uneori, coborând, discret, sub punte. 
Erau şi bărbaţi printre oaspeţi, marinari şi docheri, 
în marea lor majoritate veniți aici să bea, să 
povestească şi să joace tot soiul de jocuri de noroc. 
Terai observă unul care stătea deoparte, sprijinit 
de-o balustradă, care nu semăna cu localnicii: era 
înalt şi slab, cu părul de culoarea nisipului şi cu o 
faţă prelungă, ca de cal; cânta la un instrument cu 

coarde, spre deliciul unui grup de spectatori, 
oprindu-se din când în când pentru a trage câte o 
duşcă dintr-o sticlă. 

La o oarecare distanță era amarată nava ce 
provenea din Uniunea de Nord-Vest, un catamaran 
prevăzut cu o punte specială pentru un avion, la fel 
ca şi Hivao. Echipajul ei îi evitase pe maurai, 
marinarii norrmeni nedovedindu-se sociabili nici 
măcar când se nimereau în aceeaşi tavernă, în mod 
evident, con-formându-se ordinelor primite. Pentru 
Terai, asta însemna că nu erau civili, aşa cum 
pretindeau a fi, ci aparțineau de marina militară. 
Cei care erau acum de cart priveau cu jind la 
sărbătoarea de aici, invidioşi, fără îndoială. 

Era o după-amiază caldă şi senină. Valuri 
mici loveau coca navei, clipocind. O dragă cu 
aburi trecu pufăind, golindu-şi încărcătura în barja 
aflată la remorcă; adâncimea bazinului era 
menţinută constantă. Dinspre docuri veneau 
mirosuri de păcură. Dincolo de acoperişurile 
depozitelor, Terai văzu turnurile catedralei şi, 
gândindu-se la vechimea lor, se simţi ca o insectă 
care trăieşte doar o zi. Alungă aceste gânduri. 

— Avem treabă, îi spuse lui Wairoa. 

— Ce anume? se interesă acesta. 

—  Hmmmm... Deocamdată, aşteptăm să 
vedem ce se mai întâmplă. Bănuiesc că Mikli şi ai 
săi se vor întoarce aici destul de curând. Fie că au 
avut, fie că nu, de a face cu cele întâmplate, nu pot 
fi nici ei siguri ce se va întâmplă în continuare. 
Aşadar, vor căuta să stea aproape de bază, pentru 
orice eventualitate. 

— Ar fi de preferat ca el să nu afle că tu eşti 
aici. 

— De acord. Până când se va întoarce, cred 
că voi putea dispune de o libertate de mişcare 
deplină, dacă nu-mi voi folosi numele adevărat. 

— Ce-ai de gând să faci? 

— Am stat deja de vorbă cu notabilitățile 
locale. Mă îndoiesc că mai-marii oraşului ar putea 

avea vreun amestec în complot, nu-i aşa? Dar nava 
aceea de colo se află în port de cel puţin şapte luni, 
nu? Oamenii de rând sunt atraşi de norrmeni şi-au 
avut timp să stea de vorbă cu ei. S-ar putea ca 
aceştia să fi scăpat, pe ici, pe colo, oarece 
informaţii. Mă îndoiesc că cei din oraş le-au 
recunoscut ca atare. Dar noi... Terai chicoti. 
Frumoasă scuză pentru a bântui crâşmele, ce zici? 


La câţiva kilometri mai la nord de Dulua, în 
adâncul pădurii, Vanna Uangovna îşi instalase 
altarul de comuniune.  Clarvăzători şi 
clarvăzătoarele nu preferau aceleaşi locuri din care 
să pătrundă mai deplin, mai repede, în esenţa Geei: 
unii îşi instalau altarele în vârful unei coline, alții, 
într-o peşteră, pe malul unui râu ori în vreun 
crâng... Vanna îşi dorea mai mult decât un colţ de 
natură neatinsă, voia un loc în care omenirea să fie 
pe deplin integrată, un loc în care ea însăşi să 
încapă, alături de razele soarelui, de aer şi de viaţa 
măruntă, invizibilă. Aşa poruncise ea cu ani în 
urmă, şi dorinţa prorochinei fusese împlinită. 

Într-o zi, în zori, se îndreptă spre locul acela, 
nu singură şi nici în fruntea discipolilor ei, cum se 
întâmpla cel mai adesea, ci având o singură 
însoțitoare. Aerul cra încă rece şi umed, şi fuioare 
de aburi se ridicau din pământul reavăn, dar aroma 
pinilor şi cea a ţărânei se împleteau deja în aerul 
pur. Razele soarelui se furişau printre coroanele 
veşnic verzi, pierzându-se În umbra acelor subțiri 
şi strălucind ici-colo, pe o creangă din vârf ori pe 
pânza vreunui păianjen, udă de rouă dimineţii. 
Păsările îşi începuseră chemările vesele, ţânţarii 
bâzâiau în căutarea prăzii, iar o veveriţă se opri o 
clipă, cu coada-i ca de cometă ridicată, pe o 
buturugă, chițcăind. În rest, pădurea era tăcută. Pe 

Jumătate ascunsă de firele ierbii, poteca era moale 
sub paşii lor. 

Lăsând în urmă câmpiile cultivate, cele două 
merseră în tăcere o vreme, până când Vanna rosti, 
cu voce scăzută şi blândă: 

— Eşti tulburată azi, copila mea. 

Jiyan Robbs înghiți în sec, dar nu-i răspunse. 
Era o mericană pură sau aproape, era blondă şi mai 
înaltă cu un cap decât ucheny a sa, iar formele-i 
generoase se conturau ademenitoare sub rochia 
împletită din lână şi in. Cu toate acestea, nu 
împlinise încă şaisprezece ani şi se trăgea dintr-o 
familie de slugai. Îşi frângea neliniştită mâinile 
aspre, înroşite de la munca pe care, la porunca 
administratorului, o presta în casa stăpânului ei. 

Vanna încetini pasul şi veni lângă fată, 
întinzându-i mâna ei albă. 

— Spune-mi, draga mea, murmură. Lasă-mă 
să fac tot ce-mi stă în putinţă pentru a-ți uşura 
mintea, iar apoi, las-o pe Geca să îţi redea pacea. 

— Mi-e teamă... Începu Jiyan, dar nu reuşi să 
continue. 

— Teama trebuie să te slujească, nu să te 
stăpânească, şi să te poţi descotorosi de ea oricând 
nu mai ai nevoie de ea. Și totuşi, nu trebuie să uiţi 
nici o clipă faptul că realitatea poate fi brutală. 
De ce ţi-e teamă? S-a purtat cineva rău cu tine? E 
de-ajuns să-mi spui şi vom pune capăt acestei stări 
de lucruri. 

— Oh, nu, onorată doamnă. Dar... mă tem că 
nu voi putea să plec de-acasă, până la urmă. Îmi 
pare rău, rosti Jiyan. 

— Poftim? întrebă Vanna, păstrându-şi 
acelaşi ton calm. Maiorul n-a avut nimic 
împotrivă, nu-i aşa? 

Cei din familia Robbs erau  slugaii 
Kharsovilor, se născuseră pentru a sluji în casa 
acestora. Nu erau legaţi de vreun petic de pământ, 
ci erau, de generaţii, orăşeni, mulți dintre ei 
ocupând posturi de încredere sau având slujbe care 

cereau talent. Erau o familie modestă, dar 
prosperă. 

Era firesc ca Bors Kharsov, maior în Cohorta 
Stelei Albastre, care stăpânea jumătate din 
proprietăţile ținutului, să nu fie încântat că trebuia 
să o lase pe Jiyan să plece. Se plânsese deja de 
acest lucru; da, era frumos că devenise o discipolă 
în timpul ei liber — da, da, suntem Una întru 
Geea, slugai şi soldat laolaltă — dar a o trimite la 
studii avansate era cu totul altceva. Fie că se 
arătase ori nu promițătoare, exemplul ei ar fi putut 
îndemna şi pe alţii din clasa ei la leneveală... Când 
Vanna insistase însă, nu îndrăznise să rostească în 
faţa ei aceste argumente. 

— Nu, dar, ştiţi... Fiul său cel mare, Olgh... 
Oh, onorată doamnă... 

Firul poveştii se reînnoda puţin câte puţin. 
Faptul că Olgh reuşise să o seducă nu era un lucru 
neobişnuit. Faptul că avea de gând să facă din ca o 
concubină oficială, după ce avea să se însoare, iar 
ea avea să fie respectată în casa lui, nu era deloc 
surprinzător; era la vârsta impulsivităţii. Problema 
era însă că Jiyan era îndrăgostită cu disperare de 
el. Nu suporta gândul de a sta departe de el vreme 
de ani de zile. Dar... dar... fusese dăruită cu har, 
deja, sub oblăduirea Vannei, începea să înţeleagă 
ce însemna cu adevărat Unicitatea. 

— Vai, biată copilă. Vanna se opri. Uite o 
buturugă. Hai să stăm jos, dă-mi voie să te strâng 
în braţe cât vei plânge. E firesc să plângi, să ştii. 

Eu ştiu. 

O călăuzi pe fată prin exerciţii şi mantre până 
când liniştea îi reveni, ca o maree călduță. Nu 
încercă nici o clipă să o forţeze să ia o hotărâre. 
Aceasta trebuia să vină de la sine. Vanna spera că 
decizia ei va fi de partea plecării. Aici, Jiyan n-ar fi 
avut niciodată pacea de care avea nevoie pentru a 
căuta adevărul, fără a fi tulburată. Iar pierderea n- 
ar fi fost doar a ei, căci, astfel, omenirea ar fi 
pierdut potențialul unui bun ucheny. 

Dimineaţa trecuse când porniră mai departe, 
ajungând, în sfârşit, la altar. Era o colibă 
singuratică, într-o poieniță plină de flori. Iarna, 
Vanna venea aici încălțată cu cizme îmblănite şi 
veşminte călduroase, iar percepțiile şi meditaţiile 
ei deveneau îngheţate, întorcându-se spre în afară, 
spre universul în care Geea îşi desfăşura dansul 
neîntrerupt. Vara era anotimpul contemplării vieţii 
şi a eului, ca un organ în organismul plin de 
energii minunate al celei dintâi. 

Vanna ridică braţele. Păsările veniră spre ea, 
vrăbii, pițigoi şi sturzi, zburând în jurul capului ei, 
ca o aură de aripi şi cântec; 1 se aşezară pe umeri şi 
în palme, iar atingerea picioruşelor lor gingaşe o 
făcu să se înfioare. O ciută şi un cerb trecură prin 
preajmă, neîndrăznind să se apropie prea mult, 
cum făceau de obicei, lăsându-se scărpinaţi între 
urechi, căci se temeau de Jiyan. Vannei îi trebuise 
zece ani pentru a-şi câştiga prieteniile acestea, la 
fel de valoroase pentru realizarea viziunii ca 
oricare prietenii omeneşti. Uneori, chiar şi un urs 
care sălăşluia prin vecinătate consimţea să împartă 
cu ea murele din tufa de la marginea poieni. 

Unicitate, Unicitate, iubire, pace... Îi venea 
greu să le explice discipolilor că durerea şi 
moartea erau aspecte ale aceleiaşi unicităţi veşnic 
evoluânde, că, în vreme ce ea împărțea tovărăşia 
animalelor pădurii, globulele albe din sângele ei 
duceau un război cumplit împotriva bacteriilor 
ucigaşe, şi că acest lucru trebuia acceptat şi înţeles, 
înainte de a putea spera să înțeleagă şi să cunoască 
Geea. 

Păsările se împrăştiară, trebuia să-şi vadă şi 
ele de propria lor viaţă. Vanna şi Jiyan intrară în 
colibă. Aici nu se afla decât o poliţă de stejar şi un 
bolovan rotund în care fusese săpată imaginea unei 
mandale. Cele două femei se aşezară în poziția 
lotus în faţa lui. 

— Azi ţi-aş sugera să alegi o frunză, spuse 
Vanna, făcând semn din cap spre lăstarii vu din 

care era împletit acoperişul, prin care pătrundeau 
razele soarelui, desenând pete aurii. Alege-ţi o 
frunză, una anume. Închipuie-ţi-o ca fiind centrul 
cosmosului, aşa cum orice altceva ar putea fi. 
Vocea ei scăzu, blândă, hipnotică. Observă-i 
conturul, nervurile, infintele-i nuanţe, felul în care 
tremură la cea mai fină adiere. Gândeşte-te la 
ciclul ei de viaţă, la arhitectura celulelor ei, până la 
cel mai infim atom, iden-tifică-te cu ea... 

În ceea ce o privea, Vanna închise ochii, 
căutând să simtă, să fie fiecare mireasmă din mule 
de arome subtile care umpleau aerul înconjurător. 

Se adunară norii, mânați de un vânt şuierător, 
acoperind întreaga boltă cerească. Veni ploaia. Ele 
nu-şi întrerupseră meditaţia. Îşi scoaseră hainele şi 
ieşiră afară, lăsând lacrimile cerului să le spele. 
Jiyan învățase deja să nu ia în seamă frigul. 

După ce trecu furtuna şi se uscară, se 
îmbrăcară la loc. Venise vremea să stea de vorbă. 
Vanna adună tot soiul de obiecte, pietricele şi 
frunze, cu ajutorul cărora să ilustreze principiile 
elementare ale fizicii. Era un subiect dificil pentru 
eleva sa. 

— Trebuie să înveţi noţiunile de bază, dacă 
vrei să te apropii cu adevărat de Unicitate, îi spuse 
bibliotecara, aşa cum o mai făcuse de nenumărate 
ori. Geeanismul nu e doar un soi de misticism 
smintit, indiferent de ceea ce cred majoritatea celor 
ce se declară geeani. Poate c-ar trebui să mă 
exprim altfel: misticismul său izvorăşte din 
misterul aflat în inima realităţii. Noi nu observăm 
niciodată lumea din jur cu detaşare. Acest lucru nu 
este posibil. Funcţiile ondulatorii nu numai că 
stabilesc limitele cunoaşterii noastre, ci ne 
transformă într-o parte integrantă a ceea ce 
studiem. Probabilitatea nu poate fi egală cu unu, 
înaintea realizării unui experiment. Cream 
realitatea în aceeaşi măsură în care aceasta ne 
creează pe noi. Descoperind un licăr de uimire pe 
chipul fetei, Vanna zâmbi. Da, îți pare a fi un 

miracol, aşa şi este. Universul însuşi e un miracol. 
Ţi-am spus o seamă de vorbe mari, lipsite de 
semnificaţie. Limbajul cel mai potrivit pentru 
rostirea adevărurilor ultime este matematica. 

ĮI se părea că poate auzi gândurile care 
bântuiau mintea fetei din faţa ei: Să fie toate 
acestea mai valoroase decăt... El? Pentru a 
preveni rostirea în minte a unui Nu! Înspăimântat, 
o luă de mână pe Jiyan, spunându-i: 

— Vorbesc prea mult. După-amiaza e pe 
trecute, iar tu n-ai mâncat nimic de azi-dimineaţă. 
Ţi-e foame, nu-i aşa? Să mergem acasă. 

O rană veche o chinuia. Şi Vanna renunţase la 
iubire, o dată pentru totdeauna. Căsătoria nu era 
neapărat incompatibilă cu iluminarea, dar ar fi 
putut fi. Viitorul iluminării totale avea să fie foarte 
diferit de prezent şi, poate la fel avea să fie şi 
căsătoria însăşi. Dar ea n-avea să trăiască pentru a 
fi martoră la aceste schimbări. Până atunci, fiinţa 
ei se va fi întors de mult la sânul Forţei Vieţii. 

Porniră înapoi cu paşi repezi, fără să schimbe 
nici un cuvânt. Li se auzea doar răsuflarea şi 
zgomotul paşilor. 

leşiră din pădure şi văzură Dulua, cu 
acoperişurile sale roşii înşirate de-a lungul 
imensităţii argintii a lacului. La despărțire, Vanna 
îşi îmbrăuişă discipola şi porni, singură, către 
bibliotecă. Mai avea de îndeplinit câteva sarcini 
mărunte şi prozaice înainte de a se duce acasă. 
Avea să îşi gătească o cină frugală, după care avea 
să se aşeze într-un fotoliu, cu o carte în mână, ceva 
uşor, în seara aceasta, un roman istoric sau ultimul 
roman al lui Chen Yao, dacă sosise între timp de la 
editură, căci auzise că avea un haz nemaipomenit. 

Intrând în clădire, fu întâmpinată în foaier de 
unul dintre discipoli. 

— Onorată doamnă, îi spuse acesta, după ce 
se înclinase şi îi primise binecuvântarea, a sosit un 
mesaj pentru dumneavoastră, o radiogramă codată 
de la înaltul Sanctuar din Chai Ka-Go. Am dus 

transcrierea în biroul dumneavoastră şi am pus un 
om de pază la uşă. 

Cum? 

Vanna îşi încorda voinţa pentru a-şi stăvili 
bătăile frenetice ale inimii. 

— Mulţumesc, Raiho. 

Nu  reuşea să gândească metodic, cu 
încetineală filosofică. Adepții nu comunicau decât 
dacă era vorba de ceva cu adevărat important, iar 
mesajul primit provenea dintr-un loc care putea fi 
definit drept cartierul general al geeanismului. 
Închizând în urma ei uşa biroului, se aşeză, 
aplecându-se cu nelinişte asupra hârti-ilor primite. 

Un număr scris în susul paginii indica 
matricea de codare folosită. Putea să descifreze în 
minte la fel de repede cum ar fi făcut-o din carte. 
Înmuindu-şi pana în cerneală, începu să scrie. 
După un minut, descoperi amuzată că scrisese 
caligrafic. 

Zâmbetul îi îngheţă pe buze, pe măsură ce 
povara mesajului se dezvăluia în întreaga ei 
grozăvie. La sfârşit, rămase ca o stană de piatră, 
privind în gol, în vreme ce soarele apunea şi 
umbrele nopţii se strecurau în ungherele încăperii. 

„Către cei care posedă grade principale din 
toate cele Cinci Națiuni, cerându-se păstrarea unui 
secret absolut. Până la noi ordine, nu veţi da 
absolut nici un semn că aţi fi la curent cu această 
informare. În cele ce urmează, vi se cere să 
efectuaţi Exerciţiul Discreţiei... 

„„cunoaşteţi amănunte despre o cercetare 
nebunească întreprinsă de o facțiune necunoscută, 
dornică să descopere materiale fisionabile... 

„autoritățile au ordonat monitorizarea 
seismologică şi radio-logică, pe sol şi în 
atmosferă... Acest efort nu a fost făcut public, dar 
Ministerul de Război din Yuan întreține relaţii 
confidențiale cu prorokul Chepa, cerându-i în mod 
obişnuit sfatul... 

„deasupra Chukri-ului. A fost detectată o 
creştere uşoară, dar măsurabilă, a radiaţiei de fond 
şi au fost trimise aeronave pentru a colecta 
mostre... Fără îndoială, produse ale fisiunii 
uraniului... 

„„.provenienţă necunoscută. N-au existat 
cutremure de pământ care să confirme. De 
asemenea, nu credem că a fost o explozie de 
suprafaţă sau, dacă a fost, a avut loc foarte departe, 
la vest de noi. Ambele variante ar putea fi 
corecte... 

„Uniunea de Nord-Vest nu constituie unicul 
suspect. Deşi informaţia nu a fost dată publicităţii, 
spionajul yuanez a confirmat că beneghalezii erau 
pe punctul de a pune în funcţiune cu succes un 
generator, când mauraii au aflat şi au trimis o trupă 
de comando care a distrus uzina. Este posibil şi ca 
elemente din Federație să plănuiască o revoltă. 
Domeniul  Ostrovului Ceresc pare deasupra 
oricărei bănuieli, în ciuda potențialului existent, 
aşa cum un asemenea potențial există şi în Espayn, 
Merica Liberă sau în Meyco, şi poate chiar în 
unele societăţi tehnologice marginale. Explozia 
sau exploziile au avut loc la o latitudine mare, dar 
există destule ținuturi nelocuite sau ape 
nefrecventate, în care oricine ar fi putut trimite o 
expediție pentru executarea testelor. O asemenea 
acuzație este prea gravă, prea susceptibilă să 
provoace o reacție violentă, astfel încât nu ne 
putem permite să lansăm acuzații insuficient 
verificate... 

„„guvernele soldaților au hotărât ca, 
deocamdată, să nu informeze conducerile altor 
tări... 

...ați fost informaţi deoarece vă aflați printre 
paznicii omenirii. Vouă vă aparține sarcina de a 
călăuzi omenirea departe de o nouă Vreme a 
Morții şi de o, foarte probabilă într-o asemenea 
eventualitate, izgonire de către Geea a întregii 
noastre specii. Din punct de vedere practic, formați 

o reţea care acoperă cea mai mare parte a globului. 
Fiţi vigilenţi. Dacă credeţi că aveţi vreun indiciu, 
raportați imediat, prin mesaje cifrate... 

„oricine ar fi răspunzător de cele întâmplate, 
trebuie găsit şi anihilat. Sunteţi celulele de apărare 
ale Geei. Prin voi, acum, acţionează Forţa Vieţii. 

„„„Vanna rămase multă vreme nemişcată în 
întuneric, singură cu adevărul aflat. Într-un târziu, 
mototoli hârtiile şi le îndesă în corsaj, pentru a le 
da foc atunci când avea să ajungă acasă. Le simţea, 
aspre, în contact cu pielea. Se sprijini cu coatele de 
masă şi, cuprinzându-şi faţa în mâini, începu să 
plângă. 


XII 


Uşa din capul scărilor se deschise şi soarele 
după-amiezii pătrunse orbitor în sala tavernei Pey- 
d'Or. O duzină de muşterii ridicară privirile, şi la 
fel făcu Sesi, de lângă tejghea. Le fu dat să vadă 
două umbre solide, încadrate de dreptunghiul 
luminos al uşii deschise. Uşa fu închisă şi 
picioarele încălţate cu cizme tropăiră pe trepte. Cei 
doi erau străini, şi asta iscă licăriri războinice în 
ochii celor prezenţi. 

Cei doi se opriră şi priviră în jur. La această 
oră, clienţii erau, în mare majoritate, marinari din 
port. Între trupurile lor masive, înveşmântate în 
haine şifonate de culoare deschisă, patru personaje 
stârneau bănuieli, nefiind, cu siguranţă, din partea 
locului. Unul dintre ei era Plik, sprijinit de tejghea, 
care, până la apariția celor doi, stătuse de vorbă cu 
un bărbat scund, cu păr grizonat, tuns scurt, cu nas 
subțire, având un zâmbet larg, dar, în ochi, o 
strălucire vicleană. Două bănci mai încolo, un 
maurai îi făcea curte crâşmăriței, cu glume şi 
propuneri ghiduşe; ea chicotea, încurajându-l, când 
nu era solicitată de clienți. De unul singur, aşezat 

într-un colţ, se afla un alt maurai, judecind după 
bluza, sarongul şi sandalele pe care le purta; era o 
figură aparte, având trunchiul scurt şi picioarele 
lungi, părul, un amestec de castaniu şi negru, 
trăsături neregulate şi pielea acoperită de pete 
întunecate, dintre care una îi înconjura ochii, ca o 
mască. Era singurul care nu dăduse atenţie sosirii 
celor doi. 

Aceştia, îmbrăcați la fel, în verde, purtau 
însemnele unor ranguri militare pe mâneci şi 
emblema unui glob pe umeri. Purtau cască pe cap, 
iar la centură nu le atârnau doar cuțitul lung şi 
vâna de bou, ci şi câte un pistol. 

Sesi se îndreptă spre ei, în tăcerea stânţenită 
care se lăsase, zâmbind şi mişcându-şi şoldurile 
mai mult decât o făcea de obicei. 

— Bine ați venit, domnilor, rosti ea în 
francey-ul cu accent care o caracteriza. Cu ce v-aş 
putea fi de folos? 

Replica  sergentului veni îndată, cu un 
pronunţat accent de eskuara: 

— Ne aflăm aici în slujba Domeniului. 
Atenţie, toată lumea! 

Un muşteriu pe jumătate beat rinji şi spuse, 
cu glas şovăitor, marcat de băutură: 

— Domeniul? Ha? Ce dracu' se întâmplă 
aici? N-am mai văzut uniforme ca ale voastre, deşi 
sunt din partea locului. 

Caporalul luă cuvântul, iar accentul său era de 
parcă s-ar fi tras din statul Mamaube: 

— Aparţinem unei forţe noi, Garda Terrană. 
Căpitanul a dat ordinul de înfiinţare a ei. 

— La nici două săptămâni după ce şi-a 
preluat funcția? mormăi Plik. M-aş mira, zău. 
Trupele care au ocupat punctele cheie de la sol şi 
Ostrovul Ceresc trebuie că fuseseră organizate 
dinainte de glorioasa revoluție. Ce zici, prietene? 

Mikli Karst se aplecă spre el şi-i şopti: 

— Da, e un lucru evident, dar nu e cazul să o 
spui cu voce tare. Înţelegi şi observi foarte multe 

lucruri, pentru un profan, zâmbi el. Dar nu eşti 
obişnuit cu chichiţele guvernării centralizate, şi 
mi-ar părea rău să te văd intrind în vreun bucluc. 

Plik se strâmbă, dezgustat. 

— Facem ocolul oraşului, pentru a aduce 
tuturor la cunoştinţă un anunţ important, prea 
important pentru a fi transmis doar prin radio sau 
prin ziare. Atenţie! 

Scoase din buzunar un document şi începu să 
citească, rar şi apăsat: 

„Talence Jovain Aurillac, căpitan al 
Heduciel, către poporul Domeniului, pentru 
prosperitatea şi siguranța acestuia: 

Ştiţi cu toții că o ameninţare de dată recentă a 
impus chemarea de trupe la bordul aerostatului. 
Acest pericol mai există încă, şi cât timp nu va fi 
îndepărtat, vizitele având alte scopuri decât cele de 
necesitate vor fi suspendate. Funcţiunile normale 
ŞI serviciile vor fi menținute în continuare, iar 
autoritățile statelor, împreună cu locuitorii, vor 
urma rutina obişnuită până la noi ordine. 

Ameninţări şi nesiguranţă ne înconjoară din 
toate direcțiile... ambiții contradictorii şi 
nemulțumiri care ar putea duce la revoltă chiar la 
noi acasă, națiuni ostile care îşi acumulează puteri 
peste hotare. Configurația lumii se modifică 
furtunos, din punct de vedere politic, social, 
economic, tehnologic şi chiar religios. Deşi 
îndatorirea mea de căpătâi este menținerea 
integrității Domeniului, acest lucru nu se poate 
înfăptui dacă vom îngheţa într-o nouă Epocă a 
Izolării. Trebuie să fim pregătiți pentru orice 
schimbare s-ar dovedi necesară. Unele dintre 
acestea ar putea să pară radicale. Concluzia 
evidentă şi imediată este că Domeniul nu mai 
poate supraviețui dacă va fi la fel de dezorganizat 
ca până acum. Avem deci nevoie de o autoritate 
centrală puternică, gata să acționeze rapid şi 
decisiv, dacă va fi nevoie. În acest scop, am 
instituit Garda Terrană, un corp de securitate care 

este superior oricărei miliții statale şi e situat la 
egalitate cu serviciile obişnuite ale armatei, având 
însă responsabilități diferite şi fiind sub comanda 
directă a căpitanului. 

Locuitori ai Domeniului, şi voi puteţi ajuta 
țara la ceas de restrişte. Investigarea planurilor şi 
acțiunilor inamicului continuă în prezent, şi veți fi 
informaţi de îndată ce guvernul va primi un raport 
complet. Între timp însă, anumiţi indivizi 
importanţi au fost dați dispăruți. 

Cel care este cel mai căutat în prezent este 
ruda mea, Talence Iern Ferlay, senior al clanului 
său şi locotenent-colonel în Forţele Aeriene. Aţi 
auzit, probabil, despre comportamentul său violent 
la bordul Ostrovului Ceresc, şi despre presupusa sa 
evadare, în care a fost ajutat de persoane 
necunoscute. Deşi ştim că este un personaj care se 
bucură de multă popularitate, vă informam că este 
căutat în calitate de martor. A devenit limpede că 
ştia mai multe decât s-a presupus. Dacă este în 
viaţă, mărturia să ne va fi de mare folos în 
urmărirea facţiunilor care vor să ne submineze 
autoritatea. A-l adăposti constituie un act de 
trădare. Dacă aveţi cunoştinţă, chiar şi despre 
moartea sa, informaţi-i pe gardieni, pentru care şi 
această veste poate constitui un indiciu. 

Pe această cale, cer sprijinul tuturor celor care 
ştiu unde se află. Le reamintesc acestora că 
datorează loialitate în primul rând faţă de Ileduciel 
şi căpitanul acestuia. Pentru informaţii care ar 
conduce agenţii autorizaţi la descoperirea lui 
Talence Iern Ferlay se oferă o recompensă de cinci 
mii de aeri de aur." 

Sergentul continuă să citească: 

— ...amnistiere automată... diferite avantaje... 
descrierea sa fizică este prezentată în cele ce 
urmează..." 

Între timp, Plik fluieră a pagubă, Mikli îşi 
mângâie barba, zâmbind, marinarii şi Sesi căscară 

ochii uimiți, iar Wairoa continuă să îi observe, 
netulburat. 

La sfârşit, sergentul întrebă, cu un glas ca un 
lătrat: 

— A înţeles toată lumea? Există întrebări? 

Neprimind răspuns, pocni din călcâie şi 
salută. Caporalul îl imită, răcnind: 

— ÎI servim pe căpitan! 

Era un ritual nou, necunoscut până în prezent. 
Cei doi se întoarseră şi părăsiră localul. 

Tăcerea se înstăpâni din nou, până când 
marinarul pe jumătate beat izbi cu pumnul în 
tejghea, iscând un zgomot ca o bubuitură de tun, şi 
urlă: 

— Pe Zhesu cel cocoţat pe catarg! Vor să 
pună mâna pe Călărețul Furtunii? Numai fiindcă se 
opune bâlbâielilor geeanilor? 

Cel de lângă el i se adresă iritat: 

— Ai grijă cum vorbeşti, amice. Eu sunt 
geean şi sunt mândru de asta! 

— De ce? interveni un al treilea. Nu vreau să 
te jignesc, nu vreau să te provoc, dar spune-mi, ce- 
ai găsit în geeanismul ăsta? 

— Adevărul, asta am găsit, îi răspunse cel 
întrebat. Bine, nu pricep eu chiar toate chestiile de 
fineţe şi poate că nu voi simţi niciodată Unicitatea 
pe pielea mea, dar ştiu că ea există, că e adevărată. 
La fel cred o mulțime de oameni mult mai deştepţi 
decât mine sau decât dumneata! 

— Asta va urma, fu de părere un al patrulea. 
A devenit tot mai greu să te înţelegi cu geeanii, 
dacă nu eşti tu însuţi unul de-al lor ori dacă nu le 
respecţi credinţa; şi afacerile cele grase cu ei se 
fac, pe onoarea mea. Daaa, mi-ar prinde bine şi 
mie ăia cinci mii de aeri. L-am văzut cu ochiu mei 
pe Iern, făcând pe semeţul chiar aici, în birtul ăsta. 

— "Ține-ţi gura! strigă cel dintâi. Oricine îl 
toamă pe Călărețul Furtunii la duşmanii săi va 
avea de-a face cu mine. Îşi ridică ameninţător 
pumnul noduros. Eu sunt din Etang. De n-ar fi fost 

el, nevasta şi copiii mei ar fi fost morți acum. Pe 
toți dracii, Iern ar fi trebuit să fie căpitan acuma. Æl 
n-ar fi fost de acord cu rahatul în care ne zbatem. 
Fiindcă, ţineţi minte ce va spun, suntem în rahat 
până-n gât. 

— Şi-atunci, unde-a dispărut? întrebă cel de- 
al doilea. De ce-a fugit? Ce-are de ascuns? 

Plik, care adulmecase până atunci mireasma 
vinului din cupă, se aplecă înspre Mikli Karst şi-i 
şopti în angley: 

— Ce să aibă altceva de ascuns decât locul 
unde se ascunde? 

Norrmenul încuviinţă. 

— Stimatul vostru căpitan îmi pare a fi, cel 
puţin, până acum, un tip care ştie ce vrea. Cred 
însă că acţiunea lui Iern l-a făcut să forţeze puţin 
nota. 

Plik îl cercetă atent, în penumbra încăperii. 
Cei doi deveniseră aproape prieteni în vremea din 
urmă. Lui Mikli îi plăceau cântecele, lui Plik, 
poveştile despre Uniunea de Nord-Vest, şi fiecare 
era încântat de cinismul celuilalt. 

— Mă întreb ce crezi tu, de fapt, cu adevărat? 
întrebă cu maliție poetul. Care-ţi sunt adevăratele 
scopuri aici, în Uropa? Discreţia ta în această 
privinţă tinde aproape spre poezie. 

Mikli clipi des, cu o falsă inocenţă. 

— Am fost cumva mai secretos decât 
mauraiul de colo? Nimeni nu flecăreşte despre 
negocierile comerciale sau cvasi-diplomatice pe 
care le poartă. Distracţia asta ar putea costa scump. 

— Dar pari mai puţin îngrijorat de cele 
întâmplate decât m-aş fi aşteptat să fii, în ciuda 
faptului că Jovain şi ai lui manifestă o răceală 
fățişă faţă de națiunea ta... 

— Da, dar sunt şi mai reci faţă de maurai. 
Mikli îşi aprinse o ţigară şi pufăi de câteva ori, 
după care continuă: E un paradox interesant, nu-i 
aşa? Ai fi crezut că geeanii îi vor favoriza pe 
maurai. Sunt o societate bazată pe ecologie, sunt 

conservatori, dar toleranţi, în vreme ce norrmenii 
tind să se fălească cu maşinile lor şi privesc 
Pământul mai degrabă ca pe un depozit decât ca pe 
un cămin. Din punct de vedere practic, mauraii 
pretind o vasalitate a planetei, pe care geeanii şi-ar 
dori-o pentru ei înşişi, ca să nu mai vorbim de 
raționalismul excesiv al maurailor... Şi-apoi, 
desigur, afirmarea Domeniului ca putere mondială 
ar submina hegemonia Federaţiei, ceea ce pe noi, 
cei din Uniune, ne-ar bucura foarte mult. În sensul 
acesta, s-ar putea să fim în stare să scriem un nou 
capitol în istoria întortocheată a alianțelor. 

— Eu n-aş băga mâna în foc, în privinţa asta. 

— Ah, nu e vorba de ceva imediat Jovain nu e 
pregătit să rupă relaţiile cu nici una dintre părți, 
presupunând că ar fi dispus să o facă vreodată. 
Autoritatea căpitanului îşi are limitele sale, care nu 
pot fi extinse prea mult peste noapte şi, de 
asemenea, e firesc să vrea să îşi păstreze opțiunile 
deschise. Nu mă aştept decât la câteva declaraţii 
emfatice până în momentul în care îşi va consolida 
poziția; între timp, va face tot ce-i va sta în putință 
pentru a scăpa, într-un fel sau altul, de incomodul 
Talence lern Ferlay. lar în chestiunea prinderii 
pilotului nostru, a-i ruina reputaţia constituie o cale 
excelentă. Ai auzit veştile despre nevastă-sa? 

Plik încuviinţă, îşi sorbi băutura şi făcu semn 
să 1 se mai aducă un rând. 

— Nu-i nevoie să-mi repeţi ceva atât de 
evident, mai ales având în vedere că nu sunt de 
acord cu tine. 

— Zău? De ce anume? 

— Recunosc, sunt un beţiv şi un profan, dar 
unul care-a mai citit câte ceva la viaţa lui şi care, 
pe deasupra, mai cochetează şi cu poezia. Se spune 
că doar matematicile pot să descrie perfect lumea 
fizică. Ei bine, doar poezia şi muzica sunt capabile 
să descrie lumea umană, căci oamenii sunt cele 
mai puţin raţionale dintre toate animalele, şi cum 
altfel le-ar putea fi descrisă nebunia? Plik clătină 

din cap Nu, bunul meu prieten, căruia tocmai mă 
pregătesc să-i cer să-mi mai facă cinste cu încă un 
rând, nu, dragul meu; ai construit o schemă foarte 
limpede pentru acţiunile viitoare ale căpitanului 
Jovain, dar îți dau în scris că n-are să se 
potrivească. Vezi tu, e prea limpede, prea logică, 
pentru a fi umană. 

— Chiar aşa? Şi totuşi, a fost formulată de 
către o ființă umană. Unde crezi că ai descoperit 
vreo fisură? 

— E o chestiune ce priveşte sufletul 
poporului, căci fiecare popor îşi are sufletul său 
care, dacă nu-i nemuritor, e, oricum, a naibii de 
greu de ucis. Plik ridică din umeri. Nu sunt în stare 
să îți explic altfel decât printr-un cântec. 

Sesi îşi făcu apariţia. Poetul îi cuprinse 
şoldurile cu o mână, lipindu-şi obrazul de 
pântecele ei. 

— Mai adu un rând, Frunză-de-Viţă, căci 
domnul pare dornic să-mi facă cinste. 

— Îţi voi face, dacă îmi promiţi cântecul 
acela, căzu la învoială Mikli. 

— Nu pot, îi răspunse Plik. Lucrurile astea 
vin doar când vor ele. Dacă încerci să îţi forțezi 
inspirația, nu te alegi decât cu bâiguieli jalnice. 
Dar cântecul ăsta va veni, o simt Mai acordă-mi 
doar o zi sau două. 

— Mi se pare cinstit, spuse Mikli, punând o 
monedă pe masă. Mai adu-mi şi mie un calvados, 
frumoaso. 

Se auzi un bâzâit. Mikli sări ca ars. 

— Ba nu, nu-mi mai aduce nimic. 

Dintr-un buzunar al cingătorii scoase un 
transmițător radio miniaturizat, îl duse la ureche, 
ascultă câteva clipe, după care duse microfonul 
discoidal la gură şi rosti câteva cuvinte în unglish. 

Se ridică, spunând: 

— Îmi pare rău, dar trebuie să plec. Să bei şi 
partea mea, Plik, şi să-ţi fie de bine. 

— Aştepţi mesajul ăsta de vreo câteva zile, 
remarcă angleymanul. 

Mikli zâmbi fermecător, în ciuda dinţilor săi 
oribil. 

— Nu e o deducție epocală. Da, am trimis 
câțiva oameni în Alemania, în căutare de noi pieţe 
de desfacere, şi tocmai am fost anunţat că vor sosi 
curând. Am nişte treburi de rezolvat. Tu ai grijă de 
cântecul acela şi de fata asta frumoasă. 

Plecă. După câteva minute, singuraticul 
Wairoa îl imită. leşind în stradă, se foi în dreapta şi 
în stânga vreme de câteva minute, aflând încotro o 
apucase predecesorul său. Dat fund aspectul său 
neobişnuit, nimeni nu l-ar fi considerat a fi spion, 
astfel încât, dacă se menținea la o distanță mai 
mare decât ar fi crezut cineva că îi putea auzi 
cuvintele şi se prefăcea a nu fi interesat de cele ce 
se întâmplau în jurul său, putea iscodi în voie. 

Reuşi astfel să asiste la intrarea în oraş a unui 
convoi de călăreți care însoțeau o căruță cu 
coviltir; toţi erau obosiţi, asudaţi şi plini de colbul 
drumului. Erau conduşi de o femeie înaltă şi 
blondă. Fură întâmpinați de un grup de norrmeni 
conduşi de Mikli, care îi escortară până la navă, 
îndepartând ferm şi politicos pe cei curioşi. Caii 
fură deshămaţi de la căruţă, şi aceasta fu ridicată, 
cu un scripete, la bord, cu tot cu încărcătură. Deşi 
era destul de departe, îl văzu pe Mikli 
entuziasmându-se şi sărutând de mai multe ori 
mâinile femeii. Dar nu sosirea ei îl bucura atât de 
mult pe mărunţel, ci ceea ce adusese din expediție. 

În noaptea aceea, Wairoa se furişă, 
neobservat, la bord. Pasarela fusese ridicată de la 
chei. În afară de oamenii de cart, pe punte mai 
fuseseră postate şi alte santinele. Nici unul dintre 
cei aflați pe punte nu observă cârligul învăluit în 
cauciuc pe care Wairoa îl aruncă din apă, 
căţărându-se apoi pe frânghia legată de acesta. Se 
furişă apoi lângă tambuchiul unei dunete şi 
goliciunea sa bălțată se topi în amestecul de lumini 
şi umbre. Nu fu necesar să se apropie mai mult de 
căruţă. Singurul instrument pe care îl luase cu sine 
era un minuscul generator ultrasonic; era simplu, 
deloc sofisticat, căci doar el, în întreaga lume, 
putea să audă şi să analizeze ecourile pe care le 
percepea acesta. 

La fel de precaut precum venise, cobori din 
nou în apă, dar nu se întoarse pe chei decât în 
momentul în care o pâclă cenuşie fu adusă de 

vântul dinspre est. După aceea se grăbi spre hanul 
unde trăsese Terai. 

Veni iar noaptea, vântoasă şi răcoroasă. Luna, 
trecută de cel de-al doilea pătrar, răsărise deja când 
Plik părăsi clădirea la al cărei demisol se afla 
taverna Pey-d'Or. 

Era aproape treaz şi mergea pe cât de repede 
îi îngăduia bâjbâitul prin bezna dintre două 
felinare. Îi era frig, căci nu purta decât o haină 
uşoară. Cu toate acestea, când lumina lunii îi 
dezvălui chipul, un zâmbet larg îi îmblânzea 
trăsăturile. Fredona un cântec despre şuierul 
vântului, asemuindu-l cu scârțâitul penelului pe 
hârtie. Auzind un motan de pripas care-i cânta o 
serenadă unei pisici, izbucni într-un râs zgomotos. 

— Noroc, prietene, strigă el, şi ai grijă să 
mergi până la capăt. 

Drumul pe care îl parcurgea în fiecare seară 
până la casa decrepită, în care îşi închinase o 
cameră pentru sine şi una pentru cărțile sale, trecea 
prin piaţeta de lângă Catedrala Sfântului Corentin. 
Doar luna o umplea cu strălucirea-i albă, el fiind 
singurul trecător întârziat. Turnurile bisericii se 
înălțau deasupră-i ca două piscuri gemene de 
munte, profilate pe cer. Trecu pe lângă aripa de 
sud-vest, cu paşi care răsunau sec pe pavajul umed 
de rouă. 

— Plik! Stai! 

Se supuse, întorcându-se, şi porni încet, 
curios, în direcția din care se auzise glasul. Din 
bezna dintre turn şi zidul bisericii se ivi Iern. Plik 
se repezi să îl cuprindă în brațe. Iern îi înapoie 
îmbrățişarea cu atâta căldură, încât angleymanul 
abia reuşi să îngaime: 

— Te rog. Coastele mele or fi ele ca vai de 
ele, dar tot ale mele sunt. 

— Îmi pare rău. Iern îl eliberă şi făcu un pas 
îndărăt. Mă bucur... E un cuvânt prea inexpresiv 
pentru ceea ce simt... Mă bucur atât de mult să te 
văd. Te aştept de ore întregi. Mă întrebam chiar 
dacă ai să mai vii vreodată. De când e deschisă 
taverna atât de târziu? 

— N-a fost, dar Sesi s-a îndurat de mine. Asta 
se întâmplă de obicei, atunci când născocesc vreun 
poem. Feromoni psihici? Tonul lui Plik deveni mai 
aspru. S-a întâmplat ca tocmai tu să fii subiectul 
poemului, bătrâne. Cum ai călătorit? 

ÎI cercetă, în lumina slabă. Omul Clanurilor 
purta o bluză ţărănească şi pantaloni din pânză de 
sac. Trăsăturile îi erau umbrite de o pălărie moale 
cu borurile late, dar se vedea limpede că era 
bărbierit de curând, curat şi bine hrănit, arătând 
chiar mai bine decât poetul însuşi. 

— În grabă, îi răspunse Iern. Bănuiesc că ţi-ai 
dat seama că părăsisem Ostrovul Ceresc cu 
paraşuta, când Jovain a preluat puterea. În privire 
îi apăru un licăr de furie mocnită. Ştiam în cine pot 
să am încredere prin părțile astea şi am călătorit 
dintr-un loc într-altul, mai ales noaptea. Încă de la 
început, am fost prevăzător şi mi-am schimbat 
hainele cu ţoalele astea. Privirea i se întunecă, de 
parcă un nor ar fi acoperit o rază de lună. N-am 
îndrăznit să întârziui prea mult nicăieri. Străinii sunt 
remarcaţi imediat, la ţară, iar vestea sosirii lor se 
răspândeşte mai repede decât vântul. Aş fi pus în 
primejdie pe cei care îmi acordau adăpost şi aş fi 
fost prins curând. Bineînţeles, nu mă puteam duce 
la mama mea şi la soţul ei; sunt, cu siguranţă, puşi 
sub observaţie. Kemper mi s-a părut a fi cea mai 
bună ascunzătoare. E mult mai uşor să-ţi pierzi 
urma într-un oraş mare, nu-i aşa? Am intrat în oraş 
după lăsarea întunericului şi m-am ascuns aici, 
aşteptându-te. 

— Mă aşteptai pe mine? 

— Eşti singura mea speranţă, Plik. Tu cunoşti 
fiecare drum şi fiecare bârlog de hoți din Kemper. 

Ştii cine-ar fi dispus să mă ajute, de bună-credinţa 
sau pentru bani. Iern îşi încleşta pumnii, plecând 
privirea. Ştiu că îți cer prea mult. Am băut 
împreună, dar nu ne leagă nici o frăție de cruce. 
Nici măcar nu te afli pe pământul tău natal. Dar la 
cine altcineva m-aş fi putut duce? 

Oamenii respectabili, cărora m-aş fi putut 
adresa, sunt prea bănuitori şi nu se pricep la aşa 
ceva. Acesta a fost motivul pentru care nu m-am 
îndreptat spre Beynac şi împrejurimile sale. Nu 
cred ca va trebui să îţi asumi un risc prea mare. 
Nu-ţi cer decât să mă prezinţi cuiva care să mă 
ascundă până când... mă voi hotări ce-am să fac în 
continuare. Contam pe tine. 

Plik păstră tăcerea o vreme. Vântul îi zburli 
părul, înfiorându-l. Apoi, cu glas scăzut, rosti: 

— Mă îndoiesc că te-aş putea ajuta. Pilotul îl 
privi cu ochii mari. Nu că n-aş vrea să te ajut, 
continua Plik. Sunt de partea ta mai mult decât ai 
crede, Talence Iern Ferlay. Cauza ta e mai presus 
de tine însuţi, mai presus chiar decât Domeniul. 
Există ceva transcendent în soarta ta, nu-ți pot 
spune ce anume, dar simt asta. Cine sunt eu să stau 
în calea voinţei zeilor? 

Celălalt îl privea, din ce în ce mai uimit. 

— Eşti un om ciudat. 

— E drept. Aşa am fost dintotdeauna. Altfel, 
n-aş fi fost în stare să scriu nici un fel de versuri. 
Ar fi fost doar nişte rime, acolo, fără nici un 
conţinut. Recunosc, sunt un om ciudat. Zâmbetul 
său se strâmbă. Problema e că nu cunosc pe nimeni 
care să merite încredere, spuse el, relatându-i apoi 
anunţul pe care îi fusese dat să îl audă. Cinci mii 
de aeri este o avere pentru cei care aparțin acestei 
clase; ca să nu mai vorbim de avantajele promise. 
Dar, chiar de-am găsi pe cineva demn de 
încredere, tot s-ar găsi cineva pe-aproape care să te 
vândă. 

lern privi în depărtare, de-a lungul străzii 
cufundate în întuneric. 

— Jovain mă vrea mai mult decât credeam, 
rosti el, accentuând fiecare cuvânt. De ce? Nu eu 
conduc opoziția împotriva lui. De fapt, nici nu 
există aşa ceva, nu făţiş, deocamdată. Da. Dac-aş 
muri, soția mea... Da, cu condiția ca ea să nu afle 
c-am fost ucis din ordinul lui... A încercat s-o facă 
o dată acum trei ani. 

Plik îl privi, stânjenit, cuprins de un tremur 
violent, până când Iern îşi aţinti iar ochii asupra sa. 
Chipul îi era îndurerat. 

— Îmi pare rău, murmură poetul. Credeam că 
ştii. 

— Ce să ştiu? 

— Despre ea. Poşta merge greu în Brezh, şi 
puţini au aparate de radio. Dar pe-aici, toată lumea 
ştie. Cei din clanuri care s-au întors de pe Ostrovul 
Ceresc şi, mai nou, chiar şi ziarele... Îşi puse 
mâinile pe umerii prietenului său. Talence Faylis 
Ferlay trăieşte, fără să se ascundă, cu căpitanul 
Jovain. A stat lângă el la ceremonia de inaugurare. 
A dat publicităţii un apel la unitate sub conducerea 
lui. Ieri a anunţat că a deschis procedura de divorț. 
Te acuză de cruzime, infidelitate şi părăsirea 
domiciliului conjugal. Mâinile îi căzură şi 
rămaseră, atârnând, pe lângă trupu-i deşirat Iern 
încremenise. Expresia feţei îi era indescifrabilă, 
sub borurile largi ale pălăriei. Se auzea şuierul 
vântului, iar umbrele norilor se mişcau pe 
caldarâm, părând a-l însufleţi. Într-un târziu, Iern 
şopti: 

— M-am temut de asta. Fratele er... Dar îmi 
spuneam mereu că sunt nedrept cu ea, că Faylis n- 
ar conspira împotriva mea, că n-ar putea să mă 
trădeze... Se înfioră. Îşi drese glasul şi izbi cu 
călcâiul în pavaj, de răsună întreaga piaţetă. Târfa! 
strigă el. Târfă trădătoare! 

— Sst! Mai încet, ne-ar putea auzi vreo 
patrulă de poliție. 

lern se răsuci pe călcâie, retrăgându-se în 
bezna dintre turn şi zid. Izbi cu pumnul în zidul de 

piatră şi, rezemându-şi apoi capul în pumn, îşi 
închise ochii, ţinându-i strinşi. 

Plik nu văzu nimic din toate acestea, căci 
rămăsese afară, la lumină. Auzi doar cuvintele 
gâtuite pronunţate de prietenul său. 

— Am iubit-o cândva. Şi ea m-a iubit... 

Apoi, din întuneric se auzi un suspin adânc, 
din rărunchi, suspinul unui om care nu e învăţat cu 
lacrimile. 

Jern se întoarse curând lângă el, şi pălăria îi 
ascundea încă trăsăturile. Spinarea îi era dreaptă şi 
fruntea sus. Avea un glas lipsit de intonaţie, plat, 
distant, când îi spuse: 

— Iartă-mă. A fost un şoc pentru mine. 
Probabil c-am să pot fura o barcă şi să o manevrez 
de unul singur, până în Angleylann sau în Eria. 
Poţi să-mi dai vreo idee despre ce-ar trebui să fac o 
dată ajuns acolo? 

Plik îşi strânse braţele la piept, străduindu-se 
să îşi oprească clănțănitul dinţilor. 

— Nu, mă tem că nu. Dacă te-ai refugia într-o 
țară prosperă, vestea sosirii tale acolo ar ajunge 
curând la urechile celor de-aici. Dacă te vor aşa de 
mult, precum se pare, vor veni după tine, 
indiferent cine sau în ce condiții ţi-ar acorda 
adăpost. Te-ai putea da la fund în vreun sat pe 
jumătate barbar, dar crezi c-ai fi în stare să-ţi porți 
de grijă în asemenea condiţii? Nimeni din cei de- 
acolo nu dispune de mijloacele necesare pentru a 
hrăni o gură în plus. Şi cum ai putea păstra 
legătura cu cei care sunt de partea ta aici, în ţară? 

— De ce-aş face-o? Ce rost ar avea? 

— Trebuie să o faci, e datoria ta, îi răspunse 
Plik, pe un ton grav. Îţi spun, destinul tău miroase 
a măreție, aşa cum înaintea unei furtuni cerul 
miroase a fulgere. N-am idee ce anume îţi rezervă 
soarta. Poate că nici ea nu ştie. Poate că n-ai să 
reuşeşti să salvezi sufletul poporului tău, ci ai să-l 
distrugi. Ştiu doar că atunci când ceva străin 
pătrunde într-un spirit — şi, crede-mă, Jovain e 

posedat de ceva străin — demonii iadului se 
dezlănţuic. 

— Ah, tu şi fantezia ta! exclamă Iern. N-are 
nici un rost să îngheţăm aici. Ar trebui să găsesc 
odată barca aceea, ca să nu mă mai prindă zorii pe- 
aici. 

O idee străfulgeră mintea lui Plik. ÎI apucă pe 
Iern de gulerul bluzei ţărăneşti. 

— Aşteaptă! Mi-a venit în minte un refugiu 
care-ar putea deveni şi o bază de operaţiuni pentru 
mai târziu... Îl trase de țesătura aspră a bluzei şi o 
luă din loc, târşâindu-şi picioarele. Haide! Putem 
să stăm de vorbă şi mergând. Oricum, tot spre chei 
mă gândeam şi eu să mergem. 

Jern rămăsese la fel de ţeapăn, dar îl urmă. 
Părăsiră piaţeta, apucând-o pe o stradă laterală. Era 
o ulicioară îngustă, neluminată, cu ziduri înalte de 
o parte şi de alta. Trebuia să fie precauţi. 

— Ia zi, care ţi-e ideea? 

— Ai aflat despre cele două nave aflate în 
port, una din Federaţia Maurai, iar cealaltă din 
Uniunea de Nord-Vest, nu-i aşa? Stau în port de 
luni de zile, în vreme ce echipajele lor se tot 
vântură încoace şi-ncolo pe întreg cuprinsul 
Domeniului. Cu toții sunt enervant de secretoşi, 
dar sunt convins că, oricare le-ar fi obiectivele, 
ambele grupuri au fost trimise de guvernele 
respective. Poate că au misiunea de a se spiona 
reciproc, râse Plik. 

Jern izbucni, cu vocea gâtuită de emoție: 

— Da! Pe Marele Charles, cum de nu m-am 
gândit? Mauraii... 

— Ntt... Eu n-aş face-o, dac-aş fi în locul tău. 
Am încercat să mă împrietenesc cu marinarii aceia, 
au fost foarte drăguţi, m-au invitat la tot soiul de 
petreceri date la bord... Dar nu le-a scăpat o vorbă. 
Ştiu că tu eşti favorabil strângerii relațiilor cu 
Federaţia, dar asta nu-ţi dă dreptul să le ceri o 
asemenea dovadă de recunoştinţă, încât ei să îşi 
asume riscul de a-şi compromite misiunea, 

ascunzându-te. Îţi repet, nu ştim nimic despre 
adevăratele lor intenţii. Şi-apoi, n-ar avea cum să 
te ascundă. N-ai putea rămâne ascuns la nesfârşit 
sub punte, căci vizitatorii, ca mine, de pildă, sunt 
invitaţi adesea să viziteze nava, iar ei par a fi 
plănuit o şedere mai îndelungată. Prezenţa unui alb 
în mijlocul lor ar sări în ochi, precum nasul roşu al 
unui beţiv. 

— Şi-atunci... Cine altcineva? Norrmenii? 

— Da. Am reuşit să mă apropii întrucâtva de 
şeful lor, un păcălici pe nume Mikli Karst. Ceva 
îmi spune că ar fi dispus să te primească la bord, 
chiar şi numai aşa, de dragul sfidării. Deşi, cred 
eu, şi el s-ar gândi la avantajele prezenţei unui 
membru de vază al clanurilor aerogenilor, în exil. 
Țara sa ar putea profita de pe urma ta. Aminteşte- 
ti, Uniunea de Nord-Vest are un dinte împotriva 
Federației Maurai şi ar fi dispusă să îşi asume 
orice risc, pentru a schimba situația. Mai mult 
chiar, Mikli m-a lăsat să înţeleg, ieri, când am stat 
împreună la un pahar de vorbă, că se pregătesc să 
plece curând. Evident, a dus la bun sfârşit ceva 
important; s-a străduit din răsputeri să îşi ascundă 
nerăbdarea, dar l-am ghicit. De fapt, a început să 
rezolve formalităţile: a anunţat căpitănia portului şi 
aşa mai departe. Pentru azi-dimineaţă, şi-a 
programat o ieşire pe mare de o zi sau două, pentru 
a-şi antrena oamenii în vederea marii traversări. Ai 
câştiga măcar acest răgaz, departe de duşmanii tăi. 
Câtă vreme nava va mai rămâne în radă, n-ar fi 
greu să stai ascuns. Te-ai putea chiar arăta din când 
în când pe punte, dacă te-ai îmbrăca precum unul 
dintre ei. Tipii ăştia s-au plimbat atât de mult, încât 
nimeni n-ar observa că eşti nou pe-acolo. 

— Eşti destul de convingător, spuse Iern. Dar 
văd câteva impedimente. 

— Te temi c-ar vrea recompensa, nu? Ei bine, 
Mikli nu e interesat de partea materială a 
lucrurilor. Se vede clar că îl preocupă cu totul 
altceva. În cel mai rău caz, te-ar refuza şi te-ar 

trimite la plimbare. Bag nuna în foc că el este un 
soi de agent secret, şi n-ar vrea să atragă prea mult 
atenția asupra sa. Dar, dacă se va hotărî să te ia la 
bord, te asigur că nici unul dintre oamenii lui n-are 
să scoată o vorbă. În felul lor, sunt la fel de tăcuţi 
ca şi maurail. 

Iern încă mai ezita. 

— Te pricepi să răsuceşti cuvintele, dar asta 
ţi-e meseria, de fapt. Eşti convins că ştii cum să-i 
judeci pe oameni? lar eu... Eu sunt pilot şi 
castelan, atâta tot. Ce ştiu eu despre oameni ori 
despre politică? De unde-ai scos aiureala asta, 
Plik? De ce crezi c-aş fi în stare să conduc mai 
mult decât o escadrilă de aviaţie? 

Strada dădea spre chei. Dincolo de catargele 
care se legănau, de carenele masive, apele 
sclipeau, în lumina lunii. Felinarele oamenilor de 
cart păreau stele răzlețe. Vântul se mai liniştise, 
dar era mai răcoare acum. 

lern privi spre apus, spre cele două nave 
uriaşe care ocoliseră jumătate din Pământ. Îşi 
îndreptă umerii şi zise: 

— Încercarea moarte n-are. Ia-o înainte. 


Nu le trebui multă vreme pentru a fi primiți la 
bordul lui Mount Hood. Comandantul navei lăsase 
oamenilor săi ordine precise să fie informat de 
îndată, indiferent de oră, de orice întâmplare 
neobişnuită. După un schimb scurt de replici, 
paznicii de lângă balustradă coborâră o pasarelă, 
iar câteva minute mai târziu, Iern şi Plik se aflau în 
cabina lui Mikli Karst, sorbind din ceştile cu cafea 
ŞI coniac. 

Era cald aici şi aerul era acrişor, de la fumul 
țigărilor gazdei şi cel al pipei de lut a poetului. Iern 
se abținu cu greu să nu vânture fumul cu mâna. 
Fuioarele de fum se învârtejeau, albăstrii, în 
lumina celor două lămpi. De afară răzbăteau, surd, 
vuietul vântului, clipocitul valurilor şi scârțâitul 

punţii. Nava se legăna uşor înainte şi înapoi. Cei 
trei bărbaţi erau aşezaţi pe o banchetă tapiţată cu 
piele, în jurul unei mese. Un fişet era fixat alături, 
iar pe masa de lucru se afla o maşină de scris, 
ancorată şi ea împotriva raliului. O uşă scundă 
dădea într-o baie personală. În încăpere se mai afla 
şi un pat acoperit cu o cuvertură din blănuri de 
castor şi, de-a lungul pereților, o mulțime de rafturi 
pline cu cărţi. Volumele erau într-o sumedenie de 
limbi, şi o mulţime erau vechi, nu din veacul 
dinaintea Judecăţii, căci acelea se distruseseră de 
mult, în marea lor majoritate, ci chiar mai vechi cu 
două sau trei secole, din vremea când hârtia şi 
legăturile erau mult mai durabile. Nu se vedea nici 
o fotografie, deşi Plik îi spusese lui Iern că Mikli 
era căsătorit şi avea copii. Singurul obiect personal 
aflat la vedere era o statuetă, o femeie cu cap de 
pisică, îmbrăcată într-o rochie împletită. Mikli 
spunea că o găsise într-o mlaştină de pe malul 
Nilului, din ruinele unui muzeu. 

Stătură de vorbă până când zorii cenuşii se 
iviră, luminând hublourile. 

— Deci, ne-am înţeles, spuse mărunțelul. Te 
voi duce în ţara mea şi acolo ţi se va acorda azil. 
Desigur, nu-ți pot garanta care anume vor fi 
condiţiile, dar te asigur că nu vor fi foarte severe. 

— Cum poţi fi sigur de asta? 

— Instituţia aceea bleaga care se cheamă 
guvernul Uniunii de Nord-Vest nu are căderea de a 
împiedica un om să intre în ţară, dacă vreunul 
dintre  Sălaşuri îl consideră binevenit. Sunt 
convins, ştiu că Sălaşul Lupilor te va primi cu 
dragă inimă. Fără îndoială, acest lucru se va face 
în mod discret, poate chiar fără ştirea nimănui, 
dacă va fi posibil. Va trebui să mai ai răbdare o 
vreme, înainte de a contacta mişcările clandestine 
de rezistență din Domeniu. Dar acestea vor avea 
nevoie de timpul acesta, pentru a se organiza... 
dacă se vor hotărî să se organizeze. Nu te teme, 

colonele Ferlay, între timp, vom ţine departe de 
uşa ta orice neplăceri. 

Plik emise un inel de fum albăstrui şi-l admiră 
dizolvându-se în pâcla încăperii. 

— Planuri omeneşti, remarcă el. Asta-i bine. 

Mikli ridică un deget, şi privirile lui îl fixară 
pe Iern. 

— Te rog să mă înţelegi, rosti el. În clipa asta, 
eşti liber să te întorci la țărm şi să ne dai uitării. 
Dar, din momentul în care vei fi acceptat protecţia 
noastră, va trebui să ne gândim şi la propria 
noastră siguranţă; asta înseamnă că va trebui să te 
supui ordinelor. Eşti dispus să o faci? 

— Desigur, îi răspunse Iern. Înţeleg perfect 
situația, vă accept protecția şi vă mulţumesc din 
suflet. 

— Splendid! exclamă Mikli, entuziasmat. În 
cazul acesta, pot să te anunţ că vei ajunge în 
emisfera vestică mai devreme decât credeai. Ia 
aminte, Plik, ăsta nu-i un subiect pentru versurile 
tale şi nici pentru gângăvelile scăpate la beţie. 

Angleymanul zâmbi. 

— Vol fi gângăvind eu cu nasul în pahar, dar 
sper din suflet că ceea ce spun nu e chiar atât de 
anost. M-ai auzit vreodată flecărind despre ceva ce 
nu era cazul? Una din calitățile de bază ale unui 
poet este că ştie ce anume să omită. 

Norrmenul îi întoarse zâmbetul. 

— Mi-ar plăcea să putem sta mai pe îndelete 
de vorbă, noi doi. Amândoi suntem dedați patimi 
cuvintelor. Apoi se întoarse către Iern. Azi nu 
ieşim în larg doar pentru a-i dezmorți pe marinari. 
Probabil c-ai observat hangarul avionului de la 
pupa. Nu avem dreptul să survolăm Domeniul, 
însă nimeni nu ne împiedică să decolăm după ce- 
am trecut de linia orizontului. Nimeni nu va şti, 
dar hangarul va fi gol, când nava se va întoarce din 
călătoria de probă. Trebuie să trimitem de urgenţă 
ceva acasă, explică el, aprinzându-şi încă o ţigară. 
N-are importanţă ce anume. 

— Acasă? se miră Iern. Cum aşa? 

Mikli pufăi din ţigară, trăgând cu sete fumul 
în piept. 

— Aha, deci ştii care ar fi impedimentele unei 
asemenea călătorii? Mauraii ne-au impus restricții 
cu privire la tipurile de avioane pe care le folosim. 
Nu există nici un avion care să poată traversa 
oceanul fără escală decât, cel mult, până în 
teritoriile pustii de pe țărm. E umilitor, nu-i aşa? 
Vom fi nevoiţi să ne aprovizionăm pe traseu. 

Iern trecu în revistă, în gând, harta lumii. 

— Asta ar însemna să facem o escală în 
teritoriile mongilor. 

Mikli îi aruncă o privire tăioasă. 

— Poftim? De ce crezi asta? 

Mintea lui Iern prelucra datele la capacitatea 
maximă. 

— Mă îndoiesc că aţi face nebunia de a lăsa o 
stație de alimentare cu combustibil nepăzită în 
sălbăticia aceea. Ispita ar fi prea mare pentru 
barbarii din partea locului, care s-ar grăbi să pună 
stăpânire pe ea, jefuind-o de tot ce ar fi de valoare. 
Şi-apoi, n-aţi fi reuşit să o ascundeţi atâta vreme de 
maurai. Aşa încât aţi făcut o mică înţelegere 
secretă cu cineva. Bănuiesc că este vorba de 
Krasnaya. Poziţia este rezonabilă, având în vedere 
scopurile urmărite, localnicii nu sunt săraci şi 
primitivi precum cei din Chukri, nici aroganţi şi 
pretenţioşi, precum cei din Yuan. 

— N-ar strica să te înveţi să fii mai discret, 
Ferlay, izbucni Mikli, după care, recăpătându-şi 
stăpânirea de sine, redeveni amabil. Concentrează- 
ți mai bine atenţia asupra pilotului. E o tânără 
fermecătoare care şi-a îndeplinit misiunea în 
Uropa. Cu toate acestea, nu ţi-aş recomanda ca 
atenţia ta să depăşească anumite limite. E iute ca o 
panteră. Reveni la tonul serios. Mă determini să 
îmi schimb planurile. N-aveam de gând să plec 
chiar acum. Dar, în lumina acestor evenimente 
remarcabile, dat fiind potenţialul tău, voi veni cu 

tine. Aş vrea să fiu de faţă şi să am un cuvânt de 
spus când îi vei întâlni pe conducătorii noştri. 

Iern îl privi insistent. 

— În fond, spuse Călărețul Furtunii, ţi-ai cam 
încheiat şi tu misiunea, în mai mică sau mai mare 
măsură, cel puţin pentru moment. Altfel, nici o 
clipă nu te-ai fi gândit să pleci. Iar lovitura de pe 
Ostrovul Ceresc înseamnă, pentru tine ca şi pentru 
maurai, un avertisment. Nu veţi întreprinde nimic 
pe cuprinsul Domeniului pina când nu veţi fi 
lămuriţi din ce parte bate vântul. 

Mikli izbucni într-un râs zgomotos. 

— Minunat! Felicitări! Ai întru totul dreptate. 
Nu este plăcut ceea ce spui, dar ai perfectă 
dreptate. Se ridică în picioare: Ei bine, ce-ai zice 
să o chem acum pe Ronica Birken, pilotul nostru, 
şi să comand ceva pentru micul dejun? Am avea 
timp să ne cunoaştem mai bine în timp ce am lua 
masa. Apoi, întorcându-se spre cel de-al treilea 
bărbat din încăpere. Hmmm... Plik, nu-mi place să 
încalc regulile ospitalităţii, dar cred c-ar fi mai 
bine pentru noi toți dacă n-ai asista la discuţia 
noastră. 

Angleymanul se întinse, căscând şi zâmbi. 

— Ai dreptate. Adevărul este că sunt toropit 
de oboseală şi, după ce mă voi odihni puţin, va 
trebui să închei cântecul pe care l-am început. 

Iern se foi, stânjenit, pe scaun. 

— Cântecul ăsta e cel despre care mi-ai 
pomenit, cel despre mine? 

Plik încuviinţă. 

— Da, dar n-ai de ce să-ți faci griji. E vorba 
nu atât despre tine, ci despre legenda ta. 

— Care legendă? 

— A, deocamdată e doar o sămânță ce stă să 
încolţească. Dar va creşte şi, de îndată ce se va 
naşte... Dar poeţii sunt singurii care recunosc dintr- 
o privire legendele, şi cine stă să îi asculte? Tăcu. 
Îl îmbrăţişă pe Iern, şi-i şopti la ureche. Drum bun, 
prinţe. S-ar putea să nu ne mai întâlnim niciodată, 

dar, după ce vei deveni un zeu sau un erou, sau un 
demon, eu îmi voi aminti că ai fost un tovarăş de 
beție grozav. 

— Ce naiba tot îndrugi acolo? îl întrebă Iern, 
răspunzându-i la îmbrățişare. Mă rog, n-are 
importanţă. Eşti nebun, dar m-ai salvat şi niciodată 
n-am să-ţi pot mulţumi îndeajuns. Să ne vedem cu 
bine. 

Plik se îndrepta de şale şi părăsi cabina. Mikli 
îl însoți până la ușă şi îi făcu semn omului de pază, 
care îi permise vizitatorului să coboare pe chei. 

Soarele încă nu răsărise, dar lumina zorilor se 
arăta deja peste acoperişurile caselor. Se mai 
vedeau doar câteva stele, iar Ostrovul 
Ceresc şi luna se îngemănau în ceața care se lăsase 
după ce briza se liniştise. Docurile erau încă pustii. 
Roua strălucea pe caldarâm şi pe scândurile uzate 
ale debarcaderelor. Doi pescăruşi mai matinali 
survolau, ţipând, apa tulbure a fluviului. Aburi 
respirației lui Plik îi ieşeau albi dintre buze. Grăbi 
pasul. Degetele lui zgândăreau corzile invizibile 
ale unei alăute, în vreme ce el fredona, cu glas 
scăzut, versurile pe care le compusese până atunci 


„L-au alungat pe prinţ de pe tronu-i din 
înalturi, 

Vestind venirea unor vremuri noi. Le-au dat 
numele 

străvechi al libertății, 

Precum, odinioară, Cezar. 

Ne îndeamnă sufletele spre noi țeluri, 

Spunându-ne că am scăpat de tiranic, 

Ne-ndeamnă să îl renegăm pe prinţ şi ale sale 
vorbe 

Și să ne închinăm la noua stăpânire." 


Glasul îi crescu în intensitate, şi melodia 
deveni un sunet de trâmbiţe. 


„Dar ascultați cum sună goarna prăfuită, 

Cum tobele bubuie, asurzitoare, 

Cum un glas cheamă din morminte ude, 

În care oase fremătânde se trezesc la viaţă: 
«Vine! Vine! Vine!» 

Și flamura-i de nori scăldaţi de lună 

Se desfăşoară peste un ţinut pustiu 

În care numai vântul şuier-a furtună. 
Strigoii din vechime se ridică, 

Spre a-l întâmpina, călare pe aripi de beznă. 
Se va întoarce prinţul, aşadar, acasă!" 


Terai stătea pe puntea navei sale şi urmărea, 
neputincios, cum norrmenii ridicau ancora. 
Trecură prin faţa ochilor săi, lunecând, duşi de 
curent. Soarele de-abia începuse să lumineze 
pantele dinspre răsărit ale acoperişurilor; razele 
sale mângâiau flamura alb-verde din vârful 
catargului, care fremăta, bătându-şi parcă joc de el. 
Catamaranul nu avea nici o pânză ridicată. Mikli 
Karst nu aşteptase refluxul, ci-şi cheltuia 
combustibilul pentru a se îndepărta cât mai repede. 

Ce era de făcut? Pentru a suta ori pentru a mia 
oară, gândurile lui Terai se loveau de un zid. Îşi 
simţea creierul rănit şi sângerând. 

Târfa aceea şi banda ei — sau acei curajoşi 
patrioţi, depinde din ce unghi privea problema — 
aduseseră la bord o încărcătură de materiale 
radioactive. Raportul lui Wairoa nu admitea nici o 
îndoială. De asemenea, era cert că marfa se 
îndrepta spre Uniune... Dar unde anume, în acele 
vaste ținuturi sălbatice, rămânea o enigmă. 

Terai se gândise să îi urmărească, dar, printr-o 
ironie a sorții, Mount Hood era mai rapidă decât 
greoaia monococă maurai. Luase la un moment dat 
în considerare şi posibilitatea trimiterii unui mesaj 
radio către N'Zealann, cerând intervenţia Marinei, 
dar ar fi fost aproape imposibil, căci pe cât de largi 

erau oceanele, pe-atât de puţine erau avioanele 
capabile să le străbată în lung şi în lat Şi apoi, nava 
urma să se întoarcă în câteva zile. Aşa afirmase 
căpitanul ei, şi mulți membri ai echipajului 
rămăseseră la țărm. Dacă nu se întorcea, ar fi 
stârnit bănuieli şi comentarii, ultimul lucru pe care 
Karst l-ar fi putut dori. (Dar Karst îşi împlinise 
misiunile de ordin politic, oricare vor fi fost ele. 
Acestea păreau a implica o relaţie cu Talence 
Jovain Aurillac, al cărui regim avea nevoie de o 
perioadă de consolidare înainte de a putea fi de 
folos cuiva, în vreun fel anume. Dacă între timp, 
regimul se dovedea a nu fi viabil, era preferabil ca 
nimeni să nu afle de cooperarea sa cu norrmenil. 
De-aici, Terai dedusese că Mikli Karst nu avea să 
mai rămână mult în zonă.) 

Având în vedere toate acestea, concluzia lui 
Terai era că inamicul avea să îşi expedieze, pe 
calea aerului, dezgustătoarea comoară, lansându-şi 
avionul de cum avea să dispară din raza vizuală. 
Acesta va avea nevoie de o realimentare, undeva 
pe parcurs, din rezervele pregătite dinainte. Unde 
şi cum avea să se întâmple acest lucru era greu de 
aflat atâta timp cât nu se cunoştea destinaţia: putea 
fi o navă undeva în mijlocul oceanului, o insulă 
sau chiar un loc anume pe continent; cu siguranţă, 
aveau să urmeze un traseu întortocheat, pentru a-şi 
pune eventualii urmăritori în dificultate. 

Aeronava aflată la bordul lui Hivao era 
superioară din toate punctele de vedere avionului 
lui Karst. Era un reactor, nu se baza pe elice, era 
rapid şi bine înarmat şi avea o rază mai mare de 
acțiune. Era însă lipsit de utilitate în situaţia dată. 
Terai se gândise să îl trimită pentru a supraveghea 
nava inamică, dar, cu siguranţă, Karst nu avea să 
îşi lanseze aeronava atâta timp cât mauraii se vor 
afla în zonă; avea să găsească o scuză pentru a 
rămâne mai mult timp în larg şi avea să aştepte 
până când avionul maurai avea să fie silit să se 
întoarcă la țărm pentru a se realimenta. Nu avea să 

fie nevoit să aştepte prea mult, chiar şi în cazul în 
care avionul de pe Hivao s-ar fi aprovizionat de la 
bordul  navei-bază. La un moment dat, 
combustibilul avea să se termine, iar localnicii n- 
aveau să le vândă aşa ceva, fiindcă nu admiteau 
zboruri străine peste teritoriile Domeniului, care 
înglobau şi golful Bisky. (Cu siguranţă, Karst avea 
de gând să decoleze pe neobservate.) 

Terai cântărise şi posibilitatea de a ieşi în larg, 
de a decola şi de a bombarda Mount Hood, 
scufundând-o. Interveneau aici însă telescoapele 
de pe Ostrovul Ceresc — şi privirile i se îndreptară 
într-acolo, dar strălucirea soarelui eclipsa încă 
aerostatul — care puteau să observe această 
operațiune. Ar fi avut de înfruntat acuzaţii de 
crimă ŞI ar fi urmat complicaţii de negândit pe plan 
diplomatic. În caz de reuşită, ar fi meritat riscul. 
Dar reuşita era îndoielnică. Reactorul său era un 
avion de vânătoare, nu de bombardament, şi se 
îndoia că ar fi putut scufunda o navă de asemenea 
dimensiuni, mai ales în condiţiile în care Domeniul 
şi-ar fi trimis avioanele de intervenţie. Dar chiar şi 
în cazul în care acţiunea reuşea, ar fi însemnat să 
trimită în fundul oceanului încărcătura de plutoniu, 
iar containerele acelea n-ar fi rezistat prea mult 
timp în apa sărată. Ar fi însemnat ca el, un om din 
Oceania, să fie vinovat de deversarea mai multor 
kilograme de otravă în mare. La ce bun? Diavolii 
din  Noramerica îşi făcuseră, cu siguranță, 
asemenea provizii, încât pierderea acestei 
încărcături n-ar fi însemnat mare lucru. Iar secretul 
intențiilor lor avea să piară o dată cu echipajul 
acestei nave. 

Catamaranul dispărea în zare. Terai izbi cu 
pumnul în balustradă, sperând că durerea fizică 
avea să îi distragă atenţia de la agonia în care i se 
zbătea mintea. 

— Cred c-am să mă duc să mă îmbăt, spuse. 

Omul de cart, care îi stătuse alături, 
încuviinţă. 

— Şi eu plănuiam acelaşi lucru, domnule, 
când îmi voi fi terminat cartul. Dacă doriţi, 
domnule, vă pot da adresa şi numele unei fetiţe 
trăsnet. E curată şi nu e deloc pretențioasă. 

— Nu, mulţumesc. 

Terai îi întoarse spatele iritat, îndreptându-se 
spre pasarelă. Sex pentru bani... Chiar atât de mult 
ne-au corupt lunile acestea de trândăveală? Şi- 
apoi, la ora asta, mă îndoiesc că aş fi în stare de 
ceva. Îl cuprinse dorul de casă: Doar cu tine, 
Elena! 

Coborând pasarela, cufundat în gânduri, nu 
observă sosirea altcuiva pe debarcader. O mână i 
se aşeză pe umăr. Aruncă o privire în urmă şi se 
pomeni privind masca lui Wairoa. 

— Am veşti, căpitane, spuse omul care 
avusese nouă mame. 

— Cum? întrebă Terai, clipind neîncrezător, 
în vreme ce inima porni a-i bate nebuneşte. Veşti 
bune, vrei să zici? Haide! 

Aproape că îşi târî tovarăşul înapoi pe punte, 
iar de acolo, în cabina sa. Se simţea aici mai în 
siguranță şi mai acasă decât în camera pe care o 
închinase la un han din oraş, ca să aibă mai mult 
spațiu pentru primirea musafirilor cu care făcea 
afaceri.  Rogojinile tatami care acopereau 
hublourile deschise împiedicau pătrunderea 
luminii, lăsând însă să treacă răcoarea dimineții. 
Pereții cabinei erau împânziți cu fotografii ale 
celor de acasă. Pe o poliţă, stăteau înşirate cărți, în 
marea majoritate lucrări de referință, biografii şi 
alte asemenea; Terai nu se dădea în vânt după 
poezie şi proză. Intre pat şi pohtă, îşi instalase un 
banc de lucru unde, în timpul său liber, 
confecționa bijuterii din sârmă, pietre şi scoici; 
asta, atunci când nu lucra în atelierul de lăcătuşerie 
al navei. 

ÎI împinse pe Wairoa într-un fotoliu şi îşi 
întinse braţul musculos înspre dulapul cu băuturi. 

— Cu ce te servesc? întrebă. Pe Tanaroa! 
Spune-mi că mai avem o şansă. 

— Nu vreau decât un pahar de sifon, 
mulţumesc. 

— Mda, mai e destul până deseară, dar... 

Terai destupă o sticlă de sifon pentru 
oaspetele său, iar sieşi îşi turnă două degete de 
whisky. Era în stare să-l bea fără să simtă altceva 
decât o uşoară senzaţie de căldură. Se aşeză apoi, 
apucându-se să îşi umple pipa. 

— Spune odată, omule, nu mă mai chinul. 

— Să nu te aştepţi la cine ştie ce, îl avertiză 
Wairoa. Am doar câteva informaţii noi, care mi-au 
furnizat o idee. 

Terai se strădui să-şi potolească nerăbdarea şi 
îşi scrută încă o dată cotloanele minţii, în căutarea 
acelei soluţii. Ştia că nu posedă creierul cel mai 
genial din lume, dar credea că se gândise la toate 
posibilităţile. 

— Dă-1 drumul. 

— Aflând că Mount Hood urma să iasă azi în 
larg, i-am supravegheat toată noaptea. 

Terai se întrebă din nou unde, când şi cum 
mai apuca omul acesta să se odihnească. 

— Azi-noapte, târziu, doi oameni au urcat la 
bord. Unul a rămas, iar celălalt a plecat în zori, 
înainte de răsăritul soarelui. Judecând după 
portretele apărute în ziare şi după descrierile 
verbale pe care le-am auzit, cel care a rămas este 
Talence Iern Ferlay, cel dat în urmărire de către 
noul căpitan. 

Terai rămase cu răsuflarea tăiată. A fost o 
noapte vântoasă şi întunecată, şi Wairoa. trebuie 
că era destul de departe, dar ochii lui de bujfnită 
nu se puteau înşela. 

— Pe dinţii lui Nan, ce vrea să însemne asta? 

— Da-mi voie să termin cu informațiile mai 
întâi, apoi am să îţi spun ce cred eu. Tovarăşul lui 
Ferlay era un poet alcoolic din Angleylann, pe care 
i-l aminteşti, poate, dintr-o tavernă de mâna a 

doua de lângă catedrală, un tip pe nume Peyt 
Rensoon, poreclit Plik. Conversaţia dintre el şi 
oamenii de cart a dus la trezirea lui Mikli Karst, 
după care Ferlay şi el au dispărut în cabina lui 
Karst vreme de câteva ceasuri. Paza fusese întărită, 
aşa că nu m-am putut furişa la bord. Când, în 
sfârşit, Rensoon a ieşit din cabină, pornind spre 
casă, era exuberant şi interpreta o compoziție 
recentă de-a sa, un cântec de revoltă. Nu l-am 
urmărit prea mult, gândindu-mă că era preferabil 
să păstrez nava sub observaţie. Cu toate acestea, 
nu s-a întâmplat nimic deosebit. Ferlay se află, 
probabil, şi acum, la bord. 

— Aha! Reuşind să îşi aprindă pipa, Terai se 
instală mai comod, mormăind: Și totuşi, ce deduci 
de-aici? Ai avut mai mult timp de gândire decât 
mine. 

— Am aflat că Ferlay era unul dintre 
obişnuiţii tavernei preferate a lui Rensoon, ori de 
câte ori se afla la Kemper, astfel încât, fără 
îndoială, este prieten cu acesta. L-a contactat deci, 
cerindu-i sprijinul. Rensoon a devenit, de-o vreme 
încoace, prietenul lui Karst. Tu n-aveai de unde să 
ştii asta, dar eu am observat. De aici, tragem 
automat concluzia că norrmenul ar putea să-l ia cu 
sine pe fugar, în ţara sa. Uniunea n-ar avea nimic 
de pierdut, ba chiar ar putea, pe termen lung, să 
câştige ceva. O evadare de felul ăsta ar fi în genul 
lui Karst; oricum, tot trebuie să scape de 
materialele fisionabile. 

Terai îşi plimbă fumul prin gură o vreme, 
jucându-se cu pipa călduţă. 

— Am înţeles. Deci îi vor oferi o călătorie 
gratis fugarului nostru. Aproape sigur, cu avionul 
lor. Şi ce-i cu asta? 

— Rensoon a stat destul în cabina aceea, 
spuse Wairoa. Se prea poate să fi reținut unele 
indicii referitoare la destinaţie. 

— Ohoo! 

Terai sări ca ars din scaun. 

— Dacă dispunem de o estimare a rutei, mai 
exact, a locului unde şi-au propus să îşi facă plinul, 
i-am putea urmări şi lua prin surprindere. 

— Da, da! mugi Terai. Lesu Haristi! Începu 
să se plimbe prin cabina strimtă, în sus şi-n jos, 
încoace şi-ncolo, ronțăindu-şi cu furie pipa. Da, 
dac-am putea să-i prindem deasupra unor teritorii 
nelocuite, i-am putea obliga să aterizeze. Ăsta ar fi 
cel mai mare câştig, Wairoa. Ai făcut un lucru 
nemaipomenit descoperind că, în mod clar, 
norrmenii sunt cei care, de ani de zile, colectează 
porcăriile acelea. În afara cuvântului tău însă, n- 
avem nici o dovadă. Superiorii noştri ne vor crede; 
dar ceilalți? Ştii cât de cinici au devenit cei din 
Insule. Nu vor fi dispuşi să sprijine un război, 
bazându-se doar pe cuvântul unui om. Şi, îți 
garantez, va fi nevoie de un război în toată regula, 
pentru a elimina această monstruozitate, mai ales 
atâta vreme cât nu ştim ce anume este; ştim doar 
că există. Smulse paharul de pe masă şi îşi turnă 
lcoarea de foc pe gât în jos. Dacă îi capturăm, 
dispunem de o dovadă. Şi îi avem la dispoziţie, 
pentru a-i interoga. Pe toată Triada, n-am folosit în 
viaţa mea tortura, dar cu mâinile astea voi face tot 
ce e necesar pentru a le smulge adevărul şi nu voi 
avea nici un fel de remuşcări. Am nevastă şi copii 
ŞI sper să am şi nepoți. 

Nefiind obişnuit să vorbească atât de mult 
dintr-o suflare, Terai se trânti în fotoliu şi îl privi 
pe neobişnuitul său tovarăş. 

— Nu va fi nevoie de tortură, cel puţin, nu în 
cazul lui Rensoon, spuse Wairoa. N-ar avea nici un 
motiv să păstreze tăcerea, dacă îi promitem o 
recompensă şi îi întărim convingerea că n-avem 
nici un interes să îi facem vreun rău prietenului 
său, Ferlay. Problema cea mare va fi, zic eu, 
puţinătatea informaţiilor lui. Karst n-a divulgat, cu 
siguranţă, nimic, nu intenţionat. Voi fi nevoit să 
urmăresc eventualele date scăpate din întâmplare, 
de care Rensoon nici nu îşi aminteşte în mod 

conştient. Va dura mult, şi, înainte de asta, va 
trebui să îl convingem să coopereze, fie mituindu- 
|, fie ameninţându-l ori implorându-l. 

Terai contemplă jarul din pipă. 

— Iar la sfârşit, s-ar putea să ne trezim exact 
de unde am pornit.. Dar merită să încercăm. Unde 
se află acum? 

— Bănuiesc că doarme, acasă la el. Când am 
venit, am trecut pe la el, ca să verific. Nu-l putem 
răpi. Nu s-ar bucura să-l trezim cu forţa, indiferent 
ce i-am oferi, iar jos, la parter, se desfăşoară o 
partidă de cărți, care promite să dureze toată ziua. 

— Mda, nu vrem să ne trezim cu poliţia pe 
cap... Dar, între timp, încărcătura ucigaşă îşi va lua 
zborul... 

— Uite ce zic eu, începu Wairoa. Hai să ne 
petrecem orele care urmează pregătindu-ne nava 
pentru ieşirea în larg, sub pretextul unor 
„exerciţii”. Vei anunţa autoritățile, poţi spune că 
ideea ţi-au dat-o norrmenii, şi azi ar fi o zi 
potrivită pentru aşa ceva. Eu voi ţine sub 
observaţie casa lui Rensoon. Când, în sfârşit, se va 
hotărî să iasă, am să te anunţ. Tu poţi trata 
problemele astea mai bine decât mă pricep eu. 
Caută-l, fii amabil, fă-i cinste cu o băutură, invită-l 
la bord la o aşa-zisă petrecere. De cum ajungeţi 
aici, îl închidem şi ridicăm ancora. De cum va fi 
posibil, decolăm cu avionul, noi trei: tu, eu şi 
prizonierul; pornim spre vest. Eu îl voi descoase în 
vreme ce zburăm. Dacă aflăm vreun indiciu 
privind direcția în care a luat-o avionul inamic, 
schimbăm cursul şi îl urmărim. Dacă nu, îl ducem 
pe Rensoon înapoi la Kemper şi îl răsplătim cu o 
sumă oarecare de bani, pentru deranjul pricinuit. 
Asta e propunerea mea. Vezi vreo fisură? 

— Nu, spuse Terai după un timp de gândire. 
N-avem nimic important de pierdut. În schimb, 
avem o lume de câştigat. Sau, măcar, putem 
încerca să o salvăm. 

XIII 


Aeroplanul era destul de mic, cu excepția 
rezervoarelor de combustibil de mare capacitate. 
Încărcătura pe care o transporta ocupa aproape tot 
spațiul existent în fuzelaj. Ronica Birken se afla la 
comanda aparatului, avându-l alături pe Talence 
Iern Ferlay şi, în spatele lor, pe Mikli Karst. Nu 
dispuneau decât de foarte puţin spaţiu în afara 
locurilor ocupate. Situaţia era tolerabilă, deoarece, 
în aproximativ douăsprezece ore, aveau să facă o 
escală. Avionul era un monoplan cu două elice, 
dispunând de o dotare care îi permitea decolarea 
pe verticală şi aterizarea pe puntea unei nave. 

E bine alcătuit, în limitele impuse de maurai, 
gândi Iern. Nu mă mir că norrmenilor nu le 
convine. Nici mie nu mi-ar plăcea. 

Aruncă o privire spre tânăra înaltă de lângă 
el. Și pilotul e bine alcătuit. S-a descurcat de 
minune la decolare, având în vedere cât e de 
agitată marea. 

Zburau acum deasupra valurilor cenuşiu- 
verzui care-şi scuturau coamele albe, dar briza 
nocturnă care le stârnise se potolise, iar cei o mie 
cinci sute de metri înălțime, la care se aflau, le 
ofereau o vastă panoramă a desenelor lor 
complicate. Erau doar câțiva nori, iar soarele 
strălucea pe cerul de un albastru intens. Ostrovul 
Ceresc dispăruse dincolo de orizontul estic. 

Inima lui Iern bătea cu putere. Ar fi tebuit, în 
mod normal, să se simtă obosit după o noapte de 
nesomn; dar  nerăbdarea îl împiedicase să 
ațipească, până când Mount Hood ieşise în larg. 
Nu mai era furios, şi ura 1 se mai domolise. O parte 
a inimii lui îi reproşa celeilalte că se simţea 
uşurată, chiar plină de bucurie, când Domeniul 
gemea sub povara necazurilor. Dar lern nu dădea 
atenţie acestor lucruri. Era liber, liber să pornească 

la luptă, dar, mai înainte de toate, liber să străbată 
lumea, după pofta minţii sale! 

Nu-i mai păsa de trădarea lui Faylis. Acum, 
totul a ieşit la lumină. Nu cred că voi vrea să mă 
răzbun pe ea, când mă voi întoarce. Îmi pare, de- 
acum, un vis demult visat. Între timp... 

Devenea tot mai acut conştient de prezenţa 
Ronicăi. Nu mai fusese cu o femeie de mai bine de 
două săptămâni, căci Faylis se împotrivise, iar el 
fusese prea ocupat să caute dragostea în altă parte 
(ar fi fost, oricum, o greşeală în condiţiile în care 
toată lumea îl jelea pe răposatul căpitan Toma). 
Mai târziu, pe drum, nici nu putuse fi vorba de aşa 
ceva. Dar fata aceasta norrmenă era, într-adevăr, 
extraordinar de bine făcută şi, pe deasupra, plină 
de viaţă. Dacă nu cumva se amăgea singur, 1 se 
păruse chiar a detecta, dacă nu chiar dorinţă, cel 
puţin un foc mocnit, gata să izbucnească, la cea 
mai mică atingere. 

— Mi-ar plăcea să pilotez şi eu acest avion, 
spuse. 

Ea îl privi drept în ochi. Avea ochii de 
culoarea oceanului, trăsături puternice şi păr lung 
până mai jos de umeri, prins cu o banderolă. Sânii 
îi bombau cămaşa descheiată la jumătate din 
nasturi; pantalonii îi îmbrăţişau şoldurile pline şi 
picioarele lungi. Cuţitul purtat la cingătoare îi 
dădea o alură provocatoare, de sălbăticie. 

— Sigur, cum să nu. Vocea ei acoperi 
zgomotul motoarelor care umplea cabina. De fapt, 
voiam să stăm de vorbă despre asta încă din clipa 
în care am aflat că eşti un Călăreţ al Furtunii. 
Poate că m-ai putea învăţa niscaiva trucuri noi. 

Angley-ul vorbit de ea nu era la fel de bun ca 
şi cel al lui Mikli, dar era suficient. Iern îi zâmbi. 

— Aş face-o cu plăcere, mamzell. La ce fel 
de trucuri te-ai gândit? 

Un damf de scrumieră murdară îi învălui când 
Mikli izbucni în râs. Norrmenul era dintre cei care 

râd adesea, dar râsul lui semăna mai degrabă cu 
lătratul unei vulpi. 

— Dacă speri să o înveţi cum se poate ajunge 
în al nouălea cer călare pe o saltea, ia-ţi gândul! îl 
sfătui acesta. Insistenţele de acest fel ţi-ar putea 
primejdui integritatea membrelor şi chiar viaţa. 
Crede-mă, ştiu despre ce vorbesc. 

Ronica păru că roşeşte, în ciuda tenului 
bronzat, dar nu dădu semne că s-ar fi simţit jignită. 

— Eu nu mă-ncure cu bărbaţi însuraţi, rosti 
ea, limpede şi apăsat. 

— Nu cred că mai fac parte din această 
categoric..., începu Iern. 

O umbră de furie întunecă privirea fetei. 

— Dar Mikli face parte din ea. Soţia lui e o 
persoană foarte amabilă, care s-a purtat frumos cu 
mine. Din nenorocire pentru ea, îl iubeşte. Păzeşte- 
te, Ferlay. Omul ăsta ar face curte oricărei ființe 
care umblă în două picioare, şi n-aş băga mâna în 
foc că toate patrupedele se pot simţi în siguranţă în 
prezenţa lui. 

Vorbeşte aşa despre propriul ei superior! lern 
se foi în scaun, stânjenit. 

Mikli se mulţumi să izbucnească din nou în 
râs. 

— Facem o echipă clasa-ntâi, Ronica şi cu 
mine, afirmă el. E ademenitoare, nu-i aşa? Ştie să 
dea la fel de mult pe cât primeşte. Cu ea, nu te 
plictiseşti niciodată. Îmi lipseşte când nu lucrăm 
împreună; cât despre ea, ştiu că-i plac glumele 
mele, ceea ce dovedeşte că are o latură omenească. 

— Destul cu tâmpenuile, i-o reteză femeia. 
Da, Ferlay, vei putea să-ți pui la încercare 
îndemânarea mai târziu, dar, deocamdată, zburăm 
foarte bine pe pilot automat şi am de gând să 
mergem aşa cât de mult va fi posibil. 

— Înţeleg, răspunse Iern. Avioanele uşoare au 
drept singur duşman vremea. Doar când au de-a 
face cu ea, au nevoie de pilot. Crezi că vom avea 
parte de vreo furtună? 

— De capriciile vremii avem mereu parte, 
spuse ea, din nou cu zâmbetul pe buze. O furtună, 
zici? Chipul i se întunecă, şi oftă. Pe vremuri, 
oamenii ştiau dinainte ce îi aşteaptă. Am putea şti 
şi noi. O staţie orbitală... 

Mikli îşi drese glasul. Ronica nu-şi mai 
termină propoziția. Mikli profită de ocazie pentru a 
lua cuvântul. 

— Missy Birken nu este subordonata mea. De 
fapt, nici măcar nu aparținem aceluiaşi corp. 
Norocul meu. Crezi că ţi-ar face plăcere să te ştii 
nevoit să-i impui o disciplină militară? Din când în 
când, renunţă la obligațiile muncii sale în favoarea 
unor sarcini total diferite. Aşa se face că am lucrat 
împreună de câteva ori. 

— De fapt, în ce constă munca ta? o întrebă 
Iern. 

Ea ezită, clătină din cap, replicându-i apoi: 

— Mai bine discutăm despre altceva. 

lern se gândi la containerele aflate în cală. 
Fusese informat, răspicat, că nu era treaba lui ce 
anume conțineau. Cărți, poate? Dar ce poate fi atât 
de secret în nişte cărți? Droguri periculoase? Nu 
şi-o putea imagina pe femeia aceasta implicându- 
se într-o asemenea contrabandă şi, dacă-şi amintea 
bine, Uniunea de Nord-Vest nu avea nici un fel de 
restricţii în acest sens, fie că era vorba de traficul 
intern, fie de cel extern. Metale preţioase? Fiecare 
zăcământ din Uropa de Vest se epuizase cu veacuri 
în urmă, Şi, deşi o auzise vorbind despre călătoria 
în răsărit, nu credea că acolo ar fi putut rămâne 
ceva demn de atenţie. Triburile care făceau troc cu 
lumea civilizată nu mai furnizaseră aşa ceva de 
generaţii. 

Ce anume făcuseră străinii pe teritoriul 
Domeniului? Părerea lui Plik, că reprezentau 
interesele guvernului lor, părea a fi susținută de 
cele recent aflate de Iern, dar se putea, tot atât de 
bine, să se înşele. Din câte cunoştea el despre 
Uniune — ceea ce era extrem de puţin, din câte 

începea să-şi dea seama — cei de-acolo nu păreau 
să facă distincţii majore între instituţiile private şi 
cele de stat. 

Exuberanţa de adineauri i se risipise. Avea să 
se simtă foarte singur o vreme, de-acum încolo, 
singur într-o ţară străină, ai cărei locuitori 
urmăreau țeluri ce-i erau necunoscute. 

— Pot să-ţi pun câteva întrebări? rosti el, 
şovăitor. Nu trebuie să-mi răspunzi decât la cele la 
care crezi de cuviință... 

— Sigur, dă-i drumul. Ronica îi zâmbi şi 
întinse mâna, atingând-o pe a sa. Era caldă şi 
puternică. Mânecile îi erau suflecate, şi soarele îi 
făcea puful auriu de pe antebraţe să strălucească. 
Lui Iern îi fu greu să se concentreze asupra 
informaţiilor pe care voia să le obțină. Ronica îl 
încurajă. Înţeleg c-ai trecut printr-o perioadă grea. 
Relaxează-te şi dă-i drumul. Dar ţine minte, vreau 
ca, în schimb, să-mi povesteşti şi tu despre tine! 

— Cu plăcere, mă rog, cu câtă plăcere îmi pot 
îngădui, în actualele împrejurări... Mai întâi, 
spune-mi dacă am avut dreptate în privinţa 
destinaţiei noastre. Krasnaya, nu-i aşa? 

— Da, îi răspunse Mikli. Să sperăm că 
inamicii nu vor fi la fel de perspicace. 

— Inamicii? 

—  Mauraii, cine altcineva? îi răspunse 
Ronica, strâmbându-se. Dacă ne prind, am 
încurcat-o. 

— Nici nu vor încerca, spuse Mikli. Ce motiv 
ar avea să urmărească? Fără îndoială, vor observa 
că noi doi nu ne-am întors cu nava la Kemper şi 
vor ajunge la concluzia că eu mi-am terminat 
uneltirile, iar tu pilotezi avionul care mă duce spre 
casă. Dar, oricare ar fi fost vicleniile de care mă 
bănuiesc, vor fi convinşi că mi le-am dus la bun 
sfârşit. Oricare mi-ar fi fost ţelurile, voi fi dispus 
de canale de comunicaţie alternative. Şi-apoi noi 
vom fi deja în Seattle, înainte ca nava să se fi 
întors în port. N-ar avea nici un rost să mai 

pornească pe urmele noastre. Speram doar că 
investigaţiile pe care le vor face nu vor dezvălui 
aranjamentul nostru din Krasnaya. 

lern îşi simţi muşchii încordându-se, şi 
întregul trup îi fu străbătut de un fior. 

— Din cele spuse de tine, deduc că... Voi şi ei 
sunteți agenţi secreți pe teritoriul Domeniului... 

— Fără comentarii, îi răspunse Mikli, 
aprinzându-şi o țigară. 

Ronica strâmbă din nas, simţindu-i duhoarea, 
şi cobori unul din geamuri câţiva centimetri. Aerul 
rece care pătrunse în cabină reuşi întrucâtva să-l 
mai liniştească pe Iern, şi la fel făcură cuvintele ei. 

— Singurul comentariu pe care-l putem face 
sună cam aşa: da, am avut anumite treburi, dar nici 
una dintre ele n-a fost în detrimentul vostru. 
Maurau ne sunt duşmani, dar ţara voastră, cu 
oameni atât de drăguţi, nu. 

— Dar ce anume făceaţi? îndrăzni el să îi 
provoace. 

— Nimic care să vă dăuneze! Cât despre 
Mikli, ei bine... 

— Fi nu i s-ă spus decât atât cât a fost nevoie 
să ştie, ceea ce, recunosc, nu e prea mult, spuse 
norrmenul. E o procedură standard în munca de 
spionaj. Da, misiunea mea a fost să strâng 
informații, în special despre activitățile maurailor 
în Uropa. De asemenea, am încercat să îi 
sensibilizez pe unii dintre conducătorii voştri în 
legătură cu interacțiunile cu Federația Maurai. Am 
să-ți explic, cândva, de ce considerăm că n-ar fi de 
folos Domeniului, contravenind, totodată, 
intereselor Uniunii. 

— Lovitura v-a surprins? întrebă Iern. 

— Ei, da. Sincer să fiu, nu prea ne-am 
bucurat. Se aşteaptă ca Jovain, în calitate de 
căpitan, să sprijine geeanismul, care se opune 
tuturor credințelor Uniunii. Vorbeşte despre 
asumarea unui rol major în politica lumii, pentru 
Domeniu, începând cu estul Uropei. Vorbeşte 

despre călăuzirea celor din acele ţinuturi spre 
civilizaţie. Un continent dominat de geeani... Poate 
că tu, prietene, vei avea ceva de spus în această 
privinţă. 

Ronica îi aruncă lui Iern o privire surprinsă, 
gânditoare. 

— Şi totuşi, protestă Omul Clanurilor, vă 
îndreptaţi acum spre Rrasnaya, o ţară geeană. 

— Asta-i cu totul altceva. N-ai auzit? 
Războaiele cu mongii s-au sfârşit, îi replică Mikli, 
sarcastic. Relaţiile dintre statele lor şi Uniunea de 
Nord-Vest sunt normale, chiar dacă nu sunt 
caracterizate de o căldură deosebită. E adevărat, 
Yuan, cel mai mare dintre acestea şi cel mai 
puternic, ne mai pune încă bețe în roate. Dar 
Krasnaya nu se mai implică în nici un fel de 
situații conflictuale. Sunt pașnici, frizând, de-a 
dreptul, timiditatea. 

— ŞI cum vei proceda? 

— O anume cohortă — numeşte-o regiment, 
dacă vrei — din Krasnaya are în întreţinere un 
aerodrom, într-o regiune izolată. Conducătorul ei 
este dispus să vândă provizii aviatorilor norrmeni 
care trec pe acolo. Avem un tratat care ne permite 
un anumit număr de zboruri, anual, pe deasupra 
teritoriilor mong. Mauraii ştiu asta, desigur, dar se 
pare că am reuşit să le ascundem până în prezent 
amabilitatea stăpânilor acestui aerodrom. Piloții 
noştri îl folosesc destul de rar, anumite mici atenţii 
asigură discreţia ofiţerilor localnici. De ce, în fond, 
ar ţine ei socoteala zborurilor unor străini? în 
general, locul ne serveşte ca stație de 
aprovizionare cu combustibil în expedițiile către 
ținuturile sălbatice din sud şi est. 

Expediţii care caută... Ce anume? se miră 
Iern. 

Ronica îi anticipă următoarea întrebare. 

— N-am trecut niciodată pe acolo. Nu e zona 
mea de activitate. N-am rezistat ispitei de a vizita 
Uropa, dar, în rest... Cum vom proceda, Mikli? 

Vom sta de pază lângă avion? Ne vom întinde 
cortul chiar lângă el, ca să nu ne trezim că ne 
lipseşte ceva? 

— Nu, ar fi o insultă să le refuzăm 
ospitalitatea. Nu-ţi face griji, sigilile de pe 
containere vor fi intacte mâine dimineaţă, î-i 
răspunse tovarăşul său. Comandantul aeroportului 
nu vrea să-şi piardă sursa de venituri 
neimpozabile, nici nu ţine ca eşaloanele superioare 
să fie puse la curent cu asemenea detalii. 

— Mă bucur! Mi-ar plăcea să mă întind şi eu 
într-un pat la noapte. Spunând acestea, Ronica făcu 
câteva mişcări circulare din umeri, un exerciţiu ale 
cărui efecte întâmplătoare îl bucurară pe Iern. Se 
simţea uşurat după toate câte aflase, de parcă ar fi 
fost între prieteni de-o viaţă. Privirea care i-o 
aruncă fata exprima solidaritate. Cred că eşti frânt 
de oboseală, spuse ea. Ce-ar fi să mâncam ceva, 
apoi să încerci să tragi un pui de somn? Când te 
vei trezi, ai să-mi povesteşti despre tine. El 
încuviință. Începea, într-adevăr, să-şi simtă capul 
greu. Am pus sandvişuri şi o sticlă de vin în geanta 
de lângă tine, Mikli, continuă ea. Înainte de asta, 
simt nevoia să-mi golesc vezica, spuse ca, 
desprinzându-şi centura de siguranţă. Vrei să fu 
amabil să-mi dai oliţa, te rog? Drace, ce incomod e 
să n-ai nici măcar o toaletă... Bine, n-o fi mare 
lucru, iar contorsionismul pe care o fată e nevoită 
să-l practice în atari situaţii ar fi o privelişte 
fascinantă pentru tine. Vrei însă să fii amabil ca, în 
următoarele câteva minute, să admiri superba 
privelişte pe care ţi-o dezvăluie fereastra, lern 
Ferlay? 

Era trecut de amiază când Terai putu, în 
sfârşit, să decoleze. Deschise hangarul, scoase 
avionul, urcă la bord împreună cu Plik şi Wairoa şi 


305 


îl aşeză în poziţia adecvată, îndată ce Hivao ajunse 
la gura fluviului. La protestele pazei de coastă față 
de intenţiile sale, replică: 

— Ştiu că este ilegal şi-mi pare rău că sunt 
nevoit să vă încalc legile. E vorba de o urgenţă 
care s-a ivit pe neaşteptate. Îmi asum întreaga 
răspundere pentru această acţiune. Vă rog să luaţi 
notă de faptul că nu am survolat nici o zonă de 
uscat şi că m-am îndreptat spre vest, spre largul 
mării. În cazul în care doriţi să depuneti o plângere 
oficială, contactaţi, vă rog, ambasada Federaţiei. 

Presuriza cabina şi porni să urce constant, 
într-un unghi aproape drept. Nici un vehicul din 
Uropa nu egala maşinănia pe care o conducea, cu 
excepția, poate, a aeroplanelor clasa întâi ale 
Corpului Meteo, şi nici unul dintre acestea nu se 
afla suficient de aproape pentru a-i ajunge din 
urmă, şi, ceea ce era important, nici nu erau 
înarmate. Aruncă o singura privire în urmă, prin 
hubloul panoramic, spre semiluna Ostrovului 
Ceresc, care stătea să apună. Dacă aveau cumva de 
gând să îşi lanseze fulgerele împotriva lor, era mai 
bine să o facă acum, cât mai era timp. Nu se 
aştepta însă la asemenea reacţii, mai ales că 
infracțiunea săvârşită era de mică importanţă faţă 
de problemele cu care trebuia să se confrunte 
conducătorii Domeniului în aceste zile. 

Erau şase locuri în cabină, iar ei erau numai 
trei. Terai nu crezuse de cuviinţă să îşi ia mai mulți 
oameni cu sine. Dacă îi găseau pe cei căutaţi şi îi 
determinau să aterizeze, ceea ce era perfect 
posibil, judecind după posibilităţile aparatului de 
zbor, el sau Wairoa putea să stea de pază, în vreme 
ce celălalt ar împiedica prizonierii să fugă. Dacă, 
în schimb, nu reuşeau să îi captureze, ar fi pus 
inutil în pericol viaţa mai multor oameni, cărora le 
rămăseseră destule de învăţat şi de aflat pe 
teritoriul Domeniului. Conform doctrinei, el, 
comandantul expediției, ar fi trebuit să trimită pe 
altcineva în această misiune. Dar misiunea celor de 

pe Hivao nu necesita prezenţa sa. Secundul său 
putea să preia comanda, fără nici un fel de 
probleme. Terai şi Wairoa, în schimb, se 
dovediseră a forma, în teren, o echipă de o 
eficienţă inegalabilă. 

ȘI mai era ceva... Acolo, în faţa lor, se afla 
Mikli Karst. Iar Terai avea să-i plătească acestuia o 
datorie mai veche. 

Şezând lângă un Plik plin de resentimente, 
Wairoa încercă să îl liniştească. 

— Da, te-am ademenit la bord tocmai ca să te 
răpim. Regretăm că am fost nevoiţi să facem acest 
lucru, mai mult chiar decât faptul că am încălcat 
regulile spațiului aerian al Domeniului.. După ce 
îi vom fi explicat de ce am făcut-o, sunt convins 
că vei fi de acord că nu am avut de ales. Nu-ţi vom 
face nici un rău şi te vom duce înapoi cât de 
curând vom putea, răsplătindu-te substanțial. 

Angleymanul se lăsă pe spate şi îşi desfăcu 
braţele  noduroase a nedumerire, privindu-şi 
vecinul. 

— Cum mă veţi duce înapoi? vru el să afle. 
Mă îndoiesc că veţi fi lăsaţi să aterizaţi, după cele 
întâmplate. 

— Putem să ne chemam nava în larg pentru a 
fi luaţi la bord. Sau dacă acest lucru nu va fi 
posibil, dintr-un motiv sau altul, te vom expedia 
peste graniță, prin Espayn. Va dura mai mult, dar, 
îti repet, vei fi bine plătit. 

Plik privi în jur, prin cabina largă, la 
armamentul abundent şi la hublourile largi, 
echipate cu obloane blindate... Apoi privirea îi 
reveni la neobişnuitul său vecin, aţintindu-se apoi 
asupra lui Terai. Ambii maurai îmbrăcaseră 
uniforme albe, imaculate, care contrastau cu 
veşmintele sale şifonate şi peticite, ca zăpada faţă 
de frunzele putrede. 

— Bănuiesc că e vorba de ceva al naibii de 
serios. 

Tenul lui Wairoa se înăspri. 


307 


— Aşa e. 

Terai privi din nou înspre cei doi. 

— Ştii, Plik, spuse el, s-ar putea să-ţi şi placă 
până la urmă. Mai vezi şi tu lumea, ce naiba. 

Cântărețul izbucni într-un râs ce semăna cu o 
tuse. 

— Al dracului mai eşti!... Mda, hai să stăm de 
vorbă. Dar, mai întâi, ce-aţi zice de-un păhărel, 
urmat de un mic dejun frugal? întrebă el, dându-și 
peste cap ochii injectaţi. 

Wairoa încuviinţă, îşi desfăcu centura de 
siguranţă şi trecu în spate, căutând într-un 
dulăpior. Se întoarse aducând o sticlă de whisky, 
pe care Plik se repezi să pună mâna, apoi dispăru 
din nou în spate, unde se apucă să încălzească 
mâncarea şi să pună apa la fiert, pentru cafea, pe 
un reşou. Terai ridică reactorul la zece mii de metri 
altitudine, trecându-l pe pilot automat. Zburau 
aproape cu viteza sunetului. 

Se mută apoi pe scaunul din faţa lui Plik, se 
aplecă în faţă către pasager şi mormăi: 

— Nu prea avem timp. Avem nevoie de 
ajutorul tău acum ori nu ne va fi de nici un folos. 
Ce-ar fi să stăm de vorbă chiar acum? 

Plik lăsă sticla de la gură, după ce mărul lui 
Adam i se ridicase şi coborâse de un număr 
impresionant de ori. 

— Aaah! căscă el. Acum, da, mă simt mai 
bine. Dar îmi eşti dator cu o explicaţie. Ce-ar fi să- 
1 dai drumul? 

Terai îşi scoase pipa şi punguţa cu tutun şi 
începu să îşi facă de lucru cu ele, spunând, fără să- 
şi schimbe tonul: 

— Ştim că l-ai condus pe Talence Iern Ferlay 
la bordul navei nord-vesticilor şi ştim că acesta 
crede că zboară acum spre o ţara care îi va acorda 
refugiu. Înţelege-ne, suntem convinşi că el e 
nevinovat în toată încurcătura asta. Nu-i vrem răul 
şi-i putem oferi şi noi azil, un azil cinstit, de 
această dată. Te-am răpit fiindcă speram că ne-ai 

putea da o indicație în privinţa direcţiei în care se 
îndreaptă, ca să-i putem ajunge din urmă, pe el şi 
pe cei care l-au luat, înainte de a fi prea târziu. 

— Prea târziu pentru ce? 

— Mi-aş fi dorit să nu fiu nevoit să ţi-o spun. 
Avionul acela transportă cele necesare pentru 
declanşarea unui nou Război al Judecăţii. Plik fu 
gata să scape din mână sticla Terai dădu din cap, în 
sus şi-n jos, în sus şi-n jos. Da, întări el, e vorba de 
explozibili nucleari. Îi zugrăvi realitatea în cuvinte 
aspre. lern Ferlay s-a întâmplat să fie prin preajmă, 
încheie el. Bănuiesc că Mikli l-a acceptat, 
gândindu-se că s-ar putea dovedi, la un moment 
dat, un pion prețios. Mikli trăieşte doar pentru a 
face râu. Mi-a şi spus-o odată... ca să strivească 
muşuroiul. S-ar putea ca ceilalți membri ai 
echipajului său să fie oameni cinstiţi, dar cred că 
Mikli Karst este nebun. Ar fi în stare să dea foc 
lumii, doar ca s-o vadă arzând. 

—  Explozibili nucleari,  şopti Plik. 
Presimţirea mea s-a dovedit mai adevărată decât 
credeam... 

— Poftim? 

— Arhetipuri, îi răspunse Plik. Demonii se 
revoltă împotriva zeilor. Dar cine sunt demonii şi 
cine sunt zeii? Trase o duşcă zdravănă, apoi se 
întoarse şi se zgâi la Wairoa. Dar tu, cine eşti? 
strigă el. 

Wairoa nu-şi ridică privirea. 

— Ţi-am spus cum mă cheamă. 

— Atunci, ca să-mi formulez altfel întrebarea, 
ce eşti? N-aş vrea să te simţi... jignit, adăugă el, 
jenat. Dar eşti un tip ciudat, m-ai uimit încă de la 
început, şi-acum aş vrea să ştiu mai multe despre 
tine. Privirea 1 se întoarse spre Terai. Nu pot să fiu 
de acord să vă ajut, indiferent în ce fel aş putea-o 
face, până când nu reuşesc să înţeleg în ce mit 
suntem. Nu-i aşa? 

Dacă-i bal, bal să fie. Tipul ăsta e nebun, dar 
e inofensiv, aşa că nu văd de ce nu i-am face pe 

plac, îşi zise Terai, după care îi explică povestea 
mozaicului genetic. 

Plik se încruntă. 

— Mulţumesc, îi spuse, cu un glas deloc 
prietenos. Încep să înţeleg de ce vă consideră 
geeanii adevărații lor duşmani. 

— Cum? zise Terai, surprins. Eşti geean? 

— Nu, nu. Sunt creştin, şi încă unul de modă 
veche. Râsul lumu, nu-i aşa? Și totuşi, Dumnezeu 
a îngăduit ca-n lume să se întâmple multe 
ciudăţenii, arătând chipuri, unele dintre ele, 
aratindu-Se în cele mai neaşteptate chipuri. Mă 
refer la libertățile pe care v-i le luaţi faţa de mersul 
vieții... 

Wairoa aduse o tavă pe care se afla o farfurie 
cu şuncă, ouă şi felii de pâine prăjită unse cu unt, 
un pahar cu suc de roşii şi o ceaşcă de cafea. 

— Nu cred că m-ai întrebat care este părerea 
mea despre existenţă, interveni el. 

Plik îl privi îndelung, în vreme ce acesta îi 
puse în faţă tava şi apoi se aşeză. 

— Cred că eşti cea mai singuratică ființă 
umană de pe Pământ, dar te stăpâneşti de parc-ai fi 
din oţel, murmură el, într-un târziu. Wairoa tresări 
abia vizibil şi fu pe punctul de a vorbi. Simţurile 
tale aparte..., continuă Plik. Da, cred că e 
interesant să fii paznicul cel mare. lar la sfârşitul 
lumii, vei putea să te dezlănţui după cum îți va fi 
voia. 

Terai îşi pierdu răbdarea: 

— Pe Nan! Ce tot îndrugi acolo? exclamă el. 
Ascultă-mă, omule, forța care ar putea nimici 
oraşe întregi ne scapă, zburând către vest. Avem 
nevoie de ajutorul tău pentru a o stăvili şi, pe 
Tanaroa, îl vom obține. N-am să te las să cazi beat 
mort până când nu-ți voi smulge informația de care 
avem nevoie! 

Regretă imediat brutalitatea spuselor sale şi 
răsuflă uşurat, văzând cum Plik îl aprobă, spunând: 

— O vei căpăta, indiferent în ce ar consta ea 
şi oricât ar valora. Am citit destulă istorie. Crezi că 
mi-ar plăcea s-o văd pe frumoasa mea Frunză-de- 
Viţă urlând printre ruine, cu pielea arsă şi ochii 
topiți? Dă-mi voie să mă hrănesc mai întâi. 

Se aplecă asupra tăvii, cu o poftă de lup. 

Spaimele ce zac în măduva oaselor fiecărui 
maurai ieşiră la iveală, şi Terai izbucni: 

— Cum poţi să vorbeşti aşa, ca apoi să te 
aşezi liniştit să mănânci, ca şi cum nu s-ar fi 
întâmplat nimic? 

Plik înfulecă o bucată zdravănă de şuncă. 
Răspunsul lui fu aproape vesel: 

— Vezi tu, eu sunt poet, iar grozăvule au fost 
întotdeauna fascinante pentru poeți. 


După un interogatoriu convențional, 
interludiul dintre Plik şi Wairoa fu un adevărat 
spectacol, la care Terai se mulțumi să asiste, cu o 
uimire respectuoasă. Pieptul îl durea de cât îşi 
tinuse răsuflarea. Avionul continua să se îndrepte 
spre vest. Mai târziu, Wairoa avea să îi 
mărturisească sincer că nu mai avusese niciodată 
de a face cu cineva asemeni lui Plik, nici nu credea 
că va mai întâlni vreodată. 

Cei doi îşi urmau calea printr-un labirint al 
nuanțelor. Exista o doză de hipnoză în dialogul lor, 
menită să readucă la suprafață amintiri uitate. Era 
însă, totodată, un fel de transă reciprocă, în care o 
clipă de tăcere era la fel de semnificativă ca şi o 
frază, deşi lui Terai nu-i fu dat să audă multe 
cuvinte. Şoapte subliminale şi crâmpeie de 
expresie trecură de la unul la altul, poziţii, mirosuri 
şi câte altele? Plik stătea întins pe o banchetă, iar 
Wairoa se aplecase asupră-l. 

— ..."Krasnaya", asta a crezut că deduce? 

Chipul lui Mikli, tresărirea trupului său... 
Presupunerea aceea era adevărată. 

— ...Mikli se amuza? 

— Da, mie aşa mi s-a părut, că toate acestea 
îl amuzau, într-un chip josnic... 

Într-un târziu, după aproape o oră, Plik se 
ridică, scuturat de un tremur nervos, se înapoie la 
locul său şi puse mâna pe sticlă. Wairoa rămase 
locului un timp, cu picioarele încrucişate, apoi se 
ridică şi 1 se alătură lui Terai. Cu un glas lipsit de 
orice intonaţie, îi spuse: 

— Au de gând să se alimenteze în Krasnaya. 
E în drumul către treimea nordică a Uniunii, unde 
pot fi desfăşurate orice fel de acţiuni secrete. Nu 
au motive să creadă că i-am putea urmări. Mikli a 
luat hotărâri de moment, între care şi aceea de a-i 
însoţi. Îi stă în fire aşa ceva, de altfel. Am 
descoperit o mulțime de indicii referitoare la 
caracterul lui, care ne-ar putea fi de folos, chiar 
dacă nu imediat. Cât despre destinația precisă, am 
analizat mai multe aeroporturi din Krasnaya şi am 
redus posibilitățile la doar câteva. Dă-mi o hartă. 

Terai nu se opri să se minuneze în fața minţii 
enciclopedice a tovarăşului său. Se mulţumi să-i 
dea ascultare. Wairoa îi arătă pe hartă o regiune 
situată puţin mai la nord de cel mai vast dintre 
Marile Lacuri. 

— Traficul aerian e destul de rarefiat în 
regiunea asta. E mai mult sălbăticie. Apuc-o în 
direcția aceea, foloseşte radarul când vom fi pe- 
aproape şi vom avea şanse să îi detectăm şi 
interceptam înainte de destinaţie, oricare le-ar fi 
aceasta. 

— Lesu Haristi! gâfâi Terai. 

— Daca nu mai ai nevoie de mine, aş vrea să 
mă odihnesc puţin. 

Wairoa se retrase în sectorul rezervat 
pasagerilor, se aşeză, dar nu adormi. Medita, oare? 

Deşi nu era foarte spaţios, biroul căpitanului 
era mai încărcat de tradiţie şi amintiri decât oricare 
alt loc de la bordul Ostrovului Ceresc. Nici una 
dintre fotografiile celor care îl ocupaseră, de-a 
lungul vremii, nu fusese înlocuită vreodată, astfel 
încât, în cele mai vechi, abia se mai distingeau 
detaliile. Sub cea a lui Charles Talence, chiar 
deasupra mesei de lucru, atârna, într-o ramă, 
exemplarul original al Declaraţiei de la Tours, 
semnată de către acesta şi de către întregul echipaj 
strămoşesc: sămânţa din care răsărise, mai târziu, 
Domeniul. ("Nu ne angajăm doar să reconstruim 
ceea ce lumea materială a pierdut. Cauzelor păcii, 
dreptății şi unirii tuturor le vom dedica viaţa 
noastră şi toate mijloacele care ne stau la 
dispoziţie... "). Masa de lucru era un dar primit din 
partea Sudului Superior, când acest regat se 
alăturase Domeniului. Incrustaţiile de fildeş de pe 
tăblie erau protejate cu sticlă, dar cinci veacuri îşi 
lăsaseră amprenta pe  sertarele sale masive. 
Radiotelefonul, ecranul video, terminalul 
computerului şi imprimanta alcătuiau o consolă 
informațională modernă, dar alături de aceasta, pe 
o poliţă, se aflau cărți care aparținuseră Celor 
Treizeci. Doar învățații mai puteau citi Biblia 
Franceză, romanele lui Jane Austen sau Castelo 
Branco, comediile lui Holberg sau poemele lui 
Villon şi Goethe. Erau ultimele relicve de acest fel 
rămase din acele vremuri. Covorul de lână care 
acoperea pardoseala nu era antic, ci fusese primit, 
în semn de recunoştinţă, din partea comitatului 
Devon din Angleylann, după ce armele Ostrovului 
Ceresc nimiciseră o flotă de pirați în urmă cu o 
generaţie. Cu sute de ani în urmă, unul dintre 
primii căpitani poruncise să fie gravat deasupra 
uşii un singur cuvânt: S/ujim. 

Aşezat într-un jilt care ameninţa să se dezbine 
sub greutatea sa, Mattas Olvera părea a fi o cizmă 
care sfărâmă vitrina unui muzeu. Râgâia, fornăia, 
se scărpina la subsuori şi pe burta imensă. Roba 

slinoasă şi părul lăţos îi erau pline de păduchi. 
Trabucul lui umplea încăperea cu o duhoare de 
nesuportat. Aşezat de cealaltă parte a biroului, 
Jovain se străduia să se convingă că acest 
vagabond împuţit era chiar ucheny al său, venit să- 
l sfătuiască în probleme de strategie. Poate că 
instituția  Căpităniei devenise, într-adevăr, un 
muzeu demodat şi că venise vremea să capete un 
suflu de aer proaspăt. 

— Nu sunt politician, îngăimă Mattas. 
Detaliile chițibuşăreşti ale manipulării nu sunt 
pentru mine decât dacă e vorba cumva de vreo 
tânără fecioară, ha, ha, ha! Dar îmi dau seama şi 
singur că nu poţi să o iei înainte, orbeşte, mult prea 
repede. Ridică un deget, ă cărui unghie era 
murdară: Băiete. la aminte. Nu e cazul nici să te 
mişti prea încet. În clipa de faţă, cei mai mulţi ar fi 
de partea ta, fiindcă nu au nici un motiv valabil să 
ți se împotrivească. Au familii de care trebuie să se 
îngrijească, poziţii, proprietăţi şi, în fine, propria 
lor viață; speră că, dacă se vor supune, viaţa lor va 
continua ca înainte. Opoziția gândeşte exact la fel. 
Nu-i da prilej să se întărească. 

— Ştiu, spuse  Jovain, încercând să-şi 
domolească iritarea. 

— ŞI? Ce-ai de gând să faci? 

— Vânătoarea este după lern Ferlay, iar 
Faylis ajută lă distrugerea reputației lui printre 
oamenii de rând, arătându-le cât de superficial 
este. Condiţia ei a fost să-i garantez siguranţa şi 
libertatea lui Iern. Ei bine, da, dar nu pot controla 
evenimentele ca un păpuşar, nu-i aşa? Stau zilnic 
la sfat cu seniorii şi cu ceilalți conducători care m- 
au susținut, din diferite motive: gecanism, dorință 
de pace sau de progres social. Unii, chiar din 
dorinţa asanării morale a societăţii, zâmbi Jovain, 
cu subînţeles. 

— Nu văd nici o incompatibilitate. N-am 
pretins niciodată că aş fi un exemplu de urmat, 
râse Mattas, ridicând din umeri. Geea se află în 

fiecare aspect a ceea ce suntem. Dă-i drumul, 
condamnă decadenţa prezentului şi cere ca toţi să 
fie puri, ca în trecut Dacă asta îi va îndrepta către 
Geea, atunci e un lucru bun. 

— Al auzit de Garda mea Terrană, continuă 
Jovain. Desigur, deocamdată există doar un 
nucleu. Dar, pe măsură ce acesta se va dezvolta, 
voi avea toate motivele să purced la dezarmarea 
statelor şi a aerogenilor. Ar fi o dovadă de eficienţă 
sporită, mi-ar spori controlul şi ar constitui o 
provocare în minus pentru alte ţări. Să nu mai 
adaug că astfel, comanda armatei s-ar afla în 
mâinile căpitanului. Espaynieniui s-au arătat dornici 
să coopereze. 

Cu numai o zi în urmă, Yago Dyas Garsaya 
stătuse exact în scaunul lui Mattas, dezbătând 
aceeaşi problemă. 

— Da, înălțimea voastră, guvernul nostru e 
dispus să îndure o anumită doză de umilire, 
spusese el. Nu aşa a fost, dintru început, planul? 
Dumneavoastră vă Justificaţi acţiunea printr-o aşa- 
zisă ameninţare din partea noastră. Noi ne cerem 
scuze fiindcă nu ne-am stăpânit extremiştii. Putem 
renunţa la un pic de mândrie, de dragul unui scop 
mai important. Făcuse un gest cu mâinile care voia 
să pară neglijent, dar, Jovain era sigur, fusese 
îndelung studiat La urma urmei, orice om cât de 
cât informat ştie că regimul nostru nu e stabil în 
toate regiunile teritoriului; cât despre opinia 
publică a Domeniului, o atare recunoaştere ne-ar 
face să părem mai umani, mai puţin siniştri. 
Ambele guverne intenționează să  conlucreze 
pentru menţinerea păcii. Reducerea forțelor armate 
este un prim pas în acest sens. 

— Dar zheneralul îşi poate permite aşa ceva? 
întrebase Jovain. Mai discutaseră acest subiect şi 
înainte, dar avea aut de multe 

lucruri de reținut, încât, pur şi simplu, câte 
ceva îl scăpa mereu. 

— Desigur, dacă acţiunea va fi, într-adevăr, 
reciprocă, răspunsese trimisul zheneralului. Ce alte 
forţe ne-ar putea ameninţa? 

— Uropa de Est trăieşte o vreme de 
frământări, se văzuse Jovain silit să răspundă. 

— Împreună, cu un minim de efort, am putea 
ține la respect acele triburi, după cum ne-au 
demonstrat mauraii. Se opri o clipă, alegându-şi cu 
grijă cuvintele. Sunt prea departe de noi, la fel ca 
şi Uniunea de Nord-Vest, înălțimea voastră. Nu va 
trebui să ne facem griji în privinţa lor, oricum, nu 
în viitorul apropiat. 

— Nu sunt chiar atât de sigur, îi răspunsese 
Jovain, amintindu-și un raport primit chiar în acea 
dimineaţă. 

Două avioane se îndreptaseră către vest, unul 
dintre ele ignorând suveranitatea spaţiului aerian, 
iar celălalt, decolând din larg. Ar fi trebuit să-l 
cheme pe MM Karst, prin codul pe care 1-l dăduse 
agentul, şi să-i ceară explicaţii. Dar avea o mie de 
alte treburi mărunte şi nu avea destul personal 
capabil să le rezolve pe toate. 

— S-ar putea să aveţi dreptate, fusese de 
acord reprezentantul. Asta nu face decât să dea un 
caracter de urgenţă necesităţii solidarizării țărilor 
noastre. E un paradox ca, pentru a ne uni forțele 
împotriva celor rătăciţi, începem prin a ne reduce 
forțele militare, nu-i aşa? zâmbise el. Dar asta-i 
situaţia. 

E-adevărat: căci, până în prezent, forțele 
militare ale ambelor ţări au fost divizate, loiale în 
primul rând unor comunități restrânse, unor 
clanuri sau cine ştie cărei alte instituţii arhaice. 
Speranţa începea să încolţească în inima lui 
Jovain. Şi cum altfel ar fi putut fi când lumea sa 
era şi lumea lui Faylis? 

— Aşa să fie, hotărâse el. Vom dobori 
barierele care ne despart, vom încuraja comerțul şi 
vom lăsa cale liberă misionarilor. 

— Va dura mult, trebuie să ţii minte asta, îi 
aminti el lui Mattas. Trebuie să recâştigăm 
încrederea pierdută, să depăşim anumite interese... 
Dar tu ştii toate astea. 

— Ştiu despre interesele meschine care se 
manifestă, izbucni ucheny-ul. Dar acestea nu mă 
privesc. Am venit aici pentru a te întreba când ai 
de gând să laşi drum liber adevărului. 

— Domeniul n-a limitat niciodată libertatea 
religioasă, îi răspunse Jovain, din nou iritat. Şi nici 
cea a filozofiei. 

— Ştii bine la ce mă refer, fiule. 

Jovain îşi mângâie barba. Atingerea ei 
mătăsoasă îi făcea plăcere. 

— Da, încuviinţă el. Nu doar despre asta am 
stat de vorbă în ultimii trei ani? Ajutor financiar 
pentru învăţători şi clarvăzători, din tezaurul 
Căpităniei, şi o eventuală impunere a învățăturilor, 
pentru copii, ca parte a procesului de educaţie... Se 
grăbi să adauge: Nu te teme, nu voi trăda. Acestea 
sunt şi vor fi şi ţelurile mele. Dar încep să îmi dau 
seama cât de mult va dura şi cât de complicat va 

Mattas ştia să se impună atunci când credea 
de cuviinţă. 

— Ti-am spus, bate fierul cât e cald, ripostă 
el. Reacționarii sunt descumpăniți acum. Nu ştiu la 
ce să se aştepte şi vor fi încântați dacă le vei 
promite pacea şi vei chema la o renaştere morală. 
Mai adaugă la toate acestea şi un mic ajutor pentru 
noi; nu foarte mult, dintru început, şi nici nu e 
nevoie să fie prezentat ca atare... Înţelegi ce vreau 
să spun? 


Jovain se întoarse târziu acasă, ca 
întotdeauna, de altfel. Când avea să vină ziua când 
el şi Faylis îşi vor aparţine doar unul altuia? Acum, 
fiecare clipă petrecută împreună era furată din 

timpul rezervat altor activităţi. Nu înceta să o 
asigure că asta se întâmpla numai fiindcă de-abia 
îşi preluase funcţia şi trebuia sa îşi consolideze 
poziţia şi să pună la cale împlinirea visului lor 
comun. 

Până în prezent, ea acceptase situaţia cu calm. 
Bănuia că, de fapt, Faylis era interesată mai mult 
de iubire ca idee decât de iubirea fizică. Prin 
aceasta, se deosebea de Irmali... Între el şi Irmali, 
de ani de zile nu existase decât o răceală 
politicoasă, atât. 

O găsi pe Faylis în apartamentul lor. Acesta 
era la fel de strâmt ca toate celelalte; egalitatea, în 
acest sens, era strictă la bordul Ostrovului Ceresc. 
Acum însă, Faylis avea la dispoziţie slujitori, ceea 
ce îi permitea să îşi consacre timpul cercetării în 
domeniul cărților, care o pasiona, fiindu-i astfel de 
folos şi lui Jovain. 

O găsi plângând. 

Îngenunche lângă scaunul ei, îmbrăţişându-i 
forma gingaşă şi implorând-o să-i spună ce se 
întâmplase. Într-un târziu, ea întinse mâna către o 
hârtie de pe masă. 

— Tatăl meu, bâigui ea. Mi-a scris... Mă 
reneagă, din pricina a ceea ce am făcut cu tine... O- 
0-0-0h! 

Ea începu din nou să plângă în hohote, 
aruncându-se la pieptul lui. El o lăsă să plângă mai 
departe, dorindu-și ca ea să nu sufere atât. 

Între timp, mintea sa judeca totul la rece: Asta 
înseamnă că nu numai familia Mayn, ci întregul 
clan Ashcroft se va ridica împotriva mea, cu 
excepția lui Lorens, desigur, după ce tatăl ei îi va 
pune pe toți la curent. Parcă nu-mi ajungea clanul 
Lundgaid al lui Irmali... Acum, toți tradiționaliştii 
Domeniului mi se vor opune. Pentru ei, nu 
contează că un castelan întreține şase concubine, 
doar căpitanul trebuie să fie perfect, să nu întineze 
memoria Marelui Charles, nu-i aşa? 

lern s-ar fi descurcat mai bine în chestiuni 
ipocrite ca aceasta... 

Puterea pe care încercase să i-o insufle Mattas 
se trezi în sufletul lui Jovain. Ridică fruntea sus, 
privind la femeia care scâncea, sprijinită de umărul 
său, şi-şi spuse, în sinea sa: Fie! Trebuia să înfrunt 
toate acestea, odată şi-odată. Dar trebuie să 
înving. Și voi învinge. 

În ciuda faptului că zborul spre vest 
prelungea ziua, soarele coborâse deja către linia 
orizontului când mauraii îi ajunseră din urmă pe 
cei urmăriți. 

Somnul îi redase puterile lui Iern, care îi 
povestea acum Ronicăi despre sine. Intenţionase să 
se concentreze numai asupra aspectelor glorioase, 
dar, în ciuda fascinaţiei cu care îl privea, ea nu 
înceta să-i pună întrebări incomode. Cu toate 
acestea, se simţea minunat. 

O parte din această senzaţie se datora şi 
minunăţiilor care i se desfăşurau sub ochi. Nu-şi 
imaginase niciodată că ar putea exista o pădure 
atât de imensă, unduind ca un ocean de un verde 
întunecat, întreruptă din vreme în vreme de 
strălucirea lacurilor sau de panglica argintie a 
vreunui riu. Acum zburau de-a lungul celui mai 
mare dintre lacuri, o adevărată mare în interiorul 
uscatului. Sclipea în partea stângă, ca şi cum razele 
aurii ale soarelui l-ar fi topit, transformându-l în 
argint viu. 

Avionul se cutremura şi îi scutura, ca un cal 
nărăvaş care simte apropierea grajdului. Mikli 
aruncase o privire pe hartă cu puţin timp în urmă, 
estimând că le mai rămăsese cam o oră de zbor. 
Iern aştepta cu nerăbdare să scape din încăperea 
strimtă, ai cărei pereţi vibrau zgomotos, dar acum, 

când Ronica îi acorda întreaga ei atenție, şi-ar fi 
dorit să nu mai ajungă niciodată. 

— „lar de-acolo, am luat-o în jos, către 
Pireff, spuse el. Ăsta e principalul port din Ellas. 
Stăpânul său este prietenos cu cei din Domeniu, 
aşa că a început să se înfiripe un comerţ 
promiţător. Aveam de gând să închiriem o barcă şi 
să petrecem vreo două luni hoinărind printre 
insule... 

Avionul se zgudui. Un şuier furios răzbătu 
prin fuzelaj şi hublouri. Un fuior de fum se 
întindea înaintea lor. Aeronava intrusă trecuse pe 
deasupra lor, într-un arc cu rază de kilometri 
întregi, ajunsese în fața lor şi acum le dădea ocol, 
apărând şi dispărind, de parcă ar fi vrut să le atragă 
atenția: „Uitaţi-vă bine la mine!" 

Iern asta şi făcu. Era un aparat mare, cu două 
motoare, vopsit în cenușiu, astfel încât reflecția 
razelor soarelui pe metal nu îl împiedică să 
distingă turelele armelor şi un lansator de rachete. 
Nu purta nici un fel de însemne, dar Iern citise tot 
ce se putea citi despre maşinăriile zburătoare din 
lumea întreagă şi recunoscu linuile-i zvelte. 

— Pe Marele Charles! strigă el. E un avion de 
vânătoare maurai! 

O sudoare îngheţată îi inundă fruntea. Tresări, 
auzind potopul de înjurături pe care îl slobozi 
Ronica. Din spate, auzi vocea slabă, pierdută, a lui 
Mikli. 

— Ne-au urmărit. Dar cum şi de ce? Dă 
drumul la radio, fetițto, pe toți dracii! Foloseşte 
banda standard. 

Ronica încuviință şi-i dădu ascultare, 
muşcându-şi buzele de furie. 

Din receptor răsună o voce de bas: 

— vă  chemăm. Contactați-ne fără 
întârziere. 

Iern identifică un accent n'zealann în francey- 
ul celui care vorbea. Apoi, acesta trecu la o altă 
limbă, şi Iern bănui că vorbea în unglish. Un calm 

neobişnuit puse stăpânire pe întreaga sa ființă. N- 
avea idee ce însemna această întâlnire şi cum avea 
să se sfârşească, dar era un adevărat Călăreţ al 
Furtunii. 

Mikli se aplecă, împingându-l deoparte şi, 
apucând microfonul, latră un răspuns. Reactorul 
dispăru din câmpul lor vizual, luând altitudine. 
Vorbitorul aflat la bordul său răspunse. Incapabil 
să urmărească dialogul, Iern întoarse capul şi văzu 
chipul încruntat ăl norrmenului întunecându-se de 
ură. 

Se lăsă tăcerea şi, o vreme, se auzi doar 
huruitul motoarelor. Ronica închise transmiţătorul 
ŞI îi explică lui Iern, cu o voce repezită: 

— Ne cer să ne predăm. E o plajă îngustă, pe 
malul lacului, ceva mai încolo, unde am putea 
ateriza. Dacă refuzăm, ameninţă că ne vor dobori. 

— Ce... Ce înseamnă toate astea? întrebă 
Iern. 

— Nu e momentul să discutăm aşa ceva. 
Continuă în angley, adresându-i-se lui Mikli: Ai 
vreo idee? 

— Am putea să le îndeplinim dorinţa, 
răspunse tovarăşul ei. Ea nu sesiză tonul ironic al 
spuselor lui şi izbucni: 

— Nu! Aş prefera să mă zdrobesc, căzând din 
cer. Dacă ne iau prizonieri, vor afla despre Orion... 
chiar de /a noi. 

Un secret, o taină uriaşă, ghici lern. Apoi, cu 
glas tare, rosti: 

— N-am auzit niciodată ca mauraii să 
practice tortura. 

— O vor face, dacă va fi necesar, atunci când 
vor fi descoperit ce transportam, îi răspunse Mikli. 
Deşi nu cred că va fi nevoie. Dispun de doctori şi 
de psihologi experimentați. Vor folosi droguri... 
sau alte mijloace, aşa cum au procedat când ne-au 
dat de urmă... Da, ne vor stoarce tot ce ştim, până 
la ultima picătură. 

Ronica se încorda toată, oţelindu-se. Privi 
înainte, îşi mângâie bărbia şi murmură: 

— Am putea să aterizăm, aşa cum ne-au 
cerut, şi apoi să dispărem în pădure. 

— lar acolo să murim de foame? protestă 
Iern, înainte de a-şi aminti că, la urma urmei, nu 
era lupta sa. 

— Voi avea grijă să ajungem din nou la 
civilizaţie, fără să păţim nimic, veni răspunsul 
fetei, mecanic. Sunt profesionistă în astfel de 
situații. Privirea ei o căută pe-a lui. Tu n-ai de ce 
să-ți faci griji. N-au nici un motiv să-ţi facă vreun 
rău. 

— Ai uitat ce ne-a spus Lohannaso, interveni 
Mikli. Nu trebuie să ieşim din avion până când nu 
ne va ordona el asta. Şi ei pot ateriza vertical, 
exact ca şi noi, iar armele lui vor fi aţintite tot 
timpul asupra noastră. Dacă fugim, va deschide 
focul. Îl cunosc; ne-am mai întâlnit. Nu suportă să 
ucidă sau să rănească, dar o va face dacă nu va 
avea de ales, fără să şovăie nici o clipă. 

Ronica încuviinţă. 

— Oricum, adăugă ea, tot ar pune mâna pe 
plutoniu. 

Cum? Cuvântul răsună ca un bubuit de tunet 
în urechile lui Iern. Nu, n-am auzit bine, cu 
siguranță, n-am auzit bine. Ronica clatină din nou 
din cap. 

— E-n regulă, înseamnă că n-avem de ales, 
continuă ea, pe un ton neutru. Ne vom prăbuşi în 
lac. Nu vor reuşi să recupereze nimic. 

— Stai o clipă! exclamară Mikli şi Iern, într- 
un glas. 

Privirea ei se îndreptă către pasager. 

— Îmi pare rău, Ferlay, rosti ea încet. Dacă 
mi-aş fi ţinut gura, ai fi putut sări cu paraşuta ceva 
mai devreme. Dar ai auzit ceva ce numai morţii 
mai pot afla, în afara celor de la Orion. 

El se repezi spre ea. Cuţitul ei zvâcni din 
teacă şi îi ţinti grumazul. Iern ştia să recunoască 

mânuirea unui expert, aşa că se retrase. Cu mâna 
stângă, Ronica mânui manşa, fixând-o în aşa fel, 
încât avionul să zboare în cerc. 

— Dacă le dăm de bănuit, prin acţiunile 
noastre, ne vor dobori, o avertiză Mikli. 

Ronica rânji. 

— N-au decât. Ne vom prăbuşi şi vom arde în 
pădure. Dacă au cât de cât minte, nu vor îndrăzni 
să se apropie. Containerele şi focoasele dinăuntru 
vor fi sfărâmate, iar plutoniul se va răspândi peste 
tot. Urâtă treabă. 

Mikli i se adresă în unglish. Ronica clătină 
din cap şi-i spuse lui Iern: 

— N-are chef să moară, dar nu e nimic de 
făcut. N-are arme la îndemână, sunt undeva, în 
spate, şi dacă îndrăzneşti cumva, scumpul meu 
Mikli, să faci vreun gest necugetat, ne prăbuşim 
imediat. Observă cât de jos zburam; orice-aţi face, 
n-aţi reuşi să vă redresați la timp... Sincer, Iern, 
îmi pare rău. N-aş putea să-ți fac aşa ceva, dacă nu 
m-aş afla şi eu în aceeaşi oală cu tine. Cred că ţi-ar 
fi plăcut să vezi cum răsare Orion. Mie mi-ar fi 
plăcut, asta-i sigur. 

— E nebună, e o fanatică, îngăimă Mikli. 

— Nu, i-o reteză Ronica. Dar mi-am dat 
cuvântul de onoare. 

Lacul umplea orizontul. Reactorul maurailor 
trecu urlând pe lângă ei. Ronica râse scurt. 

— Şi ei se întreabă ce le rămâne de făcut, 
remarcă ca, fără să-şi slăbească tovarăşii din ochi. 

Soarele, coborând spre apus, umplea carlinga 
cu haloul său luminos. Soare! Ideea explodă în 
mintea lui Iern, ca o revelaţie. Duelul purtat cu 
Jovain, în urmă cu milioane de ani, deasupra unui 
ținut de vis, aflat acum la milioane de ani-lumină 
distanţă... Nu-şi duse gândurile până la capăt. 

— Staţii o clipă, spuse el, în vreme ce cuțitul 
Ronicăi 1 se lipea de vena jugulară. S-ar putea să 
mai avem totuşi o şansă ca voi să vă păstraţi 

secretul, rămânând cu toții în viaţă. Exista o 
posibilitate. Nu uitaţi, sunt un Călăreţ al Furtunii. 

Chipul fetei se lumină puţin. Ceva îi spunea 
lui Iern că ea nu era nicidecum o fanatică, ci, 
dimpotrivă, iubea viaţa mai mult decât oricine. Dar 
lama cuțitului nici nu se clinti. 

— Spune, îi porunci Ronica. Repede. 

— Vom avea nevoie de paraşute, rosti el. Câtă 
vreme ni le vom pune... tu, Mikli, vorbeşte cu 
mauraii. Du-i cu vorba. Înţeleg că asta e 
specialitatea ta. Apoi, Ronica, tu mă vei lăsa să 
trec la comandă. Apucă manşa din faţa sa, căci 
avionul avea dublă comandă, şi constată că avea 
de strunit un cal nărăvaş. Sunt mai experimentat 
decât tine, explică el. Voi urca sus, cât de sus voi 
putea, apoi voi face în aşa fel, încât să ne ciocnim 
cu reactorul. Ne vom prăbuşi cu toţii, dar noi, 
ştiind ce urmează, vom fi pregătiți de salt. 

Ea îl privi, îngândurată. 

— Nu te vor lăsa să te apropii destul. 

Glasul lui Mikli îşi recăpătase vlaga. 

— Ba da, după ce eu îi voi fi îmbrobodit 
îndeajuns. E-n regulă, Ronica, mă duc să scotocesc 
după paraşute, şi mi-ar plăcea să găsesc şi un 
pistol, dar aş vrea să fii convinsă că n-am de gând 
să-ţi zbor creierii. Ai atâta încredere în mine? ȘI eu 
abia aştept să văd cum Orion va răsări, şi sunt 
nerăbdător să văd haosul care va urma după aceea. 
Iern îl auzi desprinzându-şi centura de siguranţă şi 
târându-se în spate, peste containere. 

Plutoniu, gândi el. Ce fel de monştri sunt 
aceştia? Dar dacă mor, nu voi putea face nimic, şi 
nu pot supravieţui decât dacă îi salvez şi pe ei. 

Mikli îi întinse o paraşută împachetată. Cu 
nenumărate contorsiuni, reuşi să îşi treacă curelele 
ei peste umeri, în spaţiul îngust de care dispunea. 
Între timp, Ronica readuse avionul pe cursul 
indicat de către maurai. 

— Pune-ţi paraşuta, îi spuse Mikli, apoi se 
întoarse către lern. Nu te juca, prietene. Am găsit 

pistolul şi e aţintit asupra ta, nu asupra doamnei. 

Îi place să joace tare, acum, când s-a ivit o 
rază de speranță, gândi Iern. Probabil că-i face 
plăcere. În ceea ce îl privea, se simţea 
nemaipomenit, mai viu decât oricând. Se simţea ca 
atunci când înfruntase uraganul. 

Mikli se întinse şi deschise transmiţătorul. 
Urmă un schimb de replici în unglish, în vreme ce 
avioanele survolau sălbăticia. Într-un târziu, 
norrmenul închise aparatul, şi îi informă: 

— Le-am spus ceva destul de plauzibil, 
anume că am avut de gând să ne prăbuşim, în loc 
să ne predăm lor. Apoi i-am spus că ne-am 
răzgândit, dar că vrem asigurări că nu au de gând 
să ne ucidă. Lohannaso a susținut că nu 
intenționează să facă aşa ceva, şi era sincer, n-am 
nici o îndoială, dar eu am insistat ca amândouă 
avioanele să aterizeze în acelaşi timp. În felul 
acesta, ei nu ne vor putea împuşca din aer, în 
vreme ce noi le-am aştepta, neajutoraţi, sosirea. 
Sunt convins că se aşteaptă să încercăm să fugim 
în pădure. La fel de evident este că ar încerca să ne 
prindă sau să ne împuşte. În cel mai rău caz, ar 
pune mâna pe plutoniu, n-a spus-o, dar sunt 
convins că la asta s-a gândit. De asemenea, s-a 
gândit că va pune mâna pe Ferlay, care i-ar putea 
spune câte ceva. Ştie că eşti cu noi, Ferlay; aş da 
orice să aflu cum a aflat asta... Cam asta am 
negociat. Sunteţi mulţumiţi? 

O nuanţă de asprime se ghicea în glasul lui. 

— Cred că da, spuse Iern. Ronica, vrei să mă 
laşi să pilotez, acum? 

— Dă-i drumul, îi răspunse ea, jucându-se cu 
cuțitul. 

Urcă. Ceilalţi nu aveau să se alarmeze, 
văzând acest lucru, căci aveau să presupună că 
încerca să repereze locul de aterizare indicat. 
Reactorul îi depăşi, urcând şi mai sus. 

Curând, destinația putu fi zărită, o semilună 
albă de nisip, umbrită de pini înalţi care creşteau 

pe malul lacului. Iern se îndreptă într-acolo. Când 
ajunse chiar deasupra ei, orienta botul aparatului în 
sus şi începu să se îndepărteze de pământ. Curând, 
reactorul maurai îi apăru în față, lă nici o sută de 
metri. Simţi cum aeronava uşoară tremură în 
turbulentele create de reactor. 

Un fior îi străbătu şira spinării. Tocmai se 
pregătea să atace nişte oameni curajoşi, care nu-i 
făcuseră nici un rău, şi care l-ar fi primit cu braţele 
deschise, doar pentru a salva doi diavoli care... Îmi 
salvez propria viaţă. Poate că, mai târziu, într-un 
fel sau altul, Ronica îmi va putea explica, va găsi o 
justificare... Dintotdeauna, m-am întrebat dacă 
Războiul Energiei a fost sau nu un război drept. 
Acum! 

Calcă pedala şi trase de manşă. Elicele urlară, 
metalul ţipă. Văzu cum avionul maurai încerca să 
vireze. Dar el era un Călăreţ al Furtunii, iar 
aeronava pe care o pilota era o extensie a 
membrelor sale. Se ciocniră. Forţa impactului li se 
transmise până în măduva oaselor. 

— Afară! strigă, desprinzându-şi centura de 
siguranţă şi deschizând uşa laterală. 

Ronica făcu acelaşi lucru în partea opusă, iar 
Mikli îi urmă. 

Jern se rostogoli prin aer, trase de minerul 
paraşutei, aceasta se deschise, ca o floare albă, 
înflorind brusc pe cer, smucindu-l în sus şi 
frânându-i căderea. Era liber de-acum, ţinând în 
mâini corzile şi coborând lin spre pământ. Nu 
departe de el pluteau Ronica şi Mikli. 

Căută din priviri avioanele. Al lor se prăbuşea 
că o piatră, cuprins de flăcări. Lovi apa, stârnind 
un munte de apă şi o trombă de aburi, apoi dispăru. 
Jern se gândi la încărcătura pe care o transporta. 
Apa lacului amortizase căderea şi împiedicase, 
probabil, sfărâmarea containerelor. Cu timpul, 
însă, coroziunea avea să elibereze otrava. Poate că 
asta nu se va întâmpla înainte ca o expediţie de 
recuperare să le găsească. 

Reactorul se menținea încă în aer, legănându- 
se. lern încercase să îl lovească frontal, pentru a-i 
distruge comenzile, dar nu reuşise să-i sfărâme 
decât ampenajul. Pilotul maurai era experimentat. 
Nu putea să aterizeze fără să facă praf avionul, dar 
reuşea să îl împiedice să intre în vrie, planând şi 
încercând să încetinească prăbuşirea. Reuşi să îl 
aducă aproape de suprafața lacului, la vreun 
kilometru distanță. Fuzelajul atinse valurile, 
stârnind un roi de stropi aurii în lumina amurgului. 
Trecură câteva minute până când începu să se 
scufunde. Între timp, cei dinăuntru reuşiră să iasă 
şi porniră înot spre mal. Din cei trei, doar unul 
singur purta o vestă de salvare. 

La gândul că nu fusese silit să îi ucidă, Iern 
suspină de bucurie. 

EI, Ronica şi Mikli se rostogoliră pe nisip. 
Sărind imediat în picioare, începură să îşi strângă 
paraşutele. Femeia îşi păstrase cuțitul, iar tovarăşul 
ei, pistolul automat. Mikli le făcu semn, arătându- 
le un morman de trunchiuri aduse de ape. 

— Ascundeţi-vă dincolo de ele, le spuse. Cei 
trei kanaka au pornit către noi. Bănuiesc că şi-au 
dat seama că nu vor fi în stare să supravieţuiască 
singuri într-un mediu atât de diferit de mările lor 
sudice. S-ar putea să fie înarmaţi. Dar noi îi vom 
întâmpina aşa cum se cuvine. 

— Las-o mai moale, îi răspunse Ronica. 
Oricum, nu vor ajunge aici chiar atât de repede. Se 
întoarse către Iern. Ai fost grozav! exclamă ea, 
entuziasmată. Dumnezeule, chiar n-ai exagerat, 
eşti un pilot dat naibu! 

ÎI cuprinse în braţe şi îl sărută îndelung, 
ameţitor. 

Soarele dispăruse, mascat de  coroanele 
pinilor, iar cerul devenise verzui. Umbre reci 
acoperiră plaja. Vălurele venite de la marginea 
lumii se spărgeau, clipocind, pe nisipul fin. 

Pe măsură ce înotătorii se apropiau, Iern îl 
recunoscu pe unul dintre ei. 

— Pe sufletul lui Charles! Plik! 

Sări în picioare şi vru să escaladeze butucul 
după care stătuseră ascunşi. Ronica îl apucă de 
picior. 

— Jos, prostule, se răsti ea. O puşcă bine unsă 
poate trage şi atunci când e udă. 

Mikli îşi descarcă arma, în semn de 
avertisment. Bubuitura răsună, stârnind un cârd de 
păsări speriate, din tufişuri. Unele urcară îndeajuns 
de sus pentru ca razele soarelui să le îmbrace în 
strălucire penele. 

— Atenție! strigă Mikli. Dacă vreţi să 
ajungeţi la țărm vii, veţi ieşi din apă cu mâinile 
ridicate şi vă veți arunca toate armele. 

— Cum vom putea să ne facem rost de hrană, 
fără puşti? Cum o vom găti, fără cuțite? mugi 
vocea de bas pe care Iern o auzise deja la 
radiotransmiţător. 

— Fi, la naiba, doar nu te aşteptai să prinzi 
ceva cu jucăriile alea? îi replică Ronica, cu un 
dram de voioşie în glas. Eu am un cuţit şi asta e 
de-ajuns. Dar chiar dacă nu l-aş avea, tot ne-am 
putea descurca. Dacă sunteţi cuminţi, am să vă 
scot eu la liman. 

Mişcările celor din apă indicară faptul că, de 
voie, de nevoie, cei trei le dădeau ascultare. 
Ajunseră la țărm şi începură să înainteze pe plajă. 
Veşmintele ude care li se hpeau de trupuri nu 
ascundeau nici o armă. 

Mikli se ridică, vârându-şi pistolul în teacă. 

— Prea bine, spuse el. Terai, aminteşte-ţi că 
mă-nfurii repede, şi când mă-nfurii, trag. 

Uriaşul cărunt dădu din cap, în semn că 
înţelesese. Ronica sări peste rădăcinile trunchiului 
putred şi ieşi în întâmpinarea celor trei. 

— V-aş sfătui să vă scoateţi hainele şi să le 
lăsați să se usuce, îi povăţui ea. Până atunci, 
înfăşuraţi-vă în paraşute. Nu mă pricep sa vindec 
pneumonia, iar cei din rasa voastră... Oh! 

Tăcu brusc, oprindu-se şi ducându-şi mâna 
dreaptă la gură, în vreme ce stânga 1 se încleşta în 
pumn. 

Jern nu-i dădu atenţie. Se grăbea înspre Plik. 
Poetul clănțănea din dinţi, tremurând din tot 
corpul, îmbrățişându-şi torsul scheletic. Iern îl 
apucă de umeri. 

— Ce-ai făcut, ticălosule? strigă Omul 
Clanurilor, nebun de mânie. 

— N-n-nu tocmai ceea ce... mă aşteptam să 
fac, îi răspunse acesta, întristat. Scopul nostru era 
să-l determinăm pe norrmeni să aterizeze, urmând 
ca ei să fie luaţi prizonieri, iar încărcătura să le fie 
confiscată. Tu n-ai fi păţit nimic, oamenii aceştia 
te-ar fi dus într-un loc sigur... Dacă maniacii cu 
care erai n-ar fi... lern, transportau materiale 
fisionabile. Otrava morţii! Ce-mi rămânea de 
făcut, dacă nu-i ajutam pe maurai? 

— Am descoperit şi eu acest lucru, prea 
târziu, din păcate. Te înţeleg, Plik. Iartă-mă. Îşi 
slăbi strânsoarea şi-l bătu pe umăr pe prietenul său. 
Nimic din toate astea nu s-ă întâmplat din vina 
noastră. Hai să-ncercăm să ieşim împreună din 
toată încurcătura. 

— N-ai, din întâmplare, ceva de băut la 
îndemână? 

Iern nu-şi putu stăpâni râsul. 

— Nu, şi mă tem că cel mai apropiat loc 
unde-ai putea găsi alcool e destul de departe. 

— lar Sesi, chiar mai departe. 

Plik o luă înainte, târşâindu-şi picioarele prin 
nisipul rece. Apropiindu-se de Ronica, Iern prinse 
din zbor replicile schimbate de ea cu uriaşul 
arămiu. 

— „Aşadar, tu eşti acela, spunea ea. N-am 
fost convinsă, eram doar un copil pe-atunci, acum 
douăzeci de ani, dar n-am putut uita niciodată... 

— Dar îți mai aminteşti că eram prietenul 
tatălui tău? veni răspunsul, cu un glas blând. Nu 
eram duşmani, deşi ghinionul a făcut să fim în 

tabere diferite, în război. Eram prieteni. Am venit 
la mama ta, fiindcă eram de părere că ea avea 
dreptul să afle tot ce ştiam despre tatăl tău, şi 
fiindcă speram că aş fi putut să o ajut. 

— Va trebui să mai vorbim despre toate astea, 
mai târziu. 

Ronica îi întoarse spatele şi se îndepărtă. În 
ciuda întunericului, se vedea limpede că lacrimi 
tăcute prinseseră a-i curge pe obraji. 

Cei doi maurai începură să se dezbrace. Spre 
deosebire de Mikli, Iern încercă să nu se holbeze 
fățiş la priveliştea grotescă. Ronica îngenunchease 
lângă o paraşută, cu cuțitul în mâna, şi o tăia în 
bucăți, croind toge şi pături. Iern îşi sfătui 
prietenul: 

— Ar fi bine să-i imiţi. 

— O voi face, dacă doamna va avea 
bunătatea de a privi în altă parte, îi replică 
angleyman-ul. 

Un zâmbet lumină chipul Ronicăi. 

— Nu te sfii, îi spuse ea. Ştiu că efectul pe 
care-l are apa rece asupra bărbaţilor este trecător. 

— Nu credeam niciodată că ai fi un timid, 
observă Iern. 

— Nu m-ai văzut niciodată treaz, îi răspunse 
Plik, îmbufnat. 

Ronica îi făcu pe plac şi, foarte curând, era 
înfăşurat şi el într-o bucată de pânză. Tremurul i se 
mai domoli. 

Mikli se caţără pe un butuc. 

— Ascultaţi-mă, cu toţii! strigă el. Adunaţi-vă 
în jurul meu. Trebuie să punem lucrurile la punct. 

— Cine te-a numit pe tine şef? îl întrebă 
Ronica. 

— Moderator, o corectă el. Se apropie destul 
de mult de meseria mea, nu? Ceilalţi se adunară în 
faţa lui: maurau la dreapta, Plik şi Iern, la stânga, 
iar Ronica rămase singură la mijloc. De fapt, urmă 
Mikli, domnilor, fata aceasta ne va conduce, 
fiindcă se pricepe să supravieţuiască în sălbăticie. 

Nu-i staţi în cale, căci trebuie să aibă libertate 
pentru a-şi vedea de treabă. Aşa că îi veţi dă 
ascultare, dacă vreți să vă mai vedeţi vreodată 
nevestele. În primul rând, să facem prezentările. 

Îi numi pe toţi, pe rând, cu excepţia bărbatului 
cu faţa pătată. Acesta rosti: 

— Wairoa Haakonu, după care tăcu. 

— Aşa deci, rosti Mikli, cu asprime în glas. 
De ce ne urmăreați? Aţi încălcat şi legile 
Domeniului, pot să pun pariu în privinţa asta, şi 
spațiul aerian al Rrasnayei. Ce argumente aveţi? 

Terai fierbea de mânie. 

— Ştii prea bine, mârâi el. Plutoniul. 

Mikli ridică din sprâncene, mirat. 

— Poftim? Despre ce vorbeşti? 

— Aţi avut kilograme de plutoniu la bord. 
Spionajul Federaţiei încearcă de ani de zile să pună 
mâna pe cel care colectează gunoaiele alea. Am 
aflat că tu erai acela. Wellantoa a primit deja 
raportul nostru, dar n-avem nici o dovadă. 
Cuvântul nostru n-ar fi de-ajuns decât pentru a 
mări vigilența agenţilor noştri aflaţi pe teritoriul 
vostru; dar voi eraţi, oricum, suspecți principali. 
Aveam nevoie de dovezi concrete pentru a pune 
capăt mârşăviilor voastre. Chiar îţi închipuiai că te 
vom lăsa să pleci liniştit, porcule? 

— E ridicol. Cine ţi-a băgat aiurelile astea în 
cap? Te ştiam un om cu mintea limpede, Terai. 

— Wairoa s-a furişat la bordul navei voastre 
într-o noapte, după sosirea încărcăturii. Avea un 
detector. 

— Nu zău? Unul infailibil? Uite ce e, am să-ţi 
explic despre ce e vorba. Am adus, într-adevăr, 
anumite materiale, dintr-un crater cauzat de o 
bombă, la cererea unor oameni de ştiinţă de acasă. 
Aveau, într-adevăr, o anumită radioactivitate 
reziduală. Dacă n-aţi fi fost atât de pripiți în 
acțiunile voastre, ţi-aş fi putut arăta despre ce era 
vorba, dar, acum, containerele se află pe fundul 
lacului. 

Descumpănit, lern întrevăzu posibilitatea ca 
abilitatea politică a lui Mikli să poată înşela 
vigilenţa Federaţiei. 

— Minţi! strigă el. De ce-aţi vorbit atunci de 
plutoniu, în prezența mea, când eraţi în pericol? 

— Asta lămureşte lucrurile, mugi Terai, 
ridicând un pumn cât un baros. Dacă mai 
îndrăzneşti să negi, Karst, îţi voi frânge spinarea 
pe genunchi şi-ţi voi sfărâma ţeasta, împrăştiindu- 
ți creierul nebun. Privi semnificativ la cei din jurul 
său. Arme nucleare. După război, voi cere să fiți 
îngropaţi şi voi, laolaltă cu ele, sub un strat gros de 
beton. 

— Nu! Glasul Ronicăi era plin de nelinişte. 
Ridică mâinile. Nu e vorba de arme nucleare. Vă 
Jur. 

Tonul lui Terai se mai îmblânzi. 

— Pari sinceră. Dar ce construiți, dacă nu 
arme? Centrale energetice secrete? N-ar avea nici 
un rost. 

Vorbeau despre Orion, gândi Iern. Nu reuşi să 
se hotărască să dezvăluie acest lucru, căci nu dorea 
să o rănească pe Ronica, fără vreun rost. De ce mi- 
ar păsa, oare? 

— Nu vă pot spune, gâfâi ea. Vă dau însă 
cuvântul meu de onoare că nu este vorba de arme. 
Dacă erau arme, eu însămi i-aş fi denunţat lumii 
întregi. Ţi-o jur, Lohannaso, pe amintirea tatălui 
meu, pe cinstea mamei, pe onoarea sălaşului şi a 
poporului meu. 

Cred că e sinceră, gândi Iern. Nu fiindcă o 
cunosc, n-am avut timp destul pentru asta, dar nu 
mi-o pot închipui drept mincinoasă. 

Dar ce este, atunci? Fără îndoială, e pe 
jumătate o barbară; spunea la un moment dat că 
locuieşte în Laska. Au reuşit oare s-o înșele, e 
chiar atât de isnorantă? Nu pare a fi. Felul cum 
vorbeşte şi cum se poartă vădesc o minte de primă 
clasă. 

Privirea lui Plik, ca şi cea a lui Terai, era 
încărcată de reproşuri. 

— Aţi colectat plutoniu în est, spuse 
angleymanul. 

Ea încuviinţă. 

— Da. Dar am făcut-o pentru o cauză dreaptă, 
repet. Oamenii se tem prosteşte de energia 
nucleară. Se tem de secole încoace. Refuză să se 
gândească la ea, refuză să înţeleagă că ea poate să- 
1 ŞI slujească, nu doar să îi distrugă. 

— Armele sunt dragonul Apocalipsei, spuse 
Plik. Îi privi pe toţi, pe rând, apoi îşi aţinti ochii 
spre adâncul întunecat al pădurii. Oare noi, tocmai 
noi, cei de-aici, ne-am trezit laolaltă printr-o 
întâmplare? 

Se cutremură şi-şi strânse pânza în jurul 
trupului înfrigurat. 

Acest schimb de replici zgândări un gând în 
mintea lui lern. Ceea ce spusese femeia aceea 
sălbatică părea să capete sens, în vreme ce vorbele 
bărbatului civilizat erau doar o bolboroseală 
nedesluşită. Dintotdeauna, citind despre Războiul 
Energiei, lern se întrebase dacă mauraii avuseseră 
dreptate, declanşându-l. De ce atomul descătuşat 
trebuia neapărat să fie considerat o ameninţare? 
Cronicile rămase dinaintea Judecăţii declarau că, 
în vremea aceea, Vechea Franţă îşi obținea 
jumătate din energia necesară din acea sursă; iar 
Vechea Franţă era una dintre acele ţări pierdute în 
care oamenii trăiseră fericiţi, în prosperitate. 
Ajunseseră la stele... 

Hotărârea sa prinse contur. Până când nu voi 
afla mai multe, nu mă voi alătura nici uneia din 
părți. Dar sunt şanse, se pare, ca Ronica să aibă, 
până la urmă... dreptate. Gândul că nu avea să fie 
nevoit să lupte împotriva ei îl umplu de o căldură 
plăcută. 

Râsul unui huhurez răsună dincolo de ape. 
Chiar şi coroanele copacilor începeau să-şi piardă 
aura de lumină. Mikli îşi drese glasul. 

— Mă văd nevoit să mărturisesc ceva ce aţi 
dedus, probabil, deja. Mi-am depăşit atribuțiile. 
Misiunea mea nu era să colectez materiale 
fisionabile. Am cedat însă ispitei şi-am trimis-o pe 
Ronica în cercetare. 

Aşadar, ea a mai făcut acest lucru pe acest 
continent, deduse lern. Dorinţa faţă de ea i se mai 
temperă. Să fi fost din pricina... fricii? Nu, nu era 
asta... 

— Care-ţi era adevărata misiune? vru să afle 
Terai. 

— Dar a ta? îi replică Mikli. 

— Mă aflam în Uropa ca să aflu ce 
blestemății puneai tu la cale. 

Ronica îşi recăpătase stăpânirea de sine. 

— Terminaţi, interveni ea, cu glas poruncitor. 
Daţi-o naibii de politică. În curând va fi întuneric. 
N-aveţi nici unul un amnar? Am putea s-aprindem 
un foc cu bricheta ta, Mikli. 

Norrmenul îşi scotoci buzunarele. 

— Se pare c-am pierdut-o pe când mă 
prăbuşeam cu capul în jos din avion. 

— La naiba. 

— Da, e meschin din partea zeilor să facă una 
ca asta. 

— E-n regulă, spuse Ronica. Haideţi mai bine 
să ne pregătim de înnoptat, vom mai vedea ce ne 
rămâne de făcut pe urmă. 

— În ce va consta pregătirea asta? întrebă 
Iern. 

Mikli cobori de pe butuc, făcând o plecăciune 
exagerată în fața Ronicăi. 

— Doamnă, podiumul vă aparține, îi spuse. 

Ea îi luă locul, dintr-un pas făcut cu grația 
unei feline, şi rămase în echilibru între pământ şi 
cerul întunecat. 

— Cele trei necesități de bază pentru a 
supraviețui sunt apa, adăpostul şi focul, în această 
ordine, declară ea. De foc ne putem lipsi 
deocamdată. Va trebui să ne lipsim de el, cel puțin 


334 


până mâine, când voi improviza un amnar. 
Anotimpul în care ne aflăm e vara târzie, într-o 
climă rece. Trebuie, aşadar, să ne facem un 
adăpost. 

— Şi cu mâncarea cum rămâne? întrebă 
Terai, mirat. 

— Nu e de primă urgenţă. Sântem în stare să 
ne descurcam fără hrană timp de o lună, dacă va fi 
nevoie. Dar până mâine la amiază, voi face rost de 
ceva de mâncare. 

— N-ar trebui să începem să ne construim 
adăpostul? interveni Iern. 

Ea îl surprinse, răspunzându-i: 

— N-avem nevoie de mai mult de o jumătate 
de oră pentru a-l încropi. Mai întâi, e nevoie să ne 
lămurim cum stau lucrurile între noi. Sântem două 
perechi de rivali şi una de neutri, într-o ţară care ne 
e străină tuturor. Cu excepţia câtorva sălbatici, 
această regiune este, practic, nelocuită. Dacă 
pornim spre interior, avem şanse să dăm peste un 
sat civilizat, dar aceste şanse sunt minime, în lipsa 
hărților. Am putea rătăci orbeşte săptămâni întregi, 
iar toamna vine şi, curând, va veni şi iarna. Propun 
să urmăm malul lacului, spre sud-vest. Vom ajunge 
astfel la un oraş destul de mare care, dacă nu mă 
înşel, se cheamă Dulua. Distanţa e de aproximativ 
trei sute de kilometri. Va trebui să ne mișcăm 
repede, dar putem, în mod sigur, să ajungem acolo. 

— ŞI o dată ajunşi, care va fi următorul pas? 
o provocă Terai. 

Ronica ridică din umeri. 

— Depinde de localnici, nu-i aşa? Dar 
krasnayenii sunt, în general, oameni de treabă. Eu 
aşa am auzit. 

— Da, da, întări Mikli. 

Terai îi aruncă lui lern o privire. 

— Spre norocul tău, n-am aterizat în Yuan, îi 
spuse. 

— De ce? vru să afle omul clanurilor. 

— Nu ştiai? Informaţiile pe care le-am adunat 
eu şi Wairoa sunt destul de ciudate, dar ne dau 
motive serioase să credem că yuanezii au furnizat 
majoritatea echipamentului pentru armata lui 
Talence Jovain Aurillac. Introducerea armelor s-a 
făcut prin Espayn, ceea ce ne face să credem că 
toată povestea pe care a spus-o el despre ţara 
respectivă este doar praf în ochi. Ce zici? 

Iern rămase cu gura căscată. 

— V-am mai spus, daţi-o dracului de politică! 
izbucni Ronica, de sus. Înţeleg în ce constă 
problema cu care ne confruntăm. Noi, norrmenii, 
nu vrem ca voi, mauraii, să vă întoarceţi acasă cu 
informațiile adiționale pe care le-aţi aflat despre 
Ori... despre proiectul nostru. N-am vrea să 
confirmaţi alor voştri ca noi suntem cei care 
colectăm plutoniul şi nici să divulgaţi informaţii 
privind identitatea mea sau a lui Iern. Voi nu vreți 
ca noi să ne întoarcem acasă, fără să vă fi dezvăluit 
toate secretele, căci riscăm să-i avertizăm pe ai 
noştri în legătură cu ceea ce superiorii voştri ştiu 
deja. Ei bine, în timpul călătoriei, va trebui să ne 
sprijinim reciproc. Altfel, s-ar putea să nu ajungem 
niciodată în Dulua, ca să ne înjunghiem reciproc. 
Daţi-mi cuvântul că aşa veţi face, că veți fi 
tovarăşi de drum, că veţi coopera, căci altfel pe 
onoarea mea, vă las aici să muriți şi pornesc de 
una singură! 

Jern îşi înăbuşi un protest; Plik îşi umezi 
buzele; Mikli părea a fi căzut pe gânduri; Terai 
fierbea de mânie. Doar Wairoa aştepta, netulburat. 
Câteva clipe mai târziu, cu toţii îngăimară o 
încuviinţare. 

— E-n regulă! 

Ronica sări de pe butuc, zâmbind. Atinse 
mâna lui Iern, şoptindu-i: 

— Pe voi doi, n-aveam de gând să vă 
abandonez, băieţi. Voi sunteți nevinovaţi. Dar 
trebuia să fac ca totul să pară cât mai dramatic. 

Bun, haideţi să construim adăpostul, spuse ea, 
ridicând din nou tonul. Urmaţi-mă. 

Plik îl înghionti pe Iern. 

— Nevinovaţi? murmură el, răguşit. Poate că 
da, într-un anume sens. Dar nu şi inofensivi. Tu 
reprezinţi pentru lumea noastră, cea veche, pe care 
o cunoşteam până acum, o ameninţare mai mare 
decât toţi aceştia la un loc. 

— Chiar vorbeşti serios? îl întrebă omul 
clanurilor. Cum aşa? 

— Schimbarea totală. Se adună forţele care o 
vor duce la bun sfârşit, şi tu, prietene, te afli chiar 
în centrul lor. Hristoase milostivule, ce-aş mai bea 
ceva! 

Ronicăi nu-i trebui mult timp ca să găsească 
ceea ce căuta: o creangă lungă, căzută, un pin 
având coroana destul de aproape de pământ şi fără 
copaci uscați în Jur, care s-ar fi putut frânge în caz 
de furtună, situat pe un loc îndeajuns de înalt, ca 
torentele create de ploaie să îl ocolească, şi destule 
bucăţi de lemn uscat, frunziş şi alte deşeuri ale 
pădurii, ba chiar şi puieţi abia înfrunziţi. 

— Dac-am avea mai mult timp la dispoziţie, 
ne-am putea descurca mult mai bine, spuse ea. 
Lumina zilei se estompa cu fiecare clipă; doar 
oglindă lacului, zărită printre trunchiuri şi tufişuri 
aromate, mai răspândea o oarecare strălucire. 
Răcoarea devenea tot mai pătrunzătoare. O bufniţă 
huhui. De pildă, am fi putut construi o colibă cu 
acoperiş de frunze. Sau măcar o vatră la intrare. Vă 
promit că mâine va fi mult mai bine. Acum, 
trebuie să ne descurcăm cum putem, fiind un caz 
de urgenţă, şi trebuie să facem ceva pentru a nu 
îngheţa. 

Proptiră creanga cea groasă în furca arborelui, 
apoi, din ramuri mai subțiri, construiră un soi de 
schelet al acoperişului, pe ambele laturi ale ei. Pe 
scheletul astfel obținut, adunară crengi şi ierburi, 
muşchi şi chiar noroi, până când obţinură un strat 
de cinci sau şase centimetri. Adăugară apoi un nou 

strat de crengi, pentru a împiedica vântul să 
spulbere cele adunate. 

—  Scoateţi pietrele dinăuntru, le porunci 
Ronica. Pământul gol ne va fi saltea în noaptea 
asta. Mai tâurziu, când vom dormi în tufele de 
ienupăr, vă veţi crede într-un hotel de lux. Voi trei, 
şoarecii muiaţi, veţi folosi paraşutele ca să vă 
înveliți. Noi, ceilalți, avem haine uscate. Haideţi, 
puneţi mâna şi adunaţi frunze. 

Se târâră sub acoperiş şi îşi găsiră locurile, 
unii lângă alţii, tocmai când stelele prinseseră a 
răsări. Căldura răsuflărilor încălzea adăpostul, iar 
trupurile lor obosite găsiră aşternutul destul de 
moale. Lui Iern îi veni destul de greu să adoarmă. 
Nimerise lângă Ronica şi nu se putea împiedica să 
se gândească la trupul ei. 

Călătoria începu, şi Iern descoperi cu uimire 
că îi plăcea la nebunie. 

O parte din drum fu străbătută sub ploaia 
rece. Apoi veniră roiurile de țânțari, al căror bâzâit 
era aproape la fel de iritant ca şi înțepăturile. Acele 
lor rămâneau înfipte în piele şi extragerea lor 
necesita o îndemânare aparte, căci, dacă se rupeau, 
puteau provoca ulcerații supărătoare. Sfătuiți de 
călăuza lor, bărbații se ţineau la o distanță 
respectuoasă de urşii întâlniți în cale, învățară să se 
teamă de şerpii cu clopoței şi să ocolească urzicile 
otrăvitoare. Adesea, tufişuri de nepătruns, pâraie 
sau stânci îi obligau să facă ocoluri atât de mari, 
încât lacul nici nu se mai vedea. Mai târziu, 
ajunseră într-o regiune deluroasă, unde colinele 
alternau cu mlaştini greu de străbătut. (De câteva 
ori, pe plajele de lângă apă văzură altfel de movile, 
din care, prin vegetaţie, se întrezăreau aşchii de 
sticlă şi cărămizi. Acolo fuseseră sate cu veacuri în 
urmă, iar călătorii le ocoleau, cuprinşi de tristeţe.) 

Când poposeau, aveau parte de o mulțime de 
corvezi, cu care mâinile lor nepricepute, lipsite de 
bătături, nu fuseseră obişnuite: de la strângerea de 
lemne pentru foc până la stocarea alimentelor la 
adăpost de animalele hoaţe. Înaintau mereu, dar 
pădurea părea a se întinde la nesfârşit, de jur 
împrejur, infinită şi nemiloasă. 

Iern nu se simţise atât de bine decât atunci 
când călărise furtuni sau femei. 

Avea bunul-simţ de a nu se bucura cu glas 
tare, căci nici ceilalți nu se plângeau. Plăcerea pe 
care o resimțea se datora doar norocului: era tânăr 
ŞI într-o formă fizică excelentă, era îndemânatic şi 
avea încălțări potrivite. Sărmanul Plik era nevoit să 
mărșăluiască, încălţat cu bocanci care îl rodeau. 
Elegantele cizme ale lui Mikli rezistau, dar 
norrmenul se văzu nevoit să recunoască că trupul 
său scund nu dispunea de chiar atât de multe 
rezerve de forță, precum crezuse. Terai era 
puternic şi îndemânatic, dar încâlceala vegetației îl 
irita, căci se simţea ca prins într-o capcană. Wairoa 
părea a se fi adaptat cel mai bine, dar cine putea 
afirma contrariul, când nici el însuşi nu o făcea. 

Iern învăţa o mulţime de lucruri de la Ronica. 

Învăţa că ploaia putea fi folositoare, nu 
neplăcută, şi că cel mai confortabil mod de a-i 
rezista era să te dezbraci, căci răcoarea veșmintelor 
ude era cea care putea deveni ucigătoare. (Trupul 
Ronicăi era superb, când era goală sau aproape 
goală, dar Iern învăţă că nu era bine să râvneşti la 
el, după ce căpătă o palmă răsunătoare.) Zeama de 
mentă sălbatică gonea insectele, iar sistemul 
imunitar al organismului era în stare să facă faţă 
celor care reuşeau să îi înfrângă aroma. Zgomotele 
deveniră din plictisitoare, fascinante; pădurea era 
un tezaur de sunete, de mirosuri şi gusturi, de 
senzaţii tactile şi vizuale. Ronica îi arătă cum să 
descopere vizuinele de şobolani moscaţi şi cum să 
citească urmele de vulpe. Nicicând, până atunci, 
nu fusese atât de conştient de frumuseţea naturii. 

Călătoria deveni mult mai uşoară, după ce 
Iern învăţă care erau modalităţile cele mai bune de 
a o întreprinde. De exemplu, tufişurile trebuia 
desfăcute cu mâinile, apoi cu antebraţele, urmând 
ca apoi trupul să se strecoare prin desiş. Ronica nu 
le impunea un ritm infernal. 

— Ce rost ar avea? Voi, băieţi, vă puteţi 
instrui, mergând. Şi-apoi, dacă am merge prea 
repede, unul dintre voi s-ar putea prăbuşi, răpus de 
oboseală, şi abia atunci am afla ce înseamnă să 
întârzii cu adevărat în această sălbăticie. O medie 
de douăzeci de kilometri pe zi e mai mult decât 
suficientă. 

De patru ori, poposiră mai îndelung, câte 
două nopţi în acelaşi loc. Între timp, avură ocazia 
să îşi spele hainele. N-aveau săpun, dar acesta nu 
era un motiv pentru a umbla jegosi. Prima oară 
când făcură un astfel de popas, Ronica se ocupă de 
picioarele rănite ale lui Plik, pansându-le cu 
muşchi şi pânză. 

— Nu mergem mai departe până când nu-ţi 
revii, amice. Yasu Krist! Nu te-a-nvăţat bunicul tău 
că o gaură în ciorapi înseamnă o gaură în picior? 

— Spuneai, ieri, c-ai fi în stare să construieşti 
o barcă, din... coajă de mesteacăn, mi se pare, îi 
spuse Plik. De ce n-o faci, ca să ne scuteşti de 
marșul ăsta chinuitor? 

— Ar dura prea mult şi-am fi la cheremul 
vremii; ar trebui să vâslim împotriva vântului şi 
asta ne-ar obosi mai mult decât oricare mlaştină. 
Ar trebui să ne tragem la țărm pentru toate 
necesitățile. Nu, mersul pe jos e cea mai bună 
soluţie. Ronica se ridică de lângă gleznele lui Plik. 
Va trebui să fac rost de nişte piele pentru a croi 
mocasini, oftă ea. Nu-mi place ideea de a ucide un 
cerb şi de a fi nevoită să las carcasa în urmă. Dar 
trebuie, şi ştiu că sora cioară şi fraţii viermi se vor 
bucura de asta, aşa că pierderea nu-i chiar atât de 
mare. 

Mai întâi, se expuse fumului scos de focul pe 
care reuşise să-l aprindă, folosind un amnar 
improvizat. Îi explicase lui Iern că, dacă n-ar fi 
avut un cuţit de oţel, şi-ar fi făcut unul din piatră. 
Pilotul se miră, văzând-o cum stătea la afumat. 

— Animalele se tem de mirosul oamenilor, îi 
explică ea. În fond, vreme de un milion de ani, am 
fost animale de pradă, din câte m-au învăţat 
paleoantropologii. (Vocabularul fetei constituia o 
veşnică surpriză pentru Iern.) Nu au instincte care 
să le ceară să se ferească de fum. Se tem doar de 
foc. 

La cererea lui, ea îi demonstrase cum avea să 
dea de urma prăzii, urmărind urmele uşoare lăsate 
de aceasta în iarbă ori în ţărână sau frunzele rupte 
din copaci la o anumită înălțime. Apoi îi arătă cum 
avea să se apropie, cu paşi mari, arcuiţi, 
încremenind la cel mai mic semn de neliniște din 
partea cerbului. 

— Acasă, în Laska, ne distram, încercând să 
îi atingem cu mâna. 

Era limpede că ar fi eşuat în intenţiile ei, dacă 
ar fi fost însoțită. Dispăru singură între pini. 

Deoarece Mikli refuzase să se despartă de 
pistolul său, avea să fie nevoită să se folosească de 
cuțit pentru a ucide. Singura ei unealtă 
suplimentară era bastonul de ucis iepuri, pe care îl 
lua cu sine oriunde se ducea, „din principiu". Era o 
bucată de lemn drept, de esenţă tare, având un 
metru lungime şi o grosime astfel potrivită, încât 
să poată fi cuprins în mână. Îl purta de obicei sub 
braţ. De folosit, îl folosea pentru a dobori orice, de 
la bucățile de lemn uscat pentru foc până la 
vânatul mărunt întâlnit în drum. 

— O dată, în Laska, povestise ea, am întâlnit 
un grizzly şi mi-am dat seama, numai văzându-i 
mutra, că era prost dispus. Am ridicat bastonul la 
el. Desigur, nu mi-ar fi fost de nici un folos într-o 
luptă corp la corp, dar a fost de-ajuns ca să-l facă 
să şovăie o clipă, înainte de a pomi la atac. „Ei, fir- 

ai a dracului, vagaboandă mică!", se va fi gândit 
el. În timpul ăsta, am avut răgazul necesar pentru a 
mă urca într-un copac, prea mare pentru ca el să-l 
poată scoate din rădăcini, prea sus, pentru ca el să 
mă poată prinde. După un timp, s-a plictisit şi m-a 
lăsat în pace. 

Se întoarse de-abia spre seară, stropită cu 
sânge, ducând în spinare o piele de cerb, în care 
înfăşurase bucăţi de carne şi tot ceea ce crezuse de 
cuviinţă că merita recuperat. Se lăsă seara şi, când 
se adunară cu toţii în jurul focului, îi trebui un 
timp destul de îndelungat pentru a se înveseli; tăcu 
o vreme, stând turceşte şi privind ţintă flăcările. 
Iern o întrebă care era pricina tristeţii ei. 

— Azi am simțit o viaţă scurgându-mi-se 
printre degete. 

Din nou, spusele ei îl uimiră. 

Vânatul mărunt nu îi crea probleme de 
conştiinţă. Punea capcane din bucățele de lemn 
care sprijineau câte un bolovan, prinzând veveriţe 
sau alte animale mici, pentru micul dejun. Prindea 
peşte, folosind cârlige de os sau așchii de lemn 
ascuţite, sau în mici baraje de piatră, când se 
întâmpla să înnopteze pe malul vreunui pârâu. Cu 
bastonul ei, reuşea câteodată să doboare câte o 
pasăre, iar unele dintre ele se dovedeau a fi de-a 
dreptul delicatese. Într-o dimineață ceţoasă, se 
dezbrăcă, îşi camuflă creştetul capului cu un smoc 
de iarbă şi înotă încet, în linişte, spre largul lacului, 
unde se cufundă sub un stol de rațe care dormeau 
pe apă şi reuşi să apuce de picioare două dintre 
acestea. 

Între timp, nici tovarășii ei nu stăteau cu 
braţele încrucişate. Îi învățase să gătească în gropi 
pline cu apă, folosind bolovani încălziți, sau să 
improvizeze cuptoare din turbă şi stânci. Gătind 
astfel, vitaminele se păstrau mai bine, spunea 
Ronica. Din acelaşi motiv, încercase să îi 
lămurească să mănânce toate organele animalelor 
vânate, dar nu reuşise să îi convingă. 

Nu insistase fiindcă nu duceau lipsă de 
vitamine vegetale: mure şi afine, seminţe de 
ierburi, lujeri de păpădie, rădăcini. Unele dintre ele 
trebuia fierte, altele trebuia evitate, ca, de 
exemplu, seminţele de iarbă roşie; unele nu se 
găseau în această perioadă a anului, cum erau 
conurile cu polen ale pinilor. Cert este că Ronica 
reuşise să le demonstreze că sălbăticia aceasta 
putea fi un corn al abundenței pentru cei care ştiau 
ce anume şi unde să caute. „Cu grijă şi iubire", 
spusese ea într-unui din momentele de seriozitate. 

Mocasinii pe care îi croi pentru Plik şi Mikli 
fură făcuți în grabă, dar aveau să reziste până la 
capătul călătoriei, şi asta conta. 

De regulă, ea era plecată mai tot timpul zilei, 
în cercetare, în vreme ce bărbaţii îşi vedeau de 
drum. Se întorcea după-amiaza târziu, aducând 
provizii, şi îi conducea spre locul de popas. Fiecare 
îşi avea acum rolul său bine stabilit. Plik şi Mikli 
adunau pietrele pentru gătit. Terai săpa o groapă, 
dacă era nevoie, sau făcea orice altă muncă grea; 
lern şi Wairoa, învăţăceu cei mai silitori ai 
Ronicăi, se ocupau de treburile care cereau 
îndemânare, ca, de pildă, construirea adăposturilor. 

Pe măsură ce învățau mai mult şi se călcau, 
drumeții începură să aibă şi câte puţin timp liber: 
făceau câte o pauză să mănânce şi petreceau, 
serile, câte o oră sau două în jurul focului, sau în 
adăpost, atunci când ploua, încălzindu-se la vatra 
clădită, din precauție, lângă intrare. Printr-o 
înţelegere tacită, nu vorbeau despre diferendele 
dintre ei. Ronica îşi amintea despre vastele 
întinderi ale Laskăi, Iern, despre Europa, Terai, 
despre insulele din mările Sudului şi despre ţările 
Asiei pe care le vizitase; Mikli le istorisea câte una 
din anecdotele sale cinice şi ale naibii de 
amuzante; alteori, Plik le cânta; într-o noapte 
memorabilă, Wairoa le povesti despre Africa. 

Luna trecu în primul pătrar şi începu să 
crească din nou. 

Nu se aflau departe de câmpurile cultivate. 
Peste vreo patru sau cinci zile, aveau să ajungă în 
Dulua. 

Era o noapte neobişnuit de blândă, iar drumul 
din ziua aceea fusese uşor. Iern nu reuşea nicicum 
să adoarmă; aţipea şi se trezea iar. Când simţi că 
Ronica ieşise din adăpost, se simţi treaz de-a 
binelea. În ultima vreme, el şi Ronica schimbaseră 
priviri lungi. Crezu că se dusese să-şi satisfacă 
nevoile fireşti şi-i aşteptă întoarcerea. Văzând că 
fata nu se mai întoarce, mânat de un impuls, se 
ridică şi el, şi îşi găsi drumul spre ieşire, printre 
formele adormite. 

Era lună plină, ca atunci când, ca Lucifer, 
căzuse cu atâta vreme în urmă. Strălucea jos, 
deasupra lacului, iar razele ei îmbrăcau obsidianul 
vălurelelor cu nenumărate firişoare de aur, 
însuflețindu-le. Pe firmament, stelele străluceau. 
Firele de iarbă crescute pe sub copaci sclipeau 
argintiu, în umbră. Conul colibei părea un deget 
îndreptat către cer. O briză fantomatică sufla 
dinspre pădure, purtând arome subtile de pin. 

Iern îşi lăsă cearşaful croit din pânza 
paraşutei lângă adăpost. Ca toți ceilalţi, îşi atârna 
hainele la aerisit, seara, înainte de culcare. 
Răcoarea îi mângâia pielea, îi dezmierda tălpile. 
Ceva îl şopti unde anume să caute: un pârâiaş care 
clipocea, prăvălindu-se spre lac. Aici o găsi pe 
Ronica, aşezată pe o movilită de pământ. Îşi 
strânsese genunchii la piept şi privea departe, peste 
ape. Sclipirea lunii dădea un luciu îngheţat părului 
care îi cădea pe umeri, acoperindu-i sânii. 

Ridică ochii spre el şi cu o voce lipsită de 
intonaţie îi spuse: 

— Salut. 

— Pot să vin lângă tine? întrebă el. 

— Sigur, îi răspunse ea, apoi avu o uşoară 
ezitare. Nu ştiu dacă vreau sau nu să fiu singură. 
Haide să încercăm. 

Îi făcu semn să se aşeze lângă ea. Deşi îi 
despărțeau destui centimetri, Iern avu impresia că-i 
putea simţi căldura sângelui şi bătăile inimii, în 
ritmul unor tobe păgâne... Ea îşi întoarse din nou 
privirea spre larg. 

Trecu o vreme. Din când în când, buzele ori 
pleoapele ei tremurau, de parcă ar fi durut-o ceva. 
Într-un târziu, lern îndrăzni să murmure: 

— S-a întâmplat ceva, Ronica? Ce te 
frământă? Ea nu-i răspunse. lern aşteptă o vreme, 
apoi rosti: E-n regulă, n-am să-ţi tulburliniştea. 

— Îţi mulţumesc, Iern, îi răspunse ea. Eşti un 
om bun. 

Privi din nou spre răsărit, spre luna şi stelele 
care urcau pe boltă. Cerul se încovoia, maiestuos, 
în jurul Stelei Polare. El îşi aminti de Orion... Nu, 
Orion avea să răsară de-abia la iarnă, când anul 
vechi avea să moară şi locul său avea să fie luat de 
cel nou. Pe neaşteptate, ea se lăsă să cadă înspre el, 
strigând din adâncul sufletului: 

— Oh, Doamne, lern, ce trebuie să fac? 
Aproape c-am ajuns. 

Nu va înceta niciodată să mă surprindă, 
gândi el. Un licăr de speranţă încolţi în inima lui, 
dar rămase nemişcat, mulţumin-du-se să răspundă 
la srrângerea ei de mână. Şopti: 

— Ce s-a întâmplat, Ronica? La ce te referi? 

Pumnul ei izbi cu sete țarina. 

— Noi — tovarăşii noştri de drum — Terai e 
un om atât de cinstit, iar Wairoa... Nu ştiu, e un 
mister, dar, cu siguranţă, e unul dintre cei mai 
curajoşi oameni pe care i-am întâlnit vreodată... În 
privinţa ta şi a lui Plik, nu trebuie să-mi fac griji. 
Tu te vei descurca bine în Uniunea de Nord-Vest, 
ŞI nici el n-are s-o ducă rău. Dar aceşti maurai ne 
sunt dușmani, n-am cum să schimb asta, şi nu-i 
putem lăsa să plece cu veştile pe care le-au aflat. 

Ele ar pune capăt tuturor îndoielilor în Wellantoa, 
iar proiectul nostru se află, şi aşa, pe muchie de 
cuțit. Mikli mi-a vorbit despre asta; ar vrea să îi 
ucidă în somn, dar... Nu, nu, n-a fost de-ajuns 
cerbul acela? I-am spus că, dacă va încerca aşa 
ceva, am să-l ucid. Ne-au fost tovarăşi de nădejde 
pe drum... Ce să fac? Se aruncă la pieptul lui. El o 
strânse în braţe. Ea nu plângea, ci doar tremura, 
înfiorată. Într-un târziu, îşi reveni, se retrase şi 
zâmbi, un zâmbet timid oarecum, luminat de 
razele lunii, şi spuse: E-n regulă, nu trebuie să mă 
hotărăsc chiar acum. N-am să îngădui să aibă loc 
nici o crimă, dar... Să lăsăm astea! Am nevoie, nu, 
aş vrea... N-are importanţă. Să nu crezi că n-am 
observat cum mă priveşti. Eşti un bărbat foarte 
atrăgător, iar mie mi-e dor... Hrnmmm?... 

Fu asemeni unei furtuni, asemeni unei 
leoaice. Fu un delir. Între timp, amândoi fură 
uimiți câtă desfătare şi câtă linişte îşi puteau dărui 
unul altuia. 


XV 


Se aflau aproape de capătul sălbăticiei, când 
Ronica observă ceva ce o făcu să se oprească. Era 
dimineaţa devreme, dar ea reuşise deja să prindă 
un hârciog şi spera să mai vâneze câte ceva destul 
de curând, astfel încât să 1 se poată alătura lui Iern. 
Ceilalţi n-aveau decât s-o ia înainte; ea şi el aveau 
să rămână mai în urmă şi aveau să îi ajungă mai 
spre seară. 

Oftă, apoi lăsă să-i scape un blestem înfundat. 
Urmele pe care le descoperise se cereau a fi 
cercetate mai îndeaproape. Crengile frânte, 
tufişurile scărmănate, bulgării de pământ striviți, 
acestea erau urme lăsate cu un an în urmă. De 
atunci, pădurea îşi vindecase o parte din răni. 
Poate că nimeni altcineva, decât un supraviețuitor, 

n-ar fi observat cicatricele rămase. Aproape că-mi 
doresc să nu le fi văzut. 

Încercă să îşi stăpânească emoţiile. Iern era 
un amant minunat, dar asta putea să mai aştepte. 
De fapt — şi gândindu-se la asta, zâmbi stânjenită — 
provizia de pastile anticoncepţionale, pe care şi le 
strecurase în buzunar la Kemper, înainte de 
plecare, începuse să se cam subțieze. Dar ca îşi 
dorea, de fapt, numai să fie în preajma lui, iar 
această dorinţă nu era legată de faima sa de Călăreţ 
al Furtunii şi nici de postura sa de prinţ exilat (cum 
spunea Plik). Îl dorea doar pentru ceea ce era. 

Să las la o parte jocurile şi distracţia. Ceva 
grav s-a întâmplat aici, şi-am putea nimeri orbeşte 
într-o situație fără ieşire. Se lăsă în patru labe. Cu 
nasul aproape lipit de pământ, folosi un beţişor 
pentru a da la o parte frunzele şi acele căzute peste 
urmele pe care voia să le cerceteze. Erau clar 
întipărite; faptul că rezistaseră atât de mult 
intemperiilor îi dădea idei care o făceau să nu se 
simtă în apele ei. 

Lumina soarelui se strecura prin coroanele 
verzi ale arborilor sau prin fisurile din zidul 
pădurii, trezind miresme de ţărână şi vegetaţie 
încălzită, poleind solul cu aur. Insecte bâzâiau 
primprejur, ciorile scoteau țipete răguşite, şi, în 
depărtare, se auzea lătratul unui câine sălbatic. Ea 
însă nu le dădea atenţie. Îşi apropiase obrazul de 
pământ şi studia umbrele abia vizibile care indicau 
prezenţa rămăşiţelor unor urme... 


Bărbaţii erau de-acum în stare să aleagă şi 
fără ajutorul ei un loc de popas. De data aceasta, 
aleseseră o movilă care domina lacul. Deşi copacii 
se aflau la o distanţă de aproape o sută de metri, 
soarele dispăruse deja dincolo de ei, când Ronica 
se întoarse, în sfârşit. Coroanele arborilor se 
profilau negre pe cerul gălbui de la apus. Dincolo 
de umbrele pe care le aruncau pe ape, undele 

păreau de două ori mai strălucitoare. Lăstuni şi 
lilieci zburau de ici-colo în salturi scurte. Turba de 
sub picioarele lor înmagazina căldura pe cale de 
dispariţie a aerului, mirosind a sfârşit de vară. 

Jern se grăbi să-i iasă în întâmpinare. 

— Unde-ai fost? îi strigă de la distanţă. Mi- 
am închipuit tot felul de nenorociri. 

O îmbrățişă şi o sărută. Tuleiele bărbu îi erau 
rare şi mătăsoase, şi aşa aveau să-i rămână până 
când avea să găsească un brici, ca să se poată 
bărbieri. În rest, era un bărbat viril, din toate 
celelalte puncte de vedere. ÎL îmbrăţişă la rându-i 
pe cât de tare îi îngăduia oboseala. Legătura lor nu 
era un secret pentru nimeni. 

După un timp, el făcu un pas înapoi şi se uită 
la rozătorul vânat, aflat în tolbă. 

— Se vede că ai avut de lucru. N-ai adus prea 
multe azi... 

— Va trebui să vă mulţumiţi cu atât, îi replică 
ea. Dacă nu mă înşel, mâine ar trebui să ajungem 
în Dulua, iar cei de-acolo ne vor da de mâncare. 
Dacă ne vom hotărî să apucăm pe alt drum, voi 
face rost şi de ceva mai consistent. 

Ceilalţi, la fel de surprinşi, se adunaseră în 
jurul lor: uriaşul Terai, Wairoa cel pestriţ, Plik cel 
slăbănog şi Mikli, cel cu priviri de pisică sălbatică. 
Cel din urmă fuse cel care rupse tăcerea, întrebând 
cu glas tăios: 

— Ce vrei să spui cu asta? Ce-ai găsit? 

— Urme, începu ea. Un grup destul de mare 
de oameni şi-au făcut de lucru în aceste păduri 
anul trecut. Aduseseră cu ei o grămadă de 
echipament greu şi provizii. Erau călare cei măi 
mulți dintre ei. Am găsit un loc unde au poposit 
vreme mai îndelungată înainte de a se muta. 
Alinierea de urme de corturi, latrine şi alte indicii 
mi-au sugerat că ar fi putut fi vorba de soldaţi. Se 
opri o clipă. Nu erau din partea locului. Nepăsarea 
lor o dovedeşte. N-am fost niciodată prin părțile 
acestea, dar cred c-ar fi mai bine... Băieți, şi voi 

ştiţi asta. Krasnayenii iubesc pădurea, majoritatea 
sunt puitori de capcane sau tăietori de lemne. 
Călăuzele pe care le-au dat acestor sălbatici cred c- 
ău făcut bătături încercând să-i strunească... Căuta 
ceva în buzunar. Am căutat prin împrejurimi şi-am 
găsit o mulțime de gunoaie lăsate în urmă de cei ce 
au făcut tabără. Între ele, resturi de cutii conţinând 
rații militare. Etichetele mai pot fi încă citite, dar 
nu înţeleg alfabetul. Mikli? 

Acesta luă bucăţile boțite de carton din mâna 
ei şi le studie. 

— Yuanezi, spuse el. Armata imperiala a 
Yuanului, nu există nici o îndoială. Ronica îl văzu 
pe Iern pălind la auzul acestor cuvinte. Yuan! îşi 
aminti ea. Mauraii susțin că au dovezi că yuanezii 
l-au sprijinit pe rivalul lui lern. Acesta se simte 
încolțit. Ar fi vrut să-l ia în braţe, să-l consoleze. 
Anul trecut, ziceai? întrebă Mikli. Anul trecut n-a 
fost nici un război. Ce căutau aici? Terai se 
încorda. Încercă imediat să se relaxeze, dar Mikli îl 
observase. Tu ştii ceva despre asta? întrebă 
norrmenul. 

Terai ridică din umerii săi laţi, de taur. 

— De ce-ar trebui să-ţi răspund? replică el, şi 
glasul lui răsună ca un bubuit îndepărtat de tunuri. 

Ne apropiem de civilizaţie, şi vechile uri se 
aprind... Ronica strânse mai tare mâna lui Iern. 

— Haideţi să vedem ce ştim, spuse Mikli, şi 
tonul îi redevenise calm. Am presupus că vom fi 
primiți cu ospitalitate şi că ne vom putea găsi 
drumul către casă. Dar societățile Mong sunt 
clădite pe temeliile xenofobiei, şi ar fi bine să nu 
ne aruncăm orbeşte înainte, fără să ştim la ce ne 
putem aştepta, fără să ştim ce trebuie să facem şi 
ce nu. 

Terai izbucni. 

— E-n regulă! Uite ce-ţi recomand, vânător 
împuţit de uraniu! Să nu scapi o vorbă despre 
afacerile tale murdare, dacă vrei să nu fii făcut 
bucăţi. Asta nu m-ar deranja prea mult, dar mi-ar 

părea rău pentru Ronica. Îi aruncă acesteia o 
privire ceva mai blinda. Te-au păcălit, fetiţo, şi 
cred că înţeleg de ce şi cum au făcut-o. Într-o zi, 
sper c-ai să înţelegi şi tu. 

— Aha, deci aşa stau lucrurile, spuse Mikli, 
gânditor. 

— Terai, îți jur că nu construim arme pentru o 
nouă Osândă, nimic ce-ar putea face rău, încercă 
fata să îl convingă. Voi, mauraii, priviţi energia 
atomică asemeni unor fanatici. De ce nu vreţi să 
înţelegeţi? 

Mikli izbucni în râs. 

— S-ar putea să devenim mai prietenoși după 
ce vom înghiți câte ceva. Hai să frigem animalul 
acela. Nu credeţi c-ar fi timpul? Am văzut şi afine 
ceva mai încolo. În curând are să se întunece. 

Se întoarse, îndreptându-se către adăpost. 
Wairoa îi surprinse, rupând tăcerea cu care se 
înconjura de obicei. 

— Ronica, nu suntem fanatici. Dar am citit 
istorie. Eu ştiu că uzinele energetice nucleare pot 
funcționa fără probleme şi că ar putea fi mai curate 
şi mai inofensive decât cărbunii pe care îi ardeţi cu 
atâta nepăsare în Uniunea de Nord-Vest. Izotopii 
rezultați din arderea cărbunelui sunt mai 
radioactivi, proporţional, ca să nu mai vorbim de 
efectul fumului şi al cenuşii ehberate în atmosferă 
asupra fiinţelor vii sau de felul în care minele 
distrug natura. Dar atomul ar permite reconstrucția 
unei societăți puternic industrializate în întreaga 
lume, şi tocmai aşa ceva n-ar fi în stare să suporte 
planeta. 

— Eşti convins de asta? întrebă Plik, cu 
blândeţe în glas. Da, ar fi ceva demonic, ar 
distruge vechea ordine; dar tot aşa au fost şi focul, 
şi uneltele de piatră, şi primele ferme, primele 
nave, metalul, scrisul, tipăriturile şi toate celelalte. 
Omul a trezit dintotdeauna demoni, şi eu cred că 
încă o dată... 

La destui metri distanţă, Mikli se întoarse 
brusc, scoţându-şi pistolul din teacă. 

— Staţi aşa! strigă el. O mişcare, şi trag! 

Ronica nu fu deloc surprinsă. Nu era 
niciodată luată prin surprindere de către primejdii. 
Observă că Iern se încordase, luând, inutil, poziţia 
de luptă; Terai spumega de furie; Wairoa 
încremenise, iar Plik se aruncase la pământ. 
Mintea ei se concentra asupra mărunţelului 
înarmat, iar semiîntunericul serii deveni limpede 
precum cristalul. 

— Îmi cer scuze, spuse Mikli, dezvelindu-şi 
dinţii într-un rânjet sardonic. Trebuie să insist să 
stăm de vorbă. Vă rog să vă amintiţi că sunt un 
expert în mânuirea acestui tip de armă. 

— Ce naiba te-a apucat? răcni lern. 

— Cred că tu n-ai de ce să te temi, îl linişti 
Mikli. Pentru început, aş vrea să-mi daţi voie să 
gândesc puţin cu voce tare. Cu mâna liberă, se 
scărpină în barbă şi începu: Asemeni armatei 
imperiale yuaneze, Terai ai lăsat în urma ta mult 
mai multe indicii decât credeai. Ne-ai suspectat că 
am căuta materiale fisionabile în Uropa. Deduc de- 
aici că, înainte vreme, ai tăi descoperiseră că 
cineva colecta aşa ceva ori de unde era posibil. Era 
firesc ca mauraii să presupună că Uniunea de 
Nord-Vest ar fi putut să fie implicată, astfel încât i- 
au anunţat pe mongi, cerându-le ajutorul. Federaţia 
voastră nu dispune de suficiente resurse pentru a 
cerceta peste tot, bănuiesc însă că cea dintâi 
misiune a ta în Uropa, Terai, a fost de a afla dacă 
se încercase şi acolo o astfel de recuperare şi, dacă 
răspunsul ar fi fost afirmativ, de a anunţa Ostrovul 
Ceresc, cerându-i să dea de cei care se ocupau cu 
aşa ceva şi să îi anihileze... În orice caz, nu cred că 
ai fi sugerat că krasnayenii ar fi gata să ucidă pe 
oricine ar căuta materiale fisionabile, dacă n-ai fi 
ştiut că ei erau la curent cu aceste activităţi. Nu s- 
au făcut anunţuri publice, nu, discreţia a fost 
păstrată în măsura în care a fost posibil acest lucru. 

Cu toate acestea, era inevitabil ca unii dintre civili 
să fi aflat care era cauza vânzolelilor la nivel înalt, 
mai ales după pătrunderea în ţară a detaşamentelor 
militare yuaneze. Krasnaya nu are posibilitatea de 
a-şi scotoci propriile teritorii. Fără îndoială, Tien 
Dziang-ul şi-a oferit sprijinul „dezinteresat" 
bunului său amic, gospodin-ul Suprem. Mă 
îndoiesc însă că cercetarea a dus la vreun rezultat. 
Într-un târziu, yuanezii s-au întors la casele lor. 
Dar Ronica le-a descoperit urmele. Iată un lucru pe 
care serviciul pentru care lucrez ar fi deosebit de 
bucuros să îl afle. 

Aşa ceva nu s-ar fi putut întâmpla înaintea 
Războiului Osândei, îi trecu prin minte Ronicăi. 
Atunci, toată lumea supraveghea pe toată lumea. 
Dar spionii din ziua de azi, ori chiar observatorii, 
sunt  răzleți şi le lipsesc echipamentul şi 
sofisticarea celor de odinioară... Oare chiar vreau 
ca lumea aceea să reînvie? Vocea stridentă a lui 
Mikli o readuse la realitate. 

— Analiza mea vi se pare corectă? 

Terai tăcu, însă Wairoa, mai puțin obişnuit cu 
jocurile murdare ale politicii, izbucni: 

— Da, ai dreptate! Acum înţelegi de ce ar fi 
mai bine să îți ţii gura mâine, când vom ajunge în 
Dulua? 

Terai îşi prinse de mână tovarăşul, în semn de 
avertisment. Mikli zâmbi din nou, maliţios, şi zise: 

— Da, aşa e. Dar şi voi veți tăcea, şi mâine, 
şi-n vecii vecilor... Ronica, stai deoparte. Până 
acum, a trebuit să-ți dau ascultare, dar de-aici 
încolo mă pot descurca şi singur. Dacă vei fi 
cuminte, am să te iau cu mine. 

Terai urlă şi se repezi înainte. Mikli ridică 
pistolul, ţintind. 

E o execuţie! Ronica ştia ce avea să urmeze. 
Îl va îimpuşca pe maurai şi pe oricine altcineva 
care ar încerca să i se împotrivească... 

Bastonul cu care ucidea iepurii zbură din 
mâna ci. În chip straniu, în clipa aceea, ea avea în 

minte o discuţie avută cu Terai odată, în vreme ce 
lucrau împreună ceva. Îi povestise despre copiii 
săi, din vremea când erau mici, şi despre dorinţa sa 
de a avea nepoți. 

Împuşcătura răsună, asurzitoare. Terai, care 
alerga în zigzag, nu fu nimerit. Bastonul izbi în 
plin braţul drept al lui Mikli. Acesta urlă, scăpând 
din mână arma, şi căzu în genunchi, secerat de 
durere. Ronica ajunse lângă el cu puţin înaintea lui 
Terai. 

Chipul schimonosit de furie al uriaşului părea 
o mască de leu. În ochi i se citea intenţia de a 
ucide. Ronica smuci bastonul şi 1-l repezi în piept. 
Muşchii săi erau ca o platoşă, dar şi Terai se 
clătină, ca adversarul său, căzu, la rându-i, în 
genunchi şi începu să horcăie. 

Ronica ridică pistolul, alergă spre malul apei 
ŞI-I făcu vânt, cât de departe putu, în apele lacului. 

Când se întoarse, ambele victime ale sale se 
ridicaseră în picioare. Wairoa îl sprijinea pe Terai, 
iar Iern şi Plik se retrăseseră, stânjeniți, mai în 
spate. Fa scoase cuțitul din teacă, apoi îl vâri 
înapoi, privindu-i pe toţi, pe rând. 

— E-n regulă, spuse ea. Terminaţi cu 
nebuniile de soiul ăsta şi totul va fi bine. Ce-ar fi 
să faceţi focul? Mi-e foame. 

— Ai fost minunată, îi spuse Iern după ce se 
întunecase, după care se apucă să-i demonstreze că 
nici el nu se lăsa mai prejos. 

În timpul nopţii, o atingere şi o şoaptă o 
treziră. Deşi fuseseră fugare, o treziră imediat, căci 
dormise iepureşte. 

— Vino afară, îi şuieră Mikli. Trebuie să stăm 
de vorbă. Spre binele lui Orion. 

Ieşiră din adăpost şi se îndepărtară, oprindu- 
se la poalele unui molid uriaş. Scăldate în lumina 
lunii aflate în descreştere, ramurile sale formau un 
acoperiş  înmiresmat; dinspre pădurea din 
apropiere bătea o boare călduță. Abia îşi distingeau 
unul altuia trăsăturile în bezna care îi înconjura. 

Dincolo de marginea falezei scunde de pământ, 
lacul oglindea lumina stelelor. 

— Ascultă-mă, răsună vocea parcă lipsită de 
trup a lui Mikli. Ascultă-mă bine. Azi te-ai purtat 
ca o idioată şi-ai fost pe punctul de a ne trăda... 

— Ce-ar fi să supunem asta dezbaterii unui 
tribunal al sălaşului? i-o reteză ea. 

EI chicoti. 

— Ai uitat că eu nu aparțin nici unui sălaş? 
Le slujesc interesele, dar o fac în felul meu. Ai vrut 
să uităm şi să iertam. Eu nu pot să uit, căci mâna 
mă doare încă, înfiorător, dar pot să înţeleg care ți- 
a fost motivaţia şi m-am resemnat să accept faptul 
că omenirea are o anumită înclinaţie spre idealism, 
care o costă milioane de vieţi în fiecare veac. Aşa 
că să lăsam la o parte trecutul şi să veghem doar ca 
Orion să poată răsări. 

Aceste cuvinte reușeau să-i transmită de 
fiecare dată fiori până-n măduva oaselor. lar 
ticălosul de Mikli ştie asta, gândi ea. Îi veni în 
minte o expresie veche: E un ticălos, dar e 
ticălosul nostru... sau cam aşa ceva. 

— „Fie, încuviință ea după un timp. Nu 
puteam să accept un omor comis cu sânge rece. 
Dar sunt de acord, avem o problemă. Cum îi 
putem împiedica pe maurai să-şi strige veştile în 
gura mare? l-ar putea avertiza pe-ai lor înainte ca 
Orion să fie gata, nu-i aşa? 

— Recunosc că am fost prea impulsiv, 
recunoscu Mikli. A fost vina mea. Nu trebuia să te 
fi luat cu mine în Yurrup. Ceea ce ştiai tu să faci nu 
era de nici un folos misiunii mele şi a sfirşit prin a 
o compromite. Plescăi din buze. Dar ceea ce s-a 
făcut rămâne bun făcut şi s-ar putea să mai avem 
totuşi o şansă să răsturnăm întreaga situație în 
folosul nostru. De fapt, am reuşit să aflăm cam cât 
de aproape sunt mauraii pe urmele noastre. Trebuie 
să ne informăm camarazii şi să punem la punct 
câteva contramăsuri care se impun. 

— Ce anume crezi c-ar trebui să facem? 

— M-am gândit bine, şi, în măsura în care 
norocul ne-o va îngădui, avem şanse de reuşită. Iar 
eu am fost dintotdeauna un tip norocos. În 
decursul călătoriei, am aflat, prin conversații 
nevinovate, că nici Terai, nici Wairoa nu cunoaşte 
vreuna dintre limbile mongilor. Ar fi un avantaj 
considerabil pentru noi, nu? Problema ar fi că 
krasnayenu ar ajuta, cu nevinovăție, pe oricare 
dintre membrii grupului să ajungă acasă. Cu 
excepția lui Iern, desigur, adăugă el, sardonic. Ştim 
cui s-ar alătura el... Am aflat azi că autoritățile 
krasnayene au motive şi mai serioase pentru a privi 
cu suspiciune orice străini care ar veni din pădure. 
Atitudinea lor ne-ar putea fi de folos. Ronica se 
aşeză. Uite ce-am plănuit eu, începu Mikli. Voi 
avea grijă să fim arestaţi cu toţii; nu linşaţi, nici 
împuşcaţi. Pur şi simplu, reţinuţi pe baza unor 
suspiciuni. Toţi, cu excepţia ta. Va trebui să 
improvizăm scenariul din mers. În principiu, tu te 
vei despărți la un moment dat de grup. Vei porni 
spre Yuan. Te pricepi să te furişezi neobservată, şi 
frontiera nu e departe, spre sud. Ajunsă acolo, vei 
contacta o anumită persoană. Va trebui să treci prin 
obişnuitele chinuri ale birocraţiei, dar îţi voi spune 
câteva nume pe care va trebui să le aminteşti, şi 
două cuvinte: „Codul nouăsprezece". Ai reţinut? 
„Codul nouăsprezece". Când, în sfârşit, vei ajunge 
în faţa unui demnitar care va şti ce înseamnă 
aceste două cuvinte, îi vei explica, cum ştii mai 
bine, că întregul nostru proiect este în primejdie... 

— Ce fel de proiect? 

— Nu e nevoie să ştii, scumpa mea. Păstrarea 
secretului e un principiu elementar. „Codul 
nouăsprezece" va fi de ajuns. Le vei spune că 
Yuan-ul ar trebui să trimită de urgenţă un grup 
înarmat, pentru a lua în custodie prizonierii. Mai 
târziu, lasă lucrurile în seama mea. Cu toţii, 
inclusiv prețioşii tăi maurai şi nepreţuitul tău om al 
clanurilor, vom fi expediaţi în ţara noastră. 

— Dar... nici eu nu vorbesc decât câteva 
cuvinte în... limba mongilor. 

— Asta nu e o problema. O mulţime de 
soldați vorbesc şi înţeleg unglish. Dialectele nu se 
deosebesc prea mult de cele din Uniune. Te vei 
descurca. Ce zici, operaţiunea aceasta se potriveşte 
cu principiile tale? 

Ea ignoră sarcasmul, şi inima începu să-i bată 
mai repede. 

— Da, în răspunse. Dacă totul se va derula aşa 
cum mi-ai descris... Mai spune-mi unele 
amănunte... 

Vanna Uangovna medita lângă altarul ei, când 
străinii îşi făcură apariția. Bătea un vânt tăios, 
biciuind cerul cenuşiu, chinuind crengile copacilor, 
urlând şi spulberând ierburile uscate ale pajiştilor. 
Iarba se ofilise, iar florile dispăruseră. Lăstărişul 
care acoperea coliba avea frunzele roşcate şi 
sfărâmicioase, iar cei doi mesteceni străluceau, 
aurii, pe fondul veşnic verde al pădurii de conifere. 
În adolescenţă, Vanna ar fi tremurat de frig, dac-ar 
fi purtat o robă atât de subţire pe o astfel de vreme. 
Azi, ca adeptă geeană, îşi alesese vremea 
potrivnică drept mandală pentru contemplare, 
aspect pe care voia să-l integreze în sine spre a 
accede la Unicitate. 

Pământul se împotrivea din nou iernii care 
ameninţa dinspre Nord. Radia căldură, o parte a 
energiei care crease cosmosul şi care isca şoapte 
despre misterul începutului tuturor lucrurilor. Nici 
un matematician sau fizician nu descoperise încă 
funcția ondulatorie care să descrie naşterea 
universului, iar unii susțineau că nimeni n-ar putea 
să o descopere vreodată, căci paradoxul acesta era 
inima întregii realități... Dar pe Vanna nu o 
despărțea nimic, în acest moment, de cea mai 

îndepărtată stea, a celei dintâi chpe. Apa cea 
scumpă, pe care o bea, care îi curgea în vine, mai 
toate moleculele trupului ei, toate conţineau atomi 
de hidrogen care se formaseră în primele clipe ale 
marii convulsii. Aveau să trăiască atât cât universul 
însuşi va trăi şi-aveau să devină materia primă 
pentru noi stele... Se simţea o parte intimă a 
galaxiilor şi deci, intim integrată în Geea, 
Pământul viu! 

Această zi mohorâtă era menită să o despoaie 
de eul ei — o expresie a Forţei Vieţii, care îşi 
avusese rolul său în evoluţie, dar care era timpul să 
fie dată uitării, aşa cum rutul animalelor ancestrale 
fusese dat uitării, transformându-se în dragostea 
dintre femeie şi bărbat. Venise vremea ca ea să 
perceapă, vreme de un scurt răstimp, atât cât era în 
stare, oricât de confuz, Organismul, şi să încerce 
să pătrundă în locul în care ea, această părticică a 
Ei, trebuia să funcţioneze, slujind Scopului. Vântul 
bătea, bătea... 

Meditaia nu era un soi de transă. 
Îngemănându-şi simţurile cu lumea, se deschidea 
lumii cu toate simţurile ei. Aşa se face că îi auzi pe 
străini venind, de departe, deşi aceştia nu făceau 
zgomote deosebite. Ar fi putut să-i lase să treacă 
fără să îi bage în seamă, căci nimeni dintre 
localnici n-ar fi îndrăznit să o tulbure fără un 
motiv urgent; dar, câteva clipe mai târziu, le auzi 
glasurile şi, din cadenţa vorbelor, deduse că erau 
străini. 

Caută material pentru bombe. Detonaţiile de 
la apus, ce-au răsunat ca în Vremea Morţii. 
Amintirea lor îi străpunse pacea interioară, care se 
risipi. Se ridică şi ieşi afară, lăsându-se mângâiată 
de colții tăioşi ai vântului. 

Răcoarea îi readuse calmul şi hotărârea. S-ar 
putea să fie inofensivi. Oricum, ce motive ar avea 
să mă atace? Încă de la începutul noviciatului, 
învățase să nu se teamă de durere sau de moarte; 
lipsa de teamă devenise pentru ea la fel de firească 

precum răsuflarea. Se bucura să se ştie folositoare 
— ca prorochină, ca ucheny, ca bibliotecară, ca 
fiinţă umană — şi nu voia să se sfârşească înainte ca 
Geea să fi considerat că ea îşi îndeplinise menirea. 

Urmând o potecă croită de către cerbi, nou 
veniţii îşi făcură apariţia în poiană. Văzând-o, se 
opriră. Vreme de un minut, se cercetară reciproc. 

Erau incredibil de diferiți. Singurele 
asemănări constau în bărbile nerase de multă 
vreme şi veşmintele zdrențuite şi măcinate de 
intemperii. Cel mai solid dintre ei nu putea fi decât 
maurai. Judecind după ceea ce le mai rămăsese din 
haine, blonda înaltă şi mărunțelul cărunt erau 
norrmeni. Cel tânăr şi cel ce semăna cu o 
sperietoare de ciori erau ciudați. Cât despre cel de- 
al şaselea membru al grupului... Nu, nu era diform, 
sub nici un aspect, dar era straniu. 

Bărbatul cel cărunt zâmbi, înainta şi făcu o 
plecăciune. 

— Primiți salutul nostru, doamnă, spuse el. 
Vorbea yazik destul de fluent, dar accentul său îi 
confirma originea nord-vestică. Vă rog să nu vă 
alarmaţi. Sântem călători rătăciți şi avem nevoie de 
ajutor. Sântem aproape de Dulua? 

— Da, îi răspunse Vanna, mai puțin calmă 
decât sperase că avea să fie. Dacă doriți, vă pot 
conduce în oraş. 

— Mii de mulţumiri, sunteţi prea amabilă, 
doamnă. Daţi-mi voie să fac prezentările. Sântem 
un grup destul de pestriţ, adăugă el, arătând spre 
tovarăşii săi. Numele meu este Mikli Karst. Ronica 
Birken şi cu mine ne tragem din Teritorii, după 
cum aţi şi ghicit, probabil. Terai Lohannaso şi 
Wairoa Haakonu sunt din Federație. Talence Iern 
Ferlay şi Plik sunt ceva mai exotici, vin din 
Domeniul  Ostrovului Ceresc, din  Yevropea. 
Regretăm, dar eu sunt singurul care vă vorbeşte 
limba. 

Domeniul! 

Vanna îşi dădu seama că rămăsese cu gura 
căscată, asemeni unui copil. Se strădui să răspundă 
cu graţie. 

— Vă mulţumesc, domnule. Mă cheamă 
Vanna Uangovna Kim. Vă urez bun venit, adăugă 
apoi în unglish, repetând aceleaşi cuvinte în 
maurai ŞI în angley. 

Cel tânăr nu-şi putu stăpâni uimirea. 

— Nu credeam c-am să pot conversa cu 
cineva, aici! exclamă el. 

Vanna îi explică: 

— Sunt bibliotecara. În această calitate, sunt 
obligată să pot citi în principalele limbi ale lumii. 
Am văzut o mulțime de materiale fascinante 
despre ţara dumneavoastră, domnule. 

— Dar o vorbiţi excelent, fără nici un accent. 

Vanna zâmbi. Tânărul îi plăcea. 

— Am ascultat înregistrări şi exersez, citind 
cu voce tare. Cum altfel aş putea aprecia poeziile? 
Talence, îşi aminti ea. Una dintre familiile de vază 
ale Domeniului. Cum a ajuns aici, în Merica, 
având asemenea însoțitori? Abia aştept să vă 
ascult povestea, spuse ea. 

— În această privinţă, ar putea exista unele 
impedimente, onorată Vanna, o avertiză Mikli. 
Ceea ce vă putem spune este destul de puţin. Apoi 
1 se adresă Ronicăi, în unglish: Cred că acesta este 
momentul strategic pentru a ne despărți, draga 
mea. 

Chipul  Ronicăi îi  oglindea hotărârea 
nestrămutată. Încuviință şi se aruncă în brațele lui 
Iern, care o sărută pătimaş, după care se făcu 
nevăzută în pădure. 

Bibliotecara rămase descumpănită. 

— Ce înseamnă asta? 

—  Liniştiţi-vă, îi răspunse Mikli, uşor 
condescendent. Nu suntem arestaţi, nu-i aşa? Nu e 
obligatoriu să ne îndreptam cu toţii spre Dulua. 
Noi, cei rămaşi, asta avem de gând să facem şi-am 
fi încântați dacă ne-aţi însoţi. Ar fi de o importanţă 

capitală să ne conduceţi imediat la cel mai apropiat 
ofițer. 

Căutători de materiale  fisionabile? Dar 
atunci, cererea lor n-ar avea nici un sens. Vanna 
se bucură de răcoarea vântului. Îi observă pe 
străinii rămaşi, folosindu-și talentul pentru a le 
ghici gândurile. 

Mikli tăcea, impenetrabil. Terai încerca să-şi 
stăpânească furia, trăsăturile lui Wairoa 
înghețaseră, dar amândoi păreau a fi surprinşi de 
dispariția Ronicăi... La fel era şi Plik, care privea 
în jur, derutat. Iern fusese, se pare, prevenit (firesc, 
de vreme ce el şi fata erau, în mod evident, în 
relații apropiate) şi încerca să suporte despărțirea 
cu stoicism. Nu, oamenii aceştia nu erau uniți 
printr-o conspirație. 

Dar atunci, ce sunt? 

— Va trebui să dați explicații, îi avertiză 
Vanna. 

— Sântem conştienţi de acest lucru, îi 
răspunse Mikli. Ce-ar fi să pornim? 

Vanna o luă automat înainte, pe cărarea care 
ducea spre casă. Ceilalți o urmară, cu excepția lui 
Mikli care i se alătură. Acest lucru îi displăcu; 
volubilitatea mărunţelului o deranja. 

Spuse, aşadar, în angley: 

— Se pare că aceasta e limba pe care o 
vorbim cu toții. Ce-ar fi s-o folosim? 

— Pe Tanaroa! Chiar aşa, explodă Terai. Câte 
v-aş putea istorisi despre piticul ăsta ticălos şi 
trădător... 

— Ugşurel, amice, îl întrerupse Mikli. 
Cuvântul tău împotriva cuvântului meu... Ar fi 
ceva absolut inutil, până când gazdele noastre 
krasnayene nu ar întreprinde o mică anchetă. Dacă 
mă acuzi, te voi acuza şi eu de acelaşi lucru, şi asta 
ne-ar putea duce pe amândoi la moarte, amenință 
el. 

Vanna îşi umezi buzele uscate. 

— Îmi puteţi spune mie câte ceva. Poate că v- 
aş putea sfătui, dacă sunteţi nevinovaţi. Sunt o 
persoană influentă în Dulua. 

Era limpede că Mikli nu se aşteptase să 
întâlnească pe cineva ca ea şi sperase că va fi 
singurul care să poată purta discuţiile. Vanna se 
văzu nevoită să îi admire talentul pentru 
improvizație. 

— Nu e poveste foarte plăcută, doamnă. 
Implică multe informaţii cu caracter secret, oficial. 
Bănuiesc că dumneavoastră veţi fi interpretul 
spuselor noastre, la audiere, şi veţi afla astfel că 
ceea ce avem de spus diferă radical. Vă mulţumesc 
pentru generoasa dumnevoastră ofertă, dar cred c- 
ar fi mai bine ca noi toți să cugetăm profund 
înainte de a face orice fel de mărturisiri. Spre 
exemplu, Terai şi Wairoa, rosti el, privind peste 
umăr. Voi, mauraii, v-aţi infiltrat agenţi în toate 
cele Cinci Națiuni. Se întâmplă ca eu să cunosc 
identitatea unora dintre aceştia. Dacă aş divulga-o, 
soldaţii ar fi nevoiţi să ia măsuri, iar serviciul din 
care faceţi parte s-ar afla în dificultate. N-o voi 
face, din solidaritate profesională, atâta timp cât şi 
voi veţi face la fel. N-ar fi mai bine să lăsăm 
guvernele implicate să rezolve aceste probleme? 
Sper că nu v-am jignit, doamnă? adăugă el, 
întorcându-se din nou către Vanna. 

— Nu, deloc, îi răspunse ea cu voce 
molatecă. 

E firesc ca mauraii să îşi fi infiltrat oameni 
printre noi. Vor să fie siguri că nu nutrim aspirații 
aventuroase şi că geeanismul nu le va scăpa de 
sub control. 

— Cât despre voi, Iern şi Plik, n-ar fi în 
interesul vostru să dezvăluiți ceea ce credeți că aţi 
aflat, continuă Mikli. Dacă speraţi ca sălaşurile să 
vă ajute, pentru o eventuală repatriere... În schimb, 
onorată Vanna, lern v-ar putea spune multe lucruri 
care nu sunt secrete, despre viaţa sa în Domeniu şi 
despre recenta lovitură de palat, despre care aţi 

auzit, cu siguranţă. lar dacă-i promiteţi lui Plik 
ceva de băut, sunt convins că vă va desfăta cu un 
cântec sau două. Haideţi să fim prieteni cu toţii. 

Fiecare încuviinţă în felul său. Maurau 
şuşotiră ceva între ei, apoi tăcură. Iern îi povesti 
cum ajunsese aici şi îi istorisi, candid, despre 
experiențele sale anterioare. Vanna îi trecu cu 
vederea antigeeanismul; nu ştia mai mult, dar era 
capabil să înveţe şi, într-adevăr, suferise o 
nedreptate.  Geeanismul în sine nu conferă 
înţelepciune sau virtute. Ca o religie, în sensul 
strict al cuvântului, oferea celor credincioşi o sumă 
de mituri, expresii şi ritualuri. Aveau să treacă 
generaţii, poate chiar veacuri, până când avea să 
semnifice mai mult de atât pentru întreaga 
omenire. Forța Vieţii e milenară. 

Plik, lunganul acela ciudat, se oferi să-i cânte 
un cântec intitulat "Arta guvernării". Era însă un 
cântec sălbatic şi straniu, iar Vannei nu-i plăcu. 


„Iar cel ce s-a urcat pe tron 

Adus-a pacea în regat. 

Război nu va mai fi, 

De n-a fi vrerea lui, 

Credinţele ce-s calpe, el le-a sfărâmat. 

Și dacă prinţul, cel care ne-a mânat 

Pe drumuri nesfârşite de-ntuneric, nu mai e, 

E vremea ca în faţa soarelui cel nou să ne 
plecăm, 

Şi laude s-aducem stăpânirii pentru lumina ce 
ne-a dat. 

Ca spadele ivite de strămoşi din teacă, 

Cu vântul şuierând şi lupii hăulind, 

Fulgerele se întrec în strălucire, 

Acolo unde tunetul vesteşte-n patru zări 

Ceea ce-n vremuri vechi, doar vrăjitoarele 
Ursiră. 

lar gazda cea întunecată cheam-acum la arme 

Şi flăcări pe măguri se aprind, 

Căci vechea lege, strămoşească a fost 
proscrisă. 
Se va întoarce, aşadar, şi prinţul iar acasă!" 


Bors Liuvici Kharsov, maior în Cohorta Stelei 
Albastre şi magistrat al Prefecturii Dulua, îşi lăsă 
întreaga greutate pe spătarul scaunului, iar acesta 
scârțţâi sinistru. Privi spre cei aşezaţi pe laviţa din 
faţa mesei sale de lucru, îşi răsuci mustaţa stufoasă 
ŞI se juca o vreme cu epoleţii grei, înainte de a 
rosti, cu tristeţe în glas: 

— Ceea ce mi-aţi povestit nu se leagă şi nici 
una dintre istorisirile voastre nu pare a fi 
adevărata. 

— Domnule, îi replică Mikli Karst, v-am 
explicat atât cât mi-a permis datoria. Vă repet, îl 
duceam cu noi pe Talence Iern Ferlay spre casă, 
pentru a-i asigura azil politic, când aceşti maurai 
ne-au atacat. În decursul conflictului, ambele 
avioane s-au prăbuşit şi, de voie, de nevoie, a 
trebuit să ne unim, pentru a ne întoarce la 
civilizaţie. 

— Da, asta am înţeles. Dar de ce a fugit 
tovarăşa dumitale? 

Firişoare de praf pluteau în aerul statut al 
încăperii luminate de razele soarelui care răzbăteau 
prin geam. Lângă perete aşteptau patru paznici 
înarmaţi. 

— Însoţitoarea mea e o locuitoare a pădurii. E 
claustrofobă. S-a temut că vom fi închişi. 

— Ceea ce-mi spuneţi pare lipsit de sens, 
spuse Bors, îndreptându-şi atenţia spre Iern şi Plik. 
Ce-aveţi de adăugat? 

Vanna Uangovna le traduse întrebarea. 
Răspunsul Omului Clanurilor fu chiar mai scurt 
decât îl traduse ea. 

— Nici un comentariu, domnule. 

— Dar voi, cei din Federaţia Maurai? insistă 
Bors în unglish, ca şi până atunci. 

— Karst minte, izbucni Terai Lohannaso. 
Scuzaţi-mă, domnule, dar mai mult de-atât nu vă 
pot spune. Este un răufăcător, vinovat de o crimă 
atât de cumplită, încât sunt convins că autoritățile 
dumneavoastră ar aproba modul în care i-am 
urmărit. Dar nu vă pot oferi mai multe detalii. Pot 
vorbi doar în fața principalului reprezentant al 
Federaţiei. 

— Îi vom trimite vorbă, promise Bors, dar va 
trebui sa aveţi răbdare. În Krasnaya nu dispunem 
de un sistem de radio-comunicaţii avansat Sântem 
o ţară săracă şi nu ne putem permite piese 
electronice costisitoare; releele au un preţ 
prohibitiv, iar o reţea telefonică ar fi de negândit. 
Voi trimite mâine un curier. Puteţi trimite prin el o 
scrisoare, pe care voi dori însă să o citesc. Însă, în 
acest anotimp, gospodinul s-a retras pentru a se 
odihni, precum obişnuieşte. Curtea s-a închis, iar 
reprezentanţii şi ambasadorii se bucură, la rândul 
lor, de o vacanţă. Am auzit că ambasadoarei 
maurailor îi place să pescuiască în apele noastre 
sălbatice. Ar putea dura o săptămână, poate chiar 
mai mult, până când va fi găsită, iar apoi, va trebui 
să facă şi drumul până aici... 

— Pot aştepta, spuse uriaşul, vădit satisfăcut. 

Vannei i se păru ciudat că Mikli Karst, şi 
chiar lern, păreau şi ei mulţumiţi. Norrmenul 
anticipase probabil o posibilă amânare; era clar că 
era la curent cu legile şi tradiţiile Krasnayei. De 
când oare şi de ce? 

Bors 1 se adresă din nou lui Mikli. 

— Cel mai apropiat consulat al Uniunu se 
află în Jinya, nu departe de noi. Sau, dacă doriţi, vă 
puteți adresa ambasadei din Minyatonka. 

— Ce rost ar avea? răspunse Karst. Nici unii, 
nici alţii, nu m-ar recunoaşte. Aş putea, în schimb, 
să vă dau adresele unor persoane din Uniune şi de 
pe teritoriul Domeniului, astfel încât să le puteți 
scrie dumneavoastră personal. Răspunsurile vă vor 


364 


convinge că eu şi însoţitoarea mea ne aflam într-o 
misiune legitimă. 

— Ar dura enorm de mult timp. 

Karst zâmbi şi răspunse, imitând intonaţia lui 
Lohannaso: 

— Pot aştepta. 

Bors îşi îndreptă spinarea. 

— Cu toate acestea, se adresă el întregului 
grup, trebuie să recunoaşteți că ceea ce mi-aţi 
povestit nu m-a lămurit suficient. Nu vreau să vă 
Jignesc, dar aţi putea fi contrabandişti, bandiți sau 
chiar... vânători de uraniu... Sunt nevoit să vă rețin 
pe durata investigaţiilor; n-am de ales. 

—  Înţelegem perfect situaţia, domnule, 
răspunse Karst. Nu e nici o jignire. 

Vanna se juca deja de o bună bucată de vreme 
cu un gând. Hotărî să-i dea glas. 

— Onorate maior, spuse ea, aş vrea să vă cer 
o favoare. 

Acesta o privi surprins. 

— Ce doriţi, onorată doamnă? 

— Găzduiţi-i pe domnu din Federație şi pe... 
onorabilul Karst acolo unde credeți de cuviință. V- 
aş sugera să nu îi cazaţi în acelaşi loc, dar să o 
faceți în condiţii bune. Daţi-mi voie să îmi asum 
răspunderea pentru ceilalţi doi domni. Ştiţi că 
biblioteca dispune de camere de oaspeţi. Puteţi, 
dacă doriţi, să vă lăsaţi oamenii ca să-i păzească, 
dar mă îndoiesc că vă vor face probleme. 

Bors ridică uimit din sprâncene, răsucindu-şi 
mustaţa. Se ciocnise adesea de Vanna Uangovna, 
dar, la fel de des, cooperaseră minunat. 

— Îmi este îngăduit să aflu motivul cererii 
dumneavoastră, onorată doamnă? 

Răspunsul ei fu pe deplin sincer: 

— N-am mai avut niciodată oaspeţi din 
Yevropea. Am un milion de întrebări să le pun şi aş 
putea să aflu despre un milion de aspecte ale Geci. 

Grădina era largă şi frumoasă, dar nu semăna 
cu nici una dintre grădinile pe care le contemplase 
Jern până atunci. Nu văzu aici nici amestecul vesel 
de flori multicolore din Bourgoyn, nici straturile 
drepte şi masive din Brezh. Spaţiul, ce era limitat 
pe o latură de clădirea bibliotecii, iar pe celelalte 
trei de ziduri, era complicat aranjat, dar inspira 
simplitate. Zidurile erau din piatră şi lemn, fiecare 
element fiind cu grijă ales, astfel încât să 
contribuie la armonia întregului. În partea opusă 
clădirii masive se deschidea o poartă din fier forjat 
purtând simbolul Yin şi Yang, încununată de un 
crâng micuţ. Cărări pietruite şerpuiau printre 
porțiuni acoperite cu muşchi, trifoi şi alte ierburi. 
Ici şi colo se înălțau arbori crescuţi la întâmplare, 
în forme ciudate, dar plăcute vederii. Bazine de 
diferite forme şi dimensiuni adăposteau peştişori 
aurii şi nuferi. În diferite puncte, existau porţiuni 
cu nisip sau ţărână, greblate zilnic, în centrul 
cărora trona un bolovan, o stelă sau o sculptură 
abstractă. Apoi, pe neaşteptate, dădeai peste câte 
un strat de buruieni neplivite, haotice, ca o 
amintire a sălbăticiei; cu toate acestea, chiar şi 
buruienile se integrau în ansamblu. 

Îmbăiat, bărbierit, sătul şi îmbrăcat cu haine 
curate, lern se plimba alături de Vanna. Deşi 
stătuseră de vorbă până târziu în noapte, iar 
clopotele care chemau la îndeplinirea ritualurilor îl 
treziseră dis-de-dimineaţă, Iern se simţea odihnit. 
Era devreme încă; luaseră un mic dejun frugal, dar 
la fel de gustos precum cina din seara precedentă. 
Vanna se grăbise să îşi îndeplinească îndatoririle, 
pentru a-l putea întâlni. Plik dormea încă, răpus de 
vinul pe care un servitor scandalizat 1-l adusese în 
repetate rânduri, sub privirile compătimitoare ale 
Vannei. 

Pietrişul scrâşnea sub paşii lor. Zidurile îi 
apărau de vântul aprig care agita coroanele 

copacilor. Era o zi rece, dar însorită, şi nori albi, 
răzleţi, alergau bezmetici pe cer. 

Vorbeau despre el însuşi şi despre lumea sa. 
Dată fund vastitatea subiectului, nu-i fusese greu 
să ocolească acele subiecte pe care Ronica îl 
rugase să le treacă sub tăcere. Vanna recunoscu, în 
sfârşit, că venise rândul lui să o descoase. Chiar şi 
întrebările sale, îi spusese ea, zâmbind, aveau să îi 
mai dezvăluie câte ceva despre firea sa. Ajunseseră 
îndeajuns de apropiaţi pentru a putea discuta 
despre problemele personale. 

— Viaţa mea a fost liniştită, îi povesti ea. Ție 
ți s-ar putea părea chiar plictisitoare, dar pentru 
mine, ea a fost de o nemăsurată bogăţie. 

Iern o privi admirativ. Era scundă şi subțire, 
dar rochia largă, gri deschis nu-i ascundea supleţea 
şi delicatele rotunjimi feminine. Avea frunte înaltă 
şi ochi negri, migdalaţi, un nas cârn şi obraji 
rotunzi, iar buzele-i păreau a fi petale de flori. 
Pielea albă ca fildeşul avea riduri abia vizibile, iar 
în părul negru, prins în coadă pe ceafă şi 
atârnându-i până la jumătatea spatelui, începuseră 
să-i apară firişoare cărunte. Avea o voce prea 
blândă, dar asta, din cauză că vorbea despre sine 
însăşi. Entuziasmul ar fi făcut-o vibrantă şi 
puternică. 

— M-am născut în cohorta Aldan, ale cărei 
ținuturi se află mai spre nord. Tata era învăţător. 
Am crescut printre tăretori de lemne, ţapinari, 
vânători, puitori de capcane, pescari şi artizani. 
Ducând o astfel de viaţă, cei din Aldan nu prea ţin 
slugai şi nu consideră vreo muncă a fi înjositoare. 
A fost, fără îndoială, un avantaj pentru mine. 
Altfel, înclinația mea pentru studiu m-ar fi ferecat 
pentru totdeauna între cărți. Aşa însă, dorința mea 
de cunoaştere s-a împletit cu natura din jurul meu, 
trezindu-mi, de timpuriu, vocaţia geeană. 

— lartă-mă, te rog, o întrerupse Iern. Aş vrea 
să fiu sigur că înţeleg corect. Cohortă? Slugai? 

— Hmmm... Ca să-ți explic, ar trebui să îţi 
vorbesc puţin despre istorie. 

— Nu mă deranjează. Dimpotrivă. Te rog 
spune mai departe. 

„Cohortă" ar echivala, aproximativ, cu 
„regiment", deşi acest termen nu redă întru totul 
semnificația conceptului. Vezi tu, când strămoşii 
noştri au venit în Merica, mânaţi de necesităţi 
înspăimântătoare, a trebuit să lupte pentru a-şi croi 
drum. Pe de altă parte, organizarea de tip militar 
era esenţială în tot ceea ce făceau, o dată ajunşi 
într-o ţară necunoscută. Inclusiv, luptele pe care le 
duceau între ei. În fond, n-au venit cu toţii o dată şi 
nu se trăgeau toţi din acelaşi loc. Chiar şi un stoc 
de medicamente sau de combustibil pentru 
motoare putea deveni un motiv pentru o bătălie. 
Cele Cinci Națiuni s-au coalizat lent, iar războaiele 
dintre ele au continuat frecvent până în vremurile 
noastre. Regimentele au fost nucleul fiecărei 
societăți Mong. Un soldat se naşte într-o anume 
cohortă şi, foarte adesea, îşi ia o soţie tot din 
rândurile ei; atunci când se întâmplă altfel, soția îşi 
urmează bărbatul. Cohorta îşi are stema sa, 
onoarea şi tradiţiile aparte. Îşi trimite reprezentanţi 
în guvernul naţiunii căreia îi aparţine, dar, dacă, 
din anumite motive, hotărăşte să se supună unui alt 
guvern, al altei naţiuni, nu există probleme de 
ordin moral, nu e o trădare, căci regimentul este 
cel care decide încotro se cuvine a fi îndreptată 
loialitatea. Desigur, de-a lungul veacurilor, 
structura cohortelor a evoluat. În ziua de azi, deşi 
fiecare soldat urmează o instruire militară şi 
rămâne în rezervă, adevărații militari, cei de 
carieră, constituie o minoritate. Cei mai mulți 
dintre noi au alte profesiuni. Spre exemplu... aceea 
de bibliotecară, spuse Vanna, zâmbind. 

Iern se miră cât de puţine lucruri ştia. 

— Deci, sluga nu sunt membri ai 
cohortelor? deduse el. Vorbesc despre descendenţii 
vechii populaţii. Sunt proprietatea regimentului? 

— Nu, nu sunt sclavi, îi răspunse Vanna, 
trecând în defensivă. Începu să vorbească ceva mai 
repede. Istoria aceasta a început tot în vremea 
Migraţiilor. Agricultura, în întreaga câmpie, a fost 
abandonată după Vremea Morţii. Ogoarele au 
devenit păşuni. Soldaţii erau însă obişnuiţi cu viaţa 
nomadă. Era firesc ca ei să devină crescători de 
vite şi de cai, păstori peste turmele nomade. Şi 
totuşi, ei aveau nevoie de producţia celor 
sedentari, de la făină şi fructe la maşinării şi 
chimicale. Nu era oare normal, aşadar, ca 
regimentele să îşi asume sarcina protejării 
mericanilor supraviețuitori care trăiau în ţinuturile 
stăpânite de ele, cerându-le, în schimb, să 
muncească şi pentru ele? Da, fiecare slugai se 
naşte în slujba unei anume familii de soldați, de 
care rămâne legat, cât trăieşte. Dar el sau ea are 
drepturi garantate prin lege, împotriva abuzurilor, 
inclusiv dreptul de a apela direct la colonel. 
Familia de soldați răspunde de bunăstarea slugailor 
săi, iar încălcarea drepturilor lor se pedepsește. 
Puţini dintre slugai mai sunt, astăzi, legaţi de 
pământ, şi aceştia sunt cei care au ales această 
situație. Aminteşte-ţi, ei nu pot fi alungaţi. Cei mai 
mulți sunt liberi să îşi aleagă profesiunea dorită. 
Prin lege, singura lor obligație este saşi ţină 
stăpânii la curent cu ceea ce fac şi să plătească un 
impozit modest pe câştigurile realizate. Când 
vreunul dintre ei doreşte saşi schimbe domiciliul, i 
se acordă mai totdeauna permisiunea, şi stăpânul îl 
trimite în grija unor rude ale sale. Se obişnuieşte ca 
familile de soldaţi să se îngrijească de copiii 
slugailor, astfel încât cei mai promiţători să capete 
educaţia pe care o merită. Sentimentele dintre 
soldați şi slugai sunt eşalonate, în general, între 
toleranţă şi afecţiune profundă. Căsătoriile între ei 
sunt ilegale, dar cele neoficiale nu sunt rare, iar 
copiii recunoscuţi care provin în urma lor devin 
soldaţi. 

lern îşi aminti de scepticismul lui Plik cu o 
seară înainte, după ce Vanna încercase să-şi 
prezinte ţara drept paşnică şi binevoitoare. Mai 
târziu, încercase să îi tragă de limbă în legătură cu 
colectarea de materiale fisionabile. Categoric, ştia 
că există cineva care se ocupă de aşa ceva, părea 
chiar a şti ceva în plus, ceva înfiorător despre care 
nu voia să vorbească. Iern susținuse că nu ştia 
nimic: Ronica, Ronica... 

— Indiferent cine e cel care caută aşa ceva, el 
nu este, în mod necesar, un monstru, intervenise 
Plik. Cât de pură este Krasnaya? Cât de pură ar fi, 
dacă ar fi o putere mondială? Nici cât negru sub 
unghie, vă asigur. Puterea şi inocenţa sunt 
incompatibile. Sorbise o duşcă de vin, apoi 
continuase: N-am vrut să fiu grosolan, doamnă. 
Sunteţi sinceră. Dumneavoastră credeţi însă că 
omenirea are potenţialul necesar pentru a deveni 
morală şi a alunga dezordinea şi, ca urmare, de a 
transcende dincolo de sine, în vreme ce eu 
consider acest lucru drept o nouă versiune a ereziei 
pelagiene. 

Când bea, Plik devenea un maestru al 
cuvintelor obscure. 

Iar acum, Iern se gândea: Aproape toți cei pe 
care i-am întâlnit au acceptat, de voie, de nevoie, 
condiţiile în care trebuie să trăiască şi s-au 
străduit să se bucure, în ce fel au putut, de viaţa pe 
care o duceau. Cine ar putea fi atât de lipsit de 
delicateţe, încât să o şocheze pe această atât de 
drăguță academiciană, cu istorisiri sordide şi 
pline de brutalitate? Și ce rost ar avea? 

Ea păru a-i simţi reținerea, căci îi atinse, 
diafan, mâna, şi tonul ei deveni de două ori mai 
serlos: 

— Te rog să nu crezi c-am fi barbari ori că 
strămoşii noştri ar fi fost sălbatici. Împrejurările de 
atunci îi sileau să fie duri, dar nu cred că s-a 
întâmplat vreodată ca ei să devasteze sau să ucidă 
de bună voie. lar cunoaşterea, ştiinţa aflată în cărţi, 

era sacră pentru ei. În cărţile aflate la oblâncul şeii, 
fiecare soldat ducea cu sine o părticică din 
civilizaţie. Această atitudine s-a păstrat. 

Tăcu. Merseră tăcuţi, vreme de un minut sau 
două, în lumina albă a dimineţii, până când ea 
izbucni într-un râs asemeni unui tril de 
privighetoare. 

— Oktai, cum am ajuns să vorbesc! exclamă 
ea. Uit mereu că nu mă aflu la catedră, ţinând 
prelegeri acoliților mei. 

— Nu m-aţi plictisit deloc, o asigură Iern. 
Dar, lăsând la o parte această digresiune, n-aţi vrea 
să-mi spuneți mai multe despre dumneavoastră? 

— Ce-ar fi să ne odihnim puţin? 

Îi arătă o bancă de piatră, aşezată în faţa unui 
cerc având şapte metri diametru, limitat de pietre, 
cărora eroziunea le dăduse forme unice, fiecare 
dintre ele putând constitui un obiect de contemplat, 
până când reuşeai să îi apreciezi frumuseţea aparte. 
Suprafaţa cercului era acoperită de nisip alb. 
Aşezate conform unui model atât de subtil, încât 
păreau a fi împrăştiate la întâmplare, se aflau o 
serie de scoici de forme şi dimensiuni diferite. 
Chiar în centrul cercului se înălța o excrescenţă de 
coral, înaltă de un stat de om. 

Vanna se aşeză şi aruncă o privire spre reciful 
rozaliu. Nu are de ce să fie obosită, realiză Iern. 
Poate că vrea să... Ce anume? Să-şi extragă 
puterea din această privelişte? Calmul? Se întrebă 
dacă femeia aceasta văzuse vreodată oceanul. 

Se aşeză lângă ea şi simţi că piatra era 
călduţă, de la razele soarelui. Și asta face parte din 
conştiinţa ei? Un gând ireverenţios: Revelaţie prin 
intermediul feselor. Apoi: De ce nu? Pentru ea, din 
câte mi-am dat seama până acum, fiecare parte a 
unei fiinţe vii işi are demnitatea sa. Misterul său. 

— Spuneaţi că, atunci când erați copilă, 
doreaţi să deveniți preoteasă, zise el. 

Privirea ei rămase aţintită asupra coralului, 
dar zâmbetul îi lumină din nou chipul. 

— Nu, nu. „Preoteasă" e un cuvânt nepotrivit 
— la fel de nepotrivit ca şi practicile 
cvasibisericeşti, ritualurile şi costumele, întreaga 
organizare pe care geeanismul şi-a dezvoltat-o de- 
a lungul secolelor. Toate acestea pot constitui doar 
un sprijin. Geeanismul nu e o religie, ci o filosofie 
şi un mod de viaţă şi nu intră în contradicție cu 
nici una dintre religiile pe care le cunosc. Nu are 
nimic ecleziastic. E drept, există o comunicare 
între cei asemeni mie, iar în problemele grave e 
preferabil să cerem sfatul Marelui Centru, ceea ce 
eu îi sfătuiesc şi pe discipolii mei să facă. Dar nu 
suntem niciodată chemaţi la ordine. A îngrădi 
libertatea cugetului ar însemna să îngrădeşti o 
modalitate de expresie a Forţei Vieţii. 

Un fior îndurerat îi marcă, vreme de-o clipă, 
trăsăturile. De ce îşi aminteşte oare? De o criză 
recentă? Lui Iern, întrebarea aceasta îi evoca prea 
multe. 

— lar aţi făcut o digresiune, se grăbi el să o 
provoace. 

De data aceasta, zâmbetul ei fu şi mai larg. 

— Te-am avertizat că aşa va fi! Oftă. 
Autobiografia mea e destul de sumară, prietene. O 
cohortă e întotdeauna bucuroasă să aibă în rândul 
el un nou ucheny, ca învăţător, maestru de 
ceremonii sau om de ştiinţă. Faptul că, printr-o 
şansă, am reuşit să devin şi prorochina — adeptă, 
clarvăzătoare... nu cunosc termenul adecvat din 
angley — a fost o onoare deosebită pentru cohorta 
mea. Aşa se face că mi-am continuat studiile, 
vreme de încă zece ani, tocmai la Chai Ka-Go, în 
Yuan. Tăcu o vreme, după care continuă, încet: În 
sfârşit, m-am întors în Krasnaya, dar, vreme de 
încă un an, am trăit retrasă la vechiul puț de mină 
din l-ping, acea rană veşnic nevindecată a 
pământului. Sihăstria m-a ajutat să înţeleg cum şi 
de ce Forţa Vieţii hărăzeşte uneori durere, 
distrugere şi coşmaruri: e doar o altă cale de a se 
descoperi pe sine... Apoi, la cererea mea, am venit 

aici, în Dulua. În calitate de ucheny, am folosit 
intens biblioteca şi, în cele din urmă, i-am urmat 
fostului bibliotecar, când acesta a plecat în ultima 
călătorie. Aceasta e munca mea de bază, dar sunt şi 
învățătoare, şi consilier şi mă bucur de dragostea 
copiilor mai mici. S-ar putea să ţi se pară puţin, 
Iern, dar, să ştii, pentru mine se apropie de 
desăvârşire. 

Glasul ei, care devenise doar o şoaptă, se 
stinse, şi ea continuă să privească ţintă spre coral, 
de parc-ar fi fost hipnotizată. Iern bănuia că ea 
avea o fire mult mai deschisă decât pretindea, cu 
modestie. Nu fiindcă ar fi sperat să o seducă — deja 
o plăcea enorm — dar ar fi dorit să o cunoască mai 
bine, să treacă dincolo de prăpastia credinţei 
diferite care îi despărțea. 

— Nu, îndrăzni el să spună. Nu mi-ai spus 
cine eşti cu adevărat, nu-i aşa? Ea se înfiora. O 
boare de vânt îi aduse o şuviţă de păr peste ochi. E 
drept, sunt un străin. Dacă încerc să pătrund cu 
forța în intimitatea ta, spune-mi, şi-am să mă 
retrag. 

— Nu, îi răspunse ea.„Intimitatea" e pentru 
noi un concept mai neînsemnat decât bănuiesc că 
este printre ai tăi şi, cu siguranţă, infim, faţă de 
obsesia pentru intimitate a nord-vesticilor. Noi ne 
străduim doar să respectam limitele bunei-cuviinţe. 
Oftă, din nou. Ce-ar mai fi de spus, Iern? Bănuiesc 
că te întrebi de ce nu m-am căsătorit. Aveam de 
gând să o fac în Chai Ka-Go. Înainte de a mă 
hotărî însă, am intrat în Casa Revelaţiei, nu în 
calitate de pelerin sau pentru a mă ruga, ci ca un 
discipol... Am trăit acolo o experienţă care m-a 
transformat într-o prorochina. Şi el era tot un 
discipol, dar, pentru anumite femei, Pătrunderea şi 
Puterea sunt mai puternice decât pentru orice 
bărbat, iar el n-a îndrăznit să se însoare cu o astfel 
de... Să nu-ţi pară rău pentru mine. Ţi-am spus, 
viaţa mea e infinit mai bogată întru Geea şi trăind 
iubirea pentru toate fiinţele vii pe care le întâlnesc. 

Puterea, remarcă el. Am auzit că adepţii cei 
mai de frunte pot citi gândurile, pot umbla în 
văzduh, prevăd viitorul şi trezesc morţii. Să fie 
doar o superstiție? Ştiu şi eu cât de mult contează 
antrenamentul şi concentrarea. N-aş fi devenit 
niciodată un Călăreț al Furtunii şi n-aş fi fost în 
stare să sar cu paraşuta din Ostrovul Ceresc, dacă 
bătrânul sergent Galvain nu ne-ar fi frecat fără 
milă atunci când eram cadeti. Cât l-am urât, 
atunci. Vanna nu îşi forțează discipolii în 
asemenea hal. De fapt, ea îi călăuzeşte doar, le 
deschide porțile... 

— Putere psihică, rosti el cu glas tare, fără să- 
şi dea seama. Sau măcar disciplină totală şi 
concentrare maximă. Da, cred că este 
înspăimântător. Toate acestea îi inspiră pe fanatici, 
dar îmi dau seama cât de mult îi înspăimântă pe 
oamenii de rând care sunt nevoiţi să le trăiască. 

Vanna întoarse capul şi îl privi, rănită de 
cuvintele lui. 

— Cum? Iern, eu nu sunt fanatică, nu-i aşa? 
Ți-am negat cumva dreptul la propriile tale opinii 
şi la exprimarea lor ori vreun alt drept? 

— Nu, nu tu, se grăbi el să spună. Şi 
presupun că puțini dintre tovarăşi tăi, 
clarvăzătorii, ar face-o. Sunteţi prea ocupați cu 
căutarea iluminării. Într-un fel, sunteți nişte sfinți. 
Spre deosebire de noi, aerogenii, care suntem 
priviți ca atare de mulți dintre supuşii noştri. Dar 
cei pe care i-ai învățat, care n-au reuşit să ajungă la 
fel de departe ca şi tine, poate că ei nu se simt la 
fel de în siguranţă. Poate că ei cred că au datoria 
de a impune credinţa în Forţa Vieţii, care, altfel, ar 
putea să piară. 

— lern, 1 se adresă ea cu un ton mai blând 
decât oricând, nu tu vorbeşti acum, ci amărăciunea 
din sufletul tău. Sunt cu sufletul alături de tine. Ai 
suferit şi ai pierdut îţi vezi întreaga civilizaţie cum 
începe să se scufunde, deşi, da, la vremea ei, a 
slujit omenirea cum nu se putea mai bine. Nu 

încerc să justific în vreun fel suferinţele care ţi-au 
fost impuse. Forța Vieții este ŞI 
Heautontimoroumenos, Cel De Sine Torturat. Nu 
pot să-ţi spun decât că aşa merg lucrurile şi să sper 
că vei ajunge să le accepţi ca atare. 

Resentimentele lui Iern izbucniră. 

— Să accept toate acestea ca pe un dat 
inevitabil? Nu cred că a fost vorba de aşa ceva. 

Ea îşi păstră tonul plin de blândeţe, didactic şi 
consolator, totodată. 

—  Geeanismul, care este un sinonim al 
înțelepciunii, se răspândeşte în întreaga lume. De 
ce n-ar fi aşa? Ce-i atât de înspăimântător în pace, 
iubire, unirea sufletului şi trupului uman cu 
unicitatea oricărei vieţi, cu unicitatea fiinţei? 

Jern împrumută ideile comentariilor pe care le 
citise acasă. 

— Răspândirea aceasta se datorează oare 
mişcării universului sau subvenţiilor grase date 
mişcării de guvernele Mong? Clasele conducătoare 
de dincolo de ocean sunt adesea favorabile 
geeanismului. Supuşii lor sunt nemulțumiți, dar 
geeanismul îi îndeamnă la supunere; libertatea şi 
drepturile tradiționale n-au nici o importanţă, ci 
doar retragerea în sine. De asemenea, geeanismul 
poate fi de folos şi pentru înlăturarea unor rivali 
incomozi, după cum mi-a fost dat să aflu pe 
propria-mi piele. 

Vanna tăcu o vreme, contemplând norii care 
alergau, urmaţi de propriile lor umbre, după care 
spuse cu şi mai multă căldură: 

— Iern, tu eşti un fluture... Nu, un şoim ce se 
zbate, însângerat, neputând să treacă dincolo de 
sticla ferestrei. Dac-ai putea s-o dai la o parte, ai 
afla că dincolo de ea nu se află doar o imagine, ci 
viitorul cel adevărat şi propria ta libertate. Haide 
să schimbăm subiectul, îl îndemnă ea, apucându-i 
mâna. Avem atâtea comori a ne dărui unul altuia. 

El înghiți în sec. 

— Îţi mulţumesc. Haide să vorbim despre 
altceva. 

lăr în sinea sa, îşi spuse: Naţiunile Mong se 
destramă. Dar spiritul războinic a supravieţuit, 
preschimbându-se într-un spirit misionar. O privi 
pe femeia ce-i stătea alături. În ochii ei nu se putea 
citi decât compasiune şi grijă, nicidecum 
înfrângere. E o adevărată fiică de soldaţi. 

După patru zile, Terai de-abia reuşea să îşi 
mai stăpânească furia, iar Wairoa începuse să dea 
semne de neliniște. 

De vină nu erau condiţiile în care fuseseră 
închişi. Împărţeau o colibă de slugai, simplu, dar 
adecvat mobilată. Mâncarea şi băutura ce le erau 
aduse erau bune: legumele şi carnea nu erau gătite 
cu mari diferenţe faţă de bucătăria awaiiană, iar 
ceaiul de plante şi berea se găseau din belşug. 
Paznicii înarmaţi de la uşă erau vigilenţi, dar 
simpatici, şi abia aşteptau să îşi etaleze 
cunoştinţele de unglish. În fiecare zi, sub pază 
dublată, li se îngăduia să petreacă o oră sau două 
în aer liber; de obicei, în acest timp, jucau handbal 
cu soldaţii care nu erau de serviciu. Pentru a nu se 
plictisi în restul timpului, li se dăduseră cărți de 
Joc, o tablă şi piesele aferente de şah, un set de go 
şi orice cărți ar fi dorit. Erau asiguraţi în fiecare zi 
că ambasadoarea maurailor avea să sosească destul 
de curând, pentru a le negocia eliberarea. 

— Problema noastră e ticălosul de Mikli, 
mârâise Terai ceva mai devreme. 

Wairoa încuviinţă din cap. 

— În biroul maiorului, era încordat, dar plin 
de încredere în sine. L-am simțit. Din nefericire, 
nu subvocalizează, iar limbajul trupului său e 
sumar şi incoerent. N-am idee ce anume gândeşte. 

— Are un plan, răbufni Terai. N-a trimis-o la 
plimbare pe Ronica numai ca s-o despartă de 
iubitul ei! Într-un asemenea caz, ea i-ar fi rupt 
urechile. Unde-o fi dispărut fata? 

— S-o fi dus să contacteze vreun agent de-al 
norrmenilor ori să ceară ajutor? 

— Ce fel de ajutor? Poate c-a trimis un mesaj 
prin filiera yuaneză pe care bănuim că o au 
norrmenii, dar un raid de salvare ar fi imposibil. 

Wairoa se sprijini cu coatele de pervazul unei 
ferestre şi privi afară, în noaptea ploioasă. 

— Poate că şi-a propus să ne reducă la tăcere, 
sugeră el. 

— Deocamdată, a reuşit să o facă, îi atrase 
atenţia Terai. 

Se ridică de pe scaun şi făcu vreo câţiva paşi 
pe pământul bătătorit ce ţinea loc de pardoseală, 
simțind, cu tălpile goale, răcoarea. 

Wairoa îl urmări din priviri. 

— Nu reuşesc să înţeleg de ce şi cum a făcut- 
o. Ştiu că, uneori, sunt naiv în ceea ce priveşte 
fiinţele umane şi, mai ales, în ceea ce-i priveşte pe 
mongi. Dar de ce nu dăm în vileag faptul că 
norrmenii sunt cei care colectează materiale 
fisionabile? Le-am putea spune unde anume să 
caute dovada: în fundul lacului. 

— N-ai auzit ce-a spus? A ameninţat că va 
riposta. Ne va compromite întreaga reţea de 
spionaj din Cele Cinci Națiuni, dezvăluind ceea ce 
ştie, şi ar putea şti o sumedenie de lucruri. Uniunea 
se află de secole în interacțiune cu mongii; are 
probabil o reţea vastă de agenţi care au, printre 
îndatoriri, şi aceea de a-i depista pe oamenii noştri. 
În mod sigur, Mikli a mai operat aici, în zonă, 
având în vedere cât de bine cunoaşte realitățile 
locului. Remiză. Iern va tăcea, zâmbi Terai. Nu va 
scoate un cuvânt, de teamă să nu o bage pe iubita 
sa Ronica în bucluc. lar Plik va face ceea ce-i va 
spune lern. 

— Eşti sigur că din partea lui Mikli nu e 
vorba doar de o cacialma? 

— Nu, dar nu-mi pot permite să risc câtă 
vreme mai exista şi alte alternative. În orice caz, 
nu pot să prevăd care va fi reacția mongilor la 
aceste informaţii, nici cea a Domeniului, când se 
va afla, căci se va afla, fu sigur. Nu ştiu nici măcar 
în ce fel va reacţiona Federaţia noastră! S-ar putea 
să ne trezim vinovaţi de o catastrofă globală. 
Primejdia cea mare vine, cred, din partea Uniunii. 
Ce vor întreprinde o dată ce secretul lor va fi 
cunoscut? Conspiratorii aceia au pregătit, cu 
siguranţă, şi planuri de rezervă pentru o astfel de 
eventualitate. Şi-apoi... Ronica susţine că nu 
construiesc arme nucleare, iar ea îmi pare a fi 
onestă şi sinceră. Dar cum putem fi siguri de asta? 
în cel mai bun caz, ne-am trezi implicați într-un 
război pe care nu-l dorim şi de care nu va fi, poate, 
nevoie, dacă ştim cum să ne comportam acum. 

Terai luă pipa şi tutunul de pe o măsuţă. Pipa 
era făcută dintr-un ştiulete de porumb, căci pe-a sa 
şi-o pierduse când avionul se prăbuşise. Îi era dor 
de ea şi spera că, în curând, avea să se întoarcă 
acasă la colecţia sa. Și la Elena, la copii, la 
căminul nostru, la prieteni, la pământurile şi 
marea noastră... Cât de departe îmi par a fi în 
astă-seară! Da, continuă Terai. Amenințarea lui 
Mikli mă determină să tac în aceeaşi măsură în 
care m-ar determina orice ameninţare la adresa 
colegilor noştri. N-am nici o îndoială că ticălosul 
tocmai pe asta se bazează. Dar, la naiba, ăsta e 
raționamentul cel just! E mult mai bine să 
informăm doar guvernul nostru, lăsându-l apoi să 
studieze problema şi să decidă ce e de făcut. 

— Şi cum ai de gând să transmiți 
informaţiile? 

— Îi voi spune totul ambasadoarei, de îndată 
ce va sosi, dacă o voi putea face într-un loc sigur. 
Dacă nu, îi voi da de înţeles că este absolut necesar 
să facă totul pentru a ne elibera şi a ne duce la... 

Cred că sediul Inspectoratului din Vittohrya este 
locul cel mai potrivit. Cu siguranţă, va reuşi să 
obţină acest lucru. Nu suntem suspectaţi de nimic 
într-atât de grav, încât un magistrat local sau chiar 
gospodinul să rişte declanşarea unui conflict cu 
Federaţia, din pricina noastră. 

— Mikli ţi-a anticipat, cu siguranţă, intenţiile, 
spuse Wairoa. 

Terai îndesă tutunul mai tare decât ar fi fost 
cazul. 

— Da, probabil. Şi totuşi, fiului de căţea nici 
că-i pasă... În caz extrem, va trebui să le dezvăluim 
totul mongilor... 

Spre sfârşitul după-amiezii celei de-a patra 
zile, trupele yuaneze îşi făcură intrarea în Dulua. 
În fruntea lor, alături de comandant, călărea 
Ronica Birken. 


O ploaie mocănească biciuia zidurile şi 
acoperișurile caselor, caldarâmul străzilor, făcând 
ca aerul să pară şi mai rece. Mulțimea de gură- 
cască fusese  împrăştiată de către vremea 
potrivnică, vocile curioşilor se transformaseră într- 
un murmur nedefinit, îndată ce călăreți îndesaţi, 
cu chipuri asiatice şi uniforme verzi, îi înconjurară 
pe Terai şi Wairoa, astfel încât cei doi nu mai 
văzură nici un chip cunoscut. 

Cu excepţia lui Mikli. Cu braţele încrucişate 
şi picioarele depărtate, privea în sus spre cei doi, 
rânjind triumfător. 

— Căluşurile şi sforile cu care aţi fost legaţi 
vă vor fi scoase după ce ne vom fi îndepărtat de 
oraş, dacă vă veți purta aşa cum se cuvine, le spuse 
el, în maurai. Cu toate acestea, adăugă el, ridicând 
degetul arătător, fiecare dintre voi va fi dat în grija 
a patru puşcaşi care au ordin să vă ucidă dacă veţi 
pronunţa fie şi numai un singur cuvânt ori îl veți 
scrie, sau veţi da semne că aţi avea de gând să o 
faceţi. Sunt oameni aleşi cu grijă, şi li s-a spus că 

sunteţi dintre vânătorii de uraniu pe care îi căutau. 
Aţi putea avea radiotransmiţătoare implantate în 
trup şi, dac-aţi vorbi, v-aţi putea avertiza 
complicii, dacă aţi avea ocazia să o faceţi. Toată 
lumea ştie că mauraii dispun de asemenea 
şmecherii tehnice şi, din fericire, mongii nu ştiu 
cât de departe poate merge miniaturizarea. Aşa că 
nu scoateţi o vorbă; vă repet ce v-am spus atunci 
când v-am scos din casă: nici o vorbă sau veţi 
muri. Ceea ce, la urma urmei, nu m-ar deranja. 
Încă o dată, îi datoraţi viața Ronicăi. Ea a insistat. 
Vă asigur însă că ar fi fost mai simplu să vă 
împuşc, am fi avut mai puţină durere de cap... Abia 
aştept să stăm de vorbă, ceva mai târziu, în alte 
condiţii. Îşi dădu capul pe spate şi începu să râdă 
cu hohotele lui stridente. Iertaţi-mă că nu mă pot 
abţine să nu mă bucur în asemenea măsură. A fost 
într-adevăr, o treabă încurcată, căci prea mulţi 
factori mi-ar fi putut da planurile peste cap. Dacă 
veţi colabora, veţi fi trataţi rezonabil. Relaxaţi-vă 
ŞI bucuraţi-vă. 

Se îndepărtă. Soldaţii yuanezi îi făcură loc, 
apoi îi înconjurară din nou pe cei doi, într-un cerc 
de priviri încărcate de ură. 

Manifestarea publică a afecțiunii era 
considerată o dovadă de proastă creştere prin 
părțile acestea. Aşa se face că Iern şi Ronica se 
mulţumeau să se ţină de mână şi să se privească 
adânc în ochi. Ea avea părul ud, iar pieptul plin i 
se ridica şi cobora în ritmul respirației precipitate. 
Plik îi privea încântat, sorbind din vreme în vreme 
din sticla pe care avusese inspiraţia să o ia cu sine 
atunci când fusese chemat. 

— Zhesu, e minunat! rosti Iern, răsuflând 
adânc. 

— Aşteaptă până când vom fi singuri şi-am 
să-ţi arăt ce anume e minunat, îi şopti ea. 

— Mi-a fost teamă pentru tine. 

— ŞI mie, pentru tine, îi răspunse ea cu voce 
răguşită. Cum a fost? 

— Perfect, cu excepția grijilor pe care mi le- 
am făcut. O inițiată din partea locului mi-a slujit 
drept călăuză şi mi-a demonstrat că şi geeanii pot 
fi oameni de treabă. Am avut discuţii fascinante, şi 
ea mi-a arătat o parte din influenţa pe care o are 
asupra animalelor, a copiilor... Dar tu? Tu ce-ai 
făcut? 

— Mi-am făcut meseria, îndeplinind, în mare, 
ordinele lui Mikli despre care ţi-am povestit. Am 
trecut granița, am găsit o bază militară yuaneză sau 
un post de jandarmi, sau cum se va fi numind... 
Am făcut destul tărăboi, astfel încât, la un moment 
dat, au consimţit să-mi facă legătura prin radio cu 
un înalt ofițer din Chai Ka-Go; acesta a reuşit să 
găsească pe cineva care ştia ce însemnau cuvintele 
transmise de Mikli, după care, în sfârşit, am avut 
parte de mişcare. Ohoo, şi încă ce mişcare! Nu m- 
au întrebat decât de numele lui Mikli, de locul în 
care se afla, şi dacă voia să scape de acolo. 
Mesajele au început să zboare în ambele sensuri, s- 
a constituit acest detaşament şi azi-dimineaţă am 
pornit încoace, călare. Ai observat cât de osteniţi 
sunt caii, nu-i aşa? Sărmanele animale, sper că n- 
au să se îmbolnăvească, stând, în ploaia asta 
îngheţată. Mă rog, de cum am intrat în oraş, 
noyonul i-a cerut colonelului de-aici să ne ducă la 
Mikli, iar, din acel moment, Mikli a preluat 
conducerea. Am reuşit să-l conving să nu-i împuşte 
pe loc pe Terai şi Wairoa. 

— Cum de-ai reuşit una ca asta? Se vede de 
la o poştă că-i vrea morţi. 

— l-am spus că cei doi mi-au devenit 
prieteni; există ceva ce se cheamă onoarea unui 
sălaş, şi-ar fi însemnat să o întinez pe cea a 
Lupilor, dacă îl lăsam să-şi facă mendrele. I-am 
spus că, dacă îndrăznea să nu mă asculte, aveam 
să-l întâlnesc între patru ochi cât de curând, şi- 
aveam să-l bat până ce-aveam să-l omor. A înţeles 
că vorbeam serios. 

— ŞI ce urmează acum? 


381 


— Nu ştiu exact, dar, cu siguranță, vom 
ajunge acasă, în Uniune. Abia aştept să îți arăt 
ținuturile mele natale. 

Și eu abia aştept să aflu că voi, cei de-acolo, 
nu Sunteţi monştri, îi trecu lui prin minte. 

...Cât timp Orluk Zanovici Boktan se aflase în 
Dulua, comandând detaşamentul care căutase 
zadarnic urmele vânătorilor de uraniu, şi mai 
târziu, când îndeplinise felurite alte misiuni de mai 
scurta durată în acest ţinut, ajunsese să se înţeleagă 
bine cu Vanna Uangovna. Diferenţele dintre ei 
făceau ca întâlnirile lor să fie stimulatoare; el îi 
respecta inteligenţa şi puterea, în vreme ce ea 
descoperise în noyon un om cu inimă bună. 

Acum, ea stătea în ploaia măruntă, ascultând 
ceea ce îi spunea Orluk lui Bors Kharsov: 

— Nu, domnule, îmi pare rău, dar nu vă pot 
spune mai mult. De fapt, mai mult de atât nici nu 
ştiu. Ordinele mele îmi cereau să obțin eliberarea 
lui Karst şi să îi duc pe ceilalți la bază, vu sau 
morți, după cum avea să îmi spună el şi după cum 
aveam să cred eu de cuviinţă. Cei doi pe care i-am 
legat sunt suspectaţi a fi vânători de uraniu şi, deci, 
anchetarea lor trebuie să se facă fără întârziere. 

— Maurail... Negustori de moarte... Nu-mi 
vine să cred, interveni Vanna Uangovna. 

— Ar putea fi o parte a unui nucleu de 
conspiratori, acționând pe cont propriu, fu de 
părere Orluk, care se gândise la asta tot timpul cât 
călărise încoace. Federaţia e un amestec la fel de 
pestrit precum Cele Cinci Națiuni şi se întinde în 
întreaga Oceanie. Sau ar putea aparține unui 
sindicat internațional al crimei, având membri 
pretutindeni. Sau poate că... Însuşi guvernul 
maurai a ajuns la concluzia că înaintaşii au greşit, 
îngropând toate materialele explozibile găsite, şi s- 
a gândit că ar avea nevoie de aşa ceva acum, când 
noi ameninţări răsar la tot pasul. 

— Cu toate astea... insistă Vanna, apoi se 
opri, tremurând, privind la străinii înarmaţi care o 

înconjurau. 

— Mie mi se pare că şi norrmenii au un 
amestec în toată afacerea, spuse Bors pe un ton 
plin de neîncredere. 

Orluk încuviință. 

— Ştiu. Dar mai e nevoie oare să-i privim ca 
pe nişte duşmani? De îndată ce au aflat ceva, au 
avertizat eşaloanele noastre superioare, fiindcă noi 
suntem în măsură să acţionăm rapid... Ei bine... 
Adevărul este că, în ultimii ani, am văzut o 
mulțime de norrmeni intrând în birourile unor 
importanţi ofiţeri yuanezi... 

Tăcu brusc, căci nu voia să dezvăluie mai 
mult decât era nevoie. 

— Şi eu ce-am să-i spun ambasadoarei 
maurai, atunci când va ajunge aici? se întrebă 
Bors. 

— N-o supăraţi dacă nu e nevoie, îl sfătui 
Orluk. Explicaţi-i că aceşti doi compatrioți ai săi, 
dacă într-adevăr îi sunt compatrioți, au fost 
extrădaţi în urma unor acuzaţii grave. Spuneţi-i că 
n-aţi avut de ales, că a trebuit să îi predaţi şi că o 
sfătuiți să acționeze pe cale diplomatică pentru a 
afla amănunte. 

Noyonul avea în mână o cravaşa. Şi-o izbi, cu 
un sunet sec, de vipuşca pantalonilor şi spuse: 

— E timpul să plecăm! 

Bors împături hârtiile ce-i fuseseră înmânate, 
ca dovadă că nu avusese de ales. 

— Nu doriţi să vă odihniţi puţin, domnule? 
întrebă el, aşa cum îi cereau regulile bunei- 
cuviinţe. 

— Îmi pare rău, domnule, regret, dar e 
imposibil. 

Se înclinară amândoi, se salutară, apoi Bors 
plecă. 

Orluk se întoarse şi el, pregătindu-se de 
plecare, dar Vanna îl apucă de mânecă. Inimă îi 
zvâcnea, înspăimântată. 

— Tu ce crezi, de fapt? 

— Poftim? zise el, clipind surprins. 

— Despre toate astea. Ce e dincolo de toate 
astea? Simt... mai mult decât o prevestire... simt 
răul... 

Făcu o sforţare pentru a rosti ultimul cuvânt. 
Era dintre cele pe care un geean adevărat nu le-ar 
fi rostit decât în cazuri extreme. 

Trăsăturile tăbăcite ale lui Orluk se strâmbară, 
vădind stânjeneala. 

— Ce vreţi să spuneţi, onorată doamnă? 

— Nici eu nu ştiu exact. Totul e atât de 
neaşteptat. Şi totuşi, previzibil... Forțe 
înspăimântătoare care se dezlănțuie, alianțe 
nefireşti peste tot, minciuni şi secrete, numai 
minciuni şi secrete... Orluk, bate vântul dinspre 
viitor şi miroase a război. Nu doar câteva bătălii şi 
apoi un tratat de pace, ci război, violenţă şi ceva 
mai rău decât violenţa, menite să doboare lumea. 
Ce-mi poţi spune? Ce ne rămâne de făcut? 

Erau oare ceaţă condensată picăturile acelea 
din barba sa ori stropi de sudoare? Ea îl văzu cum 
încerca să-şi păstreze cumpătul. 

— Onorată doamnă, îi spuse, ştiu prea puţine 
în afară de ceea ce am spus. Se întâmplă ceva 
foarte rău, dar totul se desfăşoară încă în beznă. Îşi 
îndreptă umerii încovoiaţi vreme de o clipă. Fie 
ce-o fi, fie chiar şi demonii din iad, sper că-mi voi 
face datoria, indiferent pe cine va trebui să 
înfrunt... Trebuie să plec. 

— Mai stai o clipă, îl rugă ea, dusă de valul 
care o purta spre Unicitate chiar şi-n aceste 
momente când vântul venit dinspre viitor o 
sfâşiase, împrăştiind-o în cele patru zări. Am un 
frate care e militar. Şi nu suntem oare cu toţii 
rezervişti, toţi soldați? Dacă se va întâmpla ceva ce 
va trezi spaimele pe care le purtăm cu toţii în 
măduva oaselor, amintindu-ne de Vremea Morţii, 
dacă va trebui să luptăm, ştii cât de dezorientaţi 
vor fi oamenii. Prezenţa unei prorochina în 

mijlocul lor i-ar ajuta să-şi recapete moralul. Să-ţi 
aduci aminte de mine. 

— Onorată doamnă! exclamă el, copleşit. 

Ea îi zâmbi, fiindcă acum, când reuşise să dea 
glas spaimelor sale, calmul îi revenea încet, o dată 
cu hotărârea nestrămutată. 

— Vor fi mulți alți voluntari asemeni mie, 
zise ea. Lupta se va duce pentru Geea... şi pentru 
omenire, pentru ca Geea să nu fie obligată să ne 
alunge. Am venit la tine fiindcă ne cunoaştem. 
Krasnaya nu poate ridica o armată numeroasă şi, 
fără îndoială, va fi sub comandă yuaneză. Tu mă 
vei putea lua alături de tine. Aş vrea să pornesc la 
luptă împreună cu un prieten. 

El se înclină, cu o umilinţă pe care nu i-ar fi 
acordat-o nici Tien Dziang-ului. Ea îl binecuvântă. 
Apoi el se îndepărtă şi începu să dea ordine. 

Regăsindu-şi pacea sufletească, Vanna porni 
în căutarea lui Iern. (Mai târziu, avea să se întoarcă 
acasă, lăsându-se stăpânită de  Unicitate şi 
stăpânind-O, la rându-i.) Voia să-şi ia rămas-bun. 
N-aveau să se mai întâlnească niciodată. El se 
năpustise în viaţa ei, ca o pală de vânt dinspre 
marea pe care n-o cunoştea decât din fotografii şi 
poeme; pentru o scurtă vreme, visase cu ochii 
deschişi; dar, bineînţeles, era imposibil... Minunile 
pe care el i le descrisese, revelația spiritului său, în 
cele câteva zile petrecute împreună, erau mai mult 
decât îndrăznise să spere; era de ajuns. 

El îşi regăsise iubita. Poate că ea va consimţi 
să stea deoparte cât timp lern şi Vanna aveau să-şi 
spună cuvintele de despărțire. 


Ceaţa se rostogolea în vălătuci albi la nivelul 
solului, dar cerul era senin, iar soarele, o explozie 
de lumină la răsărit. Aerul era încă rece când 
pătrundea în nări, şi ieşea în aburi albicioşi pe 


385 


gură, dar mirosul dulceag al cailor începuse deja să 
se facă simţit. Detaşamentul era tăcut, dar tropotul 
copitelor, scârțâitul şeilor, clinchetul cataramelor 
de metal făceau destul zgomot. Din depărtare se 
auzi bătaia unui clopot. 

Cadenţa dangătelor era diferită de cea a 
clopotelor din Franceterr, şi ei 1 se adăuga bubuitul 
unei tobe uriaşe. Sunetele acestea completau 
simțământul de realitate al lui Iern. Devenise oare 
el însuşi o fantomă? La kilometri distanţă, 
distingea acoperişul ornamentat al unui templu, 
având o clopotniţă în formă de bulb, cu forme 
groteşti. Clopotul său era cel care trezea satul la 
îndatoririle şi muncile zilei. Peisajul părea a 
aparține decorului unei alte planete. Ogoare 
nesfârşite se întindeau de la orizont până la acest 
drum; nici un gard, nici o movilă, nici un zid ori 
vreo bornă nu identifica apartenența vreunei 
parcele de pământ. Copacii fuseseră plantați doar 
acolo unde slujeau drept protecţie împotriva 
vântului ori acolo unde puteau folosi drept umbrar 
odihnei muncitorilor câmpului. Iern avea senzaţia 
că în ținutul acesta fiecare bucăţică de pământ se 
bucura de grija locuitorilor. 

Pe partea dreaptă a drumului, în paralel cu 
acesta, se înşiruiau plopi; acasă, în Domeniu, 
şirurile de plopi străjuiau ambele părți ale 
drumului. Aici, un gard de nuiele împletite se 
întindea de la un trunchi la altul, formând o latură 
a unul ţare imens. O păşune cu iarbă grasă unduia 
în briza dimineţii dincolo de el şi, la limita 
câmpului vizual, se vedeau o turmă şi doi călăreţi, 
plutind parcă pe valurile de ceaţă. 

Cu o zi înainte, nu simţise nimic straniu în 
agitația pricinuită de eliberare şi plecare; şi nici 
mai târziu, când se strecurase afară din tabără 
împreună cu Ronica... („Cui îi pasă de umezeală?" 
râsese ea. „Îţi garantez că n-ai s-o mai simţi, foarte 
curând.") În dimineaţa aceasta însă, cu trupul 

obosit şi nervii încordați la maximum, se simţea 
pierdut, rătăcit. 

Căutând un dram de siguranţă, aruncă o 
privire în urmă, către soldaţi. Prin natura meseriei, 
erau puternici. Dar chipurile umbrite de căştile cu 
creastă, uniformele şi steagurile lor erau străine. 
Chiar şi felul în care călăreau, ritmul clinchetelor 
lăncilor lor era altfel. Ținuta lor neîngrijită, 
formația inexistentă, cel puţin după standardele 
cunoscute de Iern, toate acestea dădeau impresia 
unui şarpe tolănit la soare, gata să sară la cea mai 
mică mişcare. Acum, chemările scurte de peste 
noapte făcuseră loc unor discuţii obişnuite, însă, 
dacă vreunul dintre ei spunea vreo glumă în limba 
lor stridentă, nici risetele care izbucneau nu 
răsunau precum cele ale uropanilor. Îşi îndreptă 
atenţia către comandant, care călărea lângă el, în 
dreapta. Deşi scund şi îndesat, Orluk Boktan îşi 
ținea spatele atât de drept, încât părea mai înalt 
decât era în realitate. Era tras la faţă, avea nas turtit 
ŞI ochi cenuşii, depărtaţi unul de altul, mustață 
căruntă şi o barbă despicată. O cicatrice îi brăzda 
obrazul stâng. Era pleşuv şi chelia îi lucea. Avea 
gulerul descheiat şi pufăia dintr-un trabuc puturos. 
Avea voce aspră, dar era curtenitor, din câte băgase 
lern de seamă, atunci când îi răspundea la 
întrebări. 

Ronica, la stânga sa, era cea care conducea 
discuţia, traducând din unglish în angley şi invers. 
Plik şi Mikli călăreau aproape, în urma lor. Terai şi 
Wairoa erau la capătul coloanei; nu-i putea vedea 
de aici. Bieţii de ei, gândi Iern. Ronica îi explicase 
de ce era necesar ca ei sa nu scoată nici o vorbă, 
iar Iern era nevoit să accepte această măsură. 
Indiferent cărei cauze îi servea, nu voia să o ştie pe 
fată în primejdie. Cât de frumoasă, e, călare, sub 
cerul acesta fără sfârşit. M-am îndrăgostit, oare? 

— Da, îi spunea Orluk, prin intermediul fetei, 
sunt din vest, din Yo-Ming, şi cunosc bine munții 
de la Frontieră. Cohorta Bizonului are un teritoriu 

acolo şi acolo locuieşte cea mai vârstnică dintre 
nevestele mele, împreună cu copiii şi nepoţii 
noştri. Îi vizitez de câte ori am ocazia. 

— Cum ai ajuns să trăieşti atât de departe, în 
est? 

— Mulțumită alor voştri, zâmbi el. Am avut 
norocul să particip la multe dintre ultimele 
înfruntări. Am promovat repede, câştigând 
aprecierea superiorilor. Cohorta Bizonului are 
mulți membri în zona Chai Ka-Go, ce s-au mutat 
încoace în vremea când oraşul era în expansiune. 
Când bătrânul lor noyon a murit, am fost invitat să 
îi iau locul. N-a fost uşor să trec de la dealuri la 
câmpie, să conduc oameni provenind de la ferme 
şi de la oraş, în loc de tăietori de lemne, puitori de 
capcane şi vânători... Dar aici aveau nevoie de 
mine, poate tocmai fiindcă şi în ținuturile acestea 
sunt păduri, în care Bizonii vor fi poate, odată, 
nevoiţi să lupte. Un adevărat soldat nu poate 
refuza o misiune. Am vrut însă ca fui mei să 
crească în ţara străbunilor lor. 

— Eşti de mult timp aici? 

— De cincisprezece ani. Nu e rău. Am o casă 
frumoasă în Chai Ka-Go, care e un loc unde nu te 
plictiseşti niciodată; am şi-o soţioară aici, care mi- 
a dat copii, şi peste câţiva ani voi avea şi nepoți. 
Fără să mă laud, mă descurc bine la comandă, zic 
eu. Cine-au fost cei trimişi să răscolească pădurile 
krasnayene în căutarea vânătorilor de bombe? 
Bizonii! Amintindu-şi de aceasta, Orluk îşi pierdu 
voia bună, se încruntă şi pufăi cu sete din trabuc. 
Şi totuşi, n-am găsit nimic, până când a apărut 
grupul vostru... Când mă gândesc la nevestele 
mele, la copii şi nepoți... Ah, dacă vreți să îi faceţi 
pe acei câini să vorbească, lăsaţi-i în seama mea. 
Aş stoarce de la ei şi laptele pe care l-au supt de la 
mamele lor. 

— Nu e o atitudine geeană, nu-i aşa? întrebă 
Mikli. 

— Eu nu sunt geean, îi răspunse Orluk. Dau 
principiilor şi adepților respectul cuvenit. Poate că 
ei au dreptate. Dar meditaţia şi teoria nu sunt 
pentru cei ca mine, şi onoarea nu vine din 
vorbărie. Mă închin la zeii cei vechi, Oktai, Erlik 
şi Lenin, şi la străbuni. Dar nu cred că vreun geean 
ar vrea să se poarte cu mănuşi într-un caz ca 
acesta. Ce se va întâmpla cu cei doi? 

— Nu ştiu, nu intră în atribuțiile 
departamentului de care aparțin, îi spuse Mikli. 

— Chiar aşa? zise Orluk, privind în urmă, 
spre interlocutorul său. Credeam că ştii mult mai 
multe decât vrei să dezvălui. 

— Ai dreptate, îi replică Mikli, curtenitor. De 
exemplu, modul în care echipa de care aparțin a 
dat de urma celor doi şi cum i-am urmărit 
împreună cu Ronica. Dar, dacă ţi-aş da asemenea 
detalii, aş dezvălui lucruri pe care serviciul de care 
aparțin le-ar vrea secrete. Nu-ţi pun la îndoială 
buna-credință, noyonule, dar nu e nevoie să ştii 
aceste lucruri. Eşti militar, deci mă înţelegi. 

— Da, desigur. Dar lucrurile nu erau chiar 
atât de complicate, pe vremea mea... 

lern nu mai auzi ce-şi spuneau cei doi, în 
continuare. Ronica încetă să mai traducă, atunci 
când Orluk îi aruncă o privire iritată. Continuă să 
călărească lângă comandant, ascultându-l vorbind 
în unglish, ceea ce sporea sentimentul de izolare al 
lui Iern. Acesta rămase în urmă, lângă Plik, şi locul 
îi fu luat deândată de Mikli. 

Angleymanul era treaz, căci îşi terminase 
proviziile de băutură şi, din această cauză, era 
abătut. Îşi privi tovarăşul o vreme, în tăcere, 
înainte de a-i spune: 

— Pari tulburat, prietene. Nu speriat, nu 
îngrozit, nimic atât de superficial... Tulburat, asta 
eşti. 

Iern privi înainte. Imaginea Ronicăi, călărind 
în peisajul straniu al ținutului mongilor, îl izbi, 

căci realiza, pe neaşteptate, cât de străină, de 
diferită era şi ca. 

— Da, presupun că aşa e, mormăi Iern. 

— Şi nu ştii de ce? Se pare că te îndrepți spre 
siguranţa Uniunii şi ai alături o tovarăşă minunata. 

Ultimele cuvinte ale prietenului său îi 
readuseră în memorie ultima întâlnire cu Vanna, cu 
o zi în urmă. Nu păruse deloc a fi jignită când, 
încălcind normele societăţii ei, el îi luase mâinile 
într-ale sale şi 1 le sărutase. Cât era de delicată, şi 
totuşi, cât de minunat alcătuită. 

— Fu binecuvântat, Talence Iern Ferlay, 
murmurase ea. Să ai parte de fericire, precum 
meriţi. 

Aici greşeşte, îşi spusese el, amintindu-și 
fugar de nelegiuirile sale din trecut. Ea îngânase 
câteva fraze în limba ei, explicându-i: 

— N-a fost o rugăciune pentru tine, căci noi 
nu ne rugăm Geei. A fost o urare, cu tot sufletul 
meu, ca partea vieţii tale care-i aparține să fie 
desăvârşită. Eu îmi voi aduce mereu aminte de 
tine, mereu... mai adăugase apoi, renunțând la 
tonul solemn. Călătoreşte în pace. 

Iern îi răspunse lui Plik, iritat. 

— Vrei să ştii de ce? Mă simt ca şi cum aş 
zbura orbeşte, cu toate instrumentele de bord 
inerte. 

— E, într-adevăr, neplăcut să te trezeşti pe 
neaşteptate într-un mit străin. 

— Poftim? Nu, uite ce e... Recunosc că 
şederea în Dulua m-a făcut să mă îndoiesc de 
multe dintre convingerile mele, pe care le credeam 
de nestrămutat. Nu eram chiar atât de îngust la 
minte, încât să cred că geeanii nu pot fi oameni de 
treabă, luaţi ca indivizi. Am cunoscut şi-n Uropa 
asemenea oameni. Dar ei mi se păreau atunci a fi 
de partea duşmanului — dintr-o convingere 
fundamental opusă crezurilor pentru care trăieşte 
Domeniul — şi credeam că ei greşesc amarnic! Dar 

acum, Vanna, cu explicaţiile-i răbdătoare, cu însăşi 
firea el... 

Iern ridică spre soare ochii aproape închişi. 
Privind printre gene, vedea minuscule curcubee. 
Ea îi atrăsese atenția asupra unor astfel de mici 
miracole, îl făcuse să se gândească la ele, să le 
simtă frumuseţea. 

— Da, Vanna posedă o desăvârşită 
personalitate geeană, rosti Plik. E o întruchipare a 
unui aspect al geeanismului, aşa cum Sfântul 
Francisc din Assisi şi Sfântul loan al Crucii 
reprezintă două aspecte ale  desăvârşirii 
creştinismului... De ce folosesc un cuvânt preţios, 
ca „personalitate"? Vreau să spun... „suflet”. De 
fapt, expresia potrivită este „spiritualitate”. 
Semnificaţia reală a unui destin e spirituală şi doar 
spiritul îi poate pătrunde înțelesurile. Ea ţi-a 
tălmăcit destinul ei, fiind ceea ce este, pur şi 
simplu, ea însăşi. 

— Crezi că ar putea să aibă dreptate? 

— Un poem poate să aibă dreptate sau să 
greşească? Tot ce ştiu e că mitul ei e foarte 
puternic. 

Între cei doi, pogori tăcerea. Ceaţa se risipea, 
dezvăluind, spre stânga, câmpurile de pe care 
recoltele fuseseră strânse, ce erau acum pregătite 
pentru arăturile de iarnă, iar spre dreapta, preria 
verde-argintie. Slugai îmbrăcaţi în albastru ieşeau 
din casele lor de lut. Pe deasupra, se roteau păsări 
în zboruri iuți. Atmosfera se încălzise şi mirosea a 
țărână răscolită, a vegetaţie, a cai şi a oameni. 
Larma călăreţilor se transformase într-un ritm 
sincopat de tropote. 

— Uită-te la aceşti yuanezi, izbucni Iern. Îţi 
par a fi diferiți, în chip fundamental, de 
krasnayeni? Recunosc, n-am avut timp să-i cunosc 
îndeaproape nici pe unii, nici pe alţii. Dar mi-e din 
ce în ce mai greu să cred că ar fi putut conspira cu 
Jovain acolo, departe, în Uropa, furnizându-i arme, 
aşa cum am auzit noi că ar fi făcut. 

— Ce te-a făcut să te răzgândeşti? întrebă 
Plik. 

— Fi bine... Ar fi firesc ca ei să se bucure de 
instaurarea unui regim geean în Domeniu şi poate 
că unii dintre conducătorii lor au oferit încurajări şi 
puţin ajutor. În rest... Par a fi mai interesați de 
Uniunea de Nord-Vest. E firesc să fie aşa. Se află 
pe acelaşi continent. Nu-mi par a fi imperialişti, 
nici direct, nici indirect. Gecanismul, în esenţa sa, 
nu este militant. Asta am reuşit să aflu. Geeanii vor 
să convingă, nu să oblige la credinţă. 

— Spui că ai aflat asta, îl întrerupse Plik. Dar 
n-ai o dovadă logică în acest sens. Noi oamenii ne 
pricepem de minune să găsim interpretări pentru o 
doctrină, pentru a justifica faptele cuiva. Te afli 
aici fiindcă unii dintre geeani sunt aventurieri 
războinici, nu-i aşa? Ceea ce se întâmplă în lume 
trece dincolo de logică, de orice explicaţie 
rațională. 

Iern îi aruncă o privire tăioasă. 

— Devii din nou straniu. 

— Întreg universul e straniu. Nu sunt convins 
că "realitatea" e un cuvânt chiar atât de plin de 
sensuri. Plik se aplecă înspre el. Uită-te la mine, 
spuse el. Iern nu-l mai văzuse nicicând atât de 
serios. Sunt un vagabond alcoolic, dar sunt şi puţin 
poet şi, din această cauză, uneori, mă gândesc la 
unele lucruri care nu pot fi rostite de-a dreptul. 
Ceea ce eu am senzaţia că pluteşte asupră-ne e un 
uriaş conflict al... misticilor... Un conflict atât de 
profund, încât oamenii şi civilizațiile se 
transformă, de voie, de nevoie, în arhetipuri, 
reîntruchipând mituri din vremuri imemoriale... 
Domeniul apollonian şi maurau arthurieni se ridică 
împotriva geeanismului orfic şi a fausticilor nord- 
vestici. Sau, dacă preferi, norrmeniu sunt demonii 
care urzesc alungarea zeilor cerului, apei şi 
pământului... Deşi, la urma urmei, zeii chtonieni 
şi-au avut mereu latura lor întunecată... lar 
războiul care va urma va aduce sfârşitul lumii. 

Ronica... 

— Nu! strigă Iern. Eşti nebun! 

Ar fi vrut să-şi îndemne calul la galop, până 
când vântul, viteza şi oboseala ar fi reuşit să-i 
alunge groaza din suflet. De ce atita groază? Erau 
cuvinte doar, căci lui Plik îi place să se joace cu 
cuvintele. E doar un excentric, nu e nebun şi nici 
profet. Oricum, Orluk nu i-ar fi dat voie să o ia 
înainte. Călări, aşadar, mai în faţă, lângă Ronica, şi 
începu să-i vorbească verzi şi uscate, tot ce-i venea 
în minte. 

Ea îi răspunse veselă. Coşmarul său păli. Îl 
părăsi chiar, când ea îşi apropie buzele de urechea 
lui, explicându-i, fără ocolişuri, ce ar trebui să facă 
ei în vreme ce restul trupei avea să poposească. 


Ajunseră la baza militară abia spre seară. 
Silueta unui bloc înalt, avântată spre cer, amintea 
de secolele istoriei pe care Uropa nu le 
împărtăşise. Dar restul clădirilor, mai scunde, erau 
aducătoare de linişte, mai  prozaice, mai 
funcţionale. Erau o privelişte familiară, la fel ca şi 
micul aerodrom, cu cele câteva avioane răspândite 
pe pistă, la fel ca mirosul de carburant ars. 

Unul dintre avioane era nord-vestic, o 
versiune mai mare a celui care zăcea pe fundul 
lacului, cu încărcătura sa ucigaşă. lern observă 
însemnul pictat pe coadă, un lup alergând, de al 
cărui grumaz atârna un lanţ rupt. Pe măsură ce 
coloana se apropia, vreo şase oameni îi ieşiră în 
întâmpinare, pentru a-i întâlni conducătorul. Doi 
dintre ei erau, fără putinţă de îndoială, compatrioți 
de-ai Ronicăi; alți câţiva aşteptau lângă avion. 

Un ofiţer yuanez salută ceremonios, rosti 
câteva cuvinte şi îi întinse lui Orluk o foaie de 
hârtie. Noyonul o luă, o citi, se încruntă şi tăcu o 
vreme, gândindu-se. Mikl îi spuse ceva, primi un 
răspuns iritat, după care porni călare spre locul 
unde îl aşteptau Iern, Ronica şi Plik. 

— Azi au primit ordine noi de la Chai Ka-Go, 
îi informă Mikli, în mod vădit deloc surprins. I se 
cere să ne lase să plecăm imediat acasă, luându-i 
cu noi pe Terai şi Wairoa. 

Inima lui lern începu să bată cu putere. 
Zburând noaptea, nu avea să vadă prea multe, aşa 
cum sperase. Dar ea îmi va fi alături şi când vom 
ajunge... 

— Se pare că stimatul nostru comandant nu e 
prea încântat de graba asta, observă Plik, cu 
maliție. Ceva nu-i miroasea bine şi se întreabă 
dacă nu cumva superiorii săi s-au lăsat traşi pe 
sfoară. 

Mikli rinţi. 

— Aşa e, spuse el în francey. Pentru ai noştri, 
era esențial ca nimeni altcineva să nu îi 
interogheze pe maurai. Nu mă îndoiesc că 
argumentul purtătorului nostru de cuvânt a fost 
plauzibil: fund noi cei care am dat de urma 
conspiratorilor, ştim cel mai mult despre ei, deci, 
suntem cei mai în măsură să îi tragă de limbă, fără 
întârziere. Desigur, au mai fost necesare şi alte 
câteva argumente, de alt gen, pentru a-i îndupleca 
pe anumiţi oameni-cheie din conducerea yuaneză. 
Haideţi, e vremea să ne luăm rămas bun. 

Fură schimbate saluturi politicoase. Cei doi 
prizonieri trecură în custodia norrmenilor înarmaţi. 
Ținându-se de mână, Iern şi Ronica fură ultimii 
care se îmbarcară. Înainte de a intra în cabină, se 
opriră, pentru a privi în urmă. Lumina amurgului 
îşi împrăştia din nou aurul peste ţinut, făcându-l să 
pară, din nou, ireal, parcă de basm. Călare, Orluk 
arunca o umbră prelungă, privind încruntat spre 
străinii care se pregăteau de plecare. 

Pentru Iern, prima lună petrecută în Uniunea 
de Nord-Vest fu mai mult decât idilică. Ea se 
transformă într-o adevărată expediție de 
descoperire a unui tărâm necunoscut. 

Prima surpriză fu lipsa oricăror formalități la 
sosirea sa acolo. Nimeni nu îi ceru vreun paşaport, 
nimeni nu îl obligă să treacă pe la vreun birou 
vamal, nu fu abordat de nici un individ dornic să-i 
schimbe bani şi nu fu întâmpinat de nici un 
personaj oficial. Avionul ateriza pe un aerodrom de 
lângă un sat, căci agenții Inspectoratului Maurai 
bântuiau prin aeroporturile din oraşe. Terai, Wairoa 
şi vreo doi paznici înarmați rămaseră la bordul 
avionului, ca vederea unor prizonieri să nu 
stârnească bârfe nedorite. Toţi ceilalți se duseră 
direct la cel mai apropiat han. 

Când Iern îşi exprimă uimirea, Ronica ridică 
din umeri. 

— Care ţară cu oameni întregi la minte şi-ar 
bate capul cu asemenea porcării? Noi suntem de 
părere că funcționarii băgăcioşi trebuie să îşi 
câştige viaţa în mod cinstit. 

După câteva ore de somn, se întruniră cu toții 
pentru un mic dejun pantagruelic, fiind serviţi de 
un personal foarte discret. 

— Acest local aparţine sălaşului Lupilor, iar 
noi ne aflăm aici în interesul Sălaşului, îi explică 
Ronica. Altfel, ar trebui să plătim. Dacă n-am fi 
membri, plata ar fi dublă. 

— Noi doi ar trebui să ne întâlnim cu 
stăpânul sălaşului local înainte de plecare, îi spuse 
Mikli mai târziu. Poartă-te cu discreţie. 

Acesta locuia într-o casă aflată peste drum. 
Iern văzuse fotografii şi citise descrierile puţinilor 
călători uropani care trecuseră prin părţile acestea. 
Era, aşadar, întrucâtva pregătit pentru stilurile 
arhitectonice pe care avea să le întâlnească şi care 
aveau să fie, cu siguranţă, mai puţin exotice decât 
cele ale mongilor. Biroul amenajat în casa aceea 
era mobilat sumar, fund, în schimb, plin de 

tablouri, de relicve ale istoriei locale, toate fund 
dominate de o placă sculptată, aşezată deasupra 
mesei de lucru, reprezentând lupul cu lanţul rupt şi 
o inscripție: Aleargă liber. Stăpânul sălaşului, în 
acest caz, o femeie robustă, între două vârste, 
ascultă scurta istorisire a lui Mikli, îi puse câteva 
întrebări grăbite lui Iern, prin intermediul lui 
Mikli, şi, foarte curând, la cererea acestuia, strânse 
mâna celui nou venit, urându-i o şedere plăcută, 
după care îşi luă rămas-bun. 

Iern se aştepta ca aici să i se acorde, în mod 
oficial, azil politic sau să fie trimis la altcineva mai 
înalt în funcţie, care să o facă. 

— Dar asta n-a fost decât o simplă vizită de 
curtoazie! exclamă el, când fură din nou afară. 

— Desigur, îi răspunse Mikli. Merită să dai 
onorul atunci când ştii că ai ceva de câştigat din 
asta. La drept vorbind, Dorda a fost cam îmbufnată 
când i-am spus că aceasta era o afacere a Sălaşului 
Mamă şi că nu-i putem acorda decât un timp foarte 
scurt, şi nu-i putem răspunde decât la câteva 
întrebări neoficiale. Sălaşele din provincie se plâng 
mereu de secretoşenia conducerii. 

— Şi-atunci, în fața cui va trebui să mă 
prezint? 

— A nimănui, cu excepţia unui număr redus 
de persoane, al căror ajutor ne va fi necesar. Nu vei 
fi ţinut tocmai la secret, dar nici nu e cazul să 
atragem atenția în mod inutil. 

— Dar nu e ilegal? 

Mikli zâmbi ironic. 

— Mai ai multe de învăţat, bobocule. De fapt, 
ofițerii potriviţi din Sălaşul Lupilor va trebui să îşi 
dea acordul în privinţa internării lui Terai şi a lui 
Wairoa. Altfel, dacă am fi descoperiți, am putea fi 
acuzaţi de privarea nejustificată de libertate a unor 
persoane. Am fi obligaţi să ne eliberăm prizonierii, 
am avea de răspuns acuzaţiei de întinare a onoarei 
sălaşului şi acuzațiilor celor doi maurai. 

— Dar guvernul..., începu lern, apoi se lăsă 
păgubaş. 

Două automobile aşteptau la marginea pistei. 
Erau mari, iar carcasele de aluminiu şi lemn le 
erau pictate în culori vii. lern observă că erau 
dotate cu motoare cu vapori, având aprindere cu 
pulbere de cărbune; simţi mirosul acestuia, în 
căldura soarelui. Nu reuşi însă să îşi dea seama 
dacă pneurile erau din elastomen sintetici, ca în 
Domeniu, sau din cauciuc natural din import. 

Paznicii urcară împreună cu prizonierii într- 
unui dintre automobile. Ronica, Plik, Iern şi Mikli, 
în celălalt. 

— Lasă-mă să conduc eu, spuse fata, 
entuziasmată. Yasu Krist, de-un an de zile n-am 
mai ţinut un volan în mână! 

Vorbea în unglish, dar Iern reuşi să o 
înțeleagă. În decursul călătoriei, exersaseră 
împreună, iar Vanna îi arătase cărți scrise în 
această limbă. Limbajul scris era destul de apropiat 
de angley, astfel încât Iern era convins că avea să 
înveţe repede să citească, poate chiar să îl scrie. 
Vorbirea curentă avea să îi ia mai mult timp. Și 
totuşi, reuşea de pe acum să o urmărească 
fragmentar pe Ronica, fiind obişnuit cu intonaţule 
ei. Se lămurise că Mikli avusese dreptate afirmând 
că cele două limbi se deosebeau prin anumite 
elemente, conform unor reguli precise. De îndată 
ce avea să stăpânească aceste reguli, vorbirea 
fluentă avea să mai fie doar o chestiune de 
exercițiu şi îmbogăţire a vocabularului. 

Dialectele  ingliss care predominau în 
diferitele părți ale Oceaniei erau cu totul altceva, la 
fel ca şi limba maurai, în care structurile 
gramaticale erau hinja-uropane, dar numai cam 
Jumătate din cuvintele vocabularului erau înrudite 
cu cele din angley sau francey, acestea suferind 
nenumărate mutații de-a lungul vremii. 

Ronica porni motorul. Maşina  demară 
asemeni unei rachete. Deşi drumul era aşternut cu 

pietriş fin, lui Iern, viteza de o sută cincizeci de 
kilometri pe oră îi păru cam mare pentru un 
vehicul ce se deplasa la sol, mai ales după ce 
Ronica începu să facă slalomuri nebuneşti printre 
căruţe trase de cai şi care trase de boi, ai căror 
vizitii îi amenințau cu pumnul, indignaţi. Şoferul 
celuilalt automobil fu, probabil, de aceeaşi părere, 
căci maşina sa rămase foarte curând în urmă, 
pierzându-se într-un nor de praf. 

În rest, peisajul care îi înconjura era paşnic. 
Razele soarelui, umbrite când şi când de nori, 
scăldau în lumină pădurile şi câmpurile cultivate 
care alternau de o parte şi cealaltă a drumului. 
Departe, profilându-se pe cerul senin, se zărea un 
pisc înzăpezit, muntele Rainier. Maşina despica 
vuind aerul, şi printr-un geam întredeschis, în 
cabină pătrundeau mirosuri de fum, umezeală şi 
răcoare, mirosurile toamnei, luând locul aromelor 
verii. 

Un gând nostalgic invada mintea lui Iern. 

— Fermele acelea, spuse el, într-un târziu. Mi 
se pare atât de straniu, dar fiecare detaliu al lor îmi 
aminteşte de cea a bunicului Mael, unde m-am 
născut. Nu reuşesc să-mi dau seama de ce, fiindcă 
nu seamănă deloc. 

— Sunt proprietăți independente, îi răspunse 
Ronica, referindu-se la cele povestite altădată de 
Iern. Familiile care locuiesc aici n-au depins de 
nimeni vreme de generații. Chiar şi slugile, şi 
argații au slujit aici, din tată-n fiu. 

— Nu e un mod de viață prea sigur şi, 
nicidecum, nu e cel ideal, n-a fost niciodată, 
interveni Mikli, de pe bancheta din spate. Ca mai 
toate instituțiile noastre, Iern, şi aceste gospodării 
s-au născut din nevoia de apărare în vremea 
războaielor cu mongii. Acum sunt demodate. Tot 
mai mulți fermieri îşi vând terenurile 
întreprinderilor agricole, urmându-şi fiii şi fiicele 
care s-au mutat la oraş. Cu trei sau patru ani în 
urmă, Marele Consiliu a dat o rezoluție prin care 

deplângea decăderea răzeşiei, coloana vertebrală a 
Uniunii, şi chema la luarea unor măsuri în acest 
sens. He, he! O singură virtute are guvernul nord- 
vestic: prin caracterul său rudimentar, 
demonstrează pregnant inutilitatea oricărui guvern; 
cei din guvern sunt cam grei de cap, asta e. 

— Nu ştiu, zău, spuse Ronica. Eu cred că 
sistemul nostru e al naibii de bun sau cel puţin, aşa 
a fost până când mauraii au dat buzna peste noi. Şi 
aşa va fi din nou, pe legea mea. 

Spunând acestea, Ronica ridică fruntea, şi 
Iern îşi aminti de acel strigăt de luptă secret: Orion 
va răsări. 


Contrazicându-se adesea, Mikli şi fata 
schițară pentru cei doi uropani constituția nescrisă 
a Uniunii de Nord-Vest. 

Calitatea de membru al unui sălaş era 
opțională, deci, putea fi retrasă. În acele zile, o 
mare parte a populației nu aparținea nici unui 
sălaş, şi chiar şi unii dintre membri aveau activități 
independente. (Cu toate acestea,  sălaşurile 
rămăseseră temelia societății sau, mai bine zis, a 
societăților care alcătuiau acest stat uriaş şi divers. 

Adevărata guvernare a Uniunii se făcea la 
nivel local. Reprezentarea în cadrul acesteia se 
realiza pe baza unor aleşi şi prin întâlniri publice 
care deveneau adesea zgomotoase. Sarcinile 
acesteia erau destul de limitate, în afara organizării 
poliției şi a tribunalelor. Celelalte servicii, 
drumurile, şcolile, bibliotecile, spitalele, 
pompierii, administrarea gunoaielor şi aşa mai 
departe, uneori chiar şi poliția, erau asigurate de 
întreprinderi private sau de către sălaşuri, în 
schimbul unor taxe. (De două ori, în drumul spre 
Seattle, maşina se opri la câte o răscruce, iar Mikli 
plăti taxa de trecere.) Concurența, în lipsa 
monopolurilor, asigura menţinerea unor preţuri 
scăzute. 

În punctul următor al ierarhiei, deasupra 
municipalităţilor, se aflau teritoriile, cincizeci şi 
două de regiuni foarte variate din punctul de 
vedere al organizării şi al dimensiunilor, 
cristalizate în timp şi unite de diferite caracteristici 
de ordin etnic şi istoric. Guvernele acestora erau 
diverse, de la parlamentare la aristocratice, şi se 
întruneau periodic, pentru a lua hotărâri privind 
interesele regionale. (Din acest punct de vedere, 
teritoriile semănau cu statele Domeniului şi cu 
triburile Federaţiei.) Autoritatea lor executivă era, 
în general, atât de scăzută, încât îndeplinirea 
deciziilor depindea adesea de bunăvoința 
comunităților locale. 

Un soi de parlament federal, Marele Consiliu 
al Uniunii se întrunea anual, pentru scurtă vreme, 
în perioada solstițiului de vară, în cazuri de 
urgență fiind convocate sesiuni extraordinare. 
Sediul acestor întruniri era pe o insulă din 
strâmtori, majoritatea oraşelor importante fiind 
accesibile din acel punct, dar nu prea apropiate, ca 
reprezentanții să nu fie tentaţi să-şi prelungească 
peste măsură sesiunile, datorită distracţiilor oferite. 

Organul acesta legislativ era bicameral. 
Camera Delegaţilor era cea mai mare, cuprinzând 
reprezentanții teritoriilor. Fiecare teritoriu avea 
unul până la trei reprezentanți, numărul lor 
depinzând de contribuția adusă la tezaurul 
naţional. În această privinţă, ca şi referitor la 
modul de alegere a delegaților, teritoriile aveau 
libertate deplină de decizie. Camera Șălaşurilor 
cuprindea câte un membru al fiecăruia dintre 
acestea, inclusiv câte un reprezentant din triburile 
injuriilor, eschimoşilor şi aleuţilor, care optaseră 
pentru un statut asemănător. Alte triburi, care 
deţineau controlul complet asupra teritoriilor lor, 
preferaseră să renunţe la această cale. Asupra 
ambelor Camere, prezida un şef, ales de către 
delegaţi, cu sfatul şi încuviințarea sălaşurilor. 

Delegații votau legislația, iar sălaşurile 
dispuneau de dreptul de veto. Nici una dintre legile 
aprobate nu prevala asupra legilor teritoriale, în 
caz de contradicție. Refuzul aplicării lor, fără 
motive serioase, sau din egoism, ducea la 
represalii, ca, de exemplu, la boicotul general. 
Marele Consiliu era preocupat, în principal, de 
chestiuni de interes comun, precum sănătatea 
publică, protecția mediului sau cooperarea inter- 
teritorială, între anumite limite. Consiliul nici 
măcar nu emitea o monedă unică. Fiecare teritoriu 
îşi avea propriile monede, cu acoperire în argint, 
cupru sau proprietăți. Dolarul Uniunii reflecta, pur 
şi simplu, depunerile teritoriale în tezaurul comun. 

Consiliul menținea facilități clericale şi de 
cercetare modeste în altfel liniştitul sat de pescari 
în care se întrunea. Resurse mai ample puteau fi 
obținute prin radiofon, prin teleimprimatoare sau 
cu vapoarele care veneau din marile oraşe. 

Birourile şefului se aflau, permanent, în 
Vittohrya. Acestea se ocupau de problemele 
externe şi de apărare. În privinţa apărării, se bazau 
pe milițiile voluntare teritoriale, deşi exista un 
cadru restrâns de profesionişti. Şeful era cel care 
numea diplomaţii, în vreme ce tezaurul finanța o 
organizaţie mică de experți militari şi subordonații 
acestora. Toate înțelegerile internaționale, oricât de 
banale, aveau nevoie de aprobarea ambelor 
Camere. Iniţial, această procedură nu fusese chiar 
atât de incomodă, căci, în zilele sale de glorie, 
între decăderea mongilor şi venirea maurailor, 
Uniunii de Nord-Vest nu-i prea păsa de relaţiile cu 
străinii. 

Acum venise vremea umilinţei. Dacă voiau să 
vorbească în continuare în numele poporului, 
şeful, Consiliul şi autorităţile teritoriale trebuia să 
coopereze cu Inspectoratul ocupanților, în 
cercetările şi confiscările pe care acesta le făcea. 

— Înţeleg situația disperată în care se află şi 
mi-e milă de ei, într-un fel, spuse Ronica. Lingăii 

şi oportuniştii care s-au strecurat printre ei nu fac 
decât să le submineze prestigiul. Cu cât vor să 
pună mâna pe mai multă putere, cu atât scade 
sprijinul acordat de populație, astfel încât ei 
votează şi mai multe legi, şi mai multe 
constringeri, iar oamenii refuză să-şi plece 
spinarea, găsind mereu noi posibilităţi de evaziune. 

— Nu-l chiar atât de simplu, insistă Mikli. 
Puţini dintre noi îşi doresc cu adevărat un guvern. 
Ei spun că, dacă am fi avut un guvern hotărit, n-am 
fi pierdut războiul; iar acum, am avea nevoie de 
unul pentru „a ne integra în lumea modernă"... 
Asta e o frază foarte la modă printre intelectuali. 

— Da, bineînţeles, se strâmbă Ronica. Au 
existat dintotdeauna o mână de infantili care să-şi 
dorească să aibă pe cineva care să greşească în 
locul lor, iar intelectualii au fost dintotdeauna 
primii care au fost gata să se supună. Privi către 
Iern. În ultimii zece-doisprezece ani, numărul 
membrilor sălaşurilor a crescut, după stagnarea 
care a urmat războiului. Oamenii au început să-şi 
dea seama, ca în timpul ofensivei mongilor, că nu 
pot să conteze pe altcineva. 

— Când arşița a topit grăsimea, murmură 
Plik, de sub ea, iese la iveală carnea, iar apoi 
scheletul... 

Pe măsură ce se apropiau de Seattle, Iern 
observă că satele deveneau tot mai dese, drumurile 
erau pavate şi traficul automobilelor creştea. Chiar 
şi în convoaiele militare, în Domeniu, se aflau un 
număr mai mic de vehicule cu motor, pe 
kilometru, decât cele conduse de civili, aici. Deşi 
predominau camioanele, erau o mulțime de 
autobuze, motociclete şi chiar automobile de 
pasageri. Aria metropolitană conţinea, probabil, 
mii de astfel de vehicule, în ciuda numeroaselor 

căi ferate, pe care locomotive cu aburi trăgeau 
trenuri interminabile. Pe marginea şoselei apărură 
reţele de cabluri, suspendate pe stâlpi de lemn; i se 
spuse că acestea transmiteau curent electric şi 
comunicaţii telegrafice ori telefonice. Zi şi noapte, 
firme luminoase pâlpâiau la intrarea în multe 
magazine. După lăsarea întunericului, iluminarea 
se făcea prin incandescenţa unor filamente de 
carbon, şi, în destule case, se auzea muzică de la 
câte un aparat de radio. 

— Cum puteţi face toate astea? se minună 
Iern. 

— E o chestiune de noroc, îi replică Mikli. 
După Războiul Osândei, metalul rămas era 
disponibil din abundență. Numai din ruinele unui 
singur zgârie-nori, cum erau numite clădirile foarte 
înalte, puteau fi extrase nu ştiu câte tone de oţel şi 
cupru. Automobilele abandonate au constituit o 
resursă importantă. Pe de altă parte, natura a 
binecuvântat Uniunea cu un potențial hidroelectric 
ridicat, şi, în plus, importăm cărbune din uriaşele 
zăcăminte din est. Aşa se face că nu ducem lipsă 
de energie sau de materii prime. Obţinem 
aluminiul din propriile noastre zăcăminte, 
magneziul din apa mării, materialele sintetice prin 
prelucrarea cărbunelui şi a lemnului... Detalii 
despre toate astea poți găsi în orice bibliotecă 
tehnică. 

— E nevoie de ceva mai mult decât norocul, 
declară Plik. Trebuie să fii un anumit gen de om 
pentru a face toate astea. 

— Aşa e, îi răspunse Ronica, mândră. Trebuie 
să fii un om liber, trebuie să-ți vezi de ale tale şi 
să-ți pese de condițiile în care trăieşti. Manevră cu 
dibăcie maşina printr-o intersecție aglomerată. Aici 
ar fi fost nevoie de un semnal de control al 
traficului, spuse ea, după ce reuşiră să treacă de 
intersecţie şi după un schimb de înjurături cu un 
căruţaş care fu nevoit să se recunoască învins. 
Avem aşa ceva în centrul oraşului. Dar e nevoie, 

pentru a le amplasa peste tot unde ar fi necesare, 
de materiale electrice, care sunt mai căutate în alte 
domenii. Se vorbeşte de înlocuirea reţelelor 
energetice cu tuburi ceramice subterane conținând 
o soluție salină, ceea ce ar însemna o economie 
enormă de metal; dar volumul de muncă pe care l- 
ar necesita o asemenea înlocuire ar fi incredibil. 
Amărăciunea răbufni în următoarele ei cuvinte. 
Câte-am putea face dacă mauraii ne-ar da pace! 
Energie, resurse nelimitate, un întreg univers! Dar, 
nu, asta le-ar da peste cap hegemonia, nu-i aşa? 

Mikli întinse mâna şi o bătu pe umăr. 

— Calmează-te. 

„„„Seattle era un oraş mare. Deşi în Uniune nu 
avusese loc niciodată un recensământ, populaţia 
metropolei era estimată la peste cincizeci de mii de 
oameni. Lui lern, oraşul îi păru urât. E drept, 
străzile erau curate; caii şi vitele de povară trebuia 
să poarte scutece de plastic, la intrarea pe străzile 
oraşului, la fel ca şi în Domeniu. În rest, lipsea 
venerabilitatea zonelor industriale din ţara sa, 
lipseau ruinele păstrate cu grijă, pe care le întâlnise 
în Chai Ka-Go. Cele mai multe clădiri erau din 
cărămidă şi beton, asemănătoare cu nişte cutii şi 
afumate. Traficul făcea o larmă infernală, fabricile 
scuipau funingine, pieţele constituiau amestecuri 
eterogene, de prost gust; toate acestea formau un 
haos, în care clădirile din alte epoci păreau 
rătăcite. 

Ronica răspunse, încercând să se apere, la o 
remarcă a lui lern: 

— Acesta e un oraş al muncii. N-avem nevoie 
de parcuri câtă vreme, oricând, un autobuz te poate 
duce în cea mai apropiată pădure, sau un feribot 
într-o insulă plină de verdeață. De obicei, 
atmosfera nu e chiar atât de poluată. Ploile ne sar 
în ajutor, primenind-o. Ai să vezi, vei întâlni unul 
sau două districte care-ţi vor părea minunate. 

Cu toate acestea, Iern se simţea tulburat, şi nu 
numai din punct de vedere estetic. De ce oare? se 

întrebă el. O fi având Plik dreptate, să fie aceasta 
Tara Demonilor? Nu, e absurd. Dar, în cazul ăsta, 
de ce mă simt nelalocul meu? Nu era obişnuit să-şi 
cerceteze conştiinţa. 

Ronica îşi tinu promisiunea. Nenumăratele 
vase trase la chei constituiră o privelişte incitantă. 
O luară apoi spre nord, iar cheiurile şi depozitele 
făcură loc unor case înconjurate de peluze şi 
grădini. Dinspre  Strâmtoare bătea o  briză 
răcoroasă, făcând să freamete pânzele navelor şi 
vegetația insulelor, care începuse, o dată cu 
apropierea toamnei, să pălească pe ici, pe colo. 
Munţi semeţi se profilau la orizont. 

Maşina o luă apoi pe o alee laterală, oprindu- 
se în faţa unei clădiri impozante, masive. Deasupra 
intrării principale trona emblema lupului. 

— Acesta e sediul din Seattle, spuse Mikli. 
Sălaşul-Mamă se află mai la sud, pe muntele 
Hood, acolo unde a luat naştere sălaşul. Acesta 
este sediul cel mai mare, şi aici ne vom petrece 
noaptea. 

„„Cina fu ceremonioasă, prezidată de un 
stapân al sălaşului, cu barbă albă, înveşmântat într- 
o robă albastră, purtând o pălărie. Când se ridicară, 
un chelner îi aduse un baston. Mai erau de faţă alți 
doi stăpâni ai sălaşurilor, între care o femeie, şi 
numeroase alte persoane al căror sfat era, în mod 
evident, dorit. Mâncarea pescărească ofentă fu 
delicioasă, iar vinul de regiune, surprinzător de 
bun. În ciuda atmosferei pompoase care domnea în 
încăperea dominată de portretele vechi de secole, 
în ciuda nevoii de translator, se vorbi mult. Iern se 
trezi povestind despre națiunea şi trecutul său, 
despre experienţele şi speranţele sale. 

Se mutară, după cină, cu toţii, într-o cameră a 
cărei somptuozitate sumbră era întărită de relicvele 
expuse. Ronica le prezentă uropanilor: steaguri şi 
arme din bătăliile în care norrmenii îi învinseseră 
pe mongi; o ruleta, ce aparținuse şefului echipei ce 
repusese în funcțiune prima centrală hidroelectrică, 

în ciuda sălbaticilor şi a bolilor ce îi hărțuiau; o 
bucată de lemn, care înfruntase ceţurile, furtunile 
ŞI ghețarii Arcticii vreme de trei ani, pentru a 
retrasa hărțile acelei regiuni; toate acestea erau 
amintiri rămase de la Lupii care îşi slujiseră 
poporul, aducând onoare sălaşului. lem fu 
emoționat peste măsură, descoperind un set de 
tabele logaritmice şi trigonometrice, care fuseseră 
copiate de mână într-un sătuc îndepărtat nu mult 
după Războiul Judecăţii, după o carte tipărită care 
ameninţa să putrezească. 

Între timp, veniră servitori care aduseră ţigări 
şi băuturi, după care se făcură nevăzuţi. Draperiile 
fură trase, izolând încăperea de noaptea ploioasă 
ce se lăsase afară. Se aşezară cu toţii în fotolii, 
pentru o discuţie mai serioasă. 

Ronica încercă să îi ţină la curent pe cei doi 
străini cu cele ce se discutau, dar propria sa 
implicare o împiedică să se achite cu succes de 
această sarcină. De vreo două ori, se lansă în 
discuţii contradictorii aprinse. Mikli fuse cel care, 
după trecerea câtorva ore de dezbateri aprinse, le 
rezumă hotărârile ce fuseseră luate. 

— Nu putem risca să ni se afle secretul. Ştiu 
că nu ne-aţi trăda de bună voie. Dar prezenţa 
voastră i-ar putea oferi indicii inamicului, în cazul 
în care raportul lui Terai despre cele aflate în 
Uropa ar ajunge la el. Deci, Iern, vei căpăta azilul 
de care ai nevoie, într-un loc sigur. Mă tem însă că, 
cel puțin o vreme, nu te vom putea lăsa să 
stabileşti contacte, nici măcar clandestine, cu cei 
de acasă. Oricum, ce crezi că ai putea realiza de la 
o zi la alta? Va trebui să aştepţi un an sau doi, ca să 
îţi dai seama cum stau lucrurile în ţara ta. Între 
timp, cred că îţi va face plăcere să afli mai multe 
despre noi. Mai ales când vei afla cine-ţi va fi 
dascăl, chicoti el, făcând cu ochiul. 

Ronica nu roşi. 

— Mi se cuvine şi mie o vacanţă, spuse ea, 
simplu. 

— Dar cum rămâne cu mine? întrebă Plik. Eu 
când mă voi putea întoarce acasă? 

— Îmi pare rău, dar şi tu va trebui să mai 
aştepţi. Ne vom strădui să îți oferim o şedere cât 
mai plăcută. Mikli îşi drese glasul. Bănuiesc că 
prietenii noştri ar prefera să rămână singuri, cel 
puţin o vreme. Îţi vom oferi confort şi distracţii, 
Plik, iar, la timpul potrivit, Iern va putea să te 
viziteze. 

— Înţeleg, răspunse angleymanul, încet. Ei 
bine, vinul acesta e mai bun decât ceea ce-mi pot 
permite să beau acasă. Cât despre Frunză-de-Viţă... 
Oftă printre dinţi şi sorbi paharul până la fund. 

Apoi îl umplu din nou, cu mâna tremurând 
uşor. Cred că nu se va supăra nimeni dacă mă voi 
servi singur, în continuare, nu-i aşa? 

— Ce se va întâmpla cu Terai şi Wairoa? 
întrebă Iern. Unde se află acum? 

Nord-vesticii prezenţi încremeniră la auzul 
celor două nume. 

— Sunt considerați prizonieri de război, 
răspunse Mikli. Nu vor fi maltrataţi. 

Război. Iern şi Plik schimbară o privire. În 
tăcerea care se lăsase, se auzea ploaia bătând în 
pervazul ferestrelor. 

— Vor putea să se întoarcă acasă după ce 
Orion va răsări, se grăbi Ronica să adauge. 

— Taci! strigă Mikli. 

Ea îi aruncă o privire dispreţuitoare. 

— Nu voi trăda nimic, spuse ea tot în angley, 
ca şi până atunci. Dar nici nu-l voi minţi pe Iern cu 
vorbele sau tăcerea mea. 

Omul clanurilor se încordă în fotoliul în care 
stătea. 

— Mi-ar fi plăcut să-mi pot lua rămas-bun de 
la Terai şi Wairoa, spuse el. 

— Îţi jur că n-au să păţească nimic, dacă se 
vor purta aşa cum se cuvine, îi promise Ronica. Se 
prea poate să aveţi ocazia să vă întâlniți din nou, 

atunci când veţi fi liberi să vă întoarceţi acasă, 
atunci când lumea întreagă va fi liberă. 


Insula  Vangcouve, situată dincolo de 
strâmtoarea Wandy Fuca, nu prea părea a fi un loc 
de exil. 

Folosind nume de împrumut, Iern şi Ronica 
îşi petrecură primele trei zile în Vittohrya. Purtând 
haine croite după moda localnicilor, Iern nu atrase 
atenția nimănui dintre cosmopoliţii locuitori ai 
oraşului, în ciuda faptului că era proaspăt bărbierit 
şi purta părul scurt, şi nici Ronica nu atrase decât 
privirile admirative ale bărbaţilor, cu care se 
obişnuise însă. Când ieșeau în public, Iern îşi 
bandaja gâtul, iar ea explica interlocutorilor că 
soţul ei suferise de curând o intervenţie 
chirurgicală la laringe şi nu putea să vorbească. 
Asta nu îi împiedica să mănânce bine în fiecare 
seară, căci Sălaşul Lupilor le dăduse bani din 
belşug. 

Vittohrya părea a fi exact opusul Seattle-ului. 
Acest centru cultural şi, în mai mică măsură, 
politic şi comercial, păstra legendara grație prin 
care fusese vestit înainte de Războiul Osândei. 
Clădirile vechi care supravieţuiseră fuseseră 
restaurate cu grijă, iar arhitectura celor noi fusese 
armonizată cu a acestora. Parcurile şi grădinile se 
aflau aici la fiecare pas. Ronica fu ghidul lui Iern, 
purtându-l prin locuri încărcate de istorie, muzee, 
şi călăuzindu-l prin universitatea la care studiase. 
În fiecare seara, mergeau la câte un concert, un 
spectacol de balet sau de dansuri injune, înainte de 
a se întoarce la hotel pentru a se bucura unul de 
celălalt. 

Şi totuşi, Iern ajunse să constate că opoziția 
faţa de Seattle se dovedea a fi superficială. 
Oamenii erau mai cultivați şi mai puţin expansivi 

aici, dar acelaşi demon al energiei şi voinţei părea 
să îi anime. Descoperi acest lucru urmărind 
întrecerile nebuneşti cu bărci, la înot sau în 
Jocurile cu mingea; în curbele musculoase ale câte 
unei statui sau în silueta vreunui pod; în Hala 
Negustorilor, acolo unde zilnic soseau rapoarte din 
toate colțurile globului, referitoare la oportunităţile 
de afaceri; în tavernele zgomotoase şi pline de 
fum, unde berea curgea în valuri, alături de 
băuturile spirtoase; în zidurile purtând cicatricele 
luptelor de stradă, din Războiul Energiei sau din 
revoltele care îi urmaseră; în privirile mândre ale 
bărbaţilor şi femeilor, în egală măsură. 

„.„.Și chiar în răspunsurile pe care le dădeau 
aceştia puţinilor maurai în uniformă, pe care îi 
văzuse. 

— Mi-e milă de ei, îi mărturisi el Ronicăi o 
dată, când erau doar ei doi. Cred că nu există pe 
Pământ o altă misiune mai singuratică decât a lor. 

— Probabil că ai dreptate, îi răspunse ea. 
Personalul Inspectoratului nu e foarte numeros. 
Bineînţeles, pun pariu pe orice vrei tu că o mare 
parte dintre aşa-zişii marinari, oameni de afaceri, 
studenţi sau turişti maurai nu sunt decât agenți care 
lucrează sub acoperire. 

— ŞI cum îl tratează localnicii? 

— Depinde. Unii dintre ai noştri refuză încă 
să le vorbească şi scuipă pe locul unde calcă ei. 
Alții sunt corecţi şi plini de răceală. Cei mai mulți 
îi tratează aşa cum merită, în funcţie de firea 
respectivilor indivizi. Mai sunt şi unii cărora nici 
nu le pasă de ei. 

— Dar sunt convins că se mai leagă şi 
prietenii, legături de afaceri, chiar căsătorii... 

— Da, desigur. Că tot veni vorba de relaţii... 

Întinse mâna spre el şi îl îmbrățişă. 

„„„Se mutară apoi într-o cabană care aparţinea 
Sălaşului Lupilor şi îşi petrecură acolo restul lunii. 
Era o cabană izolată, situată într-un ţinut superb de 
pe coasta de vest. Ţărmul împădurit cobora abrupt 

către mare, şi în apropiere se înălța un lanţ muntos. 
Aveau la dispoziţie provizii din belşug, cărţi, un 
radio, un fonograf şi o fonotecă, o barcă şi 
instrumente de pescuit. Când aveau poftă să îşi 
împingă explorările mai departe, mergeau cu 
bicicleta câțiva kilometri, până la drumul de ţară 
de unde luau autobuzul. De obicei, căutau 
peisajele minunate ale acestei insule puţin 
populate, dar se întâmpla să poposească şi în 
taverna plină de veselie a câte unui sat de pescari. 
Iern învăţa să vorbească din ce în ce mai 
corect. Ronica insista ca ei doi să-şi vorbească 
numai în unglish vreme de câte o jumătate de zi. 
Când erau în societate, el tăcea, până când, în 
sfârşit, ea hotărî că el „se restabilise” suficient, 
pentru a putea emite câteva cuvinte cordiale, cu o 
voce care încă nu-şi recăpătase intonația firească. 
Ea continua să converseze în numele amândurora, 
trecând fără complexe de la reminiscenţele 
adevărate la minciuni care de care mai gogonate. 
Localnicii erau oameni de treabă şi inimoşi. 
Locuiau în case scunde de piatră, lipite de stânci, 
iar în bărcuţele lor fragile, înfruntau în fiecare zi 
imensitatea oceanului. Printre pietrele funerare din 
cimitire, erau multe care fuseseră ridicate în 
memoria celor care nu se mai întorseseră 
niciodată. Secolele erodaseră unele dintre nume, 
dar nu reuşiseră să şteargă amintirea curajului lor. 
Bărbaţi mai norocoşi se întorceau seara la 
nevestele lor, care lucrau peste zi la fel de mult ca 
ŞI ei, şi la copii, care îşi îndeplineau şi ei corvezile, 
dar care mergeau, cu toate acestea, la şcoală. Mai 
toți mergeau la biserică, fiind credincioşi ai lui 
Yasu. Satele aveau, în marea lor majoritate, câte un 
magazin şi, cu siguranţă, câte o tavernă, fie aceasta 
din urmă şi numai o singură încăpere amenajată în 
casa proprietarului. Transporturile constau în 
autobuze care legau satele de comunitățile mai 
mari, dar şi din biciclete şi căruţe trase de ponei. În 

aceste comunități mai mari, puteau fi găsite 
magazine diverse şi sediile sălaşurilor de tot felul. 

— Îmi plac cei din neamul tău, îi spuse Iern 
Ronicăi într-o zi, când se aflau, singuri, în cabana 
lor. Cu cât întâlnesc mai mulți, cu atât îmi plac mai 
mult... 

Ea îi zâmbi. Lumina lămpii dădea tonuri de 
umbră pielii şi părului; umbrele îi conturau 
formele trupului şi despicătura adâncă dintre sâni. 
Ea tocmai gătea cina, şi aerul din încăpere era 
călduţ, plin de arome şi de fumul uşor mirosind a 
răşină. Ferestrele erau întunecate, dar lăsau să 
pătrundă şuierul blând al vântului, bântuind prin 
crengile arborilor pădurii şi, din vreme în vreme, 
huhuitul vreunei cucuvele. 

— Ţie-ţi plac oamenii, oricine-ar fi ei, spuse 
ea. Aşa ţi-e firea. 

— ...pe măsură ce trece timpul însă, mi-e tot 
mai greu să-i înţeleg, continuă el, leganându-se în 
scaun, admirând priveliştea. 

Ronica gătea întotdeauna, fiind infinit mai 
talentată din acest punct de vedere. În schimb, Iern 
spăla vasele după ce mâncau. Era o diviziune a 
muncii rezonabilă. De asemenea, ea era mai 
îndemânatică la spartul lemnelor, dar el era cel 
care le căra înăuntru. 

— Cum aşa? întrebă ea, fără să se oprească 
din lucru. 

Lespedea de piatră de pe sobă se încălzisc, 
apa începuse deja să fiarbă în vasul de sticlă 
termorezistentă, iar într-o oală de aluminiu, uleiul 
încins aştepta cartofii la prăjit. 

Iern şovăi o clipă, căutându-şi cuvintele. 

— Nu cunosc termenii potriviţi, deci nu sunt 
sigur că voi pune întrebările potrivite. Dar există 
aici o contradicţie... Pe de o parte, individualismul 
declarat al fermierului răzeş, al micului negustor 
sau al pescarului stăpân pe propria-i barcă, 
idealizarea acestora... 

— Mama şi tatăl meu vitreg îmi spuneau că 
oamenii nu făceau paradă de aceste lucruri înainte 
de război. Li se păreau fireşti. Apoi au venit 
maurail şi nimic n-a mai fost firesc, ca înainte. 

— Fi bine, pe de altă parte, există sălaşurile, 
care constituie centrul vieții membrilor lor... 
Greşesc oare? 

— Va dura mult până îţi voi explica toate 
astea, îi răspunse ea. Nici măcar nu sunt sigură că 
îți voi putea explica totul, deşi pentru mine e ceva 
de la sine înţeles, căci am crescut în această 
societate. Poate că tu, privind din afară, mi-ai 
putea lămuri şi mie unele aspecte. Ce-ar fi să 
vorbim despre asta la cină? 

Iern se simţi străbătut de un fior de nerăbdare. 
Ştia, de-acum, că nu avea de a face cu o barbară, 
aşa cum crezuse inițial. Dar nici n-ar fi putut 
afirma cu certitudine că o cunoştea cu adevărat. 


Uniunea de Nord-Vest nu fusese dintotdeauna 
aceeaşi. Crescuse o dată cu trecerea timpului. 
Numele ei data de la Adunarea din Vittohrya, care 
oficializase relaţii preexistente, dar trecuseră încă 
o sută de ani, până când ultimul teritoriu i se 
alăturase. 

În epoca întunecată, despre care existau 
puţine mărturii, care urmase Războiului Osândei, 
când oraşele erau distruse sau trăgeau să moară, 
când clima se răcise şi furtunile păreau fără de 
sfârşit, când natura însăşi părea a se fi îmbolnăvit, 
când singurele contacte cu lumea exterioară erau 
înfruntările cu invadatorii mongi, nord-vesticii 
care supravieţuiseră fuseseră nevoiţi să se adune 
laolaltă pentru a lupta. Din nevoia de unire, din 
necesitatea de a strânge rândurile, se născuseră 
sălaşurile. 

Localnicii fuseseră dintotdeauna un amestec 
ciudat de individualism şi spirit gregar. Îşi 
avuseseră bisericile, cluburile şi organizaţiile 

civice, grupările voluntare şi alte adunări 
asemănătoare. Cele mai vechi sălaşuri — cel al 
Elanului, al Renului, sau cel al Zidarilor — îşi 
aveau originile în vremurile dinaintea catastrofei. 
Acestea constituiseră nucleele şi exemplul; 
asemeni lor erau şi unii dintre aborigeni, care mai 
păstraseră unele rămăşiţe ale societăţilor tribale 
primordiale, care reînviau în structuri noi. (Din 
acest punct de vedere, istoria Uniunii se asemăna 
cu cea a maurailor.) 

Sălaşul tipic era, la începuturi, o organizaţie 
de ajutor reciproc constituită din bărbaţi. 
Caracterul său era militar sau polițienesc, în mare 
măsură. În fiecare regiune, Sălaşurile deveniră 
miliții, care recrutau şi antrenau oameni, procurau 
şi administrau materiale, construiau fortărețe, 
pornind la luptă când era nevoie. Acestor funcții 
militare li se adăugau cele civile. Între ele se 
numărau organizarea de echipe medicale şi de 
stingere a incendiilor, îngrijirea celor bătrâni şi a 
infirmilor, salvarea cărților şi a altor relicve, 
organizarea şcolilor şi impunerea unei comportări 
civilizate în societate. Ritualurile, costumele, 
inițierile, rangurile şi aspectele mistice le dădeau 
membrilor puterea de a rezista. Activitatea lor era, 
în acelaşi timp, creatoare şi recreativă. Calitatea de 
membru nu era obligatorie, căci spiritul vechilor 
State Unite şi al Canadei mai trăia încă în minţile 
oamenilor. Dar, o dată ce un sălaş reuşea să se 
înalțe, puţini erau aceia care preferau să ramână în 
afara adăpostului pe care îl oferea acesta. 

Încet, pas cu pas, sălaşurile se răspândiră 
dincolo de limitele teritoriilor lor originare. 
Membrii care se mutau în alte părţi puneau bazele 
unor sedii, care rămâneau în contact cu Sălaşul- 
Mamă, stabilindu-se astfel o ierarhie decizională. 
Fraternităţile îşi aveau mereu secretele lor, iar 
caracterul războinic al sălaşurilor întări această 
trăsătură. Ofițerii aflaţi în frunte acumulară puteri 
considerabile. Nu erau nelimitate, căci un membru 
de rind nemulţumit putea oricând să ceară un vot 
de neîncredere, să facă apel la autorităţile civile 
sau, pur şi simplu, să îşi dea demisia. Dacă era 
vorba de resursele economice şi umane, această 
societate ale cărei sedii se întindeau de la Marea 
Bering şi până la Capul Mendocino, şi care avea 
investiţii în toate domeniile, de la agricultură la 
negoţul intercontinental, era, într-adevăr, nespus de 
puternică. 

Cu excepția celor ale aborigenilor care 
optaseră pentru acest statut, sălaşurile nu erau 
identificate cu un anume teritoriu. Din punct de 
vedere geografic, sălaşurile se întrepătrundeau. În 
primele veacuri, se întâmplase ca membri ai 
aceluiaşi sălaş să se afle în tabere diferite, pe 
câmpurile de luptă. (În perioada respectivă, rareori 
exista o delimitare clară între mericani şi mongi. 
Era vorba, mai degrabă, de ciocniri sporadice între 
diverse facțiuni războinice efemere. Când 
norrmenii luptau împotriva norrme-nilor ori 
mongii împotriva mongilor, era firesc să-şi caute 
aliați printre străini. Comploturile şi intrigile erau 
nenumărate. În perioadele de pace, familiile de 
vază se contopeau prin căsătorii reciproc 
avantajoase care ignorau frontierele, schimbul de 
bunuri şi idei prospera, centrele artistice şi de 
învățământ cunoşteau o dezvoltare care atrăgea 
admirația localnicilor şi străinilor deopotrivă.) 

Fraternitățile aveau tendința de a aplana 
conflictele şi de a-i aduna laolaltă pe cei ce se 
asemănau. Scopul final era ca norrmenii să îi 

înfrângă pe mongi, alungându-i dincolo de munţii 
din răsărit, unindu-se şi punând bazele unei noi 
civilizaţii, unitare. 

În această civilizaţie, cele mai multe dintre 
faptele unui individ se datorau liberei sale alegeri. 
În cadrul sălaşului, individul participa la treburile 
obştii. Statului nu-i rămânea mare lucru de făcut, şi 
toată lumea era mulţumită. 

Încă dinaintea  Osândei,  nord-vesticii 
instituiseră drepturi politice egale pentru femei şi 
bărbaţi. Puţine comunităţi renunţaseră la aceste 
tradiții şi, foarte curând, reveniră la ele. 
Exprimarea unui vot nu valora mare lucru în acea 
epocă nomadă, dar munca unei femei însemna 
totul, deci femeile aveau dreptul să îşi exprime 
opţiunile în consiliile obştei. Încă dintru început, 
sălaşurile  recunoscură importanţa esențială a 
„doamnelor auxiliare" pentru supravieţuire. Pe 
măsură ce vremurile deveneau mai puţin 
tumultuoase, creşterea copiilor deveni mai puţin 
esențială şi, simultan, activităţile la care femeile 
puteau participa ca parteneri egali îşi sporiră 
importanţa. Cu timpul, unele după altele, sălaşurile 
admiseră ca membri de prim-rang şi femei. („Ele 
erau cele care le spuneau soţilor lor cum să voteze 
chiar şi înainte", rise Ronica.) 

În prezent, când doi membri ai unor sălaşuri 
diferite hotărau să se căsătorească, ceea ce se 
întâmpla destul de des, sau când un membru se 
căsătorea cu cineva din afară, se obişnuia ca unul 
din ei să aleagă apartenenţa celuilalt. Se obişnuia, 
dar nu era obligatoriu. Fiecare era liber să-şi 
păstreze, dacă dorea, vechile legături, în cazul în 
care nu dorea să urce încă o dată treptele iniţierii. 

Membrii de rând plăteau cotizaţii, luau parte 
la munci de interes comun şi la ritualuri, şi 
sărbători. Oricine, bărbat sau femeie, era liber să 
candideze pentru anumite funcţii ori să devină 
funcționar plătit. Răsplata membrilor consta, în 
primul rând, în solidaritate, în simţul apartenenţei 

la un trecut comun, în idealul ajutorării reciproce 
la nevoie; sălaşurile asigurau educația, îngrijirea 
medicală şi adăpost membrilor aflaţi departe de 
casă; furnizau facilități de cercetare şi posibilităţi 
de recreere. Membrii se bucurau de mulţumirea de 
sine pe care ţi-o dă slujirea de bunăvoie a unei 
cauze drepte. Sălaşurile dădeau vieţii culoare şi 
sens. 

Alteori, chiar mai mult. 

Sălaşul Lupilor îşi avea originile în jurul 
muntelui Hood, o zonă niciodată atinsă de 
invaziile mongilor, şi în care apărarea împotriva 
băştinaşilor turbulenţi era mai uşoară decât în alte 
părți. Din aceste motive, preocuparea de căpătâi a 
membrilor săi fusese mai puţin războiul, cât 
restaurarea ordinii şi a productivităţii, punându-se 
accentul pe păstrarea a cât mai mult din vechea 
civilizaţie. Sălaşul îşi asuma partea sa în apărarea 
Uniunii,  fumizând mai degrabă ofițeri şi 
specialişti. Mai târziu, de aici veniră numeroşi 
dascăli, ingineri, fizicieni şi alți oameni educați; 
cererea masivă existentă pentru priceperea lor 
determină o răspândire fulgerătoare a sediilor. 
Prestigiul de care se bucura în întreaga societate 
făcea ca admiterea în rândurile sale să fie 
selectivă, şi numărul celor dornici să fie inițiați să 
crească o dată cu cererea pentru specialişti 
proveniţi de aici. În prezent, cotizaţiile plătite de 
membrii Sălaşului Lupilor erau cele mai mari, la 
toate nivelurile. În schimb, ceremoniile şi apariţiile 
publice ale Lupilor erau rare. Şi totuşi, nici un alt 
sălaş nu avea membri mai influenți în nici un 
domeniu, fie că era vorba de ştiinţă, de tehnologie, 
de comerţ, de artă, de educaţie, de problemele 
militare sau civice ale naţiunii. 

Desigur, Lupii îşi aveau ritualurile lor, 
începând cu cele de la debutul şi încheierea 
obişnuitelor întruniri. Cel mai solemn dintre 
acestea era cel al Reântoarcerii, când, în noaptea 
Anului Nou, membrii se adunau pentru a-şi 

comemora morţii. In miezul verii, avea loc plăcuta 
ceremonie a Onorurilor. Ca urmare a inițierilor, 
înălțărilor în rang, a căsătoriilor sau botezurilor ori 
cu prilejul feluritelor aniversări, aveau loc 
petreceri vesele. Funeraliile erau sobre, iar 
judecarea disputelor se făcea cu dreptate. Lupii 
participau la festivitățile comunităţii în care trăiau, 
fără a ieşi prea mult în evidenţă, şi continuau să se 
ocupe de acţiunile filantropice, de educaţie, ştiinţă 
şi cultură, de menţinerea ordinii, pe scurt, de toate 
domeniile specifice ale activităților unui sălaş, 
acestora adăugându-li-se participarea la 
întreprinderile colective şi private, şi reprezentarea 
în Marele Consiliu. 

Mai mult decât oricând, Sălaşul Lupilor lăsa 
membrilor săi libertatea de a-şi construi propria 
viaţă, oferindu-le un sprijin măi degrabă moral 
decât material. Le cerea, în schimb, eforturi şi 
plata cotizaţiilor şi, mai presus de orice, discreţie. 
Democratic la nivelurile inferioare, Sălaşul Lupilor 
devenise, în ultimul timp, oligarhic şi secretos la 
cele mai înalte niveluri. Membrii care nu erau de 
acord cu perpetuarea unor practici a căror 
necesitate fusese evidentă în urmă cu douăzeci de 
ani, în vremea războiului, erau liberi să îşi exprime 
dezacordul şi veto-ul, iar dacă nici asta nu îi 
mulțumea, să se retragă. Puţini o făcuseră şi puţini 
dăduseră atenţie unor asemenea lucruri. Printre 
Lupi, legăturile erau la fel de strânse cum fuseseră 
dintotdeauna, la fel de durabile precum fuseseră la 
origini cele dintre căpitan şi aerogeni, în Domeniul 
Ostrovului Ceresc. 

Acesta era, aşadar, sălaşul care avusese ideea 
conceperii lui Orion, iar membrii săi erau cei care 
participau cel mai activ la efortul necesar pentru ca 
acesta să poată răsări. 

Sub soarele ce cobora spre apus, valurile se 
rostogoleau, verzi, ori strălucind ca argintul viu. 
Înaintau spre coastă, şuierând, şi se prăvăleau pe 
stânci, stârnind arteziene de spumă albă. Vântul 
care le mâna din urmă îşi întețea vuietul, 
pătrunzând printre copacii pădurii de pe faleză. 
Răspândea răcoare şi aroma sărată a mării şi a 
depărtărilor. Pescăruşi se roteau în cercuri largi, 
scoțând țipete ascuţite. O gâscă sălbatică îşi luă 
zborul, speriată de apropierea unei marmote. În 
larg, o turmă de balene migratoare ieşea, în 
răstimpuri, la suprafață, scufundându-se apoi. La 
marginea lumii, o navă dispăru dincolo de orizont, 
doar pânzele ei se mai zăriră o vreme, ca o 
amintire fugară. 

Ramurile crângului de conifere se profilau, 
întunecate, pe cerul brăzdat de fuioare de nori. 
Vântul purta frunze galbene, roşii ori de bronz, 
răpite din arborii cu viață efemeră, ducându-le 
dincolo de stânci, spre cine ştie ce destin. O 
porțiune de turbă, situată de-a lungul falezei 
stâncoase, pe care poposiseră lern şi Ronica, 
împrăştia aroma aspră, mustoasă a toamnei. 

Făcuseră o plimbare prin pădure şi, la 
întoarcere, hotărâseră să se oprească pentru a 
urmări, o vreme, jocul balenelor în larg. După 
câteva minute, Iern îndrăzni, în sfârşit, să tragă cu 
coada ochiului, spre ca. Fata îşi trăsese genunchii 
la piept, îmbrăţişându-i strâns, şi privea departe, 
spre nord, peste întinsele ape: către casă ori către 
cer? Părea a privi în gol, cu buzele întredeschise. 

EI îi atinse mâneca uşor. Lâna puloverului era 
aspră, sub degetele sale. 

— Pari tristă. 

Ea îşi întoarse fața către el. Părul îi era 
împletit în cozi, dar o şuviţă îi scăpase de sub 
bonetă şi atârna peste sprâncene. Lui Iern nu-i mai 
fusese dat niciodată să vadă o privelişte care să-i 
fie mai dragă decât aceasta. 


418 


— Chiar crezi asta? întrebă ea încet, de parcă 
tocmai s-ar fi trezit dintr-un somn lung. 

— Ai fost tristă toată ziua. Te-ai străduit din 
răsputeri să mi-o ascunzi, să pari veselă, dar cu am 
început să te cunosc, Ronica... 

Ea oftă, zâmbind îngândurată. 

— De ce n-aş fi sinceră? îmi pare rău că totul 
se va sfârşi curând. 

Iern ramase cu gura căscată, descumpănit. 

— Nu, nu se poate! Nu trebuie să se 
sfârşească! 

— A fost o lună minunată, nu-i aşa? N-am 
mai simțit niciodată aşa ceva. Dar nu pot să trăiesc 
ca un parazit toată viaţa. Am de lucru, ai mei 
contează pe mine... Stăpânul sălaşului a fost de 
acord să-mi petrec o lună împreună cu tine. 
Credeam că îmi va fi de ajuns. Privirea ei de 
smarald era aţintită asupra lui. Nu ştiam, atunci, 
cât de greu îmi va fi să mă despart de tine. 

Vreme de o clipă, îl cuprinse ameţeala şi 
urechile începură să-i vuiască, bântuite parcă de un 
vânt puternic. 

— Pentru cât timp? reuşi să îngaime. 

Un fior îndurerat străbătu trupul oţelt al 
Ronică.. 

— Nu ştiu. Voi încercă să capăt o permisie, ca 
să ne putem întâlni încă o dată înainte ca... Orion 
să răsară... dar... Depinde de mersul lucrurilor, de 
câtă nevoie va fi de mine. Nu te teme, Iern. Ai 
făcut un lucru eroic, în folosul Lupilor, acolo, 
deasupra Krasnayei, şi sălaşul nu va uita de tine. 
Nu ne putem permite riscul de a-i lăsa pe maurai 
să afle de prezenţa ta aici, căci ştiu prea multe, ştii, 
de pildă, încotro mă voi îndrepta, şi n-ai cum să 
ascunzi asta de drogurile şi de medicii lor. Dar vei 
avea parte de o aşteptare plăcută, şi, mai târziu, 
sper că te vom putea ajuta să te întorci la ai tăi. 

— Cât va dura asta? 

— Un an, poate doi... Sunt doar o ingineră 
începătoare şi-am lipsit vreme îndelungată... 

— lar eu va trebui să aştept... 

Deodată, furia lui Iern răbufni. Izbi cu 
pumnul în podul palmei. 

— Nu, la naiba! urlă el în unglish. Nu voi 
suporta aşa ceva! Te iubesc prea mult! 

Ea înghiți în sec, exclamând: 

— Oh, Iern, lern... Căzură unul în braţele 
celuilalt. ...Râzând, în vreme ce lacrimile 1 se 
preligeau pe obraji, Ronica se ridică într-un cot şi-i 
spuse: E-n regulă, zburătorule. Ai câştigat. Mi-am 
tot spus că relația dintre noi nu era decât un foc de 
paie. Erai străin şi, de aceea, atrăgător, dar te-ai 
dovedit şi un om de nădejde, o fiinţă umană pe 
care o puteam iubi şi respecta, iar eu eram singură 
de atâta vreme... Am greşit, recunosc. A fost mai 
mult decât o simplă distracție. Aş vrea să rămân cu 
tine pentru totdeauna. 

— ŞI eu, cu tine. 

lern se rostogoli şi o cuprinse în brațe, 
sărutând-o la baza gâtului. Era caldă şi moale şi 
mirosea a veri trecute şi a veri viitoare. 

— Nu va fi uşor, Ronica. Sântem de 
naționalități diferite, aparţinem unor culturi 
diferite, iar eu sunt... Îi venea greu să rostească 
acele cuvinte, chiar şi numai în prezenţa ei, chiar 
dacă nu era nevoit să o privească în ochi, căci ea 
îşi lpise obrazul de pieptul lui. Am început, de- 
abia acum, să îmi dau seama cât de copilăros am 
fost toată viaţa. Nu mă pot îndrepta peste noapte. 

— Fi, haide, zise ea, zburlindu-i părul. Ce-ar 
fi să ne îmbrăcăm, înainte să îngheţăm cu totul? 

Aşa făcură, apoi se ridicară, se aşezară, 
ținându-se de mână şi schimbând priviri şi sărutări. 
Vântul, balenele, răcoarea şi soarele care apunea... 
Nimic din toate acestea nu mai avea importanţă. 

— Vei veni cu mine în Lăskă, spuse ea, 
înviorată. Sunt în stare să rezolv asta. De fapt, nu 
cred că există o ascunzătoare mai bună pentru tine. 

— Ştii... N-aş vrea să-ţi scandalizez familia. 
Căsătoria... Nici măcar nu ştiu care este legea în 

această privinţă. Conform legii aerogenilor, Faylis 
nu-şi poate obține divorţul decât după trecerea 
unui an şi o zi de la înregistrarea lui şi numai dacă 
nimeni nu se opune. Dar ce părere are legislația 
Uniunii despre o căsătorie care a avut loc în afara 
teritoriului ţării şi care nu măi este de-ăcum 
valabilă? 

— Legislaţia Uniunii n-are nici în clin, nici în 
mânecă de-a face cu asta. Crezi că am da noi 
guvernului voie să se amestece în ceva atât de 
important? Nu-ţi mai bate căpşorul cu astfel de 
probleme. Cât despre ai mei, vor înţelege cum stau 
lucrurile, şi vom îndeplini repede toate 
formalitățile. Se îmbrățişară din nou. Când, în 
sfârşit, ea reuşi să se desprindă de trupul lui, 
redevenise serioasă. Cred că e cazul să ne gândim 
bine ce avem de gând să facem, iubitule, îl sfătui 
ea. Locul în care vom merge, dacă vei vrea să mi 
te alături, nu e tocmai un paradis al distracțiilor. E 
tare departe. Nu vei putea sa pleci şi nu vei putea 
să comunici cu nimeni până când treaba nu va fi 
dusă la bun sfârşit, şi, ţi-am spus, asta s-ar putea să 
dureze încă un an sau chiar doi. Eu voi fi mai 
ocupată decât o caracatiță cu opt mâini şi, cu 
siguranţă, frântă de oboseală, când voi ajunge 
acasă. Acolo se munceşte, într-adevăr, din greu. S- 
ar putea să fiu din nou trimisă în căutare de 
materiale fisionabile, iar pentru asta e nevoie de o 
pricepere pe care tu nu o posezi. Laska are, într- 
adevăr, privelişti superbe, poţi vâna, pescui şi aşa 
mai departe, dar mai are şi o vreme a dracului de 
împuţită, şi, pe deasupra, mai vine şi iarna. Va 
trebui să te obişnuieşti cu idee de a sta mai tot 
timpul închis în casă. 

— Păi, începu el, cred că aş putea... 

— Iern, îl întrerupse ea imediat, ai spus că 
eşti copilăros, şi poate că, într-un fel, ai dreptate. 
Dar tu, cel adevărat, eşti un bărbat energic şi în 
continuă mişcare. Ai putea suporta gândul de a 
deveni un soi de... concubină masculină? 

Aş putea oare? se întrebă el, şocat. 

— E nevoie să devin aşa ceva? se auzi 
întrebând cu o voce gâtuită. 

Chipul ei parcă împietrise. 

— Da, trebuie. ŞI... Oh, Doamne... Ronica 
izbi cu pumnul în iarbă. Cu cât mă gândesc mai 
mult, cu atât îmi dau seama că o astfel de situaţie 
ar putea să otrăvească tot ce e frumos între noi. 
Poate că... Poate că ar fi mai bine dacă ne-am 
despărți pentru... Pentru atâta timp cât va fi nevoie. 

— Nu! izbucni el. De ce-ar trebui să fiu ţinut 
în cuşcă asemeni unui prizonier? Nu crezi că am 
câştigat încrederea alor tăi? 

— Orion înseamnă prea mult. E prea mult 
chiar şi pentru mine, iubitule. Iar tu, în vremea 
când erai un senior al clanurilor, ţi-ai manifestat 
simpatia faţă de maurai, declară ea după o scurtă 
ezitare. 

Aş putea ţipa la ea şi să distrug astfel toată 
bucuria pe care de-abia ne-am câștigat-o, gândi 
el. Sau i-aş putea răspunde cu grijă, gândindu-mă 
la ceea ce voi spune mai mult decât m-am gândit 
vreodată. 

Efortul de-a şi alege cuvintele şi de a-şi 
menţine un ton egal îl făcea să tremure: 

— Ronica, ascultă-mă. Am fost favorabil 
unor relaţii apropiate cu mauraii, e-adevărat. Dar 
am făcut-o fiindcă păreau să poarte în ei viitorul. 
Dar n-am susținut nici o clipă incompatibilitatea 
cu voi. Sântem noi doi incompatibili? E nevoie 
oare ca eliberarea Uniunii să însemne distrugerea 
maurailor? 

— Oh, nu, şopti ea. Ţi-am mai spus, Orion nu 
e o armă. Nu dintre acelea care ucid oamenii cu 
milioanele. Dacă misiunea se va desfăşura 
conform planului, nimeni n-are să moară. 

— Aşadar, poţi lucra pentru îndeplinirea ei, 
având conştiinţa curată? 

— Da. 

O amintire a spuselor lui Plik traversă fugar 
mintea lui Iern. O alungă. Hotărârea clocotea în el, 
ca atunci când călărise uraganul ori când sărise cu 
paraşuta din Ostrovul Ceresc. O simţea, ştia că se 
cocea acolo, într-un cotlon al minţii sale, de mai 
multe săptămâni şi, dintr-o dată, acum, avea să 
erupă. 

— De ce nu m-aş putea alătura vouă? îşi 
lansă el provocarea. 

— Cum? strigă ea. 

Glasul lui îi răsună în ţeastă. 

— Vreau să mă alătur cauzei voastre. Din câte 
mi-am dat seama din indiciile pe care le-ai scăpat 
până acum, mi-am format o vagă idee despre ce-ar 
putea fi Orion. ŞI, dacă am dreptate, ar fi minunat. 
Aş vrea să vă fiu de ajutor. Dar chiar dacă mă 
înşel, tot voi face ce-mi va sta în putinţă. Vezi, îmi 
ofer serviciile. Am primit o educaţie tehnică, sunt 
pilot clasa întâi. Poate că voi putea să vă ofer chiar 
şi o sugestie sau două. Luaţi-mă alături de voi, 
Ronica. 

— lern, lern, Iern! strigă ea, aruncându-se de 
gâtul lui. Vom privi împreună răsăritul lui Orion. 

Vântul şuiera, valurile îşi urmau marșul 
neîntrerupt, iar dinspre Polul Nord iarna se 
pregătea să-şi facă o intrare triumfală. 


XVII 


Din nou, o rafală de vânt dinspre Strâmtoare 
izbi stropi de ploaie de pereţii caselor. Ploaia 
curgea şiroaie, gâlgâind prin burlane, strălucind pe 
caldarâm, acolo unde felinarele sfâşiau întunericul 
care se năştea prematur. Pe străzi, traficul continua 
să se desfăşoare nestingherit, cu zumzetul său 
caracteristic: pietoni, purtând impermeabile cu 
glugi, biciclişti şi motociclişti, cu poncho-uri, 
formele  bulbucate ale automobilelor private, 

hurducăturile siluetelor masive ale autobuzelor şi, 
ici-colo, câte o căruţă ori vreun călăreț întârziat. 
Vuiete, dangăte, huruituri răsunau dinspre gară, 
dinspre cheiuri, dinspre fabricile care lucrau în 
schimburi. Lumini colorate se revărsau din 
taverne, restaurante, săli de jocuri, teatre şi 
bordeluri. Vagabonzii se înghesuiau pe sub porți 
ori se furişau de la o alee la alta, strângând la piept 
sticlele cu băutură ieftină, sau, între dinţi, câte un 
chiştoc cu marijuana. 

O patrulă a Inspectoratului trecu pe străzile 
din centrul Seattle-ului. De jur împrejur, tăcerea se 
răspândea îngheţată, astfel încât bocănitul cizmelor 
maurailor răsuna nefiresc de tare. Erau înarmaţi, şi 
nu doar cu obişnuitele cuțite şi vine de bou, ci cu 
pistoale şi puşti. Mergeau într-o formaţie strânsă, 
iar chipurile le erau crispate, impenetrabile. Păreau 
că aşteaptă un prilej pentru a deschide focul, aceşti 
maurai care, de la război încoace, tot încercaseră 
să-şi găsească prieteni printre localnici. 

Dar nimic din toate astea nu se vedea din casa 
lui Elwin Halmer. Era una dintre acele case vechi, 
rămase, ca nişte enclave, în mijlocul zonelor 
industriale care se  întinseseră ca o plagă, 
nimicindu-le vecinii. Era cald în camera de zi, o 
lumină plăcută punea în valoare tapetul în culori 
pastelate. Focul ardea, trosnind, în căminul 
construit din piatră brută. Deasupra sfeşnicelor de 
os de pe cămin, emblema Lupului trona, 
pirogravată pe pielea tăbăcită a unei morse. 

— Şah şi... mat, spuse Plik. 

Gazda sa, care-i era şi paznic în acelaşi timp, 
studie tabla de joc, după care mormăi: 

— La naiba! Ai dreptate. Oricum, a fost un 
Joc frumos. Plik se ridică de la masă, cu paharul în 
mână, pentru a-şi mai turna whisky din sticla de pe 
servantă. Norrmenul clătină din cap. Cum reuşeşti? 
se miră el. Bei de parcă ţi-ai fi pus în gând să 
ruinezi sălaşul, şi totuşi, reuşeşti să mă baţi în trei 
Jocuri, din patru. 

— Poate că n-ar strica să mai bei şi tu, îi 
sugeră Plik, care ajunsese să vorbească destul de 
bine în unglish. Dacă sălaşul are bunătatea de a-mi 
satisface dorinţele materiale, nu văd nici un motiv 
pentru ca tu să nu le împărtăşeşti. Nu te bosumfla. 
Se presupune că ar trebui să mă simt atât de fericit, 
cât mi-ar îngădui detenția, dar mi-e dor de un 
tovarăş de pahar. 

Elwin se strimbă. 

— Ştii bine că nu pot. Trebuie să slăbesc. 

Grăsimea sa n-ar fi fost ieșită din comun 
printre maurai, dar aici, cum ar fi fost şi în Uropa, 
era anormală. 

Plik rânji. Se auzi gâlgâitul licori de foc, 
umplând paharul. 

— Ştiu. Ți-am compus şi un cântec, prietene. 

— Poftim? Cum adică? 

— Ţi-am spus doar, acasă sunt considerat un 
soi de trubadur. Dă-mi voie să-ţi cânt ceva... 


— „Doctorul mi-a zis: «Să ţii regim!». Şi am 
încuviinţat, 

Întrebându-mă: Oare, de mâncare, ce-mi va fi 
dat? 

Privit-am farfuria: nu era mai nimic, 

Privit-am în pahar: alcool, nici un pic. 

Alcool, nici un strop! Alcool, nici un pic! 

Alcool, nici un dram! Şi-n farfurie: nimic!" 


— Ție ţi-e uşor să vorbeşti despre asta, 
bombăni Elwin. 

Plik se aşeză din nou în fotoliu. 

— Ascultă mai departe! zise el. 


„Oh, dragă, iubito, disperarea m-apasă. 

Trăiesc doar cu apă şi cu aer, la masă. 

Mi-e-ngăduit să mănânc doar atât de puţin, 

Și, culmea! n-am voie să beau nici o cană cu 
vin! 

Alcool, nici un strop! Alcool, nici un pic! 

Alcool, nici un dram! Şi-n farfurie: nimic!" 


(— Pentru strofa următoare ar fi nevoie de-un 
glas de femeie.) 


„Oh, dragă iubite, te rog, nu fi trist. 

Căci leacul cel bun sa ţi-l dau eu insist. 
Hai, vino-ntre perne, să-ţi arăt, de nu crezi, 
Mâncarea şi vinul uita-vei, ai să vezi! 
Alcool, nici un..." 


— la stai! exclamă Elwin, încleştându-şi 
pumnii. Tu-ţi baţi joc de mine, nemernicule? 

Plik întinse mâna să-şi ia pipa şi punguţa cu 
tutun ce-i fuseseră puse la dispoziţie. 

— Fi, vezi-ţi de treabă, nu tocmai... Nu mai 
mult decât mi-aş bate joc de mine însumi. 

— Am irosit o lună întreagă umblând după 
toanele tale şi ale paznicilor tăi... 

Obrajii înguşti ai angleymanului, îmbujoraţi 
de băutură, se făcură şi mai roşii. 

— Da, ai făcut-o pentru a-ţi sluji sălaşul cel 
blestemat, care are să te promoveze pentru asta la 
rangul cel mai înalt ce ţi se cuvine, acela de 
Scărpinător de Purici Clasa întâi. Crezi că mie mi- 
a făcut plăcere să stau închis, ca într-o colivie, şi să 
nu pot ieşi la plimbare decât în lesă, ca un câine? 

— Da, şi când 1eşeai, te duceai după prima 
pisicuţă. Au ales casa mea nu numai datorită 
amplasării sale, ci şi fiindcă... Ştii bine asta, 
ticăloşiile... nevastă-mea a murit acum mai puţin 
de un an, iar eu nu umblu aiurea, după fuste... 

— Chiar crezi că intenționat am... Domnule, 
asta-i o insultă. 

Se priviră pe deasupra mesei, cu toată 
încordarea ce se adunase de săptămâni încoace, ca 
doi nori încărcați de electricitate, gata să se 
ciocnească. Descărcarea electrică se ivi pe dată, 
risipind tensiunea: unul din cei doi cuțţitari, care 
aveau misiunea să-l împiedice pe Plik să iasă din 

casă altfel decât sub supravegherea lor, obligându-l 
să fie discret, îşi făcu apariţia. 

— Cineva doreşte să vă vadă, spuse acesta. 

Iern se ivi imediat în urma lui. Îşi dezbrăcase 
mantaua de ploaie, dar chipul îi şiroia de apă şi 
părea că emană un miros de umezeală rece. În 
urma sa, impasibil, intră propriul său paznic. 

— Bună seara, spuse el, în unglish. 

— Bun venit, bun venit, bun venit! Plik sari 
în picioare şi  alergă, clătinându-se, să-şi 
îmbrăţişeze prietenul. Doar sosirea Frunzei-de- 
Viţă m-ar fi putut bucura mai mult, îngăimă el, 
desprinzându-se din îmbrăţişare. Ce-ai mai făcut, 
bătrâne prieten? 

— Am avut treabă, îi răspunse Iern, năpădit 
de amintiri. Dar tu? 

— Hmm... Precum vezi, mi-au dat o casă 
confortabilă şi au făcut tot ce le-a stat în putinţă ca 
să mă amuze: mi-au arătat oraşul, m-au dus la 
teatru, mi-au dat cărți... Dar, inevitabil, timpul 
parc-a devenit un fluviu de clei... Dar să lăsăm 
compătimirile de sine la o parte, căci, sper, tu mi- 
ai adus eliberarea. Nu-i aşa? 

Iern şovăl. 

— Da, într-un fel. 

Vorbiseră până atunci în angley. Elwin 
Halmer tuşi, stânjenit. 

— Nu vă faceţi griji, îl linişti Iern, în unglish. 
Paznicul meu vă va explica totul. Ah, scuzaţi-mă... 
Se prezentă, apoi spuse: Am venit să discut cu 
oaspetele dumneavoastră despre planurile sale de 
viitor. 

— De ce atât de târziu? vru să afle Plik. 

— Evident, n-am vrut să atrag atenția. 
Maurau par a fi năpădit Seattle-ul, ca şi toate 
celelalte oraşe importante. Şi mai aşteaptă, se pare, 
întăriri. 

Plik îl cântări din priviri. 

— Din câte observ, te-ai alăturat cauzei nord- 
vestice. 

— Hmm... Da, într-un fel. Nu sunt liber să îţi 
explic, până când nu vei fi luat tu însuţi o hotărâre. 
Se aşezară, şi Elwin îşi demonstra calitatea de 
gazdă, oferindu-le de băut. Apoi, cei doi uropani îi 
ignorară pe cei din jur. Voi pleca împreună cu 
Ronica, spre nord. Fără îndoială, eşti în stare să 
ghiceşti mai precis care ne va fi destinaţia, dar eu 
am promis să nu-ţi dezvălui amănunte. De fapt, 
nici eu nu ştiu mare lucru şi nici nu voi afla până 
când nu vom fi în siguranţă, pe drum. N-ai vrea să 
vii cu noi? Dar bagă de seamă: s-ar putea să dureze 
un an sau doi. Oricum, dacă vei refuza, vei fi ţinut 
în izolare toată această perioadă. Dacă rămâi aici, 
distracțiile de care ai pomenit îţi vor fi oferite în 
continuare, pe când, dacă vii cu noi, s-ar putea ca 
ele să-ţi lipsească. 

— Ştii că ai început să vorbeşti ca şi ea? 

— Zău? Mă rog... Am cerut să fu şi tu invitat 
să ni te alături, iar superiorii ei din conducerea 
sălaşului au fost de acord. Am considerat că meriţi 
să ţi se ofere o altemativă. Poate că nu te vei simți 
chiar atât de singur. Deşi, sincer să fiu, nu ştiu 
dacă e înţelept să accepţi o asemenea invitaţie. 

Plik izbucni pe dată: 

— Nu e înţelept?... Dar cui îi mai pasă de 
sâcâitoarea înţelepciune, când aş avea şansa de a fi 
martor la căderea zeilor? Bineînţeles că accept! 

Iern îl privi în tăcere. Umbre se fugăreau pe 
chipul subțire din faţa sa. Ochii îi străluceau, 
captând licărul flăcărilor din vatră. 

— Nu înţeleg. 

— Tu, prinţul exilat, nu  mă-nţelegi? 
Cuvintele se revărsau şuvoi din gura lui Plik, care 
gesticula amplu. la te uită, chiar el nu ştie cine 
este, chiar el, cel hărăzit a se-ntoarce în regat sau 
să piară. Acum eşti prizonierul mitului, fără ieşire. 
Te-ai identificat cu Orion, eroul ce doarme, dar 
care se va trezi, pentru a-şi elibera neamul. Tu eşti 
Uriașul înlănţuit care-şi va sfărâma lanţurile, 
pentru a-şi duce la capăt cumplita răzbunare. 

Morţii îşi părăsesc mormintele. În această ţară, 
văzut-am cum spiritul vechilor meri-cani se înalță, 
uriaş, din locul în care zăcut-a veacuri la rând, 
îngropat, făcând temeliile lumii să se cutremure... 
— Eşti beat, Plik. Iar te-ai îmbătat... 
— Cum altfel? Hai, vino lângă mine. Să bem 
câtă vreme mai putem s-o facem. 

Ceaţa se  prelingea, deasă şi albă, 
transformând copacii din apropiere în pete 
întunecate şi ascunzând vederii tot ce se afla 
dincolo de ei. Aerul închis îi stârnea fiori lui Terai, 
făcându-l să se gândească, morbid, la cripte 
pecetluite. Tăcerea era apăsătoare. 

Din când în când, sirena vreunui vapor răsuna 
înfundat, nu ca un avertisment, ci de parc-ar fi 
plâns vreo corabie demult scufundată. 

Deşi în colibă era îndeajuns de cald şi destulă 
lumină, ceva din răcoarea de afară părea că 
invadase încăperea. Terai se gândi că asta se 
datora, poate, faptului că această colibă era o 
închisoare. Ferestrele aveau gratii solide, în ciuda 
faptului că fuseseră instalate în grabă, uşa care 
dădea în afară fusese dublată şi bătută în cuie. El şi 
Wairoa ocupau una din cele două încăperi. Dincolo 
de uşa care dădea în camera vecină se auzeau 
pălăvrăgelile paznicilor. Jucau pocher. Fuse tentat 
să li se alăture, ar fi făcut orice ca să mai alunge 
din cumplita plictiseală, dar n-avea nici un ban. De 
altfel, se îndoia că ar fi fost binevenit la masa de 
Joc. Monotonia sporise parcă antipatia norrmenilor 
faţă de cei doi prizonieri. Poate că, dacă la început 
nu s-ar fi izolat, împreună cu Wairoa, într-o armură 
de mândrie rănită, ar fi putut dezvolta o relaţie mai 
apropiată cu paznicii lor; acum, era prea târziu 
pentru camaraderie. 

Începu să se plimbe între zidurile de scânduri 
croite din pini noduroşi. Pipa pe care o molfăia 
umpluse camera cu un alt soi de ceaţă, albăstrie şi 
acrişoară. Îşi simţea limba, de parc-ar fi fost din 
piele tăbăcită. Ce altceva ar fi putut face? 

Wairoa stătea deoparte, citind. Căpeteniile 
Lupilor fuseseră generoase cu ei, oferindu-le cărți 
din belşug. Aveau la dispoziţie şi un radio, un 
fonograf şi o fonotecă. Sălaşul avea aici, pe insula 
Shaw, un loc de recreere pentru membrii săi. În 
acest anotimp colibele vecine erau pustii. Probabil 
că şi puţinii vilegiaturişti rămaşi fuseseră convinşi 
să îşi încheie vacanțele în altă parte. Poate că n-ar 
fi fost chiar atât de grea captivitatea, dacă lui Terai 
1 s-ar fi permis accesul în atelier, ca să îşi ocupe, 
într-un fel sau altul, mâinile şi mintea, dar 
gardienii aveau ordine stricte în privinţa lor. El şi 
Wairoa aveau dreptul să se plimbe şi să facă 
mişcare în aer liber, dacă doreau, dar numai sub 
pază strictă. 

— De la mongi la norrmeni, bombăni el. Aş fi 
preferat sa fi rămas printre mongi. Ne-au tratat de 
o mie de ori mai bine. 

Wairoa îi răspunse, continuând să citească. 
Avea darul de a-şi putea divide atenţia în acest fel. 
Odată,  învingându-şi  reticenţa obişnuită, îi 
descrisese lui Terai ciudatele conexiuni neurale 
dintre cele două emisfere cerebrale, dar aproape tot 
ce îi spusese îi intrase lui Terai pe o ureche şi îi 
1eşise pe cealaltă. 

— Bănuliesc că ne-ar fi tăiat beregata, cu 
scuzele de rigoare, spuse el. Prezenţa noastră 
deranja, în mod evident, anumite persoane 
influente. 

— Ştiu, ştiu. Cât de des am discutat despre 
asta? Nu înţeleg cum poţi fi atât de calm, Wairoa. 
Zău, nu înţeleg. 

— Captivitatea te înnebuneşte. Eu însă n-am 
familie care să mă plângă. Eu mă pot bucura de 
realitatea în veşnică schimbare, aşa cum se vede de 

aici, de priveliştea mării, de cerul de deasupra 
noastră. Nu-ţi aminteşti cum spunea Ronica Birken 
despre... la stai. 

Wairoa îşi lăsă cartea deoparte, ridicând 
mâna. 

Vreme de o clipă, liniştea stărui în auzul lui 
Terai, apoi auzi şi el zgomotul, îndepărtat, dar tot 
mai aproape, bâzâitul unui motor de barcă. 
Exclamaţii de surpriză, strigăte de bucurie, scaune 
târşâite pe pardoseală dovedeau că şi paznicii lor îl 
auziseră. Pe Nan! Cine-o fi oare? Cu siguranţă, nu 
e vreun turist rătăcit, de vreme ce îşi forțează 
astfel motorul. Inima lui Terai bătea de să-i spargă 
pieptul. 

Motorul se opri şi dinspre debarcader se auzi 
larmă. Mai mulţi nou veniţi urcau acum cărarea ce 
ducea spre colibă, conduşi de către unul dintre 
paznici, a cărui siluetă părea la fel de puţin 
familiară, în ceața groasă. Fură conduşi la adăpost, 
cu excepţia unuia singur care se apropie de coliba 
prizonierilor, apoi dispăru după colţ. 

Curând, îşi făcu apariția în încăperea în care 
se aflau cei doi maurai. Era Mikli Karst. 


— „Cât de primitori ai vrea să fim, pentru 
numele lui Haristi, când ai încercat să ne ucizi? 

Din scaunul în care se aşezase, Mikli îl privea 
pe Terai, care se înălța, ameninţător, în faţa sa. 

— A fost o chestiune profesională, nu una 
personală, spuse el. În locul tău, aş adopta o 
atitudine mai plină de sportivitate. 

— Ne-aţi închis aici, ca pe nişte animale. 
Asta-i chiar mai rău decât dacă ne-aţi fi ucis, mugi 
Terai. 

Wairoa şedea tăcut într-un colţ, privind prin 
masca din jurul ochilor săi, percepând, cu 
siguranță, cu toate simțurile sale aparte, flecare 
detaliu al scenei. Nici ceața ce umplea fereastra de 
dincolo de el nu era mai de nepătruns decât 

expresia chipului său. Din încăperea vecină, Terai 
nu mai auzea nimic. Paznicii se retrăseseră cu toţii 
acolo şi aşteptau cu sufletul la gură dincolo de uşă, 
sperând că misiunea lor atât de monotonă se 
apropia de sfârşit. Mikli gesticula cu mâna în care 
îşi ţinea țigară. 

— Aş zice c-aţi fost animale ţinute în puf, rise 
el. N-aveam decât două variante: fie să vă ucidem, 
fie să vă izolăm. 

Da, căci avem prea multe de spus, se gândi 
Terai, obosit, pentru a suta sau mia oară. Am putea 
spune unde poate fi găsit plutoniul şi avionul care 
íl transporta, şi asta ar fi o dovadă de netăgăduit a 
vinovăţiei nord-vesticilor, un casus belii care l-ar 
convinge şi pe cel mai înverşunat dintre pacifişti. 
La fel de importantă ar fi informaţia că Sălaşul 
Lupilor e amestecat în treaba asta până-n vârjul 
firelor de păr. Ai noştri n-au cum să afle informaţii 
care să valoreze mai mult de-o ceapă degerată, de 
la guvernul Uniunii, căci măscăricii aceia bâlbâiţi 
habar n-au de ceea ce se întâmplă sub nasul lor. 
Dar informaţii despre Lupi, urme care să ducă în 
Kenai, în Laska... Astea ar fi exact genul de indicii 
de care ar avea nevoie Federaţia pentru a da de 
urma acestor monştri. 

— Lă urma urmei, ai voştri ştiu deja de o 
bună bucată de vreme că se caută materiale 
fisionabile, continuă Mikli. Au informat şi 
guvernele mongilor... 

— De unde ştii că noi ăm făcut-o? întrebă 
Terai. Răspunsul la această întrebare ar fi putut să 
se dovedească folositor, în căzui în care ar fi reuşit 
să scape de aici vreodată. Poate c-au aflat singuri. 
Crezi că n-ar fi fost în stare? 

— Nu prea. N-au mijloacele necesare pentru 
a observa aşa ceva. Gândeşte-te că Domeniul 
habar n-a avut de toate astea. Până în prezent, 
mauraii n-au considerat necesar să anunţe Ostrovul 
Ceresc, fiindcă, până de curând, nimeni nu credea 
că asemenea antichităţi ar putea fi găsite în Uropa. 

Mikli dădu fumul pe nări, apoi continuă, cu 
glasul său leneş: 

— Acum, desigur, autorităţile maurai au fost 
puse în alertă de raportul tău, ca şi de una sau mai 
multe explozii nucleare care au avut loc. 

— Cum? strigă Terai, şi Wairoa se foi în 
colţul său. 

Mikli încuviinţă. 

— Da, e-adevărat. S-a întâmplat cam în 
acelaşi timp cu lovitura lui Jovain şi cu toate 
acţiunile interesante care au urmat, aşa că n-au mai 
apucat să te anunţe. Nici eu n-am aflat, până la 
întoarcerea acasă. Observatorii mongilor au 
depistat însă urmele detonaţiilor în atmosferă şi au 
ajuns la concluzia că acestea au avut loc undeva la 
vest de ei, la o latitudine superioară. l-au anunţat 
pe maurai, care le-au confirmat supoziţiile. 
Comunicaţiile au fost făcute pe ascuns. Nu trebuie 
să stârneşti muşuroiul până când vinovaţii nu sunt 
identificaţi, fără putinţă de îndoială. Altfel, doar 
diavolul poate şti ce s-ar întâmpla, la ce ar duce 
isteria globală care s-ar isca. Între timp, Federaţia 
trimite întăriri Inspectoratului din Uniune. Flotele 
voastre se îndreaptă spre Awaii, din toate colţurile 
planetei. E baza cea mai apropiată de noi, care 
suntem principalii suspecți. 

— Voi sunteţi de vină pentru toate astea, 
spuse Terai, cu voce lipsită de intonație. 

Se străduia din răsputeri să nu înşface 
creatura din faţa sa, pentru a o ucide. Efortul 
acesta îl făcea să tremure. 

— Ei bine, noi doi ştim asta, dar unde-i 
dovada? îi replică Mikli, cu răutate. Ce anume ar 
trebui să caute Inspectoratul şi în ce direcţie? Pe 
cine să atace Marina? Un nou război împotriva 
Uniunii s-ar purta, de fapt, împotriva unor 
nevinovaţi, care ar lupta fără să ştie de ce sunt 
atacați, fără să fi avut vreun amestec în... Orion. Ar 
dura cât a durat şi cel dinainte, poate chiar mai 
mult, pentru că acum ai voştri nu s-au pregătit din 

timp, ca data trecută şi, în lipsa unor dovezi 
concrete, cauzele războiului nu s-ar bucura de 
popularitate. 

Terai înghiți în sec. Simţea că-i vine rău. Tot 
ceea ce auzise era corect. Nu neapărat adevărat, 
căci adevărul presupune onestitate. Era însă corect. 
Îşi aminti de profesori învăţaţi din Wellantoa care 
descriau Războiul Energiei ca pe o răbufnire a 
unui militarism scăpat de sub control. E drept, nu 
putea fi permisă construirea de generatoare 
nucleare, dar abandonarea proiectului s-ar fi putut 
obține şi pe calea negocierilor. Îşi amintea de 
comentatorii şi  predicatorii care  denunţau 
menţinerea prezenţei maurai pe teritoriul Uniunii 
drept imperialism cultural, o cizmă strivind tocmai 
acea diversitate pe care Federaţia susținea că o 
apăra. Îşi aminti de demonstrațiile tinerilor şi ale 
celor mai în vârstă, care îi maimuţăreau, mulţi 
dintre ei îndrăgostiți de moda norrmenilor. Luptau, 
cică, pentru pace şi libertate, cuvinte pe care parcă 
ei înşişi le inventaseră. Unii dintre ei îl înjuraseră, 
când se întâmplase să-i întâlnească, fiind în 
uniformă. (Îşi aduse aminte şi de tinerii din oraşele 
Uniunii, care îi maimuţăreau pe maurai.) Şi, mai 
aproape în timp, îşi aminti de discuţiile purtate cu 
oameni maturi şi sobri, conducători de triburi din 
întreaga Oceanie, care se întrebau dacă nu cumva 
costul funcţiei de paznic al lumii era prea greu de 
suportat pentru popoarele lor... 

Nimic din toate acestea nu conta. Cert era că, 
în vreme ce mauraii alergau după fantome, 
adunând o întreagă armată pe teritoriul Uniunii, 
Lupii şi aliaţii lor, oricine ar fi fost aceştia, îşi 
vedeau liniştiţi de treabă. Se pare că începuseră 
deja să îşi încerce uneltele blestemate. 

Intervenţia seacă a lui Wairoa îi curmă firul 
gândurilor negre: 

— O întrebare, Karst. De unde ştii că mongii 
au detectat explozia şi i-au informat pe maurai, 
dacă totul s-a desfăşurat în secret? 

Luat pe nepregătite, Mikli îi răspunse pe un 
ton mai puţin bătăios decât înainte: 

— Serviciile noastre de spionaj nu dorm. 

— Încă ceva, continuă Wairoa. De ce-am fost 
trimişi din Yuan, sub supravegherea ta? De ce s-ar 
fi încrezut yuanezii în norrmeni, într-o chestiune 
atât de importantă cum ar fi trebuit să fie 
interogarea noastră? 

Recăpătându-şi cumpătul, Mikli îşi îngădui 
un rânjet. 

— Da, ai dreptate, am reuşit să le câştigam 
cooperarea. 

— l-aţi câştigat doar pe unii dintre ofiţerii 
yuanezi. Altfel, lumea întreagă ar fi ştiut de o 
alianţă între doi vechi duşmani. 

Mikli îşi strivi ţigara şi îşi aprinse, imediat, 
alta. 

— Eşti mai deştept decât am crezut, Wairoa 
Haakonu. 

— V-aţi infiltrat, spuse omul-hbrid. Nu 
guvernul vostru molâu, ci Lupii şi celelalte sălaşuri 
care iau parte la complot. Aţi avut douăzeci de ani 
la dispoziţie. Cohortele nu mai sunt bande de 
războinici nomazi, în care fiecare îl cunoaşte pe 
fiecare. Membrii lor sunt acum larg răspândiţi şi se 
deplasează, individual, acolo unde o cer 
împrejurările. V-aţi putut introduce propriii agenţi 
ŞI aţi aşteptat ca ei să avanseze până la eşaloanele 
superioare: juni, norrmeni cu descendență asiatică 
sau chiar unii dintre mongii care locuiesc pe ici, pe 
colo, în teritoriile voastre din est. Sau chiar albi; 
mongii sunt națiuni eterogene. Aţi mituit, aţi 
şantajat, aţi convins oameni de bună-credinţă că 
faptele voastre sunt în concordanţă cu interesele 
țărilor lor. N-aţi mers direct la vârf; ar fi fost prea 
riscant, dat fund sistemul ierarhic meritocrat al 
regimentelor. Dar v-aţi plasat oamenii în puncte 
nodale prin care trec informaţiile şi comenzile. V- 
ați creat o reţea de cârtiţe, bune de chemat în ajutor 
la nevoie. Mongii sunt înduioşător de naivi. Tu 

însă, şi ai tai, dimpotrivă. Daa... Îndrăznesc să 
afirm şi că atunci când ofiţerii lor legitimi credeau 
că negociază cu guvernul vostru, negociau, de fapt, 
cu Lupii, care transmiteau apoi, către Vittohrya, 
numai ceea ce credeau de cuviinţă. Te felicit 
pentru o răutate bine făcută. 

Cumplita realitate îl izbi pe Terai ca un 
ciocan: douăzeci de ani! în mod evident, lui Mikli 
nu-i plăcea ca altcineva să conducă conversaţia. Se 
ridică în picioare. 

— Ei bine, cred că e de-ajuns pentru astăzi, 
le-o trânti el. Veţi avea ocazia să povestiţi mai mult 
după ce vă veţi reîntâlni cu prietenii noştri care ne- 
au însoţit în mica noastră excursie prin pădure. 

Terai îşi încovoie umerii, aşteptându-se la o 
nouă lovitură. 

— Ce vrei să spui? 

— lern Ferlay s-a înrolat sub stindardul 
nostru şi, inevitabil, Plik 1 s-a alăturat. Casa mea e 
în Laska, unde e nevoie acum de o mai bună 
organizare a securităţii, aşa că şi eu voi merge cu 
voi. De ce n-am reuni vechea trupă veselă? 
Oricum, aici n-aţi putea rămâne multă vreme, 
acum, când trupele Inspectoratului roiesc ca 
purecii de apă. Vă luăm cu noi, aşadar. 
Împachetaţi-vă lucrurile. Plecăm peste o oră, ca să 
profităm de această negură binecuvântată. 

Se întoarse şi ieşi, trecând în încăperea 
vecină, trântind uşa. O vreme, cei doi maurai 
rămaseră nemişcaţi şi muţi. Apoi, Wairoa spuse 
încet, în limba lor: 

— Ăsta e un om rău. Nu e un duşman 
oarecare. Radiază răul. Nu-i simţi mirosul? 

— Nu, spuse Terai. Nu, dar te cred. Privi o 
vreme spre exteriorul rece şi înceţoşat, înainte de a 
încheia: Le voi da de ştire alor noştri. O voi face 
sau voi muri. 

Norii se rostogoleau Jos, deasupra Dordoyn- 
ului. Cenuşiul lor îndolia crestele dealurilor şi 
întuneca brazdele toamnei pe ogoarele de la poale. 
Vântul şuiera, un plânset mai rece decât însuşi 
aerul. Ducea pe aripile sale miros de umezeală, 
printre draperiile de ploaie. Drumurile deveniseră 
râuri de noroi, plescăind sinistru sub povara 
copitelor. 

Mai mult decât oricând, Castelul Beynac 
părea a fi o parte a peisajului. Adăugirile epocii 
moderne păreau năluciri ivite printre zidurile şi 
turnurile puternice din vechime. Călărind încoace, 
dinspre Port Bordeu, Ashcroft Lorens Mayn tânjea 
după căldura focului din vatră, după un dram de 
odihnă, deşi nu era slab din fire. Alesese acest mod 
de a călători, împreună cu întreaga sa suită, pentru 
ca țăranii să-şi poată vedea noul castelan şi pentru 
a-i putea asigura de bunele sale intenții. Ei însă nu- 
| răsplătiseră decât cu priviri morocănoase şi nu îi 
răspunseseră la saluturile prietenești. Acum, 
ajunsese să se întrebe cit confort îl aştepta la 
sfârşitul acestei zile obositoare. 

În poartă, aştepta un comitet de întâmpinare, 
mai multe siluete înveşmântate în mantale cu 
glugi. Exista, fapt încurajator, şi o gardă de onoare: 
milițieni în uniforme şi cu căşti crestate, săbii la 
centură, sulițe, halebarde şi puşti la şold. Lorens îşi 
zori calul într-un ultim galop; trase apoi de hăţuri 
şi ridică braţul în semn de salut. Din vizitele 
anterioare, recunoscu unele chipuri. Primul ofiţer, 
tovarăşul lui Iern Ferlay, Hald Tireur aştepta în 
primul rând, cu spinarea sa, încovoiată de vremi, 
încremenită într-o poziţie rigidă, de aroganță. 
Secretarul, un tânăr pe nume Ans Debyron, aştepta 
lângă el, dar nici chipul său nu exprima mai multă 
prietenie... Nici unul dintre cei aflați în faţa porţii 
nu părea a fi bucuros de oaspeţi. 

În spatele lui Lorens, caii însoţitorilor săi 
fornăiră şi nechezară, în tropot de copite, oprindu- 


437 


se. Îi numără pe cei dinaintea sa. Erau de două ori 
mai mulți decât ai săi, dintre care, cel puţin două 
duzini erau înarmaţi. Vrând să evite provocările, 
limitase armamentul celor din suita sa la cuțite, 
câteva pistoale şi patru lănci, al căror rol era, de 
fapt, menţinerea steagurilor. 

— Vă salut, oameni buni, spuse el. Pacea şi 
bunăstarea să fie cu vol. 

Vântul puse stăpânire pe urarea sa, risipind-o- 
n cele patru zări, ca pe frunzele moarte. 

— Salut, îi răspunse Hald, sec. Poţi să-mi 
spui numele domniei tale şi scopul venirii dumitale 
aici, domnule? 

Luat prin surprindere, Lorens nu putu decât să 
exclame: 

— Dar mă cunoşti! 

— Martorii de faţă vor să-ţi afle numele şi 
scopul venirii aici, domnule. 

Să fie vreun obicei specific dordoynez? Aici 
nu e blândul Bourgoyn, unde Faylis şi cu mine ne 
jucam, copii fiind, printre rindurile de viță. 

— Sunt... Ashcroft Lorens Mayn, colonel în 
Garda Terrană, înălțat de curând la rangul de 
castelan al Beynac-ului şi împrejurimilor sale. Am 
venit să-mi iau în primire îndatoririle. Dar ştiţi 
toate astea! izbucni el. V-am anunţat venirea mea 
imediat după ce aţi primit înştiinţarea scrisă... 

— N-am primit nici un fel de înştiinţare 
privind sosirea ta, conform vechilor uzanțe. 
Aşadar, n-am primit nici o înştiinţare. 

Lorens izbi cu pumnul în şa, încercând să-şi 
păstreze cumpătul, şi spuse cu o blândeţe greu 
prefăcută: 

— Hald, ştii că trăim în vremuri tulburi. 
Ținutul acesta e vital pentru siguranța 
Domeniului... dealurile acestea sălbatice, 
pietroase, adăposturi ideale pentru bandiți şi 
rebeli. Preluarea administrării sale de către o 
conducere potrivită nu poate aştepta îndeplinirea 
procedurilor convenţionale... mai ales în condițiile 

în care, sub domnia lui Jovain, nici un membru al 
clanului Talence n-ar accepta acest post. 
Căpitanul şi-a folosit puterile excepționale, 
aprobând numirea mea aici. Sunt cumnatul caste- 
lanului dinainte, cel dispărut. Am intenția să mă 
ocup de interesele familiei sale şi, mai ales, de cele 
ale poporului său. Poporul tău, Hald. De îndată ce 
vreunul dintre moştenitorii de drept va fi gata să ia 
postul în primire, îl voi ceda cu dragă inimă. 

— Când se va întâmpla astă? Şi câte 
garnizoane vei implanta, până atunci, în mijlocul 
nostru? 

Hald lupta ca să se stăpânească. Însoţitorii săi 
începuseră să se foiască, privind cu ură spre cei 
nou-veniți. Falangele degetelor celor din gardă se 
înălbiseră, crispate pe mânerele armelor. Ofiţerul 
se întoarse către Ans Debyron. 

— Citeşte declarația de refuz, spuse el, cu 
glasul îngroşat. Tu eşti cel care a conceput-o. 

Secretarul se înclină, făcu un pas înainte şi 
despături un pergament. Paloarea şi roşeaţa îşi 
disputau culoarea obrajilor săi. Vocea îi tremura, 
şovăitoare. Dar cuvintele cădeau, ca o ploaie de 
bolovani: 

— ...Implorând îndurarea lui Deu, invocând 
sufletele strămoşilor, noi, bărbaţii din Py Beynac, 
adunaţi la data de..." 

Lorens auzi un blestem sau două în 
murmurele din spatele său. Asculta doar cu o 
ureche, simțind nu atât șocul, cât o oboseală 
copleşitoare. 

„...Vechile drepturi confirmate de către 
Tratatul de lă Pirigueux, prin care Dordoyn 
devenea unul dintre statele Domeniului..." 

Dar asta s-a întâmplat cu secole în urmă. A 
venit de mult vremea ca Franceterr să fie o 
națiune adevărată, unită, în  Unicitate. Cum 
îndrăznesc să stea în calea acestei împliniri? 

— „ne adresăm tuturor fiilor Py Beynac- 
ului, şi fraților lor din întregul Dordoyn..." 

Da, îndrăznesc! 

— să nu recunoască, indiferent de 
circumstanţe, autoritatea nimănui de a numi un 
castelan care, prin naştere, nu este, legitim, un 
Ferlay..." 

Faylis l-a alungat pe lern, acum ei o alungă 
pe Faylis. 

— ...menţinerea loialității față de Domeniu 
şi instituţiile sale legale, inclusiv faţă de Ileduciel 
şi de aerogeni, atâta timp cât această loialitate va fi 
reciprocă. Dar violarea legilor, a tradiției şi a 
drepturilor constituie o trădare. Cerem ca seniorii 
clanurilor şi conducătorii tuturor statelor să se 
întrunească, spre a cerceta..." 

Nu se răzvrătesc. Nu încă. Ostrovul Ceresc ar 
spulbera ca pe-un fum orice armată pe care ei ar 
strânge-o. Cum rămâne însă cu războiul de 
gherilă? Dacă ei refuză să negocieze? Ostrovul 
Ceresc nu poate să dea foc pământului însuşi. Ar 
însemna o lovitură dată Geei, aproape la fel de 
gravă ca o explozie nucleară. Și, fără sprijinul 
celor de la sol, Ostrovul Ceresc s-ar prăbuşi în 
scurtă vreme. 

— aşadar, Ashcroft Lorens Mayn, îți 
cerem paşnic, dar cu hotărâre, să pleci de pe 
tărâmurile noastre." 

Urmară semnăturile şi titlurile. Ans se retrase 
apoi, răsuflând cu greutate. Lorens zâmbi forţat. 

— Aţi formulat foarte clar totul, spuse el, şi 
glasul său abia răzbătu prin şuierul vântului. Vă 
înşelaţi amarnic, dar cu nu vreau ceartă şi mă voi 
întoarce acasă. Ne acordaţi ospitalitate peste 
noapte? 

— Nu, îi răspunse Talence Hald Tireur. 

Lorens se întoarse, impunându-le tăcere 
însoțitorilor săi indignați. Apoi i se adresă din nou 
ofițerului: 

— Vom căuta un han care să ne găzduiască. 
Nu-l pedepsi pe hangiul care ne va primi. Să 

încercăm să păstrăm, cât putem, relaţii bune între 
noi. 

Hald îi răspunse, încuviințând scurt din cap. 
Lorens îşi întoarse calul, pregătindu-se de plecare. 
Ploaia se înteţi. 


4 


În biroul din cer al Căpităniei, Jovain privi 
dincolo de masă şi spuse: 

— Este vorba de ceva serios. De ceva care are 
o importanţă capitală. 

Femeia subţire, căruntă, din faţa sa rămase 
nemişcată. 

— În acest caz, v-aş ruga să trecem direct la 
subiect, domnule, îi replică ea. V-am spus, încă din 
clipa în care m-aţi convocat aici, că e un moment 
al naibii de nepotrivit. 

— Dar nu mi-aţi explicat de ce anume, 
colonele. 

— Nu vi se pare evident? îl întrebă Vosmaer 
Tess Rayman. 

El se vedea nevoit să îi admire talentul cu 
care îşi modula intonaţia. Nota ironică nu putea fi 
niciodată pe de-a-ntregul percepută ca atare. 

— Trupele pe care le comand sunt la fel de 
neliniştite ca toate celelalte. Oamenii mei nu ştiu 
decât că aveţi intenția să reduceţi capacitatea 
armatei, în general, şi, în special, pe cea a corpului 
meteorologic. Când, în ce măsură, în ce fel? 
Nesiguranţa e mai rea decât cea mai rea dintre 
certitudini. Oamenii înjură, intră în tot soiul de 
buclucuri în afara bazei şi încep să se gândească 
tot mai des la casele lor şi la familii, la siguranţa 
ținuturilor natale. Mai mult decât la slujbele lor. El 
deschise gura pentru a spune ceva, dar ea îl reduse 
la tăcere, ridicând un deget. Nu mă refer acum 
îndeosebi la piloți şi la echipajul recrutat din 
rândul aerogenilor. Ei sunt mai reţinuţi şi mai 

chibzuiţi. Dar ei constituie doar o fracțiune din 
personalul Forţelor Aeriene. Mă refer acum la 
personalul tehnic, compus, în marea sa majoritate, 
din oameni de la sol: mecanici, controlori de trafic, 
informaticieni, electronişti, contramaiştri, bucătari, 
pe scurt, întreaga structură de bază a organizaţiei 
noastre. Moralul lor este la pământ. 

— Deja? Dar nu s-a întâmplat nimic, se 
încruntă Jovain. Nu ştiam nimic despre această 
problemă. 

— Nici n-aţi fi aflat... Oricum, nu atât de 
curând, domnule. Trebuie să te afli în preajma 
acestor situaţii încă de la început, ca să îți dai 
seama că se întâmplă ceva. După ce explozia se 
produce, oricine o poate remarca. Dar, atunci, e 
deja prea târziu. Noi, cei din corpul ofițeresc, am 
încercat să găsim căi, prin care să preântâmpinăm 
problemele, şi recomandări pe care să le oferim 
căpitanului. 

Cu mintea aiurea (Nu întâlnesc decăt piedici, 
eu, care nu-mi doream decât o revoluţie paşnică?), 
Jovain îşi netezi barba şi spuse: 

— Încercaţi să le aduceţi aminte că forțele 
armate şi personalul lor auxiliar există pentru a 
sluji Domeniul, nu invers. Dacă o reducere a 
rolului şi dimensiunilor acestora se dovedeşte 
necesară, fiți convinsă că va fi un pas înainte, nu 
un regres, şi nimeni nu va pierde nici unul dintre 
drepturile câştigate pe merit. 

— Îşi vor pierde doar sensul vieţii... Un sens 
pe care vor fi nevoiţi să-l caute în altă parte, îi 
replică Tess. Înălţimea voastră, spuse ea, 
adresându-i-se cu titlul acela emfatic, vă rog să nu 
uitaţi că ceea ce a ținut laolaltă popoarele şi statele 
Domeniului au fost acțiunile lor comune. 

Jovain îi răspunse ceva mai hotărât de această 
dată: 

— N-am uitat asta, colonele. Cred însă că a 
venit timpul să renunțăm la instituțiile învechite, 
pentru a ne căuta noi țeluri. În ceea ce privește însă 

unitatea... Îşi îndreptă spinarea, până când îşi simţi 
muşchii încordându-se. Daţi-mi voie să fiu sincer 
cu dumneavoastră. Cred că meritaţi acest lucru. 
Pot exista mai multe păreri diferite în privinţa a ce 
este bine şi ce nu pentru Domeniu. Respect 
opiniile diferite de a mea. De fapt, sunt nerăbdător 
să le analizez şi mă dezamăgeşte lipsa dialogului 
cu cei care mi se opun. Avem nevoie de unitate. 
Dezacordul exprimat e una, dar conspirația sau 
răzvrătirea fățişă e cu totul altceva. 

— Într-adevăr, aşa e, încuviinţă ea, sec. 

Asta nu făcu decât să-l provoace pe Jovain, 
care răbufni: 

— Colonele Tess, vă acord privilegiul de ă 
discuta cu mine, personal, o chestiune foarte gravă, 
care are legătură cu acţiunile dumneavoastră. A 
fost emis un mandat de căutare a lui Talence Iern 
Ferlay. A fost amplu mediatizat. Dacă acesta 
refuză să se predea de bunăvoie, devine un 
infractor supus rigorilor legii. Dacă nu apare, 
fiindcă este suferind sau bolnav, sau rănit, atunci, 
oricine deţine informaţii despre el şi nu le aduce la 
cunoştinţa autorităților comite o încălcare a legii. 
Schiţă un zâmbet forţat. Eu nu-i doresc decât 
binele. Am avut anumite divergențe, e drept, dar 
îmi fac griji în privinţa sănătăţii sale. 

— Într-adevăr, aşa e, domnule. 

E indiferentă sau sarcastică? Iegnor-o. Atacă. 

— Colonele, fie că a sărit cu paraşuta, fie a 
căzut şi a murit. Nu există o a treia posibilitate. 
Echipele noastre au cercetat fiecare cotlon al 
Ostrovului Ceresc, după cum probabil vă amintiţi. 
Anchetatorii au stabilit că un bărbat corespunzând 
semnalmentelor sale a înşelat un paznic, reuşind să 
iasă pe o platformă de inspecţie. Nu s-a mai întors. 
Avea o paraşută. Se ştie că eraţi destul de apropiată 
de el. Investigatorii au descoperit un alt paznic 
care, ceva mai devreme, observase o anumita 
persoană cărând echipamentul pentru un asemenea 
salt. Tehnicile noastre de interogare au scos la 

iveala faptul că respectiva persoană se potrivea cu 
descrierea fizică a fiului dumneavoastră Dany. 
Legătura mi se pare evidentă, încheie Jovain. Aveţi 
vreun comentariu de făcut? 

— Da, domnule, îi răspunse ea, netulburată. 
Toate acestea nu sunt decât nişte vorbe spuse la 
întâmplare, pe baza unor amintiri confuze dintr-o 
perioadă când întregul aerostat era pradă haosului 
ŞI nimeni nu avea cum să fie un martor de 
încredere; cu atât mai puţin, veneticii pe care i-ați 
adus aici. 

— Aşadar, negaţi complicitatea? 

— Domnule, conform codului aerogenilor, nu 
aveţi dreptul să-mi puneţi astfel de întrebări. 

Spunând acestea, Tess îşi ridică fruntea mai 
sus decât înainte, impunătoare, ca relicvele care 
umpleau încăperea. 

— Unde se află Vosmaer Dany Rayman? 

Tess zâmbi. 

— De unde aţi vrea să ştiu? I-am acordat o 
binemeritată vacanţă, iar el e un tânăr burlac, 
perfect sănătos. 

— Mă obligaţi să lansez un mandat de punere 
sub urmărire a sa. 

— Căpitanul Ostrovului Ceresc are dreptul să 
facă acest lucru. 

— V-aş putea acuza şi pe dumneavoastră, 
colonele. 

— Căpitanul Ostrovului Ceresc poate cere 
superiorilor mei punerea mea sub acuzare. Tess îi 
acordă răgazul pentru a-i cântări spusele aşa cum 
se cuvenea. V-aş sugera însă să vă abțineți de la 
asemenea acțiuni. V-am explicat adineauri că acele 
aşa-numite declarații pe care le deţineţi nu 
valorează nimic. O curte marţială său chiar un 
tribunal al clanurilor n-ar da pe ele nici cât pe-o 
ceapă degerată. 

Clanurile şi ofițerii se alătură celor de-o 
seamă cu ei. Un gust de fiere urcă în gâtul lui 
Jovain, arzându-l. 

— Autoritatea mea îmi permite să vă arestez, 
amintiţi-vă. 

— Mă puteți închide doar pentru scurtă 
vreme, până la proces. Domnule, nu v-aş 
recomanda să o faceți. Eu şi colegii mei suntem şi 
aşa destul de ocupați, încercând să ţinem laolaltă o 
țesătură peticită care pârâie la încheieturi. 

Împotriva cărei ameninţări? 

Jovain înghiți fierea. 

— Prea bine, colonele, spuse el. De vreme ce 
refuzaţi cooperarea sau... susțineţi că această 
cooperare nu este posibilă, vă puteţi întoarce la 
îndatoririle dumneavoastră. Vă rog să anunţaţi 
Garda Terrană de îndată ce veți avea veşti de la 
fiul dumneavoastră, Dany. Vă rog să luaţi aminte: 
nu privesc corpul ofițeresc ca pe o entitate 
independentă şi voi lua măsuri ca ofiţerii să dea 
dovadă de mai multă răspundere decât au 
demonstrat până în prezent. Bună ziuă, doamnă. 

Ea se ridică, îl salută scurt şi ieşi. 

Se lăsă liniştea, tulburată doar de şoapta 
vuiturilor stratos-ferei pe suprafaţa exterioară a 
Ostrovului Ceresc. Veşnica tăcere a infinitului... 
Un miros acru, al propriei sudori, îl izbi pe Jovain. 
Se simţea stors de puteri. Îşi puse coatele pe masă, 
îngropân-du-şi faţa în mâini. Faylis, Faylis! 

Nu, mai avea încă de lucru, mai avea o 
mulțime de treburi de rezolvat. Vosmaer Tess 
Rayman era un caz extrem, dar, în acelaşi timp, un 
avertisment. Dezordinea în cadrul forţelor armate 
nu era o ameninţare directă la adresa Ostrovului 
Ceresc, care putea spulbera oricând armate întregi, 
cu fulgerele sale; în schimb, dezordinea din ţară... 
Avea nevoie de sfatul celor în care avea încredere, 
al celor care îl sprijiniseră, pe el şi cauza sa. Îşi 
chemă aghiotantul. Ziua aceasta avea să se încheie 
cu o noapte lungă. 

În amurg, femeile plecară din Camac. Era o 
seară senină, geroasă, şi, spre apus, o linie roşiatică 
se risipea destul de repede. Bolta verzuie se 
întuneca, văzând cu ochii. Spre est, cerul era de un 
negru amestecat cu purpură, iar Ostrovul Ceresc 
lucea jos, deasupra lizierei întunecate a pădurii 
scheletice. Când oraşul rămase în urmă şi ieşiră pe 
drumul mare, paşii femeilor răsunară sec pe 
pământul îngheţat, băltoacele acoperite de pojghiţe 
subțiri trosniră sub greutatea lor, frunzele moarte 
foşniră. 

Erau vreo sută, femei de rând, fecioare, 
bunici, purtând veşminte stranii şi broboade. N- 
aveau felinare, căci drumul le era cunoscut, iar la 
întoarcere, luna avea să răsară; fiecare avea câte o 
luminare şi chibrituri sau amnare. Nu înaintau într- 
o ordine anume şi nu le era interzis să vorbească, 
dar păreau a fi o procesiune funerară, iar 
murmurele care se auzeau din rândurile lor păreau 
a fi un bocet prelung. 

— „blasfemie... ghinion... blestemul 
sfinților... ucigaşii... răzbunare, ca sufletele lor să 
se poată odihni în pace... 

Rosenn încerca mereu să se liniştească, ceea 
ce se întâmplase cu o zi înainte fusese doar o 
revoltă, iar ceea ce se întâmpla în această noapte 
era doar o demonstraţie de protest. Geeanii voiseră 
să-şi deschidă un centru în Carnac, pentru turiştii 
care le împărtăşeau convingerile şi, sperau ei, 
pentru localnicii pe care aveau să îi convertească. 
Căpitanul Jovain îşi exprimase limpede intenţiile; 
avea să  „âncurajeze schimburile culturale", 
garantând „libertatea de expresie tuturor 
filosofiilor şi credințelor". Nici o comunitate nu 
putea interzice construirea unui centru geean pe o 
proprietate cumpărată cu acte în regulă. Se zvonea 
că tezaurul Căpităniei sprijinea asemenea achiziții. 
Asta era treaba căpitanului; dar fermierii şi 
marinarii mai auziseră şi alte zvonuri, cum că, de- 

acum înainte, nu avea să mai existe controlul 
furtunilor. Rădăcina profundă a conflictului, se 
gândi Rosenn, era însă conservatorismul acestor 
ţărani. Jovain nu înţelesese asta. În fond, Carnac 
nu era departe de cosmopolitul Kemper şi era tot 
un port la mare. Jovain susţinea că viziunea lui 
despre lume îmbrăţişa conii viitorului; dar nu avea, 
în schimb, simţul vechimii. Nu putea să înţeleagă 
faptul că oamenii au dreptul să-şi păstreze 
tradiţiile, au dreptul, la ei acasă, să fie intoleranţi. 

Astfel, în urmă cu o săptămână, un grup de 
localnici, înarmaţi cu cuțite, harpoane, seceri şi 
bâte le ceruse muncitorilor străini care săpau 
fundaţiile să înceteze lucrul şi să plece. Primarul 
din Carnac respinsese protestele venite direct din 
Ieduciel, citind garanţiile de autonomie din 
tratatul de uniune. Garda Terrană trimise un 
detaşament pentru a-i proteja pe muncitori; se 
adună o mulțime înfuriată, se azvârli cu pietre şi se 
traseră câteva focuri de armă. Trei tineri orăşeni 
fură ucişi. Lucrul încetă din nou şi fraze grijulii, 
conciliatorii, fură schimbate între primar, 
mestromor şi stăpânii din ceruri. 

Fusese doar un eveniment regretabil, cum 
istoria mai cunoscuse mii. Atât, şi nimic mai mult; 
nu fusese decât o reacție obişnuită, tradițională, o 
descărcare a supărării acumulate, înaintând în 
gerul crepusculului, Rosenn descoperi că nu mai 
era în stare să creadă aşa ceva. 

De ce mă aflu aici? se întrebă ea, pierdută. 
Sunt o femeie din rândul aerogenilor, văduva 
unuia dintre cei mai destoinici fii ai Ostrovului 
Ceresc. Am căpătat o educaţie excelentă, am 
călătorit dintr-un capăt într-altul al Domeniului. 
Ce caut aici, în acest ritual primitiv al răzbunării, 
mai ales acum, când, cu siguranţă, Jovain mă 
supraveghează? 

Privi spre Catan, care mergea alături. Una 
lângă alta, mama şi mama vitregă a lui Talence 
Iern Ferlay conduceau procesiunea către altarele 

de piatră. O fac fiindcă mă simt obligată față de 
gazda mea? Dar, de fapt, de ce am căutat-o? Până 
acum, nu ne-am mai întâlnit. Nu ne leagă nimic, 
cu excepția unor amintiri cu totul diferite despre 
omul pe care l-am iubit, fiecare în felul nostru, şi a 
unui fiu al ei, care a fost fiul meu adoptiv, şi despre 
care nu ştim nici măcar dacă mai e în viaţă. 

Neliniştea care îi sfâşia sufletul lui Rosenn îi 
oferi motivul comportării sale. Întinse mâna, 
apucând mâna celeilalte femei. Catan îi răspunse 
cu o strângere puternică şi o privire lungă. În 
întunericul ce se năştea, Rosenn nu reuşi să-şi dea 
seama dacă zâmbea sau plângea în tăcere. 

Ostrovul Ceresc păli la rândul său, iar stelele 
prinseră a străluci mai tare. 

Când femeile ajunseră la pietre, lumina 
sporise îndeajuns ca ele să poată vedea ce făceau, 
călăuzite de puzderia de constelații şi de Via 
Lactea. De-o parte a drumului, câmpurile se 
întindeau cenuşii, fantomatice, pierzându-se în 
beznă. O luminiţă îndepărtată, un felinar aprins în 
tinda unei ferme izolate, părea o stea coborâtă pe 
Pământ. De cealaltă parte, pădurea se înălța ca un 
zid, iar crengile dezgolte se profilau pe cerul 
înstelat ca lăncile unor războinici uriași. La 
Jumătatea distanţei între pădure şi drum se înălțau 
megaliții. 

Şirul lor se prelungea dincolo de limitele 
câmpului vizual. Bruma sclipea pe formele lor 
aspre, iar umbrele se împleteau cu întunericul 
greu. Umbrele timpului, gândi Rosenn. Nălucile 
necunoscuţilor care le-au înălțat în vremurile 
dinaintea istoriei. Fără să ştie de ce, simţea puterea 
adunată în pietre, răbdarea lipsită de remuşcări, o 
legătură între ele şi neomeneştile stele. De când au 
redevenit sacre? Să fie oare din vremea haosului 
de după Războiul Judecăţii, când orice altceva a 
scăpat de sub controlul omenirii, în vreme ce ele 
au rămas neclintite? 

Amnarele şi chibriturile  scăpărară, şi 
luminările fură aprinse. Fiecare flăcăruie lumină 
câte un chip ascuns sub o broboadă. Dar nici una 
dintre aceste feţe nu era aidoma celor pe care soţii, 
copiii sau nepoţii le vedeau, zi de zi, în lumina 
amiezii. Umbre, umbre, câte o arcadă, albul unui 
ochi, un dinte strălucind. Mâinile fereau flăcările 
de adierea vântului, în vreme ce fiecare femeie se 
îndrepta spre piatra ei. Apoi, luminiţele rămaseră 
nemişcate, limpezi, arătând calea prin noapte. 

Catan o conduse pe Rosenn într-un loc aflat la 
capătul celor două şiruri. În spatele lor, se aflau 
ruinele unui cromleh, iar sub picioarele lor, iarba 
scrâşnea, îngheţată; planeta se rotea, înaintând spre 
iama şi, foarte curând, Orion avea să răsară. 

— N-ar trebui, şopti Rosenn, cu un accent 
sălbatic. Eu nu ştiu nimic despre toate astea, eu n- 
am ce căuta aici... 

— Ba da, şi tu aparţii acestui loc, murmură 
Catan. Noi trebuie să fim laolaltă, în frunte, noi, 
mamele lui, ale adevăratului căpitan, cel care va 
readuce dreptatea. Aprinde-ţi candela, o rază de 
lumină călăuzitoare pentru el, şi aşteaptă. 

Ea însăşi îşi înălță luminarea deasupra 
capului, ridicând glasul. Rosenn nu înţelegea mare 
lucru în brezhoneg, dar Catan îi explicase mai 
înainte, în francey, ce însemnau cuvintele acelui 
cânt. 

"În numele lui Deu cel Sfânt, pe Zhesu-Crett, 
şi pe fiecare sfânt din ceruri şi de pe pământ, acum 
şi-n ceasul învierii, ne-am strâns aici spre a chema 
nenorocirea asupra nelegiuiţilor. Durerea ce-au 
pricinuit-o, furia ce-au stârnit să se întoarcă 
asupra lor, asupra celor ale căror nume vor fi 
rostite acum...” 

Cel dintâi nume ce fu pronunţat fuse cel al lui 
Talence Jovain Aurillac. 

XVIII 


Vasul Graym Trader porni din Seattle într-o 
dimineaţă senină, devreme. Strâmtoarea Pujay 
sclipea, cenuşiu-verzuie, cu pete alburii de spumă, 
brăzdată deja de o mulţime de nave. Insulele şi 
țărmul continentului erau viu colorate în nuanțele 
ruginii ale toamnei, iar în depărtare, deja 
înzăpezite, se înălţau piscurile munților. Pescăruşi 
şi nori albi se lăsau purtaţi de vântul rece care 
bătea dinspre nord-vest. 

Nava nu era rapidă şi nu ieşea în evidenţă 
prin nimic, pentru a nu stârni curiozitatea 
maurailor. Era un cabotier micuţ, de felul celor 
folosite în mod obişnuit aici, pe coastă. La 
mijlocul punţii se înălța un arbore purtând o elice 
cu patru aripi, având montat un ampenaj, astfel 
încât să se poată roti în jurul axului central, pentru 
a fi mereu în bătaia vântului. Cu ajutorul unei 
transmisii fără frecare, punea în mişcare un dinam 
care furniza o oarecare cantitate de energie 
electrică. Nava mai dispunea de un mic motor 
diesel, de rezervă, folosit numai în cazurile 
excepționale, căci combustibilul era extrem de 
costisitor. 

Şi cărbunele era scump, dar nu într-atât încât 
o navă de acest fel să nu-şi poată permite o turbină 
cu aburi. Fumul scos pe coş nu era chiar atât de 
poluant, ceea ce, gândi Iern, constituia o schimbare 
binevenită față de aerul murdar de pe țărm. Un 
motor cu alcool ar fi necesitat mai puţin metal şi ar 
fi fost mai curat, dar nici măcar nord-vesticii nu 
mai foloseau acest tip de propulsie pe scară largă. 
Prea mult teren cultivabil fusese nimicit în 
veacurile trecute, prin consumarea materiei 
vegetale care ar fi trebuit să îmbogăţească solul. 

Stând alături de Ronica, lângă bordaj, privea 
navele pe lângă care treceau sau care îi depăşeau: 
majoritatea erau cu pânze, unele erau de tip vechi, 
iar altele, în sfârşit, aveau forme sofisticate, 

aerodinamice. Cea mai mare parte a celor mai mari 
şi mai moderne purtau pavilionul cu Crucea şi 
Stelele. 

Pe termen lung, civilizația nord-vestică e 
condamnată, gândi el. Câtă vreme energia atomică 
e interzisă, nu îşi va putea menţine economia 
aceasta, care consumă atâta energie, decât 
importând cărbune. Într-o bună zi, fie mongii vor 
refuza să mai exporte, fie zăcămintele se vor 
epuiza. Atunci, vor exista două alternative: o 
societate avansată din punct de vedere tehnic, 
relativ progresistă, dar condusă difuz, precum cea 
a maurailor sau una aristocratică, bazată, în 
principal, pe agricultură, dar statică, precum cea 
a Domeniului. 

Doar dacă nu cumva, Orion... Atunci, totul se 
va schimba. 

Ronica îl smulse din gândurile acestea 
cenuşii, desfăcân-du-şi braţele şi începând să râda 
fericită. Umbrele rotorului pulsau pe trupul ei, iar 
acolo unde soarele îi atingea părul, acesta părea de 
două ori mai strălucitor. 

— Sântem pe drum! strigă ea. Atotputernice 
Yasu, merg către casă, iar tu eşti lângă mine! 

El îi cuprinse umerii şi o strânse la piept. Un 
marinar aflat alături, pe punte, îi făcu cu ochiul. 

— Acum poţi să-mi spui, în sfârşit, ce 
urmează să facem? o întrebă el. 

Ronica redeveni serioasă. 

— Nu încă, iubitule. De fapt, aş putea, dar aş 
vrea să mai aştept puţin, până când Terai şi Wairoa 
ne vor putea asculta. 

— Poftim? 

— E îndeajuns de neplăcut că vor fi siliți să 
stea izolaţi vreme de încă un an sau doi, ştiind că 
al lor de-acasă îi consideră morți. Aş vrea să afle 
că nu suntem monştri. 

— Unde se află acum? 

— Sub punte, sub pază. Au fost aduşi la bord 
în cursul nopții. Nu putem risca să-i lăsăm liberi 


451 


câtă vreme ne aflăm încă în aceste ape destul de 
populate. Terai, de exemplu, şi-ar putea croi drum, 
cu puterea lui de taur, până la bordaj, ar sări în apă 
şi-ar înota până la cel mai apropiat vas maurai. 
Chiar şi o încercare nereuşită ar atrage prea mult 
atenţia. După ce vom ieşi din strâmtoare şi nu va 
mai fi nimeni prin preajmă, vor putea fi lăsați 
liberi. 

„„Cu toate acestea, când, câteva ore mai 
târziu, cei doi prizonieri apărură, purtau cătuşe, iar 
paznicii care îi însoțeau erau înarmaţi. Căpitanul 
navei şi echipajul său de şase oameni fuseseră aleşi 
cu grijă. În mod normal, făceau un negoţ cinstit, 
însă, din când în când, li se cerea să facă anumite 
lucruri în legătură cu care nu era indicat să pună 
întrebări şi despre care nu trebuia să povestească 
nimănul. 

Ronica, Iern şi Plik îi aşteptau în salon, unde 
o canapea îmbrăcată în piele înconjura, din trei 
părți, o masă rotundă. Soarele pătrundea, jucăuş, 
prin hublourile largi. Puntea avea un ruliu uşor, 
făcându-i pe cei ce stăteau în picioare să se clatine. 
Pipa lui Plik umplea atmosfera cu o negură 
aromată. 

Ronica sări în picioare şi apucă mâinile lui 
Terai într-ale sale. 

— Bine aţi venit, îi ură ea, şi sinceritatea ei 
era de netăgăduit. Mă bucur să te revăd. Şi pe tine, 
se grăbi ea să adauge, privind către Wairoa. 

Îi mărturisise lui Iern că hibridul îi stârnea, în 
acelaşi timp, compasiune şi o teamă nelămurită. 

Terai îi răspunse cu un zâmbet amar: 

— Aş fi preferat să ne reîntâlnim în alte 
condiţii. 

— Da, ai dreptate. Aţi trecut printr-o perioadă 
câinoasă, nu-i aşa? Bieții de voi! Mă tem că nu vă 
aflaţi chiar atât de aproape de sfârşitul ei... Sper 
însă că, după ce vă voi fi spus ceea ce am de spus, 
vă veţi simţi mai bine. Ronica le făcu semn 
paznicilor. E-n regulă, puteți pleca. 

— Ăaa... Staţi o clipă, Miz Birken, căpitanul 
Karst ne-a ordonat să nu-i scăpăm din ochi pe ăştia 
doi, protestă unul dintre paznici. 

Ronica pufni dispreţuitoare. 

— lar eu contramandez acest ordin! Dacă, 
întâmplător, căpitanul Karst nu e de acord, n-are 
decât să vină să-mi ceară mie socoteală, când se va 
trezi, după beţia de azi-noapte. După ce scoaseră 
cătuşele prizonierilor, cei doi paznici 1eşiră, 
bombănind. Ronica închise uşa în urma lor. Aş fi 
putut să vă vorbesc în angley chiar şi cu ei de faţă, 
explică ea. Dar nu o vorbesc destul de fluent şi nu 
cunosc termenii tehnici. 

— Dacă nu vrei ca oamenii voştri să afle 
secretul, de ce ni-l dezvălui nouă? se miră Wairoa. 

— Voi sunteţi demni de încredere, îi răspunse 
ea, sec. Voi nu veţi pleca nicăieri până când Orion 
nu va răsări. Vreau să înţelegeți că am vorbit 
serios. N-aş vrea să încercaţi să faceţi vreun gest 
imprudent. Nu mi-ar plăcea să vă ştiu ucişi 
încercând să comiteți fapte de un eroism idiot, 
lipsit de sens. Sântem tovarăşi de drum, n-aţi uitat, 
zâmbi ea. Haideţi să bem ceva, pentru prietenia 
noastră! Le turnă tuturor vin în pahare, dintr-o 
carafă, şi rămase în picioare, toastând solemn: Să 
ciocnim pentru ziua în care ne vom întâlni din nou, 
cu toții liberi, într-o lume eliberată. Iern sorbi din 
vinul aromat, molipsit de euforia care se simţea în 
vocea ei de tânără zeiţă a victoriei. Plik îşi goli 
paharul din două înghițituri şi se întinse să şi-l 
umple din nou. Wairoa şovăi o clipă, apoi ridică 
din umeri şi bău. Terai singur rămase nemişcat. 
Ronica observă asta. Te înțeleg, îi spuse ea 
uriaşului. Poate că vei vrea să ni te alături după ce 
mă vei asculta. Se aşeză. Radia entuziasm, iar Iern, 
aşezat la dreapta ei, avea senzația că îl simţea fizic, 
ca pe o flacără. Plik şedea lângă el, iar cei doi 
maurai de cealaltă parte a mesei. Ce este Orion? 
începu ea, apoi cuvintele se revărsară dintre buzele 
el, ca o cascadă. Nu e ceva înspăimântător, nu e o 

bombă ori vreo altă maşinărie infernală. Orion este 
o navă spaţială. De fapt, o flotă întreagă. Pentru 
lern, revelația nu veni pe nepregătite, şi totuşi, 
cuvintele ei îl izbiră ca un trăznet. Terai gemu, ca 
lovit în pântece; Wairoa nici nu clipi, iar Plik 
rămase cu gura căscată. Este o navă care poate 
călători între planete, rosti Ronica, pe un ton 
glorios. Începuturile călătoriilor spaţiale se află 
dinaintea Războiului Osândei, după cum bine ştiţi. 
Navele de-atunci parcurgeau orbite circumterestre 
şi ajunseseră până pe Lună, chiar ceva mai departe. 
Apoi oamenii şi-au uitat visul. Erau prea ocupați 
cu supraviețuirea, şi le lipseau resursele pentru aşa 
ceva. Vechile nave spaţiale foloseau combustibili 
chimici, ardeau cantități îngrozitor de mari de 
petrol. Dacă am depinde de o asemenea propulsie, 
n-am mai putea să ne întoarcem în forţă. În plus, 
nimeni n-ar reuşi să ţină ascuns un asemenea efort. 
Voi, mauraii, l-aţi fi oprit încă de la început. Și 
poate c-aţi fi avut dreptate să o faceţi, şi nu numai 
ca să vă menţineţi meschina supremație. Pur şi 
simplu, aţi fi avut dreptul să opriți o asemenea 
risipă. De unde ar fi putut fi procurată, în acest 
caz, atâta energie, pe sărmana noastră planetă 
stoarsă de puteri? Mâna ei se strânse în jurul 
paharului, când, tot ea, dădu răspunsul: Din atom. 
Terai se cutremură, aşteptând urmarea. Wairoa îşi 
deschise larg ochiu săi stranii. Plik înghiți în sec. 
Inima lui Iern cânta. Ideea aceasta nu e nouă, 
continuă ea. Datează din acea epocă interplanetară 
care a murit înainte de a se naşte. I-a aparţinut unui 
om pe nume Freeman Dyson, care a elaborat o 
schiță teoretică a unei astfel de nave. Ce nume 
minunat avea: Freeman!” El şi-a botezat proiectul 
„Orion". Lucrurile s-au oprit aici din motive 
politice, din câte-am auzit. Apoi, civilizaţia s-a 
prăbuşit. Ideea a zăcut uitată vreme de sute de ani. 
N-aţi auzit niciodată vorbindu-se despre aşa ceva, 
nu-i aşa? Nimeni n-a auzit. Nimeni, până în 
momentul în care cei din Uniunea de Nord-Vest au 

devenit interesaţi de energia nucleară şi-au început 
să cerceteze în detaliu scrierile mai vechi. Dosarul 
Orion era acolo, cu referinţe la o întreagă literatură 
despre navele spaţiale, în general. De fapt, nu mai 
era un dosar propriu-zis, ci erau, în principal, 
microfişe şi alte asemenea modalităţi de stocare a 
informaţiei. Erau însă îndeajuns de răspândite, 
astfel încât ceea ce se distrusese aici a fost 
descoperit de către arheologi dincolo. Ei bine, am 
auzit că unii oameni s-au arătat interesaţi de Orion. 
Dar, în primul rând, trebuia proiectate şi construite 
centralele atomice. Vă mai amintiți cum au 
descoperit cercetătorii noştri materiale fisionabile 
rămase nedescoperite de către maurai. Se aşteptau 
să mai găsească şi altele. Dându-și seama că 
Federaţia n-ar fi fost de acord cu aşa ceva, au 
păstrat maximum de discreție posibilă. Publicitatea 
făcută pentru Orion ar fi fost hpsită de sens. 
Ronica oftă, şi glasul i se umplu de amărăciune. 
Norrmenii nu se aşteptau la o reacţie atât de 
fanatică din partea Federaţiei. Războiul Energiei... 
aparține istoriei. De-atunci, Inspectoratul ne-a 
prins în jug, impunându-ne limite în tot ceea ce am 
fi vrut să întreprindem. Îşi bău vinul rămas în 
pahar şi îşi turnă altul. Încă din ultimii doi ani ai 
războiului, când devenise evident că aveam să fim 
înfrânți, ideea lui Orion s-a impus printre membrii 
Sălaşului Lupilor. Ai noştri au fost dintotdeauna în 
frunte în privinţa ştiinţei, tehnicii şi a administrării. 
Orion a fost, în principal, un proiect al Lupilor, 
deşi, bineînţeles, am apelat şi la ajutorul nepreţuit 
al unor oameni de încredere aparținând altor 
sălaşuri. 

Terai încuviinţă, ţeapăn. 

— Da, încep să înţeleg, murmură el. O 
organizaţie bogată, influentă, larg răspândită... şi, 
în acelaşi timp, particulară, ai cărei membri sunt 
foarte legaţi între ei, dar nu cer dări de seamă de la 
cei din conducere... Da. 

— Cum funcţionează nava spaţială? întrebă 
Wairoa, mânat de o curiozitate impersonală. 

Ronica îşi recăpătă exuberanţa de mai înainte. 

— Privită din afară, ideea ar putea părea 
nebunească, începu ea. Dar nu e. Arunci o serie de 
mici bombe în spatele unui scut gros situat în 
partea posterioară a navei. Exploziile măresc 
accelerația acesteia. Nu pot să intru în detalii, 
fiindcă nu aparţin de departamentul tehnic. Eu am 
lucrat la sistemele de control. Mă rog... Râse 
sonor, ca mai înainte pe punte, o explozie de 
veselie. Ascultaţi. Nici cu n-am aflat asta decât 
foarte târziu, când eu şi Iern ne-am întors la 
Seattle. (Îmi pare rău, iubitule, în ziua aceea te-am 
lăsat singur la sediu...) Îl apucă de mână, tandru. A 
avut loc o lansare test în urmă cu o lună sau două, 
o navă fără echipaj, teleghidată. Vehiculul a fost 
pescuit din ocean. Rezultatele au fost minunate. 
După douăzeci de ani de muncă şi sacrificii, am 
reuşit s-o trimitem dincolo de cer şi s-o aducem cu 
bine înapoi! 

— E o nebunie, gemu Terai. Bombe, 
reziduuri radioactive. Câţi vor muri de cancer din 
pricina acestei unice lansări? Câţi copii diformi se 
vor naşte? 

— Nu e un număr care să poată fi măsurat, îi 
replică Ronica, roşind. Bine, există o oarecare 
contaminare. Gradul cel mai mare de contaminare 
este în puţul de lansare, dar, ai dreptate, o oarecare 
cantitate ajunge în atmosferă. Radioactivitatea 
împrejurimilor creşte cam tot atât de mult cât ar fi 
dacă ai muta împrejurimile respective în vârful 
muntelui Denali. Dar, cu cât te îndepărtezi de 
zonă, cantitatea radiaţiilor scade, iar materialele 
utilizate sunt dintre cele cu descompunere rapidă. 
Câţi mor de cancer în fiecare an, Terai Lohannaso, 
fiindcă ai voştri ne obligă să ardem cărbune? în 
privinţa asta, cunosc statisticile: sunt mii. 

— Nu noi vă obligăm să ardeți cărbuni, spuse 
el. Noi am dori să încetaţi să o mai faceţi. 

— Şi să devenim un satelit al vostru, la fel ca 
semenii noştri din sud-vest? E-n regulă, spune-mi 
altceva. Câţi oameni, în fiecare an, de jur 
împrejurul globului, trăiesc în ignoranță şi 
sălbăticie şi mor de foame sau de pe urma unor 
boli cumplite, fiindcă voi nu vreţi să îngăduiți 
lumii să folosească o tehnologie productivă? 

— Pe Tanaroa, femeie! Facem tot ce ne stă în 
putinţă şi-am face şi mai mult, dacă n-ar trebui să 
stăm de pază lângă cei de teapa voastră, dar 
adevărul este că: Pământul, biosfera nu-şi pot 
permite... 

Wairoa ridică o mână,  întrerupându-i 
discursul. 

— Aş sugera să lăsăm deoparte vorbăria 
retorică, spuse el, cu răceală în glas. Cu totii am 
mai auzit toate astea. În tăcerea care se lăsă, 
întrebarea lui căzu ca un pumn: Cum de-aţi reuşit 
să menţineţi secretul nepătruns, vreme de două 
decenii? 

— Buna organizare, explică Ronica, în mod 
evident, uşurată că scăpase de cearta care se iscase. 
Mikli mi-a spus că, odinioară, n-am fi avut 
niciodată şansa de a trece neobservaţi. Acum însă, 
nici un serviciu de spionaj nu dispune de 
echipamentele şi experții necesari pentru o 
cercetare precum cele de atunci. Adevărata 
localizare a lui Orion este sub munţii Leutieni din 
Laska. Lanţul acesta muntos este vulcanic, ceea ce 
maschează emisiile de căldură. 

Terai clătină din cap. 

— Ajunsesem atât de aproape, odată... 

— Probabil că aţi făcut numeroase alte teste, 
insistă Wairoa. 

— Da, desigur. Majoritatea au fost subterane. 
Cele pentru experimentarea bombelor, de exemplu. 
Localnicii au fost avertizaţi să se aştepte, din când 
în când, la zgomote putemice şi mici cutremure, 
zâmbi Ronica. 

Wairoa dădu din cap. Lumina soarelui se juca 
în părul lui pestrit. 

— Bănuiam. Radioactivitatea emisă ar fi fost 
prea mică pentru a fi detectată, în condiţiile în care 
nimeni n-ar fi avut motive pentru a monitoriza 
variațiile naturale ale acesteia. Lansarea 
experimentală a fost cu totul altceva, nu-i aşa? 
Calmul său era de-a dreptul înspăimântător. 
Căpeteniile Lupilor ştiau că mauraii aflaseră că 
exista cineva care colecta materiale fisionabile. Şi- 
au dat seama că o alertă globală avea să fie 
consecința firească a acestui fapt. Cum de-au 
sperat, totuşi, că lansarea avea să treacă 
neobservată? 

— N-au sperat aşa ceva, îi răspunse Ronica. 
Proiectanții se pregătiseră pentru ce era mai rău. 
Dar, dată fiind precaritatea rețelei de detecție, cum 
ar fi putut fi detectată sursa exactă? Puteați să 
presupuneți că norrmenii erau vinovații şi să 
deveniți mai vigilenți, dar cum puteți să identificați 
şi să prindeți o persoană care să dețină informații 
cu adevărat prețioase? N-aveți decât să căutați, îl 
provocă ea. Ar fi o căutare foarte lungă, fiindcă nu 
dispuneți de mijloacele necesare pentru a scotoci 
tara noastră de la un capăt la altul, în grabă. De 
fapt, având în vedere succesul acestei prime 
lansări, mă îndoiesc că vor mai avea loc multe 
încercări. Ar fi necesare, e drept, dar voi nu ne 
oferiţi alternative. Din această cauză, s-ar putea să 
pierdem câteva nave şi vieți omeneşti. Fie, chiar 
de-ar fi să mă număr şi eu printre cei sacrificați. 
Însă, înainte ca voi să ne descoperiți, Orion se va 
înălța. 

Un fior îngheţat îl străbătu pe Iern. Bon Deu, 
nu mi-am dat seama la ce mă angajez! 

În vreme ce Terai continua să se holbeze, ca 
un nebun, Wairoa continuă, netulburat. 

— Şi care este scopul militar al întregii 
acțiuni? Sunt convins că există un scop militar. 

Ronica încuviinţă. Devenise şi ea la fel de 
rece ca şi interlocutorul ei. 

— Da, din cauza voastră, există un asemenea 
scop. Acela de a ne recâștiga libertatea. I se adresă 
lui Iern: Ostrovul Ceresc ne-a sugerat această idee. 
De unul singur, acesta controlează Franceterr-ul, 
căci e intangibil şi, în acelaşi timp, poate lovi în 
oricine. Dar ce-ar fi dacă ne-am înălța şi mai sus? 
ne-am gândit noi. Am construit zece astronave 
Orion, de două ori mai multe decât ar fi fost 
necesar. Am luat în calcul şi eventualele capricii 
ale sorții. O dată ce acestea vor ajunge pe orbită în 
jurul Pământului, echipajele lor vor putea urmări 
mişcarea navelor de la suprafaţă. Capacitatea lor 
de încărcare va fi enormă. Cu sistemul pe care l- 
am pus la punct, fiecare kilogram de plutoniu sau 
uraniu va permite ridicarea pe orbită a aproximativ 
şaptezeci şi cinci de tone. 

Închipuiţi-vă un obiect de câteva tone, lansat 
de pe orbită spre o anumită ţintă, cu viteza unui 
meteorit. Am calculat că un asemenea obiect ar 
scufunda, lovind oceanul, toate navele pe o rază de 
zece kilometri. Ar mai fi laserele... Vom desfăşura 
captatoare solare uriaşe, care să alimenteze lasere 
de tipul celor de la bordul Ostrovului Ceresc, dar 
mult mai puternice. Fulgere de precizie, prietene! 
lar voi nu veți putea mişca un deget, pentru a ne 
împiedica. Se lăsă tăcerea. Ronica se aşeză. Ceva 
mai târziu, duse paharul la buze şi bău, după care 
spuse, cu blândeţe: Nu dorim răzbunare ori alte 
asemenea aiureli. Sperăm că mauraii vor avea 
bunul simţ de a se recunoaşte înfrânți. După ce 
Orion se va fi înălţat şi noi vom fi efectuat o 
demonstraţie sau două asupra unor ţinte nelocuite, 
suntem convinşi că ne veţi lăsa în pace. Abia 
atunci, vom putea să ne vedem cu adevărat de 
treabă. 

Tăcere. Terai şi Wairoa schimbară o privire. 
Iern se simţea ameţit. Plik însă îi uimi pe toţi, 
vorbind pentru întâia oară. 

— Bineînţeles. Atunci, vă veți putea duce 
treaba la bun sfirşit Veţi trezi Şarpele cel Mare şi 
veţi aduce sfârşitul lumii. 

Ronica îl privi cu asprime. 

— Nu, spuse ea. Vom aduce salvarea lumii. 

— Nu a lumii pe care o cunosc oamenii, îi 
replică Plik. Nu, zeii sunt condamnați să piară, toți 
zeii, ai tuturor. lar noi nu vom trăi, ca să vedem 
ceea ce zeii cei noi vor ridica din cenuşă. 

La discuţia aprinsă care urmă, el nu se mai 
osteni să participe. Se mulţumi să bea, până când 
adormi. 

Nave aflate mai la nord-vest semnalaseră 
apropierea unei furtuni. Căpitanul navei Graym 
Trader hotărâse să o ocolească, navigând de-a 
lungul coastei, la o distanță sigură, în loc să o 
apuce în linie dreaptă, de la gura strâmtorii Wandy 
Fuca pănă la estuarul Cook. 

În cea de-a patra zi a călătoriei, Iern ieşi pe 
punte, părăsind cabina pe care o împărțea cu 
Ronica Ea adormise după micul dejun. Lui Iern îi 
lipsea capacitatea ei felină de a adormi aproape 
instantaneu, aşa că ieşi pe punte, ca să ia o gură de 
aer proaspăt 

Aerul se răcise, şi un vânt tăios bătea dinspre 
vestul înnorat. Îi izbea fața, aducându-i pe buze 
stropi săraţi din ocean, şi şuiera amarnic în palele 
elicei care se învârtea ca scoasă din minți. Fuioare 
de nori alergau, ca fumul, pe cerul acoperit. Marea 
căpătase o culoare întunecată, cu excepția culmilor 
de spumă ale valurilor de un alb imaculat. Un ruliu 
puternic ce zgâlțâia nava constituia dovada furiei 
lor. Deasupra orizonului, spre răsărit, crestele 
ascuțite ale munților apăreau din ape, întunecate. 

Oamenii de cart se adăpostiseră de furia 
vântului, iar Iern fu uimit să-l descopere pe Terai, 

sprijinit de balustradă, la prova. Prizonierii nu mai 
erau supuşi calvarului sechestrării în cabine decât 
peste noapte, când paznicii dormeau într-o cabină 
alăturata. Unde ar fi putut fugi? Nu puteau să 
zboare... Cu toate acestea, nu-şi părăseau cabina 
decât la ora mesei şi pentru a face puţină mişcare 
pe punte, din când în când. Chiar şi atunci, nu 
vorbeau cu nimeni. lern nu putea să-i condamne 
pentru muţenia lor. 

Adânc mişcat de singurătatea acelei siluete 
uriaşe, Omul Clanurilor se duse la Terai. 

— Bună, îi spuse el, în unglish. Terai mormăi 
ceva, în semn de răspuns, dar nu-şi mişcă privirea 
ațintită către țărm. Nu ţi-e greu să înduri vremea 
asta? îl întrebă Iern. 

Purtau amândoi mantale şi pantaloni din 
pânză de cort, dar pe trupul masiv al lui Terai 
veşmintele plesneau, iar în picioare, uriaşul, care 
nu reuşise să găsească nimic potrivit la bord, purta 
o pereche de papuci. 

Terai păru a se înmuia puţin. 

— Acum, nu, răspunse el. Ieri, un marinar mi- 
a făcut rost de o pereche de lenjerie de corp din 
lână, care, deşi mă cam irită şi mă strânge, îmi ţine 
de cald. 

— Nuss chiar atât de rai norrmenii, nu-i aşa? 

— N-nu, nu sunt, luaţi individual, şovăi Terai. 
De fapt, bucătarul tocmai mi-a dat o jumătate de 
kilogram de unt. Scoase mâna din buzunarul 
mantalei, arătându-i un cub împachetat în hârtie. 
Caloriile suplimentare mă vor ajuta să 
supraviețuiesc în cabina aceea neîncălzită. 

— Zău? N-am mai auzit aşa ceva... 

Poate că ideea respectivă era adevărată, poate 
nu era decât o superstiție ori, mai ştii? poate că 
oceanienii aveau, într-adevăr, un metabolism 
diferit de al său. Indiferent ce-ar fi spus, ar fi putut 
să-l jignească pe prizonier, în starea de nervi în 
care acesta se afla. 

— Cei mai mulți sunt oameni de treabă, 
adăugă Terai. Nu pot să spun c-am întâlnit mulţi 
care să fie cu adevărat răi. Dar răul se află în cauza 
pe care o slujesc. 

— Mi se pare evident că, în situaţia ta, nu poţi 
fi de acord cu Orion. ŞI totuşi... Ei bine, ştii acum 
că nu e ceva diabolic, cum ar fi armele nucleare, 
nu e o ameninţare directă la adresa ţării tale. (Iern 
schiță un zâmbet) Norrmenii nu vor fi niciodată 
imperialişti. Sunt prea., ţâfhoşi, acesta cred că e 
cuvântul. A încerca să faci din ei o armată 
cuceritoare ar fi ca şi cum ai încerca să dresezi 
pisici. 

Terai îi aruncă o privire fugară. 

— Îţi dai seama câta otravă vor răspândi în 
lume blestematele lor nave? 

— Ai auzit datele Ronicăi. Contaminarea ar fi 
neglijabilă, în comparaţie cu... 

Izbucnirea lui Terai îl făcu pe Iern să 
amuţească. 

— Chiar îți închipui că se vor opri după o 
singură serie de lansări? O dată ce vor obţine ceea 
ce doresc, cine-i va împiedica să jefuiască planeta 
şi să siluiască biosfera, exact la fel ca strămoşi 
lor? Vor construi uzine nucleare, reactoare, 1ar 
ceilalți va trebui să facă la fel ca ei, de frică, dacă 
nu de altceva, şi, curând, vom avea din nou 
bombe... Mauraiul înghiţi în sec. Fiule, declară el, 
nu sunt istoric şi nici filosof, dar am văzut o mare 
parte a globului şi am cunoscut o mulțime de 
oameni, îndeajuns pentru a-ţi putea spune cu 
certitudine un lucru: dacă un lucru poate fi făcut, 
fii convins că el se va face. 

— Nu, îl contrazise Iern. Tu eşti cel care 
greşeşte. Ronica mi-a povestit despre ceea ce se va 
face după... eliberare. 

— Ţi-a explicat cum îi vor alunga pe 
duşmanii tăi şi veți trăi fericiți până la adânci 
bătrâneţe... Îl ironiză Terai. Cu asta te-au 
cumpărat, nu-i aşa? Cu asta şi cu trupul dătător de 

dragoste al iubitei tale. Ei bine, n-ar fi prima 
femeie care se prostituează în folosul unor 
conspiratori. Ascultă-mă, şi-am să-ţi ofer încă vreo 
câteva surprize despre uneltirile norrmenilor în 
Domeniul tău... 

Furia lui Iern explodă. 

— Ține-ţi gura aceea spurcată! urlă el. Taci 
sau te omor! 

Terai îşi scoase mâinile din buzunare, 
aşteptând, încordat. Năluca rațiunii îi şopti lui Iern, 
printre bubuiturile de tunet ale furiei: Nu încerca 
să o faci, nu vei reuşi, şi-apoi, cuvintele lui nu 
înseamnă nimic, sunt doar un strigăt de durere şi 
neputinţă. Îi întoarse spatele şi se îndepărtă, cu 
paşi apăsaţi, plimbându-se în sus şi-n jos pe punte 
până când, în sfârşit, îşi recapătă calmul. Terai 
rămase locului o vreme, urmărindu-l din priviri, 
după care cobori sub punte. 


Faylis fipa, căzând din cer. Ea era Luna, iar 
vârcolacul care voia să o devoreze era pe urmele 
ei. Sângele bătăliei înroşea zăpada care se 
aşternuse peste pământuri în anii nesfărşitei ierni. 
Corbii se repezeau să smulgă bucăţi din cadavre. 
Copacul în care, neputincios, se refugiase lern era 
înghețat, mort; crengile golaşe se întindeau spre 
cerul din care soarele fusese alungat. Dolmenele 
îşi redau morţii luminii. Dinspre nord, o corabie 
neagră pornise la drum. Din mare se înălțase un 
şarpe uriaş, zvârcolindu-se în apele care fierbeau, 
scuipându-şi veninul ca o negură. Ostrovul Ceresc 
se prăbuşea, cădea, tot mai aproape, tot mai mare, 
iar zgomotul căderii sale făcea pământul să se 
cutremure, astfel încât hoiturile celor măcelăriți 
săltau pe zăpadă. Și, după Ostrovul Ceresc, veni 
rândul stelelor să cadă, arzând şi urlând... 

— Ce naiba? exclamă Ronica. lubitule, 
trezeşte-te, se întâmplă ceva. 

Îl scutură. El dormea în patul de sus. El îşi 
croi drum spre starea de conştientă, văzând-o, doar 
o umbră în bezna micii încăperi, dar o umbră reală, 
solidă, o mână puternică şi un miros de femeie. Un 
nou strigăt, urmat de un ropot de paşi, sfârşi prin a- 
| trezi de-a binelea. Țâşni dintre cearşafuri şi sări 
pe podeaua rece sub tălpile sale goale. 

— Hai să vedem, propuse Ronica, crăpând 
uşa şi aruncând o privire pe coridor. Lumina 
galbenă de afară făcu să-i strălucească părul şi 
pielea. Nu-i nimeni. Orice-ar fi, e acolo, sus. 

leşi pe coridor, iar el o urmă. 

O altă uşă se deschise pe jumătate. Wairoa 
scoase capul din cabină. Uşa de alături se mişcă 
sub influenţa rahului navei, dar nici unul dintre 
paznici nu se afla înăuntru. Mikli ieşi din cabina 
sa, cu părul vâlvoi, îmbrăcat într-o cămaşă de 
noapte. Wairoa îl văzu şi se retrase în cabină. Plik 
era prea beat ca să fie trezit de zarva iscată. 

Pe scări năvăli o rafală de vânt îngheţat. 
Urmă o voce: 

— O-o-om la apă! 

Ronica se repezi în sus, spre punte. Când, la 
rândul său, Iern ajunse afară, văzu că o mulțime de 
felinare fuseseră aprinse. În lumina lor pâlpâitoare, 
zări picăturile mărunte de ploaie, amestecate cu 
lapoviţă, duse de vântul năpraznic. Frigul îşi 
înfipse colții în el. 

Paznicii, îmbrăcați în pijamale, stăteau 
aplecaţi peste balustradă, cu armele în mâini, 
scrutând întunericul. Omul de cart, căzut în 
genunchi, privea prostit cum sângele îi picura de 
pe faţa zdrelită, pătând puntea. Un al patrulea 
marinar, însoţit de căpitan, se apropie; apucaseră 
să îşi îmbrace mantalele şi pantalonii. Un al 
cincilea se afla, în mod evident, lângă reflectorul 
de pe acoperişul cabinei, în vreme ce cârmaciul 
manevra frenetic. Nava se roti, oprindu-se. 

— Ce dracu' se întâmplă aici? întrebă Ronica, 
încercând să acopere şuierul vântului. 

— Mauraiul cel mare a sărit peste bord, spuse 
unul dintre paznici. 

— Tu, tu, şi tu! porunci căpitanul. Coborâţi 
barca la apă. Iar tu, Orik, fii pregătit să-i arunci un 
colac de salvare, în caz că îl descoperim în apă. 

— Ce s-a întâmplat? întrebă Iern, cuprins pe 
neaşteptate de răul de mare. 

Mikli se agăţă de braţul lui. 

— Tocmai asta trebuie să aflăm, spuse 
ofițerul-spion. De fapt, deocamdată, nici unul 
dintre noi nu poate fi de mare ajutor. Coborâţi 
înapoi sub punte. Ne-ajung problemele, asta ne 
mai lipseşte, să se îmbolnăvească vreunul de 
pneumonie. 


Chon Till, căpitanul de pe Graym Trader, 
părea a fi un băştinaş din Merica de sud-est în el, 
caracteristicile africane, care se atenuaseră, prin 
răspândire, la marea majoritate a populaţiei nord- 
vestice, se manifestau plenar: piele tuciurie, păr 
creţ, un nas turtit şi buze groase. Nu era însă un 
barbar, ci, prin tot ceea ce făcea, se dovedea un 
membru perfect al Sălaşului Lupilor. În ziua aceea, 
pentru a asista la anchetă, îmbrăcase o tunică de 
uniformă, bleumarin, cu nasturi de fildeş, 

Îşi roti privirile prin salon. Dincolo de căldura 
de-aici, vântul se văicărea, marea mugea neliniştită 
şi burniţa izbea în hublouri. Un bec electric chior 
risipea, întrucâtva, întunericul. Aşezaţi în jurul 
mesei, alături de el, se aflau Mikli, Iern şi Ronica, 
iar de cealaltă parte, ca pentru o confruntare, stătea 
Wairoa. 

— Am interogat martorii din echipaj, începu 
el, bătând darabana pe masă. Oamenii de pază au 
fost treziți de un zgomot puternic. S-au grăbit să 
iasă, reacția lor a fost promptă. Se pare că 
Lohannaso a spart uşa dintr-o singură lovitură şi s- 
a repezit în sus pe scări. Unul din paznici a pornit 
pe urmele lui, iar celălalt a rămas să-l ţină sub 

observaţie pe Haakonu. A rămas acolo până când a 
auzit strigându-se „Om la apă!", după care a urcat 
în fugă pe punte. Omul de cart l-a văzut pe 
Lohannaso ţâşnind pe dunetă, a încercat să-l 
oprească şi s-a ales cu nasul spart. E prea ameţit, 
ca să poată fi sigur de ceea ce a urmat. Poate că 
mauraiul a alunecat şi a căzut peste bord, sau poate 
că a sărit intenționat. Aş vrea să aflu care dintre 
variante e cea corecta. 

— ŞI cum ai de gând să interoghezi un mort? 
îl ironiza Mikli. 

Till ridică din sprâncene, oarecum iritat. 

— Eşti convins că e mort? 

— L-am căutat mai bine de o oră. E un bun 
înotător, dar... Câtă vreme credeți că poate un om 
să supraviețuiască, înainte ca frigul să îl ucidă? 
Ronica? 

Femeia ridică din umeri, deşi pe chip i se 
putea citi durerea. 

— O jumătate de oră, plus sau minus câteva 
minute. În acest caz, mai puţin, aş zice. Nu e alb şi 
nici nu e obişnuit cu temperaturile subarctice. 

— Ar fi putut rămâne destulă vreme la 
suprafaţă, spuse Till. L-am fi găsit repede, mai ales 
dacă ne-ar fi chemat în ajutor. Ceea ce mă 
frământă e că ar fi putut să se lovească cu capul de 
bord în cădere şi să se scufunde imediat sau că, 
poate, a fost vorba de o încercare reuşită de 
sinucidere, sau... Cine ştie? Îşi aţinti privirea 
asupra lui Wairoa. Ce-ai de zis, Haakonu? 

Răspunsul ar fi putut fi dat, la fel de bine, şi 
de o maşină. 

— M-a trezit zgomotul încuietorii sfărâmate. 
L-am văzut ieşind. Era extrem de puternic; nu cred 
că ieşirea a constituit o problemă pentru el. Până 
când am apucat să mă dau jos din pat, se crease o 
asemenea agitaţie, încât am considerat că era mai 
bine dacă rămâneam în cabină. 

— Dar erai prietenul lui, nu se putu lern 
stăpâni. Nu se poate să nu-ţi fi spus ce avea de 

gând, e imposibil să nu ştii ce anume l-a 
determinat să o facă. 

Bietul Terai. Poveştile lui despre casă, pe 
care ni le spunea seara, în jurul focului, m-au 
făcut să sper că, într-o bună zi, aveam să-l pot 
vizita acolo. Va trebui să-i scriu soţiei lui, când voi 
putea să o fac, după ce Orion va fi răsărit... 

— Nu pot citi gânduri, spuse Wairoa. Ca toţi 
ceilalți, l-am văzut şi cu cât era de amărât. S-ar 
putea să fi hotărât că prefera să moară. 

— Nu, declară Ronica. Niciodată. Era prea 
plin de viaţa. 

—  Şi-apoi, interveni căpitanul, martorii 
afirmă că era complet îmbrăcat. Dacă tot 
intenționa să se sinucidă, de ce s-ar fi ostenit să se 
îmbrace? 

Mikli se scărpină în barbă. 

— Nu se ştie niciodată ce e în capul unui 
sinucigaş, observă el. Fac o mulțime de lucruri 
ciudate. Am cunoscut un fizician care se 
îmbolnăvise de un cancer inoperabil. Poate că ar fi 
putut fi salvat, dacă ni s-ar fi permis să producem 
izotopi radioactivi. S-a sinucis, făcându-şi o 
injecție cu o substanţă letală. Înainte de asta, însă, 
a sterilizat acul. 

— Terai aparținea unei alte culturi, spuse 
Iern, îndurerat O atare situaţie ar fi putut scoate din 
minţi un maurai. E posibil, Wairoa? 

— Da, desigur, îi răspunse omul cu mască. 

Ronica îşi repezi pumnul în masă. 

— Nu, la naiba, insistă ea. Am cunoscut, la 
viaţa mea, destui maurai şi ştiu să recunosc un 
adevărat bărbat, când întâlnesc vreunul. În cazul 
lui Terai, nu este posibil. Ce încerci să ne ascunzi, 
Wairoa? 

Replica veni cu întârziere, şoptită: 

— Nu-mi făcea confidențe. Dacă vă gândiţi 
să mă torturați sau să mă faceţi să vorbesc cu 
ajutorul drogurilor, pentru a afla dacă mint sau nu, 

vă reamintesc că fragila mea constituţie va face ca 
totul să fie o pierdere inutilă de timp. 

Ronica se strâmbă. 

— Pe Krist, ce fel de porci crezi că suntem? 

Iern avu o idee. 

— Am o idee, spuse el. Ştiţi că eu însumi am 
evadat în condiții extreme. Poate că Terai a sperat 
că va reuşi să o facă, la rândul său. Dacă reușea... 
să zicem, după ce îl scosese din luptă pe omul de 
cart şi să îi întârzie pe toți ceilalți cu câteva 
minute, poate c-ar fi apucat să lase la apă barca de 
salvare... 

— Şi să se îndepărteze de noi? râse Till. Să 
zicem c-ar fi ridicat pânzele şi s-ar fi îndepărtat o 
bună bucată, până când noi am fi reuşit să ne 
organizăm. Dar e nevoie de o imaginaţie foarte 
bogată pentru a-ţi închipui că nu l-am fi ajuns din 
urmă. 

— Dar e întuneric, şi marea e agitată, 
argumentă Iern. El era un miracol de forță. Poate 
că intenţiona să se îndepărteze doar puţin, urmând 
a vă evita doar o oră sau două, atât cât ar fi fost 
nevoie. Cât de departe suntem de țărm? 

— Sântem cam la vreo cinci mile marine de 
un lanţ de insule. Dincolo de ele se află 
Trecătoarea Interioară, şi, dincolo de aceasta, 
continentul. E o regiune sălbatică şi nelocuită pe o 
distanţă de cel puţin o mie de kilometri, în orice 
direcție. 

— La bordul bărcii se află provizii şi 
echipament Domnule, îmi dau seama că ar fi 
nevoie de o şansă astronomică, dar mi-l imaginez 
foarte bine pe Terai hotărându-se că un asemenea 
risc merita asumat chiar cu preţul vieţii sale, dacă 
exista o cât de mică posibilitate ca el să-i poată 
anunţa pe ai săi, ca să poată să pună capăt 
proiectului Orion. Nu cred că ţi-ar fi spus, Wairoa. 
De ce să te implice, când, oricum, nu i-ai fi fost de 
prea mare ajutor? Era preferabil ca tu să rămâi în 
viaţă, în caz că el ar fi eşuat. 

Mauraiul încuviuinţă. 

— Ipoteza aceasta îmi pare a fi plauzibilă, 
spuse el, cu glas scăzut. 

Mikli îi aruncă o privire semnificativă: Să nu- 
ți închipui că vei avea ocazia să acționezi 
vreodată. 

Căpitanul îşi mângâie barba. 

— Se pare că se potriveşte cu cele întâmplate, 
murmură el. Da, un om curajos ar fi putut încerca 
aşa ceva. Desigur, nu vom şti niciodată ce s-a 
întâmplat, de fapt. Privi în jur. Există vreun 
comentariu? Dacă nu, n-are nici un rost să mai 
zăbovim aici. Oricum, trupul lui nu va ieşi la 
suprafaţă decât peste vreo câteva zile, şi n-avem 
idee încotro va fi purtat de curenţi. Voi da ordin să 
pornim mai departe. 

„„„Paturile erau înguste, dar Iern şi Ronica îşi 
petrecură restul nopţii îmbrăţişaţi, în cel al fetei. Se 
strinseră în braţe şi fiecare plânse puţin. 


Valurile se spărgeau înfuriate de stâncile 
ascuţite. O barcă, sau un om obişnuit, n-ar fi putut 
să supravieţuiască în acel infern acvatic. Terai era 
aproape orbit în întunericul plin de zloată, de vânt 
şi de spumă, dar auzi apele mugind şi simți 
resacul. Se întoarse, la întâmplare, spre stânga şi 
începu să înoate în paralel cu coasta nevăzută. 
Spera că avea să găsească un țărm accesibil înainte 
de a se duce la fund. 

Durerea provocată de oboseală, muşcătura 
frigului, toate acestea se topiseră în amorţeală... cu 
cât timp în urmă? Îşi aminti că estimase că avea să 
aibă nevoie de aproximativ trei ore pentru a ajunge 
la țărm. Dar trecuseră, poate, trei veacuri. Nu mai 
simţea nimic, era doar un obiect plutitor. 

Dar atunci... Ajunse într-o porţiune de ape 
mai liniștite, ferite de vânt. Buzele sale crăpate 

gustară apa, descoperind-o mai putin sărată. Cu 
inconştienţa unui somon, porni spre țărm şi, 
curând, simţi pietrişul sub picioare acolo unde un 
râuşor se vărsa în mare. 

Se târî pe malul apei şi se prăbuşi, pentru 
scurtă vreme, pe pământul tare, binecuvântat 

Vântul sălbatic îl trezi. Se strădui să-şi 
impună voinţa de mişcare şi se ridică în capul 
oaselor. Se  dezbrăcă de  zdrențele umede. 
Odinioară, într-un vis pe jumătate uitat, Ronica îl 
avertizase că răceala hainelor ude putea fi fatală. 

Şi totuşi, tocmai zdrenţele astea îl salvaseră, 
împiedicându-l să îngheţe. În clipa în care acel 
marinar prietenos îi oferise acest... Cum îi 
spuneau? A, da, acest „costum unional"... Încă din 
acel moment, se gândise cum putea să scape, să 
rămână în viaţă, şi totuşi, să fie crezut mort. 

"Lâna e cea mai bună țesătură, atunci când 
trebuie să supravieţuieşti”, spusese Ronica, lângă 
foc. "Nici un alt material nu conservă atât de bine 
căldura, chiar în condiţii de umezeală. Lâna 
netoarsă, păstrând grăsimea animală, e cea mai 
bună, dar, în lipsa ei, e bună şi țesătura obişnuită 
de lână. Păcat că noi nu dispunem de aşa ceva!" 

Terai avusese aşa ceva la bordul navei. 
Împreună cu Wairoa, blocaseră uşa cabinei şi 
petrecuseră o oră ungând țesătura cu unt. Când 
spărsese uşa, era îmbrăcat complet, dar numai 
pentru a ascunde țesătura de dedesubt, pentru ca 
nimeni Să nu-i poată ghici intenţiile. O dată ajuns 
în apă, scăpase de restul hainelor, în buzunarele 
cărora înfundase obiecte grele, ca să nu plutească, 
după care înotase cât de repede îi permisese 
costumul său ud. 

De-abia scăpase cu viaţă până acum. Dar, 
dacă nu-şi găsea un adăpost, avea să moară curând 
de frig. 

Cu mare greutate, reuşi să se ridice în 
picioare şi se împletici, prin întuneric, spre formele 
nelămurite care se ghiceau în faţă. Probabil că, în 

actuala situaţie, cel mai bine ar fi fost să adune ace 
de brad, frunze şi humă şi să se învelească în ele 
până în zori. Mai târziu, avea să se descurce mai 
bine. 

Mai târziu... mai bine... Fără îndoială, se afla 
pe o insulă. Nu avea la îndemână decât nişte piese 
de lenjerie udă. Mai mult ca sigur, era singurul om 
de prin părțile acestea. O distanţă enormă, 
necunoscută, peste munţi şi prin păduri neumblate, 
îl despărțea de civilizaţie şi de Inspectoratul 
Maurai. 

Se strecură printre copaci. Vântul se mai 
potolise aici, şi tremu-rul său se mai atenuă. 
Începu să facă planuri. 

Dimineaţă, primul lucru de făcut era să 
găsească câteva pietre potrivite pentru a-şi face din 
ele un cuţit sau, mă rog, o unealtă ascuţită. Apoi 
avea să-şi construiască un adăpost şi câteva 
capcane pentru animale mici, şi-avea să-şi facă o 
undiță. Între timp, avea să caute rădăcini, 
tuberculi, eventualele fructe de pădure rămase, 
pentru a se hrăni. Din oasele animalelor avea să-şi 
facă unelte şi-avea să caute iască, pentru a-şi 
încropi un amnar. Va trebui să-şi facă rost de 
veşminte. Lâna nu avea să dureze prea mult, dacă 
nu o ferea de zgârieturile tufişurilor şi ale stâncilor 
ascuţite. Poate că va reuşi să ucidă un animal mai 
mare şi să-l jupuiască. Sau, mai degrabă, avea să-şi 
împletească ceva din ierburi. Să-şi sporească 
stocul de unelte, să afume came, să strângă 
provizii pentru drum şi să găsească o cale de-a 
traversa strâmtoarea, până pe continent, luând cu 
sine toate acestea... Poate că ar putea vâsli călare 
pe un buştean... 

Nu-şi putea permite să piardă timpul. Iarna 
stătea să vină. Poate c-avea să piară. Dar... Într-un 
moment de orgoliu, îşi ridică fruntea obosită mai 
sus. Avea destule şanse şi pentru a reuşi. Era 
puternic, îndemânatic şi învățase o mulțime de 
lucruri de la Ronica Birken. 

XIX 


Dincolo de munţii Laskăi, o sălbatică 
splendoare venea pe lume. 

Directorul Eygar Dreng nu avea nimic din 
înfăţişarea unui vrăjitor. Era un bărbat scund şi 
plinuţ, pe jumătate eschimos, cu trăsături aspre şi 
mai degrabă comune, sub claia de păr negru, 
încărunțit la tâmple. Şchiopăta din pricina unei 
răni primite în Războiul Energiei şi era obligat să 
se sprijine într-un baston. Era îmbrăcat neîngrijit. 
Era plăcut la vorbă, doar incompetenţa îl scotea 
din minţi, şi-atunci era în stare să înjure ca un 
birjar. Era căsătorit şi avea patru copii, ale căror 
vârste se înşirau între douăzeci şi cinci şi 
treisprezece ani; cel mai vârstnic era deja căsătorit, 
şi-i făcuse bucuria de a-i dărui un nepot. Când 
timpul îi permitea, nu se sfia să participe la vreo 
petrecere sau la o încrincenată partidă de pocher şi 
lua parte activă la activităţile sediului din Kenai al 
Sălaşului Lupilor. 

Trecutul său nu era cu nimic mai spectaculos. 
Născut în aceste ţinuturi, studiase ingineria 
mecanică în sud şi, mai târziu, lucrase în domeniul 
aeronauticii. În timpul războiului, făcuse parte din 
armata de voluntari, avansând până la rangul de 
maior, înainte de a fi rănit. Când ultimele bătălii 
erau încă în toi, fusese printre primii care visaseră 
la Orion şi puseseră proiectul pe picioare. 
Localizarea acestuia fusese aleasă la sugestia lui, şi 
el condusese întregul proiect în primii ani, cei mai 
grei, ai pregătirii. Cu toate acestea, îşi găsise timp 
şi pentru a „genera noţiuni”, conform spuselor 
sale, pe care inginerii care lucraseră la proiectele 
de bază la consideraseră utile. Când munca 
propriu-zisă la actualele structuri demarase cu 
cincisprezece ani în urmă, el fu considerat, firesc, 

drept cel mai potrivit conducător. Fusese aici de 
atunci, coordonând eforturile, ce începuseră cu 
experimente neînsemnate, care eşuau la fiecare pas 
din mersul înainte al cercetărilor unor bărbaţi şi 
femei care încercau să creeze ceva ce nu mai 
existase niciodată. 

Şi totuşi... 

— Omul acesta e un vrăjitor, îi spuse Plik lui 
Iern, după ce îl întâlmiră. E un Faust. Dar cu care 
dintre diavoli şi-o fi încheiat pactul? 

Dăruirea, voinţa nestrămutată care punea în 
mişcare proiectul Orion era, într-un fel, mai demnă 
de admirat decât însăşi realizarea acestuia. Eygar 
Dreng nu se îndepărtase niciodată de locurile 
acestea. La fel se întâmplase şi cu familia sa, cu 
sutele de muncitori aflați sub comanda sa, cu 
familile acestora, incluzând soțiile şi copiii care 
nu erau implicați în nici un fel în realizarea lui 
Orion, şi avea puţine cunoştinţe despre acesta. Din 
când în când, sosea, în vizită, câte un specialist din 
afară, în calitate de consultant în vreo problemă 
spinoasă, dar numai după ce ofiţerii de securitate 
se convingeau de loialitatea sa absolută. Secretul 
nu era însă motivul capital pentru care, an după an, 
această comunitate devenea tot mai închegată. Ar 
fi fost imposibil, de altfel, căci nord-vesticii nu-i 
selectau pe participanți după dorinţă, ci după 
capacităţi. Viziunea era cea care îi ţinea laolaltă. 
Fie că o ştiau, fie că nu, ei pregăteau calea pentru 
un zeu a cărui venire le fusese profețită. 

— În primul rând, libertatea, da, le spuse 
Eygar Dreng celor doi uropani. Va trebui să o 
obţinem înainte de a putea merge mai departe şi, o 
dată ce ea va fi fost obținută, mulți dintre noi se 
vor retrage, fericiţi. Dar nu toţi; vor veni alţii, mai 
tineri. Libertatea, în primul rând, dar nu mai presus 
de orice altceva! 

— Ce va urma? întrebă Iern, deşi Ronica îi 
povestise despre asta mai înainte. 

Prin spusele ei, ea reuşise să aprindă în el o 
parte din flacăra ce ardea falnică în Eygar. 

— Spaţiul! Planetele şi stelele! Desigur, nu 
vom putea lansa multe astfel de nave nucleare de 
pe Pământ. Radioactivitatea produsă ar fi prea 
mare. Şi-apoi, în curând, am rămâne fără materie 
primă pentru explozibili. Dar nici nu va fi nevoie. 
Dată fiind capacitatea enormă de transport a 
acestor nave, în curând vom putea stabili, în spațiu 
şi pe Lună, un cap de pod pentru o viitoare şedere 
permanentă a oamenilor acolo. De aici, totul va 
merge de la sine, în lanţ. Cu atâtea posibilități la 
îndemână, nu va putea fi altfel. Resursele sunt 
nelimitate. Cei vechi au dovedit-o. In arhivele 
noastre se află planuri de-ale lor perfect 
realizabile. Rocile lunare conţin aproape toate 
materiile prime de care vom avea nevoie. 
Asteroizii conţin şi mai multe, în forme chiar mai 
concentrate. Un singur asteroid, mutat pe orbită 
circumterestră cu ajutorul energiei solare sau 
exploatat la fața locului de roboţi... Un singur 
asteroid de nichel şi fier, cu un diametru de unul 
sau doi kilometri, ar satisface nevoile industriei pe 
timp de un veac. Dar nu vom găsi acolo doar 
metale feroase, ci toate substanţele atât de necesare 
pentru aliaje şi electronică. Nu va fi vorba doar de 
o exploatare în folosul Uniunii, ci de una care să 
slujească industria întregii lumi, inclusiv cea a 
țărilor înapoiate, ca acestea să se poată ridica la 
nivelul unui trai decent Se plimba încoace şi-ncolo 
prin birou, ca un urs prins în cuşcă. Îngustimea 
locului şi severitatea sa întăreau această imagine. 
Oamenii care trăiau în aceste caverne nu aveau 
timp să-şi îngăduie prea mult lux. Energia. Vom 
găsi în spaţiu toată energia de care vom avea 
nevoie vreodată, curată, ieftină şi inepuizabilă. Va 
trebui să construim îndeajuns de multe captatoare 
solare, îndeajuns de mari. Acolo, în spaţiu, nu 
există limite. Nu există noapte sau capricii ale 
vremii, nici praf sau excremente de pasăre. Deşi, 

dacă ar fi după mine, aş prefera utilizarea unor alte 
vechi idei. In loc să le priponim în spaţiu, am putea 
construi stații Criswell pe Lună, din materiale de la 
faţa locului. În ambele cazuri, energia va fi 
transmisă pe Pământ sub formă de microunde şi 
transformată în electricitate. La naiba, la timpul 
potrivit, chiar noi îi vom face fericiți pe maurai, 
demontând uzinele energetice construite pe 
Pământ. Oricum, nu vom mai avea nevoie de ele. 
Având toată această energie la dispoziție, vom 
putea produce tot combustibilul de care va fi 
nevoie, nu din cărbuni sau biomasă, ci direct din 
apele mării: hidrogen. Acesta ar putea servi drept 
combustibil pentru rachete cu propulsie chimică... 
Dacă nu cumva ne vom decide pentru lansările cu 
laseri şi intrările strict aerodinamice în atmosferă. 
Nu va mai fi nevoie de explozii nucleare. De fapt, 
având aceste perspective de energii nelimitate, ne 
putem permite, la început, câteva lansări precum 
cele pe care le pregătim. Zece nave Orion lansate 
pentru a ne elibera; alte zece sau douăzeci, pentru 
a duce pe orbită materialele necesare începerii 
activității în spațiu; atât. Din acel moment, 
propulsia de tip Orion va opera numai în afara 
atmosferei, acolo unde e locul ei. Acolo unde e şi 
locul omului. Desigur, ea va deveni curând 
demodată. Motoarele cu propulsie prin fuziune se 
află deja pe planşetele proiectanților. 

— Veţi schimba lumea, murmură Plik. 

— Poate c-o vom face, dar într-o măsură mai 
mică decât crezi, fiule. Eygar trecu de la 
înflăcărarea de adineauri la un ton mai calm. 
Licărul fanatic dispăru din ochii săi negri şi 
înguşti. Vom face o lume mai civilizată. Producția 
ar trebui să urmeze exploatarea minelor în cosmos. 
Nu va mai trebui să smulgem materiile prime din 
miezul Pământului şi nici să poluăm cu fabricile 
noastre. Întoarce-te peste o sută de ani şi ne vei 
găsi trăind fericiţi într-un paradis pastoral. 

Plik clătină din cap. 

— Doar îngerii sunt meniţi a trăi în paradis. 

— Dar oamenii, ei la ce sunt buni? se strâmbă 
Eygar, alungând imediat, iritarea. La muncă, asta-i 
sigur. E-n regulă, dacă tot am vorbit de muncă, 
haideţi s-o vedeţi pe-a noastră. 


La mai mult de o sută de metri adâncime, sub 
acoperă-mintele de camuflaj, se deschideau în 
munte zece puțuri, fagurii lui Orion. Între ele, 
prelungindu-se sub întregul lanţ muntos, se 
întindea o reţea de culoare, încăperi, boite, şine, 
conducte, cabluri şi maşini care-şi vedeau de lucru 
cu forţa liniştită a unor uriași. 

Construirea uzinei în sine constituise o muncă 
demnă de Hercule. Câteva peşteri naturale şi 
câteva cratere constituiseră nucleul, dar restul, 
partea cea mai mare, se săpase cu dinamită, cu 
câteva echipamente electrice, şi, mai ales, prin 
forța mușchilor omeneşti, ziua şi noaptea, pe soare 
sau pe ploaie, în ceaţă, în zăpadă, pe ger şi pe 
lapoviţă, vreme de mai bine de patru ani. Preţul 
plătit fusese uriaş, iar cheltuielile nu se 
terminaseră: beton, metal, aparatură, muncă fizică, 
petrol pentru generatoarele a căror electricitate 
anima totul, de la iluminarea fluorescentă la 
furnale şi de la ventilatoare la pompele de apă. 

(Muncitorii constructori erau angajaţi în sud, 
nici unul dintre ei nerămânând aici vreme de mai 
mult de un an, cu excepţia acelora care cunoșteau 
adevărul. Li se spunea că munca lor contribuie la 
înălțarea unui complex de exploatare a resurselor 
naturale, finanțată de un consorțiu de antreprenori. 
Localnicilor li se spusese acelaşi lucru. Aceştia nu 
se plângeau din cauză că fuseseră excluşi. Aveau, 
oricum, îndeajuns de lucru şi considerau că e 
nepoliticos să fii curios, atunci când cineva nu vrea 
să îţi spună prea multe... Într-un târziu, Eygar 
adunase o parte din ura-niul-235 colectat, 
înscenând o erupție vulcanică. Consorţiul anunţase 

că şocul distrusese totul şi că nu îşi putea permite 
reconstrucția. Din fericire, dezastrul avusese loc 
într-o pauză între excavare şi amenajare; în 
consecință, personalul prezent la faţa locului 
fusese minim, Şi nu se înregistraseră pierderi. Mai 
târziu, Sălaşul Lupilor, ai cărui membri fuseseră 
cei care conduseseră proiectul, se oferise să 
cumpere terenul, pentru a pune bazele unei 
rezervaţii naturale şi pentru a construi un centru 
ştiinţific de studiere a naturii sălbatice... Maurau 
aflaseră, în treacăt, de acest proiect, dar nu-i 
dăduseră atenţie. Inspectoratul lor era încă nou şi 
se extindea mai ales în sud. Laska era departe, iar 
gerul de-acolo era neiertător, astfel încât nu aveau 
nici un motiv să suspecteze ceva necurat.) 

La suprafaţă, nu se vedea mare lucru din toate 
acestea: colibe, şoproane, drumuri de ţară, un 
laborator, tot ceea ce se presupune că ar trebui să 
alcătuiască o staţiune de cercetări. Nimic din toate 
acestea nu se afla pe muntele în care erau ascunse 
navele spaţiale. De-aici, nici nu se vedea mare 
lucru: păduri şi creste muntoase; Tyonek, orăşel 
aflat pe ţărmul estuarului Cook, se afla la optzeci 
de kilometri distanţă spre est, dincolo de un ţinut 
sălbatic. 

Personalul, familiile şi spațiile comunitare se 
aflau în subteran. Situaţia lor nu era de natură să 
stârnească claustrofobii, aşa cum îşi imaginase 
Iern. Apartamentele erau mici, dar funcţionale; 
erau chiar mai confortabile şi mai sănătoase decât 
multe dintre locuinţele în care se adăpostea restul 
omenirii; decorarea interioarelor devenise aici o 
artă aparte; existau locuri pentru reuniuni, 
practicarea sporturilor sau exprimarea pasiunilor, 
săli de petrecere; şcoala şi biblioteca publică erau 
excelent dotate; deşi mesele se luau, de nevoie, în 
comun, bucătăria şi servirea erau de o calitate fără 
cusur; indivizii beneficiau de dreptul de a se asocia 
liber, potrivit propriilor interese. Puteau să urce la 
suprafaţă oricând doreau, în timpul lor liber, şi 

chiar o făceau, pentru a schia, pentru a vâna, 
pentru a face alpinism, a pescui sau, pur şi simplu, 
pentru a admira splendoarea peisajului. Uneori, în 
grupuri, făceau câte o excursie cu autobuzul sau cu 
iahtul, incluzând în traseu şi paradisul luxuriant al 
distracțiilor care era Sitka. 

E drept, izolarea nu era şi nici nu putea fi 
totala.  Destui, între care şi Ronica, aveau 
numeroase ocazii de a părăsi ţinutul. Mai erau şi 
unii care nu avuseseră niciodată prilejul de a veni 
aici; astfel erau părinții Ronicăi. Locuind în Kenai, 
lucrau ca agenţi pentru una dintre întreprinderile 
comerciale ale Sălaşului Lupilor. Era o slujbă 
adevărată, care slujea şi drept acoperire pentru 
sarcina lor de oameni de legătură, care asigurau 
trecerea neobservată a transporturilor de bunuri 
necesare către aşezarea de dincolo de munți. 

În ansamblu, pentru mai toţi cei implicaţi, din 
punctul de vedere al împlinirii vieţii, avantajele 
compensau sacrificiile necesare. 

Nimeni nu susținea că viaţa de aici ar fi tins 
către perfecțiune. Cu toţii urau cenzurarea 
scrisorilor trimise în exterior şi mai toţi duceau 
dorul căldurii din sud, şi tânjeau după o schimbare 
de decor şi de anturaj, mai ales fiindcă se ştiau 
izolaţi în acest colţ uitat de lume, până când Orion 
avea să răsară sau aveau să moară cu toții. Se 
certau,  bârfeau,  divorţau, se  îmbolnăveau, 
cunoşteau durerea, pierderea şi frustrarea, ca toți 
oamenii. Câţiva dintre ei comiteau crime, pentru 
care erau judecaţi şi pedepsiţi de către un tribunal 
al directoratului care guverna aceste locuri. Trei 
dintre ei, care sufereau de psihoze incurabile, erau 
izolaţi de lume, în mod uman, dar permanent. 

Revolta  adolescentină nu era foarte 
răspândită, cum ar fi fost de aşteptat. Majoritatea 
celor crescuți aici aveau puține amintiri despre alte 
locuri sau chiar deloc. Se presupunea, din capul 
locului, că atunci când aveau să ajungă la vârsta 
muncii, aveau să participe la munca proiectului, în 

măsura capacităţilor lor, până la finalizarea sa. O 
mică parte dintre cei tineri îşi exprimaseră dorinţe 
contrare şi nu le plăcea ideea de a rămâne aici 
după ce aveau să ajungă la vârsta maturității. 
Părinții lor aleseseră de 

bunăvoie viaţa sub apăsarea a ceea ce echivala cu 
o dictatură; ei nu erau de acord cu asta. Nu se 
presupunea oare că norrmenii se nasc liberi? Nu se 
putea considera că erau în stare să păstreze 
secretul? 

Răspunsul fusese negativ; nu, nu puteau fi 
lăsaţi să plece; de îndată ce națiunea avea să fie 
eliberata, aveau să primească generoase 
compensaţii şi aveau să fie liberi să ceară 
despăgubiri. Până în prezent nici un tânăr nu 
încercase să evadeze, deşi, plănuind totul cu grijă, 
n-ar fi fost imposibil. La urma urmei, erau născuţi 
în sânul unor familii de oameni inteligenţi, care îi 
crescuseră într-o atmosferă plină de răbdare, de 
muncă şi de speranţe entuziaste. Cum s-ar fi simţit 
dacă, într-un fel sau altul, aveau să trădeze cauza 
lui Orion sau dacă Orion ar fi răsărit, fără ca ei să 
fie prezenţi? întreaga structură era într-un echilibru 
metastabil. Mai devreme sau mai târziu, o 
întâmplare avea să sfâşie vălul tainei, dacă nu 
cumva măreţul obiectiv avea să fie atins mai 
înainte. Întreaga întreprindere era o aventură 
disperată, de o îndrăzneală sălbatică. Tocmai asta 
anima spiritul celor de-aici. Orion era un lucru 
măreț, pentru care merita să trăieşti. 


Navele spaţiale se aflau în stadii diferite de 
construcţie. De fapt, una dintre ele tocmai era 
demontată. Inginerii dezmembrau una care fusese 
testată fără echipaj în timpul verii, urmând ca 
piesele să fie studiate bucată cu bucată. Se 
preconiza ca aceasta să fie reconstruită, după 
aducerea unor modificări. Fusese proiectată pentru 
a pluti, urmând a fi recuperată din mare, unde să 

fie ferită de privirile curioşilor, şi se întorsese aici 
sub formă de subansamble. Celelalte nave aveau să 
fie proiectate pentru a ateriza pe sol. 

Mai erau programate doar două teste 
preliminare. lern avea pregătirea tehnică necesară 
pentru a înţelege cât de puţin aveau să însemne 
acestea, dar în acest caz nu existau alte alternative. 
Fiecare lansare suplimentară ar fi constituit un 
indiciu în plus privind natura şi localizarea 
proiectului secret, iar copoii maurai fuseseră 
asmuţiţi pentru a vâna orice urmă. Din acelaşi 
motiv, căutarea de materiale fisionabile fusese 
suspendată, o decizie a cărei justeţe fusese 
confirmată de salvarea în extremis a grupului lui 
Mikli. Cu toate acestea, era inevitabil ca, în timp, 
inamicul să descopere fortăreaţa. Eygar nu 
îndrăznise să preconizeze cât timp avea să treacă 
până atunci. 

Cea de a doua expediţie avea să fie făcută de 
o navă având şi oameni la bord, pentru a verifica 
instalațiile de comandă şi echipamentele de 
aterizare. Eygar spera ca lansarea să poată avea loc 
în câteva luni, de îndată ce aveau să fie efectuate 
schimbările dictate de constatările primului zbor. 
Cel de-al treilea zbor, tot cu echipaj, avea să ducă 
în spaţiu lasere, captatoare solare şi proiectile, care 
urma a fi testate; nava avea să fie gata de lansare 
în aproximativ un an. Presupunând că misiunea ei 
avea să fie încununată de succes, rezultatele 
acestei ultime expediţii experimentale aveau să fie 
esențiale pentru echiparea întregii flote. Orion 
avea să răsară, cu toată puterea sa, în mai puţin de 
doi ani de acum încolo. 

— E un timp al naibii de scurt, ştiu, spuse 
Eygar. În ultima etapă, lansările vor avea loc la 
anumite intervale de timp, în decurs de o 
săptămână, dacă nu cumva mauraii vor fi deja în 
cârca noastră până atunci. În felul acesta, vom 
avea posibilitatea de a corecta eventualele greşeli 
observate, pe măsură ce acestea vor fi descoperite. 

Pronosticul meu e că vom pierde vreo două nave, 
şi alte două se vor dovedi inutilizabile din pricina a 
diferite defecţiuni. Dar tot ne vor rămâne cinci 
care să funcționeze... Spunând aceasta, ridică 
palma, cu degetele răşchirate. Cu numai cinci 
nave, vom reuşi să ne ehberăm. 

Un fior electric parcurse şira spinării lui Iern, 
în vreme ce privea, pentru întâia oară, spre Orion 
Dol. 

Coridorul prin care veniseră se deschidea în 
dreptul unei platforme aflate la o înălțime de circa 
zece metri, în tubul ascendent. Scări, pasarele şi 
schele pe rotile formau un păienjeniş încâlcit în 
semiîntunericul răcoros şi plin de ecouri. Un puț se 
deschidea în partea inferioară a tubului; în 
interiorul acestuia se aflau ventilatoare şi 
epuratoare care aveau să primească partea leului 
din emanaţiile radioactive de la lansare. Muncitorii 
care se agitau pe schele păreau a fi nişte pitici; s-ar 
fi zis că slujeau navei, ca unui zeu gelos. Plik îşi 
făcu cruce. 

Din centrul tubului, nava se înălța în toată 
frumuseţea ei sinistră. Sub capul în forma unui 
vârf de lance, puteau fi văzute hublouri şi o trapă 
de acces. Ceva mai jos, diametrul creştea cu graţie, 
menţinându-se constant pe cea mai mare parte a 
lungimii de douăzeci şi şapte de metri; în secţiunea 
respectivă se aflau echipamentele de menţinere a 
vieții; urma apoi un scut împotriva radiațiilor; apoi 
spațiul de depozitare a încărcăturii (care avea să 
conţină arme, în viitorul război, şi chiar după 
aceea, dacă acestea aveau să fie necesare pentru 
menţinerea păcii); din nou un scut împotriva 
radiaţiilor, maşinăniile propulsoare, un alt scut 
împotriva radiaţiilor, acesta din urmă menit a 
proteja nu echipajul, ci echipamentele electronice. 
Pe la jumătatea siluetei, se desluşeau aripioarele 
scurte. Din locul în care se afla, Iern putu să vadă 
şi trapele prin care avea să iasă trenul de aterizare. 
Descoperi şi învelişul protector din ceramică, deşi 

plăcile respective străluceau alb-albăstrii, de parcă 
ar fi fost de metal. În partea de jos se aflau trei 
discuri groase, de diametre tot mai mari, cel mai 
mare dintre ele având cam paisprezece metri. 
Interconexiunile dintre acestea formau reţele 
complicate. 

— Planurile originale au fost, fireşte, 
modificate, explică Eygar, şi, în ciuda frazelor 
seci, nu reuşea să îşi ascundă entuziasmul. Dar 
toate aceste modificări n-au constat decât în tot 
soiul de calcule şi schiţe. Păcat că bătrânul Dyson 
n-a apucat să-şi vadă visul cu ochii. Mă întreb cum 
ar fi arătat lumea de azi, dacă 1 s-ar fi oferit o 
şansă... Nava lui ar fi fost mai mare şi ar fi fost 
asamblată pe orbită. Noi însă aveam nevoie de un 
vehicul care să poată decola de pe Pământ şi care 
să se poată întoarce, manevrând liber atât în spaţiu, 
cât şi în atmosferă, putând ateriza pe o şosea 
îndeajuns de largă sau chiar pe o pajişte suficient 
de întinsă. Vehiculul nostru trebuie să fie 
independent de controlul de la sol, de vreme ce, 
spre deosebire de cei vechi, noi nu dispunem de o 
reţea mondială de relee. Nava noastră va avea la 
bord propriile sale computere şi va fi manevrată de 
la mai multe pupitre de comandă. Construirea unui 
sistem integrat, care să permită pilotarea ei de 
către un singur om, ar fi adăugat încă vreo câţiva 
ani duratei de construcție. Dar ceea ce-i lipseşte în 
privinţa eleganţei, va fi suplinit de puterea pe care 
o va dezvolta. Dacă, din întâmplare, ratează o 
încercare, va avea suficiente rezerve pentru o a 
doua. Am fost nevoiţi să trecem în revistă toată 
vechea literatură astronautică, în măsura în care 
aceasta s-a păstrat. De asemenea, tot ce am găsit în 
materie de energie nucleară şi explozibili; am 
folosit experienţa civilizaţiei noastre în materie de 
aeronautică. Dar mai presus de orice, ne-a insuflțit 
credinţa oarbă că puteam să o facem. Arătă în jos. 
Nu e construită cu fineţe, nu. Data viitoare, când 
vom construi următoarea generaţie de nave Orion, 

ne vom descurca mai bine. În cazul acestei nave, la 
comanda echipajului, maşinăriile din interior 
lansează o bombă printr-un soi de tobogan. Nişte 
valve se deschid şi se închid în calea ei. Bomba 
explodează automat, când ajunge dincolo de 
ultimul disc, cu excepția cazului în care pilotul 
anulează comanda. Planurile bombei derivă din 
cele ale vechilor focoase nucleare. Există mai 
multe tipuri, cu puteri eşalonate între cincizeci de 
tone şi cinci kilotone; pilotul este cel care alege 
succesiunea şi ritmul exploziilor. Efectul lor 
variază în funcţie de dimensiuni şi de modul în 
care pilotul dă comanda. Nu le puteţi vedea de 
aici, arată ca nişte segmente de coaste. În plus, 
nava mai dispune şi de rachete cu combustibil 
chimic solid, pentru manevrele efectuate în spaţiu, 
şi de giroscoape, în interior. 

Prima explozie e cea care pune nava în 
mişcare! Era entuziast, aproape euforic. Apoi, din 
nou, bang, bang, bang şi iar bang! Contaminarea e 
destul de mică, în cazul exploziilor din atmosferă, 
şi nulă, în exploziile desfăşurate în spaţiu. Viteza e 
limitată doar de numărul şi puterea bombelor. Se 
poate învârti în jurul Pământului în orice sens ar 
vrea pilotul, sau poate transporta, până pe Lună, o 
cantitate echivalentă cu capacitatea unui cargou 
oceanic, sau poate duce o expediţie până pe Marte 
ŞI înapoi. 

— Stai puţin, interveni Iern. Spațiul e aproape 
vid. Cum se transmite energia la nava în acest caz? 

— Bună întrebare, râse Eygar. Ultimul disc e 
alcătuit, în principal, din materiale sintetice care 
absorb energia, se contractă, apoi se dilată iar, 
dând navei un impuls. Materialul respectiv e o 
reţea din lanţuri fluorosiliconice şi inele de carbon, 
formând un fel de structură celulară. Aceleaşi 
materiale se adaugă şi componentelor hidraulice 
din celelalte două discuri, care sunt menite să 
atenueze impactul. Călătoria nu e un şir de hopuri; 
dimpotrivă, e chiar foarte lină. În ciuda maurailor, 

am reuşit să ne descurcăm chiar mai bine decât au 
făcut-o strămoşii noştri. 

Datorită maurailor, ştim mult mai multă 
biologie şi, poate, mai multe lucruri despre 
psihicul uman, îi trecu prin minte lui Iern. Să fie 
oare întreaga lor atitudine demnă de condamnat? 
Alungă aceste gânduri. Cauza Ronicăi era şi a sa. 

— După ce nava îşi va îndeplini misiunea, 
cum se va întoarce pe Pământ? întrebă Plik. 

Eygar îl privi îndelung, înainte de a-i explica: 

— Dacă nu se află încă pe orbită 
circumterestră, o ocupă, după care foloseşte una 
sau două retroexplozii pentru a reduce viteza. 
Teoretic, ar putea cobori prin atmosferă folosind o 
serie de retroexplozii, dar sistemul de comandă nu 
e chiar atât de complex, deocamdată, şi nici nu 
dorim contaminări inutile. Coborârea se va face, 
aşadar, aerodinamic. Aţi observat, desigur, 
scuturile termice şi aripile. Umflăturile de sub aripi 
conțin turbo-jeturi, care dispun de suficient 
combustibil. Deci nava nu va cădea ca o piatră. 
Cunoscându-i puterea, ne putem permite să o 
încărcăm şi cu astfel de dispozitive. De fapt, dacă 
n-am fi fost atât de presaţi de timp, am fi putut-o 
construi astfel, încât să zboare foarte sus, înainte 
de a lansa prima bombă. Dar, fund, oricum, nevoiţi 
să camuflăm construcţia, am făcut-o în aceste 
tuburi şi am instalat aparatura din puțuri, care va 
înghiți radioactivitatea inițială. Desigur, în felul 
acesta, inamicului îi va fi mai greu să identifice 
locul exact de unde va decola nava. E drept, nu va 
zbura ca un şoim sau ca un vultur... Dar va zbura 
asemeni unui dragon. Da, asemeni unui dragon... 

Wairoa stătea tolănit pe patul din celula sa, 
contemplând subtila mişcare a curenților de aer. 

Oblonul se dădu deoparte, şi un paznic aruncă o 
privire iscoditoare prin ferestruica uşii solide. 

— Fi, tu! Ascultă, spuse el. Wairoa îşi comută 
atenţia spre el, renunțând la hipersenzitivitate, se 
ridică în picioare şi aşteptă. Şeful ar vrea să te 
vadă, explică paznicul. Dacă doreşti, desigur. 

Mauraiul nu-şi putu stăpâni un zâmbet. 

— „Şeful"? Te referi, desigur, la Mikli Karst, 
conducătorul spionajului şi a securităţii voastre, 
replică el, tot în unglish. Mă îndoiesc că directorul 
ar putea fi atât de sardonic. 

Paznicul se încruntă. 

— Termină odată, ce naiba? Noi încercăm să 
fim amabili, iar tu... Oh, las-o baltă. Vu sau nu? 

Wairoa încuviinţă şi începu să se îmbrace cu 
tunica, pantalonii şi sandalele ce-i fuseseră date. 
Fusese gol până atunci, observând cu întregul său 
trup, cu fiecare centimetru pătrat al epidermei. Uşa 
se deschise, şi mauraiul ieşi. Afară aşteptau doi 
bărbaţi înarmaţi. Erau soldaţi de carieră, făcând 
parte, în mod normal, din garda care patrula la 
suprafață, având parte, uneori, de câte un stagiu în 
poliţia din subteran. Nu erau obişnuiţi cu rolul de 
gardieni, cu atât mai mult cu cât, în opinia lor, 
prizonierul era un tip ciudat. 

— Pe aici. 

Încadrându-l din faţă şi din spate, îl conduseră 
prin tunelurile răcoroase şi slab iluminate. Se 
auzea bâzâitul ventilatoarelor, iar uşoarele adieri 
miroseau vag a petrol şi a chimicale. După ce 
ieşiră din sectorul de detenţie, întâlniră oameni 
care se plimbau încoace şi-ncolo, cu treburi. 
Aceştia îi aruncau priviri uimite lui Wairoa. 
Buletinul oficial care îi anunţase pe cei nou-veniţi 
fusese destul de sumar. La vederea lui, 
conversațiile încetau brusc. 

La capătul drumului, intrară într-o anticameră 
în care se aflau un ofiţer care răsfoia nişte 
documente şi o secretară care bătea la maşină nişte 
scrisori. Ofiţerul purta un pistol la cingătoare. 

— Intră, 1 se adresă el lui Wairoa. Voi, băieţi, 
aşteptaţi aici, le spuse apoi paznicilor. 

Dincolo de uşă se afla o a doua încăpere, nu 
foarte spațioasă. Pardoseala de piatră era acoperită 
şi aici cu un material moale, albastru-cenuşiu. 
Peretele opus era ocupat de uşa unui seif zidit. Cel 
din stânga era integral ocupat de un raft plin de 
cărți. Pe peretele din dreapta, colții încrucişaţi ai 
unui mamut dominau un birou cu tăblia de sticlă. 
Pe birou, se aflau un telefon, un interfon, o 
scrumieră de cristal şi o serie de volume groase, 
sprijinite de suporturi improvizate din maxilare 
omeneşti. Nicăieri nu se vedea nici o fotografie, 
deşi Mikli Karst avea nevastă şi copii. Aerul 
încăperii era viciat de fumul albastru şi acrişor al 
tigărilor. 

— Noroc, îl salută norrmenul, cordial. Stătea 
pe un scaun, în spatele mesei de lucru, şi-i făcu 
semn lui Wairoa să se aşeze pe fotoliul din faţa sa. 
la loc. Bei o cafea, un ceai sau niscaiva tărie? 
Wairoa clătină din cap în semn că nu, se aşeză şi se 
lăsă pe spate. 

Nu cred că ai de ce să te plângi, continuă 
Mikli, pe acelaşi ton vesel. Ai fost bine tratat, 
pentru un prizonier de război. Ştiai că eşti 
prizonier de război, nu-i aşa? Ai o celulă 
confortabilă, îţi este respectată intimitatea, capeţi 
mâncare şi băutură din belşug, o mulțime de cărţi, 
ți se dă voie să faci mişcare şi ai garanţia că, dacă 
vei avea nevoie vreodată, ţi se va asigura asistenţă 
medicală de cea mai bună calitate. Ai fi avut parte 
şi de contacte omeneşti, dacă te-ai fi purtat frumos 
cu gardienii. Erau curioşi şi ţi-au arătat prietenie, 
dar tu i-ai respins. Nu e vina lor. 

— lar acum, tu vrei să-mi oferi mai mult 
decât atât, spuse Wairoa. 

— Eşti isteț, trebuie să recunosc. Poţi să-mi 
spui de ce-aş face-o? 

— Eşti curios. Nu eşti prost să crezi că îţi voi 
dezvălui cine ştie ce secrete, dar ai putea trage tot 

felul de concluzii din discuțiile purtate cu mine. 
Şi-apoi, aceste conversații ar putea fi distractive. 

Mikli îşi luă o ţigară. 

— O fac din omenie. Vei sta aici mai multe 
luni. Am aranjat lucrurile în aşa fel, încât a te ţine 
în izolare în continuare ar fi o cruzime inutilă. 

Glasul lui Wairoa rămase la fel de calm. 

— Minţi, vorbind despre cruzime. 

Privirea lui Mikli se îngustă. 

— Nu-ţi recomand să mă insulți. 

— Tu nu poţi fi insultat. 

Mikli râse, cu hohotele sale răguşite. 

— Ai ghicit! Dar compania mea te amuză. Îşi 
aprinse ţigara şi trase fumul în piept, după care 
emise un rotocol albăstrui şi spuse: Uite care este 
propunerea mea: vei fi liber să te mişti în secţiunea 
rezidențial-recreaţională. După cum probabil 
bănuieşti, zonele critice îți sunt interzise; 
santinelele nu lasă pe nimeni să treacă, fără un 
permis special. Din când în când, sub pază, vei 
putea urca la suprafaţă. In subteran, vei fi liber să 
discuţi cu cine vrei, despre orice, deşi cred că ai 
ghicit ce fel de întrebări îți vor rămâne fără 
răspuns. Nu vei fi însoțit în aceste plimbări. 
Oamenii noştri au şi alte treburi decât să umble 
după tine. Restricţiile vor fi următoarele: va trebui 
să-ţi petreci nopţile închis în celulă. În timpul zilei, 
te vei prezenta personal la raport, o data la fiecare 
patru ore, la ofiţerul de serviciu din anticamera 
prin care ai trecut adineauri. În plus, va trebui să 
porți şmecheria asta. Dintr-un sertar, scoase un inel 
căptuşit cu un material moale, având şi un sistem 
de închidere. E făcut pe măsura grumazului tău, 
spuse Mikli. E larg şi confortabil, nu trebuie să-l 
scoţi când te speli, dar vei observa că nu-l vei 
putea scoate peste cap. Înăuntru se află tranzistori, 
cabluri şi o baterie mică, dar suficient de puternică. 
Dacă îi vei da de bănuit, ofiţerul va apăsa pe un 
buton, transmițând un semnal ce va activa, la 
rândul său, transmițătorul încorporat în colier. 

Astfel, vom reuşi să te localizăm imediat. Vrei să-l 
examinezi? 

Wairoa acceptă obiectul, îl răsuci o dată şi îl 
înapoie. 

— Mi se pare evident că, dacă aş încerca să îl 
desprind, transmiţătorul s-ar activa de la sine, 
deduse el. Frecvența circuitului de alarmă a fost, 
probabil, astfel gândita, încât să poată fi detectată 
şi prin pereţii groşi de sttncă. La suprafaţă, ar 
trebui să poată fi detectată de un receptor sensibil, 
de la distanțe destul de mari, indiferent de 
obstacolele dintre emiţător şi receptor. Bănuiesc 
deci că frecvenţa trebuie să fie de aproximativ... 

— Cui îi pasă de aşa ceva? 

— Sunt interesat de configurația care 
generează o atare lungime de undă, având în 
vedere dimensiunile atât de reduse. Mi se pare 
ingenios. 

— Nu mă îndoiesc că ai putea să o 
reconstitui, în minte. În ceea ce mă priveşte, n-am 
făcut decât să ofer ideile uneia dintre vrăjitoarele 
noastre într-ale electronicii, iar ea mi-a livrat 
produsul finit în numai două zile. Ei, ce zici? Eşti 
de acord? 

— Da. 

Mikli se ridică în picioare. 

— În cazul ăsta, dă-mi voie să ţi-l fixez. 
Apleacă-te peste birou. Hmmm... Să nu încerci 
nimic violent. Sunt mai puternic şi mai iute decât 
par a fi la prima vedere. Şi-apoi, n-ai avea cum să 
fugi. 

— Împotrivindu-mă, te-aş putea lipsi de 
satisfacția sexuală, îi replică Wairoa. Dar nu merită 
osteneala. 

Mikli se crispă. Câteva secunde mai târziu, 
spuse cu asprime: 

— Fie, acum haide, apleacă-te. Wairoa se 
ridică şi îi dădu ascultare. Mikli îi închise colierul 
în jurul gâtului. Se aşezară apoi amândoi. Mikli îşi 
recăpătase stăpânirea de sine. Apropo de remarca 


488 


ta de adineauri... Te-aş putea prezenta unei femei 
care te-ar găsi interesant. Nu e tocmai o frumuseţe, 
dar nici tu nu eşti. Sau, dacă preferi un tânăr, cred 
că am putea găsi o cale... 

— Nu. 

— Cum doreşti. Ai fi putut să-mi spui 
„Mulţumesc". 

— Pentru ce? 

— Uite ce e, timpul meu e destul de prețios. 
Nu-mi pot permite să-l pierd cu obrăzniciile tale. 

— Sunt, pur şi simplu, un perfecţionist, spuse 
Wairoa. Vom sta de vorbă oricând vei dori. Eşti o 
creatură interesantă. 

— ŞI tu. Cât de uman ești, de fapt? 

Wairoa ridică uşor din umeri. 

— Ce înseamnă a fi uman? 

Mikli încuviinţă şi scutură scrumul țigări. 

— Noi doi ne asemănăm întrucâtva, observă 
el, căzut pe gânduri. Amândoi ne simţim... detaşaţi 
de lumea înconjurătoare şi, în acelaşi timp, parc- 
am fi fost născuți în vremea unui război veşnic... 
Nu? Nu sunt convins, dar cred că există ceva în 
genul unei memorii ancestrale. Anumite coşmare... 
Crezi că rasele omeneşti îşi amintesc de răul pe 
care şi l-au făcut una alteia? 

— Mi se pare curios să te aud pronunţând 
cuvântul „rău", remarcă Wairoa. 

Mikli clipi, clătină din cap şi îşi luă o altă 
țigară. 

— EFi bine, chiar pe baze strict ştiinţifice, e 
ridicol să presupui că rasele au un psihic identic. 
Când toate celelalte sunt unice, statura, proporțiile, 
culoarea, toleranța faţă de factorii de mediu, cum 
ar putea creierul şi nervii să nu fie? Priveşte 
temperamentele diferite ale raselor de câini... 

Interfonul bâzâi. Mikli apăsă un buton. 

— Scuzaţi-mă, domnule, spuse o voce de 
femeie. Aş avea nevoie de un dosar din seif. Se 
poate? 

— E-n regulă. Mikli închise aparatul. Hai să 
ne cunoaştem mai întâi, înainte de a începe să 
discutăm metafizică, propuse el. Te-ar deranja să- 
mi povesteşti despre trecutul tău? 

— Aş vrea să mă gândesc dacă vreau să o fac, 
veni răspunsul. 

Ofiţerul din anticameră intră şi se duse la uşa 
masivă întărită cu bare de oţel şi îmbrăcată în 
scânduri de stejar. 

— Fii amabil şi uită-te în altă parte cât timp 
se formează codul, îi ordonă Mikli, pe un ton ce nu 
admitea replică. 

Wairoa se răsuci în scaun şi tăcu câtă vreme 
ofițerul deschise uşa. Apoi se întoarse şi remarcă, 
în treacăt, dincolo de uşa deschisă, o cămăruţă 
plină de fişete. Ofiţerul tocmai deschidea un sertar. 

— Nu, cred că e exact invers decât spuneai 
adineauri, spuse el. Eu am avut mereu senzaţia că 
oamenii ştiu întotdeauna câte ceva unii despre alții, 
înainte de a-şi povesti autobiografule. Ce-ar fi să 
începem, azi, prin a discuta chestiuni profesionale? 
De exemplu, despre misiunile noastre respective în 
Yurrup... 

Mikli pufni. 

— Vrei să mă faci să cred că ţi-ai deşerta 
sacul în faţa mea? 

— Nu, sigur că nu. ŞI totuşi, cred că ar merita 
să schimbăm câteva detalii despre ceea ce, oricum, 
e evident. De exemplu, misiunea ta principală avea 
legătură cu lovitura de stat din Ostrovul Ceresc, 
nu-i aşa? 

Ofiţerul din  încăperea-seif rămase cu 
răsuflarea tăiată. Mikli se încruntă. 

— Dacă prin asta ai vrea să afli dacă am luat 
parte la complot, află că răspunsul este clar: nu. 

— Grupul nostru a aflat că tu ai fost în 
Espayn, după care ai călătorit în lungul şi-n latul 
Domeniului, întâlnindu-te cu diferite personaje de 
rang înalt din rândul clanurilor. Nu erați primii 
agenţi nord-vestici văzuţi în zona respectivă. De 

fapt, tocmai veştile despre prezenţa predecesorilor 
tăi i-au determinat pe superiorii mei să ne trimită 
spre a face investigaţii. 

Ofiţerul găsi dosarul pe care îl căutase, 
închise sertarul, apoi uşa seifului şi ieşi. Între timp, 
Mikli zise: 

— Asemenea lucruri cu greu ar putea fi 
ascunse. Dar foloseşte-ţi bunul simţ. Era firesc ca 
grupul nostru să vrea să afle ce se petrecea în 
Domeniu, cu atât mai mult cu cât voi înce-puserăţi 
să vă faceţi simțită tot mai pregnant prezenţa. Voi 
ce căutaţi acolo? Îşi lăţi buzele într-un zâmbet. Un 
vechi proverb spune: „Nici o întrebare nu e pusă 
chiar fără vreun rost". Noi aveam misiunea deloc 
glorioasă de a aduna obişnuitele frânturi de 
informaţii care alcătuiesc, sau nu, o imagine 
coerentă. Desigur, am fi fost bucuroşi să vedem 
instaurindu-se un regim care să ne fie favorabil, 
fiindu-vă, în acelaşi timp, ostil. Dar ce s-a 
întâmplat? Puterea a fost preluată de geeani, a 
căror ideologie este total opusă ideilor noastre. 
Crezi că noi am fi avut interesul să promovăm aşa 
ceva? Fii serios, omule. 

— Şi totuşi, întreţineți relații culturale şi 
comerciale cu mongil. 

— Acestea sunt în folosul ambelor părți. Dacă 
ar afla despre Orion mai repede decât ar fi nevoie, 
ne-am trezi cu un război ce-ar trebui purtat pe 
două fronturi: voi, dinspre mare, iar ei, de dincolo 
de munţi. Deja ne suspectează şi ei, ca şi voi, că 
adunăm uraniu, şi, în ultima vreme, relațiile sunt 
destul de încordate. 

— Şi totuşi, cineva 1-a acordat lui Jovain 
sprijinul de care avea nevoie. 

— Toate dovezile indică implicarea Yuan- 
ului. Voi n-aţi aflat nimic în acest sens? 

Wairoa încuviinţă. 

— Ne putem aştepta ca noua guvernare a 
Domeniului să răcească relaţiile cu noi, spuse el. 
Îşi vor folosi resursele pentru a sprijini convertirea 

uropanilor la geeanism, ceea ce va face ca puterea 
acestuia să sporească. O alianţă intercontinentală... 
Să fie acesta scopul urmărit de yuanezi? Crezi că 
spiritul imperialist al soldaţilor s-a trezit din nou la 
viaţă? 

— Îţi faci griji, rosti Mikli. Dar politica 
maurailor a fost din-totdeauna să smulgă 
buruienile din rădăcină, înainte ca ele să aibă timp 
să crească. Nu-i aşa? Ce propuneri crezi că vor 
exista în privinţa Yurrup-ului? 

— Nu fac parte din cabinetul Amiralității 
Maiestăţu sale. 

— N-are importanţă, spuse Mikli, cu un uşor 
accent ironic. Când Orion va fi răsărit, vă vom 
proteja şi pe voi împotriva agresiunilor. Vezi tu, va 
fi în interesul nostru să menţinem actuala stare de 
fapt până în momentul în care spaţiul îşi va revărsa 
cornul abundenței asupra întregii omeniri. 

Wairoa îl privi atent. 

— Nu crezi în ce spui. N-ai crezut niciodată. 

— Sigur că nu, râse Mikli. l-am lăsat pe 
Eygar Dreng şi pe ceilalți asemeni lui să se bucure 
de fanteziile lor. Acestea le stimulează geniul 
ingineresc care, trebuie să recunoşti, e de-a dreptul 
impresionant. În acelaşi timp, se ştie că dorinţa nu 
concordă întotdeauna cu logica faptelor. 

— ŞI ce crezi că se va întâmpla în cazul în 
care proiectul Orion va fi încununat de succes şi 
nord-vesticii vor deveni puterea dominantă a 
lumii? 

— EFi bine, din pură curiozitate, în mod 
discret, am cerut elaborarea unor studii tehnice, de 
către nişte persoane care nu se emoţionează până 
la lacrimi atunci când vine vorba de spaţiu. In plus, 
m-am gândit bine, la rândul meu. Mikli schiţă un 
gest de lehamite. Închipuie-ţi şi tu, spuse el. Nu 
putem militariza lumea, şi n-am face-o nici dacă 
am putea. Aşa că vom avea nevoie de Orion şi de o 
structură de sprijin solidă, pentru a ne menţine 
superioritatea, amenințarea cerească. Nu va 

rămâne mai nimic pentru scopurile paşnice până 
când nu va fi construită o flotă separată, iar asta va 
dura destul de mult. Mai ales în condiţiile în care 
capitalul necesar pentru o asemenea investiție nu 
se va aduna foarte curând. Dar, chiar de-ar fi aşa, 
Dreng e ridicol de optimist în privinţa ritmului 
posibil de dezvoltare. El nu bagă în seamă 
obstacolele sociale sau economice. Între timp, 
toate societățile, inclusiv a noastră, vor suferi 
schimbări majore. Orion însuşi, şi schimbarea pe 
care acesta o va aduce în echilibrul instaurat de 
maurai, este o garanţie a acestor schimbări. Dar 
dimensiunile lor nu pot fi precizate. Cu o singură 
excepţie, completă el, rânjind ca un rechin. 
Niciodată, Pământul nu va deveni o grădină uriaşă 
întreținută de către parcurile industriale ce se vor 
dezvolta în restul sistemului solar. Stă în firea 
omului să-şi devasteze propriul cuib. 

După câteva momente de tăcere, în care doar 
bâzâitul ventilatorului se mai auzea, Wairoa se foi 
în scaun şi întrebă, aproape în şoaptă: 

— Dacă nu crezi mai deloc în cauza pe care o 
slujeşti, de ce i te consacri cu atâta devotament? 

— E singurul lucru distractiv la ora asta, şi 
cred că se va încheia cu un foc de artificii clasa 
întâi, îi răspunse Mikli. Dar tu, de ce îți slujeşti 
propria cauză? 

— Fiindcă sunt de părere că ai dreptate în 
legătură cu cele ce se vor întâmpla dacă tabăra 
voastră va învinge. 

— ŞI de ce-ţi pasă? 

— Fiindcă îmi stă în fire sa stau de veghe. 
Mauraiul tăcu o vreme, după care, ca o concluzie, 
spuse: Noi doi suntem născuţi pentru a ne ucide. 
Din acest motiv, ne putem permite să fim mai 
deschişi unul faţă de celălalt decât am putea fi față 
de oricine altcineva. 

„1 diar podgorenii  săvârşit-au umilul 
miracol 

De-a ne aduce prinosul unui an trecut 

În şuieratul vântului tomnatic. 

Şi iată amintirea viței ruginii 

Vioaie precum mintea ta ce, din păcate, 

Într-un târziu, departe, fi-va alungată 

Acolo unde-i va fi sorocul. 

Dar, vai, cât de curând! 

Ci gustă, aşadar, din nou visarea verii din 
cupă, 

Şi vulturii scăldați în auriul razelor de soare 

Nu vor zbura mai sus ca inima ta. 

Croieşte-ţi drum prin muzică, dansează. 

Descoperă că-n veci vei fi iubirea mea." 


Plik îşi încheie cântecul cu un acord trist, 
lăsând chitara la o parte. Mâna stângă 1 se întinse 
după pahar, iar dreapta încolăci talia tinerei femei 
care-i şedea alături. Îi zâmbi şi se aplecă, sărutând- 
O Uşor. 

Aplauzele răsunară în sala de mese. După 
cină, aceasta se transformase, ca de obicei, într-o 
tavernă care căpătase şi un nume: Călcâiul Cizmei. 
(Nimeni nu ştia cum, dar toţi ştiau de ce: inginerii 
norrmeni aveau o vorbă: „Instrucţiunile sunt 
tipărite pe călcâi.") Barul era o tejghea plină de 
sticle cu băutură, pe care fusese aşezat un butoi cu 
bere; fiecare se servea singur, iar plata se făcea 
după cât îi lăsa inima pe cei de faţă, într-un borcan 
pus deoparte. Panourile fluorescente fuseseră 
înlocuite de felinare, pentru a da încăperii un 
aspect mai festiv şi pentru a crea o lumină palidă, 
mai încărcată de romantism. Aroma de pin se 
alătura ventilatoarelor, în încercarea de a mai 
atenua mirosul de petrol ars şi cel al fumului de 
tutun, marijuana şi haşiş. La această oră, mai 
rămăseseră doar câțiva muşterii pe băncile 
tavernei. Singura zi liberă la care aveau dreptul 

muncitorii era risipită de-a lungul întregii 
săptămâni. Mulți dintre ei nici nu se sinchiseau de 
ea, aşa cum nu le păsa nici de vacanțe; Orion 
pusese stăpânire pe ei. 

— Pentru cine ai cântat cântecul acesta? 
întrebă tânăra femeie. 

Ceva mai devreme, când încăperea era încă 
ticsită de lume, Plik făcuse multe dedicaţii, cele 
mai multe dintre ele deocheate. 

— Pentru tine, iubito, desigur. Pentru cine 
altcineva? răspunse el, sorbind o duşcă enormă din 
whisky-ul local. 

Lisba Yamamura se încruntă uşor, servindu-se 
cu încă o porţie de vişinată. 

— Hmmm... Atunci de ce mi-ai spus „Frunză- 
de-Viţă", pretinzând că ne-am fi cunoscut cu mult 
timp în urmă? 

— Deh, a fost doar o licenţă poetică..., spuse 
Plik. 

Ea îl privi pieziş. 

— O licență poetică sau o trivialitate? Eu cred 
c-a fost un cântec compus pentru o altă femeie, din 
Yurrup, şi l-ai tradus în unglish în vreme ce spălai 
vasele. 

Plik reuşise să-şi găsească de lucru, peste zi, 
la bucătărie, unde mereu duceau lipsă de personal. 
Serile, cânta pentru câte un bacşiş sau un pahar de 
vin, ŞI toți erau mulțumiți de el, în acest loc izolat, 
unde era atât de greu să-ți găseşti o distracție. 

Plik îşi plecă fruntea spre fată. Era mai 
degrabă plinuță, dar chipul îi era subțire, cu 
trăsături asiatice. Era plină de viață şi inteligentă şi 
lucra ca bibliotecară responsabilă cu referințele 
tehnice. 

— Nu, nu e chiar aşa, susținu el. E drept, am 
compus cântecul acolo şi-am folosit unele 
convenții literare, dar, până în prezent, n-am găsit 
nici o doamnă care să-l merite. 

— Ei bine... Lisba zâmbi. Voi fi şi eu 
convențională de astă dată şi voi pretinde că te 

cred. Eşti un tip drăguţ. Buzele lui se plimbară prin 
pletele ei frumos mirositoare, negru-albăstrii. Pe 
deasupra, eşti străin. Asta te face şi mai interesant. 
Sântem atât de izolaţi aici. 

— Mâine nu lucrezi, nu-i aşa? 

— Nu, nu sunt obligată. 

— Nici eu. Poate că ne-am putea găsi ceva de 
făcut împreună. 

— Eşti cam grăbit, nu crezi? 

— Mă simt singur. 

— Dar prietenii tăi... 

— Oh, colegii mei de muncă şi tovarăşii din 
secțiunea burlacilor sunt simpatici, prietenoși, dar, 
sincer să fiu, îmi sunt străini. Pe deasupra, sunt cu 
toţii bărbaţi. Iern şi Ronica mă mai invită pe la ei, 
la câte-un pahar de vorbă, dar asta se întâmplă 
destul de rar. Îşi petrec mai tot timpul la lucru sau 
în doi. De când a fost eliberat, Wairoa... Wairoa îşi 
petrece timpul observând. 

— Dar căpitanul Karst? Auzisem că... 

Plik se strâmbă. 

— Ce motive ar avea să-i pese de mine? Are 
şoareci mai mari față de care să se dea pisică. 

Lisba se trase puţin deoparte. 

— La ce te referi? La maurai? 

Plik sughiţă şi bău din nou, ca să-şi astâmpere 
sughiţul. 

— Nu, mauraii sunt dinii care îl urmăresc. 
Dac-ar putea, i-ar ocoli şi s-ar duce în vizuinele 
lor, pentru a le ucide puii. Şoarecii sunt oamenii de 
rând, neajutoraţi, milioane de oameni. ŞI, ca să 
lărgesc puţin metafora, dacă lumea ar lua foc, el ar 
îngenunchea şi-ar sufla în jar, ca să înteţească 
vâlvătana. 

Ea se desprinse din braţele lui. 

— Nu-mi plac insinuările tale, spuse ea. 

— Îmi cer iertare, spuse el, răspicat. Poate că 
m-am exprimat greşit. Am băut prea mult. Poate c- 
ar trebui să lăsăm aici paharele, fără să le mai 
golim ŞI... 

— Nu, aşteaptă puţin, domnule. 

Ea îşi îndreptase ţinuta şi şedea înţepată, 
privindu-l cu asprime. Ceilalţi nu-i puteau auzi, şi 
îşi întețiră conversațiile, hotărâți să ignore ceea ce 
se întâmpla între cei doi. Intimitatea era la mare 
preţ în Uniune, şi cu atât mai apreciată în 
complexul Orion. 

— Vreau să ştiu ce-ai vrut să exprimi cu 
strâmbătură de mai înainte. Mikli Karst e un fel de 
erou printre noi, cred că ştii asta, având în vedere 
câte a făcut pentru proiect. Dacă el e rău, înseamnă 
că noi toţi suntem răi. lar asta nu e adevărat. 

— Știu, ştiu asta, se grăbi Plik să spună. Nu e 
cazul acum să-i punem în discuţie simţul moral 
individual. Tu crezi sincer că tot ceea ce faci e spre 
binele lumii. Iar asta e de-ajuns. 

— Nu, nu e. Nările fetei începuseră să 
tremure. Deşi lumina era cam slabă, Plik avu 
impresia că Lisba pălise. Susţii că eu, împreună cu 
colegii mei, am fi nişte nebuni, slujind o cauză 
care ar putea aduce o noua Osândă. Eşti la fel de 
fanatic ca maurali şi... Te credeam mai bun. 
Vorbesc serios. 

El încercă să se înfrâneze. 

— Adevărul este că fiecare dintre navele 
Orion va putea rade de pe suprafaţa Pământului 
mai multe oraşe. Cine îi va păzi pe paznici? Şi ce 
se va întâmpla cu materialele fisionabile aduse din 
spaţiu, cu reactoarele de fuziune construite pe 
Pământ, cu tehnicile asemănătoare cu cele ce l-au 
creat pe sărmanul Wairoa? Tu şi ai tăi stirniti un 
demon, demonul puterii. 

— Puterea nu trebuie neapărat să fie folosita 
în scopuri josnice. 

Plik clătină din cap, apoi sorbi din pahar şi 
ripostă: 

— Ceea ce spui tu nu e decât o vorbă în vânt, 
iubito. Nu noi suntem cei ce folosim puterea. Ea e 
cea care se foloseşte de noi, se hrăneşte cu noi 
chiar şi după ce noi credem că ne-am atins țelul. 

Puterea există de la sine, ea îşi e sieşi Dumnezeu. 
Crezi că Orion vă va elibera. Şi poate că aşa va fi, 
pentru o vreme. Dar mai târziu, mai târziu... 

Lisba se ridică. 

— Noapte bună, îi aruncă ea. 

El o prinse de cot. 

— Aşteaptă, te rog! N-am vrut să te jignesc. 
Hai să ne închipuim că n-a vorbit sufletul meu, ci 
nălucile care mă bântuie. 

Ea se smulse de lângă el. 

— Închipuie-ţi că eu m-am săturat să le tot 
ascult Ţi-am spus noapte bună. 

leşi. Plik privi în urma ei, descumpănit, apoi 
privirile lui se mutară spre cei rămaşi. Întâlnind pe 
chipurile acestora un zâmbet compătimitor, 
declară, cu glas tare: 

— Ea nu-şi poate permite să aibă îndoieli în 
privinţa justeții faptelor sale. Nici unul dintre voi 
nu poate. Nu îndrăzniţi. Va trebui să ţin minte asta, 
mai spuse, ridicând paharul. 

Ceaţa era cel mai aprig duşman. Nu era un 
ținut foarte rece, nici măcar în toiul iernii, căci 
insulele îl apărau de vânturile puternice. Nici 
ploile nu erau prea violente, deşi rar trecea vreo zi 
fără să plouă. De câteva ori, ninsese, dar cu fulgi 
răzleţi ce se topeau înainte de a atinge pământul. 
Terai putea merge înainte toată ziua pe astfel de 
vreme, până când apusul soarelui îl silea să-şi 
caute adăpost. 

Se întâmpla însă ca norii să coboare, plini de 
burniţa îngheţată. Atunci, înecau lumea în cenuşiul 
lor inform, jefuind-o de lumina orelor matinale şi a 
celor ale amurgului, scurtând şi mai mult zilele şi 
aşa de-ajuns de scurte. Nevăzând decât la câțiva 
metri în faţa ochilor, nu-şi putea urma calea, 
neştiind ce culmi ori văi se aflau înainte. Era 

nevoit să orbecăiască la întâmplare, rămânând 
îndeajuns de aproape de cursul de apă, pentru a-i 
auzi clipocitul, pentru a nu se rătăci. Dar norii 
estompau zgomotele, le distor-sionau, zăpăcindu-l, 
până când nu mai ştia din ce direcţie veneau 
acestea. Dar şi mai groaznică era umezeala care se 
insinua prin veşminte, pătrunzându-i până la oase, 
mai ticăloasă decât cea mai aprigă dintre ploi, 
făcându-l să tuşească şi să tremure, întrebân-du-se 
dacă Marile Sudului fuseseră vreodată altceva 
decât un vis frumos. 

Nu putea să îşi instaleze tabăra şi să aştepte 
ca ceața să se limpezească. Ar fi pierdut prea mult 
timp. În zilele cele mai bune, parcurgea, după 
estimările sale, câte treizeci de kilometri; dar acele 
zile erau rare. Cel mai adesea, terenul accidentat îi 
încetinea înaintarea. Nevoia îl determina să se 
oprească: pentru a se pregăti pentru noapte, pentru 
a dormi, pentru a smulge sălbăticiei cele necesare 
şi pentru a le da o formă care să-i fie de folos, cu 
mâinile sale lipsite de experienţă şi uneltelele 
primitive. În ciuda ceţii, era obligat să meargă 
înainte. 

Înainta de-a lungul coastei, la poalele 
munţilor, pe o fâşie îngustă, întreruptă mereu de 
prelungirile stâncoase, pe care era nevoit să le 
escaladeze, şi de fiorduri, pe care le ocolea, ori de 
gurile râurilor pe care le traversa înot sau prin vad. 
Dacă ar fi înaintat spre est, în căutarea unui drum 
mai uşor, s-ar fi pierdut curând, în condițiile unui 
cer mai tot timpul noros; o furtună l-ar fi doborât, 
ori o avalanşă, dacă nu cumva vreun urs grizzly nu 
i-ar fi venit de hac mai înainte. Mergând de-a 
lungul coastei, putea folosi strâmtorile ca punct de 
reper, şi, în plus, pădurile dese de-aici erau mai 
bogate în vânat, mai ales în cerbi, în acest anotimp. 
La aceste avantaje, se mai adăuga şi posibilitatea 
de a întâlni o aşezare ori de a vedea o barcă de 
pescari, pentru a căpăta ajutor. 

Petrecuse destule ceasuri de marş, gândindu- 
se la povestea pe care avea să le-o spună 
oamenilor, dacă avea să-i mai întâlnească 
vreodată. Avea să fie nevoie de multă putere de 
convingere, având în vedere înfăţişarea sa 
sălbatică. Era numai piele şi os, bătut de vânturi şi 
de ploi, plin de zgârieturi, nebărbierit şi nespălat. 
Purta nişte zdrenţe de lână şi îmbrăcăminte croită 
din piele netăbăcită şi cusută laolaltă cu tendoane 
de animal. Îşi schimba pieile nu atunci când 
începeau să putrezească, ci doar când deveneau 
prea rigide şi îl incomodau în mișcări. În mână 
avea un toiag, pe umăr îi atârna o traistă plină de 
pietre ascuţite, iar în spinare ducea un sac împletit 
din ierburi, în care îşi strângea merindele. 
Înfăţişarea lui l-ar fi înduioşat până şi pe cel mai 
sărac dintre sălbaticii care bântuiau acest colţ de 
lume. 

Cu toate acestea, el nu era un sălbatic. Era un 
maurai; avea o misiune de împlinit şi un cămin la 
care să se întoarcă. În fiecare zi, îşi reamintea acest 
lucru cu glas tare, pentru a-şi întări credinţa. 

Terai Lohannaso îşi croia drum înainte, prin 
norii înlăcrimaţi. 


Focul trosnea vesel dincolo de geamul de 
cuarţ al cuptorului ceramic. Căldura se răspândea 
în încăpere, şi un zumzet răsuna din horn, acolo 
unde un dispozitiv capta o parte din energia ce 
altfel s-ar fi risipit prin gazele emanate. Printr-un 
sistem ingenios, energia recuperată era redată 
casei. Lumina lămpii strălucea pe tapet, draperii, 
mobile, covoare şi tablouri, reflec-tându-se în 
fereastră, ca într-o negare a întunericului de afară. 
În încăpere pluteau mirosurile cinei şi aroma 
proaspătă de cafea fierbinte şi coniac. 

— Eşti sigură că prezenţa lui Iern nu va da de 
bănuit? întrebă Tom Jamis. Va întâlni tot soiul de 
oameni în vizitele sale. Kenai-ul nu e decât un sat 
ceva mai mare, şi dacă nu ţi-ai prezenta 
logodnicul, bârfele ar începe să circule cu şi mai 
multă înverşunare. Dar s-ar putea ca vreunul dintre 
localnici, într-o călătorie în sud, să-l numească de 
faţă cu cine nu trebuie. 

Ronica îi zâmbi tatălui ei vitreg. Era un 
bărbat înalt, pleşuv, cu barbă cenuşie ce nu se 
deosebea prea mult de Launy Birken, nici la 
înfăţişare, nici în atitudine. 

— Da, chiar mă gândeam că ar trebui să 
discut cu voi doi despre asta, se adresă ea, lui şi 
mamei sale. Nu trebuie să ne facem griji atâta timp 
cât vom şti să fim cu băgare de seamă. Chiar şi 
Mikli Karst a fost de acord cu acoperirea născocită 
de noi. Iern e, cică, un merican liber din Corado, 
pe care l-am întâlnit într-o călătorie despre care nu 
am voie să vorbesc. Amintiţi-vă, sunt destui străini 
care au fost cooptați în proiectul Orion; oficial, e 
un om de știință în vizită în zona de studii 
ecologice. Numele său e Erno sunna Fernan, ceea 
ce va face ca eventualele scăpări să treacă 
neobservate. Accentul său va trece drept un dialect 
unglish folosit lângă granița meycană, influenţat 
de spanyolă. Sorbi o înghițitură aromată din 
paharul de coniac, îndulcindu-i arsura cu alta, de 
cafea tare. Oricum, vă daţi seama că nu putem sta 
mult timp pe-aici. Dar a naibii să fiu dacă mai 
rezistam o clipă fără să-mi văd părinții şi fără să li- 
| prezint pe bărbatul meu! 

Jern întinse mâna, apucând-o pe a ei şi 
strângând-o tandru. Priviri drăgăstoase fură 
schimbate. Ronica se simţi copleşită de privirile lui 
chiar şi după trei luni, câte trecuseră de când erau 
împreună. Va trebui să îmbătrânesc tare mult, 
până când n-are să mă mai atragă în asemenea 
măsură. Și chiar şi-atunci, ne vom fugări în 

scaunele cu rotile, râzând ca nebunii şi şocându- 
ne strănepoții. 

— Eşti o scumpă, îi spuse mama sa. Chiar şi 
aşa zăpăcită cum eşti. Poate că Anneth încărunţise 
prematur, dar aceasta era singura concesie pe care 
o făcuse vârstei. Îmi placi, Iern. Probabil că voi 
ține foarte mult la tine. 

— Aş fi. onorat, doamnă, îi răspunse Omul 
Clanurilor, roşind, fără să vrea. 

— De fapt, sper că vom avea timp să ne 
cunoaştem, continuă Anneth. Mă îndoiesc însă că 
vom putea, până când Orion nu va fi răsărit. lar 
după aceea, cu problemele tale din Yurrup... Dar să 
nu fim trişti acum, să nu ne pierdem timpul cu 
asta. Ce părere ai de cele ce se întâmplă dincolo de 
Estuar acum, când ai avut răgaz să te obişnuieşti? 

Iern îi răspunse, entuziast: 

— E minunat, e fascinant de-a dreptul. Chiar 
şi conferințele, rapoartele şi toate corvezile care ne 
răpesc timpul... Toate acestea ne vor duce în 
spațiu! 

Ronica îi înţelegea însuflețirea. Lucrând în 
domeniul sistemelor de comandă şi control, fusese 
şi ea în simulatoare. 

Era firesc ca lern să se antreneze pentru a 
pilota o navă Orion. Vechea sa carieră într-ale 
aerului făcea din el unul dintre cei mai calificaţi 
candidați pentru acest post. Posedând un anume 
simţ tehnic, făcuse deja unele sugestii pentru 
îmbunătăţirea navelor cu care avea să zboare într-o 
bună zi, pentru eliminarea defectelor pe care le 
descoperiseră progresul tehnologic şi cercetarea. 
Chiar şi în muncă, destinul său se îngemăna cu al 
Ronicăi care era mereu prin preajma sa... 

Da, peste tot, în afara simulatoarelor. Atunci 
mă părăseşte şi nu se întoarce la mine imediat ce 
iese din simulatoare; atunci, sufletul şi privirea lui 
sunt altundeva. Nu te pot însă învinui pentru asta, 
Iern, iubitule. Te invidiez doar... Deşi niciodată nu- 
mi pari mai vrednic de iubire decât atunci când te 

umpli de stele... Chiar dacă acestea nu sunt decât 
un spectacol regizat de un calculator, imagini 
proiectate pe un ecran, date simulate, senzaţii 
falsificate, create pentru a ne da o imagine despre 
ceea ce am construit şi ceea ce ne mai rămâne de 
făcut. Cei din vechime aveau la dispoziţie un 
sistem uriaş de control de la sol şi o rețea de 
urmărire care împânzea întreaga planetă. Noi nu 
avem aşa ceva. În schimb, trebuie să creăm nave 
în care echipajele să poată zbura libere... În care 
vei zbura tu, lern, lern... Și, poate, eu, alături de 
tine? 

„„„Peste noapte, aveau să rămână aici, în casa 
părinţilor Ronicăi. Înainte de culcare, îşi îmbrăcară 
pufoaicele şi ieşiră afară, ţinându-se de mână, 
pentru a admira priveliştea neobişnuită a unei 
nopţi pe de-a-ntregul senine. Aici, la marginea 
oraşului, întunericul şi stelele le aparțineau. Gerul 
le mângâia obrajii, făcându-le răsuflănile albe ca 
neaua. Zăpada le scârțâia, îngheţată, sub tălpi, 
sfâşiind tăcerea adâncă. Calea Laptelui strălucea 
deasupra şi, încă o dată, în oglinda neagră a apel. 
De jur împrejurul ei, sclipirile se întreceau în 
frumuseţe.  Atotputernică, dinspre orizontul 
răsăritean, se înălța constelația iernii, cea numită 
Orion. 


XX 


Sunt atât de puțini cei cu care pot vorbi liber. 
Doi dintre ei se aflau chiar acum în fața sa. Jovain 
privi în jur, dindărătul mesei de lucru de căpitan, şi 
simți, mai acută decât oricând, singurătatea. Cu 
aceşti oameni, îşi putea împărtăşi gândurile, dar nu 
şi inima. Ce era în inima lui, nimeni n-avea de 
unde să ştie. 

— Ce părere ai? îl întrebă pe Bergdorft Pir 
Verine. 

Magnatul se foi în fotoliu. Era mai degrabă 
scund, dar atletic şi se distinsese în luptele 
campaniei din Italya. Administra, cu o mână de 
fier, proprietăţile familiei sale din regiunea lacului 
Zheneve şi afacerea prosperă pe care o înte- 
meiase. Şi totuşi, acum, şovăia să răspundă. 

— Am nevoile de mai multe informaţii, 
domnule, spuse el. 

Mattas Olvera slobozi o înjurătură oribilă. 

— Ce informaţii îţi mai trebuie? întrebă el. 
Dreptvorbitorii sunt persecutați dincolo de Canal. 
E o violare limpede a tratatului chiar sub ochu şi 
laserele Ostrovului Ceresc. Dacă vom îngădui asta, 
cine va fi următorul care ne va ataca? Barbariui de 
la răsărit? 

— Stai, stai o clipă, îl opri Jovain, ridicând 
mâna. Se lăsă tăcerea, adâncită parcă de veşnica 
răsuflare a aerostatului. În maniera geeanilor, 
Jovain se strădui să devină conştient de cele ce îl 
înconjurau, de toate acele obiecte vechi, creaţii ale 
istoriei, de răceala neclintită a sticlei de care îşi 
lipise mâinile. Din toate acestea, extrase puterea de 
a-şi potoli mentorul geean. Am auzit destule 
discursuri retorice, Mattas. Azi am nevoie de un 
sfat. 

Ucheny-ul se înroşi, scoase un sunet răguşit şi 
se prăbuşi îmbufnat înapoi în scaunul său. 

— M-am săturat să aud mereu cum alemanii 
sunt numiţi barbari, interveni Pir Verine. Poate că 
unii dintre ei asta sunt, dar cei care locuiesc în 
apropiere de proprietățile mele s-au întors la 
civilizaţie. Au pus bazele unei clase cultivate şi au 
dezvoltat comerţul, sistemul de legi, iar ambițiile 
lor au crescut. Asta, în mod sigur, va face ca ei să 
devină principalii noştri rivali în viitor, pe măsură 
ce confederaţia lor se va extinde şi se va întări. În 
privinţa asta, ai dreptate, 1 se adresă el, ironic, lui 
Mattas. E datoria noastră, faţă de strănepoţi, să 
veghem. 

— Întrebarea este cum şi ce ne rămâne de 
făcut, punctă Jovain. Nu ne putem permite să 
şovăim, căci riscăm ca Domeniul să se destrame 
sub privirile noastre neputincioase. Curând, cât de 
curând, va trebui să îmi convoc sfetnicii oficiali, 
pentru a discuta cu ei aceste probleme şi pentru a 
lua hotărârile necesare. Dar, mai întâi, aş vrea să 
ştiu în ce direcţie va trebui să mă orientez. Te-am 
chemat, Pir, fiindcă am nevoie de o opinie 
independentă şi sinceră. 

Sau de una care să mimeze, cât de cât, 
sinceritatea, gândi el, cuprins de neliniște. Dar 
Chiar aşa să fie? Pir Verine a ţintit din-totdeauna 
foarte sus, dar numai după ce şi-a evaluat cu grijă 
şansele. I s-a părut profitabil să-mi sprijine 
venirea la putere, dar s-a pregătit şi pentru 
eventualitatea unui eşec. La un moment dat, s-ar 
putea să considere şi trădarea mea drept 
profitabilă. 

Celălalt Om al Clanurilor îşi trecu mâna peste 
creştetul pleşuv. 

— Fi bine, spuse el, sincer să fiu, nu văd de 
ce ar trebui să luăm prea în serios chestiunea din 
Angleylann. 

— Cum? explodă Mattas. Sări în picioare şi 
începu să se plimbe, nervos, prin încăpere. Când 
trecu prin dreptul mesei de lucru, mirosul robei şi 
al trupului nespălat îl izbi pe Jovain. Vreţi să 
ignorați faptul că o bandă de reacționari înguşti la 
minte interzic poporului pe care îl cârmuiesc să 
afle adevărul. Aţi susținut că sprijiniți cauza 
geeană, dar... Horeai, şi se abţinu la timp să scuipe 
pe covor. Arătă în jos, cu degetul. Vă mai amintiţi 
ce înseamnă covorul ăsta? El ne aduce aminte că 
noi i-am scăpat pe cei din Devon de piraţii care le 
bântuiau coastele, deşi ei nu aparțineau 
Domeniului şi nici nu le datoram nimic. Și asta n-a 
fost singura favoare pe care le-am făcut-o de-a 
lungul veacurilor. Şi care le e recunoştinţa acelor 
ticăloşi? Violează tratatul, asta fac! 

— Să privim lucrurile în perspectivă, îi 
replică Pir, mieros. Piraţii, şi cei asemeni lor, în 
trecutul ceva mai îndepărtat, jefuiau bunuri pe care 
noi le doream pentru negoţ, distrugând o piaţă pe 
care ne-o doream pentru noi înşine. Fără îndoială, 
cu timpul, s-ar fi obrăznicit şi ne-ar fi atacat 
țărmurile. Ostrovul Ceresc n-a fost cu nimic mai 
altruist decât sunt alte guverne în situații similare. 
E drept, Convenţia de la Guernsey garantează 
intrarea liberă în ținuturile Angleylann-ului de sud 
tuturor cetăţenilor Domeniului care călătoresc în 
scopuri legitime. Să nu uităm însă că Devon-ul e 
un stat hierocratic. Episcopul lor a decis, şi nu fără 
un dram de dreptate, că geeanismul i-ar fi 
subminat biserica şi credinţa. Aşadar, după cum 
afirmă el, afacerile misionarilor noştri nu 
constituie scopuri legitime. Dar merită oare să 
pornim un război pentru atâta? De ce nu ne-am 
concentra eforturile spre convertirea celor din 
preajma noastră, ucheny? 

— Cine-a vorbit de război? spuse Jovain. 
Sancţiunile economice... 

— A, nu, interveni Pir, cu o voce şi mai 
dulceagă. Asta nu, domnule. Dragul meu prieten, 
ați promis neoizolaționiştilor că veţi impune 
restricţii comerțului exterior, iar asta a nefericit pe 
mulți dintre noi. Problema aceasta va reveni, cu 
siguranţă, pe tapet, cât de curând. Însă, în cel mai 
rău caz, întreruperea comerţului cu mauraii n-ar fi 
o tragedie, căci nu a atins, oricum, cote foarte 
mari. Dar negoţul cu cei de dincolo de Canal 
constituie o cu totul altă problemă. Un embargo 
mi-ar produce pagube grave, şi n-aş fi singurul în 
această situaţie. Căpitanul nu doreşte să lovească 
în cei care-l sprijină, nu-i aşa? sublinie el, căutând 
privirile lui Jovain. 

Cât de frig s-a făcut! Poate e doar o 
închipuire, dar tremur. 

— Nici eu nu vorbeam de război, mormăi 
Mattas. Diplomaţie fermă, un ultimatum, dacă va 

fi nevoie, şi o mobilizare generală de partea 
noastră, astea ar trebui să fie de-ajuns... 

Pir zâmbi. 

— A, da, asta-i altceva. Din criza aceasta, am 
putea obţine concesii comerciale suplimentare. 
Amintiți-vă ce spuneam adineauri. Afacerea în 
sine nu merită luată prea în serios. Dar asta nu 
înseamnă că n-am putea profita de ea. Ceilalți îi 
aruncară priviri aspre. Vă dau un exemplu 
important, le explică el. 

Gândiţi-vă la militarii noştri de carieră. Nu 
sunt deloc încântați de apropierea de vechii noştri 
inamici din Espayn. Cu atât mai puţin le place idee 
reducerii forțelor lor şi eventuala înlocuire cu 
oameni recrutați direct de către Ostrovul Ceresc. 
Da, acasă, în Alpi, am auzit plângeri în acest sens, 
mocnind de revoltă. Mobilizarea generală ar da de 
lucru cadrelor, menţinându-vă controlul asupra lor, 
căpitane. 

— Şi eu... mă gândisem... la aşa ceva..,, 
admise Jovain. 

„Câteva ceasuri mai târziu, acesta era din 
nou singur. Stătea cu capul plecat, privind hârtia 
îngălbenită a Declaraţiei din Tours, fără să o vadă 
cu adevărat, în vreme ce cuvintele ei îi răsunau în 
minte, „...cauza păcii, a ordinii, dreptății şi a 
unirii finale.. " 

Eu, care-am trecut prin război, sunt un adept 
al păcii. Dar, dacă ameninţ cu războiul, şi nu sunt 
luat în seamă, va trebui să-mi duc ameninţarea 
până la capăt. De ce? Cum s-au întâmplat toate 
astea? Unde anume am greşit? 

Îşi îndreptă umerii. Durerea şi moartea făceau 
parte din daturile Forţei Vieţii pe care o slujea. Nu 
trebuia să uite asta niciodată. 

Ceasul îl vestea că Uropa trecuse din ziua 
scurtă a acestui anotimp în noaptea cea lungă. Era 
vremea să plece acasă, la apartamentul său, la 
Faylis. Poate că ea avea să îi redea puterea. Mai 
sigur, ea avea să aştepte ca el să i-o dea, împreună 

cu consolarea, siguranţa şi speranța de care avea 
nevoie. Noroc că ea încetase să se mai plângă de 
orele târzii la care se întorcea. 

Terai văzu satul de departe, văzu luminile 
strălucind la ferestre în întuneric, şi dădu uitării 
oboseala, grăbind pasul. Ştiuse că avea să îl 
găsească aici; era o mică aşezare de pescari, la 
gura unui fiord. Junii întâlniți mai devreme îl 
îndrumaseră încoace. Îi oferiseră adăpost, mâncare 
şi haine, însă, după numai o noapte, le mulţumise 
pentru ospitalitate şi pornise mai departe. Veştile 
pe care le aducea nu suportau amânare. 

Într-un fel, se simţise vinovat faţă de ei. 
Uniunea de Nord-Vest era şi ţara lor, în fond. 

Dar el trebuia să îşi servească propria ţară, să 
slujească interesele întregii omeniri, ale planetei 
VII. 

Poteca se întindea înaintea sa, cufundata în 
întuneric. Pietrişul scâiţâia sub apăsarea grea a 
mocasinilor. Răcoarea  amurgeului nu se 
transformase încă în gerul nopţii, dar nu mai era 
mult până atunci. Cerul era senin, şi injunii îi 
spuseseră că ziua care se sfârşea acum era cea 
dintâi a iernii adevărate. Stelele străluceau tot mai 
tare pe cerul al cărui purpuriu crepuscular se 
înnegrea cu fiecare clipă. Undeva, departe, se 
auzea lătratul unui câine. 

Drumul cobora spre luciul unei ape, iar 
înălțimile înconjurătoare adânceau şi mai mult 
bezna. Terai observase antena înălţată deasupra 
unei clădiri, pe care o bănui a fi cea a sediului 
sălaşului care stăpânea în locurile acestea. 
Cablurile de susținere o făceau să semene cu 
catargul unei nave, plutind sub stele spre o 
destinaţie necunoscută. Dincolo de ea, Orion 
strălucea, uriaş. 

Terai se furişă pe străzile brăzdate de făgaşe, 
spre acea clădire. Nu întâlni pe nimeni. Localnicii 
erau în case, la cină. Îi zări în treacăt, prin 
ferestrele luminate: soţi, soţii, copii, o rudă ori 
vreun prieten invitat la masă. Scene pline de 
căldură şi veselie, atât de îndepărtate... 

Casa spre care se îndrepta era cea mai înaltă 
din târg, aşa cum se cuvenea pentru un loc de 
întâlnire. Era construită tot din cherestea şi 
acoperită tot cu şindrilă, ca toate celelalte. Uşa de 
la intrare nu era închisă. Cu toate acestea, Terai 
hotări că era preferabil să bată, căci o lumină 
îndepărtată dovedea că era cineva aici, probabil 
vreun îngrijitor, care, în schimbul serviciilor sale, 
căpătase o locuinţă. Lemnul sună dogit. 

După un timp, uşa se deschise. Un bărbat 
între două vârste se ivi în faţa lui Terai. Luminarea 
pe care acesta o ţinea în mână îi dezvăluia trupul 
subțire, dar musculos, după o viaţă de muncă. Se 
holbă la nou-venitul îmbrăcat în veşminte care nu i 
se potriveau. 

— Cine eşti şi ce vrei? întrebă el într-un 
târziu. 

Suspiciunile faţă de străini nu erau un lucru 
neobişnuit în acest colţ uitat de lume. 

Sunt însă un maurai, gândi Terai. lar el poate 
să vadă asta. 

Apoi, cu glas tare: 

— Bună seara, domnule. Îmi pare rău că v-am 
deranjat, dar trebuie să chem de urgenţă Vittohrya. 

— Hmmm..., mormăi îngrijitorul, morocănos. 
S-auzim cum te cheamă şi ce cauţi aici. 

— Uite ce e, am naufragiat şi-am reuşit să-mi 
croiesc drum prin sălbăticie până ieri, când am 
întâlnit un trib care m-a adăpostit şi-apoi m-a 
îndreptat încoace. Vreau doar să anunţ la sediul 
companiei mele ce s-a întâmplat. Ei vor aranja 
apoi transportarea mea de aici. 

— Care companie o fi deschisă oare la o oră 
atât de târzie, într-o zi de sărbătoare? Mă-ntreb, 

zău aşa... Ostilitatea bărbatului deveni fățişă. Mâna 
îi cobori spre cuțitul din teaca de la cingătoare. 
Vom merge mai întâi la Ola Noren. El e primarul 
nostru şi e mai umblat decât noi toți. 

Poate că Terai ar fi trebuit să fie de acord. 
Poate că povestea lui ar fi fost crezută. Dar, de-a 
lungul călătoriei sale, fusese prea adesea aproape 
de dezastru, iar „şansa" devenise pentru el aproape 
un cuvânt de ocară. Luă, din instinct, o poziţie de 
Judo, cu muşchii relaxaţi şi toate simţurile în 
alertă, gata de ripostă. 

— Voi fi bucuros să-l salut pe primarul vostru 
după ce voi vorbi cu cei din Vittohrya. Iar acum, 
dacă nu te superi, aş vrea să mă laşi să o fac. 

— Ba mă supăr! spuse îngrijitorul, şi cuțitul 
zvâcni afară din teacă. Ne-am săturat până peste 
cap de cei ca tine, care-au ajuns să-şi bage nasul 
până şi aici. Indiferent ce-oi vrea, acum ai să faci 
cum voi spune eu. Mişcă! 

Urma o mişcare rapidă, o lovitură înfundată şi 
un icnet. Terai apucă pumnalul căzut pe prag, privi 
spre bărbatul care gâfâia pe pardoseală şi 
murmură: 

— Îmi pare rău. N-am vrut să făc aşa ceva şi 
nu vreau să-ţi fac nici un rău. Dar va trebui să îmi 
urmezi ordinele, ai înţeles? 

Îngrijitorul se ridică în picioare, cu mare 
greutate, îşi regăsi lumânarea, o aprinse şi pomi 
înainte, împleticindu-se, pe un coridor întunecat. 
Lumina altei lumânări pâlpâ în întuneric. 
Schpirile ei dezvăluiră chipul supt al unei femei, 
degetele ei grotesc contorsionate de artrită şi dinții 
vădit falşi, o privelişte total necunoscută în 
Oceania. 

— Bob? glăsui ea. Bob, dragule, ce s-a 
întâmplat? Oh! 

Rămase cu gura căscată şi cu răsuflarea tăiată. 

— Nu vă fie teamă, mizza, spuse Terai, cu o 
voce plină de răbdare. Soţul dumneavoastră n-a 
pățit nimic. A fost puţin neînţelegător când i-am 

spus că vreau să trimit un mesaj, şi va trebui să îl 
țin ostatic până la sosirea tovarăşilor mei, dar asta 
se va întâmpla destul de curând. Dacă ieşiţi, vă rog 
să le spuneţi vecinilor dumneavoastră să nu ne facă 
probleme. Mai târziu, voi încerca să obţin pentru 
voi, oameni buni, o compensație substanţială. 

— Fă... tot ce-ţi cere, Mara, îngăimă 
îngrijitorul. Ea se  îndepărtă, tremurând şi 
încercând să nu izbucnească în plâns. Terai îl aşeză 
pe îngrijitor pe un scaun, închise uşa camerei din 
care se făceau transmisiile radio şi se aplecă asupra 
emițătorului. Poate că eşti un naufragiat, spuse 
norrmenul, dar nu eşti, cu siguranţă, un marinar de 
rând. 

— Fac parte din Marină, îl lămuri Terai. 
Speram să nu provoc nici o reacţie ostilă, dar se 
pare că n-am reuşit să o evit, 

— Spune-mi, de ce vă trimiteţi voi, mauraii, 
tot mai mulţi oameni, aici, în ţara noastră? Se aude 
că la oraş... 

Terai îi făcu semn să tacă şi reuşi să obțină 
legătura. Plantonul de la serviciul de noapte din 
Vittohrya îşi chemă ofiţerul. Terai ar fi preferat să 
raporteze unui superior, dar convocarea sa, prin 
intermediul unui curier, ar fi durat prea mult şi, în 
scurt timp, satul acesta avea să devină un adevărat 
infern. Terai spera că agitația avea să rămână sub 
control — o mulțime zgomotoasă în hol, purtători 
de cuvânt veniţi să parlamenteze, cam atât — dar 
prefera să nu îşi asume riscuri. 

— Ascultă-mă cu atenţie, spuse el, în propria- 
1 limbă. Vei transmite acest mesaj căpitanului 
Kurawa. Nimănui altcuiva nici o vorbuliță, ai 
înţeles? 

Când sfârşi ce avusese de spus, replica veni 
imediat. 

— Da, domnule, am înţeles. Vă putem trimite 
o aeronavă VIOL în interval de cel mult o oră, 
având la bord un pluton înarmat. Vor veni să vă ia. 
E-n regulă? 

— Cred că da, va trebui să fie... 

— Doriţi să vi se aducă sau să vi se 
pregătească ceva anume, domnule? 

— Bi bine... Terai îşi permise un zâmbet. 
Trimiteţi-mi o sticlă cu rom. Şi, după ce vei fi 
trimis curierul acela ca să-l cheme pe căpitanul 
Kurawa, poate c-ai să fu amabil să-mi rezolvi 
ceva. 

— Tot ce ne stă în putință, domnule! Pe 
Tanaroa, ce va ieşi de aici... 

— Nu e mare lucru. Vreau să trimiteţi un 
mesaj în N'Zealann, astfel încât, la sosirea mea, să 
pot vorbi cu soția mea, acasă. 

Încăperea în care Arnec al IV-lea, mestromor 
al Brezh-ului de Vest, îşi primise oaspeţii era 
situată la unul dintre etajele superioare ale 
palatului său, dominând o mare parte din 
întinderea Kemper-ului. De la fereastră, se vedeau 
acoperişurile înălbite de recentele căderi de 
zăpadă, cele două râuri de un cenuşiu metalic, 
catargele înşirate de-a lungul cheiului şi turnurile 
catedralei profilându-se pe fondul negurii ce 
învăluise înălțimile din fundal. Străzile erau 
înguste, iar noaptea părea a se revărsa în sus, din 
ele. Felinarele străluceau palid, în culori de pietre 
prețioase, iar frigul părea că izvorăşte din pereţi. 

Lămpile şi focul din vatră nu reuşeau să 
alunge pe de-a-ntregul penumbra ce domnea în 
încăpere. Poate că de vină erau covoarele şi mobila 
prea întunecată ori portretele înrămate de pe pereţi, 
din care priveau chipuri prea severe. Ori, poate, 
umbra era în sufletul oamenilor. Erau destul de 
mulți, majoritatea lor fiind bărbaţi între două 
vârste, aerogeni şi personalități proeminente dintre 
localnici. Cu toţii erau îmbrăcaţi somptuos pentru 
această ocazie, dar culorile predominante erau 

închise şi reci, cu excepţia unei mantii scurte, roşii, 
pe umerii lui Tess Vosmaer Rayman. Pe un bufet, 
vinurile şi aperitivele îşi aşteptau consumatorii, dar 
cei prezenţi se înfruptau absenţi. Se formaseră 
grupuri mici în care se vorbea aproape în şoaptă. 

După un timp, Arnec ridică tonul, rostind într- 
un francey cu accent: 

— Doamnelor şi domnilor, vă rog să luaţi loc. 

După ce toată lumea îşi găsise locul în jurul 
mesei centrale, Arnec se aşeză în capul mesei şi 
ridică mâinile, cerând tăcere. Nu era un personaj 
impresionant: scund, palid, gârbov, aproape chel, 
purta o pereche de ochelari ce păreau mereu pe 
punctul de a-i aluneca de pe nas. Fiind un erudit, a 
cărui operă privind evoluția limbilor celtice în 
epoca post-Judecăţii era considerată a fi lucrarea 
definitivă în materie, nu îşi asumase un rol activ în 
politică decât în măsura strictă a obligaţiilor 
funcției pe care o moştenise. Tocmai din acest 
motiv, invitațiile trimise prin curieri stârniseră 
neîncredere, mai ales deoarece subliniau faptul că 
agenţii Gardei Terrane nu acordau prea mare 
atenție celor ce se găseau în anturajul său 
profesoral. 

— Ştiţi cu toţii de ce ne-am adunat aici, 
începu el, pe tonul unui conferențiar de la 
Consvator. În următoarele câteva zile, vă revine 
sarcina de a limpezi obiectivele noastre şi de a 
decide ce anume trebuie întreprins. Eu nu sunt un 
om de acţiune. Cel mult, pot observa când anume 
se cere a se acţiona. Sugerez, cu toate acestea, să 
începem chiar acum un schimb neoficial de idei. 
Apoi, vom putea cobori liniștiți în sala de la parter, 
pentru a ne bucura de prima cină a festivităților 
care au constituit pretextul adunării noastre. 

Spunând acestea, se aşeză. 

Vreme de câteva momente, se lăsă tăcerea. Ea 
nu se datora faptului că invitaţii nu s-ar fi cunoscut 
între ei. Membrii clasei conducătoare se cunosc, de 
obicei. Mai degrabă, nimeni nu voia să vorbească 

primul, până când orice reținere nu avea să 
dispară. 

Talence Hald Tireur, cel care venise cel mai 
de departe, rupse tăcerea. 

— Întrebarea e simplă. Câte jigniri vom mai 
îndura din partea acestui uzurpator? 

— Stai puţin, îl întrerupse Dykenskyt Zhan 
Hannes, oarecum alarmat. Înţeleg că voi, cei din 
Beynac, aveţi motivele voastre de supărare... 

— Nu numai noi, ci întregul Dordoyn. Nu i- 
am fi putut întoarce din drum pe lacheii trimişi de 
Jovain, dacă n-am fi avut sprijinul întregului ținut. 

— Dar rebeliunea fățişă... 

— Nu vorbesc despre asta, domnule. Vorbesc 
despre o întâlnire a seniorilor clanurilor, care să 
voteze destituirea lui Jovain. 

Lundgard Simo Ayson izbi cu pumnul în 
masă. 

— Şi crezi că porcul acela va permite o 
asemenea întrunire? lar, de o va permite, crezi că 
se va supune? Are la dispoziţie Ostrovul Ceresc. 

Vosmaer Tess Rayman îi aruncă o privire în 
care cinismul şi compătimirea se amestecau. La 
urma urmei, antevorbitorul era un văr al soţiei 
repudiate a lui Jovain, Irmali. 

— Asta nu înseamnă, neapărat, că militarii 
sunt de partea sa, replică ea. De fapt, nu tocmai 
acesta e motivul pentru care ne-am adunat aici? 

Omologul lui Arnec, Sozen al Dil-lea, 
mestrogoat al Brezh-ului de Est, clătină din cap, 
tulburat. 

— Nu, colonele, interveni el. Problema are un 
substrat mult mai profund. I-am ascultat pe cei din 
jurul meu. Sunt îndeajuns de nemulţumiţi de faptul 
că Ileduciel intenționează să sprijine o cauză pe 
care ei o consideră păgână, opusă dreptăţii, 
departe, în Angleylann. Ar suporta-o, poate, ca pe 
o mutație într-un joc politic pe care n-au pretins 
niciodată că ar vrea să-l înţeleagă. Însă o mazilire, 
o luptă între sfinţi, le-ar clătina cele mai profunde 


514 


convingeri. Ar începe să se întrebe dacă Ar-Goat- 
ul mai trebuie oare să rămână în cuprinsul 
Domeniului. 

— Da, aşa s-ar întâmpla dacă nu ar exista un 
succesor acceptabil, cel care ar fi trebuit să devină 
căpitan după moartea lui Toma, spuse Kronenberg 
Stef Lanier, cu înflăcărare în glas. Acesta era 
fratele lui Rosenn, mama vitregă a lui Talence Iern 
Ferlay. Oriunde s-ar afla acest succesor... Sau, dacă 
el e mort, ceea ce se prea poate să fie adevărat, 
supuşii dumneavoastră nu vor accepta oare să îi 
pedepsească pe ucigaşii lui şi să instaleze un nou 
căpitan, unul care să guverneze cu dreptate? 

— Şi cine ar fi acela? întrebă Dykenskyt 
Zhan Hannes, aruncând spre Talence Hald Tireur o 
privire încăpăţânată. 

— Deja se arată semnele răzvrătirii, dacă nu 
cele ale unei secesiuni. Da, sunt de acord că nu 
trebuie să îngăduim ca mobilizarea să aibă loc, se 
grăbi el să adauge. Avem nevoie de un front 
comun, pentru a obține contramandarea acestui 
ordin. Dar nu putem accepta ca regionalismul să 
scape de sub control. 

Un localnic corpolent, om de vază în negoţ, 
interveni: 

— E firesc să fiu preocupat de o întrerupere a 
comerțului, dar, credeți-mă, mult mai mult mă 
preocupă o posibilă destrămare a Domeniului. Pot 
cadrele militare să refuze să-şi adune unităţile şi să 
se mobilizeze, în cazul în care „negocierile ar 
eşua"? Și, dacă ar face-o, n-ar fi tocmai asta o 
răzvrătire? 

— Poate că nu se va ajunge chiar până acolo, 
sugeră marele primar al Elsass-ului, pe un ton ce 
exprima mai degrabă speranță decât convingere. 
Poate că, acum, cel mai bine ar fi să aşteptăm. 

Vossmaer Tess Rayman îşi drese vocea. 

— Nu, mă tem că nu e aşa, spuse ea. Vedeți 
dumneavoastră, am fost puşi în fața unui fapt 
împlinit. Sântem folosiți ca o amenințare împotriva 

Devonului. Dacă încuviințăm... Bun, hai să 
judecăm o clipă. Cine suntem „noi? Desigur, nu 
pretind că vorbesc în numele fiecărui soldat, 
marinar sau pilot, dar ştiu, totodată, că nu vor fi 
puţini cei care ni se vor alătura pentru a înfrunta 
Căpităma. Noi suntem profesioniștii, scheletul şi 
muşchii minimali ai Armatei. Depindem de 
rezervişti, ei sunt carnea adevărată a acestui 
organism, ei, cei chemaţi în cazuri de urgenţă. Dar 
nici aceştia nu sunt foarte mulți. Domeniul n-a mai 
avut de-a face cu o ameninţare serioasă de trei 
secole. Rezerviştii, ca şi noi, de altfel, sunt loiali, 
în primul rând, ținuturilor de baştină. Şi nu sunt, în 
nici un caz, proşti. Privi în jurul mesei. Mi se pare 
evident, continuă ea, că Jovain nu e interesat atât 
de mult de protejarea câtorva predicatori geeani şi 
de respectarea cu sfințenie a tratatelor, cât de 
crearea unei diversiuni. Vrea să aducă laolaltă 
Armata, pentru luptă. Dacă va avea prilejul să o 
lanseze într-o aventură peste hotare, cu atât mai 
bine. Dacă nu, măcar o va şti adunată, vulnerabilă 
din partea Ostrovului Ceresc, nu răspândită printre 
locuitorii Domeniului, sub forma a tot atâtea 
nuclee potenţiale de gherilă. Între timp, Garda sa 
Terrană şi agenţii săi politici îşi vor întări puterea 
asupra civililor de pretutindeni. 

— Şi cât timp ar putea el menţine o atare 
situație, evident instabilă? întrebă Arnec. 

Tess ridică din umeri. 

— Atâta timp cât se va gândi la ce are de 
făcut în continuare. Aş zice că e la fel de 
dezorientat ca şi noi. Din acest motiv, trebuie ca 
noi să ne regăsim cât mai curând echilibrul. Să 
luăm o poziţie fermă. Vom avea la dispoziţie 
precedente istorice şi legale, vechile drepturi ale 
statelor şi popoarelor acestora. 

— EI îşi are propriii săi susținători, îndeosebi 
în sud, avertiză Sozen. Amintiţi-vă, el susţine că 
vrea să readucă în uz şi să protejeze căile 
tradiționale. Nu neaparat tradițiile Brezh-ului sau 

cele ale majorităţii statelor, dar... Ezită, înainte de a 
rosti înspăimântătoarele cuvinte: Război civil? Nu 
neapărat acum, nu pentru o lungă perioadă, dar 
destul de curând? 

— Imposibil, mugi Lundgard Simo Ayson. 
Asta e una dintre părțile problemei noastre. El 
controlează Ostrovul Ceresc. 

Talence Elsabet Ormun vorbi blând. Era o 
tânără femeie dintr-o familie minoră a clanului 
căpitanului, invitată la recomandarea rudei sale, 
Bram Gunhouse, fiindcă era tehniciană la bordul 
aerostatului. 

— Nu... Nu e nevoie ca el să îl controleze 
pentru totdeauna, spuse ea. 

Ninsese mult cu câteva zile în urmă şi iar se 
pregătea să ningă. Umezeala din aer făcea ca 
pământul să pară cald. Din acest motiv, Vanna 
Uangovna se putea plimba prin grădină, purtând 
doar o robă şi cizmele. 

Era singură. Cele douăsprezece zile ale 
solstițiului nu se încheiaseră încă şi cei mai mulți 
sărbătoreau — acasă, printre prieteni sau prin 
ceremoniile regimentale — în linişte, zgomotos ori 
cu disperare, în funcţie de sentimentele provocate 
de aflarea veştilor. 

Vanna se simţea... nostalgică sau, cel puţin, 
aşa 1 se părea ei. Nu împărtăşea credinţa comună în 
astrologie şi cicluri; dansul nesfârşit al Geei printre 
stele şi planete era mult mai subtil şi incomparabil 
mai puternic. Şi totuşi, fără să vrea, simţea că era 
cum nu se poate mai potrivit că acest interval, al 
plătirii datoriilor, deschidea Anul Şarpelui cu 
Clopoţei. Distrugere, decădere, somnul milenar al 
iernii şi, în sfârşit, primenirea — dar ce altceva 
fusese viaţa ei, prelingându-se prin timp spre ora 

naşterii sale? Cum aveau să-şi amintească de ea 
învăţăceii e1? 

Cerul era aproape negru, şi norii pluteau atât 
de jos, încât i se părea că, ridicându-se pe vârfuri, 
i-ar fi putut atinge cu mâna. În lipsa frunzelor, 
modelele de piatră şi lemn din grădină păreau a fi 
însemnări într-o caligrafie împietrită a unei limbi 
necunoscute. Îngrijitorii măturaseră cărările — 
pietrişul scrâşnea sub picioare — dar nu mai 
rămăsese mare lucru de văzut aici, în afara 
copacilor golaşi, a stâncilor, a stelelor, sculpturilor, 
a bazinelor golite de peşti şi îngheţate. Ici-colo, 
câte un bonsai veşnic verde se voia o afirmaţie a 
perpetuării vieţii, dar azi, ea simţea altfel. 

Ajunse lângă o băncuţă de piatră, aşezată cu 
faţa către un cerc de pietre care înconjura un 
morman de corali. Scoicile îşi iţeau vârfurile de 
sub zăpadă, dar următoarea ninsoare avea să le 
îngroape cu totul. Vreme de o clipă, şovăi, 
nehotărâtă, după care se aşeză pe partea pe care, 
odinioară, şezuse lern. 

Luase cu sine instrumente de scris şi o 
planşetă. Şi le pregăti şi, înainte de a se aşterne la 
scris, contemplă coralul, lăsându-și gândurile să 
rătăcească departe, prin valuri şi abisuri. Deşi scria 
în unglish, se străduia să aştearnă fiecare literă în 
parte, mai frumos decât scrisese vreodată. 


Vanna Uangovna Kim, din cohorta Aldan, în 
Dulua, Gospodinatul Krasnayan, către Talence Iern 
Ferlay, din Domeniul Ostrovului Ceresc, oriunde 
s-ar afla în ultima zi a anului în care ne-am 
întâlnit. 

Te salut şi îţi doresc toate cele bune. 

Nu sunt sigură că această scrisoare va ajunge 
la tine. O voi trimite câtă vreme neguţătorii mai 
circulă între ţinuturile Mong şi Uniunea de Nord- 
Vest, căci aceştia acceptă, în schimbul unei taxe, să 
ducă şi corespondenţa. Probabil că îţi mai 
aminteşti când te-am întrebat unde îți voi putea 

scrie, când voi avea prilejul, şi doamna Ronica 
Birken mi-a dat adresa unui post comercial, 
undeva în ţinutul Yukon. Spunea că cei ce 
poposesc acolo ar şti unde să trimită un atare 
mesaj. 

Fără îndoială, rândurile acestea vor fi citite şi 
de alţii, de-a lungul drumului. Eu însă n-am secrete 
să-ți scriu. 

De fapt, nici măcar nu ştiu ce anume m-a 
determinat să-ţi scriu. Nu-mi vine să cred că vei 
avea ocazia să îmi răspunzi, chiar de-ai vrea să o 
faci. Unde eşti, cum o mai duci, cu ce te ocupi? 
Mi-am dorit de mult să aflu toate astea, de când 
ne-am luat rămas-bun, dar mi-am spus că ar fi o 
nebunie să încerc să dău de tine. De ce o fac acum, 
când primirea unui răspuns pare imposibilă? 

Ba nu, de un lucru sunt sigură: nimic nu e 
imposibil. Ar trebui să fii şi tu geean, mai mult, să 
fu un iniţiat, unul dintre cei ce simt totalitatea 
universului, pentru a înţelege pe deplin ceea ce 
vreau să spun. Oricum, gândeşte-te la felul în care 
ne amintim de cei absenţi sau de cei morţi. Venind 
dintr-o societate atât de veche, gândeşte-te la 
comuniunea pe care o ai cu strămoşii tăi. Tu nu-mi 
poţi răspunde, în schimb, eu pot să-ţi vorbesc, şi 
asta e poate mai mult decât eşti tu în stare să 
înţelegi. După plecarea ta şi a tovarășilor tăi, noi, 
cei din Dulua, ne-am reîntors la existenţa noastră 
cotidiană. Desigur, stranietatea acelui episod 
continua să ne uimească, dar tot mai puţin, pe 
măsură ce săptămânile treceau. Mă simţeam 
ciudat, încercând să-mi recâştig liniştea, fără a 
reuşi niciodată pe de-a-ntregul. Nu reuşeam să uit 
venirea şi plecarea ta şi buna ta cuviinţă 
strălucitoare. Să nu mă compătimeşti, căci aveam 
munca şi lumea mea. Sper că şi tu ţi-ai regăsit 
calmul şi fericirea. 

Dar azi... Cenzori, vă rog să luaţi notă: nu 
spun nimic din ceea ce nu va şti toată lumea la 
vremea când această scrisoare va ajunge la 

destinatarul ei. Luaţi, de asemenea, aminte la 
cuvintele unui celebru scriitor norrmen: „O luptă e 
publică, în vreme ce iubirea sau ura sunt ceva 
personal." Deşi cu şi Iern ne aflăm în tabere 
diferite, asta nu ne împiedică să rămânem prieteni. 

Iern: Ieri am primit veşti: „Agenţii serviciilor 
de spionaj au descoperit acţiuni care au loc în 
Uniunea de Nord-Vest, acţiuni ce constituie un 
pericol lipsit de echivoc, imediat şi de mare 
amploare. Guvernele celor Cinci Națiuni se află în 
conferință la cel mai înalt nivel. Vor avea loc cereri 
de explicaţii pe cale diplomatică, dar este de 
aşteptat ca darea unui ultimatum să fie necesară. 
Natura amenințării nu poate fi  divulgată 
deocamdată, pentru a nu bloca alternativa unei 
reglementări paşnice. Cele Cinci Națiuni îşi vor 
demonstra hotărârea de a preveni răul, rugându-se 
pentru mai bine." 

Inevitabil, zvonuri în acest sens circulau deja 
de o vreme încoace. Nu-mi mai amintesc 
conţinutul lor exact, dar asta n-are, oricum, 
importanţă. Esenţialul e că soldaţii se pregătesc 
pentru mobilizare, pentru o viitoare acţiune 
comună. 

Nu sunt singura care are anumite presupuneri 
despre ce este vorba. Zvonul despre căutătorii de 
uraniu a circulat intens. In ceea ce mă priveşte, 
bănuiesc că mauraii au fost cei care au descoperit 
ceva înspăimântător, căci negustorii ambulanți ne- 
au adus vestea că ei şi-au sporit efectivele din 
Uniune. Ar fi fost logic ca ei să îi informeze pe 
conducătorii noştri. În caz de primejdie, interesele 
noastre, ale lor şi ale întregii omeniri sunt aceleaşi. 

Da, ale întregii omeniri, inclusiv ale acelor 
elemente din Uniunea de Nord-Vest care sunt 
vinovate. Îşi închipuie că sunt eliberatori. Nu 
vreau, nu pot să cred că şi tu, Iern, te-ai alăturat 
lor. Nu pot să cred că marea majoritate a 
norrmenilor sunt de partea lor. Poate că s-au lăsat 
înşelați prima oară, de mirajul „energiei atomice 

paşnice", dar vor sta ei deoparte atunci când nişte 
nebuni vor aprinde torța unei noi Vremi a Morţii? 

Atât ştiu deocamdată. Atât, şi ceea ce am 
hotărit. Aş fi aşteptat încă o vreme, pentru a afla 
mai multe, dar comerțul şi poşta ar putea fi 
întrerupte în orice moment, aşa că trebuia să-ţi 
scriu chiar acum. 

În ceea ce mă priveşte, îl voi contacta pe 
Orluk Zanovici Boktan, noyonul care v-a condus 
în ţara sa şi v-a dat drumul la graniţa cu nord- 
vesticii. Cohorta mea şi cea a Stelei Albastre nu au 
o orientare militară şi sunt destul de mici, astfel 
încât, cu siguranță, vor ajunge sub comanda 
cohortei sale, Cohorta Bizonului. Noi doi ne-am 
împrietenit, lucrând împreună, mai de mult. El va 
fi încântat să mă primească alături de el, în calitate 
de... capelan, ai zice tu, dar nu ai avea întru totul 
dreptate. Dacă lucrurile nu se precipită, probabil că 
voi pleca peste o săptămână sau două. După aceea, 
îmi va fi imposibil să-ți scriu cât va dura 
conflictul. 

Nici veştile venite din ţara ta nu sunt cu mult 
mai bune; vorbesc de neliniște, izbucniri de 
violenţă şi încordare; mă gândesc cât de mult 
trebuie să sufere cei care ţin la tine. În această 
limbă, ţi-aş putea ura ca „viaţa să le aducă numai 
bine, şi lor, şi ție", dar, în termeni geeani, asta n-ar 
avea nici un sens. Geea se află din nou la ceas de 
cumpănă. Dacă suntem cu adevărat fiinţe raționale, 
trebuie să ne deschidem în faţa Ei, Care este chiar 
noi înşine, şi să existam, pur şi simplu, ca nişte 
organe într-un imens organism. Asta e tot. De fapt, 
asta e Totul. 

(Pana alunecă, pătând foaia.) Dar, Iern, Iern, 
nu voiam să-ți ţin predici! încercam doar să îţi 
explic. Poate că, într-o bună zi, noi doi ne vom 
întâlni din nou şi-am să-ţi pot explica totul mai pe 
îndelete. 

Transmite toate urările de bine Ronicăi 
Birken şi prietenilor voştri. 

Pana îi tremura în mână. Incepu să scrie "A 
ta, cu dragoste...", apoi se răzgândi şi scrise „A ta, 
în amintire... Se întuneca. Era nevoită să se 
aplece asupra planşetei, pentru a distinge literele. 


Primii fulgi de zăpadă începură să cadă. 


Aşezat la masa de lucru, Jovain îi răspunse la 
salut vizitatoarei sale. 

— Ia loc, o invită el. 

— Vă mulţumesc, înălțimea voastră. 

Talence Elsabet Ormun se aşeză pe marginea 
unui fotoliu. Mâinile i se încleştară, în poală. Era 
nervoasă, observă Jovain. Nervoasă, dar hotărâtă. 

O privi mai îndeaproape. Nu dăduse niciodată 
prea multă atenție personalului tehnic al 
Ostrovului Ceresc, nici preocupărilor celor care îl 
alcătuiau. Erau acolo, pur şi simplu, ca nişte anexe 
ale întregii maşinării. Când aceasta electronistă 
ceruse o audiență, declarând că era purtătoarea 
unui mesaj al mai multor colegi ai ei, Jovain 
avusese revelația  înspăimântătoare că aceşti 
oameni nu erau, neapărat, de partea sa. 

Înfăţişarea ei îl mai liniştise. Era drăguță şi 
subțire, o figură comună, cu excepţia ochilor negri 
uriaşi, strălucitori. Înghiţea în sec, şi vocea îi 
tremura uşor. El o răsplăti cu un zâmbet. 

— Relaxează-te, îi spuse. Dacă nici aici, în 
stratosferă, nu putem fi tovarăşi, unde altundeva 
am putea? 

— Sunteţi foarte... amabil, îi răspunse ea. 

— Cu ce îți pot fi de folos, mamzell? 

— Vă rog să mă ascultați. Vă rog, din partea 
tuturor, ascultaţi-ne. 

Un val de căldură îl invadă. Fa vrea ceva, cu 
otice preţ; ea şi ceilalți despre care vorbea. Îmi pot 
permite să fiu curtenitor. 

— Spune. Căpitanul e cel dintâi slujitor al 
poporului. 

— Nu aceasta a fost menirea sa dintru 
începuturi... Se opri, de parcă izbucnirea aceasta ar 
fi înspăimântat-o. Vă rog să mă scuzaţi, asta n-are 
nimic de-a face. 

Căldura se mai domoli. 

— Fi bine, ce aveai să-mi spui? 

Ea ridică fruntea, privindu-l în ochi şi 
tinându-şi o clipă suflarea, înainte de a-şi da 
drumul: 

— Am discutat, împreună cu colegii mei, 
despre o sumedenie de lucruri; nu cu toții laolaltă, 
ci individual. Mulți dintre noi suntem neliniştiți de 
ceea ce s-a întâmplat în ultima vreme şi de ceea ce 
amenință să se întâmple. Avem rude, cămine 
strămoşeşti pe care le vedem în permisii, legăminte 
de loialitate mai vechi decât munca noastră aici. 
Nu vreau să fiu lipsită de respect, dar alegerea 
înălțimii voastre nu s-a făcut conform tradiției. 
Unii îi pun legitimitatea sub semnul întrebării. 
Alții se întreabă ce s-a întâmplat cu Iern Ferlay. Se 
îndoiesc de presupusa lui vinovăţie. Domnule, vă 
rog să înțelegeţi că cu şi persoanele în numele 
cărora vorbesc nu acuzăm sau altceva de felul 
acesta. Pentru binele Ostrovului Ceresc şi al 
Domeniului, dorim să vă avertizăm. 

Jovain îşi îndreptă spatele până simți un 
junghi dureros în şale. Nu, o asemenea reacție n-ar 
fi demnă de un adevărat geean. Vocea interioară 
era abia audibilă. 

— S-auzim, îl aruncă el. 

— Politica înălțimii voastre a provocat 
nefericire, furie şi... nesupunere. Cât priveşte 
actualul conflict cu Devonul, multă lume crede că 
acesta nu este justificat. Tot mai mulţi ofițeri 
anunţă că nu vor răspunde unei eventuale chemări 
la arme în această situaţie, ci vor rămâne la casele 
lor, punându-se în fruntea ţăranilor şi a orăşenilor, 

pentru menținerea drepturilor lor seculare. 
Domnule, este îngrozitor! 

— Da, aşa e, încuviință Jovain, făcând un 
efort de voință pentru a se stăpâni. Dar nu vom 
lăsa să se întâmple una ca asta. 

— Şi ce îşi propune Căpitănia să întreprindă, 
în cazul în care vom ajungem într-o atare situație? 

— Să sperăm că nu vom ajunge până acolo. 
Bunul-simţ, dacă nu altceva, va învinge, în cele 
din urmă. În fond, Ostrovul Ceresc deține puterea 
supremă. 

Mâinile ei fură cuprinse de un tremur uşor. 

— Domnule, acesta este motivul prezenţei 
mele aici. Am venit să vă avertizez că greşiţi. O 
mare parte a personalului, atât de aici, cât şi de la 
sol, a hotărât că... Noi nu putem îngădui ca 
Ostrovul Ceresc să tragă în propriul său popor. Şi 
nici asupra unei țari care, de fapt, nu ne-a făcut 
nici un rău. Nu putem şi nu vrem să fim părtaşi la 
aşa ceva. 

Pentru Jovain, fu ca o lovitură de baros. 
Ripostă, furibund: 

— Aţi depus un jurământ, şuieră el. Tradiția 
vă obligă... 

Ea însă îşi pierduse orice urmă de şovăire. 

— Noi vedem acest jurământ ca pe o 
promisiune a Ostrovului Ceresc de a sluji 
Domeniul. Pentru noi, asta înseamnă tradiţia. Şi nu 
o vom schimba tocmai acum. 

— Ce vreţi? 

— Vrem doar reconciliere, domnule. Dacă 
domnul căpitan ar consulta mai multă lume, dacă 
ar asculta şi de alte opinii, s-ar putea ajunge la o 
înțelegere. Noi, grupul nostru, nu suntem 
politicieni. Nu avem de gând să vă impunem 
condițiile noastre. Vă implorăm doar să păstraţi 
pacea până nu va fi prea târziu. 

Jovain izbucni, întărâtat: 

— ŞI dacă nu voi izbuti? Ce se va întâmpla? 

— Domnule, trebuie să izbutiţi. Vă repet, noi 
nu vom manevra Ostrovul Ceresc împotriva nici 
unei regiuni a Domeniului şi nici împotriva unor 
străini nevinovați. 

— Nor"! Cine sunteţi voi? Numeşte-l. 

Femeia clătină din cap. 

— Nu, domnule. Asta ar putea aduce după 
sine represalii. Nu înţelegeți că încercăm să 
păstrăm o punte de comunicare? 

— Vorbeşti în numele unor... Furia răbufni, cu 
gust metalic. Târfă, tu eşti cea care a pornit această 
răzmeriţă! strigă Jovain. Tu! 

Ea se ridică în picioare. 

— Cred că ar trebui să plec, spuse ea, calmă. 
Atunci când domnul căpitan va dori să mai discute 
cu mine, mă poate găsi în apartamentul meu sau la 
post. 

Rămas singur, Jovain se prăbuşi în jilţ, 
tremurând. Trecură câteva minute până când se 
simţi în stare să trimită pe cineva după Mattas. 
Când ucheny-ul îşi făcu apariția în birou, Jovain 
gemu: 

— Ajută-mă. Scapă-mă de povară. 

O oră de exerciţii yoga, de incantaţii şi 
meditaţie reuşiră să îi readucă liniştea. Dar nu era 
profunda pace interioară a Geei, ci calmul plat al 
mării înaintea izbucnirii unei furtuni. 

— Îi vom înfrunta, spuse Jovain. Pe cine ar 
trebui să contactez întâi şi-ntâi? Consilierii, Garda 
Terrană, loialiştii... Nu e de ajuns. Am nevoie de 
ei, dar ei nu-mi ajung. Espaynienii, prin 
intermediul lui Dyas Garsaya... Privi fotografia lui 
Charles Talence, pe care veacurile o estompaseră 
aproape cu totul. Dar mauraii? murmură el. Da, la 
timpul potrivit, voi lua legătura şi cu mauraii... 
Indiferent ce voi hotărî, acel „timp potrivit” va 
trebui să vină curând. 

Mattas se scărpină în barbă. 

— Nu-mi place ultima opţiune a ta, zise el. 
Dar bănuiesc că nu avem de ales. Nu putem lăsa 

ceea ce-am câştigat să ne alunece printre degete. 
Toate acestea înseamnă prea mult pentru Pământ. 

Pe neaşteptate, Jovain îşi aminti că, exceptând 
o scurtă vizită de curtoazie la Tournev, nu pusese 
piciorul pe Pământ de când devenise căpitan. 
Ținuturile pe care le ocârmuia deveniseră o hartă 
îndepărtată, pătată de nori, undeva, jos, o imagine 
cu nimic mai reală decât oricare dintre tablourile 
de pe pereţi. Cu singura deosebire că putea să ia 
oricare dintre tablouri din cui, să îl arunce pe 
podea şi să îl calce în picioare. Lumea sa se 
micşorase, limitându-se la acest glob din cer şi, cel 
mai adesea, la această unică încăpere, la aceasta 
celulă a sa. Avea să mai părăsească vreodată 
Ostrovul Ceresc? 


XXI 


„Guvernul Uniunii de Nord-Vest şi-a 
declarat neputința de a acționa. Reprezentanții 
Maiestăţii sale au sugerat câteva măsuri care ar 
trebui luate: interzicerea continuării lucrului la 
infamul proiect Orion, cererea predării tuturor 
utilajelor şi facilităților, scoaterea în afara legii a 
tuturor celor care refuză să se supună imediat 
acestor măsuri şi chemarea adresată tuturor 
cetățenilor de a coopera pentru eliminarea acestei 
ameninţări la adresa întregii lumi. De vreme ce 
şeful şi Marele Consiliu au respins aceste condiții 
minime, guvernul Maiestăţii sale a considerat 
această luare de poziție drept o respingere a 
ultimatumului. Perioada de grație a expirat, astfel 
încât între Federaţia Maurai şi Uniunea de Nord- 
Vest există o stare de război declarat." 

Declarația guvernului mai răsuna încă în 
mintea lui Terai a doua zi, când armada se pregătea 
să iasă în larg. Ştiuse că avea să se ajungă aici încă 
din clipa în care, dând buzna în biroul din 

Vittohrya, descoperise că nu era aşteptat doar de 
Kurawa, de la Corpul de Spionaj, ci şi de 
directorul Inspectoratului şi de comandantul 
suprem al forțelor de ocupaţie, aflaţi acolo, deşi 
era miezul nopţii. 

Luna care urmase fusese asemeni unui vis în 
stare de febră, după grozăviile sălbăticiei. 
Examinări medicale, îngrijirea rănilor, odihnă şi 
regim alimentar, cele din urmă, furate de ici, de 
colo. Interogatorii, zborul către baza din Oahu, un 
tir neîntrerupt de întrebări, convorbiri cu ofiţeri de 
toate gradele şi specialităţile, o mare parte dintre 
aceştia fiind veniţi direct din N'Zealann, şedinţe cu 
droguri, pentru amintire totală, conferințe şi beţii 
nesfârşite, pentru a face toate acestea mai 
suportabile. 

Între timp, diplomaţii se dădeau de ceasul 
morții, iar porturile se umpleau de nave de război, 
pe măsură ce Oceania îşi aduna puterea. Din când 
în când, câte o veste din străinătate îi ajungea la 
urechi....Naţiunile mong se pregăteau şi ele de 
război, statele Mericii Libere căzuseră de acord 
pentru instituirea unui boicot împotriva vecinilor 
din Nord, şi se purtau tratative pentru crearea unei 
alianțe împotriva acestora, Căpitănia Ostrovului 
Ceresc îşi exprimase, printr-o proclamaţie, adânca 
îngrijorare şi sprijinul faţă de maurai, Beneghalul 
lăsase la o parte vechile divergențe şi îşi oferise 
ajutorul... Nimic din toate acestea nu îl afectase pe 
Terai. 

Dar ceea ce nu-i dădea pace, înfigându-i-se ca 
un fier înroşit în inimă, era ceea ce vedea de 
fiecare dată când părăsea baza. Awaii făcea parte 
din Federație de sute de ani. Aici, mai mult chiar 
decât în N'Zealann, o sumedenie de rase se 
amestecaseră. Şi totuşi, anunțarea opiniei publice 
despre existența lui Orion — o încercare disperată 
de a genera presiuni asupra unei Uniuni deloc 
interesată de negocieri — stârnise parcă nebunia în 
această veche posesiune mericană. Nu, nu 

înnebuniseră cu toţii, nici măcar nu constituiau o 
majoritate. Dar mulți, prea mulți, mai ales dintre 
tineri, fuseseră parcă loviți de streche. Se 
împopoţonau cu imitații de costume nord-vestice. 
Mâzgăleau pereţii şi pavajul cu inscripţii de genul: 
„Spre stele!" Dansau, în parăzi luminate de torţe, 
aprindeau focuri pe vârfurile munţilor şi cântau. 
Distrugeau difuzoarele din campus, prin care se 
încerca să li se explice monstruozitatea proiectului 
Orion, sau refuzau să îi asculte pe cei ce le 
vorbeau. În unele regiuni, se revoltară. Şi nu 
făceau toate acestea după ce  ascultaseră 
argumentele ambelor tabere. Veştile îi luaseră prin 
surprindere, astfel încât nu apucaseră să îşi pună 
întrebări. Nu vedeau decât un singur lucru: vechiul 
lor neam era cel ce îndrăznise să facă ceva măreț. 
Lăsaţi-i pe norrmeni să-şi vadă de drum! Lăsaţi 
Lupul să alerge liber! 

Pentru Terai, toate aceste răbufniri de 
instincte gregare nu făceau decât să-i întărească 
nestrămutata convingere că acest război era 
inevitabil. Ciudatul Plik (ce se întâmplase oare cu 
el? Ce se întâmplase cu Wairoa?) avusese dreptate, 
în felul său. Un uragan se iscase în suflete: 
rațiunea, înţelepciunea, conştiinţa însăşi nu mai 
erau decât picături de ploaie purtate de vânt. 

Cu toate acestea, când difuzoarele lansară în 
eter cuvintele amiralului Kepaloa, rostite cu glas 
de oţel, către marinarii alimaţi pe punte, Terai ar fi 
izbucnit în plâns, dacă ar fi fost singur. 

În această zi, stătea la pupa navei-amiral 
Rongelap şi privea munţii Awau dispărând dincolo 
de orizont De la distanţă, păreau albastru-cenuşii, 
între cerul de azur şi marea care era un amestec de 
safir, cobalt şi indigo, brăzdată de spuma mai albă 
decât norii maiestuoşi, ori pescăruşii ce pluteau, în 
zbor planat, peste ape. Pânzele navelor umbreau, 
până în zare, aceste valuri, pavilioanele fluturau 
mândre pe o sută de catarge, până departe, spre 
marginea lumii. Nava la bordul căreia se afla era o 

minunăţie din lemn de tek şi bronz, cu şase catarge 
falnice şi un echipaj foarte numeros, şi-n pânzele 
ei, briza cânta, şuierând printre odgoane, purtând 
mirosul de sare şi de iod. Puterea şi demnitatea 
Oceaniei pornise în cruciadă împotriva Nordului, 
şi Terai ştia că ar fi trebuit să se bucure. 

Tânărul locotenent  Roberiti  Lokoloku, 
aparţinând şi el de serviciile de spionaj, cu care se 
împrietenise de-a lungul nesfârşitelor interogatorii, 
se apropie de el şi, oprindu-se alături, rosti timid: 

— Nu-mi pari prea fericit, căpitane 
Lohannaso. 

— Tu eşti? îi replică Terai. Ne pregătim să 
ucidem oameni. 

Chipul papuaşului se întunecă. 

— Da... aşa e. lar tu îi cunoşti pe unii dintre 
ei, nu? Dar ceea ce facem e drept. 

Terai rămase cu braţele încrucişate, cu ochii 
țintă la pământurile pe care le lăsau în urmă. 
Încuviinţă. 

— Mda... Dacă nu aş fi convins de asta, nu 
m-aş afla la bord. 

— Ăăă... Trebuie să recunosc că, de fapt, nu 
înţeleg de ce eşti aici. Vreau să spun că, după tot 
ce-ai făcut, ar fi trebuit să-ți ofere o permisie 
lunga, urmată de numirea într-un post mai aproape 
de casă. 

— Aşa au făcut. M-am oferit însă voluntar 
pentru această expediţie. Nu, am insistat să iau şi 
eu parte la ea. 

— De ce? Dacă nu sunt indiscret... 

Terai îşi desfăcu braţele, sprijinindu-se de 
balustradă. Mişcarea aceasta îi reliefa muşchii 
tatuaţi, sub tricoul subţire cu care era îmbrăcat. Îşi 
revenise aproape întru totul la forma sa fizică 
obişnuită. 

— Nici eu nu sunt sigur. Dar trebuia... trebuia 
sa trec eu însumi prin toate acestea, până la capăt. 
Să îmi îndeplinesc ultima datorie înainte de... 

Înainte de ce? Pufni. Destul cu aiurelile. Nu cred 
în destin. 

— Dar în ce crezi? îndrăzni Roberiti să 
întrebe. 

— Cred în nepoți, rise Terai. Eu m-am putut 
bucura de viaţă. Vreau ca şi ei să se poată bucura. 


„n-au mai existat dezordini în Seattle, dar 
ordinul a rămas valabil: nici un maurai, civil sau 
militar, nu va ieşi pe stradă neînsoțit. În 
Portanjels, o explozie a provocat pagube unui 
cargou al Marinei. Nu s-au Înregistrat pierderi de 
vieți omeneşti. Se presupune că sabotorii au folosit 
o plută, care a purtat bomba până în apropierea 
navei. În provincie, nu S-au mai semnalat nici un 
fel de incidente, după sălbaticul schimb de focuri 
de săptămâna trecută, de pe muntele Rainier. Cu 
toate acestea, patrulele de cercetare aeriană, 
profitând de o schimbare a vremii, au efectuat un 
raid, raportând pregătiri intense pentru acţiuni de 
gherilă de mare amploare. Serviciile de spionaj au 
confirmat că un exod de proporții a avut loc, spre 
nord, cu bărci, vehicule terestre şi aeriene. Se pare 
că amploarea acestui fenomen este mai mare decât 
estimările inițiale. Motivele care l-au determinat 
rămân necunoscute. Cauza ar putea-o constitui 
panica, deşi înaltul comandament a asigurat în 
repetate rânduri populaţia, inclusiv pe membrii 
faimosului Sălaş al Lupilor, că viaţa şi averea le 
vor fi în siguranță atâta timp cât manifestările lor 
vor fi paşnice. 

În Wellantoa, primul ministru Lonu Samito s- 
a adresat Parlamentului. În discursul său 
radiodifuzat, el a declarat că situaţia se află sub 
control şi că imperativul momentului este 
păstrarea calmului opiniei publice. A cerut să fie 
evitată isteria provocată de posibilitatea utilizării 
explozivilor nucleari, subliniind faptul că rezervele 
inamicului sunt limitate şi vor fi consacrate 

integral proiectului Orion. În această privinţă, sir 
Lonu a adăugat că neverosimilitatea acestei idei 
dovedeşte că banda Lupilor e iraţională, şi nu 
prezintă un real pericol." 

— Exact acesta e motivul pentru care întreaga 
noastră flotă a fost trimisă împotriva lor, mormăi 
Terai. 

Ofițerii adunați în camera de gardă nu îi 
acordară atenție. Ascultau ştirile la radio sau jucau 
cărți. Terai simți nevoia nestăpânită de a ieşi din 
atmosfera aceea încărcată, pentru a scăpa de vocea 
impersonală. Îşi luă pufoaica din cuier şi ieşi pe 
culoar. 

Pe punte, frigul nu era tocmai insuportabil, 
dar începuse din nou să plouă. Rafalele erau atât 
de dese, încât reduceau vizibilitatea la câteva sute 
de metri. Umezeala îi înfigea ace îngheţate în 
piele, învăluind nava, scurgându-se şiroaie de pe 
covertă. În lipsa vântului, Rongelap înainta minata 
de forţa motoarelor, cu pânzele strânse. Valurile 
erau însă mari, iar carena navei se legăna puternic, 
în ritmul lor bubuitor. 

Navele însoțitoare se vedeau ca prin ceaţă. 
Cea mai apropiată era un portavion. Silueta sa 
plată era inconfundabilă. Navele de acest tip erau 
propulsate numai de motoare. Cele două carene 
gemene erau la fel de lungi ca şi puntea navei 
amiral: o sută douăzeci şi cinci de metri. Douăzeci 
de avioane VTOL se odihneau în partea anterioară 
a punţii catamaranului, ca nişte gloanţe aşezate 
vertical. 

Ba nu... Erau doar nouăsprezece. Cel de-al 
douăzecilea tocmai cobora spre una dintre pistele 
de aterizare, lucind umed. Decolase, probabil, 
pentru a înregistra poziţia soarelui la amiază, ca o 
verificare a navigaţiei inerțiale. Sunetul înfundat al 
reactoarelor sale abia ajungea până la Terai. 

Se întrebă din nou cum puteau localnicii să 
îndure frigul Marelui Nord. Ploaia — acasă, ploaia 
era o aversă veselă, înviorată de lumini, şi lăsa în 

urmă curcubee, ca semn al binecuvântării sale. 
Aici, ploaia era o prezenţă neîntreruptă. Atunci 
când se oprea, rar, norii şi ceața puneau stăpânire 
pe lume; chiar şi-n monstruoasele nopţi de iarnă, 
cerul liber se lăsa cu greu văzut. Reuşise oare 
Nordul să-i înnebunească pe cei ce locuiau aici? Se 
implicaseră aceştia în infernalul proiect Orion nu 
din sălbatice raţiuni strategice — acesta fiind doar 
un pretext pentru ei înşişi — ci fiindcă le era foame 
de stele? 

Cu o graţie de delfin (O, Hiti, vom mai înota 
oare împreună?) avionul cobora. 

O rafală de vânt se ivi de nicăieri. Nava şi 
avionul se clătinară. Pilotul rată puntea. O aripă se 
izbi de bordaj şi se rupse. Avionul intră în vrie. Lui 
Terai 1 se păru că trecură ani, până când aeronava 
lovi apa şi se scufundă imediat. 

Sirenele începură să se vaiete. Oamenii roiră 
pe punte. Rongelap opri la rândul său motoarele, şi 
bărcile de salvare fură lansate la apă. Zadarnic. 
Armada pierduse pentru întâia oara un combatant, 
ucis de Nordul pe care venise să îl îmblânzească. 
Terai îşi zdreli pumnul, izbind în bordaj. 

În noaptea aceea, o ceață groasă năpădi 
oceanul. În ciuda radarelor, o fregată şi un tanc 
petrolier se ciocniră. Ambele nave fură scoase din 
luptă, iar mai mulţi membri din ambele echipaje 
pieriră. 


„..Într-un comunicat radiodifuzat, amiralul 
Flotei, Alano Kepaloa a dezminţit zvonurile 
privind numărul mare de pierderi. «Avem de-a 
face cu o repliere, nu cu un dezastru, a susținut 
acesta. Nu se poate spune că am fost luaţi prin 
surprindere. Speram să pătrundem cu forța în 
estuarul Cook, să debarcăm, cu puşcaşii marini, în 
oraşul Tyonek, trimițându-i apoi în interiorul 
continentului, pentru a găsi şi a lua în stăpânire 
sediul proiectului Orion. Recunoaşterile aeriene 

au detectat prezenţa unei singure nave de război în 
regiune, un cuirasat cu aburi învechit, pe care 
Uniunii i s-a permis să îl păstreze, după ultimul 
conflict. Fusese, în mod ilegal, reinarmat cu 
lansatoare de rachete şi tunuri, dar nu putea fi 
considerat ca fiind o amenințare serioasă pentru 
noi. 

Cu toate acestea, nu ne-am implicat într-un 
asalt total, trimițând la atac o singură escadră de 
nave, ceea ce s-a dovedit a fi o hotărâre 
ințeleaptă, în momentul în care bateriile de tunuri 
camuflate pe ambele maluri au început să tragă. 
Recunosc, forța atacului a fost neaşteptată. Lupii 
se  pregătiseră cu seriozitate, reuşind un 
camuflajdesăvârşit. Să nu uităm însă că au avuţia 
dispoziție un deceniu sau chiar mai mult, pentru a 
o face. Au reuşit să scufunde trei nave uşoare, 
producând pagube însemnate altora, între care şi 
un distrugător. Escadra s-a retras însă în deplină 
ordine. În scurt timp, va fi pus în aplicare un plan 
alternativy." 

Aşa se şi întâmplă. 

Ceva mai târziu, Terai şi alți câțiva ofițeri se 
aflau în jurul unei mese, la bordul lui Rongelap. 
Ascultară povestea masacrului şi începură să 
discute despre circumstanțele care aduseseră 
Marina în pragul unei asemenea catastrofe. 

Terai n-avea nevoie de dări de seamă. Nu 
fusese lăsat să participe la invazie, cunoştinţele şi 
priceperea sa fiind mult prea prețioase pentru a 
putea fi riscate. Dar, atunci când supraviețuitorii 
începuseră să se retragă, aducând cu ei răniți şi 
morții pe care fuseseră în stare să îi recupereze, 
Terai urcase într-o barcă, îndreptându-se către 
stația de primire de la țărm. Aflând ce se 
întâmplase din gura unor oameni crispați, copleșiți 
de durere, încercase să dea o mână de ajutor într- 
un cort-spital, acolo unde medicii se străduiau să 
salveze ceea ce se mai putea salva. Sângele, 
mutilările, duhoarea, strigătele şi, mai presus de 

orice, deznădejdea văzute acolo aveau să îi rămână 
în minte tot restul vieții. 

Prin fumul acru de tutun care stăpânea cabina, 
dincolo de hublouri se vedea priveliștea apelor 
strălucind în lumina lunii pline şi, în depărtare, 
înălțimile peninsulei Laska. Vântul continua să 
bată, neobosit. Nava se legăna în bătaia valurilor, 
scârțâind. Terai îşi strânse mâna în jurul vetrei 
pipei sale, căutând un dram de căldură, deşi în 
încăpere era îndeajuns de cald pentru a transpira. 

Tăcerea se lasă în încăpere. Terai îi privi pe 
rând pe cei doisprezece tovarăşi ai săi, bărbaţi şi 
femei, după care spuse: 

— Cifrele mai pot aştepta. Am luat bătaie, 
asta contează, restul sunt amănunte. Iar eu ştiu care 
a fost cauza acestei înfrângeri. 

Chipuri descumpănite îşi aţintiră privirile 
asupra sa. 

— N-ai spus asta, mai devreme, îi reproşa 
amiralul Kepaloa. 

— Nu, domnule, n-am făcut-o fiindcă n-am 
avut răgazul să mă gândesc îndeajuns la asta. Vă 
amintiţi, domnule amiral, că, din clipa în care m- 
am întors aici, am fost ocupat cu interogarea 
prizonierilor luaţi de puşcaşii noştri marini şi cu 
analizarea spuselor lor. Cei care au reuşit să pună 
mâna pe aceşti norrmeni sunt nişte eroi şi-ar trebui 
să fie recomandaţi pentru Crucea Te Kooti. 

— Fi bine? 

Terai îşi miji ochii, clipind des, deranjat de 
fumul albăstrui. Ochii îl usturau, îşi simțea capul 
greu, ca plin de nisip, iar oboseala îi măcina 
fiecare oscior. 

— Planul nostru a fost fragil de la bun 
început, spuse el. Decât să mai pierdem oameni pe 
seama artileriei, ar fi de preferat să debarcăm mai 
la sud, acolo unde nu există aşezări, şi să ne 
îndreptăm spre obiectiv pe uscat. Problema noastră 
a venit din faptul că inamicul a sesizat punctele 

slabe ale planului şi a luat măsuri, exact aşa cum 
luase şi în cazul apărării Estuarului. 

— Dar ce fel de măsuri? strigă căpitanul 
navei amiral. Lesu Haristi, ţinutul acela e pustiu, 
pentru că nu poate să permită supraviețuirea unei 
populații numeroase! Cercetările aeriene n-au 
dezvăluit nimic demn de atenţie. Şi totuşi, pușcașii 
marini au căzut într-o ambuscadă şi au fost 
înfrânți. Cum? 

Terai îşi încleşta dinţii pe ţeava pipei. 

— Trupele au fost aduse pe calea aerului, din 
treimea sudică a Uniunii, cu toate aparatele de 
zbor disponibile. lar norrmenii au o mulţime de 
aparate de zbor disponibile, aşa cum dispun şi de 
depozite de carburant, peste tot. N-a fost panică, 
aşa cum am presupus noi. A fost un exod spre 
aceste ţinuturi, prin Trecerea Interioară sau pe 
calea aerului ori pe drumurile de munte. Mii de 
oameni, tone de muniţie, trimise spre nord, pentru 
a bloca încercările noastre de invazie, atât de 
previzibile, de altfel. 

— Nu, stai puţin, interveni o femeie din 
corpul său de armată. E imposibil. Nici o naţiune 
nu putea să se organizeze pentru un exod de o 
asemenea amploare, fără ştirea noastră. Cu atât 
mai puţin, norrmenii! 

El oftă. 

— E-adevărat. Dar, vezi tu, n-a fost nevoie de 
organizare. Pur şi simplu, conspiratorii au stocat 
materialele: lansatoare de rachete portabile, arme 
automate şi aşa mai departe, inclusiv muniţie din 
plin pentru armele de mic calibru, aflate în dotarea 
fiecărei gospodării norrmene care se respectă. Îşi 
sprijini coatele de masă şi gesticulă cu pipa. Nu 
veți putea înţelege ce s-a întâmplat, dacă nu 
înțelegeţi caracterul norrmen. lar asta e greu, 
fiindcă ei sunt atât de diferiţi de noi. Voi încerca să 
vă explic. Sunt individualişti, dar acceptă să 
coopereze. Unitatea lor socială de bază, după 
familie, este sălaşul, ale cărui indicaţii tind a fi 

urmate chiar şi de către non-membri. Şi tocmai 
fiindcă este o organizaţie de voluntari, un sălaş nu 
e nevoie să fie democratic. În felul acesta, un 
număr relativ mic de persoane pot dispune de 
resurse imense, fără a trebui să dea socoteală 
nimănui pentru durate de timp nedefinite. Luaţi 
apoi în considerare spiritul acestui popor. Plik l-a 
numit faustic, indiferent ce-ar însemna asta. N-au 
avut timp să-şi organizeze miliții, aşa cum au făcut 
înaintea Războiului Energiei. Evenimentele s-au 
precipitat, şi prea puţini dintre ei ştiau despre 
Orion. Şi totuşi, reuşesc să ne înfrunte. Vestea unei 
forțe spaţiale nu i-a lăsat ca loviți de trăznet; 
dimpotrivă, pare a le fi dat energia fulgerelor. 
Doresc cu toată ființa să dea foc atomului din nou, 
îşi doresc energia lui şi puţin le pasă de 
consecinţe! Pe asta s-a bazat un om foarte viclean 
atunci când şi-a urzit planurile. Sunt convins că 
omul acela a fost Mikli Karst, geniul geniilor. În 
momentul în care criza a izbucnit, continuă Terai, 
stăpânilor salaşurilor li s-a trimis vorbă. Li se 
cerea să îşi informeze membrii, cerând voluntari 
pentru apărarea proiectului Orion. Acestor 
voluntari li se putea spune de unde să-şi ia 
muniţiile, carburantul, hrana şi tot ceea ce, vreme 
de ani de zile, fusese ascuns. Armata aceasta de 
strânsură s-a adunat laolaltă. Ofițerii de profesie au 
luat-o în primire, trimițând-o la posturi, de jur 
împrejurul peninsulei. Probabil că erau chiar mai 
puţini decât puşcaşii noştri marini. Ei aveau însă 
avantajul surprizei de partea lor. Şi-apoi, mauraii 
n-au fost niciodată pricepuţi în luptele de uscat; 
noi suntem oameni ai marii. Dar cei mai mulți 
dintre  norrmeni sunt obişnuiţi cu viaţa în 
sălbăticie, cu armele de foc şi cu maşinăriile de tot 
felul; sunt o naţiune de mecanici. Asta a ţinut loc 
unui antrenament militar adecvat. Dar chiar şi în 
lipsa lui, au reuşit să distrugă floarea corpului 
nostru de infanterie marină. 

Terai se lăsă pe spate. Pleoapele i se 
închideau de oboseală. Vorbise atât de mult, încât 
îşi epuizase şi ultimele puteri. 

— Ei bine, spuse, cu vocea-i aspră, unul 
dintre bărbaţii prezenţi. Presupun că n-avem de 
ales, trebuie să-ţi dăm crezare, oricât de fantastic 
ar părea. Tu eşti cel care dispui de informațiile 
prizonierilor şi-ai avut cele mai multe experienţe 
cu localnicii, întrebarea este: ce trebuie să facem în 
continuare? 

Kepaloa îşi roti privirile peste întreaga 
adunare şi, stăpânindu-şi durerea, spuse: 

— Deocamdată, nu putem face mare lucru. 
N-ar avea rost să capturăm Estuarul cu preţul unor 
pierderi imense, atâta timp cât nu avem trupele 
necesare cuceririi lui Orion. Mai mult chiar, o 
concentrare prea mare de nave ar fi expusă unui 
atac nuclear, şi nu putem exclude posibilitatea ca 
inamicul să posede astfel de arme. (Stăpânirea de 
sine îndelung exersată îi permitea să rostească 
aceste cuvinte pe un ton neutru.) lată de ce voi 
dispune o dispersare pe poziţii a flotei, instituind o 
blocadă. Între timp, armata noastră din sud va 
încerca să împiedice aprovizionarea rebelilor din 
acea zonă. După un timp, vom reuşi poate să îi 
înfometăm. 

— Şi dacă, între timp, reuşesc să-şi lanseze 
blestematele de nave spaţiale? întrebă un altul. 

Terai se legăna în scaun, încercând să rămână 
treaz. 

— Din cele auzite de mine, am rămas cu 
impresia că nu o vor putea face atât de repede, 
spuse el, adresându-se grupului. Nu mai devreme 
de un an sau doi. 

Kepaloa încuviinţă. 

— Mi se pare probabil. Şi-apoi, din când în 
când, când vremea ne va fi favorabilă, putem 
încerca să bombardăm zona, deşi bănuiesc că 
instalațiile proiectului sunt bine camuflate şi 
întărite. 

— Domnule, aş putea lua o echipă, cu care să 
mergem pe țărm, pentru a afla care este localizarea 
exactă, sugeră Terai. 

— Vom analiza această posibilitate, îi 
răspunse amiralul, dar mă îndoiesc că eventualele 
câştiguri ar fi îndeajuns de mari pentru a justifica 
riscurile. Nu crezi că am pierdut destul până 
acum? 

— Domnule, propuse un maior de la 
infanteria marină, dacă am avea destui oameni, am 
putea străpunge frontul. Sudul n-are nici o 
importanţă. După ce vom fi pus mâna pe Orion, 
vom putea supune din nou Sudul, aşa cum am 
făcut şi în Războiul Energiei. De ce nu ne-am 
deplasa toate forţele încoace? 

— Cred că la Wellantoa a fost luată în 
considerare şi această posibilitate, spuse amiralul. 
Dar, în cazul în care ea va fi adusă în discuţie, voi 
vota împotriva ei. Dacă evacuăm Sudul, n-am 
putea împiedica un flux enorm de oameni şi 
materiale către Laska. Nu vrem o baie de sânge în 
nici una din tabere. Aţi auzit ce-a spus căpitanul 
Lohannaso. Cu excepţia uneia sau a două lansări- 
test, Orion nu se va putea înălța decât peste un an, 
poate chiar doi. Asta înseamnă că avem destul 
timp la dispoziție. Sincer să fiu, încă de la început 
am fost de părere că în Cabinet se acordă prea 
mare atenție capriciilor opiniei publice, din 
momentul în care s-au ordonat acţiuni pe scară 
largă. Expresia „energie atomică" i-a făcut să le 
tremure genunchii. Să sperăm că, măcar acum, ni 
se va permite să procedăm raţional; nu vrem să 
tăiem beregata inamicului, ci să îl strangulam 
încetul cu încetul. Pentru întâia oara, după multă 
vreme, amiralul Kepaloa îşi îngădui un zâmbet. 
Poate că nu va trebui să aşteptăm foarte mult, 
încheie el. Din informaţiile mele, rezultă că vom 
primi, cât de curând, ajutoare. 

"Azi, cele Cinci Națiuni au dat publicităţii o 
declaraţie comună de război împotriva Uniunii de 
Nord-Vest. Trupele acestora, aflate până de 
curând în cantonamentele din apropierea Munţilor 
Stâncoşi, au luat cu asalt trecătorile care, se pare, 
erau slab apărate. În Chai Ka-Go, însuşi tien- 
dziang-ul a estimat că trupele aliate vor ocupa 
zona proiectului Orion înainte de solstițiul de 
vară.” 

O dată cu trecerea lunilor, Faylis rămânea tot 
mai adesea închisă în apartamentul ei. În ciuda 
singurătăţii, aproape că se bucura când Jovain era 
reținut de munca sa. Dacă el ar fi avut timp de 
distracții, ca orice alt căpitan în vremuri obişnuite, 
ea ar fi trebuit să fie alături de el şi să facă pe 
gazda. Începuse să-i fie groază să întâlnească 
oameni şi încerca, în măsura posibilului, să evite 
acest lucru. Servitorii ei aveau grijă de toate, iar 
naveta zilnică îi aducea mereu cărți din biblioteca 
Consvatorului. 

Şi totuşi, nimeni nu se purtase, fățiş, ostil față 
de ea. Deşi cei din personalul aerostatului, mai ales 
femeile, îi aruncau priviri înghețate, la fel de 
adevărat era şi că se bucură de tot respectul care 
avea să i se cuvină de drept îndată ce divorțul avea 
să se încheie şi avea să fie, legal, soția căpitanului. 
Membrii Gărzii Terrane îi arătau un respect sincer, 
iar ofițerii ei erau de-a dreptul cordiali. 

Ea nu ştia cum să le răspundă. Aceştia erau 
soldați, creaturi aparținând, parcă, unei alte specii. 
Cei mai mulți dintre ei n-aveau un cămin adevărat, 
iar asta îi amintea mereu de sfâşietoarea ei 
înstrăinare. Conversaţiile lor o plictiseau chiar şi 
atunci când, rareori, ele nu se limitau la politică şi 
militărie. Habar n-aveau de filosofie sau estetică, 
nici nu le păsa de aşa ceva. 

Cât despre Mattas Olvera, acesta era un 
grobian împuţit care nu era în stare să-şi ţină 
mâinile acasă. Într-un târziu, îşi luase inima în 
dinţi şi-i spusese că nu mai dorea să fie instruită în 
privinţa principiilor geeane. 

Singurul cu care se simţea mai în largul ei era 
fratele său, Lorens, dar acesta era mai tot timpul 
plecat, călătorind în lungul şi-n latul Domeniului, 
în calitate de purtător de cuvânt al lui Jovain şi 
paratrăznet în toate conflictele. Când se întorcea 
aici, era stresat până la epuizare. 

Însuşi Ostrovul Ceresc devenise straniu. La 
început, Faylis nu suportase aglomeraţia. Acum de 
când Jovain îi dispersase pe cadeți şi suspendase 
vizitele la care aveau dreptul clanurile, pe o 
perioadă nelimitată, din pricina stării de urgenţă (a 
cărei natură nu reuşea să o înţeleagă pe de-a- 
ntregul, căci cauzele ei se schimbau mereu), la 
bord nu mai rămăsese decât personalul tehnic cu 
familiile, confidenţu lui Jovain şi un efectiv de o 
sută de membri ai Gărzii Terrane, schimbaţi lunar, 
prin rotație. Vizitatorii ocazionali aflați aici cu 
diferite treburi îi erau necunoscuţi. Cei mai mulţi 
erau străini şi nu rămâneau, în general, mai mult 
de o săptamână. Simţea acum, mai mult decât 
înainte, imensitatea aerostatului şi înălțimea la care 
plutea acesta, mai ales când se plimba pe culoarele 
pustii, trezind ecouri. Mereu era nevoită să-şi 
aducă aminte că temerile pe care le simţea erau 
lipsite de sens. Sau nu? raționalitatea lor le făcea 
cu atât mai oribile. Avea adesea coşmaruri. 

Exista, pentru toate acestea, o mică 
recompensă: grădina nu era niciodată plină de 
oameni. Deseori, se putea bucura de frumuseţea ei 
fără a întâlni pe nimeni altcineva. În rest, îşi 
petrecea timpul în apartament, ascultând muzică, 
citind, pictând câte o acuarelă sau luând notițe 
pentru discursurile lui Jovain. 

Acesta era tandru şi atent, strângând-o în 
braţe şi  şoptindu-i atunci când plângea, 

dezvăluindu-şi mintea minunată în conversațiile 
lor, în faţa unui pahar de vin. Ştia însă, în egală 
măsură, să o asculte. Discuţiile acelea — despre 
artă, literatură, istorie, lingvistică, astronomie sau 
orice altceva — ar fi meritat să fie înregistrate. 
Erau, cu siguranţă, la fel de sclipitoare ca oricare 
alte discuții similare din saloanele Epocii 
Pinckard. Faptul că abia mai făceau dragoste nu o 
deranja. Sărmanul Jovain, se întorcea mereu 
extenuat, iar ea nu trebuia să se teamă că uitase să- 
şi ia pilulele în urmă cu două sau trei zile. În 
monotonia care o înconjura, mereu uita de ele. Ar 
fi fost altfel, cu siguranţă, dacă el n-ar fi fost atât 
de ocupat mai tot timpul. 

Faylis îşi dădea seama că se îndepărta de 
lume. Dar nu 1 se părea a fi o pierdere prea mare. 
Într-o bună zi, Jovain avea să-i înfrângă pe 
opozanţii săi, iar ei doi aveau să-şi poată trăi viața 
într-un loc măreț, înconjurați de prieteni cultivați. 
Între timp, ajunsese poate să bea ceva mai mult 
decât s-ar fi cuvenit. Dar băutura reuşea să-i 
alunge melancolia şi n-o împiedica să fie la curent 
cu diferite subiecte. 

lată de ce acţiunea lui Jovain o luă prin 
surprindere, ca un pocnet de bici. 


Nu o anunţase că avea să sosească mai 
devreme, astfel încât, atunci când îşi făcu apariţia, 
bucătăreasa nu terminase încă de gătit cina. Faylis 
lăsă deoparte romanul coimbran pe care îl citea. 
(Subtilitățile limbii erau fascinante, iar cartea era 
recentă, apărută în urmă cu cel mult zece ani. 
Faylis se gândea să-şi încerce puterile, încercând 
să o traducă în francey.) 

— Bună seara, iubitule, începu ea, apoi îi 
observă crisparea. Oh! Ce s-a întâmplat? 

— Vreau să beau ceva, spuse el, şi se duse la 
raftul cu băuturi, tumându-şi un aperitiv consistent. 

Deşi apartamentul căpitanului era spaţios, în 
comparaţie cu altele, pe neaşteptate, acesta păru a 
fi prea mic pentru el. Pereţii încercau parcă să îl 
strivească, iar tablourile de pe pereţi îi dădeau 
senzaţia că era prizonier. Nu aparțineau nici unuia 
din ei. Faylis nu apucase încă să le schimbe pe cele 
ale răposatului Toma Sark cu altele, noi. De fapt, 
preferase să le lase la locurile lor, învățând să 
ignore portretele de familie şi peisajele acelea 
banale. Jovain se simţea încolţit. Îşi bău repede 
paharul, umplându-şi un altul. 

— Sper că... nu s-a întâmplat nimic grav, nu-i 
aşa? şopti Faylis, cu timiditate. 

— Nu, nu, răspunse el, clătinând din cap; 
apoi izbucni în râs. Nu azi. Dar mâine vom avea de 
lucru. 

Bucătăreasa îi aruncă o privire uimită. Jovain 
o adusese cu sine de la proprietatea sa din Valdor, 
subliniindu-i calitățile: era pricepută, credincioasă 
şi nu vorbea decât eskuara. Faylis o compătimea, 
înțelegând cât de singură se simţea, probabil, aici, 
dar se şi bucura că nu era nevoită să întrețină nici 
un fel de conversaţie cu ea. Jovain zâmbi şi-i spuse 
ceva, iar chipul bucătăresei se lumină. Cât de 
fermecător e, gândi Faylis. De ce nu-l lasă în 
pace? De ce îl hărțuiesc, nevrând să înţeleagă că 
el nu vrea decât binele Domeniului şi al întregii 
planete? 

Bucătăreasa puse masa. Arome îmbietoare 
umplură încăperea. Fiindcă Jovain părea cufundat 
în gânduri, Faylis îşi reluă lectura până după 
plecarea bucătăresei. A doua zi dimineaţă, o 
cameristă avea să îşi facă apariția, înainte ca Faylis 
să se trezească, pentru a face curăţenie şi a-i 
pregăti micul dejun. 

Imediat ce se aşezară la masă, ea îl întrebă: 

— Acum poţi să-mi spui, dragul meu? 

Vinul gâlgâi din sticla pe care el o ţinea în 
mână, în cupele de cristal. 

— Trebuie s-o fac, îi răspunse. Scuză-mă, m- 
am exprimat greşit. Am fost nevoit să pregătesc 
totul în taină. Dar, în sfârşit, sunt gata. 

Un fior de teamă o străbătu. 

— Gata? Pentru ce anume? 

— Aş fi vrut să-ți spun mai devreme, oftă el. 
Dar, vezi tu, ai fost îndeajuns de nefericită, n-am 
vrut să-ți împovărez nopţile, făcându-te să te 
întrebi dacă nu cumva aveam să dau greş. Da, se 
putea întâmpla şi aşa ceva. Alternativa ar fi fost 
lipsirea mea de puteri; aş fi devenit o marionetă, 
mânuită de reacţionari. Îşi încleştă pumnul pe faţa 
de masă. Albul acesteia îi scoase în evidenţă 
lividitatea pielii şi venele umflate, albăstrii. Nu 
putem permite nimicirea Restauraţiei lui Enric, 
când lumea se află în pericol de moarte. 

— Nu, desigur, spuse ea, încercând să îi 
admire hotărârea. 

Părea un erou din vechile romane sau epopei. 
Dar voinţa şi vigoarea îi lipseau. Era un bărbat 
obosit, mai obosit cu fiecare zi, pe măsură ce 
aerogenii şi chiar oamenii de rând îl sfidau din ce 
în ce mai mult, pradă îndoielilor privind propria sa 
înţelepciune şi chiar dreptatea acţiunilor sale. 

— Mănâncă, îi spuse el. 

Faylis îşi puse mâncare în farfurie, deşi nu-i 
era poftă. Se simţea gâtuită, şi pulsul îi bubuia, 
frenetic. 

— Dă-mi voie să-ți explic, începu el, 
căpătând parcă puteri. Cu câteva săptamâni în 
urmă, o parte din personalul Ostrovului Ceresc a 
hotărât ca, în caz de război sau insurecție, membrii 
acestuia să refuze să îşi ocupe posturile şi să îşi 
facă datoria. N-au avut curajul să mă înfrunte, au 
trimis doar un purtător de cuvânt. În general, mi- 
am dat seama cine sunt cei mai mulți dintre ei. 
Probabil că nu cunosc numele fiecărui trădător şi 
nici nu pot anticipa reacția celorlalți, a celor 
deocamdată loiali, în cazul în care s-ar ajunge la 
escaladarea conflictului. Faylis fu cât pe ce să 

scape cuțitul şi furculiţa. Jovain încuviinţă. Înţelegi 
despre ce e vorba. Ei bine, am căzut de acord cu 
purtătorul de cuvânt ca nimeni, din ambele părți, 
să nu dea publicităţii aceste lucruri. Nu se ştie care 
ar putea fi reacţia opiniei publice. Între timp, îţi 
aminteşti, am ajuns la un compromis cu episcopul 
Devonului. Misionarii geeani nu au voie să facă 
prozeliţi, dar se va permite deschiderea centrelor 
geeane, pentru uzul credincioşilor. 

— Da... M-am bucurat, aflând vestea. 

—  Mi-amintesc, spuse Jovain. M-a durut 
atunci că am fost nevoit să te amăgesc cu o 
jumătate de adevăr. Îţi repet, nu pot lăsa Căpitănia 
să slăbească. Să presupunem că nord-vesticii în 
resping pe cei din trupele aliate... Norrmenii, cu 
armele lor atomice... Ce se va întâmpla atunci? Se 
servi şi el cu o porţie generoasă. Mi-am văzut 
liniştit de treabă, continuă el. Fratele tău a fost 
unul dintre cei mai valoroşi agenți ai mei. 
Espaynienii s-au arătat dornici de cooperare. La 
fel, şi mauraii. Ambasadorul lor a trimis un mesaj 
la Wellantoa, iar Federaţia mi-a trimis curând 
echipa de care aveam nevoie. În seara aceasta, o 
echipă completă de înlocuitori aşteaptă jos, în 
Tournev. Mâine, un avion va aduce aici o parte din 
ei, şi eu le voi cere celor din personalul tehnic 
actual să plece, cu acelaşi avion, iar celor de la sol, 
să-şi predea posturile şi să plece la casele lor. 

Faylis se simţi cuprinsă de ameţeală. 

— Dar... Nu poţi... Nu poți... 

Jovain rânji. 

— Ba pot. Îi am de partea mea pe gardieni. 
Nimic din construcția sau mânuirea Ostrovului 
Ceresc nu constituie un secret. Un grup de 
tehnicieni competenţi pot învăţa ce e de făcut în 
numai câteva zile. lar aceştia nu vor sluji interesele 
unor anume facțiuni din Domeniu. Ei se vor 
supune, direct, căpitanului. 

— Dar... Piesele de schimb, mâncarea, 
aeroporturile... Avem nevoie de cei de la sol. 

— Vom controla Valea Loi — dacă va fi 
nevoie, sub protecția Gărzii — iar acolo se găsesc 
destule resurse pentru a ne aproviziona. 

Nici un rebel n-ar îndrăzni să o atace. Jovain 
îşi tăie o felie de carne şi o mestecă voios. Îţi dai 
seama de ce povară am scăpat, cât de liber mă simt 
acum? 

Faylis îşi acoperi fata cu palmele. 

— Nu, nu se poate. Ostrovul Ceresc, 
împotriva propriei sale țari! 

— Nu, nu se va sfârşi aşa, încercă el să o 
liniştească, întinzând mâna peste masă pentru a-i 
mângâia fruntea. Nu plânge, iubito, Ostrovul 
Ceresc va continua să asigure aceleaşi servicii ca şi 
până în prezent: apărarea, comunicațiile, controlul 
vremii, energia... totul. Nu facem decât să-i punem 
la punct pe acei câţiva care refuză să se supună, 
restaurând drepturile dintotdeauna ale Căpităniei. 
Rănile se vor putea vindeca. Peste un an sau doi, 
Domeniul va fi mai unit şi mai fericit decât a fost 
vreodată. 

Ea îşi ridică privirea. Lacrimi îi tulburau 
vederea, simţindu-le amare, în gură. 

— Aşa am crezut şi eu, la început, sughiţă ea. 
Dar e din ce în ce mai rău. lar acum, străini, care 
să aibă în grijă Ostrovul Ceresc... De unde ştii că 
se vor putea înţelege între ei? De unde ştii că nu se 
vor întoarce împotriva ta? 

Jovain o privi în tăcere câteva clipe, înainte 
de a rosti, încet: 

— Recunosc, ne aşteaptă o tranziție dificilă. 
lar tu ai fost până acum izolată, ca o prizonieră. 
Vrei să te întorci la sol? Eventual, în casa din 
Tournev? Mi-ar fi greu fără tine, mi-ar fi dor, dar 
nu m-ai supăra... 

— Nu, niciodată! Vreau să fiu lângă tine! 

El ocoli masa, venind lângă scaunul ei, şi o 
mângâie consolator, până când furtuna plânsetelor 
trecu. Apoi ciuguliră din mâncarea care se răcise, 
fără să găsească mare lucru să-şi spună unul 

celuilalt. Când acest supliciu, al cinei, se sfârşi, 
Jovain se ridică. 

— Nu vreau cafea, spuse el. Mâine trebuie să 
mă trezesc devreme. Un coniac, puţină muzică, o 
carte, ca să mă adoarmă, apoi, la culcare. 

Faylis se ridică şi ea. 

— Mă duc să mă plimb, spuse ea. N-am să 
stau mult. 

Voia să-şi caute liniştea în pacea grădinii. 

Jovain o îmbrăţişă tandru, atingându-i buzele 
cu ale sale. Barba lui o mângâie, mătăsoasă, dar ea 
îi simți, totodată, mirosul acru, de sudoare stătută. 

Aproape că alerga pe culoare, grăbindu-se să 
scape de pustietatea şi goliciunea lor. Suprafeţele 
nedecorate şi lumina strălucitoare le accentuau 
parcă vidul. Praful şi umbrele ascundeau poate 
fantome ale trecutului, ale trecutului sigur, dar 
strălucirea nudă era parcă o prevestire a viitorului, 
a unor vremuri pline de fantome fără chipuri. Paşii 
ei stârneau ecouri pe trepte, iar ventilatoarele 
şuşoteau, răsuflare tăcută a Ostrovului Ceresc. 

Ajungând pe pasarela pe care o străbătuse de 
atâtea ori, la lăstărişul încâlcit, la mușchiul umed, 
la vegetaţie şi la aromele ei, se simţi de parcă s-ar 
fi întors acasă pentru a obţine iertarea tatălui ei. 
Ritmul paşilor, al răsuflării şi al bătăilor inimii se 
încetini. Fiorii răcoroşi o lăsară în pace. Muşchii i 
se relaxară, unul câte unul, şi ea realiză că o 
dureau, din cauza încordării la care îi supusese; dar 
chiar şi această durere i se alină curând. 

O punte, un alt culoar, un riuşor, o plimbare 
printre forme abstracte de metal, fluturi şi păsărele. 
Se îndrepta spre locul predilect de întâlnire al ei şi- 
al lui Jovain, acolo unde avea să poată privi în jos, 
spre Geea luminată de lună, pentru a-şi recăpăta 
stăpânirea de sine. 

leşi într-un mic luminiş. O fântână arteziană 
clipocea, şi rânduri de bonsai marcau cărarea către 
Stăpânul Iernii. O femeie stătea în faţa statuii, 
contemplând-o. Faylis crezu că-i recunoaşte silueta 

firavă, deşi femeia era cu spatele la ea. Talence 
Elsabet Ormun. Ruda lui lern, care se poartă cu 
mine cu o corectitudine înghețată. Nu, nu vreau să 
o întâlnesc, în noaptea asta mai puţin decât în 
oricare alta... 

Îşi aminti, deodată, ceva. Printre tufişuri, se 
găsea o baracă, având, deasupra intrării, inscripția 
„Servicii”. Nu avusese niciodată curiozitatea de a 
privi înăuntru; o văzu, la locul ei, în stânga, un 
refugiu perfect, până când Elsabet avea să plece. 
Faylis se furişă pe pământul reavăn, dând la o 
parte crengile; deschise uşa, se strecură înăuntru şi 
o închise la loc. Din nou, răsuflarea îi era 
îngreunată şi inima începu să îi bată cu putere. 

Baraca era strimtă. Lumina fluorescentă 
dădea un aer apăsător încăperii cu pereți albi, 
banali, din plastic. O scară cobora, abrupt, înspre 
cală. Din puţul ei, răzbătea căldura, umezeală şi un 
miros ciudat. Se auzea geamătul surd al unor 
maşinării. Pompe? 

Poate că la nivelul inferior avea să găsească 
un loc unde putea aştepta în condiții mai 
confortabile. De fapt, 1 se părea demn de interes să 
afle ce anume menținea această frântură a Geei pe 
linia de plutire. Faylis apucă balustrada şi cobori. 

La început, se simţi pierdută în amalgamul de 
țevi, console, instrumente şi elemente de structură. 
Un şuvoi de aer o izbea cu putere în faţă, purtând 
un miros greu, de chimicale, făcând-o să simtă 
usturime în ochi. Înaintă câţiva paşi pe interval, 
privi în sus şi observă rădăcinile. Tot tavanul era 
acoperit cu un covor de rădăcini. 

Unele erau lungi şi groase, chircite ca nişte 
mâini artritice. Sfârşeau cu firişoare subțiri, pe 
care vântul le făcea să onduleze. Acestea coborau 
jos de tot, mai-mai s-o atingă. Altele, cele mai 
multe, erau scurte, firave, de un alb cadaveric, şi 
tremurau frenetic, zvârcolindu-se asemeni unor 
viermişori. Se întorsese în coşmar, un coşmar ce se 
întindea cât vedea cu ochii. 

O voce îndepărtată, cea a raţiunii, îi striga 
zadarnic că se afla într-o banală plantație 
aeroponică. Țipetele ei o acoperiră. Cu mişcări 
lente, se întoarse şi o luă la fugă... Degetele o 
apucau de glezne, i se împleteau în păr. Încercau să 
o reţină aici, în acest mormânt, pentru totdeauna. 

„„Se năpusti în apartament. Jovain îşi lăsă 
deoparte cartea, uitând de muzică, şi se grăbi să îi 
iasă în întâmpinare. 

— Tubito, scumpa mea, ce s-a întâmplat? 

— Vreau să plec, spuse ea, cu gâtul uscat de o 
arşiță de moarte. Trebuie! Mâine. Nu mai târziu. 
Te rog, te rog, chiar mâine. 


Excursiile la suprafaţă erau mai rare, şi de 
scurtă durată. Asta nu se datora fricii de 
bombardamentele maurailor. Acestea îşi făceau 
raidurile numai când vremea era favorabilă, ceea 
ce, în această regiune, se întâmpla destul de rar, 
iarna. Ţintele lor de predilecție erau zonele care, în 
mod limpede, fuseseră umblate de om. Se 
mulţumeau să arunce în aer clădiri şi drumuri, dar 
efectele exploziilor se limitau la arii nu prea 
extinse. O singură dată, rătăcindu-se, un avion îşi 
lansă bombele, la întâmplare, în apropierea unui 
tub de lansare. Oţelul şi betonul rezistară. 
Pământul care servea drept camuflaj fu răvăşit, dar 
nu împrăştiat. 

Ceea ce îi împiedica pe oameni să iasă la 
suprafață era munca. Eygar Dreng şi propria lor 
dorință îi mânau din urmă ca pe nişte sclavi. 
Nimeni nu îşi mai lua zile libere şi, în general, în 
afara meselor luate în fugă şi a somnului pe 
apucate, oamenii nu mai aveau vreme de altceva. 

Și totuşi, o oarecare relaxare era necesară, 
mai ales pentru cei care aveau de îndeplinit 
îndatoriri care le solicitau intelectual, căci, altfel, 

creierul lor s-ar fi transformat demult în terci. Într- 
o asemenea seară, Plik îi vizită pe Iern şi Ronica. 
Nu mai cânta de-o vreme încoace la Călcâiul 
Cizmei, căci cârciuma nu prea mai avea muşterii. 

Adusese şi o sticlă de băutură. Iern i-o smulse 
din mână. 

— Uşurel, omule, ce-i cu tine? Parc-ai luat-o 
razna, îi spuse Plik, întorcându-se apoi către 
femeie: Nici tu nu-mi pari a fi un înger al ilarităţii, 
draga mea. Ce-aţi pățit? 

— Veştile, i-o trânti Iern, turnând whisky în 
pahare. Sau, mai exact, lipsa veștilor. Ştiai că, 
înaintea Judecăţii existau reţele de ştiri globale? 
Stând acasă, puteai afla ce se întâmpla în jumătate 
din lume. Noi, în schimb, avem parte doar de 
zvonuri răzlețe auzite în transmisiile radio captate 
din întâmplare, şi de capriciile poştei care, în 
ultimul timp, a devenit imprevizibilă. 

Plik ridică din umeri şi  încuviinţă, 
compătimitor. 

— Da, am auzit că haosul cuprinde toate 
regiunile Domeniului. Cred că ţi-e greu să asculți 
aşa ceva, fără să poţi mişca un deget. 

— Iar mongii s-au pornit în marş forţat 
încoace. 

— Poftim? Dar asta am aflat cu zile în urmă. 
Nu se poate să nu fi auzit ce susține Dreng. El 
spune că, date fiind dificultăţile terenului şi liniile 
de aprovizionare lungi, deci uşor de tăiat, oamenii 
noştri vor reuşi să îi reţină vreme îndelungată. 

Jern apucă trei foi de hârtie împăturite de pe 
masă, şi le puse în faţa prietenului său. 

— Citeşte asta. A sosit azi-dimineaţă, în tolba 
unui curier militar. Habar n-am cum au ajuns la el. 

Plik îşi încovoie silueta deşirată, aşezându-se 
pe unul dintre cele patru scaune cu spătar înalt 
existente în încăpere. În cameră nu se mai afla 
decât un pat dublu, o măsuţă şi dulapuri pentru 
haine. Ca oricare alt cuplu fără copii, nici 
ocupanţii acestui apartament nu aveau nevoie de 

prea mult spaţiu. Ronica reuşise să-i mai 
îmblânzească austeritatea cu o blană de ren 
aşternută pe pardoseală, câteva tablouri şi o hartă a 
Laskăi atâmate pe pereţi, o panoplie fin lucrată din 
lemn de esenţă tare şi o împletitură de bucăţi de 
țesătură, care fluturau în bătaia jetului de aer al 
ventilatorului. Bătrâna ei pisică, pe nume Pussifer, 
torcea pe cuvertura patului. 

Plik citi scrisoarea, o reciti, după care o puse 
deoparte şi întinse mâna după pahar. 

— O amintire tulburătoare, venită din partea 
unei micuţe doamne enigmatice, remarcă el. 

— Nu înţelegi? izbucni Iern. S-a alăturat 
acelei armate. Ar putea fi ucisă sau... 

Ronica rămăsese aşezată pe scaun, cu privirea 
aţintită asupra bărbatului ei. 

— "Ție chiar îţi pasă mult de ea, nu-i aşa? 
murmură ea. Ai încercat să mi-o ascunzi, dar nu te 
pricepi, crede-mă. 

— Ție nu-ţi pasă? îi replică Iern. Vreau să 
spun că... N-ai nici un motiv să fii geloasă. În 
Dulua, eu şi Vanna am devenit buni prieteni. Tu 
erai plecată atunci, iar eu aveam nevoie de un 
prieten. Asta a fost tot. 

Ronica chicoti. 

— Ar fi fost spre binele ei, dacă m-ai fi 
minţit, armăsarule, dar te cred. Ei bine, ia 
gândeşte-te. Ea nu poate fi decât în siguranţă, cel 
puţin deocamdată. Oricum, nu va sta în linia-ntâi, 
nu-i aşa? Nici aşa, armata lor nu va întâlni prea 
multe piedici. Avem prea puţine teritorii în est, şi 
chiar şi acelea vor fi, cu siguranţă, aproape pustii 
sau părăsite cu totul, de când forţele întărite s-au 
îndreptat spre vest şi încoace, spre Orion. Probabil 
că mongii nu vor întâlni adversari mai puternici 
decât furtunile şi gheaţa. 

— Într-un târziu, însă, norrmenii vor fi 
nevoiţi să le ţină piept, spuse Plik. 

— Mda..., mormăi Iern. 

— Voi credeți că nişte amatori, lipsiţi de 
echipament şi de provizii, îi vor putea ține la 
distanţă destul timp? se miră Plik. 

Ce se va întâmpla dacă mauraii îşi vor 
concentra copleşitoarele forțe încoace? Am auzit 
zvonuri cum că unele ţări, precum Beneghalul, s- 
au oferit să trimită trupe, ca să nu mai vorbim de 
potențialul militar risipit prin insulele Oceaniei şi 
nemobilizat încă... 

Jern dădu pe gât ultima jumătate din whisky- 
ul din pahar. Licoarea arzătoare îl relaxa, astfel 
încât se aşeză, îşi umplu din nou paharul şi o privi 
pe Ronica, de cealaltă parte a mesei. Ea îi zâmbi şi 
îi întinse mâna, de parcă încerca să-i spună că, 
dacă aveau să fie înfrânți, iar visul avea să le fie 
sfărâmat, ei aveau să rămână pe veci împreună, iar 
asta conta mai mult decât orice altceva. Lumina 
panourilor fluorescente îşi pierdea răceala în 
contact cu pielea ei, rătăcindu-se în umbre 
rotunjite în faldurile rochiei albastre pe care o 
purta. 

— Nimeni nu ştie, îi răspunse lern 
angleyman-ului. Echinocţiul e aliatul nostru, dar, o 
dată cu venirea verii, soarta noastră se va hotărî pe 
câmpul de bătălie. Dacă oamenii noştri de afară 
vor fi în stare să reziste un an şi dacă Orion Doi 
trece cu bine testele — deci, dacă nici o modificare 
majoră nu se dovedeşte a fi necesară — atunci s-ar 
putea să reuşim să încheiem şi construcția 
celorlalte nave şi să le lansăm la timp, dacă nu, nu. 
Acesta e motivul pentru care Dreng a accelerat 
lucrările de construcţie. N-avem decât de câştigat, 
devansându-ne propriul program. Dacă se va 
dovedi că planurile conţin erori majore, ei bine, nu 
vom apuca să le mai modificam. 

— lar asta înseamnă că totul depinde de 
următoarea misiune? 

— Da. În primul rând, ne va demonstra dacă 
sistemele de bază sunt bune; dar, având în vedere 
succesul primei misiuni, cea fără echipaj, probabil 
că sunt. În al doilea rând, şi asta e mai important, 
misiunea aceasta ne va aduce date de care am avea 
nevoie şi de care nu dispunem încă — date pe care, 
într-un proces normal de cercetare, ar trebui să le 
obținem printr-o serie de lansări succesive. De 
exemplu, cum va trebui să fie amplasate armele — 
fiindcă timpul ne forțează să renunțăm la cel de-al 
treilea zbor, care ne-ar fi dat parametrii în acest 
sens. În plus, echipajul va acoperi şi sarcinile 
normale ale celei de-a doua misiuni: câştigarea 
experienței în cădere liberă, testarea 
manevrabilităţii, comportarea în atmosferă... 

Plik ridică mâinile, cu palmele desfăcute, 
râzând. 

— Ia-o mai uşurel, prietene. Îţi răceşti gura de 
pomană înşirând detalii tehnice unui ignorant ca 
mine. 

Ronica nici măcar nu zâmbi. 

— Asta înseamnă că Iern, ca şi ceilalți piloți, 
trăieşte mai tot timpul într-un simulator, spuse ea. 
Pun pariu c-ar fi în stare să piloteze şi în somn o 

navă adevărată, chiar de pe-acum. Între timp, noi, 
inginerii, informaticienii, specialiştii în sistemele 
de menţinere a vieţii şi cine mai ştie câţi alții, 
trudim ca nişte cârtiţe, şi să ne ferească Yasu să 
greşim ceva. Ne face cu ou şi cu oţet! 

Iern reuşi să zâmbească, mândru. 

— E înspăimântător să pierzi controlul navei, 
chiar şi în condiții de simulare. Dar voi, cârtiţele, 
vă pricepeţi de minune să cârtiţi. Practic, suntem 
aproape gata. 

Plik fu surprins de spusele prietenului său. 

— Vrei să spui că nava va putea să zboare în 
curând? 

— Da, foarte curând. După cum ţi-am spus, 
nu instalăm nici un fel de echipament militar, ci 
doar aparatura experimentală care să ne dea o idee 
despre cum va trebui instalate respectivele 
echipamente la bordul navelor aflate în 
construcție. De fapt, la Doi se mai pun în aplicare 
doar ultimele idei ale cercetătorilor. Doar vremea 
ne-ar putea întârzia. Nu vorbesc acum despre vreo 
furtună, căci Orion va putea să-şi croiască drum 
împotriva oricărui vânt. Am vrea însă să fie ceaţă 
în ziua lansării, nu vrem ca mauraii să poată 
identifica locul exact al proiectului, căci asta le-ar 
putea face bombardamentul mult mai precis. 

— lar echipajul va fi format din pilot, copilot, 
un informatician, înlocuitorii acestora, plus echipa 
de cercetare, nu? Te-aştepţi să te numeri printre ei? 

Iern oftă, ca un adolescent îndrăgostit. 

— Sper să fie aşa... 

O bătaie în uşă îl întrerupse. Pentru a spori 
intimitatea, uşa era capitonată, astfel încât n-ar fi 
avut nici un rost să-l îndemne pe cel de-afară să 
intre, căci n-ar fi auzit. Ronica se ridică şi deschise 
uşa. Lumina de pe culoar şi cea din încăpere 
dezvăluiră silueta familiară a lui Wairoa. 

Acesta nu mai aşteptă nici o invitaţie, ci trecu 
pragul, după care închise uşa cu cheia în urma sa. 
Apoi rămase locului, nemişcat. Purta salopeta 

obişnuită prin locurile acestea, dar avea picioarele 
goale. Chipul său straniu, mascat parcă, era şi mai 
ciudat, deasupra hainelor boțite şi a zgărzii de la 
gât. Sub braţ purta o carte mare. 

— [a te uită! exclamă Ronica. Noroc! Ia loc şi 
serveşte-te. 

În ochii lui Plik se aprinse o lucire de mânie. 
Tovarăşii săi nu îl mai auziseră niciodată vorbind 
cu o asemenea ostilitate: 

— Ce mârşăvil pui la cale? 

— Uşurel, prietene, îl tempera Iern. Să lăsăm 
deoparte politica. Wairoa e tovarăşul nostru de 
drum. 

— E prietenul lui Mikli Karst, spuse Plik. N- 
aţi băgat de seamă? Sunt împreună ori de câte ori 
Karst îşi arată mutra în văgăunile astea. 

— EFi bine, Mikli ne-a făcut-o tuturor, nu zic 
nu... 

Plik rânji, sarcastic. 

— Asta-i e meseria, de fapt... Dar e rău, e rău 
din cap până-n picioare. Voi nu vă dați seama de 
asta? 

— Terminați, interveni Ronica. Asta e casa 
mea şi a lui Iern. Ia loc, Wairoa, şi dacă Plik va 
refuza să-mpartă cu tine sticla, nu te teme, mai 
avem încă una pusă deoparte. 

Luă un pahar curat dintr-un sertar şi-i făcu 
semn mauraiului să se aşeze la masă. Acesta nu în 
dădu imediat ascultare. 

— Trebuie să-ţi spun ceva, Iern, rosti el, pe 
un ton scăzut. Dar, dacă autoritățile află că noi 
ştim ceea ce-ţi voi spune, am putea fi ucişi. Poate 
că Ronica şi Plik ar trebui să ne lase singuri... 

Femeia îl privi uimită, după care se trase mai 
aproape de bărbatul ei, apucându-l de braţ. 

— Nu, mulţumesc. Eu rămân, spuse ea. 

Plik se scarpină în barbă. 

— Se pare că te-am judecat greşit, Wairoa, 
zise el. Sunt curios să aflu ce-ai de spus. Dar ştiu şi 

să îmi păzesc viaţa, deci voi şti să fiu discret. Lasă- 
mă, te rog, să ascult. 

Wairoa încuviinţă, înainta şi se aşeză în cel 
de-al patrulea scaun. Iern îi turnă şi lui de băut, dar 
el ignoră paharul. Ronica se relaxă, întinzându-se 
ca o pisică. Iern fu cuprins de un fior care-i 
produse sudori reci. Plik se aşeză din nou şi trase o 
duşcă zdravănă. 

— Voi fi scurt, spuse Wairoa, pe un ton egal, 
într-un angley accentuat. Da, am cultivat o relaţie 
cu Mikli Karst. Mi-a fost mai uşor decât credeam. 
E ahtiat după fapte şi spera să obțină de la mine 
date pe care le-ar fi putut folosi împotriva alor mei. 
Dar mi-a fost de folos şi singurătatea lui. E o 
trăsătură generală a solipsiştilor. Auzindu-l, Plik fu 
mirat. Tovărăşia lui mi s-a părut interesantă, 
continuă Wairoa. A adus o rază de lumină în 
monotonia captivității mele. Motivul meu principal 
a fost, însă, altul. Voiam să-l spionez. 

— Cum? exclamă lern. De ce? La ce bun? 
Oricum, n-aveai cum să transmiţi informaţiile alor 
tăi, afară. 

Wairoa îl privi în ochi. 

— În schimb, ţi le puteam oferi ţie. Tăcu un 
timp. Încă de la început, am avut bănuieli, şi-am 
ştiut, deci, ce anume să caut. Spionajul Naval al 
Maiestăţii sale a adunat indicii vreme de ani de 
zile, mai ales în ultimele misiuni din Uropa. Cred 
că Terai a încercat să-ţi spună, dar tu l-ai repezit, 
căci te alăturaseşi deja cauzei Ronicăi. 

— Terai, şopti Plik. Crezi că el a fost cel care 
i-a informat pe maurai despre Orion? 

Nu primi nici un răspuns. Întrebarea aceasta 
fusese pusă de multe ori de la primirea 
ultimatumului încoace. Wairoa continuă, 
netulburat: 

— De când am ajuns aici, convingerea mi-a 
fost confirmată, dar ştiu că ai refuza să îmi accepți 
argumentele, lern, căci pentru tine, limbajul 
trupului, subvocalizările şi o logică mai puţin 

deductivă sau inductivă decât intuitivă nu pot 
constitui dovezi. Aveam nevoie de o dovadă 
tangibilă. Trânti cartea pe masă, făcându-i pe Iern 
şi Plik să tresară, iar pe Ronica să-şi ţină 
răsuflarea. Pisica se trezi, mieună, se întinse şi sări 
pe podea, iar de-acolo, în poala stăpânei sale. 
Ronica o mângâie, absentă, iar ea începu să toarcă, 
un fond sonor ciudat pentru cuvintele lui Wairoa. 
Foarte curând, am reuşit să aflu cifrul seifului din 
biroul său. Mă pusese să îi întorc spatele, dar auzul 
meu hiperascuţit a putut distinge clinchetele 
încuietorii. Mi-am confirmat bănuielile aruncând 
la întâmplare, în câte o conversaţie cu subordonații 
săi, câte un număr şi studiindu-le cu atenţie 
expresiile. Între timp, am reuşit să obţin aprobarea 
lui Mikli pentru a împrumuta cărți din biroul său. 
Dacă tot trebuia să mă prezint în mod regulat la 
ofițerul de serviciu din anticameră, a fost ceva 
firesc ca, din vreme în vreme, să intru în biroul lui 
pentru a răsfoi câte ceva. După câteva astfel de 
vizite, nimeni nu s-a mai ostenit să mă 
supravegheze. Oricum, Mikli nu-şi uită 
documentele importante la iveală, şi nimeni nu se 
putea gândi că eu aş fi putut fi dornic să spionez 
ori să sabotez, prizonier fiind. Mikli se bucura că îi 
studiam colecția de cărți. Am avut grijă să aduc în 
discuție conversații la pasajele mai interesante, iar 
el le găsea amuzante. 

— Şi într-un târziu, ai jefuit seiful, în vreme 
ce ofițerul se dusese la toaletă sau cine ştie unde, 
spuse Ronica. Spune, ce-ai găsit? 

Capul tărcat al lui Wairoa se mişcă de la 
dreapta la stânga a negație. 

— Altfel am procedat. În locurile acestea bine 
păzite, nimeni nu se sinchiseşte de pază, căci toți 
sunt convinşi că ea e mult prea sigură pentru a fi 
înşelată. Am intrat în repetate rânduri în seif, 
pentru scurtă vreme, observând, până când am 
găsit ceea ce căutam. În noaptea asta, am luat 
documentele respective cu mine. Arătă din cap 

spre cartea de pe masă. Ceilalţi îi citiră titlul: 
Durerea: concepte şi tehnici din întreaga lume. 
Aceasta e coperta mea. 

lern fu gata să întindă mâna pentru a lua 
volumul. 

— Şi ce-ai găsit? Spune-ne odată, pentru 
numele lui Zhesu! 

— Corespondenţă, memorii, extrase din 
rapoarte... Dovezi, spuse Wairoa, şi cuvintele lui 
răsunară ca tot atâtea lovituri de ciocan. Nu 
yuanezii l-au sprijinit pe Jovain în lovitura sa de 
stat. E drept, au fost implicați şi câțiva ofiţeri 
yuanezi. Ei au constituit calea de transmitere 
pentru informaţii şi material. În cazul capturării 
noastre de către krasnayeni, ei au fost cei care au 
aranjat ca noi să fim dați pe mâna agenţilor nord- 
vestici. Dar, mai presus de ei, inamicul tău secret, 
Iern, a fost Sălaşul Lupilor. Da, constructorii lui 
Orion! 

Sângele năvăli în obrajii Ronicăi. 

— Nu! Ai înnebunit! strigă ea. La ce ne-ar fi 
servit un regim geean, când comerţul nostru cu 
Domeniul de-abia începuse să prindă contur? Nu! 

Wairoa îşi păstră calmul. 

— Mikli mi-a servit acelaşi argument. L-am 
lăsat să creadă că mă convinsese. Dar faptele 
demonstrează cu totul altceva. Conspiratorii 
yuanezi n-au fost decât un sprijin. Habar n-aveau, 
desigur, de Orion, dar un complot urzit de mai 
multe sălaşuri din Uniunea de Nord-Vest, pentru 
eliberarea de sub jugul maurailor, li s-a părut 
firesc. Din punctul lor de vedere, erau încântați să 
ajute la promovarea gecanismului în Uropa, 
câştigându-i drept aliați pe norrmeni, pentru un 
eventual conflict cu cei din ținuturile mong rivale. 
Totodată, beneficiau şi de unele profituri 
personale. Da, Mikli i-a prins de minune în pânza 
sa de păianjen, ţesută cu migală. lar ei au devenit 
foarte vulnerabili la şantajul lui. Unii dintre ei erau 
încă de la început agenţi norrmeni, infiltrați pentru 

a trece drept mongi, şi care îşi croiseră drum până 
în poziţiile cheie. Complotul împotriva Ostrovului 
Ceresc şi-a avut rădăcinile chiar aici. 

— Dar de ce, de ce? izbucni Iern. 

— Ar fi fost în folosul întregii Uniuni 
întreruperea unor relaţii apropiate între Domeniu şi 
Federație, explică Wairoa. Ce rost ar fi avut ca 
norrmenii să ofere pe tavă maurailor o piaţă de 
desfacere, un cap de pod în Uropa şi un potenţial 
pentru schimburi tehnologice? Era de preferat ca 
toate acestea să le revină lor, nord-vesticilor, 
garantându-li-se astfel şi un acces neîngrădit şi 
discret spre Uropa estică, unde se găsesc o 
sumedenie de materiale fisionabile. În plus, 
crearea de tulburări în Domeniu ar fi distras atenţia 
maurailor, în timp ce proiectul Orion s-ar fi 
apropiat de sfârşit. 

— Dar credinţele geeanilor sunt total opuse 
întregii noastre f-f-filosofii, îngăimă Ronica, cu 
ochii plini de lacrimi. O asemenea alianţă n-ar 
putea să dureze. 

— Interesele lui Mikli şi ale acoliţilor săi nu 
vizau decât termene scurte. Oricum, după ce Orion 
ar fi răsărit, n-ar mai fi contat cine în ce ţară 
domnea. 

Wairoa deschise cartea, scoțând dintre 
paginile ei un teanc de hârtii. 

— Consecvenţa în urmărirea unui scop n-are 
nici o legătură cu politica, aşa cum nici loialitatea 
sau moralitatea nu au. Jovain a fost probabil 
îngrozit de implicațiile proiectului vostru şi e gata 
să-i sprijine pe ai mei, împotriva voastră. Federația 
va accepta orice sprijin, de oriunde ar veni el, în 
acest război. La o adică, s-ar bucura să ştie că nişte 
prieteni se află la comanda Ostrovului Ceresc. 
Cred că ai dreptul să ştii cine-ţi sunt adevărații 
duşmani, Iern. 

— Vreau să văd astea! spuse Omul 
Clanurilor, repezindu-se spre documente. 

Grăbindu-se să le studieze, privind peste 
umărul lui Iern, Ronica îşi răsturnă scaunul, iar 
pisica se îndepărtă, indignată. 

Plik se aplecă spre Wairoa. 

— De ce-ai făcut toate astea? şopti el. Ce-ai 
sperat că vei rezolva? 

— Nimic, poate, recunoscu mauraiul. Dar 
trebuia să încerc. 

— ŞI totuşi, ai reuşit să faci destule; ţi-ai jucat 
rolul. În vreme ce-și ducea paharul la gură, mâna 
lui Plik tremura, dar nu din pricina alcoolului. Ai 
deschis porțile infernului prin care Iern va trebui să 
treacă. 

— Va trebui? se miră Wairoa. 

Plik nu-i răspunse. În vreme ce Wairoa sorbea 
liniştit din pahar, îi observă pe ceilalți doi, care 
citeau, cuprinşi de febră. 

Într-un târziu, Iern lăsă deoparte hârtiile, 
înălţă privirea şi spuse, cu un glas răguşit: 

— Se pare că ai dreptate. Ce ne rămâne de 
făcut în continuare? 

Wairoa îşi strinse dovezile, le ascunse între 
copertele cărții şi se ridică în picioare. 

— În ceea ce mă priveşte, va trebui să mă 
prezint la raport, la câinele meu de pază. Voi 
profita de acest prilej pentru a duce aceste 
documente în locul de unde le-am luat, pretextând 
c-aş vrea să împrumut încă o carte. Ştiţi unde mă 
puteți găsi, dacă vreţi să stăm de vorbă. Noapte 
bună. 

leşi. Iern se răsuci în scaun, către Ronica. Ea 
se aplecă, primindu-i fruntea între sâni. 

— Ah, iubito, iubito... mormăi el. 

Ea îi ciufuli părul. 

— E rău, iubitule, şi mi-e ruşine, îi spuse ea. 
Astfel de lucruri se mai întâmplă. Dar le vom 
îndrepta, ţi-o jur. Ai încredere în mine. Mai presus 
de toate însă sunt stelele, zborul tău dincolo de 
bolta cerului, o cale de scăpare pentru copiii noştri 
şi copiii lor, pentru totdeauna... 

Plik plecă, la rândul său, fără să mai scoată 
vreun cuvânt Nu luă cu sine sticla. Ei aveau acum 
mai mare nevoie de consolarea ei. 


XXII 


În zori, lern se duse la cel mai apropiat 
telefon, îşi sună şeful de echipă şi îl anunţă că el şi 
Ronica se îmbolnăviseră. De fapt, nici măcar nu 
era o minciună. După noaptea pe care o 
petrecuseră, n-ar fi reuşit să facă faţă unei zile de 
lucru. 

Se îmbrăcară cu haine groase şi porniră spre 
suprafaţă. 

— Se pare că vremea asta senină are să mai 
dureze! îi avertiză paznicul de la ieşire. Kanakas s- 
ar putea să ne atace din nou. 

— Auzisem că au lăsat-o mai moale în ultima 
vreme, spuse Ronica. Nu merită să-şi irosească 
bombele, aruncându-le în pustiu. 

— Aşa e, dar cu ticăloşiu ăştia nu se ştie 
niciodată. Dacă trece pe-aici vreun avion de 
cercetare, pilotul s-ar putea amuza vânând un 
cuplu de norrmeni. 

— Nu, îl repezi Iern. Ei nu sunt monştri. 

Vehemenţa spuselor sale îl lăsă pe paznic cu 
gura căscată. 

În afara camuflajului, uşa mai era ascunsă şi 
de un pâlc de molizi. Razele soarelui, ițindu-se 
printre norii înalți ca nişte turnuri, luminau 
trunchiurile aspre şi coroanele de un verde-cenuşiu 
ale copacilor. La umbra lor, aerul era rece, dar 
păstra un miros dulce, de răşină. Dincolo de crâng, 
priveliştea îmbrăţişa piscurile vecine şi văile 
adânci, cu versanţi abrupți. Ici-colo, petice de 
zăpadă murdară, veche, pătau solul, contrastând cu 
negrul pământului. O turmă de oi trecea la o 
oarecare distanţă, condusă de un berbec splendid, 

ale cărui coarne alcătuiau parcă o coroană. Bătea 
un vânticel răcoros. 

Aici, cei doi sperau să-şi poată regăsi pacea. 

Iern porni în sus, pe panta lină. Înainte de a-l 
urma, Ronica îşi fixă în minte câteva repere. În 
acest ținut, vremea nu era chiar atât de aspră, 
mulţumită  Curentului Kamchatka, dar era 
înşelătoare; zăpada, ploaia sau o ceaţă deasă 
puteau oricând să pună stăpânire pe orizont, fără 
nici un avertisment prealabil. 

Înaintară o vreme în tăcere, până când ea 
întrebă: 

— Vrei să stăm de vorbă acum? 

Noaptea nedormită îi înăsprise glasul lui Iern. 

— N-am tot vorbit până în zori? 

Ea clătină din cap, sub gluga pufoaicei. 

— De fapt, nu prea am făcut-o. Am tot bătut 
apa-n piuă despre subiecte evidente. lar tu mi-ai 
spus o mulțime despre Ostrovul Ceresc, despre 
Domeniu şi despre viaţa ta, încercând să-mi explici 
ce-au însemnat toate acestea pentru tine. De fapt, 
cred că încercai să-ţi explici ţie însuţi. 

— Am spus că voi continua de partea lui 
Orion. 

— Păi, nu prea ai de ales, nu-i aşa? Dar aş 
vrea să mergi mai departe de bunăvoie. Dacă pleci, 
nu vei schimba nimic, căci nava e gata de plecare. 
Şi nimeni nu te va lăsa să pleci. I-ai face doar să se 
întrebe ce te-a apucat, iar asta i-ar putea conduce la 
Wairoa. Am căzut amândoi de acord că biata sa 
încercare de sabotaj nu merita pedeapsa pe care i- 
ar da-o, fără îndoială, Mikli. 

— Mildi! pufni lern. 

— Vezi, tocmai de asta încercam să te 
eliberez, iubitule, spuse Ronica. Nu e bine să te 
simți prizonier. Asta ți-ar otrăvi viața... Şi-ar otrăvi 
şi relația dintre noi. 

— ÎI voi ucide pe Mikli Karst. 

Ronica zâmbi strimb. 

— În principiu, e o idee excelentă. În practică 
însă, n-ar fi o treabă prea isteaţă. N-ai reuşi să fugi 
şi ai fi condamnat la moarte, căci, la naiba, el e, 
într-adevăr, nepreţuit. Din câte ştiu, bateriile de 
coastă, care i-au oprit pe maurai în estuarul Cook, 
şi depozitele de provizii şi muniţie pentru trupele 
de voluntari veniţi din sud, care ne-au salvat pielea 
în peninsulă, toate acestea au fost ideile lui, şi tot 
el a fost cel ce-a vegheat la punerea lor în aplicare. 
N-am fi putut păstra atâta timp secretul, fără el şi 
fără neobositul său dans pe sârmă. Şi nu mă 
îndoiesc că mai are câţiva aşi în mânecă... 

— Ceea ce a făcut el împotriva ţării melc... 

— Ţi-am mai spus, n-are nici o scuză. Scopul 
nu justifică mijloacele. Mikli este un sadic şi s-a 
simţit irezistibil atras de perspectiva de-a se juca 
de-a Satana, la o scară continentală; de-aceea, a 
convins conducerea Sălaşului Lupilor că o astfel 
de întreprindere s-ar fi putut dovedi profitabilă. 
Presupun că, din punct de vedere strategic, aşa şi 
era. A mituit o mulțime de ofiţeri yuanezi de rang 
înalt, care, la ora asta, presupun că fac pe dracu-n 
patru pentru a pune bețe în roate atacului mongilor. 
Dar, sunt de acord cu tine, Domeniul nu merita să 
devină un ţap ispăşitor. Domeniul nu ne-a făcut 
NICI un rău, şi, oricum, recunoştinţa lui Jovain s-a 
evaporat peste noapte, nu-i aşa? 

Pietrişul le scârțâia sub tălpi. Un corb fâlfâi 
din aripi pe deasupra lor, cârâind sinistru şi 
surprinzător de sonor. Negreala lui ascunzând 
pentru o clipă razele soarelui. 

— Ştii ceva, iubitule? rosti Ronica. Îmi dau 
seama că nu e un argument logic. Dar, dacă tu ai fi 
devenit căpitanul Ostrovului Ceresc, aşa cum erai 
îndreptăţit, noi nu ne-am fi întâlnit niciodată. Aşa 
că, deşi ştiu că sunt egoistă, mă bucur. 

El se opri, iar ea îl imită. Se priviră îndelung. 
Apoi el o strânse la piept şi îşi lipi obrazul de al ei, 
mai rece. 

— Şi eu mă bucur, iubito. Și eu... 


562 


Ea se retrase cu un pas, apucându-i mâinile 
într-ale sale, şi spuse: 

— Dacă, mai târziu, te vei putea răzbuna pe 
Mikli, cu atât mai bine. Dar el nu merită atâta 
atenţie din partea ta. Scopul nostru va trebui să fie 
să redăm Domeniului un guvern legitim, care să 
restaureze ordinea şi dreptatea şi să readucă 
speranţa. Asta se poate face. Aşa va fi, Iern. Toate 
veştile ce ne vin de-acolo spun că regimul lui 
Jovain se clatină. S-ar putea să se prăbuşească de 
la sine. Iar de nu... După ce Orion va fi răsărit, un 
cuvânt din înalturi va fi de-ajuns. lar cuvântul 
acela ar putea fi rostit de tine, care ne-ai ajutat în 
zilele grele. N-om fi noi, norrmenii, nişte îngeri, 
dar ştim să ne plătim datoriile. 

— Da... Da... Am vorbit despre toate astea şi 
noaptea trecută... 

— Dar merită să mai vorbim şi azi, când ne-a 
trecut ameţeala provocată de băutură. Și m-am mai 
gândit la ceva. Dar, te avertizez, s-ar putea să fie 
un şoc. 

Iern zâmbi fugar. 

— Şocurile tale sunt, în general, foarte 
puternice. Spune, sunt pregătit. 

Ea redeveni serioasă. Îl privi ţintă şi spuse, cu 
voce scăzută: 

— Vorbind de viitorul Căpitan al Ostrovului 
Ceresc... Până acum, am considerat firesc că tu vei 
fi acela. Dar, oare, chiar îți mai doreşti asta? 

— Poftim? 

— Gândeşte-te. Azi-noapte ai spus o mulțime 
de lucruri. Mi-ai spus şi că, dintotdeauna, ţi-ai 
dorit să călătoreşti în jurul lumii, iar dacă ai deveni 
căpitan, ai fi nevoit să rămâi într-un singur loc. 
Dar aceasta ţi-era datoria, şi priveai această soartă 
ca pe o provocare. Cu toate acestea... N-ai prefera 
oare să fii cel ce va deschide calea spre stele? El 
rămase cu gura căscată de uimire. Domeniul e plin 
de alți membri ai clanului Talence care ar putea 
deveni buni căpitani, continuă ea. Îti vei fi făcut 

datoria, atunci când unul dintre ei se va afla la 
comanda Ostrovului Ceresc. În schimb, ducem 
lipsă de piloţi geniali. Iar Orion nu a fost construit 
doar spre folosul Uniunii de Nord-Vest. E ultima 
şansă a întregii omeniri de a ajunge în spaţiu. 

El tăcu un minut sau două, înainte de-a spune, 
cu răsuflarea tăiată: 

— Ai avut dreptate. Ceea ce mi-ai spus m-a 
zgâlțâit. 

Ea îl sărută. 

El îşi strânse pleoapele şi oftă. 

— Mi-ai citit gândurile. Dar, vezi tu, eu am 
mai multă experiență în ițele politicii decât ai tu, 
oricât ai fi stat în preajma lui Karst. Nu pot fi atât 
de idealist ca şi tine în privința acestui proiect. 

— După toate prin câte-ai trecut, nici nu mă 
aşteptam să fu, îi replică ea aproape în şoaptă. Nici 
nu cred că noi, oamenii, suntem mai mult decât 
nişte maimuțe evoluate. Sunt convinsă că ne vom 
face de cap şi în spaţiu, aşa cum am făcut-o şi pe 
Pământ. Dar important e că vom fi acolo chiar şi 
după ce Soarele va muri. Vom învăţa, vom face, 
vom îndrăzni... 

Iern izbucni într-un râs zgomotos. 

— Ce cuvinte mai folosim! 

Tăcură din nou, şi se auzi, o vreme, doar 
răsuflarea răcoroasă a vântului. 

— Prea bine, iubita mea Ronica, spuse el într- 
un târziu. Voi fi de partea lui Orion... din toată 
inima. Ar fi îngrozitor să pierdem; nu războiul, ci 
proiectul Orion în sine. O spun, căci cred că locul 
nostru e acolo şi fiindcă — ai dreptate — mi-o doresc 
aşa cum te doresc pe tine, şi ştiu că şi tu doreşti 
asta din toată inima. Ea se lipi din nou de pieptul 
lui. Dar am înghițit destule, până acum, o avertiză 
el. Nu voi mai fi părtaş la nici o monstruozitate. 

— Nici eu, spuse ea, cu ochii înecaţi, nu se 
ştie de ce, în lacrimi. 

După mobilizarea care durase zile întregi şi 
după cele două zile şi nopți de zgâlţâieli 
îngrozitoare, petrecute în trenul destinat 
transportului de trupe, era de-a dreptul minunat să 
iasă din nou la aer. Kal-Gar, capăt de linie şi 
aşezare de frontieră în Chukri-ul de sud-vest, nu 
era, cu toate acestea, o oază de frumuseţe, iar 
ruinele rămase aici din Vremea Morţii se 
deosebeau radical de cele măreţe din Chai Ka-Go, 
dând oraşului un aer melancolic. Vântul bătea 
aspru peste câmpiile albe, purtând fulgi de zăpadă 
îngheţată, iar norii plumburii păreau că alcătuiesc 
tavanul unei cripte. Şi totuşi, Vanna Uangovna se 
simţea de parcă ar fi fost eliberată. 

În parte, chiar aşa şi era. Când fuseseră în est 
ŞI, mai târziu, în tren, avuseseră mereu nevoie de 
ea. Ei, soldații tineri şi înspăimântați fuseseră 
smulşi din căldura casei părinteşti şi aruncaţi în 
viitoarea unui război pe care nu-l puteau înţelege. 
Adunați într-o tabără ciudată, se strângeau laolaltă 
în penumbra puturoasă a vagoanelor de marfă, 
şuşotind, palizi. În calitate de ucheny şi 
prorochina, ea se amesteca printre ei, vorbind câte 
unuia sau tuturor deodată, dând tonul unor cântece 
şi îndemnându-i la meditație, amintindu-le mereu 
că luptau pentru Geea. Frica îşi rânjea colții, 
retrăgându-se pentru a pândi din colțurile 
cufundate în beznă. Dar ea nu putea să le redea 
liniştea, decât pierzându-şi-o pe a sa. 

La sosirea în Kal-Gar, când caii şi oameni 
coborâră din vagoane, zvonul vocilor lor se 
amplifică. Erau mai plini de viaţă decât fuseseră la 
îmbarcare. Vreme de două zile, trupele fură lăsate 
în voia lor, cu rândul, pentru a colinda cârciumile, 
sălile de jocuri şi tractirele de care acest oraş de 
frontieră era plin; Vanna îşi petrecu aceste zile 
plimbându-se de una singură prin prerie, respirând, 
în sfârşit, aer proaspăt, sau în cabina ei, dormind. 

Intre timp, Orluk Zanovici şi tovarăşii săi din 
comandament pregăteau planurile de plecare la 
atac. 

Grosul trupelor din vest ale  cohortei 
Bizonului venise spre nord, străbătând Bolshareka, 
pentru a se pune sub comanda sa. Unităţi din toate 
cele Cinci Națiuni făcuseră la fel, adunându-se la 
ordinele unui mare noyon yuanez. Cei sosiți erau, 
în principal, cadrele de elită şi detaşamentele lor, 
cei ce puteau fi mobilizați rapid şi eficient. 
Misiunea lor era de a invada Uniunea de Nord- 
Vest, prin trecătorile Munţilor Stâncoşi. Aveau să 
ocupe poziţii, blocând ambele maluri ale râului 
Fraser, interzicând inamicului deplasarea spre sud 
şi spre nord. Între timp, regimentele rămase aveau 
să-şi strângă forţele, urmând a li se alătura. Apoi, 
soldaţii aveau să urmeze drumul strămoşilor lor, 
înapoi, către platoul Yukon, înainte de a o lua din 
nou spre sud, pentru a înconjura şi cuceri sediul 
proiectului Orion. 

Puţini dintre ei ştiau care era adevăratul 
obiectiv. Anunţul maurailor nu ajunsese până în 
satele de păstori, şi chiar dintre cei de la oraş erau 
mulți care n-aveau idee ce însemna o navă 
spațială. Impresia generală era că norrmenii 
încercau din nou să pună la cale aceeaşi mârşăvie 
ca şi în urmă cu o generaţie, iar, de data aceasta, 
mauraii le solicitaseră ajutorul în noul Război al 
Energiei. După ce lupta avea să fie câştigată, îşi 
spuneau soldaţii, întreaga ţară posedată de diavol 
avea să fie ocupată şi domesticită. 

În sfârşit, armata mongilor se desparti în şase 
coloane, şerpuind spre vest. 

Vanna nu mai văzuse niciodată munţii. 
Descrierile şi imaginile nu reuşiseră să redea nici 
măcar o fărâmă din frumuseţea lor măreaţă. 

În cea de-a patra zi, călărea alături de Orluk şi 
statul major al acestuia. Ar fi preferat să fie 
singură. Înconjurată de oameni şi de obiectele 
acestora, nu reuşea să regăsească, cu adevărat, 

Unicitatea din splendoarea dătătoare de fiori care îi 
împresura, aşa cum reuşise în primele zile ale 
marșului. Dar, cu o zi în urmă, avuseseră loc 
ciocniri între patrulele din avangardă şi norrmenii 
coborâţi de la munte. În acea zi, aviația de 
cercetare  raportase activități ale inamicului, 
pornind de la o baza situata într-un fort aflat la 
vreo douăzeci de kilometri distanţă. 

Orluk ascultă ultimul buletin de ştiri, după 
care îşi reintroduse miniradioul în săculeţul de la 
cingătoare şi dădu din cap, satisfăcut. 

— Vom avea parte de puţină mişcare, înainte 
de sfârşitul zilei de azi, spuse el. Duşmanii şi-au 
desfăşurat artileria, inclusiv o pereche de 
lansatoare de rachete şi au început să-şi sape 
tranşee. 

— Oh, nu, şopti Vanna. 

Un ofiţer izbucni în râs. 

— Doar nu vă aşteptaţi să ne aştepte plăntând 
trandafiri? 

— Maiorule, nu se cuvine să te adresezi 
onoratei doamne în acest fel, îl apostrofă, sever, 
Orluk. 

Omul înţepeni în şa. 

— Iertaţi-mă, domnule. 

— Fi va trebui să-i ceri scuze, nu mie. A făcut 
mai mult pentru a ţine trupele laolaltă decât oricare 
dintre voi. 

— Onorată doamnă, iertaţi-mi necuviinţa. N- 
am gândit înainte de-a vorbi. 

— Nu, te rog, îi răspunse Vanna. N-are nici o 
importanţă. Eu... Eu n-ar fi trebuit să vorbesc aşa. 
Trebuie să mergem mai departe. 

Orluk interveni, precaut: 

— De fapt, onorată doamnă, nu cred că va fi 
o luptă chiar atât de aprigă. Par a nu fi decât 
obişnuitele miliții norrmene, insuficient pregătite, 
numărând abia cât un batalion. Mă aştept să ne 
provoace lansându-şi obuzele de cum vom ajunge 
în bătaia lor. Dar ăsta-i un joc care se joacă în doi, 

şi dacă vor deveni prea obraznici, nimic nu ne 
împiedică să chemăm câteva bombardiere. Iar 
după aceea, va trebui să ne hotărâm dacă merită 
sau nu să dărâmăm fortul. 

— Domnule, pot îndrăzni să vă sugerez că n- 
are rost să ne pierdem timpul cu asta? spuse un alt 
ofițer. Până acum am fost norocoşi. O furtună de 
zăpadă ne-ar întârzia mai mult decât o eventuală 
regrupare a unor inamici răzleți în urma noastră. 

Da, avuseseră, într-adevăr, noroc până acum, 
gândi Vanna. Vremea fusese senină, în ciuda 
gerului muşcător. Nu avuseseră nevoie de pluguri 
de deszăpezire, căci norrmenii înşişi curăţaseră 
drumurile, retrăgându-se. Pe de altă parte, nu 
credea că dragii ei ostaşi, deşi erau de la câmpie, 
aveau să aibă prea multe intemperii de înfruntat 
aici, în ţinuturile înalte, căci mai rămăseseră doar 
câteva zile până la echinocțiul de primăvară, până 
la începutul primăverii... 

— Da, probabil că ai dreptate, răspunse 
Orluk, după care izbucni în râs. Cât de mult a 
trecut de când am luptat pentru ultima oară în 
munți! Și cât mă bucur că m-am întors! 

Cât de bine îl înțeleg... acum, îi trecu Vannei 
prin minte, privindu-l cu afecţiune. 

Aproape că reuşea, în sfârşit, să ignore 
coloana care înainta, pe roțile ce gemeau, între 
pereţii defileului, spre cer. Sau le putea privi ca pe 
o altă inflorescenţă a Forţei Vieţii, de o altă natură. 
Pielea şeii scârţâia sub greutatea ei, muşchii 
armăsarului se încordau între coapse, mirosul 
sudorii lui îndulcea răcoarea aerului. Frâul ţinut în 
mână şi atingerea aspră a greabănului calului îi 
păreau o confirmare a propriei trăiri în această 
lume. În jurul ei, căştile se legănau deasupra 
uniformelor, ca şi puştile pe umerii infanteriştilor. 
Lăncile călăreților despicau vântul, iar stindardele 
alcătuiau un mozaic de culori. (Steagurile acestea, 
pe care erau înscrise onorurile cohortei... Unul 
dintre ele purta şi numele ei.) Tunurile şi căruțele 

se hurducăiau, trase de catâri. Singurul vehicul 
blindat strălucea ca o nestemată, şi zgomotul pe 
care-l stârnea, înaintând, se reverbera pe deasupra 
diviziei, precum cel al valurilor spărgându-se de 
țărmul oceanului. 

La dreapta, un râu clipocea vesel. Apele sale 
verzi-cenuşii ţâşneau strălucitoare dintre stânci, 
stârnind vârtejuri şi volburi. Dincolo de el, se 
înălțau munţii, incredibil de abrupți în măreţia lor. 
Pereţi netezi, poteci înguste şi  grohotişuri 
dominau, albăstrii, albul imaculat al petelor de 
zăpadă, ce străluceau ca diamantele acolo unde 
soarele le atingea. Culmile nu se vedeau, din locul 
în care se afla, dar, în urmă şi drept înainte, 
coroanele de omăt sclipeau splendide, prea 
frumoase pentru a părea arogante. Soarele se 
ridicase îndeajuns de sus, la amiază, pentru a 
scălda în lumină întreaga vale. Un vultur plutea, în 
zbor planat, pe deasupra. 

Iern mi-a vorbit de Alpii Yevropeei. 

De ce e atât de rău să vrei să te înalţi tot mai 
sus? Însuşi Karakan Afremovek îi cita pe călătorii 
spațiali de demult, care spuneau că, din cosmos, 
văzuseră planeta ca pe o fiinţă vie, infinit mai 
prețioasă, unica noastră casă. 

Ecoul aduse răsunetul unor explozii înfundate 
din depărtări. 

— Ne bombardează avangarda, spuse Orluk, 
pe un ton egal, de parcă ar fi comentat un negoţ cu 
vite. Compania respectivă va trebui să se retragă, 
atrăgându-i în cursă, în vreme ce noi vom înainta. 
Sunaţi trompetele. 

Semnalul fu transmis în urmă. Goarnele 
începură să răsune sălbatic, căpătând imediat 
răspunsul ecoului. Un muget surd păru a străbate 
rindurile ostaşilor, acoperind aproape cu totul 
strigătele sergenţilor. 

— De-acum, orice s-ar întâmpla, onorată 
doamnă, veţi rămâne lângă locotenentul Bayan, îi 
spuse Orluk Vannei, apoi se întoarse către tânărul 

ofițer: Locotenente, nu uita nici o clipă că eşti 
răspunzător de siguranţa prorochinei. Să nu uiţi 
nici o clipă că ea e mai prețioasă pentru noi decât 
oricare corp de armată. 

— Vai, nu, protestă Vanna. Vă rog... 

Un ghimpe dureros îi străpunse inima. 

Noi? Care ne e felul? Vrem să distrugem 
acele nave spaţiale. Da, e drept, nu-i putem lăsa 
pe nemiloşii norrmeni să pună stăpânire pe 
întreaga lume. Dar n-am putea oare, mai târziu, 
noi înşine... âmpreună cu tine, lern, care vii din 
Ostrovul Ceresc...? 

— Priviţi într-acolo! se auzi un strigăt. 

Vanna ridică privirea spre cer şi zări ceva 
zburând. Strălucea, argintiu, pe fondul de azur, un 
obiect prelung, cu vârful ascuţit, de o frumuseţe 
sfâşietoare. 

Orluk îşi duse mâna la ochi, cercetând acel 
obiect. 

— E o rachetă de-a lor, spuse. Ştim că n-au 
prea multe şi văd că nu se prea pricep să ochească. 
Bănuiesc că nu vom avea nici un fel de pierderi. 

O rachetă, gândi Vanna. Cum ar fi arătat 
oare Orion, înălțându-se? 

Cerul explodă. 


Se târî, revenindu-și în fire, şi se ridică în 
picioare. Era goală. Explozia o despuiase de 
veşminte, izbind-o de şosea. Asfaltul topit îi arsese 
toată carnea de pe braţul stâng şi se lipise de oasele 
sfărâmate. 

Mai întâi, trebuia să lase deoparte durerea 
agonică. Părea că în lume nu mai exista decât 
agonia şi că focul acela avea să o ardă veşnic. Din 
străfunduri infinite, reuşi să înalțe o mandală. 

Avea forma Pământului, era mică, albastră şi 
rece, între stele. Mantra care răsuna împrejuru-i 
suna cam aşa: Viaţă, dans, veşnică iubire. Viaţă, 
dans, veşnică iubire... 

Întorcându-se la realitate, văzu fumul ce se 
înălța din formele chircite împrăştiate roată. Aburi 
pluteau încă deasupra apelor râului, deşi acestea 
încetaseră să mai fiarbă. 

Vedea şi alte forme, stacojii, contorsionate, 
dar încă vii. Se clătinau ori se târau, scoțând 
sunete. 

Vanna abia dacă le auzea. Bănui că timpanele 
1 se spărseseră, şi îi lipsea şi ochiul drept; îşi vârî 
un deget în orbită şi-l scoase imediat, mânjit cu o 
substanță gelatinoasă, după ce atinsese osul. Cu 
ochiul stâng vedea ca printr-o negură, dar 
îndeajuns de limpede pentru a-şi da seama în ce 
stare se afla. Dar asta n-avea nici o importanţa. 
Înainta prin praful şi cenuşa ce se răspândeau 
dinspre norul uriaş, înalt cât un munte, în formă de 
ciupercă. O pată întunecată pe sol, în forma unor 
aripi... Vulturul, doborit din înalturi? Nu, mai 
degrabă ţeasta sfărâmată a unui om şi creierii 
scurşi, arşi. La picioarele ei, forme nedefinite, 
gemând. O luă în jos. Mai încolo, spre capătul 
defileului, va găsi poate pe cineva care-ar fi putut- 
o înţelege. 

Curând, îi găsi. Unul dintre ei nu mai avea 
faţă. Şedea, legănând în braţe un tovarăş jupuit, 
dar care mai putea încă să vadă. Acesta cârii: 

— Ea e, cred, doamna cea bună. Ea e, aşa 
cred. 

Vanna se aşeză lângă ei. Durerea din şoldul 
stâng, dizlocat, nu-i permitea să se aşeze în poziţia 
lotus şi, neavând decât o singură mână, nu-i putea 
binecuvânta aşa cum s-ar fi cuvenit. Şi totuşi... 

— În pace, ne-ntoarcem la Geea. În pace, ne 
reîntoarcem la Geea, la Ceea ce suntem, la Ea. 
Care e noi. Totul se petrece într-o supremă 
frumuseţe, într-o supremă frumuseţe... 

Glasul 1 se stinse şi muri. 

Sala era plină, toate scaunele şi băncile erau 
ocupate, iar privirile tuturor celor de față erau 
îndreptate spre scenă. Ventilatoarele nu mai 
pridideau să elimine căldură şi mirosul trupurilor. 
Aerul era greu, încărcat de aburul respiraţiilor. În 
picioare, lângă intrare, Iern şi Ronica priveau şi ei 
pe deasupra masei întunecate, compacte, a 
mulțimii, către scenă, care era scăldată într-o 
lumină puternică. 

Eygar Dreng se afla la microfon. Umerii săi 
laţi stăteau  gârbovi, iar cuvintele şovăiau, 
îndărătnice, să iasă dintre buzele lui. În spatele 
său, fundalul era ocupat de două steaguri 
desfăşurate: cel verde şi alb (pădurile vii şi 
puritatea munţilor), al Uniunii de Nord-Vest; lupul 
fugind, cu lanţul sfărâmat, al sălaşului său. 

— „până în prezent, n-am primit alte 
informaţii. Repet: ieri, invazia mongilor a fost 
oprită, prin anihilarea tuturor trupelor lor din 
Munţii Stâncoşi, cu ajutorul armamentului nuclear 
tactic. Trupele acestea constituiau elita 
regimentelor lor, şi nu e de crezut că ei vor reuşi să 
se mobilizeze multă vreme de-acum înainte. Din 
ținuturile lor de baştină, ni se raportează 
consternarea stârnită de aceste veşti. În glasul său 
nu răzbătea nici o urmă de triumf. De asemenea, 
monitoarele noastre recepționează relatări despre 
groaza şi furia ce a cuprins întreaga lume 
civilizată. La Vittohrya, şeful a negat cunoaşterea 
intențiilor noastre ori complicitatea sa la cele 
întâmplate, a promis cooperare deplină maurailor 
şi a făcut apel la toţi norrmenii pentru găsirea şi 
uciderea celor vinovați. Cu toate acestea, 
mulțimile nu au asaltat sediile Sălaşului Lupilor şi 
nici membrii acestuia nu au fost atacați, în schimb, 
s-au primit relatări despre una sau două sărbătoriri, 
pe străzi, ale evenimentelor. În Wellantoa, regina şi 
primul-ministru au dat publicităţii o declaraţie 
comună... La dracu'! Ştiţi cu toții cam ce puteau ei 

să spună, la fel ca şi toţi ceilalți. Îşi îndreptă 
spinarea. Da, e-adevărat, unitățile Lupilor au făcut 
asta, aşteptându-i pe mongi exact în punctele în 
care era probabilă sosirea lor. Nici eu n-am aflat 
despre asta până-n ziua de azi, dar n-ar fi fost ceva 
chiar atât de greu de pus în aplicare. N-am ştiut că 
o parte a combustibilului destinat lui Orion fusese 
transformat în arme. Presupunând că acest lucru 
era necesar, nu-mi dau seama de ce nu s-a putut 
face o explozie demonstrativă pentru mongi, în loc 
ca ei să fie ucişi cu zecile de mii. E la fel de 
adevărat că ei reprezentau o ameninţare importantă 
la adresa siguranţei noastre, iar eu nu sunt un 
militar de carieră, deci s-ar putea să mă înşel. Voi 
da acum cuvântul căpitanului Mikli Karst, de la 
Spionajul Naval, şeful operaţiunilor noastre de 
securitate. Domnia sa a afirmat că vă va putea 
spune mai multe amănunte. 

Eygar cobori de pe scenă, iar Mikli îi luă 
locul. 

Era îmbrăcat în uniformă, cu pieptul plin de 
medalii strălucitoare, părând înfiorat de victorie. 
Apucă microfonul ca pe o armă şi-şi apropie de el 
capul sur, de lup. Cu mâna liberă, începu să 
gesticuleze, în timp ce vorbea: 

— E-n regulă, doamnelor şi domnilor, 
tovarăşi întru Orion. Eu am să vă explic cum şi de 
ce s-au întâmplat toate acestea. Apoi, dacă veţi 
crede de cuviinţă, puteţi să mă sfâşiaţi în bucăţi, 
fiindcă eu, eu am fost cel ce s-a aflat la originea 
celor întâmplate. Desigur, n-am fost singur, dar am 
fost instigatorul, cel ce-a plănuit totul, cel ce i-a 
îndemnat pe ceilalți să meargă mai departe, la 
greu. Eu sunt, în cele din urmă, răspunzător de cele 
întâmplate... şi sunt mândru de asta! Un geamăt 
străbătu mulțimea. Discursul lui vădea parcă 
orgasmul. Aproape de la început, urmă Mikli, am 
prevăzut că am putea ajunge într-o situaţie 
disperată. De fapt, am fost sigur că aşa se va 
întâmpla. Orion era asemeni unui joc de noroc, 

Jucat de oameni curajoşi, gata să-şi asume orice 
risc, pentru a-şi recăpăta libertatea. Voi, oameni 
buni, şi ţara aceasta, nu meritaţi oare orice măsură 
de siguranţă care să vă pună la adăpost? Ce e atât 
de rău în energia atomică? E mai curată şi mai 
sigură decât cea dată de cărbune şi petrol; ea face 
faţă cererilor pe termen lung ale unei civilizaţii 
industriale dezvoltate, spre deosebire de energia 
solară; ea este cheia care ne va deschide drumul 
spre stele. Părinţii noştri ştiau asta şi au încercat să 
o reinstaureze, pentru a o folosi în scopuri paşnice. 
Maurau i-au zdrobit, căci le amenințau meschina 
supremație. Ştiţi şi voi, acesta e adevărul. Iată de 
ce aţi purces la construirea lui Orion: pentru a vă 
elibera concetăţenii şi întreaga rasă umană. Aşadar, 
vă întreb: să fie folosirea limitată a armelor 
nucleare chiar atât de rea? Un om moare altfel, de 
glonţ ori de săgeată? Doare mai tare atunci când 
eşti lovit de un şrapnel sau de jetul unui aruncător 
de flăcări? Vreme de secole, am avut mâinile 
legate din pricina unui tabu. Strămoşii maurailor 
au fost cei care au inventat acest cuvânt: tabu, o 
interdicție lipsită de sens. Mikli aşteptă ca 
declarația sa să-şi facă efectul, înainte de a 
continua pe un ton ceva mai potolit. Nu, n-avem 
de gând să aruncăm bombe de megatone în jurul 
lumii şi să aducem o nouă Osândă. Nu vrem şi nici 
nu putem să o facem. Ceea ce am făcut, ceea ce 
ne-am propus să facem, a constituit doar legitimă 
apărare. Mongii, la fel ca şi mauraii, ne-au atacat 
fără ca noi să-i fi provocat. În Războiul Energiei, 
oameni liberi au luptat, ca să-şi apere ţara. Au dat 
greş, dar nu din lipsă de curaj, ci fiindcă aveau 
mâinile legate... din pricina unui tabu. Dar acela a 
fost un război dus pe un singur front. De data 
aceasta, n-am avut armatele necesare pentru a face 
faţă la hotarele răsăritene invaziei mongilor, căci 
mauraii stăteau la pândă la apus. Nu ne-am fi 
descurcat, dacă nu ne-am fi hotărât să dăm 
puţinilor noştri apărători mijloacele de a-şi pune în 

aplicare devotamentul. Directorul Dreng s-a 
întrebat, pe bună dreptate, de ce n-am dat un 
avertisment inamicului. Părea şocat, şi îl înţeleg. 
Evenimentele, şi numeroasele sale răspunderi, nu 
i-au permis să se gândească mai pe îndelete la 
această chestiune. Sper că o vei face acum, Eygar 
Dreng. Pune-ţi strălucita minte la contribuție. Și 
voi să faceţi la fel, tovarăşi întru Orion. Stocul 
nostru de astfel de arme e limitat, nu e un secret. 
Cea mai mare parte a materialelor fisionabile pe 
care le-am strâns de-a lungul anilor sunt necesare 
aici, în aşteptarea lansării lui Orion. Dacă le-am fi 
dat un avertisment, n-am nici o îndoială că mongii 
s-ar fi retras... şi şi-ar fi pregătit o altă strategie. 
Dar avertismentul ar fi ajuns şi la urechile 
guvernului nostru, şi la ale maurailor, aceştia ar fi 
reacționat. În locul unei chemări la arme, care, se 
pare, a unit întregul nostru popor, sub conducerea 
Sălaşului Lupilor, am fi avut de-a face cu 
nehotărâre şi, poate, chiar cu un contraatac. 
Norrmenii s-ar fi răsculat împotriva altor 
norrmeni, iar tiranii ar fi jubilat în Wellantoa! Aşa 
însă, am scăpat de ameninţarea din răsărit pentru 
multă vreme de-acum înainte. Asemeni înaintaşilor 
noştri din vechime, am alungat bezna mongilor de 
pe teritoriul patriei noastre. Acum, suntem liberi să 
tratăm de la egal la egal cu mauraii, o dată pentru 
totdeauna. Se auziră urale. Mikli ceru tăcere. Dați- 
mi voie să vă prezint un om care poate spune mai 
multe despre război în douăsprezece cuvinte decât 
aş putea eu, într-o mie... Colonelul Arren Rogg, 
comandantul eroilor care au rezistat, şi mai rezistă 
încă, în peninsula Laska! 

Un bărbat solid urcă pe scenă. Le arătă celor 
prezenți mâneca dreaptă, goală. 

— Mi-am pierdut mâna într-o vale la sud de 
locul acesta, într-o capcană pe care i-am întins-o 
inamicului, spuse el, pe un ton lipsit de dramatism. 
Eu n-am pierdut mult, spre deosebire de toţi acei 
tineri curajoşi care şi-au pierdut viaţa. Trebuie să 


575 


recunosc, puşcaşii marini ai maurailor s-au luptat 
vitejeşte. Şi-au vândut scump pielea. Acolo, sus, 
sunt o mulțime de morminte, iar flăcăii noştri încă 
le veghează. Mi-aş fi dorit să fi avut atunci arme 
nucleare. Cred că şi cei morți, şi cei vii, şi rudele 
lor şi-ar fi dorit acelaşi lucru. Iar de va trebui să 
mai înfruntăm încă un atac, fără să mai primim alte 
întăriri, mi-aş dori să avem la dispoziţie arme 
nucleare. Vă mulţumesc. 

Cobori de pe scenă, iar sala fu cuprinsă de 
larmă. Mikli fu nevoit să strige, pentru a se face 
auzit: 

— Chiar ne pare rău de ceea ce am făcut, 
prieteni? Sigur, e regretabil că s-a ajuns până aici, 
dar ce preferați să fiți, sclavi sau ucigaşi? Mai am 
să vă împărtăşesc câteva veşti, rapoarte de pe 
câmpul de luptă. Am primit confirmarea ştergerii 
de pe fața pământului a mai multor regimente 
mong. Dacă ați citit istoria şi dacă aţi ascultat 
poveştile spuse de părinți şi bunici, pe când erați 
copii, vă veţi aminti de numele acestor regimente. 
La vremea lor, au ucis o mulțime de norrmeni, ei, 
mândria mongilor. Acum le-a venit şi lor rândul să 
piară. Ascultaţi lista cohortelor nimicite: Vijelia, 
Păstorul Credincios, Dragonul, Fiii lui Oktai, 
Bizonul... Ronica întinse mâna să apuce mâna lui 
Iern. Acesta încremenise. Sfântul Ivan... acestea 
sunt doar cele mai importante, dar mai sunt şi 
altele, mai mici... Au dispărut, au fost nimicite, nu 
mai există! Mulțimea era acum în picioare, 
tropăind, aplaudând şi strigând atât de tare, încât 
pardoseala de beton părea că vibrează. Vocea 
amplificată a lui Mikli se auzea acum doar în 
scurte crâmpeie: Puterea... Negrii vor învăţa şi ei 
din ce li s-a întâmplat galbenilor... Da, vă spun 
adevărul, vom birui... Avem puterea; avertismentul 
a fost dat... Viitorul ne aparţine... Orion va răsări! 

Iern îşi smulse mâna din palma Ronicăi şi îşi 
croi drum spre ieşire. Ea înghiți în sec, privind în 
urma lui, vru să pornească după el, apoi îşi muşcă 

buzele, îşi încrucişa braţele pe piept şi rămase, 
ascultând şi observând. 


4 


Cei care construiseră sediul proiectului Orion 
prevăzuseră o singură încăpere comună, pentru 
slujbele religioase şi pentru meditaţie, cu trei 
capele ca nişte nişe: yasuană, evreiască şi budistă. 
Nici una dintre ele nu era prea mare, căci nici una 
dintre congregaţii nu era prea numeroasă; păgânii 
îşi țineau ceremoniile în aer liber sau la casele lor. 
Cu timpul, o încăpere micuță, într-o grotă săpată 
de lavă, ajunsese în mâinile creştinilor de rit vechi, 
care îşi făcuseră din ea o bisericuţă. Încăpeau în ea 
cel mult douăzeci de enoriaşi, dar nu era niciodată 
plină. 

Plik descoperi că era singur, atunci când intră. 
Încăperea boltită era înaltă şi răcoroasă, cufundată 
în penumbră. Un singur panou fluorescent, un 
pătrat cu latura de treizeci de centimetri, răspândea 
o lumină difuză. Scaunele erau de lemn, şi pe ele 
erau aşezate perniţele pentru îngenunchere şi 
cărțile de rugăciuni, căci umezeala pardoseli de 
piatră le-ar fi făcut să putrezească. Zidurile erau 
lambrisate şi acoperite cu un model de crini, care, 
în semiîntuneric, abia se distingeau. În partea 
opusă intrării, se găsea altarul, un bloc de bazalt, 
iar de ambele părți ale acestuia erau sfeşnice. 
Vasele aşezate pe țesătura care acoperea altarul 
erau sculptate în os. Crucifixul de deasupra era 
sculptat rudimentar într-o bucată de lemn aruncată 
de valurile mării pe țărm, dar păstra, prin liniile 
nervurilor, o frumuseţe primitivă. 

Nici vasul cu apă sfințită de la intrare nu era 
mai somptuos. Era sculptat în piatră ponce şi pus 
pe un piedestal de stejar. Plik îşi făcu semnul crucii 
şi intră. Se închină, găsi o lumânare, aruncă un 
bănuţ în cutia pentru danii, după care înfipse 

lumânarea în stratul de nisip şi o aprinse cu o 
brichetă cu piston, importată de la maurai. În 
umbra încăperii luminiţa strălucea ca o stea 
îndepărtată. 

Plik îngenunche pe pardoseala goală, în faţa 
altarului, îşi împreună palmele şi îşi lăsă capul în 
Jos. Era subţire îmbrăcat şi, firav cum era, răcoarea 
îl făcea să tremure. 

După un timp, se ridică. Îşi luă chitara, care îi 
atârnase în spinare, zgândări corzile în câteva 
acorduri, apoi începu să cânte încet, aproape în 
şoaptă, acompaniindu-se la chitară şi privind spre 
crucifix: 


„Doamne de dincolo de veșnicie, 
Fântână de mistere, 
De ce ne-ai părăsit? 


Tu, ce singur Te-ai dat morţii, 
De noi slăvit, priveşte: 
Lumea Ta stă să piară. 


După Paşte, avea-vom oare trebuință, 
De foc şi gheață, dacă vom fi morți? 
Ci Iadul e în sufletele noastre. 


Din inimi ni se-nalţă, turn, 
Monştrii murdari, cu ochii sclipitori. 
Ne apără de forţa ce o stăpânim! 


Tu, ce-ai ars în inima soarelui, 
Când viaţa încă nu-ncepuse, 
O vei lăsa să piară? 


Am iscat minuni dezgustătoare, 

Fulgere şi tunete, precum ne-a fost voinţa... 
Ajută-ne, înainte ca lumea să le-o dăm, pradă. 
Doamne de dincolo de veşnicie, 


Fântână de mistere, 

De ce ne-ai slobozit în lume?" 


Ultimul acord se stinse, şi în încăpere se 
înstăpâni liniştea. Plik mai rămase o vreme. Pe 
neaşteptate, păru că-şi pierde cumpătul. Îşi aruncă 
chitara, recăzu în genunchi şi îşi ascunse faţa în 
mâini. 

— Doamne, iartă-mă, imploră el. lartă-mi 
stihurile proaste, căci sunt prea copleşit. 


XXIII 


Cu excepţia serviciilor esenţiale de întreţinere 
şi a securității, sediul Orion era pustiu, căci toată 
lumea se adunase în acea dimineaţă în auditoriu, 
pentru a asculta ştirile. Grăbindu-se pe coridoarele 
scăldate în lumină albă, ascultând susurul 
ventilatoarelor, lui Iern îi veniră în minte 
catacombele, ca o completare la gândurile sale 
despre coşmare şi strategii de urmat. 

Wairoa nu fusese acolo, în sală. Cu siguranţă, 
ar fi fost, dacă ar fi putut. Ar fi stat deoparte, mai 
în fundul sălu, şi Omul Clanurilor l-ar fi observat. 
Aşadar, era convins că fusese reținut, din ordinul 
lui Mikli ori al unui subordonat mai vigilent, în 
celula sa. 

Un singur paznic se afla la datorie, în biroul 
îmbâcsit de fumul de ţigară. Când Iern deschise 
uşa, acesta ridică privirea, iritat, şi apucă pistolul- 
mitralieră aşezat la îndemână, pe masă. Văzând 
cine era, îşi retrase mâna, relaxându-se. Când 
vorbi, glasul său era ascuţit şi plin de nelinişte: 

— Care-s veştile, domnule? E-adevărat că ieri 
i-am lovit pe mongi, aşa cum am auzit la radio? 

Iern se opri şi încuviinţă din cap. 

— Da. Focoase nucleare, purtate de rachete. 
I-am distrus. Ai fost acolo oare, micuță Vanna? 
Mai eşti în viaţă? Cred că aş prefera să te Ştiu 

moartă. Trăind, te-ar fi chinuit cumplit gândul la 
cei morţi şi la cei nenăscuţi. Ce părere ai de toate 
astea? 

Sergentul clătină din cap. 

— Nu ştiu ce să cred, domnule. Sunt, cum să 
vă spun? uimit. Vom avea parte de un nou Război 
al Osândei? 

— Căpitanul Karst ne-a promis o victorie 
strălucită. 

Sergentul îi aruncă lui lern o privire mai 
atentă. 

— Nici dumneavoastră nu-mi păreţi prea 
fericit. Sunteţi palid şi tremuraţi. 

— De uşurare, bănuiesc. Ar fi putut să 
împiedice răsăritul lui Orion. Acum urmează 
partea în care ar trebui să fiu cât mai convingător. 
Am venit aici fiindcă trebuie să îl eliberez pe 
prizonierul maurai. 

— Domnule? 

Iern era el însuşi uimit de propria remarcă. În 
trecut, minţise cu atâta dezivoltură doar când 
încercase să seducă vreo fată. 

— Probabil ştii că îl cunosc mai de mult, 
dinainte de sosirea noastră aici. Am motive să cred 
că şocul produs de aflarea acestor veşti îl va face 
să devină mai cooperant. Fie ca o sursă de 
informaţii, fie ca intermediar, fie în ambele calităţi, 
s-ar putea dovedi valoros, pentru a scăpa de 
tovarăşii săi. 

Norrmenul avea îndoieli. 

— Nu ştiu ce să zic, domnule. Ordinele 
melc... 

— N-avem timp de pierdut, i-o reteză Iern. 
Căpitanul Karst însuşi mi-a spus că pot să fac o 
încercare. Până acum, l-aţi lăsat să umble liber, nu- 
1 aşa? Astăzi a fost pus sub pază pentru a fi 
protejat, ca să nu fie cumva linşat. Primejdia a 
trecut. Răspund eu de eliberarea sa. 

Evident, bănuiala sa fusese corectă: ordinul 
de reținere fusese dat verbal. Cu excepția 

paznicilor înarmaţi aflaţi în punctele critice — care 
avuseseră de lucru cel mult cu câte un beţiv mai 
recalcitrant — locuitorii acestui labirint nu 
avuseseră motive să devină prudenți (până în 
prezent). În plus, Iern avea de partea sa şi enormul 
prestigiu al unui astronaut. 

— Am înţeles, domnule! rosti sergentul. 

Scoase cheile dintr-un sertar şi se ridică. 

Blocul de detenție nu cuprindea prea multe 
celule şi marea lor majoritate erau goale. Puţinii 
deținuți îi priviră curioşi, şi un nebun începu să 
urle când Iern fu condus de paznic la celula lui 
Wairoa. ÎL găsiră pe omul-hibrid citind. Când uşa 
se deschise, îşi lăsă deoparte cartea şi se ridică în 
picioare. 

— Aş vrea... să stăm de vorbă, spuse lern, 
întrebându-se cât ştia deja cel care îl privea cu ochi 
stranii. 

Wairoa ieşi din celulă. Salopeta albastră pe 
care o purta nu se potrivea deloc cu măsurile sale, 
şi totuşi, aşa cum o purta el, părea o uniformă 
imperială. Întorşi în birou, paznicul îl ruga pe Iern 
să-l semneze o confirmare. O parte a minţii sale se 
întreba cum avea să îi explice lui Mikli această 
acţiune. Dar, dacă totul mergea bine, Mikli n-avea 
să afle decât târziu, prea târziu. lar dacă nu... 
Oricum, n-avea să mai conteze. 

Gândurile acestea erau doar crâmpeie fugare. 
Voința sa era asemeni unui fluviu, prăvălindu-se 
spre o cataracta. În noaptea trecută, după aflarea 
veştilor, şi el, şi Ronica rămăseseră tăcuţi. 
Vorbiseră puţin despre cele întâmplate şi doar în 
fraze-clişeu rostite pe un ton neutru, fără să se 
privească în ochi ("Înspaimântător... Ne-au înşelat 
încrederea... Poate c-a fost necesar... Războiul nu 
cunoaşte onoare... Să aşteptăm să se limpezească 
lucrurile, totul e atât de vag, exprimarea e 
confuză..."). Iern se culcase devreme şi, spre 
surprinderea sa, aţipise imediat. De vină era, poate, 
oboseala. Se trezise plin de voie bună, dar apoi îşi 

amintise. Înghiţise în sec şi începuse să se 
pregătească pentru a înfrunta o nouă zi — se 
spălase, se îmbrăcase şi îşi luase micul dejun, fără 
a-i simți măcar gustul, în popota cufundată în 
tăcere — asemeni unei maşini. În sinea lui, fluviul 
creştea, adunându-şi puterile. 

Nu ştia când anume venise Ronica lângă el, în 
pat, şi nici când şi dacă reuşise să adoarmă. Când 
se trezise, ea zăcea trează, lângă el. Ochii îi erau 
încercănaţi, şi nu schimbaseră aproape nici o 
vorbă. Plecaseră împreună spre locul unde avea să 
se ţină adunarea la care fuseseră convocați, fără să 
se țină de mână, cum făceau de obicei. 

— Vreau să stăm de vorbă între patru ochi, îi 
spuse Iern lui Wairoa, când fură singuri, pe 
coridor. Cred că cel mai bine ar fi să mergem în 
bibliotecă. 

Se referea la biblioteca publică, nu la vreuna 
din colecțiile tehnice. De obicei, aceasta era plină 
de lume, cititul fiind unul dintre modurile favorite 
de petrecere a timpului liber. În ziua aceea, 
încăperea prelungă era pustie, de parcă nimănui nu 
i-ar mai fi păsat de ceea ce puteau să ofere filosofii 
şi poeții. Cei doi îşi aleseră o masă în fundul sălii, 
se aşezară de o parte şi de cealaltă a ei şi începură 
să stea de vorbă. Băgând de seamă că vorbeau în 
şoaptă, Iern izbucni în râs. 

— Ce e atât de amuzant? vru să afle Wairoa. 

— Mi-am... mi-am închipuit., că fantoma 
Vannei Uangovna... ne ruga să păstrăm linişte. 

Înghiţi în sec. Nu voi plânge. N-avem timp de 
aşa ceva. Sfârşi de povestit cele aflate. Wairoa nu 
păru a fi foarte surprins. 

— Demult, într-o carte veche, dinaintea 
Prăbuşirii, am citit despre un epitaf şi mai vechi, 
înscris pe un mormânt, remarcă el. Zicea aşa: „Mă 
aşteptam la asta, dar nu chiar atât de curând." 

— Eu nu mă aşteptasem, spuse Iern, furios. 
Nu mă aşteptasem deloc la aşa ceva. Şi nici nu 
credeam că reacţia stârnită de discursul lui Karst 

de azi-dimineaţă s-ar putea produce. Strălucirea 
din privirile acelor oameni pe care ajunsesem să-i 
iubesc a constituit cea mai oribilă experiență din 
câte mi-a fost dat să trăiesc. 

— Deci nu crezi că armele trebuia folosite, 
pentru a salva proiectul Orion? 

— Cum ar putea cineva să creadă că orice ar 
merita plătirea unui preţ atât de mare? Credeam 
că... energia nucleară poate să nu fie utilizată 
greşit. M-am înşelat. Voi, mauraii, ați avut 
dreptate. Cât timp potențialul există, armele sunt 
inevitabile. Iar ele vor duce la construirea altora şi 
mai teribile, până când vom aduce din nou 
Judecata asupra noastră. Singura cale de 
supravieţuire este interzicerea totală. 

— Ceea ce ar implica invadarea şi cucerirea 
Uniunii de Nord-Vest şi distrugerea lui Orion, 
rosti, calm, Wairoa. 

Iern încuviinţă, războinic. 

— Da! Aceşti... Lupi... s-au dovedit nedemni 
să domine Pământul. 

— Nimeni nu e demn de aşa ceva, prietene. 
Nici un individ nu poate deţine o asemenea putere. 
Cât despre națiunea mea, tot ce se poate spune este 
că am încercat dintotdeauna să menţinem un 
echilibru care să ne fie favorabil, nu să câştigăm 
un imperiu. Cu toate acestea, ne-am făcut şi noi 
vinovaţi de unele fapte îngrozitoare. 

— La naiba cu farafastâcurile astea! Ascultă- 
mă. Dacă ne mişcăm îndeajuns de repede, azi, noi 
doi am putea pune capăt proiectului Orion. 

Wairoa făcu ochii mari, apoi aceştia se 
îngustară, pe chipul său ca o mască. 

— Cum? întrebă el. 

Iern izbucni ca o flacără: 

— Decolând cu astronava! 

Wairoa deveni, brusc, atent, ca o felină la 
pândă. Cuvintele se revărsară din lern asemeni 
unui torent: 

— Orion Doi e un prototip. Testele şi studiile 
ce se vor face la bordul său vor deveni esențiale 
pentru completarea celorlalte astronave. Dar 
această astronavă e gata de plecare, la fel şi 
echipajul, şi rezervele acestuia. Bănuiesc că cei 
care vor pleca au şi fost selectaţi, deşi anunţul nu a 
fost făcut public. Pentru lansare, nu se aşteaptă 
decât o vreme mai ceţoasă, ca mauraii să nu poată 
vedea de unde decolează nava. Vor fi luaţi pe 
nepregătite şi nu vor avea la îndemână un radar 
pentru a-l îndrepta spre navă decât mult prea 
târziu, când, datorită accelerației imense, ea se va 
fi îndepărtat îndeajuns. Echipajul va duce la bun 
sfârşit experimentele şi manevrele, transmițând la 
sol, prin radio, tot ceea ce nu se va transmite 
automat, pentru a fi siguri că toate datele vor fi 
recepționate, indiferent ce s-ar întâmpla cu nava. 
Potrivit planului, aceasta trebuie să aterizeze pe un 
aerodrom, la nord de munţi — care anume, va 
depinde de condiţiile existente la momentul 
respectiv — urmând ca de acolo să fie readusă 
aici, cu camionul. Dar chiar dacă nu se va reuşi 
acest lucru, nu va conta prea mult, dacă expediţia 
însăşi va fi încununată de succes. Iar noi putem să 
le zădărnicim planurile. 

— Ai de gând să decolezi de unul singur, 
deduse Wairoa. 

— Da. Chiar acum. Cât timp adunarea aceea 
dezgustătoare mai continuă şi cerul e destul de 
senin. Mauraii tăi vor avea posibilitatea să 
urmărească lansarea şi să deducă poziţia exactă a 
punctului de decolare. Bombardamentele lor vor 
deveni mai eficiente. Probabil că asta nu va 
provoca, în sine, prea multe pagube, având în 
vedere blindajul acestor instalaţii, dar tot vor 
produce câteva stricăciuni. Dar, şi asta contează, 
pierderea lui Orion Doi va decala realizarea 
proiectului cu câteva luni. Dreng şi ai săi nu vor 
putea pune la punct un alt prototip într-un timp 
prea scurt. În felul acesta, mauraii vor avea timp 


584 


să-şi mobilizeze forțele chiar şi împotriva armelor 
nucleare care, bănuiesc, sunt stocate undeva prin 
împrejurimi. Daca Dreng e înţelept, se va preda 
imediat. Dar, orice s-ar întâmpla, sper că ai tăi îl 
vor arde de viu pe Mikli Karst. Deşi mă îndoiesc 
că va fi aşa: sunt prea omenoşi, spre deosebire de 
el. 

— Cum ai de gând să-ţi pui în aplicare 
planul? Toate intrările sunt păzite. 

— Da, dar eu am devenit un personaj destul 
de important în ultima vreme. Avem de trecut prin 
două puncte-cheie. Cel dintâi este controlul de la 
poartă, la gura puţului de lansare. În mod evident, 
drumul trebuie să fie deschis înainte de lansare. Va 
trebui să-l cucerim cu forţa, dar putem să luăm 
puştile din apartamentul meu, folosindu-ne de 
efectul surprizei, şi nimeni, în afara puţinilor 
paznici, nu va fi de faţă, pentru a da alarma. Îţi voi 
arăta cum să mânuieşti mecanismul de deschidere. 
De acolo, voi porni spre intrarea de la bază. 
Pazniciui mă vor lăsa să intru, dacă le voi spune că 
intenționez să verific consola de pilotaj, în vederea 
unor modificări, pe baza experienţei pe care am 
căpătat-o în simulator. Tu vei deschide porțile, iar 
eu voi decola cu nava; n-avem de ales, din pricina 
ecluzei de siguranță. Dacă reuşim să facem asta, 
proiectul Orion va fi mort! 

Spunând acestea, Iern îşi ridică mâinile, cu 
degetele crispate. Wairoa tăcu o vreme, după care 
murmură: 

— Iar noi doi, la fel, nu-i aşa? 

— Cu puţin noroc, vei reuşi să te furişezi, în 
învălmăşeala creată, îi răspunse Iern. Te vei 
strecura, doborind una dintre santinelele de la 
ieşire, şi vei evada în munţi. Mi-ai spus despre 
zgarda pe care eşti obligat să o porţi, dar ai şanse 
să ajungi destul de departe înainte de a fi 
interceptat. Mazi târziu, îi vei putea contacta pe ai 
tai. E drept, probabilitatea e mică, dar evadarea ta 
nu e imposibilă. 

— Dar tu? 

— Mie nu-mi mai pasă decât de un singur 
lucru, spuse lern, sumbru. Vreau să le fur 
norrmenilor nava aceasta. 

Intră în casă şi o găsi pe Ronica acolo. 

Fu descumpănit. Se opri, neştiind ce să facă. 
Ea puse jos pisica pe care, până atunci, o strânsese 
la piept, se ridică de pe pat şi se îndreptă spre el. 
Era trasă la față şi pe obraji îi străluceau urme de 
lacrimi. 

— lern, dragul meu, nu te simți bine? Arăți 
îngrozitor. 

Vocea ei fu asemeni unui fier înroşit care îi 
străpunse auzul. Apoi, Ronica îl observă pe 
Wairoa, în prag, şi-l salută, distrată, înainte de a-şi 
strânge în braţe bărbatul. 

Știu ce am de făcut, îşi spuse el. Știu, şi mă 
bucur că n-am să mai trăiesc prea mult după 
aceea. 

Căldura trupului ei îl invada. Părul îi mirosea 
a vară. Îi puse piedică, şi se prăbuşiră, înlănţuiţi. 
Ea îşi desfăcu braţele la timp din îmbrățişare, 
reuşind să atenueze impactul. El se aşeză deasupra 
ei, blocându-i picioarele, după care, cu antebraţul, 
îi țintui gâtul la sol. Ea îl privea îmărmurită. 

— Închide ușa, strigă el către Wairoa, şi vino 
să mă ajuţi. 

— Ce dracu'? gâfâi ea. Veştile astea te-au 
înnebunit? 

Încercă să se lupte. De câte ori o simţise 
mişcându-se, cu atâta vigoare, sub el? Cu mâna 
stângă, îi prinse mâinile, imobilizându-i-le. De 
unul singur însă, n-ar fi reuşit să o ţină prea mult 
aşa. Wairoa sosi la timp, pentru a-i imobiliza 
încheieturile. Deşi ma-raiul îi împiedica mâinile să 
se mişte, iar lern picioarele, era nevoie de 

greutatea amândurora pentru a o menţine captivă. 
Părul 1 se despletise, o mare de ambră pe covor. 
Deasupra, ventilatorul huruia încet. De pe pat, 
pisica îi privea, curioasă, cu ochii ei rotunzi. 
Ronica mormăl. 

— Tubito, o imploră Iern, ascultă-mă. Te rog, 
ascultă-mă. Te iubesc. Nu vrem să-ţi facem nici un 
rău. Trebuie să o facem însă, şi nu ne face nici o 
plăcere, dar e atât spre binele tău, cât şi spre al 
nostru. 

Ea răsuflă adânc, şi buzele i se lățiră într-un 
zâmbet amar. 

— Când un bărbat îmi spune că vrea să facă 
ceva spre binele meu, o iau la goană. Dar m-aţi 
prins, ticăloşilor. Aşa că spune ce-ai de spus. 

EI îi dezvălui, dintr-o răsuflare, intenţiile sale. 

— Nu te putem lăsa să dai alarma, încheie el. 
Te vom lega şi-ţi vom pune un căluş; asta îţi va 
dovedi loialitatea faţă de ceilalți. N-ai putut face 
nimic pentru a preveni cele întâmplate. Îmi pare 
mai rău decât ai putea să crezi vreodată. Nu mă 
aşteptam să te găsesc aici. Te iubesc însă... Mai 
mult decât eu însumi aş putea crede... 

Ea tăcuse, cât timp el îi vorbise, gâfâind. 
Acum, privirile ei verzi ardeau. 

— Şi-atunci, pentru numele Satanei, de ce 
faci asta? exclamă ea. 

— Mai ţii minte... Eram la suprafaţă... când 
ţi-am spus că... nu voi mai fi părtaş la nici o 
mârşăvie? îngăimă el. Ei bine, mârşăvia s-a 
săvârşit. Nu pot, înţelege-mă, nu pot. 

— De ce nu poţi? De ce nu intri, pur şi 
simplu, în grevă, în loc să năruieşti toată munca 
noastră, a celorlalți? 

— Fiindcă vol... Nu, nu tu, Ronica, tu n-ai 
face aşa ceva niciodată, dar... Ei, ucigaşii, cei ce se 
vor stăpânii lumii... Consecințele egoismului lor 
vor nimici vieţile tuturor. Ale compatrioților mei 
din Domeniu, ale compatrioților lui Wairoa, ba 
chiar şi ale concetăţenilor tăi... Ale copiilor pe care 

sper că îi vei avea vreodată... Fluviul hotăririi lui 
Iern îngheţă brusc, iar glasul lui deveni mai rece 
decât gerul polar. La urma urmei, spuse el, sunt un 
Talence, din Ostrovul Ceresc. Nu mă bucur de 
asta, dar n-am ce face. Un stăpân care nu-i slujeşte 
pe supuşii săi nu merită să stăpânească. Dar n- 
avem timp de pierdut... Trebuie să te legăm şi să 
plecăm imediat. Te rog nu opune rezistență. Şi, te 
implor, să nu mă urăşti de-a pururi... 

— Înţeleg, răspunse ea încet. E aşa cum m- 
am gândit. Tonul ei deveni mai aspru: îți dai seama 
că plănuieşti o sinucidere, nu-i aşa? Nava aceasta 
n-a fost construită pentru a fi mânuită de o singură 
persoană. Pentru a accelera procesul de 
construcție, n-a fost proiectat nici un modul de 
salvare. Poţi să decolezi dar, dacă nu ai măcar un 
inginer, alături de tine, la comandă, nu poţi executa 
decât manevrele cele mai simple. Nu poţi ateriza, 
fără să distrugi nava, dacă nu cumva vei arde încă 
de la intrarea în atmosferă. 

Iern încuviinţă. 

— Aşa e. Voi decupla dispozitivele 
telemetrice de transmitere a datelor şi voi merge 
drept înainte. Zâmbi fugar, dar sincer. La bord 
există provizii pentru opt săptămâni. Având în 
vedere acceleraţia pe care o poate dezvolta nava, 
se pare că-mi va fi dat să văd privelişti grozave. 
Mă voi gândi la tine atunci. 

Hohotul ei de râs îl lăsă cu gura căscată. 
Chiar şi  imperturbabilul  Wairoa părea 
descumpănit. 

— Într-adevăr, va trebui să te gândeşti la 
mine, iubitule, strigă ea. Fiindcă voi fi lângă tine, 
pe punte. 

El se holbă la ea, mut. 

— Dă-mi drumul, vrei? Poziţia asta e 
ridicolă. N-am să mă reped la uşă, ţipând. Oricum, 
tot n-ar avea cine să mă audă. 

Iern şi Wairoa schimbară o privire, apoi îi 
dădură drumul şi se ridicară cu toţii în picioare. 

Ea se repezi la Iern şi îl sărută tandru. 

— Prost ce eşti, îi şopti ea la ureche, 
înghiţindu-şi un suspin. Ţi-ai închipuit c-am să te 
las să pleci şi să mă laşi în urmă? Nu mă cunoşti 
încă îndeajuns de bine, aşa se vede. 

— Dar... Dar sălaşul tău... 

Ea se dădu un pas înapoi şi-i prinse privirile 
într-ale sale, aşa cum îi ţinea şi mâinile. 

— Sigur, ai dreptate, zise ea. Mă doare că 
trebuie să o fac. Dar m-a durut şi mai tare faptul că 
am fost minţita de căpeteniile noastre, că am fost 
minţiţi cu toţii. Ne-au dat cuvântul lor de onoare că 
nu ne pregăteam să eliberăm o nouă Osândă din 
infernul ei. Ne-au folosit, ca şi cum am fi fost 
supuşii lor, nu un popor liber! Dacă Uniunea de 
Nord-Vest nu luptă pentru libertate până la capăt, 
înseamnă că nu e decât un alt imperiu blestemat. 
Se înfiora. lar acum, când au aflat de cele 
întâmplate, nu l-au ucis pe Mikli. El i-a invitat să o 
facă, dar se pare că îi cunoştea mai bine decât îi 
cunoşteam eu. l-am văzut înălțându-i osanale, 
urlând ca nişte câini turbaţi, întru gloria Marelui 
Conducător. Calmul, educatul şi sensibilul nostru 
şef de echipă ţopăia de bucurie, striga, entuziasmat 
de mârşăvia asta. Da, Eygar Dreng suferea sincer, 
Dreng s-a retras şi suferea în tăcere. Dar Rainier 
Abron n-a făcut-o, ci chiuia acolo, laolaltă cu mai 
toți ceilalți. Ronica se opri o clipă, pentru a-şi 
recăpăta suflul. Am plecat de-acolo. Am venit 
acasă, pentru a plânge la rându-mi deasupra 
cadavrului încrederii mele înşelate. Speram să te 
găsesc aici. Şi când colo... Trăsăturile ei păreau 
cele ale unei furii dezlănţuite. Abia acum ştiu cât 
de mult te iubesc! Ţi-ai câştigat un inginer de 
partea ta. Împreună, vom face ceea ce este drept. 
Apoi vom ateriza undeva, pe un câmp al mongilor, 
poate, şi vom porni să recucerim Ostrovul Ceresc! 

— Dar... dar... Nu, riscul e prea mare, nu ne 
putem permite... 

Vreme de o clipă, Iern se întrebă dacă nu 
cumva încerca să îi păcălească. Nu. Ea nu poate să 
trădeze, nu-i stă în fire. Wairoa dădu din cap în 
semn de încuviinţare. Simţurile lui stranii îi spun 
că e adevărat. lar ea poate fi exact ajutorul de 
care aveam nevoie pentru a pune stăpânire pe 
navă... 

— De acord, oftă el, într-un târziu. 

Ronica se lăsă să cadă pe podea şi petrecu un 
minut cu ochii închişi şi cu picioarele încrucişate, 
încercând să-şi readucă la unicitate creierul, 
muşchii şi terminaţiile nervoase. Bărbaţii aşteptară 
în tăcere, neîndrăznind să o tulbure. 

Apoi ea sări în picioare. Respira mai uşor 
acum, mişcările îi deveniră normale. 

— E-n regulă, haideţi să ne ocupăm de 
amănunte. Sunt două puşti în rastel. Deşi nici ea, 
nici lern nu practica vânătoarea ca pe un sport, 
încercaseră să-şi menţină îndemânarea în acest 
domeniu. Fiecare din ele poate dobori un om. Vom 
lua muniţie de rezervă, pentru orice eventualitate. 
A, era să uit... Se repezi la birou, apucă o bucată de 
hârtie şi un stilou şi mâzgăli ceva, în grabă. E un 
bilet prin care îi rog pe Cluft şi Sonaya Browen să 
o adopte pe Pussifer, le explică ea. Lor le plac 
pisicile, ştiu că vor avea grijă de ea. 


Dintr-un coridor de la nivelurile superioare, 
se deschidea un puț vertical, prin care o scară 
metalică fixată în perete ducea vreo trei metri mai 
sus, unde se afla un pasaj orizontal, în zigzag, care, 
la rândul său, dădea spre un nou puț şi o nouă 
scară. Ajungând aici, lern se trezi la capătul unui 
coridor având o lungime de circa treizeci de metri. 
Pe la jumătatea sa, o uşă masivă de oţel şi lemn de 
esenţă tare stătea deschisă. Partea interioară era 
acoperită cu plăci de oţel, iar cea opusă era 


590 


capitonată cu un strat gros de material fonoizolant. 
Restul tunelului era căptuşit în mod similar. La 
mijlocul secțiunii respective, o consolă de control 
era turnată în stâncă şi beton. Gura tunelului se 
căsca spre un gol slab iluminat: tubul de 
ascensiune. Un balcon îngust, prevăzut cu o 
balustradă de protecţie, permitea vederea într- 
acolo. 

Lângă uşă, de o parte şi de alta a unei mese, 
stăteau doi paznici; alături se afla uşa unei cabine 
de toaletă. Jucau cărţi, dar se pare că jocul nu-i 
prea captiva, căci arătau cam plictisiţi. Funcţia lor 
era pusă în evidenţă doar de banderolele pe care le 
purtau pe mâneci şi de pistoalele de la şold. La 
îndemână, într-un rastel, se găseau două puşti 
automate. 

Când lern îşi făcu apariția, se ridicară în 
picioare,  amenințători. Se apropie, ei îl 
recunoscură, şi pe chipurile lor se citi o oarecare 
uşurare. Unul din ei era un bărbat de vârştă medic, 
solid, cu păr grizonat. Celălalt paznic era o femeie. 
Era roşcată şi, deşi era tânără, în colțurile gurii şi 
la coada ochilor începuseră să-i apară deja riduri. 
Contrar obiceiurilor locului, nu purta salopetă sau 
pantaloni şi-o bluză, ci o rochie, căci era gravidă în 
luna a şasea. 

— Salut, Iern, spuse ea. 

lern îi cunoştea pe amândoi, căci era 
prietenos din fire, şi mulți ajunseseră să ţină la el. 

— Cu ce te putem ajuta? 

— Trebuie să-ţi arăt ceva, Joi, îi replică el. 
Se opri şi îi făcu semn şi celuilalt paznic. Şi ție, 
Dalt. 

— S-a terminat întrunirea? întrebă acesta. Ce 
s-a întâmplat? 

Buna dispoziție pieri de pe faţa lui Jori. 
Întinse mâna, de parcă s-ar fi rugat. 

— Nu-i adevărat, nu-i aşa? întrebă ea, 
stânjenită. Armele acelea... Nu pot să cred. 

— Mă tem că e adevărat, îi spuse Iern, iar ea 
păli. 

— Nu mă mir că pari atât de agitat, spuse 
Dalt, privindu-l mai cu atenție. Ei bine, al naibii să 
fiu dacă-mi pare rău, şi nici ție n-ar trebui să-ți 
pese, Jori. 

— Ce va urma, oare? sughiță femeia, 
pipăindu-şi abdomenul umflat. 

Dalt ridică din umeri. 

— Kanakas îşi vor lua tălpăşiţa din apele 
noastre, dacă au câtuşi de puțină minte. Ia zi, Iern, 
s-a terminat adunarea? De fapt, despre ce s-a 
vorbit? Şi de ce-ai venit încoace? 

Pilotul rămăsese în locul unde se afla atunci 
când fusese somat, la o distanță de aproape cinci 
metri, lângă peretele opus. 

— Am venit să vă anunţ că s-ar putea să aveți 
de lucru, rosti el. M-am gândit că ar fi de preferat 
să v-o spun eu, căci s-ar putea să fiu şi eu implicat. 

În mod intenţionat, coborise tonul. 

— Poftim? zise Dalt. Nu te-am auzit. Vino 
mai aproape sau vorbeşte mai tare. 

— E vorba de ceva urgent! strigă el. 

Semnalul. Începu să înainteze încet către ei. 

Le captase întru totul atenția. Ronica ieşise 
din puț şi ajunsese la jumătatea coridorului înainte 
ca ei să bage de seamă. O cunoşteau şi pe ea, deci 
nu bănuiră nimic. Curând aveau să observe însă că 
îşi ținea mâinile la spate. Iern se retrase un pas. 

Ronica îşi scoase la iveală pușca, dintr-o 
mişcare. 

— Stop! strigă ea. Nici o mişcare! Mâinile 
sus! Dalt vru să îşi ducă mâna la tocul pistolului. 
Arma Ronicăi latră şi glonţul îi şuieră chiar pe 
lângă ureche. El încremeni şi ea râse, apropiindu- 
se. Ţi-am spus să nu faci nici o mişcare. Ştii prea 
bine că ştiu să ţintesc. 

Wairoa se ivi din umbră. Cealaltă armă era în 
mâinile lui. Pe umăr îi atârnau fâşii de pânză, rupte 

dintr-un cearşaf. Jori trase un țipăt, dar amândoi 
paznicii ridicară mâinile. 

Wairoa ajunse lângă Ronica. Dintr-o parte, 
Iern li se adresă: 

— Dacă vă purtaţi cum se cuvine, n-o să vă 
facem nici un rău. O să vă legăm. Desigur, o să vă 
lăsam de partea sigură a uşii. Dar vă avertizez, 
suntem disperaţi. Vrem să punem mâna pe Orion 
Doi. Asta ar trebui să vă dea de gândit, făcându-vă 
să vă daţi seama cu ce fel de oameni aveţi de-a 
face. Deci purtaţi-vă cum trebuie! 

— Oh, nu, nu, gemu Jori. 

Dalt mârâi, pregătindu-se să se repeadă la ei, 
după care, dând nas în nas cu ţeava puștii Ronicăi, 
se răzgândi. Mărul lui Adam 1 se ridică şi cobori. 

— Pe kanaka îl înţeleg, spuse el, scârbit. 
Chiar şi pe străinul ăsta... Dar tu eşti o femeie din 
rândul Lupilor. Nu ţi-a ajuns că ai devenit târfa 
lor? 

Scuipă. 

— Gura! porunci lern. 

Tocmai se pregătea să le dea instrucțiuni 
referitoare la poziția în care aveau să fie legaţi, 
când Jori se răsuci pe călcâie şi o luă la fugă spre 
consola de control. 

— Opreşte-te, nebuno! ţipă Ronica. 

Trase din nou un foc de avertisment, dar Jori 
nici nu întoarse capul. Iern se aruncă pe urmele ei. 
Dar ea luase deja un avans considerabil; era 
incredibil cât de repede putea să fugă. Avea să 
ajungă la butonul de alarmă înainte ca el să poată... 

Răsună o a treia împuşcătură. 'Ţeasta lui Jori 
explodă, împroşcând în jur sânge şi creieri. Trupul 
îi fu azvârlit înainte, căzu şi se rostogoli, în vreme 
ce mâinile şi picioarele 1 se agitau spasmodic. 
Înceta să mai mişte, lovindu-se de panoul de 
control. Sângele  gâlgâi,  prelingându-se pe 
pardoseală, înroşind-o. 

Jern simți că nu-l mai ţin picioarele şi se 
prăbuşi în genunchi, încercând să-şi recapete 

suflarea. Totul 1 se întunecă înaintea ochilor, şi 
capul i se umplu de un vuiet cumplit. 

Realiză că Ronica îngenunchease lângă el, 
strângându-l la piept şi legănându-l, ca pe un copil. 

— Eşti bine, iubitule? Plângea încet. Nu eşti 
rănit, nu-i aşa? 

Se strădui din răsputeri să-şi recapete 
cunoştinţa. 

— Tu ai tras? 

Dacă ea a făcut-o? Ce se va întâmpla atunci? 

— Nu, îi răspunse Wairoa. Îl trântise la 
pământ pe Dalt, şi stătea acum deasupră-i, ca o 
întruchipare întunecată a Morţii, cu masca din 
jurul ochilor, semănând cu un tigru. Tonul pe care 
vorbise era ridicat, dar la fel de calm ca de obicei. 
Eu am tras. Era limpede ce avea de gând să facă, şi 
intenționa să îşi ducă intenţiile la îndeplinire. O 
împușcătură care s-o schilodească doar n-ar fi 
oprit-o, având în vedere cât de încărcat îi era 
organismul de adrenalină. 

— Eu... n-aş fi putut face... una ca asta, spuse 
Ronica. 

Ochii ei verzi erau înecaţi în lacrimi. 

— O femeie şi-un copil nenăscut, urlă Dalt 
către ea. Acum eşti mulţumită, trădătoareo? 

Probabil, copilul e încă viu, în pântecele ei, 
gândi Iern. Cât îi va trebui ca să moară? Ar putea 
fi salvat? Nu, n-am voie să mă gândesc la asta 
acum. 

— Ne-ar fi zădărnicit planul, declară Wairoa, 
la fel de calm. Orion s-ar fi înălţat întru beneficiul 
celor ce sunt stăpâni pe armele nucleare. 

Dalt pufni cu dispreţ. 

— N-am spus că ai greşit făcând asta, spuse 
Ronica. Mă îndoiesc că e cazul să fiu mândră că n- 
am fost în stare să o fac chiar eu. Se ridică, 
ajutându-l şi pe Iern. Haide, iubitule. Să nu ne 
pierdem timpul. 

Facem ceea ce trebuie, ceea ce trebuie, ceea 
ce trebuie. Repetând mereu aceste cuvinte în gând, 

ca pe un descântec, îl legă pe Dalt, îi puse un căluş 
şi-l târî departe de uşă. Aceste activităţi îl ajutară 
să-şi revină complet. Mai târziu, va avea timp 
destul ca să bocească. Între timp, Wairoa stătea de 
pază. Ronica trase deoparte cadavrul, îi acoperi 
faţa cu un prosop luat de la toaletă, iar cu un altul 
şterse urmele de sânge de pe consolă. 

Între timp, Iern îşi terminase treaba. 
Întorcându-se lângă Wairoa, rosti mecanic, ca un 
robot: 

— N-avem timp de pierdut. Vino, am să-ţi 
arăt cum funcţionează comenzile. 

— Crezi că împuşcăturile au putut fi auzite? 
întrebă mauraiul. 

— Mă îndoiesc. Binecuvântate fie aceste 
discuţii tehnice! Ne aflăm deasupra unui puț având 
o adâncime de peste o sută de metri, destinat 
atenuării sunetului exploziei. Acelaşi scop este 
îndeplinit şi de acest pasaj capitonat, care e menit 
şi să împiedice răspândirea deşeurilor radioactive, 
în cazul în care ceva merge pe dos. Nu ştim cât va 
dura întrunirea. Mikli se distra de minune şi îşi 
pregătea, poate, o viitoare carieră politică, dar ştie 
că mai are şi alte treburi. 

Iern îl conduse pe Wairoa la balcon. O briză 
răcoroasă bătea dinspre adâncul tubului. Bâzâitul 
ventilatoarelor şi huruitul pompelor se auzea 
înfundat, ca de la mare distanță. Întunericul 
dinăuntru era întrerupt, pe alocuri, de lumina de 
licurici a unor lămpi între care intervalele păreau 
enorme. Urma apoi o mare de lumină albă. Acolo 
se înălța nava. De la aceasta distanţă, părea micuță 
şi fragilă, o nestemată prinsă în păienjenişul 
schelăriei care o înconjura. În sus, tubul continua 
cale de vreo douăzeci de metri, oprindu-se acolo 
unde porțile de metal luceau stins în lumina difuză. 

Iern făcu semn într-acolo. 

— Portalul. Nu e o uşă simplă, ci o maşinărie 
extrem de complexă. Trebuind să reziste forțelor 
dezlănţuite de Orion la decolare, a fost astfel 

construită, încât să se integreze perfect în restul 
structurii. O bombă convenţională care ar lovi-o 
direct de-abia dacă ar face-o să tremure puţin. 
Panoul de aici controlează motoarele care pun în 
mişcare complexul. Mai întâi, se deschide o valvă 
exterioară. Este cea care asigură camuflajul. Apoi 
se retrage şi valva interioară şi drumul navei e 
liber. Explozia inițială aruncă nava afară, în vreme 
ce puţul de dedesubt, cu echipamentele şi 
rezervoarele de solvenți integrate în structura 
pereților, absoarbe şocul şi deşeurile. 

— E o realizare remarcabilă, comentă 
Wairoa. 

— Da. Are în componenţă un strat izolator 
care absoarbe cea mai mare parte a energiei 
termice... Dar nu mă îndoiesc că ai studiat acest 
subiect; tu studiezi totul, nu-i aşa?... Nava 
depăşeşte nivelul acesta aproape instantaneu. E 
menţinută pe traiectorie de un câmp magnetic 
extrem de puternic, generat de bobinele 
superconductoare aşezate de-a lungul puţului. 
Deschiderea portalului le pune automat în 
funcţiune. Poarta nu se poate închide înainte ca cea 
de a doua explozie să aibă loc, în atmosferă. 
Aceasta se produce mult prea curând, dar la o 
altitudine îndeajuns de mare ca structurile de aici 
să nu sufere prea mari pagube, cu atât mai mult cu 
cât nu va fi la fel de puternică. Dar asta nu mai 
contează. Sarcina ta se încheie de îndată ce 
deschizi poarta, iar eu decolez cu nava. 

— N-am înţeles niciodată de ce nu poate fi 
deschisă poarta direct din camera de comandă a 
misiunii? se miră Wairoa. 

— Există o serie de motive, care includ şi 
principiul descentralizării şi al apărării. Desigur, 
există şi motive economice; astfel, se folosesc mai 
puţine componente electronice, iar construcţia e 
mult mai simplă. Toată această întreprindere s-a 
clădit pornind de la resurse extrem de limitate, 
care au fost completate pe parcurs, cu o zgârcenie 

de neimaginat. Dar ce rost are să mai discutăm? 
Iern se întoarse şi porni înapoi, pe culoar. Lucrurile 
se desfăşoară în felul următor, continuă el. După 
ce portalul este deschis, un observator verifică 
pentru ultima oară condiţiile, îndeosebi starea 
vremii. Apoi întreaga echipă părăseşte rampa de 
lansare, şi uşa grea se închide. Îţi dai seama ce 
efect produce o explozie atomică într-un spaţiu 
închis... Acestuia i se adaugă deplasarea aerului 
produsă de decolarea navei, cu o viteză mai mare 
decât cea a sunetului. Şocului i se alătură căldura 
produsă de accelerarea navei. Dacă te-ai afla aici, 
aerul ar fi îndeajuns de fierbinte pentru a-ți prăji 
plămânii. Inginerii sunt de părere că panoul va 
rezista, având în vedere modificările făcute după 
prima lansare. Mă rog... Cert este că uşa, împreună 
cu tot materialul de absorbție, protejează echipa 
care, pentru mai multă siguranţă, are ordin să 
coboare în culoarul de la nivelul inferior. 

— Din câte observ, uşa poate fi folosită şi 
pentru a-i împiedica pe eventualii inamici să intre. 

— Da, a fost o măsură de precauţie 
suplimentară, împotriva eventualilor sabotori sau a 
unor trupe de comando... Împotriva unora ca noi. 
Cazul tău va fi ceva mai aparte. Iern ajunse lângă 
panoul de control şi îi explică rapid care erau 
funcțiunile butoanelor,  comutatoarelor şi a 
instrumentelor indicatoare. Wairoa reţinu totul, 
imediat. Când poarta se deschide, începe să sune 
alarma, explică ler. E programată să se 
declanşeze automat, n-avem ce face. Scopul ei este 
să avertizeze pe toată lumea să se adăpostească. 
Planul misiunii prevede un interval de douăzeci de 
minute în acest scop, dar dispozitivele de siguranţă 
se deconectează automat, astfel încât nava poate 
decola imediat. Voi încerca să scurtez cât mai mult 
acest interval, ca să poţi să te îndepărtezi înainte de 
sosirea norrmenilor. 

Wairoa încuviinţă. 

— Trebuie să rămân aici până când veți fi 
siguri că puteți pleca. Poţi să mă anunţi din timp? 
întrebă el, arătând către un difuzor. 

— Ma tem că nu. Comunicaţiile cu nava trec 
obligatoriu prin postul de comandă al misiunii, 
care, în acest moment, este închis. 

— Oricum, mă îndoiesc că ar fi de acord să 
coopereze, remarcă Ronica, încheindu-şi munca de 
femeie de serviciu. 

— Pilotul are sarcina de a activa un semnal, 
cu trei minute înaintea decolării, spuse Iern. Acesta 
va întrerupe alarma porţii, care sună, din câte mi s- 
a spus, ca o trompetă. Semnalul navei e o notă 
înaltă, continuă. Voi avea grijă, desigur, să dau 
acest semnal. Trei minute ar trebui să-ţi fie de- 
ajuns ca să ieşi şi să încerci să evadezi. Până 
atunci, ţi-aş recomanda să închizi uşa şi să te 
baricadezi împotriva unui eventual atac. 

Ronica se ridică, îşi inspectă salopeta şi 
pantofii, în căutarea unor eventuale pete care ar fi 
putut să pară suspecte şi aşeză toate armele în 
rastel. Ea şi Iern nu-şi puteau permite să poarte 
arme de-a lungul coridorului mult mai lung care 
ducea la intrarea echipajului, fără a trezi bănuieli. 
Iern îşi încheiase prelegerea. Ronica se alătură 
celor doi. Luă mâna dreaptă a lui Wairoa într-ale 
sale şi i se adresă, cu glasul şi faţa marcate de 
compasiune: 

— Norocul fie cu tine, tovarăşe de drum. 

El o răsplăti cu unul dintre rarele sale 
zâmbete. 

— Nu vă faceţi griji pentru mine. Ştiu care 
sunt riscurile şi nu mi-e teamă. Îmi va face plăcere 
să fiu ceea ce, prin excelentă, sunt: un observator 
şi un paznic. Fiţi binecuvântaţi. 

— La revedere, îi spuse Iern. 

Nu reuşi să rostească mai multe şi nici nu 
putu strânge mâna omului-hibrid. 

Wairoa îşi încrucişa braţele şi-i urmări din 
priviri până când se făcură nevăzuţi. Apoi verifică 


598 


încă o dată legăturile lui Dalt, închise uşa, o blocă 
şi recapitulă în gând cunoştinţele sale despre 
consola de control. Se opri câteva clipe lingă 
trupul lui Jori, apoi ieşi pe balcon. 

Peste treizeci de minute, după cum, arbitrar, 
hotărâse Iern, avea să deschidă portalul. Cam de 
atâta timp aveau nevoie tovarăşii săi pentru a-şi 
atinge ţinta şi pentru a pregăti decolarea, în cazul 
în care n-aveau să întâlnească nici un fel de 
piedici. Wairoa nu fu nevoit să arunce nici o 
privire spre ceasul montat în consolă; ştia 
întotdeauna cât arăta. Se sprijini de balustradă şi 
admiră, în tăcere, întunericul de dedesubt şi 
perdelele de lumină care scăldau nava acolo, jos. 

Fiecare intrare în tubul de ascensiune era 
prevăzută cu o uşă de protecție şi cu o căptuşeală 
de material fonoizolant, pe o lungime de 
cincisprezece metri de la capătul coridorului care 
dădea într-acolo. La nivelurile inferioare, acolo 
unde muncitorii se agitau mereu încoace şi-ncolo, 
apropierea se făcea direct, iar intrarea în puţul 
principal se făcea printr-o valvă la fel de solidă 
precum cea situată la suprafaţă. Când aceasta era 
închisă, era menită să absoarbă, aproape în 
totalitate, şocul exploziei. La nivelul cel mai de 
Jos, distanţa de la ultima intersecție de coridoare şi 
până la intrare era considerabilă, astfel încât 
paznicii erau imposibil de luat prin surprindere. 

În vreme ce se îndreptau spre ei, Iern nu 
simțea deloc teamă. Lăsase deoparte chiar şi 
durerea provocată de moartea lui Jori. Avea prea 
multe altele la care să se gândească. Niciodată nu 
mai trăise atât de intens, deşi prin sufletul său 
bătea acum un crivăţ îngheţat. Mintea sa percepea 
cele mai mici detalii sesizate de simţurile sale 
încordate la maximum: gresia cenuşie a pardoselii, 

petele de pe pereţi, tavanul de un alb murdar şi 
albul imaculat al panourilor fluorescente, bâzâitul, 
jetul de aer şi mirosul de chimicale al 
ventilatoarelor, mirosul acru al propriei 
transpirații. Ronica era lângă el, mergând înainte 
cu fruntea sus... Ronica, al cărei suflet era acum 
mai chinuit decât fusese al său vreodată. Dar acum 
n-aveau timp nici pentru aşa ceva... 

Ca şi la nivelul superior, şi aici, paznicii se 
aflau lângă intrare. Valva era închisă azi, când 
nimeni nu lucra: o fişie prelungă de metal 
strălucitor. De data aceasta, santinelele erau doi 
bărbaţi, ambii, cunoscuţi de Ronica şi Iern. Alfri 
Levayn, cel mai tânăr, înalt şi zvelt, cu tenul 
întunecat, purta ochelari şi o cămaşă subțire şi 
citea o carte groasă. Torel Hos, pleşuv şi burtos, 
era îmbrăcat într-o salopetă de culoare închisă şi 
pufăia dintr-un trabuc. El fuse cel ce li se adresă 
mai întâi: 

— Noroc, ce vânt v-aduce? Ce-i nou? 

— În privința armelor nucleare, e-adevărat, îi 
informă Ronica. 

— Hmmm... Torel îşi scoase trabucul din 
gură şi privi posomorât la capătul aprins. În fond, 
mongii au fost cei care ne-au atacat primii. Când 
cel nou-veniţi ajunseră în dreptul mesei, îi privi 
cercetător şi cu un dram de îngrijorare. Voi doi 
arătaţi a naibii de rău, spuse. Şi-aţi asudat ca nişte 
catâri. De ce? 

— Veştile au fost cam şocante, nu crezi, îi 
replică Ronica. lar în sală era mai multă lume 
decât putea să suporte instalaţia de aer condiţionat. 

Alfri lăsă cartea deoparte. Titlul ei era O 
scurtă istorie a Imperiului Roman de Răsărit. 

— Ştiam că trebuie să se fi construit astfel de 
arme, spuse el pe un ton plin de lehamite. Nu 
multe, desigur, căci nu ne puteam permite să 
irosim combustibilul lui Orion. Dar nu puteam 
concepe să nu se fi construit deloc. Mă miră însă 

că mongii şi mauraii nu s-au gândit la asta, nici 
măcar o clipă. 

— Bănutesc că s-au gândit, dar au ajuns la 
concluzia că trebuia să-şi asume riscul, dacă nu 
voiau să ne vadă învingători, fu de părere Torel. 
Cum ă decurs întrunirea? S-a terminat deja? 
Sunteţi primii care veniţi încoace. 

— Am plecat înainte de sfârşit, îi răspunse 
Iern. Publicul părea entuziasmat. Dar, până lă 
urmă, s-a transformat într-un concurs de oratoric. 
Ronicăi nu-i pasă de asemenea lucruri, iar, în ceea 
ce mă priveşte, n-am nimic de-a face cu politica 
voastră. M-am gândit că asta ar fi ocazia ideală 
pentru a verifica nişte amănunte la bordul navei. 

— Poftim? se miră Torel. Credeam că toată 
lumea e liberă astăzi, în afară de noi, oropsiţii. 

— Corect. lar asta înseamnă că nu va trebui 
să ne lovim tot timpul de echipele de lucrători, nici 
să ne certăm cu inginerii. 

Ochii lui Alfri îi priviră pieziş, de sub 
ochelari. 

— la stai, obiectă el. Lucrătorii şi inginerii 
sunt ocupați cu restul flotei. Munca la Orion Doi s- 
a încheiat. 

— Da, aşa e. Dar nu ştii că mereu se fac tot 
soiul de modificări şi testări suplimentare? 
Lucrând cu simulatorul, mi-am dat seama că se pot 
face îmbunătățiri la sistemul de pilotaj. Ar fi prea 
târziu să mai schimbăm ceva la nava aceasta. 
Ronica şi cu mine vrem să examinăm sistemul 
actual, pentru a ne da seama ce vom putea propune 
pentru modelele următoare. 

— Vom testa diferite comenzi, adăugă 
femeia. Desigur, în gol. V-am spus ca să nu vă 
faceți probleme când indicatorul de activare a 
sistemelor se va aprinde. 

— Hmmm... Nu e regulamentar. 

— Doar ne cunoşti, ce naiba, se văită ea. 
Avem la noi permisele de liberă trecere; dacă vrei, 
vi le putem arăta. 

— Avem ordine... Aăă, miz Birken, nici gând 
să vă pun competenţa la îndoială, dar am fost 
informaţi că toate operaţiunile vor fi amânate până 
mâine, iar regulamentul cere ca în astfel de cazuri 
să nu lăsăm pe nimeni să intre decât pe baza unui 
permis special. 

— Da, da, încuviinţă Torel. Ne-nţelegeţi, nu-i 
aşa, oameni buni? Dacă se întâmplă ceva, şi voi, şi 
Alfri, şi eu am intra în bucluc. 

Jern sperase că va reuşi să evite o astfel de 
discuţie, dar se aşteptase şi la varianta contrarie. 
De obicei, norrmenii respectau, mai degrabă, 
spiritul decât litera legii, iar acest spirit cuprindea 
cam ceea ce credea de cuviinţă respectivul. Dar în 
actuala situație de criză, când încununarea a 
douăzeci de ani de vise şi speranţe depindea de 
această unică navă... 

Discutaseră această problemă cu Ronica, pe 
drum, venind încoace. Nu avuseseră cum să 
stabilească vreun plan, dar se înţeleseseră în 
privinţa semnalelor pe care aveau să le folosească 
în anumite împrejurări. 

— Îi voi raporta şefului meu! spuse el repede, 
pe un ton aspru, în francey. 

Ea încuviinţă uşor din cap. 

— Ce-a zis? vru să afle Torel. 

Iern ridică din umeri. 

— Înjuram în limba mea maternă. Nu am 
nimic cu tine personal, îți faci doar datoria, dar mă 
enervează situația asta stupidă. Rainier Abron 
personal şi-a dat acordul în privinţa sugestiei 
noastre. În învălmăşeala de sus, n-a apucat să-mi 
dea vreun ordin scris. Încearcă, te rog, să dai de el 
la birou sau în apartamentul său. 

— Sigur, spuse Torel. Îmi pare rău, astronaut 
Ferlay. 

Se aşeză în faţa unui telefon de pe o masă. 

— N-are nici un rost să ne enervăm, spuse 
Ronica. 

Zâmbind, se lăsă pe vine. 

— Nu vrei să stai pe scaun? spuse Alfri, 
ridicându-se grăbit. 

— Nu, mulţumesc, stau bine. Şezi liniştit. Cât 
timp vom aştepta, eu şi cu Iern vă putem povesti, 
dacă vreţi, cum a decurs întrunirea. 

Alfri se aşeză la loc. 

— În ceea ce mă priveşte, nu cred că e 
nevoie, spuse el, lipsit de chef. Bănuiesc ce s-a 
întâmplat. De fapt, aş fi putut participa şi eu, dacă 
voiam, dar m-am oferit voluntar pentru ocuparea 
acestui post. 

— Hmmm... Adineauri spuneai că bănuiai 
existenţa armelor nucleare şi te gândiseşi că aveau 
să fie folosite dacă aveam să fim atacați. Ce-i asta? 
Un soi de preştiinţă? 

— Nu. Însă, în timpul liber, studiez istoria. 
Cei din neamul meu fac deseori asta. Probabil, 
pasiunea lor pentru istorie vine din faptul că au 
avut atâtea de îndurat, în decursul ei. 

— Cei din neamul tău? 

— leri seară, Rabbi Kemmer şi-a făcut 
apariţia, lamentân-du-se. A cerut să se facă linişte 
şi a recitat Kaddish-ul pentru mongii ucişi. Alţii, 
asemeni mie, şi-au amintit de Iosua, de Captivitate, 
de  Maccabei, de distrugerea Templului, de 
Khazari, de Holocaust şi de Ben-Gurion... Toate 
astea mi s-au perindat prin minte, miz Birken. Asta 
e firea lucrurilor. Important e să supravieţuieşti, şi 
nu atât fizic, cât spiritual. 

— Deci te bucuri că avem armele? 

— Bineînţeles că nu. Dar le avem, şi Orion a 
fost salvat, spuse Alfri, chpind des. Dacă trebuia 
sau nu să le construim şi să le folosim? Sunt 
îndeajuns de slab şi egoist pentru a-i mulţumi lui 
Dumnezeu că nu eu a trebuit să hotărăsc în această 
privinţă. Torel aşeză receptorul telefonului în 
furcă. 

— Nu-l găsesc pe doctorul Abron nicăieri, 
spuse el. Probabil că întrunirea nu s-a terminat 
încă. Ce faceţi, aşteptaţi? 

Iern aruncă o privire spre ceasul de pe perete. 
Peste... şaptesprezece minute, Wairoa avea să 
deschidă poarta. 

— Putem aştepta, spuse el. 

Alfri zâmbi. 

— Minunat! în plictiseala care domneşte aici, 
va fi o plăcere să vă avem alături. 


— ...Da, Domeniul e cu adevărat frumos, 
declară Ronica. Vă sfătuiesc să-l vizitaţi, dacă vi 
se va ivi prilejul. Nu numai pentru monumente şi 
pentru obiceiurile ciudate ale celor de-acolo, ci şi 
pentru câteva locuri unde te poţi distra cu adevărat. 
la zi, lern, cum era cântecul acela? începu să 
fredoneze în francey, pe o melodie scornită chiar 
atunci: Imediat va-ncepe să sune alarma şi-i va lua 
pe nepregătite. Dacă suntem pregătiţi, îi putem 
învinge. Încearcă să ataci din spate şi să apuci 
unul din pistoale. 

Omul Clanurilor zâmbi. 

— Ştii prea bine că n-am deloc ureche 
muzicală, îi răspunse. Dar, dacă credeți că-mi 
puteţi suporta lălăielile... Tu-l iei pe cel mai tânăr, 
eu, pe cel mai bătrin. Asigură-te că nu vor apuca 
să ajungă la arme. 

Soarta lui Wairoa părea de-acum pecetluită. 

Alfri zâmbi, strâmbând din nas. 

— Aveaţi dreptate, domnule, confirmă el. N- 
aveţi deloc ureche muzicală. 

— Dansul e uşor de învăţat. Hai, e distractiv, 
am să-ți arăt, spuse Ronica, ridicându-se şi 
apucându-l de mână. 

— Măi, da' ce norocoşi mai sunt unii, mormăi 
Torel. 

— Oh, am să te-nvăţ şi pe tine, îi promise ea. 
Până atunci, stai deoparte şi urmăreşte-ne cu 
atenţie. Uite, de-acolo ai să vezi mai bine. 

Îi indică partea opusă a culoarului. 

— N-avem voie să ne părăsim... 

— Hai, termină! 

Se aplecă peste masă şi-l trase de puţinul păr 
care-i mai rămăsese în creştet. Cu un zâmbet 
bovin, Torel se lăsă condus la locul indicat. Iern îl 
însoţi, în vreme ce Ronica îl conducea pe Alfri 
spre mijlocul încăperii. 

— Aveţi grijă, domnule, îl avertiză acesta pe 
Iern. Mă tem c-am să mă îndrăgostesc de soția 
dumneavoastră. 

Torel îi aruncă pilotului o privire chiorâşă. 

— De ce eşti aşa încruntat şi încordat? Doar 
nu-l iei în serios? 

— Cum să nu fiu încordat? pufni Iern. Dar 
mă bucur că măcar Ronica poate ciupi puţină 
distracție din toată încurcătura asta. 

Mai e doar un minut... Nu ştiam că posedă 
talent actoricesc. Oare, dacă i-aş spune asta 
acum, m-ar tachina, sau mi-ar zice să-mi păzesc 
pielea? 

Ronica execută câțiva paşi de dans. 

— La, la, la, fredonă ea. Uite-aşa. Vezi? Şi- 
acum, o luăm de la capăt, spate-n spate. 

— La naiba, credeam c-am să te văd, râse 
Alfri. 

Ea îşi scutură pletele. 

— Cea de-a doua măsură e mai interesanta. 
Hai, să-i dăm drumul, mai spuse, furişându-se în 
spatele lui. La, la, la... E timpul! La, la, la, acum pe 
loc, cântă ea. Au, m-ai lovit la gleznă. Nu-i nimic. 
Hai s-o luăm de la capăt Oricum, nu ne puteam 
aştepta la o sincronizare perfectă, nu-i aşa? Sau s- 
o fi întâmplat ceva? 

— la, la... 

Sirena începu să sune. 

Era un vuiet profund, metalic, ce izbucnea din 
difuzor — din toate difuzoarele, de fapt — răsunând 
şi stârnind ecouri pe coridoarele pustii de sub 
munte. Era un avertisment, o chemare la luptă: 
Orion va răsări! 

Torel rămase cu gura căscată, cu picioarele 
depărtate, descumpănit. Uimirea sa n-avea să 
dureze mai mult de-o clipă. Iern se repezi cu toată 
puterea spre silueta sa masivă. L-ar fi putut ucide, 
dar nu reuşise să se hotărască să o facă. Torel era 
un om de treabă, avea copii. lern îl atacase pe la 
spate. Cu mâna dreaptă, îi blocă mişcarea ambelor 
braţe. Stânga începu să-i alunece către tocul 
pistolului. 

Torel mugi. Era tare ca un taur, astfel încât, 
zbătându-se, reuşi să-şi smulgă o mână din 
încleştarea lui Iern, încercând, la rându-i, să ia 
arma. Iern îl prinse la timp, dar, acum, era el însuşi 
imobilizat. Se  rostogoliră. Trompeta aceea 
continua să urle sinistru în jurul lor. 

Glasul Ronicăi acoperi vacarmul. 

— Opriți-vă! Nici o mişcare sau trag. 
Folosise clipa de descumpănire care îl paralizase 
pe Alfri, pentru a-i smulge arma şi a sări dincolo 
de el, lângă masa deasupra căreia erau atârnate 
puştile. El rămăsese locului, prostit, de parcă ar fi 
încasat o palmă. Încetează, Torel! strigă ea. Nu 
vreau să-ți fac nici un rău. Bătrânul se lăsă moale 
ŞI, încet, ridică mâinile sus. Iern îi luă pistolul şi 
veni lângă Ronica. Da, vreau să ştiţi că nu ne 
jucăm, spuse ea. Vă rog să nu ne siliți să vă 
împuşcăm. Vom încerca să nu vă ucidem, dar s-ar 
putea să nu reuşim, dacă ne faceţi greutăţi. 

— Ronica, gâfâi Alfri. Nu, nu, nu tu, nu... 

— Ba da. Hai, dă-i drumul, aleargă, pleacă şi 
dă alarma. Dar ai grijă să îi anunţi că, oricine 
încearcă să vină după noi, va muri. Am prefera să 
ne putem pregăti aşa cum se cuvine pentru 
decolare, dar, dacă auzim cumva fie şi doar o uşă 
scârțâind, vom presupune că e vorba de o echipă 
venită să ne oprească, trăgându-ne o racheta în 
ansamblul de direcție, şi vom decola imediat. Cei 
ce se vor afla aici vor recepționa explozia direct în 
mutre şi toată radiația se va răspândi aici. Aţi 
priceput? 

— Da, am priceput, gemu Torel. Da, târfă 
spurcată... 

Urmă un potop de invective şi obscenități. 

— Plecaţi! strigă Iern, slobozind un foc de 
armă, pentru a-şi întări porunca. 

Cei doi se întoarseră şi o luară la goană. În 
două rânduri, Alfri aruncă o privire peste umăr. 

lern smulse firul telefonului. Ronica luă 
ambele puşti din rastel. Apoi se grăbiră împreună 
către uşa interioară. Ea fixă comutatorul de 
deschidere în dreptul cifrei 5; valva avea să se 
închidă de la sine după cinci minute. Acum, se 
retrăgea cu o încetineală chinuitoare. 

— Sper..., începu Ronica, abia făcându-se 
auzită în larmă provocată de sirena de alarmă. Sper 
că nimănui nu-i va trece prin minte să întrerupă 
curentul electric în secţiunea aceasta. Atunci, uşa 
nu s-ar mai putea închide, puţul de captare n-ar 
mai funcţiona şi contaminarea ar fi onibilă. 

— N-aveau decât să se gândească la asta 
înainte de a-i nimici pe mongi, îi răspunse Iern. 

Enorma masă metalică se retrăsese îndeajuns 
ca el să-şi poată strecura trupul dincolo. Ronica îl 
urmă. 

Fiind mai grea la bază, nava nu avea nevoie 
să fie sprijinită. Schelăria lucrătorilor dispăruse, 
fiind înlocuită de rampa de acces mobilă, 
prevăzută cu motoare, care îi permitea să se 
prelungească, astfel încât să se poată ajunge, cu 
ajutorul ei, la oricare punct al navei. Iern îşi 
amintea ce 1 se spusese mai de mult: de îndată ce 
echipajul urca la bord, această structură urma să 
fie demontată şi îndepărtată, înaintea decolării. 
Câte pagube aveau să producă fragmentele ei 
pulverizate de explozie, incandescente sau 
vaporizate, ori chiar preschimbate în noi izotopi, 
murdari? Răspunsul îi răsună în minte lui Iern în 
angley-ul lui Plik: A naibii de multe. 

Păşi, împreună cu Ronica, pe o platformă. 
Apăsă un buton, şi ascensorul începu să urce încet 

de-a lungul ghidajelor. 

Vârful ca de lance al navei strălucea înaintea 
ochilor săi. Lumina izvora de pretutindeni, o 
explozie de lumină rece, asemeni aerului care 
făcea să-i fluture veşmintele îmbibate de sudoare. 
Dincolo de vârf, nu mai vedea nimic. În acest 
spaţiu larg, alarma răsuna înfundat, ca glasul unui 
trompetist cântând, sfidător, la marginea lumii. 

Platforma  ascensorului se opri la câțiva 
centimetri de uşa de acces destinată echipajului. 
Era închisă, dar o cheie atârna alături, agăţată de 
un cârlig. lern o luă şi îi introduse capul în centrul 
valvei circulare, răsucind. Câmpurile magnetice 
fură puse în funcțiune o dată cu servomotorul care 
determina deschiderea  valvelor interioare şi 
exterioare. În interior exista un dispozitiv 
asemănător. 

Jern o cuprinse pe Ronica de după mijloc, 
întrebându-se dacă avea s-o mai îmbrățişeze 
vreodată aşa cum merita. Porniră împreună spre 
camera de presurizare. Ea îşi scoase de pe umăr 
armele de foc, vru parcă să le arunce, apoi se 
răzgândi. Îi părea rău să le ştie distruse. Îi dădu şi 
el pistolul pe care-l ţinuse până atunci în mână. 

— Păstrează-le, dar ai grijă să nu se descarce 
cumva din întâmplare. 

Ea încuviinţă. 

— Mă duc să preiau postul inginerului 
principal. 

— Nu e nevoie la decolare. Aş prefera să te 
ştiu lângă mine. 

Ea îl sărută fugar, pe buze, şi se furişă înainte. 
Iern o urmă. Aplecându-se, în spaţiul îngust, atinse 
butonul care acționa închiderea uşii, şi valvele se 
închiseră. 

Cabina de pilotaj se afla drept înainte şi era 
prevăzută cu mai multe locuri, destinate inginerilor 
şi oamenilor de ştiinţă care ar fi trebuit să 
însoţească expediţia. Cu siguranță, le vom strica 
ziua, gândi el. Se căţără peste traversele ce 

fuseseră prevăzute pentru ă fi folosite la deplasarea 
în impoderabilitate şi pătrunse în compartimentul 
de pilotaj, aşezându-se pe scaunul din stânga. Se 
întinse pe spate şi îşi fixă centura de siguranţă, 
cufundându-se în scaunul cu tapiţerie groasă, care 
avea să îl ferească de şocul decolării. Mirosul 
pronunţat al pielii tăbăcite îi trezi amintiri de mult 
uitate. Stătea în fotoliul bunicului Mael, iar acesta 
îi povestea băieţandrului Iern despre spiriduşii care 
trăiau în dolmene şi care, când se însera, se căţarau 
la suprafaţă, dansând în lumina dată de Ostrovul 
Ceresc... Privi în sus, prin hublou, de-a lungul 
monstruosului hublou, dar, din pricina strălucirii 
care îl înconjura nu fu convins că văzuse sau nu 
cerul de deasupra. 

Destul. Îşi îndreptă atenţia şi degetele spre 
complicatele comenzi ale consolei de pilotaj. Clic, 
un indicator se aprinse, verzui, un ac se mişcă pe o 
scală, clic, se auzi un bâzâit şi o boare de aer 
proaspăt, răcoros, îi mângâie obrajii, clic, 
monitorul unui computer se trezi la viaţă, clic... 

Întârzierea aceasta te-a condamnat la 
moarte, Wairoa? Îmi pare rău, ştiu că nu gândesc 
rațional, dar, într-un fel, mi-aş dori să te ştiu ucis, 
asta te-ar elibera de povara dublei crime şi-ar 
pune capăt remuşcărilor tale. 

Se pare că şi noi doi suntem condamnaţi. Nu 
există la bord nici un costum spaţial; acestea sunt 
croite pe măsura celor din echipaj, iar acesta n-a 
fost încă nominalizat. Nava n-a fost verificată; 
zborul robotizat a fost cu totul altceva, mult diferit 
de acesta. Controlul de la sol nu ne va ajuta; nu 
există, practic, un echipaj adevărat; nu există un 
sistem de salvare în caz de urgenţă; n-am la 
dispoziţie nici un teren de aterizare pentru care să 
mă fi pregătit în simulator. Dacă am folosi vreunul 
dintre acelea, am fi aşteptaţi la sosire de către un 
pluton de execuţie... Ronica, Ronica! lern izbi cu 
pumnul în braţul scaunului. Nu simţi nici o durere, 
Căci şi acesta fusese proiectat în vederea atenuării 

accelerației. După un scurt răgaz, înghiţi nodul 
care 1 se pusese în gât şi se întoarse la lucru. 

Rezolvând tot ceea ce fusese de făcut în 
partea de jos, Ronica se strecură în scaunul de 
lângă el. 

— Ai grijă, nu cumva să pătrundă careva 
înăuntru, îi spuse el. 

— Nu-s chiar atât de toantă, nu crezi? 1-0 
reteză ea. 

Ruşinat, Iern îşi  întrerupse din nou 
preparativele, întorcându-şi capul spre ea 

— Iartă-mă, îngăimă. N-am vrut să spun asta. 

— Ştiu că n-ai vrut, iar eu am reacţionat 
prosteşte. Amândoi suntem  încordaţi până la 
limită. La naiba cu factorii de securitate! strigă ea, 
izbucnind în râs. Crezi că nu ne putem apropia 
îndeajuns, ca să ne putem săruta încă o dată? 

— Mă uimeşti. Dacă eu sunt agitat, tu ar 
trebui să fii în agonie. 

— Am fost, într-o oarecare măsură, până 
când... Până în clipa în care m-am hotărât. Acum 
facem ceea ce e bine. Sau, mă rog, ceea ce e mai 
puţin rău. Şi o facem punând în joc propria noastră 
viaţă. Iern, Iern, vom zbura! Vom ieşi în spaţiu! 

Nu se putu stăpâni să nu se molipsească de 
bucuria ei, deşi ştia că adevărata lui intenţie era 
aceea de a împiedica, pentru totdeauna, înălţarea, 
adevăratul răsărit al lui Orion. 


— Să răzbunăm toate suferințele şi 
nedreptăţile îndurate... 

Sirena începu să vuiască. 

Discursul lui Mikli fu întrerupt. Vreme de 
câteva secunde, acesta privi în jur, ca o pisică la 
pândă. Un tremur străbătu mulțimea, însoțit de o 
larmă ce amintea de valurile ce se spărgeau de 
stânci, în ţipetele pescăruşilor. 

Buzele lui Mikli îi dezgoliră dinţii. 

— Ia te uită, murmură el. Gata cu vorbăria. 
Se apropie din nou de microfon şi glasul său 
amplificat tună, acoperind zarva iscată: Se pare că 
ceea ce auziți e sirena de lansare. Nu vă 
impacientaţi. Se pare că avem probleme. Probabil 
că nu e nimic care să nu poată fi rezolvat de noi, 
norrmenii, dacă ne punem mintea la treabă. 
Rămâneţi pe loc! porunci el, ridicând braţele, şi 
strigătele panicate se stinseră. Către toţi cei din 
personalul de securitate aflaţi aici: plecaţi imediat 
şi prezentaţi-vă la posturile voastre. Echipaţi-vă şi 
aşteptaţi noi ordine. Restul, rămâneți aşezaţi până 
când cei din securitate părăsesc sala. Apoi, ieşiţi în 
ordine şi îndreptaţi-vă spre apartamentele voastre. 
Dreng  urcase pe scena. Trăsăturile îi erau 
schimonosite de groază, deşi nu pentru soarta sa îi 
era lui teamă. Vorbeşte-le, Eygar, îi ceru Mikli. 
Împiedică-i să intre în panică. Voi avea eu grijă să- 
ți salvez prețioasa astronavă. Curaj, norrmeni! 
strigă apoi, în microfon. Am pornit! 

leşi grăbit. Se auziră câteva urale, repede 
acoperite de sunetul de trompetă al sirenei. 

Când fu sigur că nu mai putea fi văzut, 
renunţă la mersul calm şi apăsat şi o rupse la fugă 
de-a lungul culoarului, urcă treptele din patru în 
patru şi se repezi spre biroul său. Subordonatul de 
serviciu, o femeie, aştepta cu pistolul în mână. 
Când Mikli îşi făcu apariția, pocni din călcâie, 
salutând. Mikli îi răspunse, vesel. 

— Ai vreo informaţie? întrebă, din mers. 

— Nu, domnule, încă nimic. 

Pe culoar se auzeau ropote de paşi, strigăte şi 
ecouri înfundate, şi, peste toate, dominator, sunetul 
sirenei. 

Mikli izbucni în râs. 

— Tocmai asta-i cel mai amuzant, zise el, din 
biroul de dincolo de anticameră. 

Se aşeză la masă, smuci telefonul din furcă şi 
începu să sune. 

— La Nivelul Unu, totu-i în regulă, paznicii 
n-au observat nimic deosebit, cu excepţia alarmei, 
anunţă el, în vreme ce tasta deja cel de-al doilea 
număr. 

— Nivelul Doi, la fel... Nivelul Trei... Alo! 
Alo! Nimic, linia e moartă. Şi-acolo-i intrarea 
echipajului... Nivelul Patru, e-n regulă, nici o 
problemă... Nivelul Cinci... Alo, alo, alo! Sună, dar 
nu răspunde nimeni. lar acolo e panoul de control 
care deschide poarta. Rânji. Ahaa. Se pare că avem 
de-a face cu un caz de piraterie galopantă. 

Telefonul de pe masa ofițerului de serviciu 
sună. Femeia ridică receptorul şi ascultă vreme de 
câteva secunde. 

— Vă fac legătura, spuse, şi glasul îi tremura. 
Domnule, e unul din oamenii de la postul de la 
Nivelul Trei. 

Mikli ridică receptorul şi ascultă. 

— Aaaah, făcu el, trăgând adânc aer în piept. 
Prea bine, Hos, a-l cu tine pe Levayn şi 
prezentaţi-vă la centrul vostru de comandă. Vă 
luaţi alte arme şi aşteptaţi noi ordine, împreună cu 
echipa voastră. N-avem timp să discutăm acum 
despre neglijența voastră. Mişcă. Puse receptorul 
în furcă. Shaira, scumpa mea, strigă el, către biroul 
de alături. Verifică, te rog, unde se află Wairoa 
Haakonu. 

— Pai, n-ar trebui să fie în celulă, închis? 
Dar... Urmă un țipăt înăbuşit. Nu e acolo, 
domnule! E la Nivelul Cinci! 

Mikli încuviinţă din cap. 

— Bănuiam eu, mormăi, uitându-se la ceas. 
În clipa asta, probabil că Ferlay şi târfa de Birken 
se furişează în cabina navei, spuse el, mai mult 
pentru sine. Numărătoarea inversă normală ar 
trebui să dureze o oră. Ei se pot lipsi fără probleme 
de cea mai mare parte a acestui interval sau pot 
decola imediat, dacă încercăm să pătrundem şi ei 
îşi dau seama că nu au nimic de pierdut dacă 
pornesc chiar atunci. Ridică din nou tonul. Shaira, 

sună la cartierul general al securităţii şi spune-le să 
trimită o echipă dotată cu două lansatoare de 
rachete, la Nivelul Cinci, chiar acum. Dacă uşa e 
închisă, şi nu mă îndoiesc că este, să o spargă, să 
intre şi să închidă valvele înainte ca nava să apuce 
să decoleze. Ambele valve! 

Ridică din nou receptorul şi tastă un număr 
special. 

— Nava de război Șarpele de Mare. Aici 
comandorul Scarp. Sunt pe punte şi vă ascult, se 
auzi în receptor. 

— Sunt căpitanul Karst! ţipă Mikli. Ascultă- 
mă cu atenţie: pui în aplicare codul Vulcan. Ai 
înţeles? 

— Da, domnule. Prioritate maximă. 

— Porneşte motoarele şi trimite-ţi oamenii la 
posturile de luptă. Avertizează personalul să nu 
privească spre vest. S-ar putea să aveţi parte de 
câteva fulgere orbitoare din direcția respectivă şi 
n-ar fi indicat să vă expuneţi la ele fără 
echipamentul complet: mănuși, salopete de 
protecţie şi măşti. 

— Poftim? Bărbatul de la capătul liniei îşi 
stăpâni uimirea. Civilii au fost anunţaţi? 

— Da, de când porcul nostru a ieşit prima 
oară din cocină, alarma include şi un semnal 
transmis prin radio, iar ei au un aparat care e 
permanent pe recepţie, acolo, în Kenai. Vor fi în 
paturi, cu păturile trase până peste cap. Credeam 
că toată lumea ştie asta, izbucni Mikli, nerăbdător. 
Dacă astronava noastră decolează, porniţi spre 
larg. Misiunea voastră de căpătâi va fi să distrugeți 
portavioanele maurailor, astfel încât să nu poată 
lansa un atac precis împotriva noastră după ce ne 
vor fi localizat poziţia. O veţi face cu orice preţ. 
Dacă puteți să le produceţi pagube suplimentare, 
cu atât mai bine. Încercaţi însă să vă degajaţi de pe 
câmpul de bătaie şi să vă întoarceţi la bază, cât 
timp mai aveţi câteva rachete puse deoparte. Nu se 
ştie la ce va trebui să ne mai aşteptăm. Ai 

priceput? Repetă. Omul îi dădu ascultare, cu glas 
şovăitor. Mikli rânji şi-i ură „Distracţie plăcută", 
apoi puse telefonul în furcă şi se ridică. Vreme de 
o clipă, privirea 1 se opri asupra colților de mamut 
de pe perete. Sper că şi tu te-ai distrat de minune la 
vremea ta, şi c-am să fiu şi eu în stare să las în 
urma mea o amintire la fel de impresionantă! 
murmură el. 

Mângâie onyxul şlefuit al tocului şi ieşi din 
încăpere. 

— Unde vă duceţi, domnule? îl întrebă 
subordonata sa. 

Mikli chicoti şi fu nevoit să strige, pentru a se 
face auzit. 

— La Nivelul Cinci, desigur. Doar nu ţi-ai 
închipuit c-am să ratez o asemenea distracţie, nu-i 
aşa, iubito? 

Îi ciufuli părul, izbucni în râs, văzându-i 
expresia îngrijorată, şi se grăbi să iasă. 

Pe drum, fu oprit de un ofiţer care-i ceru 
permisiunea de a prelua comanda unei echipe, 
încercând o străpungere la Nivelul Trei. Pierdu 
câteva minute, încercând să-l convingă că o 
asemenea tentativă nu putea fi făcută la 
întâmplare. În sfârşit, un ascensor îl depuse pe 
culoarul situat imediat sub nivelul obiectivului său. 

Aici, ţiuitul sirenei era atât de puternic, că-i 
făcea dinții să-i clănțăne în gură. O duzină de 
oameni înarmaţi stăteau la baza scărilor. Unul 
dintre ei purta un tub lansator pe umeri, alți doi 
țineau în mâini patru rachete cu combustibil solid, 
muniția potrivită pentru tub. Ceilalţi erau echipați 
convenţional. Întreaga echipă era neliniştită. 
Bărbații erau palizi şi păreau disperaţi. Tremurau 
de frică, şi trăsăturile le erau schimonosite de 
durere. 

Mikli alergă spre ei. 

— Ce paştele mă-sii aţi păţit? urlă el. Am 
ordonat să fie trimise două lansatoare. 

Conducătorul echipei îl salută. 

— Domnule, strigă el, încercând să se facă 
auzit, cel de-al doilea, împreună cu alți patru 
oameni, au fost doborâți. Dincolo de uşă e un om 
înarmat şi hotărit să ucidă. Oricine înalță capul din 
puț se alege cu un glonte. Omul nostru nici n-a 
apucat să tragă. Înghiţi în sec, apoi continuă: Şi, 
ăăă... ştiţi, domnule, ar fi curată sinucidere. 
Blindajul uşii, explodând, ar proiecta schije în 
toate direcţiile şi l-ar face bucăţi pe trăgător. 

Mikli îi urlă în faţă: 

— Ar trebui să fiți mândri să muriţi ca Orion 
să poată răsări. 

— Orion Doi se va înălța peste câteva clipe, 
interveni un altul. Dacă se sparge uşa, oricine-ar fi 
acolo sus, nu va supravieţui. Chiar şi aici, Jos... 

Mikli îşi înfipse mâinile-n şolduri. 

— Şi vă mai lăudaţi că sunteţi norrmeni? Fie! 
spuse, după o clipă de gândire. Încărcaţi tubul şi 
dați-mi-l mie. 

— Domnule? 

Rămăseseră toţi cu gura căscată. 

— Am să deschid eu uşa, pentru voi. Fiţi 
pregătiți să mă urmaţi. Tu! strigă, făcându-i semn 
celui mai palid din grup. Dă-mi pistolul. Apoi fugi 
acasă, la maică-ta, şi-ntreab-o dacă n-ar vrea să-ţi 
dea acum boaşele cu care-a uitat să te înzestreze 
când te-a fătat! 

Omul se supuse. 

— Domnule, e-o nebunie,  protestă 
conducătorul. Nu ne putem permite să vă pierdem! 
Am să încerc eu încă o dată. 

Mikli clătină din cap. 

— Nu. Am o idee, dar nici unul dintre voi n- 
ați fi îndeajuns de nebuni pentru a o pune în 
aplicare cum se cuvine. Râsul lui ascuțit se făcu 
auzit. Doar n-am să pierd un asemenea prilej de a 
face prăpăd! Târşâindu-şi picioarele, oamenii se 
dădură la o parte. Săriți! porunci el, pe cât de încet 
îi permitea vuietul sirenei, îl priviră lung şi se 
grăbiră să-i dea ascultare. Mikli puse piciorul pe 

prima treaptă, cu pistolul atârnat la şold şi tubul 
încărcat în spinare. Când auziţi chestia asta 
bubuind, urcați! ordonă el şi, cu agilitatea unei 
maimuțe, se căţără. 

Vuietul se lovea de pereţii pasajul zigzagat. 
La capătul său, morţii încremeniseră unul peste 
altul. Cu ochii holbaţi, cu gurile căscate, zăceau 
acolo, în sânge şi creieri zdrobiţi, învăluiți în 
duhoarea propriilor excremente. Mikli se strâmbă, 
scârbit, şi îşi croi drum spre următoarea scară. 

Când ajunse aproape de capăt, se opri. 
Ținându-se într-o singură mână, îşi desfăcu centura 
şi făcu o buclă pe după o treptă, astfel încât să 
poată rămâne atârnat acolo. Cu oarecare greutate, 
îşi scoase tubul lansator de pe umăr şi îl ridică, 
astfel încât gura ţevii să se sprijine pe pardoseala 
nivelului superior. ÎL sprijini cu mâna stângă în 
locul unde ar fi trebuit să i se afle umărul şi îl 
împinse mai sus. 

Gloanţele îl izbiră. Wairoa îl observase. Tubul 
vibră din pricina impactului. Rânjetul lui Mikli se 
lăți. Mâna dreaptă i se îndreptă spre trăgaci. 

Era un plan nebunesc, şi, de aceea, oamenii 
săi nu se gândiseră să-l pună în aplicare. Nu avea 
cum să ţintească exact, iar tubul nu se afla într-o 
poziţie fixă. Erau o mulțime de şanse ca racheta 
lansată să nu lovească în punctul vulnerabil, acolo 
unde blindajul întâlnea peretele. Într-un asemenea 
caz, poarta de oţel abia dacă ar fi fost uşor 
zgâriată. Mikli se baza însă pe noroc. Mai 
devreme, vorbind în faţa adunării Lupilor, numise 
norocul destin. 

Sirenă  încetă să sune. Tăcerea cobori, 
apăsătoare. 

Pentru scurtă vreme, Mikli nici măcar nu 
realiză acest lucru, căci urechile îi răsunau în 
continuare de urletul care abia se stinsese. Apoi 
auzi semnalul care îi luase locul, o notă ascuţită, 
îngheţată, un sunet ce amintea de şuierul 
crivăţului. 

Peste trei minute, Orion Doi avea să 
decoleze. Mikli apăsă pe trăgaci. Fum şi flăcări se 
învârtejiră deasupra capului său. Mirosul acru îi 
zgârie nările. Șuierul scurt al rachetei sfârşi printr- 
o explozie apocaliptică. Schije ascuţite zburară în 
toate direcţiile, strălucitoare şi fierbinţi, ricoşând 
din pereţii de stâncă, trecând pe lângă el, în vreme 
ce el îşi lipise trupul de peretele puţului. Nu simţi 
durerea produsă de zgârieturi. Acestea nu aveau 
nici o importanță. Conta un singur lucru: să 
oprească nava. 

Sari afară. Nici un glonte nu-i veni în 
întâmpinare. Pătată şi turtită, uşa de fier avea 
acum, la mijloc, o crăpătură de toată frumuseţea. 
Scoase un chiot triumfător şi se repezi înainte. 


Wairoa era pregătit, când trompeta începu să 
sune, prevestitoare de rău. Cu ochiul lipit de 
vizorul uşii, cu armele la îndemână, aşteptă. Când 
paznicii îşi făcură apariţia, îi împușcă. Nu-i acordă 
deloc atenţie celui care zăcea lateral, legat fedeleş. 
Mai târziu, privirea 1 se mută spre cadavrul femeii. 
Îngenunche şi-i atinse pântecele, după care se 
ridică şi se reîntoarse la locul său de veghe, lângă 
uşă, o siluetă subțiratecă, întunecată, în lumina 
albă. 

Zări tubul lansator de rachete ivindu-se din 
gura puţului. Trase de mai multe ori, dar n-avea pe 
cine să nimerească. 

Sirena îşi încetă urletul. Orion şuieră. 

Wairoa răsuflă ușurat. Veghea sa se sfârşise. 

Aproape. 

Explozia îl azvârli pe spate, de-a rostogolul. 
Îşi scăpă puşca. Ameţit, se ridică în genunchi. 
Sângele îi picura din nas. Se ridică, cu greu, în 
picioare. Mikli Karst se strecurase prin crăpătura 
ce se deschisese în ușă, cu pistolul în mână. 

Orion şuiera. 

Mikli trase. Wairoa se clătină, atinse un perete 
şi rămase locului, rezemându-se de zid. Din gaura 
ce 1 se căsca în pântece, sângele gâlgâia, stacojiu. 
Mikli se duse la consola de comandă. 

Wairoa îşi adună puterile şi, împleticindu-se, 
îi ieşi în întâmpinare. 

— Nu! mugi Mikli. Opreşte-te! 

Trase din nou, de-aproape, în plin. Wairoa 
păru a nu fi simțit. Ajunse lângă duşmanul său şi îl 
cuprinse în braţe. 

Încleştaţi, trecură, din inerție, dincolo de 
panoul de comandă. Mâna lui Wairoa cuprinse 
degetele lui Mikli încleştate pe tocul pistolului şi 
strânse, răsucind. Arma îi scăpă din mână şi căzu, 
cu zgomot, pe pardoseală. Mikli îl izbea frenetic 
cu mâna liberă, dar lui Wairoa nu-i păsa. La rândul 
său, îşi folosea mâna liberă pentru a-şi ţine 
duşmanul lângă sine, continuând, totodată, să 
înainteze. 

— Nu! țipă Mikli. Nuuu! 

Wairoa zâmbi. 

— Ba da! 

Năvăliră, laolaltă, pe balcon. Mikli îşi înfipse 
dinții în beregata lui Wairoa. Wairoa îl ridică peste 
balustradă, dar Mikli nu vru să-i dea drumul. 
Căzură împreună, cale de mai bine de o sută de 
metri, în puțul ce se căsca dedesubt. 

...Jos, la nivelul inferior, comandantul echipei 
de securitate îşi îndemnă oamenii. Câțiva, mai 
curajoşi, i se alăturară. Urcară treptele şi se 
năpustiră în culoarul de comandă, exact la timp 
pentru a pieri, arşi şi striviți de explozia decolării. 


XXIV 
De astă dată, căpeteniile revoltate nu se 


întâlniseră în Kemper sub false pretexte. Işi 
făcuseră cunoscute intențiile şi se adunaseră în 

Dordoyn, la Castelul Beynac, ai cărui custozi 
cutezaseră, primii, să-l înfrunte deschis pe Jovain. 
Erau mult mai mulți decât fuseseră la cea dintâi 
reuniune. Însoţitorii lor ocupau fiecare încăpere 
disponibilă de la castel şi din împrejurimi; şi nici 
chiar hangiii nu voiau să le ceară bani pentru 
găzduire. 

Reuniunile începeau în fiecare dimineaţă, în 
zori, şi se sfârşeau mult după apusul soarelui. 
Problemele dezbătute erau mai grave decât oricare 
altele din istoria Domeniului. Fiecare cerea să se 
facă ascultat, în repetate rânduri, de-a lungul a 
ceasuri întregi. Dezacordurile şi îndoielile aveau 
drept subiect principule de bază până la chestiunile 
de amănunt. Duşmăniile personale răbufneau. 
Intrigi, ameninţări tăcute şi negocieri se desfăşurau 
prin colţurile retrase ale castelului, până la ore 
târzii. Şi totuşi, încet-încet, ineficient, cu o 
omenească încetineală, întrunirea înainta către un 
consens. 

În cele din urmă, Vosmaer Tess Rayman se 
putu înfățişa celor adunați pentru a prezenta 
concluziile. Fusese aleasă preşedintă a întrunirii 
încă din prima zi, spre surprinderea sa, dar nu şi a 
celor prezenţi. Părerea acestora fusese că, fund un 
ofiţer de carieră familiarizat cu Ostrovul Ceresc şi 
respectat în egală măsură atât de aerogeni, cât şi de 
localnici, ea era una dintre personalităţile cele mai 
puţin controversate. Curând însă, ea avu grijă să 
risipească aceste convingeri, şi totuşi, nimeni nu 
contestă serios modul ei de-a struni mersul 
adunării. De fapt, marea majoritate îi era, într-un 
fel, recunoscătoare. 

Auditoriul fusese adăugat fortăreței în urmă 
cu două veacuri; era o încăpere lungă, cu ferestre 
înalte şi înguste. Între acestea, erau aşezate statui 
ale strămoşilor, în stilul abstract al acelei epoci. O 
cameră obscură, electronică proiecta, în 
permanenţă, pe ecranul ad-hoc care era spaţiul de 
deasupra ferestrelor, o imagine a împrejurimilor, 

aşa cum se vedeau acestea de pe o înălţime. În 
seara aceasta, imaginea proiectată era cea a 
înserării coborând peste copacii încă neînfrunziţi, 
peste valea biciuită de ploaie şi peste râul ce 
strălucea stins. Câteva stele apăruseră deja pe cer, 
iar Ostrovul Ceresc atârna jos, spre nord, ca o lună 
străluminată de sclipiri fugare. Răceala peisajului 
contrasta cu atmosfera încărcată, înăbuşitoare, 
mirosind a fum de tutun, din sală. 

De pe podium, Tess contemplă marea de 
chipuri din faţa sa. Culorile şi croiala veşmintelor 
locale dovedeau cterogenitatea adunării: seniori ai 
clanurilor şi administratori, negustori de vază, 
notabili regionali, de la timidul mestromor la 
eleganta mare primăriță a Elsass-ului, de la 
preşedintele Bourgoyn-ului, îmbrăcat sobru, în 
negru, la munteanul solid şi jovial care era şeful 
regiunii Jura. 

Îşi drese glasul. 

— Aş vrea, de vreme ce am ajuns în acest 
punct al dezbaterilor noastre, să schiţez chestiunile 
în care am reuşit să ajungem la un compromis, 
rosti ca. Desigur, sunt convinsă că nu toţi cei 
prezenţi vor subscrie integral la fiecare detaliu. Cu 
toate acestea, am impresia că am ajuns în punctul 
din care, prin soluţii de compromis, putem ajunge 
la o unitate de vederi. Înlocuirea de către Jovain a 
personalului Ostrovului Ceresc nu poate şi nu 
trebuie să fie tolerată. E mai dăunătoare decât pare, 
căci îl oferă, lui şi mercenarilor săi, espaynieni sau 
„consilieri” maurai, controlul total asupra celui 
mai puternic instrument din Uropa, poate chiar din 
lume. Ne poate oricând transforma în cenuşă. Nu 
ne putem împotrivi, decât prin rebeliune deschisă 
sau un război de gherilă. Se prea poate ca nimic să 
nu-l oprească de la a ne distruge decât conştiinţa 
că, astfel, ar distruge, practic, Domeniul... Şi-apoi, 
dacă le putem acorda atâta încredere, probabil că 
espaynienii şi mauraii din echipajul Ostrovului 
Ceresc nu ar da ascultare unui asemenea ordin 

decât în cazul unei provocări extreme din partea 
noastră. Fără îndoială, în lumina propriilor idei, ei 
se consideră oameni de onoare. Aş afirma chiar şi 
despre Jovain acelaşi lucru. Important mi se pare 
însă faptul că ei sunt cei care decid ce se va 
întâmpla, nu noi, poporul Domeniului, conform 
vechilor tradiţii. Arătă cu degetul spre imaginea 
aerostatului. Odinioară, a salvat civilizaţia din 
Franceterr. Mai târziu, a apărat-o şi a contribuit la 
propăşirea ei. Acum însă, s-a transformat într-o 
unealtă a puterii absolute. Tocmai asta e cel mai 
rău. Ostrovul Ceresc nu-şi aparţine, de drept, sieşi, 
ci Domeniului. Adică înaintaşilor noştri şi copiilor 
nenăscuţi încă; nouă! E sufletul a tot ceea ce 
posedăm. Puteți crede sau nu că inimile 
strămoşilor mai bat încă acolo sus, dar ştiţi prea 
bine, cu toţii, că moştenirea lor e încă vie. Intenţia 
noastră este să cerem ca această moştenire să ne 
fie redată. Se opri, şi un murmur aprobator înfioră 
adunarea. Glasul ei deveni sec: Cum ne propunem 
să o facem? Ei bine, în primul rând, vom cere o 
întrunire a seniorilor. Nu se vor putea întâlni la 
bordul Ostrovului Ceresc, ca până acum, dar acest 
lucru nu este obligatoriu prin lege. Consiliul 
Seniorilor va supune la vot îndepărtarea lui Jovain. 
Între timp, pentru a dovedi că intenţiile noastre 
sunt serioase, vom anunţa că, de acum înainte, 
vasalitatea noastră încetează. Statele noastre nu 
vor mai plăti dări centrului, nu vor recunoaşte 
oficialitățile acestuia şi nu vor da ascultare 
decretelor sale; vom face apel la toate statele, 
corpurile de armată, ligile, companiile şi 
organizațiile de orice fel, ca şi ele să procedeze 
asemeni nouă. În zilele trecute, s-a afirmat, în 
repetate rânduri, că o asemenea acțiune ar sfâşia 
însăşi țesătura de bază a societății noastre. E- 
adevărat. Cu toate acestea... 

Un tânăr se năpusti în sală, trântind uşa şi 
trecând în fugă pe culoarul dintre scaunele celor 
prezenți. 

— Veşti noi! strigă el. Obrajii îi erau scăldaţi 
în lacrimi şi trăsăturile schimonosite. S-a anunţat 
chiar acum, prin radio... 

Tess ridică o mână, cerând să se facă linişte. 

— Ce dracu' se întâmpla aici? întrebă ea. Ce 
poate fi atât de urgent? 

— Este urgent, spuse Ans Debroyn, printre 
hohote de plâns. Ajunse lângă podium şi, dintr-un 
salt, fu lângă ea. Ascultaţi-mă, doamnelor şi 
domnilor. Armatele mongilor care atacau Uniunea 
de Nord-Vest au fost nimicite cu ajutorul armelor 
nucleare. Deu să ne aibă-n pază! 

Căzu în genunchi şi izbucni în hohote 
disperate. 

Tess încremeni, în vreme ce groaza punea 
stăpânire pe întreaga ei ființă. Într-un târziu, 
privirea 1 se îndreptă spre imaginea Ostrovului 
Ceresc, o pată de gheață albă în întunericul 
crescând. 

— Şi-acum, ce-ai să faci? şopti ea. 

Terai Lohannaso se afla în cabina sa, 
scriindu-i o scrisoare soției sale, când Orion Doi 
decolă. O lumină orbitoare, alb-al-băstrie, mai 
strălucitoare decât razele a doisprezece sori, 
pătrunse prin hublou. 

Căzu pe spate, şi cabina păru a se cufunda 
într-o beznă adâncă brăzdată de fulgere de lumină 
care îi jucau înaintea ochilor. Îşi croi drum spre 
ieşire, împleticindu-se. O nouă explozie de lumină 
izbucni în vreme ce urca scările ce duceau pe 
punte. Nu era la fel de puternică precum cea dintâi, 
şi Terai observă, în treacăt, că avusese loc la o 
înălțime mai mare. 

Pe când ajunse pe punte şi vederea începu să i 
se limpezească, se produse a treia străfulgerare, 
mult mai îndepărtată asemănătoare cu sclpirea 

unei stele. Fuse cea de pe urmă. Oameni din 
echipaj se agitau, cuprinşi de panică, sau 
încremeniseră, înmărmuriți. Cei care priviseră, din 
întâmplare, în direcția celei dintâi explozii, 
începeau de-abia acum să-şi recapete văzul, dar 
mult mai greu decât i se întâmplase lui Terai. 
Acesta străbătu mulţimea, ajunse lângă bordaj şi 
privi în jur. 

Dimineaţa redevenise calmă, şi doar un stol 
de cormorani înspăimântați mai băteau din aripile 
lor negre pe cerul aproape senin. Marea sclhpea, 
verzuie; o briză uşoară, răcoroasă îşi trimitea 
valurile în întâmpinarea carenei, provocând un 
ruliu slab. 

Rongelap se afla la ancoră în largul micuţelor 
insule Barren, stând de veghe la intrarea în 
estuarul Cook. Drept înainte, munţii peninsulei 
Kenai se înălţau la orizont, iar spre nord, piscurile 
Lanţului Leutin, învăluite în negura depărtării, 
erau încununate cu cuşme de zăpadă. În jurul 
crucișătorului se mai zăreau alte şase nave mai 
MICI; nu erau mai multe, căci flota se despărțise în 
escadre situate la distanţe sigure una de alta. 

Departe, în nord, dincolo de munţi, un fuior 
de aburi se înălța spre cer, risipindu-se încet, 
asemeni cozii unei comete. 

— Atenţiune, atenţiune! vui difuzorul de pe 
dunetă. Nu există nici un motiv de teamă. 
Prezentaţi-vă toţi la posturile de luptă, aşa cum se 
cuvine să facă nişte bravi oameni ai mării aflaţi în 
slujba reginei! Îndemnul acesta păru a-i însufleţi 
pe maurai. Se grăbiră să-şi reia posturile, şi 
hotărârea li se citea din nou pe chipuri şi în 
atitudine. Terai simţi un fior de mândrie. Căpitanul 
Lohannaso este rugat să se prezinte în biroul 
amiralului! anunţă vocea, în vreme ce Terai tocmai 
pornise în direcția respectivă. 

Auzi tunetele surde la câteva minute după 
aceea, primind astfel confirmarea că sursa lor se 

afla undeva în zona care adăpostea proiectul 
Orion. 

Palu Halaweo, căpitanul navei-amiral, i se 
adresă lui Terai cu o expresie plină de amărăciune: 
— Susţii deci că flota lor spațială e gata? 

Ofiţerul de spionaj îşi aprinse pipa şi trase în 
piept fumul aromat, ce-i mângâie limba şi cerul 
gurii. 

— Nu, domnule, răspunse el. A avut loc o 
singură lansare. Sunt convins că e vorba de un 
vehicul-prototip, destinat testelor şi colectării de 
date. Indiferent câte informații ar avea norrmenii 
din arhivele astronautice, nu cred că s-ar înhăma la 
un proiect atât de ambițios doar pe baza unor 
speculații pur teoretice. V-am mai spus, din 
investigațiile pe care le-am făcut rezultă că vor mai 
avea nevoie de luni de zile pentru a-şi pune la 
punct munca; chiar şi atunci, succesul lor s-ar afla 
încă sub semnul întrebării. 

— Dar de ce şi-au lansat această navă în 
văzul întregii lumi? se întrebă amiralul Kepaloa. În 
locul lor, aş fi aşteptat o vreme mai cețoasă. 

— Tocmai asta mă pune pe gânduri, domnule, 
admise Terai. Bănuiesc că treburile s-au împuţit 
rău de tot acolo... În favoarea cui? Asta ramâne de 
stabilit. S-a reuşit o localizare a punctului de 
lansare? 

— Acum aştept rapoartele... În clipa aceea, o 
ordonanță îşi făcu apariția, ținând în mână o foaie 
de hârtie. Kepaloa începu să râdă. Vorbeşti de Nan, 
şi el îţi înfige colții în fund! Cred că tocmai au 
sosit rapoartele. 

— Da, domnule, vă aduc trei rapoarte, sosite 
simultan. 

Două proveneau de la avioanele care patrulau 
în momentul lansării; cel de-al treilea venea din 
insula Kodiak, care fusese ocupată de marinarii 
supraviețuitori. În plus, chiar la bordul navei 
amiral, dând dovadă de stăpânire de sine şi sânge 
rece, tânărul Roberiti Lokoloku calculase şi el 

unghiul traiectoriei astronavei. Terai fixă pe hartă 
cele patru puncte de înregistrare şi examina 
punctul de convergenţă. 

— Daaa, murmură el, avem o identificare 
mult mai precisă a perimetrului. Îmi permit să vă 
sugerez, domnule amiral, să îmi daţi voie să 
compun un mesaj către Wellantoa? Departamentul 
de geologie al Universităţii deține cu siguranţă 
date amănunțite despre munţii respectivi, iar dacă 
nu, ştie de unde să le obțină. Astfel, am putea să ne 
dăm seama unde anume se află celelalte rampe de 
lansare şi vom putea să le bombardăm. 

— Chiar aşa! exclamă Halaweo. Vor fi fund 
ele blindate, dar la câte tone de explozibil ar putea 
rezista? Îi vom ţine în foc continuu, dacă va fi 
nevoie. 

Kepaloa se strimbă. 

— Parcă ne-ar invita să o facem. E-al naibii 
de ciudat... 

Nervii încordaţi ai lui Terai scoaseră la iveală 
o nouă sugestie, generată de o intuiţie de moment. 

— Domnule, îl întrerupse el pe amiral, izbind 
cu pumnul în masă. Vă propun să lăsăm 
receptoarele deschise în permanenţă, pe toate 
frecvențele plauzibile. Se prea poate să fim 
chemaţi cât de curând... din spaţiu. 

Ordonanţa reapăru. 

— Domnule, declară marinarul, cu nelinişte 
în glas, tocmai am primit un raport de la un avion 
de cercetare. Cuirasatul ancorat în largul satului 
Omer a pornit spre sud cu toată viteza. 
Concomitent, au decolat mai multe aeronave mici, 
rapide. Credem că acestea au fost trimise pentru a 
repera viitoarele ţinte ale tunurilor sale. 

— Hmmm... Foarte bine, rosti Kepaloa, 
aruncând o privire pe hartă. Peste aproximativ trei 
ore, va intra în câmpul nostru vizual. Să fie oare o 
manevră dictată de disperare? Domnilor, îi vom 
aştepta aşa cum se cuvine. 

Observă că Terai înlemnise şi respirația îi 
devenise grea, şuierătoare. 
— S-a întâmplat ceva, Lohannaso? 


— Alo, Pământul? Nava spaţială Orion 
cheamă Pământul şi întreaga omenire... 

Sunt Talence lern Ferlay, din Domeniul 
Ostrovului Ceresc. Alături de mine se află Ronica 
Birken din Uniunea de Nord-Vest. Ne aflăm pe 
orbită în jurul lumii. E incredibil de frumos... 

— Aici Ronica Birken. Sunt din Uniunea de 
Nord-Vest. Am ajutat la răpirea acestei nave a 
Sălaşului Lupilor, sperând că, o dată cu ea, voi lua 
asupră-mi şi vina cu care, altfel, poporul meu ar fi 
fost pe veci impovărat. Trădare, genocid, riscul 
unui nou Timp al Osândei şi perspectiva unui 
imperiu... Nu vreau să cred că, o dată ce veți 
înțelege, îi veţi urma în continuare. Voi, cei de jos, 
ascultați-mă! Aţi fost minţii, folosiţi, tratați ca 
nişte piese de schimb într-o maşinărie uriaşă. Voi, 
care aţi fost Poporul Liber, v-aţi pricopsit cu un 
guvern, care vă conduce aşa cum au făcut 
dintotdeauna guvernele cu supuşii lor... 

— Din nou, Talence lern Ferlay. Nu sunt de 
acord cu tot ce-a spus tovarăşa mea, dar suntem 
uniți în această întreprindere, nu vrem să fim 
complici la ceea ce s-a întâmplat şi vrem să 
răzbunăm moartea celor nevinovaţi. (Din unglish, 
trecu la francey.) Către mama mea şi familia ei, 
către mama mea adoptivă şi ai săi, către toate 
rudele şi tovarăşii mei, un cuvânt de dragoste şi 
consolare. Nu ştim exact ce vom face în continuare 
sau dacă vom putea vreodată să aterizăm în 
siguranță, undeva. Dar, de va fi să murim, să nu 
fiți trişti. Ne-am recâștigat onoarea şi ne aflăm, 
acum, în miezul unui miracol..." 

Terai nu auzi transmisia în momentul 
recepţionării ei. Era din nou în cabina sa, sfârşind 
de scris epistola către cei de-acasă. „Să ne vedem 
cu bine, iubita mea", scrise, în încheiere. Apoi 
semnă, puse hârtia într-un plic şi îl sigilă. Bănuia 
cam ce urma să se întâmple. Întorcându-se în 
biroul amiralului, găsi banda cu înregistrarea 
mesajului. În vreme ce o asculta, îşi simţi părul 
cenuşiu zburlindu-i-se. 

— Pe Tanaroa! şopti el. Cât de mult te 
invidiez, Iern, băiatule. Norocul să-ţi fie alături! 


Devreme, în aceeaşi după-amiază, Șarpele de 
Mare ocoli extremitatea sudică a peninsulei Kenai, 
îndreptându-se spre Golful Laskăi. Era un 
bastiment masiv şi urât ce se ridica destul de puţin 
deasupra mării. Suprastructurile îi erau construite 
în unghiuri drepte, cu acelaşi dispreţ pentru latura 
estetică: duneta, turelele tunurilor, platformele 
lansatoarelor de rachete şi nacelele bărcilor de 
salvare. Blindajul sclipea în lumina soarelui care 
pălise niţel, învăluit într-o negură trecătoare. Cele 
trei coşuri înalte ale navei scuipau în atmosferă un 
fum negru, puturos. 

La mare înălțime, măi multe reactoare maurai 
îi dădeau târcoale, neajutorate. Reuşiseră să alunge 
aviația inamică, însă, atunci când atacaseră nava, 
rachetele lor nu reuşiseră să-i provoace pagube 
serioase, iar focul ucigaş al tunurilor antiaeriene le 
înjumătăţise numărul.  Veniră bombardierele, 
lansân-du-şi încărcăturile de la o altitudine sigură; 
dar laserele cuirasatului detonaseră bombele încă 
de când se aflau în aer. 

Terai asculta toate aceste rapoarte cu furie; 
furie la gândul prostiei şi laşităţii Ministerului 
Federal al Apărării, al apatiei opiniei publice şi al 
meschinăriei intelectualilor, care dezaprobaseră 
toate eforturile făcute pentru a restaura puterea şi 
viteza de mişcare cu ajutorul cărora fusese câştigat 

Războiul Energiei. Da, îşi aminti el, cei din 
Wellantoa ştiuseră de existenţa Șarpelui de Mare, 
acea epavă învechită şi demodată. Li se permisese 
norrmenilor să o păstreze ca navă-amiral a pazei 
de coastă din această regiune. Dar stăpânii săi 
actuali erau cei din Sălaşul Lupilor. 

Nimeni nu-i ceruse lui Terai, sau altcuiva 
aparținând acelui serviciu, să se intereseze de 
soarta sa, atâta timp cât stăpâniseră Laska. Pur şi 
simplu, nava dispăruse, îndreptându-se spre vreun 
şantier naval izolat, unde fusese transformată în 
monstrul care era acum. Blindaje, armament... 
Arme electronice, copiate după cele ale Ostrovului 
Ceresc, cum Marina Regală nu avea în dotare... 
Dacă acestea ar fi fost montate la sediul proiectului 
Orion, ar fi dezvăluit localizarea exactă a 
obiectivului apărat. Aici însă, acestea aveau parte 
de un suport mobil, cu atât mai eficient. 

Iar acum, monstrul se apropia. 

Cu motoarele pornite şi pânzele strânse, 
Rongelap şi flotila sa porniseră pe o traiectorie de 
interceptare. Intervalul fusese prea scurt, şi 
întăririle nu apucaseră să sosească. Acum ar fi fost, 
oricum, prea târziu. 

Se auzi un bubuit de tun şi obuzul stârni o 
erupție de spumă albă în apropierea cuirasatului. 

Acesta nu răspunse la provocare. În schimb, 
un fulger de lumină se zări pe platforma de lansare 
de la prova. Racheta se înălţă ca o lance, lăsând în 
urmă o dâră de fum. Vuietul ascensiunii ei răsună 
puternic cale de kilometri. 

Pe dunetă, Kepaloa îşi lăsă în jos binoclul, în 
vreme ce proiectilul traversa cerul, dispărând 
dincolo de orizont. 

— Mă tem c-ai avut dreptate, căpitane 
Lohannaso, spuse el, cu un glas plin de 
amărăciune. 

— Era logic. E drept, conform unei logici a 
brutalităţii, îi răspunse Terai. Şi noi nu putem face 
absolut nimic, pentru numele lui Nan! Poate doar... 

O explozie incandescentă răbufni dincolo de 
orizont, spre sud-est. Curând, un  huruit 
înspăimântător se făcu auzit şi din mare păru a se 
înălța un nou pisc înzăpezit. 

Halaweo se repezi la microfon. 

— Atenţiune! strigă el. Aţi asistat la explozia 
unui focos nuclear, aşa cum aţi fost avertizaţi că s- 
ar putea întâmpla. Rămâneţi la posturi. Nu-şi pot 
permite să arunce una asupra noastră, fiind atât de 
aproape, căci s-ar autodistruge. Cât despre acele 
raze laser, despre care aţi fost informaţi, acestea 
par a fi fost proiectate numai pentru apărarea 
antiaeriană. În orice caz, o astfel de rază, care 
poate distruge o bombă în cădere, nu poate poseda 
energia necesară pentru a distruge carena unei 
nave. Nici un vas n-ar putea transporta un 
generator capabil de aşa ceva. Nu avem de 
înfruntat nici un pericol pe care să nu-l fi înfruntat 
şi altădată cu succes. Avem o misiune vitală de 
îndeplinit. Pregătiţi-vă de luptă. Vom merge să 
vânăm aceste păsări de prăda. 

Motoarele porniră cu toată puterea. Nava 
maurai ţâşni înainte, cu toate tunurile bubuind. 
Explozii şi şrapnele loviră cuirasatul. 

La bordul său se aflau, în mod cert, oameni 
curajoşi. Fără să ia în seamă pagubele produse, 
lansară o a doua rachetă, apoi a treia şi a patra. 
Cerul deveni un ocean de flăcări. 

Sosiră primele rapoarte, prin radio. Înainte de 
a fi alungate, avioanele de cercetare ale Lupilor îşi 
făcuseră datoria. Nici una dintre navele ţintă pe 
care reuşiseră să le identifice nu fusese îndeajuns 
de rapidă pentru a apuca să iasă din raza morţii 
nucleare. Fiecare explozie scufundase câte un 
portavion şi flotila care îl însoțea. Pretutindeni, în 
rest, groaza îi paralizase pe marinarii maurai sau îi 
adusese în pragul răzmeriţei. „Am fost învinşi, nu 
ne putem opune, e Vremea Prăbuşirii...” Terai nu 
ştia de ce marinarii de aici reuşiseră să-şi păstreze 
cumpătul. Ce-i drept, el şi ceilalți comandanţi ai 

flotilei fuseseră sinceri, îi anunţaseră despre 
ameninţarea căreia trebuia să-i facă faţă, iar un 
inamic cunoscut nu e la fel de înspăimântător ca 
unul nevăzut... 

„Te iubesc, Elena", îşi începuse el scrisoarea. 
Nu ştia dacă ea avea s-o primească vreodată. Poate 
că doar peştii aveau să o citească. 

Moralul echipajului era, probabil, încordat la 
maximum. Terai îl văzu pe Halaweo cedând. 

— Milostive Haristi, ne vor nimici, ca pe 
mongi, gemu căpitanul. 

— Nu! strigă Terai, apucându-l de umăr, 
îndeajuns de tare pentru a-i provoca un țipăt de 
durere. Nu şi dacă vom reuşi să scufundăm acea 
navă. Trebuie să fie ultima lor rezervă de materiale 
atomice. Nu pot avea multe pe care să le 
folosească în scopuri militare, dacă vor să vadă 
vreodată răsăritul lui Orion. Se pare că rachetele 
lor nu sunt chiar atât de performante, de vreme ce 
nu pot ţinti cu ele de pe continent. Daţi-i drumul 
înainte! 

Turelele navei duşmane se rotiră. Tunurile 
bubuiră. Catargul principal al lui Rongelap se 
prăbuşi, în flăcări. Se auziră ţipetele marinarilor 
răniți. Tovarăşii lor rămaseră însă la posturi, 
răspunzând cu foc întețit. 

Cuirasatul făcu cale întoarsă, îndreptându-se 
spre gura estuarului Cook, unde avea să fie apărat 
de bateriile de tunuri de pe țărm. La oarecare 
distanţă, o fregată maurai se scufunda, cuprinsă de 
flăcări. 

— Trebuie să-i lăsăm să plece, spuse 
Kepaloa. Altfel, ne va face bucăţi. 

— Nu, domnule, nu, i-o reteză Terai. Nu vă 
daţi seama? Probabil că au rămas încă arme 
nucleare la bord, mai mult ca sigur, ultimele. Æ 
ultima lor armă nucleară. Vor distruge şi 
următoarea flotă pe care o vom strânge... Dacă nu 
cumva o vom trimite noi, astăzi, la fund. 

Kepaloa îl privi îndelung, înainte de a-i 
răspunde. 

— Cred că tocmai ai preluat comanda, 
căpitane Lohannaso. Prea bine, îi vom urmări până 
la capăt. 

Crucişătorul se legănă din nou, sub povara 
unei noi explozii. Aşchii de metal şi lemn se 
înfipseră în trupuri omeneşti. O floare de foc răsări 
pe punte. Oamenii zăceau nemişcaţi sau se târau, 
gemând şi strigând după ajutor. 

Dar alții le luară locul, lângă tunurile lui 
Rongelap şi ale celorlalte nave rămase. Șarpele de 
Mare îşi încetini marşul. 'Turelele de la pupa îi 
fuseseră sfărâmate. Coşurile nu mai existau. Cei 
din sala maşinilor se sufocau, probabil, de-acum. 
Trăgea cu tot armamentul convenţional din dotare, 
ridicând gheizere de spumă, şi totuşi, mauraii se 
apropiau tot mai mult. 

— Ohohoo! urlă Terai. Nu credeai că vom 
avea destul curaj, nu-i aşa? 

Chiar cu catargul doborât şi pradă flăcărilor, 
Rongelap era cea mai rapidă navă. Ajunsese acum 
în dreptul navei duşmane, iar puşcaşii de la bordul 
său abăteau o ploaie de gloanţe asupra punţii 
inamice. Terai sări de pe dunetă. În trecere, apucă 
un lansator de harpoane dintr-un rastel, ţinându-l 
deasupra capului ca pe-o lance. 

— Pregătiţi-vă de abordaj! strigă şi trase. 
Pentru binele copiilor noştri, înainte! 

Nu simţea teamă şi nici furie. Se mişca la fel 
ca o furtună sau un val uriaş. În mintea sa, retrăia 
răcoarea unei partide de înot alături de prietenul 
său, delfinul, în apele de acasă. Nimeni nu avea să 
afle, mai târziu, a cui fusese mâna dornică de 
răzbunare ce armase, şi declanşase unul dintre 
ultimele focoase nucleare. O minge de foc se înălță 
spre cer. Valurile mării începură să fiarbă. Păsările 
se prăbuşiră din zbor, arse de vii. Tunetul exploziei 
stârni ecouri până în cele mai îndepărtate văi, 
provocând avalanşe pe pantele munţilor. Se iscă 

vântul, purtând cu sine, spre est, peste apele 
golfului, otrăvurile eliberate. 

Apoi se lăsă o tăcere adâncă peste marea 
pustie. 


După presiunea şi violenţa şocului lansării, 
imponderabilitatea era asemeni unui vis trăit cu 
ochii pe jumătate deschişi, într-o dimineață de 
primăvară timpurie, lângă fereastră. 

Pământul strălucea în deplina-i puritate alb- 
albăstrie: câmpii gata să înverzească, în Nord, 
culmi sculptate cu migală de o mână de maestru, 
râuri de argint viu şi lacuri sclipitoare, nori pufoşi, 
curgând ca nişte fluviu uriaşe. Apoi, un nou apus 
scaldă în aur roşu curbura planetei, pe măsură ce 
astronava încheia un nou circuit cu durata de 
nouăzeci de minute, cufundându-se în noaptea 
celeilalte emisfere. Dar bezna nu stăpânea nici 
aici, căci firmamentul se umpluse de stele. Singur, 
în cabina neluminată, Iern îşi lăsă mintea să zboare 
liberă printre ele. 

Ronica pluti înapoi spre el. Făcuse o inspecție 
de rutină. El îi îmbrăţişă trupul aromat, lipsit de 
greutate. Calea Laptelui îi scălda chipul în lumina 
ei rece, ivindu-l dintre umbre. Plutiră împreună, 
ținându-se de mână. 

— Totul e în regulă, îi spuse ea. Ne-am ales 
cu o navă chiar mai bună decât îşi închipuiseră cei 
ce-au proiectat-o că ar putea fi... Ai primit vreun 
răspuns la mesajul nostru? 

— Nu, nu încă. Dar nu mă miră. Vor avea 
nevoie de timp pentru a construi transmiţătoare 
adecvate, şi acum... se pare că ei sunt prea ocupați 
acolo, jos. Să fiu sincer, aş prefera ca, măcar un 
timp, să nu mai ştiu nimic din ce se întâmplă 
acolo. 

— Te înţeleg, oftă ea. Şi eu sunt la limita 
puterilor. E o reacție firească, după toate prin câte 
am trecut. Dar nu-ţi fie teamă, ne vom vindeca. 

El încuviinţă. 

— Poate că şi omenirea are şanse să se 
vindece, într-o bună zi. Ronica, nu putem lăsă să 
se piardă toate acestea. Credeam că ar trebui să 
împiedicam înălțarea lui Orion, dar acum, după 
câte-am văzut... Trebuie să răsară. O simt. 

Ea îl sărută. 

— Aşa e. 

— Că tot veni vorbă, cred c-ar trebui să ne 
mai amânăm o vreme întoarcerea. Vreau să spun, 
nu numai până când vom reuşi să ne familiarizăm 
cu comenzile. Ar trebui să mai ămânăm o 
săptămână, poate chiar mai mult, până când 
situația se va stabiliza acolo, jos. Dacă se va mai 
stabiliza vreodată... Până când vom şti unde am 
putea ateriza, fără ca nava să ne fie luată şi 
distrusă. 

— Sunt de aceeaşi părere, dragul meu. În 
fond, avem destule provizii. 

Nerăbdarea alungă oboseală din vocea lui 
Iern. 

— Şi destulă energie. Capacitatea 
computerului nu e prea grozavă, dar, având în 
vedere energia motrice de care dispunem, nici nu e 
nevoie de aşa ceva. Nu e neapărat necesar să 
rămânem pe orbită în jurul Pământului. Deodată, 
în ciuda tuturor gândurilor negre, izbucni în râs. 
Ce-ai zice de o croazieră în jurul Lunii? 

— Am făcut totul doar de dragul ei, murmură 
Jovain. Desigur, voiam să remodelez Domeniul 
aşa cum credeam eu că ar fi bine, voiam şi să mă 
răzbun pe Iern... Dar, mai presus de orice, am făcut 

totul pentru ea. lar acum, nu mi-a mai rămas 
NIMIC. 

Mattas Olvera îşi puse mâna pe umărul 
căpitanului, cu o blândeţe neprefăcută, şi îi spuse: 

— Ai slujit-o pe Geea. 

— Mi-am slujit doar interesele. Jovain făcu 
un gest larg, către fereastra prismatică. lar acum, şi 
Ea mă respinge, ca toți ceilalți. 

Ucheny-ul îl găsise în grădină, lângă tufa de 
trandafiri. Se retrăsese acolo pentru a privi în 
linişte spre Pământ, spre locul unde se afla Faylis. 
Albi-aurii, în soarele după-amieziui, norii în 
ascundeau atât pământul, cât şi marea. Rapoartele 
primite ceva mai devreme anunțau o grindină 
devastatoare care făcea ravagii dincolo de norii 
aceia, astfel încât Călăreţii Furtunii plecaseră să îi 
înfrunte. 

— Greşeşti, îl admonesta Mattas. Geea nu se 
poate îndepărta de tine, aşa cum nici tu nu te poți 
îndepărta de Ea. Viaţa e Una. Doar atunci când 
câte un organ se îmbolnăveşte... Se grăbi să 
schimbe subiectul. De fapt, nu ţi-ai pierdut soția. 
Am înțeles că nu-i pria mediul de-aici, dar 
continuă să te aştepte în Tournev. 

— Cât va trebui să aştepte? Cât va mai 
rezista, aşteptându-mă? Mă va aştepta, oare? Ne- 
am îndepărtat destul în ultimul timp. Într-un acces 
de furie cu gust amar, Jovain îşi scutură 
amenințător pumnul, la adresa  imensităţii 
înconjurătoare. Îmi şi închipui cum îi saltă inima 
de bucurie, inimioara ei romantică, la auzul 
veştilor... Băiatul de Aur, Iern, e viu şi înconjoară 
planeta ca un zeu eliberat din chingi. Întreg 
Domeniul îi înalță imnuri de slavă! între timp, eu 
stau aici, singur şi renegat, prizonier în propria 
mea fortăreață... 

Glasul lui Mattas deveni mai aspru. 

—  Autocompătimirea nu ţi se potriveşte 
deloc. Fii bărbat, aşa cum ai fost până acum. 

Jovain îşi izbi pumnul în palma deschisă. 

— Îmi pare rău. Catastrofa din Merica, o 
încununare a tuturor revelaţiilor nebuneşti, şi 
propriul meu regat, sfâşiat în bucăţi... Cu privirile 
ațintite în afară, îşi recăpătă, încetul cu încetul, 
stăpânirea de sine. Mă uimeşte calmul tău. 
Credeam că tu, un adept geean, vei fi zdrobit. 
Ticăloşii tehnocraţi sunt pe cale de a învinge... 

Cuvintele lui Mattas fură rostite pe un ton şi 
mai aspru. 

— Nu sunt de acord. 

— De ce nu? 

— Geea va învinge. De-aceea am venit. Rewi 
Seraio m-a întrebat unde poți fi găsit. Doreşte ca 
întreaga conducere să se întrunească imediat. 
Bănuiam că te voi găsi aici şi că ai nevoie de un 
sprijin moral înainte să-i întâlneşti. 

— Poftim? zise Jovain, îndreptându-şi ţinuta, 
dar neputându-şi reprima un fior. Mulţumesc, dar 
cred că ar fi mai bine să nu ne pierdem timpul. Mi- 
am recăpătat controlul. 

Perspectiva acţiunii, a oricărei acțiuni, după 
un moment de neputinţă, e ca sângele dat unui 
soldat rănit. 

Cei doi înaintară cu paşi repezi printre frunze 
şi flori. Încercau să nu bage de seamă cât de mult 
se ofiliseră acestea, cum păliseră şi cât de multe 
erau deja moarte. Celor din noul echipaj care 
primiseră în grijă grădina le lipsea timpul, 
experienţa şi pasiunea vechilor îngrijitori. Chiar şi 
aerul îşi pierduse prospeţimea. 

Nivelurile superioare erau pustii, un labirint 
de culoare pline de ecouri şi de camere goale, cu 
excepţia câte unui tehnician sau a vreunui membru 
al Gărzii Terrane. Aceştia din urmă îi salutau, 
crispați. Puţini dintre civili o făceau, căci mulți 
dintre ei nu erau localnici. Echipajul actual al 
Ostrovului Ceresc era format, în marea lui 
majoritate, din maurai şi espaynieni. Jovain se 
întrebase, nu o dată, câţi dintre aceştia erau cu 
adevărat civili. Căpeteniile lor, Yago Dias Garsaya 

şi Rewi Seraio erau ofiţeri în corpurile de spionaj 
ale Armatei zheneralului şi ale Marinei Reginei. 

Şi-ar fi dorit un echipaj care să-l asculte doar 
pe el; pe nimeni altcineva. Când colo... E drept, 
deținea controlul, din punct de vedere militar, dar 
nu era convins că asta însemna, de fapt, mare 
lucru. 

Ajungând în biroul său, trimise după străini şi 
se aşeză sub portretul Marelui Charles şi sub 
Declaraţia de la Tours. Tăbla de sticlă a mesei de 
lucru era rece, sub atingerea degetelor sale. 

Mattas îşi luă un scaun şi se aşeză, făcându-l 
să scârțâie, copleșit de greutatea sa. 

— Vrem răzbunare, mugi el, roşu la față. 
Vrem să ardem, să cauterizăm cancerul Geei, 
înainte ca acesta să se răspândească. 

— Ce putem face? răspunse Jovain, obosit. 
Odinioară, Domeniul ar fi putut trimite ajutoare 
mongilor, dar, acum, ce ne-a mai rămas? 

Ca la un semnal, Ashcroft Lorens Mayn intră, 
crispat în uniforma sa verde, cu trăsăturile răvăşite, 
şi totuşi, atât de asemănătoare cu ale surorii sale. 
Luă poziţia de drepți. 

— Domnule, mă tem că vă aduc veşti proaste, 
spuse el. Cu două ore în urmă, înainte ca furtuna să 
devină atât de intensă, încât am pierdut majoritatea 
contactelor prin radio, am recepționat două mesaje. 
Midi-ul Superior a renunţat la vasalitate, la fel 
seniorii clanului Kroneberg, în unanimitate. 

— Şi ei? oftă Jovain. Nu mă surprinde. Stai 
Jos, Lorens. Ce veşti mai ai de la Faylis în ultima 
vreme? Eu nu mai ştiu nimic. 

— Nici eu, îi răspunse tânărul, cu un accent 
compătimitor. Dar n-am apucat s-o vizitez ultima 
oară, când am fost la Tournev. Vă amintiți că 
atunci eram ocupat cu atacul oamenilor mascaţi 
asupra celor din Gardă. 

— Încă nu aveţi nici un fel de indicii în 
privinţa identității nelegiuiților? Trebuie să facem 
tot ce ne stă în putinţă pentru a impune ordinea. 

Dacă nu putem controla nici măcar acel oraş şi 
împrejurimile sale, înseamnă că suntem terminaţi, 
ŞI, o dată cu noi, Ostrovul Ceresc. 

Yago Dias Garsaya intră, îşi luă un scaun şi se 
aşeză. Îşi aprinse o ţigară şi începu să pufăie, 
şuierând nervos. 

— Am primit nişte informaţii culese de către 
serviciul nostru în ţinutul mongilor, spuse el. 
Reţeaua geeană funcționează încă, deşi ne-au mai 
rămas destul de puţini agenţi. 

Pulsul lui Jovain se acceleră. 

— Ce-ai aflat? Plănuiesc cumva un nou atac? 

Espaynianul clătină din cap. 

— Aparent, nu. Soldaţii par a fi din cale-afară 
de demoralizați. 

Barba lui Mattas se zburli de mânie. 

— Şi mai susţin că sunt o rasă de războinici! 
pufni el; norrmenii şi-au cheltuit, probabil, întregul 
stoc de arme nucleare, sau aproape tot. Cenuşa 
celor masacrați strigă în toate cele patru vânturi, 
cerând răzbunare. 

Yago clătină din nou din cap. 

— Regimentele care erau gata oricând de 
luptă şi care au fost masacrate erau cele în care 
spiritul strămoşilor mai supravieţuia încă. În mod 
evident, pilda lor era mai importantă pentru 
celelalte decât s-ar fi putut crede, explică el. În 
fond, geeanismul nu implică în mod necesar un 
ethos războinic. lar apartenenţa la acesta ascute 
şocul provocat de... ceea ce s-a întâmplat. Cohorte 
întregi din cele Cinci Națiuni refuză să se adune 
sub drapel. Iar cele care intenționează să o facă 
trebuie să înfrunte un val masiv de dezertări. 

Mattas se încovoie sub povara acestor veşti. 

— Toate astea se întâmplă chiar în patria celei 
dintâi viziuni... 

— Mai mult, guvernele mong au şi aşa 
destule probleme. Au început să sosească rapoarte 
despre slugai fugiţi sau despre întâlniri în care 

aceştia ridică glasul, cerând egalitate. Unii dintre 
ei au fost văzuţi înarmaţi, în public. 

— Acea societate trebuie să fi fost mult mai 
decăzută decât ştia ea însăşi, rosti încet Jovain. Din 
clipa în care puterea aristocraților a slăbit şi s-a 
răspândit vestea că cei din neamul lor, meri-canii, 
au reuşit să înfrângă mândra oaste a mongilor... Ce 
crezi că va rezulta de aici? 

Yago ridică din umeri, întristat. 

— Cine poate şti? Tulburări la scară 
continentală; o posibilă dezintegrare sau, în cel 
mai bun caz, sfârşitul vechii ordini a lucrurilor. 
Cred că Uniunea de Nord-Vest nu trebuie să-şi mai 
facă probleme în ceea ce priveşte frontul din est. 

— Până când..., începu Mattas, dar fu 
întrerupt de intrarea lui Rewi Seraio. 

Mauraiul era un bărbat cu ten bronzat, între 
două vârste, a cărui atitudine profesorală nu-i 
scădea cu nimic din forţa pe care părea că o radia. 
Încă înainte de a se aşeza, începu să vorbească, în 
fraze scurte, plate, rostite în angley: 

— Căpitane, domnilor, v-am cerut să ne 
întâlnim, fiindcă ţara mea a suferit, la rândul ei, un 
dezastru şi, deci, în curând, va fi nevoită, probabil, 
să facă faţă unei crize fără precedent Desigur, asta 
îi afectează şi pe supuşii Maiestăţii sale aflaţi aici 
ŞI, deci, şi Ostrovul Ceresc. 

O presimţire neagră îi înfipse un ghimpe în 
inimă lui Jovain. 

— Aţi fost, la rândul vostru, atacați cu arme 
nucleare, gâfâi el. 

Rewi încuviinţă. 

— Ieri. 

Mattas emise un zgomot, de parcă ar fi fost 
strangulat. Lorens nu se clinti, dar tinereţea 
trăsăturilor sale dispăru ca luată de vânt. 

— Am primit de curând un raport în această 
privinţă, continuă Rewi. Totul s-a petrecut atât de 
haotic, încât a trebuit să treacă o zi pentru a se 
putea alcătui o relatare cât de cât coerentă. Se pare 

că decolarea astronavei a declanşat totul sau măcar 
a grăbit deznodământul. 

— Cum? Ce s-a întâmplat? întrebă Jovain, cu 
voce stinsă. 

— Aţi ascultat mesajul transmis de Ferlay şi 
Birken sau măcar o înregistrare a sa, nu-i aşa? Ei 
au declarat că decolaseră cu nava prototip, pentru 
a-i lipsi pe ucigaşii norrmeni de ea. Desigur, a fost 
o faptă admirabilă din partea lor, dar, în mod 
evident, tocmai asta i-a forțat pe norrmeni să 
treacă la represalii. Au trimis o navă de război 
având la bord rachete armate cu focoase nucleare. 
Au distrus portavioanele noastre, căci asta le 
fusese misiunea inițială, nimicind astfel un sfert 
din flota noastră. O ultimă explozie a distrus şi 
nava aducătoare de moarte, dar ea ne-a costat 
nava-amiral şi viaţa comandanților ei. Jovain 
încremenise. Nu ştia ce să facă. Yago îşi chinuia 
plămânii cu fumul înecăcios. Lorens se cruci, iar 
Mattas izbucni într-un potop de înjurături. După 
câteva clipe de tăcere, Rewi continuă, cu acelaşi 
glas lipsit de expresie: Lumea începe să se întrebe 
câtă încredere se poate avea într-un guvern ale 
cărui greşeli şi calcule eronate au impus pierderi 
atât de grele poporului Maiestăţii sale. Cu toate 
acestea, presupunerile celor din guvern sunt, se 
pare, plauzibile. Nava purtătoare de arme nucleare 
era ultima de acest fel, şi s-a scufundat o dată cu 
ultimele rezerve de astfel de arme ale norrmenilor. 

După cum, probabil, vă amintiţi, mesajul 
Ferlay-Birken includea şi o descriere a 
astronavelor Orion, conținând detalii tehnice 
esenţiale. Putem, aşadar, estima cantitatea de 
materiale fisionabile de care au nevoie norrmenii 
pentru construirea acestor nave, şi s-a calculat o 
limită maximă a cantităţii de materiale dezgropate; 
cu siguranţă, tot ce inamicul putea să pună 
deoparte pentru construirea de arme a fost deja 
cheltuit. Ne îndoim că va sacrifica din materialele 
necesare navelor pentru a construi noi arme. Nu 

numai că îi lipsesc mijloacele de a transporta 
aceste bombe la ţintă; mai mult, construind bombe, 
ar nega scopurile eforturilor sale. 

— Nimeni nu poate prevedea care vor fi 
acțiunile unui nebun, spuse Jovain. Oricine a 
trimis în luptă acea navă de război, trebuie să fi 
fost nebun, nu? 

Rewi îi zâmbi, amar. 

— Nebunia e o chestiune destul de relativă, 
domnule. Pot să-mi închipui că în spatele acestei 
acțiuni s-a aflat un impuls de ură demonică. Dar, 
oricare-ar fi fost preţul plătit, pot spune că a 
meritat. 

— Chiar aşa? 

— Gândiţi-vă. Bombardamentul iese din 
discuție până când vom putea construi noi 
portavioane sau vom invada Laska şi ne vom 
construi baze aeriene acolo. Ambele variante ar 
necesita aproape un an, cel puţin, şi asta, dacă ne 
vom hotări să acceptam tot sprijinul ce ne va fi 
oferit din străinătate. Acelaşi lucru este valabil şi 
pentru o eventuală debarcare în peninsulă. Între 
timp, ei vor fi liberi să-şi vadă de treabă. Şi-au 
pierdut prototipul, dar nu cred că vor avea nevoie 
de prea mult timp pentru a construi un altul, cu atât 
mai mult, cu cât cel dintâi s-a comportat 
remarcabil. Nu va dura mult, şi vor avea la 
dispoziție întreaga flotă spațială. Blocada s-a 
încheiat, e sigur. Scăderea moralului a făcut mai 
mult rău în acest sens decât toate pierderile 
suferite. În raportul pe care l-am primit, se 
precizează că degeaba li se spune echipajelor că 
toate armele nucleare au fost cheltuite. În firea 
oamenilor, în întreaga noastră civilizaţie, există o 
teamă obsesivă de atom. Nimic nu-i mai împiedică 
deci pe cei din teritoriile sudului să trimită întăriri 
ŞI provizii spre nord, atât pe mare, cât şi pe uscat. 
Nu putem controla decât anumite enclave, în acea 
regiune... Nu acum, când populaţia a simţit, pentru 
o clipă, gustul victoriei. Şi care e reacția, în ţară şi 

peste hotare? Ştiţi cu toții că acest război nu s-a 
bucurat de popularitate. În raport sunt menţionate 
demonstraţii şi revolte în numeroase comunităţi 
maurai. Cauza lor e groaza, dar şi o oarecare 
admiraţie rebelă față de curajul de netăgăduit al 
adversarului. Mi-e teamă că Ferlay şi Birken au 
aprins imaginaţia în milioane de minţi; iar 
obiectivul nostru primordial, declarat, a fost 
nimicirea acelor astronave. N-aş fi deloc surprins 
dacă Beneghalul s-ar retrage de la negocierile 
referitoare la o alianţă cu noi. Şi-aş fi în stare să 
pun pariu pe leafa mea pe un an întreg că mericanii 
liberi din sud-vest o vor face, cu siguranţă. Privirea 
pătrunzătoare a lui Rewi îi scrută, pe rând, 
încheind cu Jovain. Pe scurt, încheie mauraiul, 
există destule şanse ca întreprinderea norrmenilor 
să reuşească, şi, în consecință, o mână de 
iresponsabili aventurieri vor ajunge să domine 
întreaga planetă. S-ar putea ca, o dată ce vor face 
acest pas, să aibă de înfruntat aceleaşi dificultăți cu 
care vă confruntaţi acum, căpitane, dar civilizațiile 
noastre, aşa cum le cunoaştem, vor pieri cu 
siguranţă. 

— Doar dacă nu cumva..., începu Mattas. 

— Da, încuviinţă Rewi. Noi doi am discutat 
această alternativă. 

Înțelegerea se prăvăli, strivitoare, asupra lui 
Jovain. 

— la staţi! strigă el, fără vlagă. Ostrovul 
Ceresc? 

— Da, înălțimea voastră, îi răspunse 
mauraiul. Aerostatul este dirijabil. Îl putem duce, 
peste pol, deasupra pozițiilor inamicului, în mai 
puţin de o săptămână. Având la dispoziţie cantități 
nelimitate de energie solară, n-avem nevoie de 
localizări precise. Putem menţine laserele în foc 
continuu, oricât ar fi nevoie... Le putem spulbera 
trupele, le putem pârjoli ajutoarele din întregul 
ținut, îi putem ţintui sub pământ, le putem răscoli 
peșterile, până când vor capitula. 

—  Atotputernice Deu, se înfioră Lorens, 
făcându-şi din nou cruce. 

— Nimeni nu ne-ar putea atinge, strigă Yago, 
nimeni! 

— Nu, aşteptaţi, aşteptaţi, îngăimă Jovain. 
Aici, acasă... Domeniul ar cădea pradă duşmanilor 
mel... 

— Şi-acum, în situaţia actuală, nu tot ei îl 
stăpânesc? îi replică Rewi. 

— [ern ar putea ateriza liniştit în Franceterr, 
ŞI toţi 1 s-ar alătura. 

— Ce pericol poate prezenta o singură navă 
spațială, neînarmată? Vă veţi întoarce ca un erou, 
domnule, ca un cuceritor de neînvins. ŞI... cred că 
pot să afirm liniştit că Federaţia Maurai va fi 
alături de cel ce-şi va salva planeta. 

— Cel ce va salva Geea, adăugă Mattas. O va 
salva de la o nouă Judecată de Apoi. Va face 
dreptate pentru atrocitățile comise nu numai faţă 
de fiinţele umane, ci şi împotriva Ei însăşi. 

Ostrovul Ceresc! răsună, ca un strigăt de 
luptă, în mintea lui Jovain. Cea mai puternică 
fortăreață şi maşinărie din câte există. Căpitanul 
său va fi cel ce va făuri chipul următorului 
mileniu... dacă va fi în stare să-şi arate hotărârea 
bărbătească... 

Un sentiment glorios puse stăpânire pe el. 
Sări în picioare. 

— O voi face! strigă. 

În tumultul ce se iscă, gândul îi zbură la 
săgețile de soare pe care avea să le azvârle, 
ucigând şi pârjolind, ucigând şi pârjolind, el însuşi, 
ca un zeu răzbunător. 

Incă o dată, Călcâiul Cizmei gemea de lume. 
Adresându-se mulțimii reunite în acea zi, Eygar 
Dreng îşi încheiase cuvântarea strigând: 

— Putem învinge, şi v-o jur în faţa lui 
Dumnezeu, vom învinge! Am avut pierderi grele, 
dar duşmanul a pierdut şi mai mult. Nu se va 
întoarce prea curând. De mâine, ne vom întoarce la 
muncă şi vom munci ca nişte apucaţi. În noaptea 
aceasta, însă, vom sărbători şi vom priveghea. 
Vom sărbători victoria şi vom sta de veghe în 
amintirea acelor bărbați şi femei care s-au jertfit 
pentru a ne aduce biruinţa. Să bem, mulţumindu- 
le, în amintirea lui Mikli Karst, a lui Bryun Scarp, 
a tuturor celor care şi-au dat 
viaţa ca Lupul să poată alerga liber. În spiritul lor, 
fie ca Orion să răsară! 

În seara aceea, se afla la popotă, aşezat pe o 
masă, aşa cum ar fi şezut pe un tron. În mână avea 
un pahar de whisky, tropăia cu picioarele sale 
scurte, şi vocea sa se auzea tunătoare, în larma din 
jur. Încăperea nu era îndeajuns de încăpătoare 
pentru a-i putea cuprinde pe toţi, cu atât mai mult, 
cu cât o mulțime de voluntari li se alăturaseră. Cea 
mai mare parte se răspândiseră pe holuri, trecându- 
ŞI, de la unul la altul, sticlele cu băutură, cântând, 
țopăind în paşi de dans, îmbrăţişându-se şi, nu 
rareori, vărsând câteva lacrimi, printre râsete şi 
strigăte sfidătoare. Aerul era fierbinte, greu de 
fum, urât mirositor, dar părea că prin întregul nivel 
bântuia un vânt sălbatic de iarnă, trezindu-i la 
viaţă. 

Oamenii intrau şi ieşeau, valuri-valuri, pe uşă, 
roind în jurul barului. Dintre ei se ivi o apariţie 
asemănătoare unei sperictoare de ciori. Pe 
coridoarele exterioare înaintase mai repede. Aici 
însă, mulțimea îl prinsese în capcană. Răsunară 
tipete şi blesteme, pumni se ridicară ameninţători, 
apoi liniştea se răspândi ca o maree, dinspre 
centrul încăperii, şi toţi se holbară la el. 

— „trădător, iscoadă, prindeţi-l, legaţi-l... 

— Gura! tună Eygar. Daţi-i pace! Vuietul 
mulțimii care îl înconjura se stinse, încet. Ce 
sunteţi, oameni liberi sau o adunătură de șerbi ai 

mongilor? Ce s-a întâmplat n-a fost din vina lui 
Plik. Daţi-i pace, vă spun! Oamenii din jurul 
angleymanului se dădură la o parte, înghesuindu- 
se unii într-alții, până când acesta rămase singur, în 
intervalul dintre cele două jumătăți ale mulțimii. 
Eygar îi făcu semn. Vino-ncoace, prietene, îl 
strigă. Când trubadurul se apropie, directorul îi 
arătă sticla aşezată lângă el, pe masă. Hai, trage-o 
duşcă. 

Plik sorbi îndelung. 

— Aaah! oftă el. Domnul să vă 
binecuvânteze, domnule. Aveam nevoie de băutura 
asta. Îi simţeam îndeajuns de mult lipsa, încât să 
risc să-mi port oasele încoace. Sunteţi din cale- 
afară de amabil. 

— Dintotdeauna mi-au plăcut cântecele tale. 
Şi nu cred că ai vreun amestec în ceea ce au făcut 
prietenii tăi. 

Plik îi răspunse printr-o privire hotărâtă. 

— Nu, domnule. Dar ei vor rămâne şi în 
continuare prietenii mei. 

— E dreptul tău să simpatizezi pe cine ai 
chef. 

— Vă spun drept, nu simpatizez pe nimeni în 
mod special. Mi-e milă doar de nevinovaţii pe care 
aceste cauze mari i-au ucis, i-au jefuit şi i-au siluit, 
ŞI o vor face în continuare. 

— Fi bine, fă-ţi treaba în continuare şi ai grijă 
ce vorbeşti, îl sfătui Eygar. O mulţime dintre ai 
noştri au devenit ai naibii de sensibili, după toate 
prin câte-am trecut, şi nu-ţi pot da un înger păzitor. 
E-n regulă, du-te la bar, dacă vrei. 

În înghesuială, Plik nu reuşi să se îndepărteze, 
astfel încât îl auzi pe un ofițer adresându-i-se 
îngrijorat directorului: 

— Domnule, cred că ar trebui să discutăm 
despre pericolul potenţial pe care-l constituie 
astronava furată. 

— E-n regulă, voi termina ceea ce începusem 
să-ţi spun, apoi ne vom apuca serios de băut, îi 

răspunse Eygar. Mâine vom putea intra în 
amănunte, dacă doreşti. În principiu, nu sunt de 
acord cu tine că ea ar putea reprezenta o 
ameninţare. Ferlay a transmis că intențiile sale sunt 
paşnice, chiar dacă nu mai este de partea noastră. 
Îl cred. De fapt, două posturi de urmărire prin 
radar au raportat că, în prezent, se îndreaptă spre 
spațiul îndepărtat. 

— Se va întoarce, domnule. lar Orion Doi are 
o mulțime de bombe atomice în cală. 

— Nu le poate arunca asupra noastră. N-o 
poate face decât dacă reproiectează întregul 
sistem, mai întâi, şi cine crezi că ar putea să îi 
acorde sprijinul necesar? Mauraii? Nu, ar fi 
împotriva convingerilor lor etice. Şi-apoi, Ferlay şi 
Birken au plecat tocmai fiindcă erau dezgustaţi 
peste măsură de folosirea annelor nucleare în 
război. Nu pot să-i condamn prea aspru pentru 
asta, mormăi Eygar, muşcându-şi buzele. 

— Şi totuşi... 

— Nu-ţi face griji, nu mă bazez doar pe 
argumente psihologice. Să admitem că Ferlay ar 
reuşi să aterizeze pe teritoriul Federaţiei, fără să 
distrugă nava. Să admitem şi că mauraii ar putea fi 
îndeajuns de disperaţi pentru a converti bombele în 
focoase nucleare, trimițând apoi nava într-o 
misiune specială împotriva noastră. Aminteşte-ţi 
însă că bombele lor sunt de capacitate scăzută, 
căci, altfel, ar pulveriza nava. Dacă întregul 
kilotonaj ar fi înglobat într-o singură bombă, care 
să fie detonată îndeajuns de aproape, ar reuşi să 
distrugă cel mult unul dintre puţurile noastre de 
lansare, nu mai mult. Acestea sunt situate la 
distanțe îndeajuns de mari unele de altele, şi al 
naibii de bine întărite. Dacă materialul fisionabil ar 
fi împărțit în destule părți, fiecare bombă ar trebui 
să lovească extrem de precis. Dar mauraii nu 
dispun de informaţii chiar atât de exacte şi nici de 
precizia necesară. Adu-ţi aminte, nimeni n-a mai 
purtat, cu adevărat, un război aerian de la Osândă 

încoace. Tehnologia actuală în acest domeniu este 
destul de primitivă. Atât ei, cât şi Ferlay au destul 
bun-simţ pentru a-şi da seama de asta. 

— Dar nava însăşi ar putea constitui o armă 
potențială, domnule, insistă ofiţerul. 

— Te referi la exploziile ei propulsoare, spuse 
Eygar. Da, teoretic, Ferlay ar putea trece razant pe 
deasupra puţurilor, provocând câte o explozie 
deasupra fiecăruia dintre ele. Ar fi însă nevoie de o 
îndemânare incredibilă în pilotaj. Oricât ar fi el de 
priceput, e singur, fără copilot, şi nu are decât un 
singur inginer la dispoziție. Teoria asta e cusută cu 
aţă albă. Dar, uite, tocmai pentru a risipi 
îngrijorările unora ca tine, Jakyo, voi cere miliției 
să aducă câteva rachete în această regiune. 

— Rachete nucleare? 

Eygar făcu un gest de respingere. 

— Nu! Am fost informat că am consumat 
toate porcăriile de acel gen şi, recunosc deschis, 
îmi pare bine. Vorbesc de rachete mai mici, cu 
combustibil solid, cu încărcătură explozivă 
convențională. Pot atinge înălțimi de până la zece 
kilometri. Astronava ar trebui să coboare mai jos 
dacă ar avea de gând să producă pagube reale, şi ar 
fi de ajuns o singură rachetă pentru a o doborî. 
Pumnul său izbi masa. Sticla şi paharele tremurară. 
Eygar luă o duşcă zdravănă din licoarea de foc şi 
adăugă: Îţi repet, nu mă aştept deloc la o asemenea 
încercare... Ferlay ştie şi el că n-ar avea nici o 
şansă. ŞI-apoi, cred că ţine enorm la nava aceea, cu 
atât mai mult acum, după ce-a fost cu ea în spațiu, 
norocos blestemat! Dar nu-ţi mai face atâtea griji, 
Jakyo, suntem pregătiți pentru orice eventualitate. 
Şi acum, piei dracului de-aici şi lasă-mă să-mi văd 
de băutură! 

Plik se  îndepărtă, croindu-şi cale prin 
înghesuială. Deşi continua să atragă priviri ostile, 
nimeni nu se mai legă de el. 

Cineva îl luă de braţ. Privi surprins şi o 
descoperi pe Lisba Yamamura, fata de la 

bibliotecă. 

— Noroc, îi spuse aceasta, cu un dram de 
timiditate în glas. 

— Salut... Era uimit. Se mai întâlniseră 
întâmplător de vreo câteva ori, de la cearta avută în 
urmă cu câteva luni, dar relaţiile dintre ei se 
răciseră. Ce mai faci? 

— Nu prea ştiu, în ultima vreme. Tu? Plik 
ridică din umeri şi zâmbi uşor. Dacă ţi-e sete, şi 
pun pariu că-ţi este, te avertizez că ţi-ar trebui mai 
mult de o oră ca să ajungi în preajma barului, îi 
spuse ea. Vrei să bei o gură de la mine, ca să îți 
potoleşti arşiţa? 

— Mulţumesc, răspunse el, acceptând paharul 
şi sorbind puţin din el. Dar ce te face să crezi că o 
merit? 

Ea îl privi îndelung. 

— Cred că eşti tare singur în ultimele zile. 

— Fi bine... 

— Nimeni nu mai vrea să-ți asculte cântecele, 
nu-i aşa? Ai mai compus vreunul nou? 
Evenimentele astea trebuie că te-au inspirat, deşi 
nu ştiu dacă ar fi înțelept să cânţi despre ele în 
public. 

Din hol, se auzi un cor de glasuri bărbătești, 
baritonale. Melodia prinse şi se răspândi, pe 
măsură ce alţi şi alți bărbaţi i se alăturau. 


„Lăsaţi tunetele demult zăgăzuite 

Să scuture cer şi pământ din temelii. 
Pe cer arate-se minunea ce-am făurit 
Şi liber să răsară Orion. 

Moarte tiraniei! 

Acum, Lupul aleargă liber! 

Sfidaţi zeii din ceruri, 

Ei trebuie să piară. 

Şi mergem înainte, 

Înainte mereu, 

Înainte, spre libertate! Libertate! Libertate!" 

Plik clătină din cap. Pălise. 

— Nu, n-am mai compus nimic. N-aş 
îndrăzni să mă măsor cu ei şi cântecul lor. 

— Ce spui? întrebă Lisba. Însufleţitoare 
melodie, dar nu cred că versurile valorează mare 
lucru. 

— Sunt versuri albe, îi răspunse Plik, abia 
reuşind să se facă auzit, în vreme ce melodia le 
copleşea auzul. Oricum, nu vezi? Eu sunt poet sau, 
cel puţin, aşa îmi place să cred. Invoc demonii și- 
apoi mă străduiesc în măsura în care îmi stă în 
putinţă, să descriu ce am văzut. Dar ceea ce auzi 
acum e limba demonilor înşişi. Îşi desprinse braţul 
din strânsoarea ei. lartă-mă, te rog, îi spuse. 
Bănuiesc c-am reuşit din nou să te jignesc... 

— Nu... nu tocmai. Te-am căutat tocmai 
fiindcă mi-am amintit ce eşti şi... Oh, nu, n-am de 
gând să-mi trădez sălaşul său proiectul Orion, 
nicidecum, dar am avut impresia că tu înţelegi mai 
bine ce se petrece şi speram că m-ai putea ajuta să 
înţeleg şi eu... Lisba îi apucă mâinile şi se apropie 
mai mult de cl. Am o cameră în sectorul 
celibatarelor, îi spuse ea repede. E cât o cutie de 
chibrituri, dar stau singură. Am acolo o sticlă de 
vin. Vino cu mine. Te rog. 

Furtuna bântui deasupra Uropei apusene până 
după ora amurgului. Faylis stătea închisă în casă 
(ce altceva ar fi putut face o femeie singură?), 
ascultând geamătul vântului, bubuitul tunetelor, 
darabana ploii pe acoperiş, ce se scurgea în torente 
pe străzi. Când fulgera, cataractele de apă care se 
prelingeau pe geamuri străluceau sinistru, de parcă 
acolo, afară, ar fi izbucnit vreun incendiu. Era frig 
în conacul Aurillac din Tournev, căci un sabotaj 
scosese din funcțiune centrala energetică a oraşului 
care făcea legătura cu Ostrovul Ceresc. Se 


648 


retrăsese lângă soba de teracotă, aducându-şi cu 
sine o lampă, în încercarea de a risipi întunericul 
de mormânt ce se înstăpânise. Puţinii servitori 
vârstnici care mai rămăseseră nu se arătau decât 
atunci când îi chema, nu-i vorbeau decât pentru a-i 
răspunde la întrebări, şi chiar şi atunci, doar 
monosilabic. N-avea poftă de mâncare şi abia dacă 
băgase de seamă că nici bucătarul nu se prea 
străduia. 

Pivniţa şi dulapul cu băuturi erau, de departe, 
mult mai interesante. Spre seară, când furtuna se 
mai potolise, se simți îndeajuns de uşurată, de 
încălzită, pentru a se băga în pat cu o carte în 
mână, o antologie cu poemele ei preferate. 
Citindu-le, îi veni să plângă, din pricina imensei 
grozăvii şi tristeți care asuprea lumea, pentru 
sărmanii oameni care fuseseră ucişi la celălalt 
capăt al ei, pentru bietul Jovain, a cărui muncă de- 
o viaţă începuse să se năruie încă de la început, 
pentru sărmanul ei tată, căruia, cu siguranţă, îi era 
dor de ea, pentru sine însăşi, biată Faylis, al cărei 
soţ se învârtea în jurul planetei împreună cu o târfă 
barbară, proclamându-şi fără ruşine necredinţa... Şi 
totuşi, se gândea ea cu generozitate, l-ar fi iertat, 
poate, dacă s-ar fi întors la ea... Dormi cu greu, 
chinuită de vise. 

Se trezi dintr-un coşmar, tremurând şi 
scăldată în sudoare, înaintea zorilor. Ferestrele nu 
erau întunecate, căci lumina dinaintea răsăritului le 
străbătea, mai strălucitoare decât însăşi luna plină, 
alungind umbrele. Era răcoare, iar liniştea era atât 
de profundă, încât i se părea că aude casa veche 
scârțâind pe la încheieturi. Lumânarea de pe 
noptieră stătea să se stingă. 

Nu îi mai era somn, nici nu-i venea să stea 
singură până când fata-n casă avea să se trezească 
şi avea să îi aducă micul dejun. Voi face o 
plimbare, se hotărî. Da, nu mi-ar strica să ies 
puțin. O clipă de ezitare. Teroriştii aceia. Dar până 
în prezent se legaseră doar de câţiva soldaţi, 

tăbăcindu-i niţel, şi sabotaseră câteva maşinării. 
Nici un bărbat din Domeniu nu s-ar fi legat de o 
femeie, din motive politice. De fapt, toată lumea se 
mulțumea să o ocolească şi să se limiteze la câteva 
fraze reci, dar politicoase, atunci când nu reuşeau 
să evite întâlnirea. Afară. O gură de aer proaspăt. 
Pacea care sălăşluieşte în Geea. Se îmbrăcă în 
grabă, cu o rochie simplă şi un mantou cu glugă, 
care avea să îi ascundă identitatea faţă de 
eventualii trecători, aprinse lumina în casa scărilor, 
deschise uşa de la intrarea principală şi trecu 
pragul. 

Treptele, caldarâmul, zidurile şi acoperişurile 
de peste drum, toate străluceau în lumina 
enormului disc al Ostrovului Ceresc. Felinarele cu 
gaz din depărtare păleau în faţa irealei străluciri, 
iar pe cer nu se mai vedea nici urmă de stele, ci 
doar câteva dâre de nori. Strada era pustie; doar o 
pisică de pripas o traversa, nonşalantă; îi aruncă o 
privire cu ochii ei mari, de opal. Coborâ pe trotuar 
şi porni înainte. Paşii ei trezeau ecouri seci, iar 
răsuflarea forma norişori alburii, în răcoarea 
dimineţii. 

Cred c-am să merg până pe chei. Grăbi pasul 
şi mişcarea îi alungă gustul amar lăsat de 
coşmarele nopţii, însuflețind-o. Viața mea nu s-a 
sfârşit încă. Obstacole, nedreptăţi, lipsa tuturor de 
discernământ, toate acestea m-au rănit, dar mă 
voi vindeca, voi accede la Unicitate şi voi găsi un 
bărbat care să mi se potrivească. lar de nu... 

leşi pe o esplanadă. Copaci, o balustradă, 
statui îmbătrânite în faţa ei. Dincolo de ele, râul 
Loi curgea lin, cu unde sclipitoare, iar pe celălalt 
măi se întindeau câmpuri cu ferme şi livezi. În 
depărtare se înălța colina Consvatorului. De la 
distanță, turnurile acestuia păreau bijuterii 
filigranate de fildeş. Ştia însă că în ele se 
adăpostea frumusețea, înțelepciunea şi calmul 
veacurilor trecute. Spre răsărit, cerul începuse să 
capete nuanțe rozalii. Un clopot începu să sune în 

Turnul Savanţilor, acelaşi sunet care, de o jumătate 
de mileniu, ura bun-venit soarelui în fiecare 
dimineaţă. Nu ştia dacă auzea muzica aceea de- 
adevăratelea ori numai cu sufletul. Da, gândi că, 
poate că locul ce mi se cuvine e acolo. 

Ridică privirea spre Ostrovul Ceresc. Vreme 
de câteva minute, avea să mai domnească singur în 
împărăţia cerurilor, luminos şi impunător. Pe 
suprafaţa lui străluceau măi multe lumini decât de 
obicei. Şi oare chiar văzuse ceva mişcându-se de-a 
lungul marginilor sale? 

Cum? Nu, nu, nul 

Dangătul clopotului încetă. Făylis 
încremenise ţipând, şi o parte a sufletului ei se 
întreba dacă avea să înceteze vreodată să mai țipe. 
În acest timp, Ostrovul Ceresc lunecă spre nord, 
apoi tot mai repede şi mai repede, până când nu se 
mai văzu, şi cerul rămase pustiu, neomenesc. 


XXV 


Orion Doi dădu ocol Lunii, şi Pământul îi 
răsări înainte. Având acum soarele în spate, Iern şi 
Ronica îşi văzură planeta ca pe o amuletă de safir 
cu brazde albe, ale cărei margini erau învăluite în 
întuneric. Strălucirea ei ascundea stelele dimprejur, 
iar galaxia îngheţată părea a-i aşterne drum prin 
imensitatea ei. 

Peisajul cenuşiu, străpuns de cratere, al Lunii 
dispăru undeva, în urmă. Asprimea feţei luminate 
fu înlocuită de umbre misterioase. Cei de Jos, de- 
acasă, aveau acum parte de lună nouă. 

Ronica şi lern pluteau în dreptul hubloului de 
la postul de pilotaj. Ochu ei străluceau, plini de 
lacrimi. 

— De fiecare dată, priveliştea asta mi se pare 
tot mai frumoasă, suspină ea. 

El încuviinţă, amuţit, la rându-i, în faţa unei 
asemenea splendori. 

— Aici, mi-e dat să văd cu ochii mei ceva ce 
credeam a înţelege înainte, rosti ea, în liniştea în 
care era cufundată nava. Geeanii au dreptate în 
privinţa unicităţii vieţii. Pământul e viu. Cât de 
singur e şi infinit de preţios! Nu putem îngădui ca 
Pământul să fie ucis. Doar atât avem. 

El o întrerupse, pe un ton visător: 

— Poate, într-o bună zi, vom avea şi locuinţe 
în spaţiu, poate chiar lumi noi, dincolo de Sistemul 
Solar. 

— Desigur, şi eu sper asta. Dar Pământul va 
rămâne veşnic mama noastră. 

Catan, Rosenn... gândi el, şi un cleşte al 
durerii îi strânse inima. Ce s-a mai întâmplat cu 
voi? 

— Nu vreau să spun că Luna, cu asprimea ei, 
n-ar fi frumoasă, continuă Ronica. Mi-ar plăcea să 
mă întorc acolo, odată, şi să aterizez. Poate, în 
Marea Liniştii, pentru a păstra un moment de 
reculegere în faţa vestigiilor Vulturului.. 

— Chiar crezi că ar merita să mai trecem o 
dată pe acolo? 

— Păi, n-a fost minunat de data asta? 

— Ba da, atunci când mi-am putut permite 
câte un moment de relaxare... 

— Şi eu sunt de aceeaşi părere. În ciuda 
corvezilor, a spațiului îngust, a aerului urât 
mirositor, a mâncării lipsite de gust, a instalaţiilor 
sanitare sub orice critică, a tuturor neplăcerilor 
imponderabilităţii... a fost minunat. Şi-apoi, ne-am 
descurcat destul de bine, nu crezi? Reântoarcerea 
pe orbită va fi mult mai uşoară. 

— Exact. Va trebui să facem una sau două 
corecții ale cursului, dar altfel, vom avea la 
dispoziţie trei zile de odihnă. În acest timp, va 
trebui să ne hotărâm ce vom face la întoarcere, 
unde ne vom duce. 

— Ai vreo idee? 

— Mă tem că nu. Vă trebui să găsim un loc 
unde să nu fim trataţi ca nişte criminali şi unde 
nava să nu ne fie confiscată. Meyco? Okkaido? 

— Localnicii sunt prea vulnerabili la 
presiunile  maurailor. Te-ai gândit cumva la 
sugestia mea, privind o aterizare într-o zonă 
izolată, undeva în interiorul uscatului? 

— Da, dar pe măsură ce ajung să cunosc mai 
bine comenzile navei, mi-a tot mai teamă că nu 
vom putea ateriza fără a dispune de facilități 
adecvate la sol. Un echipaj complet ar putea lua în 
considerare o eventuală aterizare în stepele Asiei 
sau în savanele Africii, deşi mie mi-ar fi teamă să 
încerc aşa ceva, chiar dacă sunt destul de curajos 
din fire. Nu, acum nu putem să o facem; un singur 
pilot n-ar avea destule date pentru a reuşi, iar eu, 
de unul singur, n-aş putea să te dirijez îndeajuns de 
precis şi de rapid în mânuirea motoarelor. Nu 
suntem destui. Când vom intra în atmosferă, va 
trebui să ghicesc majoritatea parametrilor, chiar şi 
cei mai importanți; chiar şi cu un avion, e 
îndeajuns de complicat, darmite cu o astronavă. Ar 
fi preferabil — chiar indicat — să aterizăm în 
siguranță, monitorizaţi, pe unul dintre cele mai 
bune aeroporturi de pe Pământ. 

Ronica oftă. 

— Aha... Uite ce e, nu mai face mutra asta 
posomorită, c-ai să mă superi în asemenea măsură, 
încât expresia ta va părea zâmbitoare pe lângă a 
mea. În cel mai rău caz, vom face apel la maurai. 
Ar trebui să se poarte frumos cu noi, având în 
vedere ce am făcut în folosul lor. Din câte-am 
auzit, Oceania e un loc în care merită să trăieşti. 
Poate că vom reuşi să-i convingem până la urmă să 
reînceapă proiectul Orion, pentru ei înşişi. Sau, 
cine ştie, când vom intra pe orbită în jurul 
Pământului şi vom stabili contactul prin radio, 
vom găsi, poate, o ţară care să fie dispusă să ne 
primească în condiţiile dictate de noi. 

— Poate. Dar poate că, între timp, ingineria 
genetică va fi creat o molie uriaşă, capabilă de 
zboruri interplanetare, pufni Iern, neîncrezător, şi 
mâinile i se încleştară pe braţele fotoliului în care 
se ancorase, pentru a nu-şi lua zborul. 

Ronica se întinse spre el. 

— Fi, iubitule! S-a întâmplat ceva? 

Privind drept înainte, fără să vadă cu adevărat 
Pământul, îşi revărsă şuvoiul cuvintelor: 

— Da. Mai devreme eram prea obosit, prea 
ocupat sau prea captivat de această experienţă... N- 
am apucat să realizez... Ne-am putea prăbuşi sau 
am putea arde, pe drumul de întoarcere... şi tu ai 
putea să mori. 

— Aoleu! zise ea, zburlindu-i părul. Termină 
cu acest cavalerism franțuzesc, vrei? Ştiam ce fac 
şi nici o clipă nu mi-am dorit altceva, atunci când 
am venit alături de tine. Desigur, n-am nici un chef 
să murim, nu înainte de a fi îndeajuns de bătrâni şi 
decrepiţi pentru a nu mai putea face dragoste. Dar, 
de-o fi să se întâmple acum, vom fi împreună, şi 
totul se va petrece în mai puţin de-o secundă. ŞI, 
recunoaşte, am trăit de milioane de ori mai intens 
decât oricine altcineva din întreaga specie umană. 
Nu trebuie să-ți pară rău ori să te simţi câtuşi de 
puţin vinovat. 

— Fi bine... 

O sărută. Se desprinseră din chingile fotoliilor 
şi plutiră, îmbrățişați. 

În lumina Pământului ce se revărsa în cabina 
cufundată în penumbră, o văzu clipind, cu nările 
fremătând şi cu buzele umede. 

— Dacă-i aşa, propuse ea, cu vocea îngroșată, 
ce-ar fi să mergem în cală, unde e mai mult loc? 
Mi-a venit o idee ce-ar putea soluţiona problemele 
referitoare la modul de a face dragoste în 
imponderabilitate. 

De opt sute de ani, Ostrovul Ceresc făcuse 
faţă vuiturilor stratosferei, fără a se clinti din loc, 
cu excepția scurtelor deplasări de testare ce se 
făceau după reparaţiile generale; nici o astfel de 
reparație nu mai fusese efectuată în decursul 
ultimei generații. Călătoria sa pe deasupra 
întinderilor înghețate ale Polului deveni o 
adevărată epopee a curajului şi voinţei. 

Jovain nu cunoscu în mod direct această 
experiență, ci doar îi ascultă relatarea, din gura 
oamenilor din echipaj, cu voci tremurând de 
oboseală şi încordare. Află astfel că tânărul şi 
neexperimentatul  Aimay Roverto Awilar îşi 
pierduse echilibrul şi căzuse, în vreme ce se afla în 
exterior, făcând parte dintr-o echipă care înlocuia 
un panou luat de vânt; paraşuta 1 se încâlcise şi 
căderea îi fusese fatală. Neexperimentata Katarina 
Papetoai, întorcându-se dintr-un zbor de 
recunoaştere, ratase aterizarea pe o platformă, 
fusese prinsă de o turbulență, iar jetul aerostatului 
o antrenase într-o vrie ce-i fusese fatală. Alți 
voluntari le luaseră imediat locul ambelor victime. 
Inginerii, electroniştii şi cei din echipele de 
întreținere lucrau frenetic pentru repararea 
sistemelor care cedau supuse unor presiuni mai 
mari decât cele la care fuseseră proiectate să 
reziste. Piloții înfruntau forța unor vânturi prea 
puternice, în vreme ce navigatorii se aplecau, 
înjurând în barbă, asupra harților învechite. 
Scepticii cobeau, dar moralul echipajului era 
susținut cu entuziasm de o trupă de artişti amatori 
încropită ad-hoc... Jovain ascultă absent toate 
aceste relatări, transmise felicitări şi acordă 
onoruri, dar nimic nu reuşi să îl tulbure cu 
adevărat, căci el însuşi era pierdut în contemplarea 
peisajului. 

Continentul, Canalul, Angleylann-ul uimitor, 
înverzit, Scotalann-ul, cufundat încă sub zăpezi, o 
mare întunecată şi furioasă sau verzuie şi la fel de 

înfuriată, stâncile gri-albăstrii ale  fiordurilor 
abrupte, apoi marele ghețar care părea să nu aibă 
sfârşit, până când furtunile îl ascunseră vederii, 
stele nemaivăzute şi cutremurătoare aurore, după 
lăsarea întunericului... Şi, mereu, țelul spre care se 
îndrepta. Între timp, Ostrovul Ceresc îşi vedea de 
drum spre a-şi întâlni destinul. 

Veni, în sfârşit, şi vremea să se oprească. 

— Verificare generală! porunci căpitanul. 
Echipele de luptă la posturi, se trece pe orar de trei 
carturi. 

Nu simţea deloc înflăcărare. Era hotărât, dar 
obosit Laska se ascunsese de el, sub o pătură de 
nori plumburii, ce se întindeau de la o margine la 
alta a lumii. Navigatorii nu-i puteau spune decât că 
se aflau undeva aproximativ deasupra țintei, cu o 
eroare de plus sau minus cincizeci de kilometri. 
Soarele strălucea spre apus, pe bolta de un albastru 
întunecat. 

Dar n-avea importanţă... Perdeaua albă de 
nori avea să sfârşească prin a se risipi, iar ţinta 
avea să fie stabilită cu precizie. De-acum, o 
domina, atotputernic şi invulnerabil. În această 
perioadă a anului, zilele sub-arctice erau la fel de 
lungi ca în oricare parte a globului, dar, cu timpul, 
aveau să se prelungească cu mult peste durata 
celor mai lungi zile de vară ale Domeniului, astfel 
încât Ostrovul Ceresc avea să poată, la un moment 
dat, să îşi menţină bombardamentul aproape 
continuu, pe parcursul celor douăzeci şi patru de 
ore. Dar Jovain nu credea că avea să fie nevoie să 
zăbovească aici atât de mult. Înaintea solstițiului 
de vară, întreaga regiune avea să fie pustiită 
metodic, sfârşind, cu siguranţă, prin a nimici şi 
sediul proiectului Orion. lar inamicul avea să 
capituleze cu mult înainte. 

Se îndreptă spre compartimentul central de 
comandă, însoțit de Mattas. Rewi Seraio îi aştepta 
deja acolo, în calitatea sa de reprezentant al ţării 
sale, alături de care Ostrovul Ceresc intrase în 

acest război. Stăteau, toți trei, în centrul încăperii 
circulare, şi, de jur împrejur, tehnicienii aşteptau 
ordinele, în faţa consolelor cu instrumente. Ecrane 
largi prezentau imagini ale lumii înconjurătoare, 
vederi laterale, dinspre pământ sau din spaţiu. Un 
miros abia sesizabil de ozon se insinua în 
atmosfera încăperii. Sub tălpi, pardoseala vibra 
surd. 

— Puteţi începe, dacă sunteţi pregătiți. 

Cuvintele pe care le pronunţase îi răsunară 
adânc în minte lui Jovain. 

Fulgerele  brăzdară cerul, strălucitoare, 
determinând descărcări electrice la atingerea cu 
stratul de nori. 

Unul dintre tehnicienii principali îşi scoase 
căştile de pe urechi, se răsuci în scaun şi raportă: 

— Operațiunea a reuşit, domnule, iar 
ionoscopul radar ne arată că o cantitate adecvată 
de energie a lovit solul. 

— Prea bine, rosti Jovain. Fiţi pregătiţi de 
acţiune, de îndată ce veţi fi anunţaţi. 

Părăsi vecinătatea stânjenitoare a pâlpâirilor 
osciloscoapelor, pornind spre atmosfera mai 
familiară a biroului său, dorindu-şi ca Mattas şi 
Rewi să nu îl urmeze. De ce-au venit acolo, în 
compartimentul de comandă? Din curiozitate? Din 
nevoia de a participa şi ei, într-un anume fel, la 
acțiune? Dorinţa de a-şi exorciza spaimele i-a 
adus acolo? Dar pe mine, ce anume m-a atras? 

Ajuns în birou, ceru să fie chemaţi prin radio 
cei de la sol, ordonând să 1 se facă legătura imediat 
ce la capătul firului avea să se afle conducătorul 
proiectului Orion. Apoi îi privi pe ceilalți, care 
stăteau vizavi de masa de lucru, masă ce-i fusese 
dăruită Căpitanului de cei din Midi-ul Superior. 

— Prea bine, spuse. 

Simţea furnicături în tot trupul şi începuse să- 
i fie frig. Băgă de seamă că pete umede i se iviseră 
sub mânecile cămăşii de uniformă. Faylis, veni un 
gând, fugar; dar ea era la infinite depărtări. 

Ştia acum de ce se avântase în această 
întreprindere. Pentru ea, pentru întreaga omenire, 
pentru Geea, pentru gloria mea personală (nu, la 
asta n-am voie să mă gândesc), pentru a face 
dreptate. La ceasul grozăviilor, a venit vremea să 
ne arătăm noi înşine grozavi. 

— Prea bine, repetă el. 

— Aţi vrea să rostesc eu ultimatumul? se 
oferi Rewi. 

— Nu, îi răspunse Jovain. Îţi mulţumesc, 
dar... Nu, eu sunt căpitanul. Desigur, dacă vei dori 
să mai adaugi ceva... 

— Domnule, după cum v-am spus şi 
adineauri, asta ar da impresia de nehotărâre şi-ar 
putea da de înţeles că suntem dispuşi să 
tergiversăm, îi spuse mauraiul, netulburat. Am 
încredere în dumneavoastră, ştiu că nu veţi şovăl. 

— Nu va fi uşor, interveni Mattas. Barba îi 
flutura în vreme ce vorbea. O firimitură îi 
rămăsese încurcată între firele ei soioase, de la 
ultima masă. S-ar putea să fie nevoie să dai ordine 
pentru o distrugere masivă. Dar nu uita nici o 
clipă, extirpăm un cancer. Geea se va vindeca. 

Ne vom mai întoarce vreodată la viaţa 
noastră dinainte? gândi Jovain. Nu, Geea nu învie 
niciodată morţii. Ea naşte vieţi noi. Cât de 
groaznice trebuie să li se fi părut dinozaurilor 
mamiferele? 

Interfonul bâzâi. Jovain apăsă pe butonul 
potrivit. O voce feminină rosti, într-un angley 
marcat de un accent puternic: 

— Înălţimea voastră, aveţi legătura cu Eygar 
Dreng, directorul proiectului Orion, membru al 
Sălaşului Lupilor din Uniunea de Nord-Vest. 
Doctore Dreng, vorbiţi cu Căpitanul Ostrovului 
Ceresc, Talence Jovain Aurillac. 

Mattas şi Rewi arătau şi ei la fel de încordaţi 
ca şi el însuşi. Simţea că muşchii pieptului îl 
dureau. Nu te purta ca un geean. Relaxează-te, 
asemeni unui tigru. 

Se auzi o voce răguşită, bărbătească: 

— Alo, Ostrovul Ceresc, alo. 

— Domnule, vă salut, rosti  Jovain, 
aşteptându-se să audă vocea unui interpret. 

Când colo, îi fu dat să audă un răspuns într-un 
angley aproape la fel de corect cum fusese cel al 
centralistei. 

— Aici Dreng. Vă ascult. 

Jovain îşi reveni din surprindere. În fond, 
stăpânul lui Orion nu putea fi un ignorant. Pe 
teritoriul Domeniului exista o bogată literatură 
despre aerodinamică şi ştiinţele conexe, de la 
Restauraţia lui Enric, copii ale ei ajunseseră cu 
siguranță şi peste hotare. Fără îndoială, Dreng 
dorise să le citească în original; dacă avea câtuşi 
de puţin talent pentru lingvistică, reuşise, fără prea 
mari eforturi, să înveţe să converseze; exersa, 
probabil, periodic, discutând cu femeia aceea care 
le făcuse legătura, secretară,  centralistă, 
bibliotecară sau ce-o fi fost... Jovain îşi întrerupse 
speculațiile. Aveau chestiuni mult prea serioase de 
discutat. 

— Sunt căpitanul, spuse. Înţelegeţi, ăăă... 
Înţelegeţi, sper, situația. Am transmis prin radio 
anunțuri referitoare la intenţiile noastre, apeluri la 
rațiune, pe toate lungimile de undă uzuale, în 
vreme ce ne apropiam. Dar n-am primit nici un 
răspuns. 

— Nici nu meritați vreun răspuns, căci 
speram că balonul vostru se va sparge şi se va duce 
naibii la fund. 

Funa îl străbătu pe Jovain ca o descărcare 
electrică. 

— EFi bine, v-aţi înşelat! 

— Nu zău? 

Jovain fu nevoit să lupte cu sine pentru a se 
stăpâni. 

—  Ascultă-mă. Aerostatul a luat poziție 
deasupra voastră. Acumulatorii săi sunt încărcaţi şi 
vor putea fi tot timpul aşa. Orice avioane sau 

rachete aţi trimite împotriva noastră, deşi nu cred 
că aveţi vreunele capabile să urce până aici, vor fi 
nimicite. Laserele noastre vor distruge întregul 
vostru proiect şi toate ţelurile voastre, în acest 
război lipsit de sens. Aşa că, vă implor, predați-vă, 
înainte să fie prea târziu. Chiar şi propriul vostru 
guvern v-a renegat. Lângă mine se află un 
reprezentant al mau-railor, gata să negocieze cu 
voi o capitulare în condiţii rezonabile. 

— Desigur, desigur, zise Eygar Dreng, 
condescendent. Singura problemă e că, pentru noi, 
termenul „rezonabil" n-are nimic comun cu sensul 
pe care i-l daţi voi. Uite ce e, ne-am gândit la toate 
astea, cu toţii, încă de când am recepționat primul 
vostru mesaj. Am căzut de acord că ne vom asuma 
toate riscurile. Vom menţine deschis acest canal de 
unde, pentru comunicaţii, şi-aţi face bine să nu ne 
distrugeți transmiţătorul. Chiar nu-ţi dai seama că 
ţi-ai lăsat propria civilizaţie să se ducă de ripă? 

Ridicându-se, Mattas îşi răsturnă, cu zgomot, 
scaunul. 

— Dar voi, chiar nu va daţi seama cât rău ne 
siliți să-i facem Geei? 

— Du-te dracului, veni, sec, răspunsul lui 
Dreng. 

Clic. Interfonul amuţi. 

— Pedepseşte-i, gemu Mattas, izbind cu 
pumnii în tot ce-i venea la îndemână. Pedepseşte-i, 
pedepseşte-i. 


Un soare nevăzut îşi vărsa mânia asupra 
pământului. 

Norii şi ploaia nu puteau stăvili astfel de 
fulgere. Acestea îşi croiau cale prin nori; apele 
ploii se transformau în aburi fierbinţi o dată cu 
fiecare lovitură de trăznet; bubuituri asurzitoare 
răsunau.  Lovind pământul, stârneau scântei 

albăstrii. Întors din cale, vântul se învârtejea, 
şuierând. 

Acolo unde câte o rază lovea, copacii 
explodau, şi aşchiile lor se mistuiau în flăcări. 
Ierburile se volatilizau în punctul de impact, 
arzând şi îngălbenindu-se în cercuri largi pe 
pământul pârjolit. Stâncile se încălzeau până la 
incandescenţă. Animalele şi oamenii aflați în zona 
lovită aveau noroc, căci piereau îndată, prea 
repede pentru a realiza ce se întâmplase. Cei de pe 
margini erau arşi de vii ori trăgeau în piept aerul 
fierbinte, care le mistuia plămânii. La mai mare 
distanţă, cei care priveau în direcţia în care izbeau 
razele  orbeau pe loc. lar razele loveau 
pretutindeni. 

Unele erau doar sclipiri distrugătoare ce 
izbeau cu o violență de neimaginat. Altele durau 
câte un minut ori chiar mai mult Nu insistau 
asupra unuia şi aceluiaşi loc, căci n-avea nici un 
sens să-şi menţină focul asupra unei ţinte care, 
pentru ochitoni, era invizibilă. Razele brăzdau 
munți şi văi, stârnind avalanşe. Cu fiecare oră ce 
trecea, tot mai mulți kilometri pătraţi de pădure se 
preschimbau în pustiuri arse, fumegânde, având 
ici-colo câte o pată întâmplătoare de vegetaţie, în 
care animalele  refugiate mai ţipau încă, 
înspăimântate. 

Spre seară, ploaia încetă şi cerul începu să se 
însenineze. Oamenii care scăpaseră de furia 
distrugătoare a razelor morţii, aflaţi la adăpostul 
unor lanţuri de munţi mai îndepărtate, dacă îşi 
păstraseră văzul intact, putură acum să vadă un 
astru nou, o altă lună, pe cerul ce se întuneca. Era 
atât de mare, încât părea a se prăbuşi spre ei. 
Văzând-o, mulţi îşi pierdură cumpătul îşi aruncară 
armele şi fugiră urlând, cuprinși de panică. Lumina 
sa, furată soarelui ce deja apusese, strălumina norii 
din jur, de parcă aceştia ar fi ascuns în pântecele 
lor focuri ce în curând aveau să izbucnească, 
revărsându-se peste pământ. 

Santinelele de pe dealuri, care se adăpostiseră 
în timpul dezastrului, profitară de lumina noului 
astru pentru a examina pagubele produse de acesta. 
Îşi duseră la buze emițătoarele portabile, şi undele 
radio se încrucişară curând în bezna care pornise a 
învălui totul. Oamenii se ghemuiau în pufoaice, 
căutând refugiu împotriva frigului pătrunzător. 
Luna invadatoare păli tot mai tare, pe măsură ce 
soarele se scufunda dincolo de orizont. Nu 
dispăruse, căci discul ei ascundea stelele de curând 
ivite. lar ei ştiau că a doua zi dimineaţă, sclipirea 
ei rece se va ivi din nou, gata să ucidă. 

Eygar Dreng stătea în biroul său, simțindu-se 
mai singur decât se simţise vreodată vreun alt om. 
Era o încăpere primitoare, plină de rafturi de cărți 
supraîncărcate şi de fişete, de echipament de 
comunicaţii. Se afla aici şi un terminal de 
computer şi vreo câteva amintiri, între care şi vâsla 
caiacului cu care, în tinerețe, câştigase un 
campionat. Pe biroul său vechi se aflau două 
fotografi: una era a familiei sale, cealaltă era o 
vedere a lui Saturn luată de sonda Voyager, pe care 
o găsise în arhive. Ventilatoarele murmurau uşor. 

Ţinea la ureche căştile radioreceptorului. 
Vocea colonelului Rogg, care transmitea de afară, 
de la suprafață, suna stins şi îndepărtat, de parc-ar 
fi fost glasul de dincolo de mormânt al unui 
strigoi. 

— Nu, domnule, n-avem nici o speranță. 
Credeam că vom putea rezista, dar inamicul ne-a 
demonstrat de ce e în stare chiar şi atunci când, 
practic, trăgea orbeşte. Se pare că, până mâine, 
timpul va fi senin. O tehnologie de un asemenea 
nivel are, în mod sigur, dispozitive optice care pot 
depista indivizii aflaţi la sol. 

Domnule, răspund de oamenii mei. Azi am 
văzut moartea multora dintre ei. E drept, avem un 
spital de campanie, iar medicii au dat dovadă de un 
eroism fără seamăn, dar... Nu, domnule, mâine ne 
retragem. 

— Îţi dai seama că, în acest fel, Orion va 
rămâne deschis în faţa oricărui atac de la sol, din 
momentul în care mauraii îşi vor strânge noi trupe, 
rosti Eygar.Glasul îi tremura, la fel ca şi fiecare 
muşchi al trupului. Nu veţi putea fi înlocuiți de 
nimeni atâta timp cât aerostatul va interzice 
apropierea altor trupe. 

— Cine credeţi că v-ar veni în ajutor acum, 
expunându-se unei morți sigure? Domnule, suntem 
pierduţi. Datoria noastră e să salvăm ceea ce mai 
poate fi salvat. 

— Presupui deci că yurrupanii vor consimţi 
să vă lase să evacuaţi zona? 

— Dumneavoastră sunteţi cel care trebuie să 
negociaţi asta. Puteţi lua legătura cu ei, nu-i aşa? 
Presupun... presupun că nu ne vor vâna doar aşa, 
ca să se distreze. Dar, orice s-ar întâmpla, noi 
plecăm. Sunt convins că veţi ajuta la salvarea unor 
vieți. 

— Voi face tot ce-mi va sta în putinţa. 

— Îmi pare rău, domnule, spuse colonelul. Aş 
conduce bucuros eu însumi atacul împotriva lor. 
Dar ei sunt sus, în ceruri. 

— Te înţeleg, îi spuse Eygar, cu blândeţe. 
Începe pregătirile. Voi lua legătura cu tine înaintea 
zorilor. 

După alte câteva schimburi de replici 
referitoare la diferite detalii tehnice, închise 
receptorul şi apăsă pe un buton al inter-fonului. 

— Fă-mi legătura cu Ostrovul Ceresc, Nona, 
ceru el, cu un glas ostenit. 

— Vreți să ne predăm? Deja? îl întrebă 
secretara, cuprinsă de deznădejde. 

— Nu, încă nu. Dar trebuie să negociez. 

Aşteptând, Eygar se aşeză comod în fotoliu; 
la un moment dat, zâmbi imaginii soţiei şi fiicelor 
sale, ginerilor şi nepoților; apoi mângâie fotografia 
planetei Saturn. 

Telefonul sună. Se grăbi să-l ridice. După 
preliminariile de rigoare, auzi: 

— Aici căpitanul Jovain. Doctorul Dreng? 
Sper că vom putea discuta rațional. Crede-mă, nu 
ne-a făcut deloc plăcere că am fost forțați să facem 
ceea ce am făcut. 

— Chiar mă întrebam... Nu, iartă-mă. A fost 
un şoc. 

Pe un ton compătimitor, Jovain îi răspunse: 

— Ştiam. Te rog spune ce ai de spus. 

— Bănultesc că aliaţii voştri maurai v-au 
anunţat, cu aproximaţie, care erau poziţiile 
oamenilor din milițiile noastre. Aţi selectat 
intenționat o zonă ocupată de aceştia, în măsura în 
care timpul v-a permis acest lucru. 

— Da, aşa e. V-am avertizat, meteorologii mi- 
au spus că mâine vom avea vreme senină. 

— Aha. Bine, căpitane, voiam să vă anunţ că 
oamenilor noştri le-a ajuns. Dacă le-o veţi permite, 
vor pleca mâine, în zori. 

— Splendid. Mă bucur cu adevărat să aud 
asta. Desigur, dintr-o omenie firească, le vom 
permite să se retragă. Dar dă-mi voie să te 
avertizez din nou: vom veghea, şi orice dovadă de 
rea credinţă va fi considerată drept o provocare, 
ceea ce nu va putea fi tolerat 

— Desigur, desigur... 

În continuare, discutară despre orarul şi 
modalitățile de retragere. Norrmenii aveau să se 
adune la Tyonek, iar navele maurai erau dispuse să 
îi transporte în altă parte, probabil spre Seattle. 
Marşul şi îmbarcarea aveau să dureze, în mod 
evident, mai multe zile. 

— Că veni vorba... spuse Jovain, pe un ton 
marcat, în mod evident, de bucurie. În legătură cu 
instalaţiile voastre... Ţi-aş sugera ca şi personalul 
acestora să se prezinte la acelaşi punct de întâlnire, 
pentru aceeaşi destinație. Desigur, pentru a fi 
conduşi la sediul proiectului, mauraii vor avea 
nevoie de câţiva ghizi. 

Eygar rânji strâmb şi i-o reteză: 

— Oh, nu, căpitane. Asta nu intra în program. 
Noi rămânem aici. 

— Cum? urlă Jovain, dar îşi recapătă imediat 
stăpânirea de sine. N-aveţi nici o speranță. Îţi 
repet, Ostrovul Ceresc va continua lupta până când 
vă veţi preda sau veţi fi nimiciţi. Propriul vostru 
guvern v-a declarat proscrişi. Faceţi ceea ce se 
cuvine, predaţi-vă, salvaţi-vă viaţa şi sunt convins 
că celor mai mulți din grupul vostru nu li se va 
întâmpla nimic. 

— Termenul „proscris” are o semnificaţie 
aparte în această ţară, spuse Eygar, cu o voce 
hotărâtă. Noi nu închidem oamenii în cuşti şi nici 
nu-i transformăm în ucigași profesionişti. Un 
proscris este o persoană care-şi asumă dreptul de a 
răspunde pentru faptele pe care le-a comis. Din 
câte ştiu, este cea mai bună pedeapsă pentru orice 
crimă şi cea mai puţin costisitoare. Dar a declara 
un om proscris este o hotărâre gravă, un proces 
care poate dura mult timp; aşa ne-au învăţat 
strămoşii noştri. Un guvern nu are căderea să facă 
acest lucru. Şi-apoi, la ora actuală, Uniunea de 
Nord-Vest nu are nici un guvern, dacă nu punem la 
socoteală acele mizerabile marionete ale maurailor. 

— Nu-mi da mie lecţii de anarhism! tună 
Jovain. Întreaga lume a văzut, în Munţii Stâncoşi 
şi în Golful Laskăi, unde poate duce anarhismul. A 
sosit timpul să-i punem capăt. 

— Aşa deci, spuse Eygar, scărpinându-se în 
barbă. Deci nu vă veţi mulţumi cu distrugerea 
proiectului Orion. 

— Bineînţeles că nu. Am învăţat lecţia 
ultimelor decenii. Uniunea de Nord-Vest va fi 
transformată într-o ţară civilizată. Criminalii care 
au construit şi au folosit arme interzise vor fi aduşi 
în faţa justiţiei... În ceea ce mă priveşte, sunt 
convins că dumneata, doctore Dreng, n-ai avut nici 
un amestec. Poartă-te cum se cuvine şi sunt 
convins că investigaţiile ulterioare îți vor dovedi 
nevinovăția. Nu văd nici un motiv pentru care ar 

trebui să pedepsim oameni care au fost conduşi pe 
o cale greşită. 

— Al discutat aceste politici cu Federaţia 
Maurai? 

— Numai în treacăt. Dar cred că intenţiile lor 
generale sunt evidente. Doar nu crezi că se bucură 
să aibă parte de un război o dată la fiecare 
douăzeci de ani! lar guvernul meu intenționează să 
participe la conferinţa de pace. 

—  Dispui de puterea necesară pentru a 
pretinde acest lucru. 

— Da. Aşadar, pot considera că vom încheia 
un armistițiu? întrebă Jovain, cu o notă de triumf 
în glas. 

— Nu, îi răspunse Eygar Dreng. Orion nu va 
depune armele. 

— Eşti nebun! urlă vocea din receptor. 

— Încăpăţânat, da. Nebun, nu. Avem destule 
provizii, suntem bine protejaţi, iar voi nu ştiţi exact 
încotro să vă trimiteţi fulgerele. Veţi avea nevoie 
de săptămâni, poate chiar luni de zile, pentru a ne 
înfrânge sau pentru ca mauraii să-şi aducă trupele 
în nord. Între timp, se pot întâmpla multe. Am citit 
multă istorie militară, căpitane. Câteodată, merită 
ca o garnizoană să reziste până la capăt. Sper însă 
că veţi îngădui ca oamenii noştri să se retragă şi nu 
veţi încerca să ne şantajaţi cu viaţa lor. 

— Da, desigur, desigur. Opinia publică 
mondială... Jovain răsufla greu. Dar chiar îți 
închipui că mă voi retrage? Dacă aştept aici până 
la sosirea trupelor maurailor, între timp, Domeniul 
se va destrăma, fără putinţa de a se mai reface. 
Dacă încerc să nimeresc la întâmplare rampele 
voastre de lansare, voi pricinui răni grele Geei. 
Nu-ţi dai seama că nu îmi oferi alternative? Eygar 
nu-i răspunse. Voi face tot ce-mi va sta în putinţă, 
pentru a nimici societatea voastră pervertită, reluă 
Jovain. Căci mai am şi o a treia alternativă. Din 
locul în care mă aflu, domin o regiune întinsă, 
locuită de populaţia voastră, şi ale cărei ape sunt 

brăzdate de navele voastre. Dar Ostrovul Ceresc 
este mobil; drept dovadă, am reuşit să ajungem 
aici, nu-i aşa? Îmi stă în putere să pedepsesc 
întreaga voastră naţiune, pentru a o stârni 
împotriva voastră. Şi nu voi distruge natura, ci 
artefactele, oraşele, satele, fermele, drumurile, 
minele, tot ce-a fost construit de oameni, totul, cu 
o precizie chirurgicală. Dincolo de estuar se află o 
altă peninsulă, o peninsulă locuită şi prosperă. 
Dreng, ţi-o spun solemn, dacă până mâine la 
amiază nu vă veţi preda, până mâine seară, 
peninsula aceea va deveni un deşert. lar acesta va 
fi doar începutul. 

— Şi ne condamnaţi pe noi c-am folosit arme 
nucleare..., clătină Eygar din cap. 

— Destul! urlă Jovain. Nu vreau să mai ascult 
nimic. Nu aveaţi dreptul să pângăriți Geea... 
Vreme de o clipă, în receptor i se auzi doar 
răsuflarea întretăiată, până când fu în stare să 
continue, pe un ton neutru. Eşti extenuat, doctore 
Dreng. Haide să amânăm această discuţie. 
Gândeşte-te la tot ce ţi-am spus. Întreabă-ţi 
oamenii, cere-le părerea. Apoi... Până mâine la 
amiază, voi aştepta să mă chemi. M-ai înţeles? 
Prea bine. Noapte bună. 

Clic. 

Eygar Dreng rămase vreme îndelungată 
singur, privind în gol. 


— Cred că ar trebui să plec, spuse Plik. Chiar 
şi pentru unul ca mine, s-a făcut cam târziu. 

Lisba îl trase mai aproape. Privirea ei se 
plimbă prin încăperea micuță care îi aparținea: 
patru pereţi pe care atâmau câteva fotografii, un 
pat, un scaun, o oglindă, un dulap pentru haine şi o 
masă rabatabilă care ascundea o chiuvetă. 

— Nu, te rog, nu pleca, îl imploră ea. Te rog, 
am să te las să dormi în pat, iar eu îmi voi aşterne 
sacul de dormit pe post de saltea. 

El îi mângâie părul. 

— N-aş îngădui niciodată să se întâmple una 
ca asta, îi spuse. O viaţă întreagă, am venerat 
femeia. Ce... Ce te-a apucat? Recunosc, această 
seară a fost mai mult decât o consolare, a fost un 
adevărat deliciu, ca şi toate cele ce au precedat-o, 
cel puţin, în ceea ce mă priveşte. Şi totuşi, 
propunerea ta e cea mai nemeritată onoare ce mi-a 
fost oferită vreodată. 

— Eşti un tovarăş de treabă, îi răspunse ea, 
agăţându-se de gâtul lui. Toate zvonurile oribile 
despre oroarea aceea din ceruri, adunarea care a 
fost convocată pentru mâine dimineaţă, după micul 
dejun... Vrei să stai treaz de unul singur? 

EI se înmuie. 

— Nu. Dar tu... Tu ai putea să inviți pe 
altcineva, cineva mai chipeş, mai puţin alcoolic, 
cineva care să nu tânjească după o crâşmăriţă 
aflată departe, în Uropa. De ce tocmai eu? 

— Fiindcă tu ştii să cânți o mulțime de 
cântece vesele şi triste şi faci ca toate lucrurile să 
aibă un sens, oricât de stranii mi s-ar părea... 

— Draga mea, nu sunt profet, oftă el. Nu 
putem şti ce ne aşteaptă. Prinţul exilat nu s-a întors 
sau, de se va întoarce, o va face poate doar pentru 
a muri. Mă tem că nu pot să-ţi spun nimic care să 
te liniştească. Simt că întreaga lume moare ori 
poate că renaşte într-o formă stranie... Aminteşte- 
ți, naşterea doare mai rău decât moartea. 

— ȘI totuşi, vreau să rămâi lângă mine. 

— Prea bine, încuviinţă el, stânjenit. Dacă 
Plik cel bătrân şi făr'de folos mai poate alina cu 
căldura sa pe cineva... Însă orice s-ar întâmpla, 
Sesi... Lisba, această saltea moale îți va aparţine în 
astă-noapte. Dar ce-ar fi să-ncercăm să vedem 
dacă nu cumva vom reuşi s-o împărțim în vreun 
fel? 

O strinse la piept, cu braţul stâng, în vreme 
mâna dreaptă şi-o întinse, ca să apuce sticla. 

XXVI 


— Oh, nu, nu, gemu Ronica. Nu pot face asta. 
Nu-i puteți lăsa să o facă. 

Vocea lui Eygar Dreng răsuna, slabă, în 
receptor: 

— Trebuie. O vom face. Votul a fost 
covârşitor în favoarea continuării luptei. Poate că 
Jovain încearcă doar o cacealma. N-a stat în firea 
celor din Domeniu să se răfuiască cu 
necombatanţii, nu-i aşa? Iar dacă nu, dacă are, într- 
adevăr, de gând să o facă, noi sperăm că Poporul 
Liber i se va împotrivi, cel puțin până când vom 
reuşi să ducem la bun sfârşit proiectul Orion. I-am 
avertizat pe cei din peninsula Kenai să-şi evacueze 
casele, pentru orice eventualitate. 

— Dar dacă-şi vor pierde toată agoniseala... 
Oh, bănuiesc că mauraii vor trimite nave care să îi 
preia, dar ei vor fi pierdut totul şi... Nu le poți 
risipi speranţele, ca şi cum ar fi vorba de mărunți, 
în propriul vostru interes. Vă purtați asemeni unui 
guvern! 

Amărăciunea interlocutorului răbufni: 

— Nu-mi spune tu ce avem de făcut. N-am fi 
în situaţia asta disperată, dacă tu nu ne-ai fi trădat. 

Ronica se prăbuşi într-un scaun şi-şi cuprinse 
faţa în mâini. Din scaunul de pilotaj de alături, Iern 
îi auzea răsuflarea întretăiată. 

Privi în afară. Nava era astfel poziționată, 
încât aveau o vedere frontală a planetei în jurul 
căreia se roteau, la o înălțime de aproximativ o 
sută cincizeci de kilometri. Sub soarele ce se 
apropia de amiază, Pământul îi umplea jumătate 
din câmpul vizual. Chiar în faţa ochilor săi, o 
perdea de nori se risipea, rămânând în urmă. 
Fisurile din albul ei dezvăluiau marea azurie, 
strălucitoare, şi pământul brun, cu pete de un verde 
proaspăt. Chiar în vreme ce privea, spărturile se 

lărgiră. Spre nord, cerul era limpede. Vedea 
pădurile şi pajiştile bazinului Yukon, şi panglica 
strălucitoare care era fluviul, până departe, spre 
piscurile înzăpezite ce se profilau pe azurul 
cerului, ce se întuneca, spre negrul înstelat. 

Deasupra norilor atârna o sferă mai închisă la 
culoare. De aici, de la distanţă, părea doar un disc, 
având diametrul cât jumătate din cel al lunii pline. 
Când şi când, învelişul metalic reflecta crâmpeie 
de lumină, sclipiri scânteietoare. 

—  Ostrovul Ceresc, răspundeţi. Ostrovul 
Ceresc, răspundeţi, rosti Iern în propriul său 
transmiţător. Jovain, haide, răspunde-mi. Nu poţi 
face una ca asta. Pentru onoarea aerogenilor, 
pentru sufletele strămoşilor noştri... 

Era convins că cei din globul plutitor îl 
auzeau. Folosea o lungime de undă pe care, ştia 
sigur, un receptor era întotdeauna fixat. Înaltul 
comandament al maurailor, răspunzând unui apel 
al său făcut ceva mai devreme, acceptase să îi facă 
legătura cu reţeaua sa mondială de radio-relee, cât 
timp se afla pe orbită. Agenţii lor îl ascultau, 
desigur, dar la fel ar fi trebuit să facă şi căpitanul, 
de când Ronica îşi chemase fostul superior. Dar 
Jovain nu răspunsese, nu voia să-i răspundă. 

Orion Doi zvâcni spre nord, pe o traiectorie 
apropiată de Pol care avea să-l ducă deasupra 
N'Zealann-ului şi, pe măsură ce Pământul se rotea, 
deasupra Franceterr-ului. Curând, aerostatul se 
profila la marginea lumii, ca un corn al unei luni 
palide, bolnave. Apoi dispăru. Astronava se 
cufundă în noapte. 

Ronica plângea. Lacrimile îi scăpau printre 
degete şi pluteau în aer, mici picături sferice 
umplând imponderabilitatea. Razele soarelui ce 
apunea, dincolo de Pământ, le transformau în 
aşchii de diamante sclipitoare. Iern însuşi simţea 
că era gata să izbucnească în plâns, fără să-i fie 
ruşine, şi un nod amar 1 se pusese în gât. 

— Nu e o cacialma, rosti el, greoi. Nu-l 
cunosc prea bine pe Jovain, dar îl înţeleg, înţeleg 
îndeajuns spiritul tradițional al clanurilor, aşa că 
îmi dau seama cât de adânc s-a implicat. Unul ca 
el nu lansează o ameninţare, fără să aibă de gând 
să o pună în aplicare. Mai e, cred, şi o nuanţă 
personală în toate acestea. Refuză să-mi răspundă, 
ca o continuare a răzbunării sale. lar atunci când 
îşi va lansa razele ucigaşe ale laserelor, răzbunarea 
lui va fi împlinită. 

—  Preamilostive  Yasu, se rugă ea, o 
necredincioasă. 

— Lupii ar trebui să capituleze şi să-şi reia 
viaţa, aşa cum vor putea. Ce viitor mai are un 
cadavru? Dar se pare că şi ei sunt fanatici, cu 
nimic mai sănătoşi la minte decât inamicii lor. 

Ronica ridică privirea. 

— Nu spune asta! îi strigă ea. Fac parte din 
Poporul Liber! Şi eu am făcut, odată, parte dintre 
ei... zise ea, înghițind în sec. 

Iern îi cuprinse umerii. 

— Şi-acum eşti una de-a lor. Dreng a fost 
nedrept... dar e de înţeles, căci e disperat. Am făcut 
ceea ce credeam că trebuie să facem, pentru a 
scăpa din mocirla minciunilor şi a înşelătoriei. 
Altfel, am fi fost şi noi târâţi în vârtejul ei. 

Trupul ei se înfioră, sub atingerea mâinii sale. 

— Da, sunt poporul meu, aşa e, plânse ea. Şi 
tot ce-a fost a lor se va prăbuşi de-acum în ruine, 
iar ei vor deveni sclavi. 

Exagerează, gândi el. Vor fi supuşi, dar nu 
sclavi; iar mauraii vor fi stăpâni blânzi. Dar vor fi 
stăpâni. Plik. De ce mi-aduc oare aminte de Plik 
acum, când mă aflu dincolo de ceruri? În noaptea 
aceea, în Seattle... "În această tară, văzut-am cum 
spiritul vechilor mericani se-nalţă, uriaş, din locul 
în care Zăcut-a veacuri la rând îngropat, făcând 
temeliile lumii să se cutremure...” lată de ce 
plânge iubita mea, adevăratul motiv al suferinţei 

sale. Plânge pentru sufletul pierdut al poporului 
ei. Al poporului ce-a năzuit către stele. 

O întrebare i se născu în minte: Ostrovului 
Ceresc i-a mai rămas oare vreo fărâmă de suflet? 
Bezna în care pătrundeau îl învălui. Rămase 
singur, plutind în gol, neputând nici măcar să mai 
răsufle. 

Ronica îl apucă de mână. Îi văzu ca prin ceaţă 
chipul lângă al său, iar suferinţa îi fusese alungată, 
de dragoste şi îngrijorare. 

— Tubitule, Iern, ce s-a întâmplat? Te simţi 
bine? 

— Eu... Da... Îngăimă, luptându-se ca să-şi 
recapete stăpânirea de sine. Da, dar tocmai mi-a 
trecut prin minte o idee mai degrabă 
înspăimântătoare. 

Ea îl privi mirată. 

— Ce idee? 

El privi dincolo de ea, încercând să se 
hotărască. Nicicând nu-i fusese mai greu decât 
acum să îşi exprime gândurile aici, în acest vehicul 
celest. Oceanul Arctic sclipea dedesubt, vast, 
agitat, plin de vârtejuri albe. Aisbergurile şi, spre 
nord, o pătură de nori, brăzdau valurile albastre, ca 
tot atâtea săbii ascunse în teacă. 

Într-un târziu, rosti, cu privirea pierdută în 
depărtare, pe un ton egal: 

— Noi i-am putea salva. Pe-ai tăi şi, poate, 
proiectul Orion. De dragul tău... Respirația ei 
deveni şuierătoare. Desigur, se prea poate să dăm 
greş, mai adăugă. Şi, orice s-ar întâmpla, dacă vom 
încerca să o facem, e aproape sigur că vom muri. 

— Înălţimea voastră, rosti Ashcroft Lorens 
Mayn, e trecut de amiază, ultimatumul a expirat, 
vremea e prielnică. Putem începe bombardamentul 
în orice moment. 

—  Pregătiți-vă, porunci Jovain, dar nu 
începeţi să trageţi decât după ce voi ajunge şi eu în 
compartimentul de comandă. 

Închise interfonul şi izbi cu pumnul în masă. 

De ce? se întrebă. Prezenţa mea acolo nu e 
absolut necesară. Aş putea rămâne aici, 
transmițându-mi ordinele, fără să fiu martor la 
ceea ce se va întâmpla. 

Dar trebuie. Am nevoie de această tortură. 
Credeam că nu-i răspund lui lern pentru a-l scoate 
din minţi. Dar nu, nu i-am răspuns, căci n-am 
îndrăznit s-o fac. 

Tăcerea îl învălui; se auzea doar veşnicul 
susur al fortăreței sale. I se părea că aude frânturi 
de voci şi se bucura că le putea distinge spusele. 
Se ridică în grabă. Nu mai ezita! îşi impuse. Fă 
ceea ce ai hotărât! Urmează-ţi destinul. 

Mai zăbovi însă o vreme în mijlocul încăperii. 
Îşi plimba privirea printre relicve, trecu peste 
Declaraţie şi se fixă asupra portretului lui Charles. 
Văzu că secolele îi estompaseră chipul. Apoi se 
întoarse ŞI ieşi cu paşi repezi. 

Străbătu culoarele pustii, îndreptându-se spre 
cabina de comandă cea plină de instrumente şi 
imagini. Tehnicienii străini îşi aţintiseră privirile 
asupra consolelor. Atmosfera părea încărcată şi 
rece. Fratele lui Faylis lipsea, plecase să-şi 
inspecteze oamenii din Gardă. Mattas, Rewi şi 
Yago erau însă de faţă, dar, probabil, nici ei nu 
ştiau prea bine de ce. Mauraiul şi espayni-anul îl 
salutară, aşa cum se cuvenea, din pricina rangului 
său. Mattas privea încruntat la un ecran. Pe acesta 
se vedea un colț dintr-un nor de un alb lăptos şi, 
dincolo de el, lanţuri de munți, văi, linia țărmului, 
canalul şi o pată de altă culoare: Kenai-ul. 

— Începeţi prin a incendia oraşul, spuse 
ucheny-ul. Apoi daţi-le un respiro, o şansă de a 
observa că am vorbit serios, înainte de a lovi 
fermele şi satele. 

O spaimă iraţională îl cuprinse pe Jovain. 
Cine poruncește aici? Cine e, de fapt, căpitanul? 
Groază: Nimeni? 

Alungă acest gând, dar nu se putu abține să 
întrebe: 

— Dacă se încăpăţânează să reziste şi după 
această a doua fază, care va fi a treia? 

Mattas se întoarse către el. 

— Înainte de-a ne muta în altă parte, vom 
pârjoli întreaga regiune, aşa cum am făcut ieri, în 
valea de dincolo de Estuar. Le vom da o lecţie 
chiar în vecini. 

— Geea... 

— Noi suntem Geea. 

Jovain îşi umezi buzele, uscate şi crăpate. 

— Foarte bine, 1 se adresă el tehnicianului 
principal. Treceţi la capacitatea maximă, iar când 
sunteți gata, trageţi. 


Strălucirea alungă soarele de pe cer. Sediul 
Sălaşului Lupilor se prăbuşi în flăcări. Casă după 
casă se aprinse, de-a lungul străzilor, grinzile se 
carbonizară, iar asfaltul începu să fiarbă. Din spre 
docuri, se înălța un fum gros şi negru, cu miros de 
păcură arsă. Navele pluteau, cuprinse de văpaie, 
iar în jurul lor apele fierbeau. Ecourile 
conflagraţiilor răsunau ca un vuiet continuu, 
reflectându-se pe pantele munților. 

Atacul încetă. De la distanţă, localnicii îşi 
priveau locuinţele mistuite de un uriaş păianjen 
stacojiu, învăpăiat, deasupra căruia se înălța un 
vierme gros şi negru, de fum. Unii plângeau, alții 
blestemau, dar cei mai mulți încremeniseră, muţi, 
în iarba umedă. Copiii scânceau, şi câţiva voluntari 
încercau să salveze pacienţii ce fuseseră evacuaţi 
din spital. 

Tăcerea se aşternu în ceruri vreme de o 
jumătate de ceas. Apoi trăznetele izbiră din nou, 

iar şi iar şi iar de la un capăt la celălalt al acelui 
ținut. 


În cabina în care se afla calculatorul, Iern îşi 
ridică privirea de lingă terminal, flexându-şi 
degetele amorțite. Ronica terminase înaintea lui, la 
celălalt terminal. 

— Gata, spuse el. 

Ea încuviință şi apăsă pe tastele de final. 
Numere şi grafice se perindară pe ecranele 
monitoarelor, apoi imprimanta începu să bâzâie. 
Iern studie rezultatele, după care se întoarse către 
ea. 

— Totul se potriveşte, îi spuse. O vom face la 
următoarea trecere pe orbită. Mai întâi, desigur, va 
trebui să modific traiectoria, dar nu e nevoie să o 
fac imediat. 

Ea zâmbi. 

— Mă bucur. Vom avea măcar puţină vreme 
pentru noi înşine. 

El îşi desfăcu centura şi pomi spre ea. Se 
întâlniră la jumătatea drumului. Plutiră împreună 
printre maşinării, ţinându-se de mână. Ea nu-şi 
împletise părul, ci se mulţumise să-l prindă pe 
spate cu o cordeluţă. Pletele îi unduiră, purtate de 
briza răcoroasă a ventilatoarelor, ca un lan de grâu 
în pârg. Ochii îi erau verzi ca marea, pielea, 
cafenie ca pământul vara. Mirosea a raze de soare. 

— Oh, Deu, e-atât de nedrept că tu trebuie să 
mori! oftă el. 

— Am mai discutat despre asta, îi replică ea. 
De va trebui să pier, voi pieri o dată cu tine. ŞI, în 
fond, de ce-ar trebui să se întâmple una ca asta? 
Un pilot de calibrul tău... 

— În aceste condiţii? Şi-apoi... mai intră în 
calcul şi ceea ce simt eu. Dacă voi da greş chiar la 
intrarea în atmosferă... 

Din nou, lacrimile 1 se desprinseră de sub 
pleoape, formând mici planete; erau puţine de astă 

dată şi erau doar pentru el. 

— Te înţeleg, iubitule! Vino. 

Îl conduse în cală şi-acolo îl consolă, îl 
strânse în braţe, doar atât, încercând să-i dea ceva 
din propria ei putere. 


Munţii se înălţau, cenuşiu-albăstrii, acoperiți 
de zăpezi şi ghețari sclipitori. Se cutremurau din 
temelii. Dar munţii erau coloana vertebrală a 
planetei. Ei aveau să rămână în picioare. La poale, 
pădurea se întindea, spre vest, spre spaţiile largi, 
spre locul unde peninsula întâlnea trupul 
continentului. Dincolo de istm se înălțau alte 
culmi. Dinspre sud, o furtună puternică se apropia. 
Negura ei învălui soarele şi umbra cobori peste 
întinderile pământului. Avangarda ei, vântul, şuiera 
sălbatic, strecurându-se printre copaci, spulberând 
incendiile Kenai-ului aprins şi fuioarele de fum ce 
se înălțau deasupra fermelor. Pe unde trecea, jarul 
se aprindea din nou; dar din urmă venea ploaia. 

În penumbra ce se lăsase, Ostrovul Ceresc 
plutea nemişcat, ca un uriaş palid. Din cauza 
perdelei de nori, fulgerele sale nu mai loveau 
metodic şi precis, ci, ca în urmă cu o zi, măturau 
totul, distrugând orice mai rămăsese de distrus. 
Nici o clădire nu mai era în picioare. Arcurile de 
foc, încărcate de energie, izbeau acum în afara 
oraşului. Poate că ochitorii nu căutau să lovească 
neapărat în oameni, poate că ceața era cea care îi 
orbise. Dar, cert, le păsa prea puţin de cei ce 
piereau loviți acolo, jos. Intenţia lor era limpede: 
voiau să nimicească, rapid, şi pentru totdeauna, 
națiunea care aprinsese torța ce-avea să aducă o 
nouă Judecată de Apoi. 

Locuitorii Kenai-ului fugeau spre est, călare 
ori în căruţe ce se hurducau sălbatic, sau, pur şi 
simplu, alergau cât îi ţineau puterile. Mulţi dintre 

călăreți purtau în şa câte-un copil încredinţat de 
vreo mamă disperată. Dar nici unul nu avea să 
reuşească să ajungă la adăpost înainte ca laserele 
să se prăvălească asupra lor. 

Lumina izbucni din ceruri. 

Celor ce priviră într-acolo le fu dat să vadă o 
schpire de numai o frântură de clipă, ce străluci 
asemeni unui soare. Ochii li se împăienjeniră, şi 
strălucirea fu reflectată de pătura de nori. 


— Pe cel mai adânc dintre iadurile lui Nan! 
exclamă Rewi. Ce-a fost asta? 

— Fulgerul acela? O fi fost vreun spasm 
electrostatic, sugeră tehnicianul-şef. 

— Recepţionat pe toate monitoarele? întrebă 
Jovain, ironic. 

Furia trezită a Geei, îi trecu, fugar, prin 
minte. Nu! Noi suntem Geea. 

Explozia de lumină reveni, şi sistemele 
supraîncărcate cedară. 

Când, în sfârşit, imaginea reveni, văzură 
meteoritul. Era tot mai mare, tot mai aproape. 
Mattas urlă, se împletici şi căzu. 

— Țineţi-vă bine! strigă Jovain. 

O clipă mai târziu, ştiu ce anume era. Faylis, 
Faylis! Zgomotul îl izbi, transformându-l ţeasta 
într-o cutie de rezonanţă, vuind fierbinte, o dată cu 
meteorul. Puntea îi fugi de sub picioare. Căzu şi se 
rostogoli. Se lovi de ceva, încercă să se ridice, dar 
nu reuşi. Uimit, şi de-abia conştient, simţi cum 
totul, în jurul său, se prăbuşea. Cădeau şi-aveau să 
cadă mereu. 


Imensitatea crescu în faţa ochilor lui Iern, 
crescu până când atinse dimensiunile planetei, aşa 
cum se vedea ea de pe orbită. Ba nu, era asemeni 
Lunii, căci nici ea nu era vie. Dar aici nu-i era dat 
să vadă piscuri şi câmpii, brazde adânci şi cratere 

misterioase. Dincolo de păienjenişul armăturilor, 
nu se afla decât o grozăvie fără chip. Şi totuşi, 
imensitatea aceasta era Ostrovul Ceresc. Ostrovul 
Ceresc. 

Nu era conştient de acest lucru decât într-un 
colţ ascuns şi îndepărtat al minţii sale, un sanctuar 
al plânsului. Era prea implicat, cu întreaga fiinţă, 
în ceea ce făcea. De-acum, Orion nu mai urma 
orbeşte o traiectorie prestabilită. Fuseseră prea 
multe necunoscute, pentru a calcula aşa ceva. 
Comenzile aerodinamice erau acum în mâinile 
sale, şi era nevoit să le poruncească, folosindu-și 
intuiţia, instinctul şi voinţa. De-acum, el însuşi 
avea să fie uraganul. 

Împinge maneta, învârte manşa, apasă 
butonul. Acele indicatoarelor vibrau frenetic, 
osciloscoapele îşi şerpuiau liniile, tremurând. Avea 
să mai fie nevoie de încă o bombă, pentru a-şi 
corecta traiectoria? Nu. Stratosfera şuiera şi ţipa în 
Jur. Carcasa navei gemea, supusă unor presiuni 
colosale. Valul de căldură îl învălui. lar ținta sa 
creştea mereu în faţa ochilor săi. 

Îi umplea câmpul vizual şi întreaga fiinţă. Nu 
mai exista nimic altceva, în afara țintei. Acum. 

Straniu, cât de mic fu şocul, când Orion 
străpunse inima Ostrovului Ceresc. 

Cu toate acestea, fu suficient pentru a-l face 
pe Iern să piardă controlul navei. Fu cuprins de 
ameţeală. Văzu Pământul învârtindu-se sub el. Se 
repezea spre el, enorm, ca şi prada sa, înainte de a 
fi răpusă. Piscurile înzăpezite păreau a ţâşni spre 
înal-turi. Sau, poate, avea să-şi regăsească pacea în 
valurile oceanului. Straturile dense ale atmosferei 
sporiră frecarea la suprafaţa carcasei astronavei. 
Incandescenţa îi acoperi ochii cu un văl difuz. 
Degetele îi alergară repede pe comenzi, poruncind 
motoarelor, aripilor, şi trimiţându-i semnale 
Ronicăi, aflată lângă consola energetică. Dar nu 
reuşi să recapete controlul asupra navei, şi nici nu- 
i mai păsa de-acum. Îşi nimicise moştenirea. 

Tunetul răbufni. 

Sunetul său se rostogoli de la un orizont la 
altul, de la zenit la nadir şi înapoi. Munții îl 
preluară, purtându-i ecourile din stâncă în stâncă. 
Păsările şovăiră o clipă în zbor, înfiorate. O minge 
de foc traversă cerul, făcându-se nevăzută, în 
direcția Polului Arctic. 

Ostrovul Ceresc se prăbuşea din locul de 
unde veghease până atunci. Fâşii din învelişul său 
se desprinseră şi fluturară, purtate de vânt, stârnind 
reflecții ale luminii soarelui. Scheletul dezgolit se 
prăbuşea, dându-se peste cap. Ajungând în 
straturile inferioare ale atmosferei, se rupse în 
bucăţi, de forme şi mărimi diferite, o ploaie 
stranie. Acolo unde acestea izbiră apa, ridicară 
gheizere  înspumate; izbind ţărâna, stârniră 
convulsii telurice; lovindu-se de stânci, scrâşniră 
sfâşietor sau bubuiră ca mii de tunuri. 

Apoi se aşternu liniştea şi, curând, începu să 
plouă. 


Glasul Ronicăi, transmis prin interfon, îşi croi 
cale prin tumult: 

— Am reuşit, nu-i aşa, Iern? Adio! Te iubesc 
şi-ţi mulţumesc că m-ai iubit. 

Dacă noi... Copiii noştri... Aş vrea... Nu, n-am 
s-o las să moară! 

Din adâncul sufletului Călăreţului Furtunii se 
înălță hotărârea de a duce la bun sfârşit ceea ce 
crezuse că ar fi imposibil de împlinit. Nu ştiu cum 
se petrecură lucrurile. Nu-şi reveni cu adevărat în 
fire decât mult mai târziu, după ce făcuse în aşa 
fel, încât Orion să părăsească straturile dense ale 
atmosferei, în salturi lungi care îl purtară în jurul 
lumii până spre antipozi. Apoi urcă, mânat de o 
nouă explozie nucleară, ajungând din nou pe 
orbită, unde îşi regăsi, într-un târziu, odihna. 


679 


In liniştea care urmă, Iern putu, în sfârşit, să 
plângă. 

— Din locul unde ne aflăm, vedem parcă 
Pământul renăscând, spuse bărbatul din spaţiu. E 
nespus de frumos, e paşnic, de parcă ar purta 
fructe ce dau în pârg, şi n-a fost niciodată 
însămânţat... 

— Sântem din nou la răsărit, spuse femeia. 
Văd aripi de lumină peste coloanele de nori; îmi 
aduc aminte de un vultur zburând deasupra unei 
cascade, odată, demult, în sălbăticie... 

Radio-releele de pe mări şi de pe uscat le 
purtau cuvintele de-a lungul şi de-a latul globului. 

— Ascultaţi-ne, spuse Iern. Am avut timp 
destul să ne gândim, în ultimele câteva zile, cât am 
plutit în jurul planetei noastre, a tuturor. Bănuiesc 
că şi voi v-aţi îngăduit un răgaz pentru reflecţie. 
Veştile primite spun că luptele au încetat şi s-a 
încheiat un armistițiu, în vreme ce maurali şi 
norrmenii, laolaltă, au sărit în ajutorul celor din 
Kenai şi al soldaţilor ce se îndreptau către casele 
lor. Compasiunea şi simţul datoriei pe care l-au 
dovedit astfel îmi dau speranţe pentru mai bine. 
Dar voi n-aţi privit toate astea de sus, cum le-am 
privit eu şi tovarăşa mea. N-aţi fost aici, de unde 
Pământul se vede ca un întreg, singur printre stele. 
Ascultaţi-ne deci, pe noi, cei de aici. 

— Nu ne aşteptăm să convertim pe nimeni, 1 
se alătură Ronica. Vrem doar să vă îndemnăm să 
vă gândiţi şi să aveţi curajul să o luaţi din nou de la 
capăt. Trebuie s-o faceţi. Alternativa e una singură: 
pieirea. Vechea ordine a lumii nu mai există. Ea 
zace în ţărână, acolo unde fraţii s-au ucis între ei. 

Federaţia Maurai şi Uniunea de Nord-Vest: 
după toate pierderile suferite, mai vreţi oare să 
continuaţi lupta? Mai puteţi oare să o faceţi? N-au 

sângerat destul societăţile voastre? De veți lăsa 
războiul să vă stoarcă şi ultima picătură de sânge, 
unii dintre voi s-ar putea să învingă, până la urmă. 
Dar cel ce va birui va fi rănit de moarte, schilodit, 
şi niciodată nu va fi în stare să redevină ce a fost 

Soldaţi ai mongilor: stăpânirea voastră a luat 
sfirşit. Veţi muri oare, încercând zadarnic să o 
reconstruiți, sau veţi conduce voi înşivă mersul 
înainte, spre libertate? 

Franceterr: veţi construi, poate, un alt Ostrov 
Ceresc, dar Domeniul e, pe veci, sfâşiat. Între 
timp, vechii duşmani, Espayn-ul şi barbarii, vă 
ameninţă. Ce veţi face, în această privinţă? Lume: 
vei sta oare deoparte, în vreme ce civilizația 
uropană va pieri, ori i te vei alătura, spre a-i 
împărtăşi moştenirea multimilenară? 

Bărbaţi şi femei, din orice naţiune aţi fi, de 
orice rasă şi de orice condiţie: cât timp veţi mai 
îndura să fiţi folosiți? Când le veţi striga, în sfirşit, 
conducătorilor voştri: „Destul!" Când vă veți cere 
dreptul de-a vă trăi viaţa aşa cum credeți de 
cuviință? 

Nava zbura mai departe, aflându-se acum 
deasupra unui ocean scăldat în lumina strălucitoare 
a zilei. 

— Noi doi n-avem nici o putere, spuse lern. 
Și nici nu ne-o dorim, căci puterea oamenilor 
asupra semenilor lor e cea care ne-a adus în acest 
groaznic impas. Nici nu ne-nchipuim că vom reuşi 
să vă convingem să purcedeţi la vreo grandioasă 
operă de reconstrucţie. Lucrurile nu merg aşa în 
această lume, şi, probabil, aşa trebuie să fie. Ceea 
ce credem c-am putea face, din poziţia în care ne 
aflăm, este să vă facem câteva propuneri. Sântem 
convinşi că ele v-au trecut, multora dintre voi, prin 
minte. Dar nimeni n-a îndrăznit să le rostească, 
nici o persoană înzestrată cu autoritate n-a cutezat 
să încerce a le pune în aplicare, tocmai din teama 
de a nu-şi periclita poziţia. Dar eu şi Ronica n- 

avem nimic de pierdut, la fel ca şi voi, milioanele 
care ne ascultați. 

Federația Maurai neagă dorința de a-şi 
impune voinţa întregii omeniri. ȘI totuşi, exact asta 
a făcut vreme de generaţii. Fiţi sinceri, voi, cei din 
Oceania. De ce-aţi fi vrut să îi călcaţi în picioare 
pe nord-vestici, dacă nu fiindcă oamenii lor de 
ştiinţă, inginerii şi întreprinzătorii v-ar fi pus sub 
semnul întrebării supremația? 

Şi membru sălaşurilor Uniunii de Nord-Vest 
neagă că ar avea ambiţii imperiale. Dar şi ei ar 
trebui să fie mai sinceri cu ei înşişi. N-au vrut 
niciodată să recunoască dreptul altora la 
autodeterminare, dreptul altora de a ridica bariere 
în calea lor, dreptul de a se împotrivi voinţei lor, 
de-a face tot ce le trecea prin minte. Pentru ce v-aţi 
luptat voi, Lupilor, dacă nu pentru puterea de a da 
la o parte restul omenirii din calea voastră? 

Veţi lupta oare unii împotriva celorlalți până 
la moarte — moartea imediată a celui înfrânt sau 
moartea lentă a învingătorului? 

V-o spunem, din afara lumii voastre: puneţi 
capăt răfuielilor şi întoarceţi-vă la muncă. Faceţi 
ca Orion să răsară, dar nu ca o armă, ci ca o 
unealtă pe care s-o construiți şi s-o folosiți 
împreună. 

Da, lansările vor elibera radiaţii în atmosferă, 
dar cred că a sosit timpul să devenim realişti în 
această privinţă. Contaminarea va fi scăzută, 
suportabilă şi temporară, până când omul îşi va 
construi o bază de plecare în spaţiu. Curând după 
aceea, Pământul va înceta să mai fie o planetă 
secătuită. Cât de departe vom merge, care ne vor fi 
împlinirile, va fi de datoria urmaşilor noştri să o 
constate în milioanele de ani ce vor urma. 

Până atunci, lăsaţi industria să se dezvolte, 
construiți generatoare cu fuziune, bine păzite. 
Maurai şi nord-vestici, alătura-ţi-vă şi ajutaţi-vă 
civilizațiile surori, cea mong şi cea uropană, 
laolaltă cu vechiu aliaţi ai acestora. Ajutaţi-i şi pe 

barbari, şi pe sălbatici, oferiţi-le o mână 
prietenească, dar nu le dați de înţeles că v-ar fi 
egali până ce nu vor fi civilizaţi. Nici înapoierea, 
nici dominarea celor înapoiaţi nu constituie o 
virtute. 

Ronica luă cuvântul: 

— Cred c-am mers destul de departe. Nu 
putem alcătui un program care să ne ducă la porțile 
paradisului. Nimeni nu poate. Profeţii care-au 
devenit regi au adus întotdeauna dezastrul asupra 
țărilor pe care le-au cârmuit. Vă cerem doar să vă 
gândiţi, să vă gândiţi profund. Să faceți pace şi s-o 
ocrotiţi. 

Veţi avea nevoie de măsuri de precauţie, 
astfel încât mauraii să nu fie ispitiţi să captureze 
flota spaţială pentru a o distruge, şi nici norrmenii, 
pentru a dobândi supremaţia. Dar cred că cea mai 
bună pavăză pe care pacea şi spiritul întreprinzător 
ar putea-o avea e însuşi faptul că acestea sunt ceea 
ce oamenii vor ca ele să fie. Faceţi cunoscut 
tuturor acest lucru, oameni buni. Și fiți gata să 
respingeţi pe oricine v-ar oferi mai puţin de-atât. 
Orion va răsări, într-o bună zi, pentru noi toți. 

Iern uită să închidă emițătorul înainte de-a 
murmura: 

— Cum altfel mi-aş putea oare câştiga 
iertarea? 

Terra Australis porni din Laska spre 
N'Zealann la începutul verii. Era o navă 
monococă, albă asemeni pânzelor ei, cu 
suprastructuri lucitoare, de alamă şi sticlă. La 
provă, purta un galion întruchipând Triada, pe 
catargul principal îi fluturau Crucea şi Stelele, iar 
pavilionul de pe arborele trinchet o proclama drept 
iaht regal. De obicei, acest din urmă drapel era 
arborat pe catargul cel mare, dar, în această 

călătorie, onoarea îi revenea steagului Uniunii de 
Nord-Vest 

În cea de-a doua zi a călătoriei, era senin, iar 
răcoarea nordului nu mai era chiar atât de 
muşcătoare. Norii se înălțau la orizont, ca nişte 
munţi de zăpadă. În rest, doar soarele brăzda 
albastrul fără pată. Vasul era mânat de briza ce 
şuiera în velatură şi stârnea valuri cu creste de 
spumă albă. Apele erau un amestec de verde şi 
ametist, iar zvonul lor era cel al unui torent 
năvalnic. Câte-o rafală de vânt aducea, din vreme 
în vreme, gustul lor de sare pe buze. 

Trei persoane ieşiră din cabină şi se opriră 
lângă balustrada de la pupa. În rest, puntea era 
pustie, cu excepţia acelei wahine ce se afla în 
ghereta cârmei. Nava aceasta n-avea nevoie de 
prea mulţi marinari. 

Plik îşi goli paharul şi şi-l umplu iar din sticla 
de vin pe care o luase cu sine din salonul 
oaspeţilor. 

— Rămâneţi cu mine aici, pe punte, căci s-ar 
putea să fie ultima oară când vom putea sta de 
vorbă liniștiți, spuse el, cu vocea tremurându-i 
uşor, de la beţie. 

— Oricum, ar fi pentru prima oară, în 
învălmăşeala în care-am fost prinşi, eu şi Iern, de 
la aterizare încoace, adăugă Ronica. 

Nu-şi ridicase gluga pufoaicei, şi vântul îi 
aduse o şuviţă din pletele-i bogate, pe frunte. 

— Aşa se întâmplă când devii o persoană 
carismatică, cu atât mai mult, cu cât este vorba de 
o scară planetară..., comentă Plik, ridicând din 
umeri. Până acum, ofiţerii de la bord au fost 
oameni de treabă. Ştiau câtă nevoie aveaţi de 
odihnă şi nu v-au împovărat cu prezenţa lor. Dar 
nu vă temeţi, nu va mai dura mult. Mă bucur că 
sunt un simplu necunoscut, tolerat aici doar fiindcă 
vă sunt prieten. 

Îşi ridică paharul, îi admiră o vreme licoarea 
rubinie, după care bău, încântat. 

— De ce-ai vrut, atunci, să ne-nsoţeşti? se 
miră lern. 

— N-am putut rezista ispitei. Oricum, n-am 
de gând să stau prea mult, căci abia aştept să mă 
întorc la taverna mea şi la frumoasa-mi Frunză-de- 
Viţă. Dar situaţia voastră nu e la fel de simplă. Zeii 
nu sunt la fel de liberi ca oamenii de rând. 

— Fi, haide! râse Ronica. E drept, am 
înflăcărat imaginaţia populară şi vom fi având o 
oarecare importanţă simbolică, iar călătoria noastră 
ar putea grăbi încheierea păcii. Toate astea sunt 
trecătoare. Dar, atâta timp cât va dura, vom avea 
grijă să ne asigurăm că vom avea locul nostru în 
programul de explorare a spaţiului. 

Jern sorbi, la rândul său, din cupă şi privi în 
depărtare, către orizont, aşa cum 1 se întâmplă 
adesea. Nu mai era chiar atât de tras la faţă, dar 
unele dintre ridurile care îi brăzdau chipul n-aveau 
să-l mai dispară niciodată. Poate că, într-o bună zi, 
avea să-şi regăsească veselia, dar strigoii care-l 
bântuiau n-aveau să-i mai dea niciodată pace. 

— Vezi tu, încercă el să-i explice, nici unul 
din noi nu mai avem cu adevărat o patrie. 

— V-aţi putea alege una, oricare aţi vrea, îi 
replică Plik. 

— Dar nu va fi patria noastră adevărată. 

— Cred că înţeleg ce vrei să spui. Oricâtă 
glorie v-ar oferi, n-ar fi pământul vostru natal. Zeii 
acelor pământuri s-au mistuit în flăcări, şi străinii 
le-au moştenit templele. 

— Aşa e. Şi, la urma urmei... 

— La urma urmei, nici voi nu veţi mai fi doar 
voi înşivă, cei de până acum. Sunteţi cei din ale 
căror pântece se va naşte o nouă rasă, o nouă lume. 

— Hai, lasă! protestă Ronica. 

— Nu, nu mă refer la existenţa voastră de 
fiecare clipă, spuse Plik. Viaţa va rămâne la fel de 
plină de bădărănie, de lăcomie, de conflicte, de 
compromisuri, de îngustime spirituală, de prostie, 
lene, cruzime şi zădărnicii, de toate fermecătoarele 

calități ale firii umane. Dar vol... Voi aveţi un 
destin căruia nu veţi reuşi să-i scăpaţi nici după 
moarte. Sper, pentru binele vostru, că veți reuşi să 
rezistaţi ispitei de-a aduce mai aproape clipa aceea. 
Dar speranţele mele, vă spun drept, sunt mici. 
Ezită o clipă, înainte de a încheia: Doar dacă nu 
cumva, trasând cărările de dincolo de lume, nu veţi 
reuşi să puneţi temelia unui nou mit, necunoscut 
până acum, un mit ce va trăi în viaţa copiilor voştri 
şi a copiilor copiilor voştri... Întoarceţi-vă peste o 
mie de ani, daţi la o parte buruienile ce îmi vor 
acoperi mormântul, treziţi-mă şi spuneţi-mi dac- 
am avut sau nu dreptate. 

— Hmm... zâmbi lern, dar în surâsul lui se 
cuibărise şi suferința. Cum am putea face aşa 
ceva? Până atunci, vom fi de mult oale şi ulcele. 

— Greşeşti, îi răspunse Plik. La bine ori la 
rău, spiritele voastre vor merge-ncoronate înainte, 
în noua eră care începe-acum, şi, poate, în toate 
erele ce-i vor urma. 

— Dar noi nu suntem decât noi înşine! strigă 
femeia. 

— E oare cineva, în această lume, doar un 
om, un simplu om? 

— Nu ştiu, îi răspunse Iern, prudent. Ştiu 
doar că, la capătul acestei călătorii, Ronica şi cu 
mine ne vom duce, într-o bună zi, acasă la Terai, şi 
le vom povesti alor săi despre el, tovarăşul nostru 
de drum. Nu-l vom uita. Îşi întinse paharul. 
Toarnă-mi, Plik, fii atât de bun. Îl ridică apoi, 
închinând: Să bem cât mai putem, să bem pentru 
Terai... pentru Wairoa... pentru Vanna Uangovna... 
da, şi pentru Mikli, Jovain şi toţi ceilalţi... Ne vom 
aduce-aminte. Ne auziţi? Ne vom aduce-aminte. 

Mâna sa o căută pe cea a Ronicăi. Cupele se 
ciocniră de trei ori. Vântul se înteţi. O balenă ieşi 
la suprafaţă, în apropiere. lar nava plutea înainte, 
despicând valurile, în căutarea Crucii Sudului. 

Provenind dintr-o familie de origine 
scandinavă, POUL ANDERSON a absolvit fizica, 
în 1948, lucrând sporadic în învățământul 
universitar. Încă din vremea colegiului, a început 
să publice în Astounding, iar din 1952 s-a 
consacrat pe deplin literaturii, între 1944, data 
apariției primei sale povestiri, şi aprilie 1971, când 
The Magazine of Fantasy & Science Fiction i-a 
consacrat un număr special, fiind autorul a treizeci 
şi patru de romane, două antologii şi cincisprezece 
culegeri de povestiri şi nuvele, în afara celor 
publicate în revistele de gen şi necuprinse încă în 
volume. Dintre acestea, trei cărți nu aparţineau 
domeniului SF. Un excepţional simţ al epopeei în 
domeniul science fiction animă numeroase dintre 
aceste texte de o vioiciune deosebită a acțiunii; în 
descrierea scenelor de luptă, Poul Anderson nu 
este egalat de nici unul dintre confrații săi. Primul 
său roman, Brain Wave (Povara cunoaşterii, 1954) 
descrie un viitor apropiat în care o invenţie permite 
creşterea nivelului intelectual al întregii omeniri; 
idioţi devin oameni normali, iar oamenii de rând 
devin genii. Implicaţiile acestei descoperiri îi 
prilejuiesc autorului o meditaţie profundă asupra 
condiției umane.  Nuvelele din ciclul The 
Guardians of Time (Patrula timpului, 1955-1959) 
urmăresc aventurile agenților unei poliții 
temporale însărcinate cu eliminarea ucroniilor 
provocate de călătorii temporali iresponsabili. The 
Dancer of Atlantis (Dansatoarea din Atlantida, 
1971) tratează tot o temă legată de călătoriile 
temporale, în care intervin elemente din tema 
civilizațiilor pierdute. The High Crusade 
(Cruciada cosmică, 1960) exploatează cu 
ingeniozitate motivul handicapului constituit de o 
tehnologie prea avansată în fața unor primitivi 
hotărâți, locuitori ai unui sat medieval englez, care 
întemeiază un veritabil imperiu galatic. Operation 
Chaos (Operaţiunea Haos, 1971) e o parabolă 
glumeaţă, în care eroul, un vârcolac căsătorit cu o 

vrăjitoare, străbate o lume în care ştiinţa a fost 
înlocuită de religie. Se remarcă înclinația autorului 
pentru SF-ul de aventuri, în tradiția unei space- 
opera clasice, dar şi pentru heroic-fantasy. Însă 
Poul Anderson n-a ocolit problemele grave ale 
societăţii contemporane. Orion Shall Rise (Orion 
va răsări, 1973) este o epopee a cărei acţiune se 
desfăşoară într-o lume post-cataclismică, unde 
ecologismul se împleteşte cu critica socială. Pentru 
nuvelele sale, Poul Anderson a primit, în repetate 
rânduri, premiile Hugo şi Nebula. 

NOTA AUTORULUI 


Cei care-şi amintesc de alte povestiri din 
lumea maurailor vor observa, poate, anumite 
diferenţe faţă de ceea ce se povesteşte în această 
carte. Dar aceste discrepanțe nu constituie, 
neapărat, o greşeală. Date şi relatări ulterioare ne 
determină adesea să ne revizuim punctele de 
vedere referitoare la trecut sau la prezent. Viitorul 
nu face nici el excepţie. 

Variaţiile care apar faţă de limbajul actual, 
incluzând cele gramaticale, ortografice, referitoare 
la nume sau la reperele geografice etc, se 
datorează schimbărilor intervenite o dată cu 
trecerea veacurilor, şi nu, în mod necesar, 
ignoranței mele. 

Doctorul Ernest Okress de la Institutul 
Franklin mi-a furnizat cu amabilitate un material 
valoros privitor la Stația de Cercetare a 
Acrostatelor Termale şi Solare, la al cărei proiect a 
lucrat, în cadrul unui numeros colectiv. (Conceptul 
de tensegritate îi aparţine lui Buckminster Fuller). 
Am participat la o lecție de supravieţuire în 
sălbăticie, ţinută de Tom Brown, Jr., şi am învăţat 
o mulţime de lucruri, care mi au fost de folos în 
scrierea acestei cărţi. Pentru sfaturile bune şi 
încurajările prieteneşti, le sunt îndatorat, mai 
presus de toate, lui Karen Anderson, Mildred 
Downey Broxon, Victor Fernândez-Dâvila, Larry 
J. Friesen, David G. Hartwell, Terry Hayes, Jerry 
Pournelle şi „Vladimir iz Livonâi" de la Societatea 
pentru Anacronism Creator. Nici una dintre 
persoanele amintite în aceste rânduri de mulţumire 
nu este răspunzătoare de eventualele greşeli pe 
care le-aş fi comis. 

POUL ANDERSON 

